
other:: 雜阿含經卷第十六
translator:: 宋天竺三藏求那跋陀羅譯
雜因誦第三品之四
# 一六

jing:: 
##  407
（四〇七）
如是我聞：
一時，佛住王舍城迦蘭陀竹園。
時，有眾多比丘集於食堂，思惟世間而思惟。 ^108c28

爾時，世尊知諸比丘心之所念，往詣食堂，
敷座而坐，告諸比丘：「汝等比丘慎莫思惟世間思惟。
所以者何？世間思惟非義饒益，非法饒益，
非梵行饒益，非智、非覺，不順涅槃。
汝等當正思惟：『此苦聖諦、此苦集聖諦、
此苦滅聖諦、此苦滅道跡聖諦。』
所以者何？如此思惟則義饒益、法饒益、
梵行饒益，正智、正覺、正向涅槃。 ^109a1

「過去世時，有一士夫出王舍城，於拘絺羅池側正坐思惟——世間思惟。
當思惟時，見四種軍——象軍、馬軍、車軍、
步軍，無量無數，皆悉入於一藕孔中。
見已，作是念：『我狂失性，世間所無，而今見之。』
爾時，去池不遠，更有大眾一處聚集。
時，彼士夫詣大眾所語言：『諸人，我今發狂，
我今失性，世間所無，而我今見，如上廣說。』
時，彼大眾皆謂士夫狂發失性，世間所無，而彼見之。」 ^109a8

佛告比丘：「然彼士夫非狂失性，所見真實。
所以者何？爾時，去拘絺羅池不遠，有諸天阿修羅興四種軍，
戰於空中。時，諸天得勝，阿修羅軍敗，退入彼池一藕孔中。
是故，比丘！汝等慎莫思惟世間。
所以者何？世間思惟非義饒益，非法饒益，
非梵行饒益，非智、非覺，非正向涅槃，當思惟四聖諦。
何等為四？苦聖諦、苦集聖諦、苦滅聖諦、苦滅道跡聖諦。」 ^109a17

佛說此經已，諸比丘聞佛所說，歡喜奉行。
jing:: 
##  408
（四〇八） ^109a25

如是我聞：
一時，佛住王舍城迦蘭陀竹園。 ^109a27

時，有眾多比丘集於食堂，作如是論：或謂世間有常，
或謂世間無常、世間有常無常、世間非有常非無常，
世間有邊、世間無邊、世間有邊無邊、世間非有邊非無邊，
是命是身、命異身異，如來死後有、如來死後無、
如來死後有無、如來死後非有非無。 ^109a28

爾時，世尊一處坐禪，以天耳聞諸比丘集於食堂論議之聲。
聞已，往詣食堂，於大眾前敷座而坐，告諸比丘：
「汝等比丘眾多聚集，何所言說？」 ^109b4

時，諸比丘白佛言：「世尊！
我等眾多比丘集此食堂，作如是論：或說有常，
或說無常……」如上廣說。 ^109b8

佛告比丘：「汝等莫作如是論議。
所以者何？如此論者，非義饒益，非法饒益，
非梵行饒益，非智、非正覺，非正向涅槃。
汝等比丘應如是論議：『此苦聖諦、此苦集聖諦、
此苦滅聖諦、此苦滅道跡聖諦。』
所以者何？如是論議，是義饒益、法饒益、
梵行饒益、正智、正覺、正向涅槃。
是故，比丘！於四聖諦未無間等，當勤方便，
起增上欲，學無間等。」 ^109b10

佛說此經已，諸比丘聞佛所說，歡喜奉行。
jing:: 
##  409
（四〇九） ^109b18

如是我聞：
一時，佛住王舍城迦蘭陀竹園。
爾時，有眾多比丘集於食堂，或有貪覺覺者，
或瞋覺覺者，或害覺覺者。 ^109b19

爾時，世尊知諸比丘心之所念，往詣食堂，
敷坐具於眾前坐，告諸比丘：「汝等莫起貪覺覺，
莫起恚覺覺，莫起害覺覺。
所以者何？此諸覺非義饒益，非法饒益，
非梵行饒益，非智、非正覺，不向涅槃。
汝等當起苦聖諦覺、苦集聖諦覺、苦滅聖諦覺、苦滅道跡聖諦覺。
所以者何？此四聖諦覺，義饒益、法饒益、
梵行饒益、正智、正覺、向於涅槃。
是故，諸比丘！於四聖諦當勤方便，起增上欲，
正智正念，精進修學。」 ^109b21

佛說此經已，諸比丘聞佛所說，歡喜奉行。
jing:: 
##  410
（四一〇） ^109c2

如是我聞：
一時……如上廣說。
差別者，起親里覺、國土人民覺、不死覺，
乃至聞佛所說，歡喜奉行。
jing:: 
##  411
（四一一） ^109c4

如是我聞：
一時，佛住王舍城迦蘭陀竹園。
時，有眾多比丘集於食堂，作如是論：或論王事、
賊事、鬪戰事、錢財事、衣被事、飲食事、男女事、
世間言語事、事業事、說諸海中事。 ^109c7

爾時，世尊於禪定中，以天耳聞諸比丘論說之聲，
即從座起，往詣食堂，敷坐具於眾前坐，
告諸比丘：「汝等比丘眾多聚集，為何所說？」 ^109c10

諸比丘白佛言：「世尊！
我等於此聚集，或論說王事……」如上廣說。 ^109c14

佛告比丘：「汝等莫作是論，論說王事，乃至不向涅槃。
若論說者，應當論說：『此苦聖諦、苦集聖諦、
苦滅聖諦、苦滅道跡聖諦。』
所以者何？此四聖諦以義饒益、法饒益、
梵行饒益、正智、正覺、正向涅槃。」 ^109c15

佛說此經已，諸比丘聞佛所說，歡喜奉行。
jing:: 
##  412
（四一二） ^109c20

如是我聞：
一時，佛住王舍城迦蘭陀竹園。 ^109c22

時，有眾多比丘集於食堂，作如是說：「我知法、
律，汝等不知我所說成就，我等所說與理合；
汝等所說不成就，不與理合，應前說者，
則在後說；應後說者，則在前說，而共諍論言。
我論是汝等不如，能答者當答。」 ^109c23

爾時，世尊於禪定中，以天耳聞諸比丘諍論之聲……如是廣說，
乃至「於四聖諦未無間等者，當勤起方便，
起增上欲，學無間等。」 ^109c28

佛說是經已，諸比丘聞佛所說，歡喜奉行。
jing:: 
##  413
（四一三） ^110a1

如是我聞：
一時，佛住王舍城迦蘭陀竹園。
時，有眾多比丘集於食堂，作如是論：「波斯匿王、
頻婆娑羅王，何者大力？
何者大富？」 ^110a3

爾時，世尊於禪定中，以天耳聞諸比丘論說之聲，
即從座起，往詣食堂，敷坐具於眾前坐，
問諸比丘：「汝等何所論說？」 ^110a5

時，諸比丘即以上事具白世尊。 ^110a8

佛告比丘：「汝等用說諸王大力、大富為？
汝等比丘莫作是論。
所以者何？此非義饒益，非法饒益，非梵行饒益，
非智、非正覺，不向涅槃。
汝等當說：『此苦聖諦、苦集聖諦、苦滅聖諦、苦滅道跡聖諦。』
所以者何？此四聖諦是義饒益、法饒益、
梵行饒益、正智、正覺、正向涅槃。
是故，比丘！於四聖諦未無間等者，當勤方便，
起增上欲，學無間等。」 ^110a9

佛說此經已，諸比丘聞佛所說，歡喜奉行。
jing:: 
##  414
（四一四） ^110a17

如是我聞：
一時，佛住王舍城迦蘭陀竹園。
時，有眾多比丘集於食堂，作如是論：「汝等宿命作何等業？
為何工巧？以何自活？」 ^110a19

爾時，世尊於禪定中，以天耳聞諸比丘論說之聲，
即從座起，往詣食堂，敷坐具於眾前坐，
問諸比丘：「汝說何等？」 ^110a21

時，諸比丘以上所說具白世尊。 ^110a24

佛告比丘：「汝等比丘莫作是說：『宿命所作。』
所以者何？此非義饒益，非法饒益，非梵行饒益，
非智、非正覺，不向涅槃。
汝等比丘當共論說：『此苦聖諦、苦集聖諦、
苦滅聖諦、苦滅道跡聖諦。』
所以者何？此義饒益、法饒益、梵行饒益、
正智、正覺、正向涅槃。
是故，比丘！依於四聖諦未無間等者，當勤方便，
起增上欲，學無間等。」 ^110a25

佛說此經已，諸比丘聞佛所說，歡喜奉行。
jing:: 
##  415
（四一五） ^110b3

如是我聞：
一時，佛住王舍城迦蘭陀竹園。
時，有眾多比丘集於食堂，作如是說論：
「某甲檀越作麁疎食，我等食已，無味無力，
我等不如捨彼麁食，而行乞食。
所以者何？比丘乞食時得好食，又見好色，
時聞好聲，多人所識，亦得衣被、臥具、醫藥。」 ^110b5

爾時，世尊於禪定中，以天耳聞諸比丘論說之聲，
即詣食堂……如是廣說，乃至「正向涅槃。」 ^110b10

佛說此經已，諸比丘聞佛所說，歡喜奉行。
jing:: 
##  416
（四一六） ^110b13

如是我聞：
一時，佛住王舍城迦蘭陀竹園。 ^110b15

爾時，世尊告諸比丘：「汝等持我所說四聖諦不？」 ^110b16

時，有異比丘從座起，正衣服，為佛作禮，
合掌白佛：「唯然，世尊所說四聖諦，我悉受持。」 ^110b17

佛告比丘：「汝云何受持四聖諦？」 ^110b19

比丘白佛言：「世尊說言：『此是苦聖諦，我即受持，
此苦集聖諦、此苦滅聖諦、此苦滅道跡聖諦。』
如是世尊說四聖諦，我即受持。」 ^110b20

佛告比丘：「善哉！善哉！
我說苦聖諦，汝真實受持；我說苦集聖諦、
苦滅聖諦、苦滅道跡聖諦，汝真實受持。」 ^110b22

佛說此經已，諸比丘聞佛所說，歡喜奉行。
jing:: 
##  417
（四一七） ^110b25

如是我聞：
一時，佛住王舍城迦蘭陀竹園。 ^110b27

爾時，世尊告諸比丘：「汝等持我所說四聖諦不？」 ^110b28

時，有比丘從座起，整衣服，偏袒右肩，為佛作禮，
合掌白佛：「唯然，世尊所說四聖諦，我悉受持。」 ^110b29

佛告比丘：「汝云何持我所說四聖諦？」 ^110c2

比丘白佛言：「世尊說苦聖諦，我悉受持。
如如、不離如、不異如，真、實、審諦、不顛倒，
是聖所諦，是名苦聖諦。
世尊說苦集聖諦、苦滅聖諦、苦滅道跡聖諦，
如如、不離如、不異如，真、實、審諦、不顛倒，
是聖所諦，是為世尊說四聖諦，我悉受持。」 ^110c3

佛告比丘：「善哉！善哉！
汝真實持我所說四聖諦，如如、不離如、
不異如，真、實、審諦、不顛倒，是名比丘真實持我四聖諦。」 ^110c8

佛說此經已，諸比丘聞佛所說，歡喜奉行。
jing:: 
##  418
（四一八） ^110c11

如是我聞：
一時，佛住王舍城迦蘭陀竹園。 ^110c13

爾時，世尊告諸比丘：「汝持我所說四聖諦不？」 ^110c14

時，有異比丘從座起，整衣服，為佛作禮，
合掌白佛言：「唯然，世尊所說四聖諦，我悉持之。
云何四諦？世尊說苦聖諦，我悉持之，苦集聖諦、
苦滅聖諦、苦滅道跡聖諦，我悉持之。」 ^110c15

佛告彼比丘：「善哉！
善哉！如我所說四聖諦，汝悉持之。
諸比丘！若沙門、婆羅門作如是說，如沙門瞿曇所說苦聖諦，
我當捨，更立苦聖諦者，但有言數，問已不知，
增其疑惑，以非其境界故。
苦集聖諦、苦滅聖諦、苦滅道跡聖諦，我今當捨，
更立餘四聖諦者，彼但有言數，問已不知，
增其疑惑，以非其境界故。
是故，比丘！於四聖諦未無間等者，當勤方便，
起增上欲，學無間等。」 ^110c19

佛說此經已，諸比丘聞佛所說，歡喜奉行。
jing:: 
##  419
（四一九） ^110c28

如是我聞：
一時，佛住王舍城迦蘭陀竹園。 ^111a1

爾時，世尊告諸比丘：「若比丘於佛有疑者，
則於苦聖諦有疑，苦集聖諦、苦滅聖諦、
苦滅道跡聖諦則有疑惑；若於法、僧有疑者，
則於苦聖諦疑惑，苦集聖諦、苦滅聖諦、
苦滅道跡聖諦疑惑；若於佛不疑惑者，
則於苦聖諦不疑惑，苦集聖諦、苦滅聖諦、
苦滅道跡聖諦不疑惑；若於法、僧不疑惑者，
則於苦聖諦不疑惑，苦集聖諦、苦滅聖諦、苦滅道跡聖諦不疑惑。」 ^111a2

佛說此經已，諸比丘聞佛所說，歡喜奉行。
jing:: 
##  420
（四二〇） ^111a10

如是我聞：
一時，佛住王舍城迦蘭陀竹園。 ^111a12

爾時，世尊告諸比丘：「若沙門、婆羅門於苦聖諦有疑者，
則於佛有疑，於法、僧有疑；若於集、滅、道疑者，
則於佛有疑，於法、僧有疑。
若於苦聖諦無疑者，則於佛無疑，於法、
僧無疑；於集、滅、道聖諦無疑者，則於佛無疑，
於法、僧無疑。」 ^111a13

佛說此經已，諸比丘聞佛所說，歡喜奉行。
jing:: 
##  421
（四二一） ^111a18

如是我聞：
一時，佛住王舍城迦蘭陀竹園。 ^111a20

爾時，世尊告諸比丘：「汝等共行至深嶮巖。」 ^111a21

諸比丘白佛：「唯然，世尊！」
爾時，世尊與諸大眾至深嶮巖，敷座而坐，
周匝觀察深嶮巖已，告諸比丘：「此巖極大深嶮。」 ^111a22

時，有異比丘從座起，整衣服，為佛作禮，
合掌白佛言：「世尊！
此極深嶮，然復有一極深嶮極嶮於此，甚可怖畏者不？」 ^111a24

佛知其意，即告言：「如是，比丘！
此極深嶮，然復有大深嶮嶮於此者，甚可怖畏，
謂諸沙門、婆羅門於苦聖諦不如實知，
苦集聖諦、苦滅聖諦、苦滅道跡聖諦不如實知，
彼於生本諸行樂著，於老、病、死、憂、悲、惱、
苦生本諸行樂著，而作是行；老、病、死、憂、
悲、惱、苦行，轉增長故，墮於生深嶮之處；
墮於老、病、死、憂、悲、惱、苦深嶮之處。
如是，比丘！此則大深嶮嶮於此者。
是故，比丘！於四聖諦未無間等者，當勤方便，
起增上欲，學無間等。」 ^111a27

佛說此經已，諸比丘聞佛所說，歡喜奉行。
jing:: 
##  422
（四二二） ^111b8

如是我聞：
一時，佛住王舍城迦蘭陀竹園。 ^111b10

爾時，世尊告諸比丘：「有大熱地獄，若眾生生於彼中，一向與烔然。」 ^111b11

時，有異比丘從座起，整衣服，為佛作禮，
合掌白佛言：「如世尊說，此則大熱。
世尊！唯此大熱，復有大熱過於此者，甚可怖畏，無有過上。」 ^111b12

「如是，比丘！此則大熱，亦更有大熱過於此者，
甚可怖畏，無有過上。
何等為更有大熱，甚可怖畏，過於此者？
謂沙門、婆羅門此苦聖諦不如實知，苦集聖諦、
苦滅聖諦、苦滅道跡聖諦不如實知。
如是乃至生、老、病、死、憂、悲、惱、苦，大熱熾然，
是名比丘大熱燒然，甚可怖畏，無有過者。
是故，比丘！於四聖諦未無間等者，當勤方便，
起增上欲，學無間等。」 ^111b15

佛說此經已，諸比丘聞佛所說，歡喜奉行。
jing:: 
##  423
（四二三） ^111b23

如是我聞：
一時，佛住王舍城迦蘭陀竹園。 ^111b25

爾時，世尊告諸比丘：「有大闇地獄，彼諸眾生，
生彼中者，不見自身分。」 ^111b26

時，有異比丘從座起，整衣服，為佛作禮，
合掌白佛言：「世尊！
此則大闇，唯此大闇，復更有餘大闇，甚可怖畏，過於此不？」 ^111b27

佛告比丘：「如是，更有大闇，甚可怖畏，過於此者，
謂沙門、婆羅門於四聖諦不如實知，乃至墮於生、
老、病、死、憂、悲、惱、苦大闇之中。
是故，比丘！於四聖諦未無間等者，當勤方便，
起增上欲，學無間等。」 ^111c1

佛說此經已，諸比丘聞佛所說，歡喜奉行。
jing:: 
##  424
（四二四） ^111c6

如是我聞：
一時，佛住王舍城迦蘭陀竹園。 ^111c8

爾時，世尊告諸比丘：「如日遊行，照諸世界，
乃至千日千月照千世界、千須彌山、千弗婆提、
千閻浮提、千拘耶尼、千欝單越、千四天王、
千三十三天、千炎魔天、千兜率天、千化樂天、
千他化自在天、千梵天，是名小千世界。
此千世界，中間闇冥，日月光照，有大德力，
而彼不見，其有眾生，生彼中者，不見自身分。」 ^111c9

時，有異比丘從座起，整衣服，為佛作禮，
合掌白佛言：「世尊！
如世尊說，是大闇冥，復更有餘大闇冥處過於此耶？」 ^111c16

佛告比丘：「有大闇冥過於此者，謂沙門、
婆羅門於苦聖諦不如實知，乃至墮於生、
老、病、死、憂、悲、惱、苦大闇冥中，是名比丘有大闇冥過於世界中間闇冥。
是故，比丘！於四聖諦未無間等者，當勤方便，
起增上欲，學無間等。」 ^111c18

佛說此經已，時諸比丘聞佛所說，歡喜奉行。
jing:: 
##  425
（四二五） ^111c24

如是我聞：
一時，佛住王舍城迦蘭陀竹園。 ^111c26

爾時，世尊告諸比丘：「從小千世界數滿至千，是名中千世界。
於是中千世界，中間闇冥，如前所說，乃至於四聖諦未無間等者，
當勤方便，起增上欲，學無間等。」 ^111c27

佛說此經已，諸比丘聞佛所說，歡喜奉行。
jing:: 
##  426
（四二六） ^112a1

如是我聞：
一時，佛住王舍城迦蘭陀竹園。 ^112a3

爾時，世尊告諸比丘：「從中千世界數滿至千，是名三千大千世界。
世界中間闇冥之處，日月遊行，普照世界，
而彼不見，乃至墮於生、老、病、死、憂、悲、惱、苦大闇冥中。
是故，諸比丘！於四聖諦未無間等者，當勤方便，
起增上欲，學無間等。」 ^112a4

佛說此經已，諸比丘聞佛所說，歡喜奉行。
jing:: 
##  427
（四二七） ^112a9

如是我聞：
一時，佛住王舍城迦蘭陀竹園。 ^112a11

爾時，世尊告諸比丘：「我今當說四聖諦。
諦聽！諦聽！善思念之。
何等為四？謂苦聖諦、苦集聖諦、苦滅聖諦、
苦滅道跡聖諦，是名四聖諦。」 ^112a12

佛說此經已，諸比丘聞佛所說，歡喜奉行。 ^112a15

如當說，如是有、如是當知，亦如上說。
jing:: 
##  428
（四二八） ^112a17

如是我聞：
一時，佛住王舍城迦蘭陀竹園。 ^112a18

爾時，世尊告諸比丘：「當勤禪思，正方便起，內寂其心。
所以者何？比丘禪思，內寂其心成就已，如實顯現。
云何如實顯現？謂此苦聖諦如實顯現，
此苦集聖諦、苦滅聖諦、苦滅道跡聖諦如實顯現。」 ^112a19

佛說此經已，諸比丘聞佛所說，歡喜奉行。
jing:: 
##  429
（四二九） ^112a23

如是我聞：
一時，佛住王舍城迦蘭陀竹園。 ^112a25

爾時，世尊告諸比丘：「當修無量三摩提，專心正念。
所以者何？修無量三摩提，專心正念已。
如是如實顯現。云何如實顯現？
謂此苦聖諦如實顯現，苦集聖諦、苦滅聖諦、苦滅道跡聖諦如實顯現。」 ^112a26

佛說此經已，諸比丘聞佛所說，歡喜奉行。
jing:: 
##  430
（四三〇） ^112b1

如是我聞：
一時，佛住王舍城迦蘭陀竹園。 ^112b3

爾時，佛告諸比丘：「如人擲杖於虛空中，
尋即還墮，或根著地，或腹著地，或頭著地。
如是，沙門、婆羅門於此苦聖諦不如實知，
苦集聖諦、苦滅聖諦、苦滅道跡聖諦不如實知，
當知是沙門、婆羅門或墮地獄，或墮畜生，或墮餓鬼。
是故，比丘！於四聖諦未無間等者，當勤方便，學無間等。」 ^112b4

佛說此經已，諸比丘聞佛所說，歡喜奉行。
jing:: 
##  431
（四三一） ^112b10

如是我聞：
一時，佛住王舍城迦蘭陀竹園。 ^112b12

爾時，世尊告諸比丘：「如人擲杖置虛空中，
其必還墮，或墮淨地，或墮不淨地。
如是，沙門、婆羅門於苦聖諦不如實知，
於苦集聖諦、苦滅聖諦、苦滅道跡聖諦不如實知；
以不如實知故，或生善趣，或生惡趣。
是故，諸比丘！於四聖諦未無間等者，當勤方便，
起增上欲，學無間等。」 ^112b13

佛說此經已，諸比丘聞佛所說，歡喜奉行。
jing:: 
##  432
（四三二） ^112b19

如是我聞：
一時，佛住王舍城迦蘭陀竹園。 ^112b21

爾時，佛告諸比丘：「譬如五節相續輪，大力士夫令速旋轉。
如是，沙門、婆羅門於此苦聖諦不如實知，
此苦集聖諦、苦滅聖諦、苦滅道跡聖諦不如實知，
輪迴五趣，而速旋轉，或墮地獄，或墮畜生，
或墮餓鬼，或人、或天，還墮惡道，長夜輪轉。
是故，比丘！於四聖諦未無間等者，當勤方便，
起增上欲，學無間等。」 ^112b22

佛說此經已，諸比丘聞佛所說，歡喜奉行。
jing:: 
##  433
（四三三） ^112b29

如是我聞：
一時，佛住王舍城迦蘭陀竹園。 ^112c2

爾時，世尊告諸比丘：「如來、應、等正覺增上說法，
謂四聖諦，開示、施設、建立、分別、散說、顯現、表露。
何等為四？謂苦聖諦、苦集聖諦、苦滅聖諦、苦滅道跡聖諦。
是故，比丘！於四聖諦未無間等者，當勤方便，
起增上欲，學無間等。」 ^112c3

佛說此經已，諸比丘聞佛所說，歡喜奉行。
jing:: 
##  434
（四三四） ^112c8

如是我聞：
一時，佛住王舍城迦蘭陀竹園。 ^112c10

爾時，世尊告諸比丘：「何等為黠慧？
為此苦聖諦如實知，此苦集聖諦、苦滅聖諦、
苦滅道跡聖諦如實知、為不知耶？」 ^112c11

諸比丘白佛：「如我解世尊所說，於四聖諦如實知者，此為黠慧。」 ^112c13

佛告比丘：「善哉！善哉！
於苦聖諦、苦集聖諦、苦滅聖諦、苦滅道跡聖諦如實知者，是則黠慧。
是故，諸比丘！於四聖諦未無間等者，當勤方便，
起增上欲，學無間等。」 ^112c15

佛說是經已，諸比丘聞佛所說，歡喜奉行。
jing:: 
##  435
（四三五） ^112c19

如是我聞：
一時，佛住舍衛國祇樹給孤獨園。 ^112c21

時，須達長者往詣佛所，稽首佛足，於一面坐。
白佛言：「世尊！此四聖諦為漸次無間等？
為一頓無間等？」 ^112c22

佛告長者：「此四聖諦漸次無間等，非頓無間等。」 ^112c24

佛告長者：「若有說言於苦聖諦未無間等，
而於彼苦集聖諦、苦滅聖諦、苦滅道跡聖諦無間等者，此說不應。
所以者何？若於苦聖諦未無間等，而欲於苦集聖諦、
苦滅聖諦、苦滅道跡聖諦無間等者，無有是處。 ^112c25

「猶如有人，兩細樹葉連合為器，盛水持行，無有是處。
如是於苦聖諦未無間等，而欲於苦集聖諦、
苦滅聖諦、苦滅道跡聖諦無間等者，無有是處。 ^113a1

「譬如有人，取蓮華葉連合為器，盛水遊行，斯有是處。
如是，長者！於苦聖諦無間等已，而欲於苦集聖諦、
苦滅聖諦、苦滅道跡聖諦無間等者，斯有是處。
是故，長者！於四聖諦未無間等者，當勤方便，
起增上欲，學無間等。」 ^113a5

佛說此經已，諸比丘聞佛所說，歡喜奉行。
jing:: 
##  436
（四三六） ^113a10

如須達長者所問，有異比丘問，亦如是說，
唯譬有差別：「如有四登階道，昇於殿堂，
若有說言不登初階，而登第二、第三、第四階昇堂殿者，無有是處。
所以者何？要由初階，然後次登第二、第三、第四階得昇殿堂。
如是，比丘！於苦聖諦未無間等，而欲於苦集聖諦、
苦滅聖諦、苦滅道跡聖諦無間等者，無有是處。 ^113a12

「譬如，比丘！若有人言：『以四階道昇於殿堂，
要由初階，然後次登第二、第三、第四階得昇殿堂，應作是說。』
所以者何？要由初階，然後次登第二、第三、
第四階昇於殿堂，有是處故。
如是，比丘！若言於苦聖諦無間等已，然後次第於苦集聖諦、
苦滅聖諦、苦滅道跡聖諦無間等者，應作是說。
所以者何？若於苦聖諦無間等已，然後次第於苦集聖諦、
苦滅聖諦、苦滅道跡聖諦無間等者，有是處故。」 ^113a19

佛說此經已，諸比丘聞佛所說，歡喜奉行。
jing:: 
##  437
（四三七） ^113a29

如異比丘問，阿難所問，亦如是說，唯譬差別。 ^113b2

佛告阿難：「譬如四隥梯昇於殿堂。
若有說言不由初隥，而登第二、第三、第四隥昇殿堂者，無有是處。
如是，阿難！若於苦聖諦未無間等，而欲苦集聖諦、
苦滅聖諦、苦滅道跡聖諦無間等者，此不應說。
所以者何？若於苦聖諦未無間等，而於苦集聖諦、
苦滅聖諦、苦滅道跡聖諦無間等者，無有是處。 ^113b3

「譬如，阿難！由四隥梯昇於殿堂。
若有人言要由初隥，然後次登第二、第三、
第四隥昇殿堂者，此所應說。
所以者何？要由初隥，然後次登第二、第三、
第四隥昇殿堂者，有是處故。
如是，阿難！於苦聖諦無間等已，然後次第苦集聖諦、
苦滅聖諦、苦滅道跡聖諦無間等者，斯有是處。」 ^113b10

佛說是經已，諸比丘聞佛所說，歡喜奉行。
jing:: 
##  438
（四三八） ^113b17

如是我聞：
一時，佛住舍衛國祇樹給孤獨園。 ^113b19

爾時，世尊告諸比丘：「譬如大地草木，悉取為鏘，
貫大海中，一切水虫悉能貫不？」 ^113b20

比丘白佛：「不能。世尊！
所以者何？大海諸虫，種種形類，或於細不可貫，或極大不可貫。」 ^113b22

佛告比丘：「如是，如是。
眾生界無數無量。
是故，比丘！於四聖諦未無間等者，當勤方便，
起增上欲，學無間等。」 ^113b24

佛說是經已，諸比丘聞佛所說，歡喜奉行。
jing:: 
##  439
（四三九） ^113b26

如是我聞：
一時，佛住王舍城迦蘭陀竹園。 ^113b28

爾時，世尊手執土石，問諸比丘：「於意云何：此手中土石為多？
彼大雪山土石為多？」 ^113b29

比丘白佛言：「世尊手中土石甚少少耳，
雪山土石甚多無量，百千巨億，算數譬類不可為比。」 ^113c2

佛告比丘：「其諸眾生於苦聖諦如實知者，
苦集聖諦、苦滅聖諦、苦滅道跡聖諦如實知者，
如我手中所執土石；其諸眾生於苦聖諦不如實知，
於苦集聖諦、苦滅聖諦、苦滅道跡聖諦不如實知者，
如彼雪山土石，其數無量。
是故，比丘！於四聖諦未無間等者，當勤方便，
起增上欲，學無間等。」 ^113c4

佛說是經已，諸比丘聞佛所說，歡喜奉行。
jing:: 
##  440
（四四〇） ^113c11

如是我聞：
一時，佛住王舍城迦蘭陀竹園。 ^113c13

爾時，世尊告諸比丘：「譬如湖池，深廣五十由旬，其水盈滿。
若有士夫以髮以毛，或以指端渧彼湖水，乃至再三。
云何，比丘！如彼士夫所渧水多？
湖池水多？」 ^113c14

比丘白佛：「如彼士夫毛髮指端再三渧水，
甚少少耳，彼湖大水，其量無數，乃至算數譬類不可為比。」 ^113c17

佛告比丘：「如大湖水甚多無量，如是多聞聖弟子具足見諦，
得聖道果，斷諸苦本如截多羅樹頭，於未來世成不生法。
餘不盡者，如彼士夫髮毛指端所渧之水。
是故，比丘！於四聖諦未無間等者，當勤方便，
起增上欲，學無間等。」 ^113c20

佛說是經已，諸比丘聞佛所說，歡喜奉行。 ^113c25

如大湖水譬，如是薩羅多吒迦——恒伽、
耶符那、薩羅遊、伊羅跋提、摩醯，及四大海，其譬亦如上說。
jing:: 
##  441
（四四一） ^113c27

如是我聞：
一時，佛住舍衛國祇樹給孤獨園。 ^114a1

爾時，世尊手捉團土，大如梨果，告諸比丘：
「云何，比丘！我手中此團土為多？
大雪山中土石為多？」 ^114a2

諸比丘白佛言：「世尊手中團土少少耳，
彼雪山王，其土石甚多，百千億那由他，乃至算數譬類不得為比。」 ^114a4

佛告諸比丘：「如我所捉團土，如是眾生於苦聖諦如實知，
於苦集聖諦、苦滅聖諦、苦滅道跡聖諦如實知者，亦復如是。
如大雪山王土石者，如是眾生於苦聖諦不如實知，
於苦集聖諦、苦滅聖諦、苦滅道跡聖諦不如實知者，亦復如是。
是故，比丘！於四聖諦未無間等者，當勤方便，
起增上欲，學無間等。」 ^114a6

佛說是經已，諸比丘聞佛所說，歡喜奉行。 ^114a14

如雪山王，如是尼民陀羅山、毘那多迦山、
馬耳山、善見山、佉提羅迦山、伊沙陀羅山、
由揵陀羅山、須彌山王，及大地土石，亦復如是。 ^114a16

如梨果，如是阿摩勒迦果、跋陀羅果、迦羅迦果、
豆果，乃至蒜子譬，亦復如是。
jing:: 
##  442
（四四二） ^114a19

如是我聞：
一時，佛住舍衛國祇樹給孤獨園。 ^114a21

爾時，世尊以爪甲擎土已，告諸比丘：「於意云何：我爪甲上土為多？
此大地土多？」 ^114a22

諸比丘白佛言：「世尊甲上土甚少少耳，
此大地土甚多無量，乃至算數譬類不可為比。」 ^114a24

佛告比丘：「如甲上土者，若諸眾生，形可見者，亦復如是。
其形微細，不可見者，如大地土。
是故，比丘！於四聖諦未無間等者，當勤方便，學無間等。」 ^114a26

佛說是經已，諸比丘聞佛所說，歡喜奉行。 ^114a29

如陸地，如是水性亦爾。 ^114b2

如甲上土，如是眾生、人道者，亦復如是。 ^114b3

如大地土，如是非人亦爾。 ^114b4

如甲上土，如是生中國者亦爾。 ^114b5

如大地土，如是生邊地者亦爾。 ^114b6

如甲上土，如是成就聖慧眼者，亦復如是。 ^114b7

如大地土，如是不成就聖慧眼者亦爾。 ^114b8

如甲上土，如是眾生知此法、律者，亦復如是。 ^114b9

如大地土，如是眾生不知法、律者亦爾。
如知，如是等知、普知，正想、正覺、正解、法無間等亦如是。 ^114b10

如甲上土，如是眾生知有父母亦爾。 ^114b13

如大地土，如是眾生不知有父母亦爾。 ^114b14

如甲上土，如是知有沙門、婆羅門家之尊長，
作所應作作福，此世他世畏罪行施，受齋持戒亦爾。 ^114b15

如大地土，不知有沙門、婆羅門家之尊長，
作所應作作福，此世他世畏罪行施，受齋持戒，亦如是說。 ^114b18

如甲上土，如是眾生不殺、不盜、不邪婬、
不妄語、不兩舌、不惡口、不綺語亦爾。 ^114b21

如大地土，如是眾生不持諸戒者亦爾。
如是離貪、恚、邪見，及不離貪、恚、邪見，亦如是說。 ^114b23

如甲上土，如是不殺、不盜、不邪婬、不妄語、不飲酒。 ^114b26

如大地土，如是不持五戒者亦爾。 ^114b27

如甲上土，如是眾生持八戒者亦如是。 ^114b28

如大地土，如是眾生不持八戒者亦爾。 ^114b29

如甲上土，如是眾生持十善者亦如是。 ^114c1

如大地土，如是眾生不持十善者亦如是。 ^114c2

如甲上土，如是眾生從地獄命終生人中者亦如是。 ^114c4

如大地土，如是眾生從地獄命終還生地獄者亦如是。
如地獄，如是畜生、餓鬼亦爾。 ^114c6

如甲上土，如是眾生從地獄命終生天上者亦如是。 ^114c8

如大地土，如是眾生從地獄命終還生地獄者亦如是。
如地獄，如是畜生、餓鬼亦爾。 ^114c10

如甲上土，如是眾生人道中沒還生人道中者亦如是。 ^114c12

如大地土，其諸眾生從人道中沒生地獄中者亦如是。
如地獄，如是畜生、餓鬼亦爾。 ^114c14

如甲上土，其諸眾生從天命終還生天上者亦如是。 ^114c16

如大地土，其諸眾生天上沒生地獄中者亦如是。
如地獄，畜生、餓鬼亦如是。
jing:: 
##  443
（四四三） ^114c18

如是我聞：
一時，佛住舍衛國祇樹給孤獨園。 ^114c20

爾時，世尊告諸比丘：「我本未聞法時，得正思惟此苦聖諦，
正見已生；此苦集聖諦、此苦滅聖諦、苦滅道跡聖諦，正見已生。」 ^114c21

佛說此經已，諸比丘聞佛所說，歡喜奉行。 ^114c23

如已生，如是今生、當生。 ^114c25

如生，如是起、習、近修、多修、觸、作證亦如是。
jing:: 
##  444
（四四四） ^114c26

如是我聞：
一時，佛住舍衛國祇樹給孤獨園。 ^114c27

爾時，世尊告諸比丘：「譬如眼藥丸，深廣一由旬，
若有士夫取此藥丸，界界安置，能速令盡，
於彼界界，不得其邊。
當知諸界，其數無量。
是故，比丘！當善界學，善種種界，當如是學。」 ^114c28

佛說此經已，諸比丘聞佛所說，歡喜奉行。
jing:: 
##  445
（四四五） ^115a3

如是我聞：
一時，佛住舍衛國祇樹給孤獨園。 ^115a5

爾時，世尊告諸比丘：「眾生常與界俱，與界和合。
云何眾生常與界俱？
謂眾生行不善心時與不善界俱，善心時與善界俱，
勝心時與勝界俱，鄙心時與鄙界俱。
是故，諸比丘！當作是學，善種種界。」 ^115a6

佛說是經已，諸比丘聞佛所說，歡喜奉行。
jing:: 
##  446
（四四六） ^115a10

如是我聞：
一時，佛住舍衛國祇樹給孤獨園。 ^115a12

爾時，世尊告諸比丘……廣說如上。
差別者，即說偈言：
　　「常會故常生，相離生則斷，
　　如人執小木，而入於巨海，
　　人木則俱沒，懈怠俱亦然。
　　當離於懈怠，卑劣之精進，
　　賢聖不懈怠，安住於遠離。
　　慇懃精進禪，超度生死流，
　　膠漆得其素，火得風熾然。
　　珂乳則同色，眾生與界俱，
　　相似共和合，增長亦復然。」
jing:: 
##  447
（四四七） ^115a13

如是我聞：
一時，佛住王舍城迦蘭陀竹園。 ^115a24

爾時，世尊告諸比丘：「眾生常與界俱，與界和合。
云何與界俱？謂眾生不善心時與不善界俱，
善心時與善界俱，鄙心時與鄙界俱，勝心時與勝界俱。 ^115a25

「時，尊者憍陳如與眾多比丘於近處經行，
一切皆是上座多聞大德，出家已久，具修梵行。 ^115a28

「復有尊者大迦葉與眾多比丘於近處經行，
一切皆是少欲知足，頭陀苦行，不畜遺餘。 ^115b1

「尊者舍利弗與眾多比丘於近處經行，一切皆是大智辯才。 ^115b3

「時，尊者大目揵連與眾多比丘於近處經行，一切皆是神通大力。 ^115b5

「時，阿那律陀與眾多比丘於近處經行，一切皆是天眼明徹。 ^115b6

「時，尊者二十億耳與眾多比丘於近處經行，
一切皆是勇猛精進，專勤修行者。 ^115b8

「時，尊者陀驃與眾多比丘於近處經行，一切皆是能為大眾修供具者。 ^115b10

「時，尊者優波離與眾多比丘於近處經行，一切皆是通達律行。 ^115b11

「時，尊者富樓那與眾多比丘於近處經行，皆是辯才善說法者。 ^115b13

「時，尊者迦旃延與眾多比丘於近處經行，
一切皆能分別諸經，善說法相。
時，尊者阿難與眾多比丘於近處經行，一切皆是多聞總持。 ^115b14

「時，尊者羅睺羅與眾多比丘於近處經行，一切皆是善持律行。 ^115b17

「時，提婆達多與眾多比丘於近處經行，
一切皆是習眾惡行，是名比丘常與界俱，
與界和合，是故，諸比丘！
當善分別種種諸界。」 ^115b19

佛說是經時。諸比丘聞佛所說，歡喜奉行。
jing:: 
##  448
（四四八） ^115b22

如是我聞：
一時，佛住王舍城迦蘭陀竹園……如上廣說已，
即說偈言：
　　「常會故常生，相離生則斷，
　　如人執小木，而入於巨海，
　　人木則俱沒，懈怠俱亦然。
　　當離於懈怠，卑劣之精進，
　　賢聖不懈怠，安住於遠離。
　　慇懃精進禪，超度生死流，
　　膠漆得其素，火得風熾然。
　　珂乳則同色，眾生與界俱，
　　相似共和合，增長亦復然。」
jing:: 
##  449
（四四九） ^115b24

如是我聞：
一時，佛住舍衛國祇樹給孤獨園。 ^115c6

爾時，世尊告諸比丘：「眾生常與界俱，與界和合……」
如是廣說，乃至「勝心生時與勝界俱，鄙心生時與鄙界俱，
殺生時與殺界俱，盜婬、妄語、飲酒心時，
與，飲酒界俱；不殺生時與不殺界俱，不盜、
不婬、不妄語、不飲酒，與，不飲酒界俱。
是故，諸比丘！當善分別種種界。」 ^115c7

佛說是經已，諸比丘聞佛所說，歡喜奉行。
jing:: 
##  450
（四五〇） ^115c13

如是我聞：
一時，佛住舍衛國祇樹給孤獨園。 ^115c15

爾時，世尊告諸比丘：「眾生常與界俱，與界和合。
不信時與不信界俱，犯戒時與犯戒界俱，
無慚無愧時與無慚無愧界俱；信心時與信界俱，
持戒時與持戒界俱，慚愧心時與慚愧界俱。
是故，諸比丘！當善分別種種諸界。」 ^115c16

佛說是經已，諸比丘聞佛所說，歡喜奉行。 ^115c21

如信、不信，如是精進、不精進，失念、不失念，
正受、不正受，多聞、少聞，慳者、施者，惡慧、
善慧，難養、易養，難滿、易滿，多欲、少欲，知足、
不知足，攝受、不攝受界俱，如上經如是廣說。
jing:: 
##  451
（四五一） ^115c23

如是我聞：
一時，佛住舍衛國祇樹給孤獨園。 ^115c27

爾時，世尊告諸比丘：「我今當說種種諸界。
諦聽，善思，當為汝說。
云何為種種界？謂眼界、色界、眼識界，耳界、
聲界、耳識界，鼻界、香界、鼻識界，舌界、味界、
舌識界，身界、觸界、身識界，意界、法界、意識界，是名種種界。」 ^115c28

佛說是經已，諸比丘聞佛所說，歡喜奉行。
jing:: 
##  452
（四五二） ^116a3

如是我聞：
一時，佛住舍衛國祇樹給孤獨園。 ^116a5

爾時，世尊告諸比丘：「緣種種界生種種觸，
緣種種觸生種種受，緣種種受生種種愛。
云何種種界？謂十八界，眼界、色界、眼識界，
乃至意界、法界、意識界，是名種種界。 ^116a6

「云何緣種種界生種種觸，乃至云何緣種種受生種種愛？
謂緣眼界生眼觸，緣眼觸生眼觸生受，緣眼觸生受生眼觸生愛。
耳、鼻、舌、身、意界緣生意觸，緣意觸生意觸生受，緣意觸生受生意觸生愛。 ^116a9

「諸比丘！非緣種種愛生種種受，非緣種種受生種種觸，
非緣種種觸生種種界，要緣種種界生種種觸，
緣種種觸生種種受，緣種種受生種種愛，
是名比丘緣種種界生種種觸，緣種種觸生種種受，緣種種受生種種愛。」 ^116a14

佛說此經已，諸比丘聞佛所說，歡喜奉行。
jing:: 
##  453
（四五三） ^116a20

如是我聞：
一時，佛住舍衛國祇樹給孤獨園。 ^116a22

爾時，世尊告諸比丘：「緣種種界生種種觸，
緣種種觸生種種受，緣種種受生種種愛。
云何種種界？謂十八界，眼界、色界、眼識界，
乃至意界、法界、意識界，是名種種界。 ^116a23

「云何緣種種界生種種觸？
緣種種觸生種種受？
緣種種受生種種愛？
謂緣眼界生眼觸，非緣眼觸生眼界，但緣眼界生眼觸；
緣眼觸生眼受，非緣眼受生眼觸，但緣眼觸生眼受；
緣眼受生眼愛，非緣眼愛生眼受，但緣眼受生眼愛。
如是耳、鼻、舌、身、意界緣生意觸，非緣意觸生意界，
但緣意界生意觸；緣意觸生意受，非緣意受生意觸，
但緣意觸生意受；緣意受生意愛，非緣意愛生意受，但緣意受生意愛。 ^116a26

「是故，比丘！非緣種種愛生種種受，非緣種種受生種種觸，
非緣種種觸生種種界；但緣種種界生種種觸，
緣種種觸生種種受，緣種種受生種種愛，是名比丘當善分別種種界。」 ^116b7

佛說是經已，諸比丘聞佛所說，歡喜奉行。
jing:: 
##  454
（四五四） ^116b12

如是我聞：
一時，佛住舍衛國祇樹給孤獨園。 ^116b14

爾時，世尊告諸比丘：「緣種種界生種種觸，
緣種種觸生種種受，緣種種受生種種想，
緣種種想生種種欲，緣種種欲生種種覺，
緣種種覺生種種熱，緣種種熱生種種求。 ^116b15

「云何種種界？謂十八界，眼界，乃至法界。 ^116b19

「云何緣種種界生種種觸？
乃至緣種種熱生種種求？
謂緣眼界生眼觸，緣眼觸生眼受，緣眼受生眼想，
緣眼想生眼欲，緣眼欲生眼覺，緣眼覺生眼熱，緣眼熱生眼求。
如是耳、鼻、舌、身、意界緣生意觸，緣意觸生意受，
緣意受生意想，緣意想生意覺，緣意覺生意熱，
緣意熱生意求，是名比丘緣種種界故生種種觸，乃至緣種種熱生種種求。 ^116b20

「比丘！非緣種種求生種種熱，非緣種種熱生種種覺，
非緣種種覺生種種想，非緣種種想生種種受，
非緣種種受生種種觸，非緣種種觸生種種界，
但緣種種界生種種觸，乃至緣種種熱生種種求。」 ^116b28

佛說是經已，諸比丘聞佛所說，歡喜奉行。
雜阿含經卷第十六
 ^116c4
