
other:: 雜阿含經卷第四十四
translator:: 宋天竺三藏求那跋陀羅譯

# 四四

jing:: 
##  1178
（一一七八）
如是我聞：
一時，佛住彌絺羅國菴羅園中。 ^317b22

時，有婆四吒婆羅門尼，有六子相續命終，
念子發狂，裸形被髮，隨路而走，至彌絺羅菴羅園中。 ^317b23

爾時，世尊無量大眾圍繞說法，婆四吒婆羅門尼遙見世尊，
見已，即得本心，慚愧羞恥，歛身蹲坐。 ^317b25

爾時，世尊告尊者阿難：「取汝鬱多羅僧與彼婆四吒婆羅門尼，
令著聽法。」尊者阿難即受佛教，取衣令著。 ^317b27

時，婆羅門尼得衣著已，至於佛前，稽首禮佛，退坐一面。 ^317b29

爾時，世尊為其說法，示、教、照、喜已，如佛常法，
說法次第，乃至信心清淨，受三自歸，聞佛所說，
歡喜隨喜，作禮而去。 ^317c2

彼婆四吒優婆夷於後時，第七子忽復命終，彼優婆夷都不啼哭憂悲惱苦。
時，婆四吒優婆夷夫說偈而告婆四吒優婆夷言：
　　「先諸子命終，念子生憂苦，
　　晝夜不飲食，乃至發狂亂。
　　今喪弟七子，而不生憂苦？」 ^317c4

婆四吒優婆夷即復說偈答其夫言：
　　「兒孫有千數，因緣和合生，
　　長夜遷過去，我與君亦然。
　　子孫及宗族，其數無限量，
　　彼彼所生處，更互相殘食。
　　若知生要者，何足生憂苦？
　　我已知出離，生死存亡相，
　　不復生憂苦，入佛正教故。」 ^317c11

時，婆四吒優婆夷夫說偈歎曰：
　　「未曾所聞法，而今聞汝說，
　　何處聞說法，不念子憂悲？」 ^317c19

婆四吒優婆夷說偈答言：
　　「今日等正覺，在彌絺羅國，
　　菴羅樹園中，永離一切苦，
　　演說一切苦、苦習、苦寂滅、
　　賢聖八正道，安隱趣涅槃！
　　則是我大師，深樂其正教。
　　我已知正法，能開子憂苦。」 ^317c22

其夫婆羅門復說偈言：
　　「我今亦當往，彌絺菴羅園，
　　彼世尊亦當，開我子憂苦。」 ^317c29

優婆夷復說偈言：
　　「當觀等正覺，柔軟金色身；
　　不調者能調，廣度海流人。」 ^318a3

爾時，婆羅門即嚴駕乘於馬車，詣彌絺羅菴羅園。
遙見世尊，轉增信樂，詣大師前。 ^318a6

彼時，大師即為說偈，開其法眼，苦、習、滅、
道，正向涅槃。彼即見法，成無間等。
既知法已，請求出家。 ^318a7

時，婆羅門即得出家，獨靜思惟，乃至得阿羅漢。
世尊記說：「於第三夜，逮得三明。」
得三明已，佛即告之：「命遣御者乘車還家，
告婆四吒優婆夷，令發隨喜，語言：『婆羅門往見世尊，
得淨信心，奉事大師，即為說法，為開法眼，
見苦聖諦、苦集、苦滅、賢聖八道，安趣涅槃，成無間等。
既知法已，即求出家。
世尊記說：「於第三夜，具足三明。」』」 ^318a10

時，彼御者奉教疾還。
時，婆四吒優婆夷遙見御者空車而還。
即遙問言：「婆羅門為見佛不？
佛為說法，開示法眼，見聖諦不？」 ^318a17

御者白言：「婆羅門已見世尊，得淨信心，
奉事大師，為開法眼，說四聖諦，成無間等。
既知法已，即求出家，專精思惟。
世尊記說：『於第三夜，具足三明。』」 ^318a20

時，優婆夷心即隨喜，語御者言：「車馬屬汝，
加復賜汝金錢一千，已汝傳信言：『婆羅門宿闍諦，已得三明。』
令我歡喜故。」 ^318a24

御者白言：「我今何用車馬金錢為？
車馬金錢還優婆夷，我今當還婆羅門所，隨彼出家。」 ^318a26

優婆夷言：「汝意如此，便可速還。
不久亦當如彼所得，具足三明，隨後出家。」 ^318a28

御者白言：「如是，優婆夷！
如彼出家，我亦當然。」 ^318b1

優婆夷言：「汝父出家，汝隨出家，我今不久亦當隨去。
如空野大龍，乘虛而遊，其餘諸龍、龍子、
龍女悉皆隨去，我亦如是，執持衣鉢，易養易滿。」
御者白言：「優婆夷！
若如是者，所願必果，不久當見優婆夷少欲知足，
執持衣鉢，人所棄者，乞受而食，剃髮染衣，
於陰、界、入斷除愛欲，離貪繫縛，盡諸有漏。」 ^318b2

彼婆羅門及其御者、婆四吒優婆夷、優婆夷女孫陀槃梨，
悉皆出家，究竟苦邊。
jing:: 
##  1179
（一一七九） ^318b9

如是我聞：
一時，佛住毘舍離國大林精舍。 ^318b12

時，有毘梨耶婆羅豆婆遮婆羅門，晨朝買牛，
未償其價，即日失牛，六日不見。 ^318b13

時，婆羅門為覓牛故，至大林精舍，遙見世尊坐一樹下，
儀容挺特，諸根清淨，其心寂默，成就止觀，
其身金色，光明焰照。
見已，即詣其前，而說偈言：
　　「云何無所求，空寂在於此，
　　獨一處空閑，而得心所樂？」 ^318b14

爾時，世尊說偈答曰：
　　「若失若復得，於我心不亂。
　　婆羅門當知，莫謂彼如我，
　　心計於得失，其心不自在。」 ^318b21

時，婆羅門復說偈言：
　　「最勝梵志處，如比丘所說；
　　我今當自說，真實語諦聽。
　　沙門今定非，晨朝失牛者，
　　六日求不得，是故安樂住。
　　沙門今定非，種殖胡麻田，
　　慮其草荒沒，是故安樂住。
　　沙門今定非，種稻田乏水，
　　畏葉枯便死，是故安樂住。
　　沙門今定無，寡女有七人，
　　悉養孤遺子，是故安樂住。
　　沙門今定無，七不愛念子，
　　放逸多負債，是故安樂住。
　　沙門今定無，債主守其門，
　　求索長息財，是故安樂住。
　　沙門今定無，七領重臥具，
　　憂勤擇諸蟲，是故安樂住。
　　沙門今定無，赤眼黃髮婦，
　　晝夜聞惡聲，是故安樂住。
　　沙門今定無，空倉群鼠戲，
　　常憂其羸乏，是故安樂住。」 ^318b25

爾時，世尊說偈答言：
　　「我今日定不，晨朝失其牛，
　　六日求不得，是故安樂住。
　　我今日定無，種殖胡麻田，
　　常恐其荒沒，是故安樂住。
　　我今日定無，種稻田乏水，
　　畏葉便枯死，是故安樂住。
　　我今日定無，寡女有七人，
　　悉養孤遺子，是故安樂住。
　　我今日定無，七不愛念子，
　　放逸多負債，是故安樂住。
　　我今日定無，債主守其門，
　　求索長息財，是故安樂住。
　　我今日定無，七領重臥具，
　　憂勤擇諸蟲，是故安樂住。
　　我今日定無，黃頭赤眼婦，
　　晝夜聞惡聲，是故安樂住。
　　我今日定無，空倉群鼠戲，
　　常憂其羸乏，是故安樂住。
　　不捨念不念，眾生安樂住；
　　斷欲離恩愛，而得安樂住。」 ^318c17

爾時，世尊為精進婆羅豆婆遮婆羅門種種說法，
示、教、照、喜，如佛常法，次第說法，布施、持戒，
乃至於正法中，心得無畏。
即從座起，合掌白佛：「我今得於正法、律出家學道，
成比丘分，修梵行不？」 ^319a9

佛告婆羅門：「汝今可得於正法、律出家、
受具足，修諸梵行，乃至得阿羅漢，心善解脫。」 ^319a13

爾時，精進婆羅豆婆遮婆羅門得阿羅漢，
緣自覺知，得解脫樂，而說偈言：
　　「我今甚欣樂，大仙法之上，
　　得離貪欲樂，不生見於佛。」
jing:: 
##  1180
（一一八〇） ^319a15

如是我聞：
一時，佛住娑羅樹林婆羅門聚落。
爾時，世尊晨朝著衣持鉢，入婆羅門聚落乞食，有非時雲起。 ^319a20

爾時，世尊作是念：「我今當往婆羅門聚落婆羅長者大會堂中。」
作是念已，即往向彼大會堂所。 ^319a22

時，婆羅門長者悉集堂上，遙見世尊，共相謂言：「彼剃頭沙門竟知何法？」 ^319a24

爾時，世尊告彼婆羅聚落婆羅門長者言：
「諸婆羅門有知法者，有不知者；剎利長者亦有知法者，有不知法者。」 ^319a26

爾時，世尊即說偈言：
　　「非朋欲勝朋，王不伏難伏，
　　妻不求勝夫，無子不恭父。
　　無會無智者，無智不法言，
　　貪恚癡悉斷，是則名智者。」 ^319a29

時，彼婆羅門長者白佛言：「善士瞿曇！
善士夫可入此堂，就座而坐。」
世尊坐已。即白言：「瞿曇說法，我等樂聽。」 ^319b5

爾時，世尊為彼大會婆羅門長者種種說法，
示、教、照、喜已，復說偈言：
　　「愚智群聚會，非說孰知明？
　　能說寂靜道，因說智則辯。
　　說者顯正法，建立大仙幢，
　　善說為仙幢，法為羅漢幢。」 ^319b7

爾時，世尊為婆羅聚落婆羅門長者建立正法，
示、教、照、喜；示、教、照、喜已，從座起而去。
jing:: 
##  1181
（一一八一） ^319b13

如是我聞：
一時，佛在拘薩羅人間遊行，至浮梨聚落，
住天作婆羅門菴羅園中，尊者優波摩為侍者。 ^319b15

爾時，世尊患背痛，告尊者優波摩：「汝舉衣鉢已，往至天作婆羅門舍。」 ^319b17

時，天作婆羅門處於中堂，令梳頭者理剃鬚髮，
見尊者優波摩於外門住，見已，即說偈言：
　　「何等剃鬚髮，身著僧迦梨？
　　住於彼門外，為欲何所求？」 ^319b19

尊者優波摩說偈答言：
　　「羅漢世善逝，所患背風疾，
　　頗有安樂水，療牟尼疾不？」 ^319b24

時，天作婆羅門以滿鉢酥、一瓶油、一瓶石蜜，
使人擔持，并持暖水，隨尊者優波摩詣世尊所，
以塗其體，暖水洗之，酥蜜作飲，世尊背疾即得安隱。 ^319b27

時，天作婆羅門晨朝早起，往詣佛所，稽首禮足，
退坐一面，而說偈言：
　　「何言婆羅門？　施何得大果？
　　何等為時施？　云何淨福田？」 ^319c1

爾時，世尊說偈答言：
　　「若得宿命智，見天定趣生，
　　得盡諸有漏，牟尼起三明，
　　善知心解脫，解脫一切貪；
　　說名婆羅門，施彼得大果，
　　施彼為時施，隨所欲福田。」 ^319c5

時，天作婆羅門聞佛所說，歡喜隨喜，作禮而去。
jing:: 
##  1182
（一一八二） ^319c11

如是我聞：
一時，佛在拘薩羅人間遊行，於一夜時，住止娑羅林中。 ^319c13

時，有一婆羅門，去娑羅林不遠，營作田業。
晨朝起作，至娑羅林中，遙見世尊坐一樹下，
儀容端正，諸根清淨，其心寂定，具足成就第一止觀，
其身金色，光明徹照。
見已，往詣其所，白言：「瞿曇！
我近在此經營事業，故樂此林。
瞿曇於此有何事業，樂此林中？」
復說偈言：
　　「比丘於此林，為何事業故，
　　獨一守空閑，樂於此林中？」 ^319c14

爾時，世尊說偈答曰：
　　「無事於此林，林根久已斷，
　　於林離林脫，禪思不樂斷。」 ^319c23

時，彼婆羅門聞佛所說，歡喜隨喜，作禮而去。
jing:: 
##  1183
（一一八三） ^319c26

如是我聞：
一時，佛在拘薩羅人間遊行，夜宿一娑羅林中。 ^319c27

時，有一婆羅門，近彼林側，與五百年少婆羅門共。
彼婆羅門常稱歎欽想：「欲見世尊，何時遊於此林，
我因得見遇，問所疑，頗有閑暇為我記說？」 ^319c28

時，彼婆羅門年少弟子為採薪故，入於林中，
遙見世尊坐一樹下，儀容端正，諸根寂靜，
其心寂定，形若金山，光明徹照。
見已，作是念：「我和上婆羅門常稱歎欽仰，
欲見瞿曇，問其所疑，今此沙門瞿曇到此林中，我當疾往白和上令知。」
即持薪束，疾還學堂。
捨薪束已，詣和上所，白言：「和上當知，和上由來常所稱歎欽仰欲見沙門瞿曇，
脫到此林，當問所疑，今日瞿曇已到此林，和上知時！」 ^320a2

時，婆羅門即詣世尊所，面相問訊慰勞已，退坐一面。
而說偈言：
　　「獨入此恐怖，深邃叢林中，
　　堅住不傾動，善修正勤法。
　　無歌舞音樂，寂默住空閑；
　　我所未曾見，獨樂深林者，
　　欲求於世間，自在增上主？
　　為三十三天，天上自在樂？
　　何故深林中，苦行自枯槁？」 ^320a12

爾時，世尊說偈答言：
　　「若欲種種求，諸界多種著；
　　彼一切皆是，愚癡之根本，
　　如是一切求，我久悉已吐，
　　不求不諂偽，一切無所觸。
　　於一切諸法，唯一清淨觀，
　　得無上菩提，禪思修不樂。」 ^320a21

婆羅門復說偈言：
　　「我今敬禮汝，大寂牟尼尊，
　　禪思之妙王，覺無邊大覺；
　　如來天人救，巍巍若金山。
　　解脫於叢林，於林永不著；
　　已拔深利刺，清淨無餘跡。
　　論師之上首，言說最勝辯；
　　人中雄師子，震吼於深林。
　　顯現苦聖諦、集、滅、八正道；
　　能盡眾苦聚，乘出淨無垢。
　　自脫一切苦，濟彼苦眾生；
　　安樂眾生故，演說於正法。
　　已斷於恩愛，遠離於欲網；
　　斷除於一切，有愛之結縛。
　　如水生蓮花，塵水不染著；
　　如日停虛空，清淨無雲翳。
　　善哉我今日，至拘薩羅林，
　　得見於大師，兩足之勝尊，
　　大林大精進，得第一廣度；
　　調御師之首，敬禮無所畏。」 ^320a28

時，婆羅門廣說斯偈，讚歎佛已，聞佛所說，
歡喜隨喜，作禮而去。
jing:: 
##  1184
（一一八四） ^320b19

如是我聞：
一時，佛在拘薩羅人間遊行，宿於孫陀利河側。 ^320b21

爾時，世尊剃髮未久，於後夜時，結跏趺坐，
正身思惟，繫念在前，以衣覆頭。 ^320b22

時，孫陀利河側有婆羅門住止，夜起持祠，
餘食不盡，時至河邊，欲求大德婆羅門以奉之。 ^320b24

爾時，世尊聞河邊婆羅門聲。
聞已，謦咳作聲，却衣現頭。 ^320b26

時，孫陀利河側婆羅門見佛已，作是念：
「是剃頭沙門，非婆羅門。」
欲持食還去。彼婆羅門復作是念：「非獨沙門是剃頭者，
婆羅門中亦有剃頭，應往至彼，問其所生。」
時，孫陀利河側婆羅門詣世尊所，而問之言：「為何姓生？」 ^320b27

爾時，世尊即說偈言：
　　「汝莫問所生，但當問所行。
　　刻木為鑽燧，亦能生於火；
　　下賤種姓中，生堅固牟尼。
　　智慧有慚愧，精進善調伏，
　　究竟大明際，清淨修梵行。
　　而今正是時，應奉施餘食。」 ^320c3

時，孫陀利河側婆羅門復說偈言：
　　「我今吉良日，求福修供養，
　　遇得見大士，三時最勝尊，
　　若不見佛者，當更施餘人。」 ^320c11

爾時，孫陀利河側婆羅門轉得信心，即持餘食以奉世尊，
世尊不受，以說偈得故，如上因說偈而得食廣說。 ^320c15

孫陀利河側婆羅門白佛言：「世尊！
今此施食當置何所？」 ^320c17

佛告婆羅門：「我不見諸天、魔、梵、沙門、婆羅門、
天神、世人有能食此食，令身安隱者。
汝持此食去著無虫水中，及少生草地。」 ^320c18

時，婆羅門即持此食著無虫水中，水即烟起涌沸，
啾啾作聲，如燒鐵丸投之冷水，烟起涌沸，啾啾作聲。
如是彼食著無虫水中，烟起涌沸，啾啾作聲。
孫陀利河側婆羅門心欲恐怖，身毛皆竪，
謂為災變，馳走上岸，集聚乾木，供養祠火，令息災恠。 ^320c21

世尊見彼集聚乾木，供養祠火，望息災恠。
見已。即說偈言：
　　「婆羅門祠火，焚燒乾草木，
　　莫呼是淨道，能却諸災患。
　　此則惡供養，而謂為#CB00834;慧；
　　作如是因緣，外道取修淨。
　　汝今棄薪火，起內火熾然，
　　常修不放逸，常富於供養。
　　處處興淨信，廣施設大會，
　　心意為束薪，瞋恚黑烟起，
　　妄語為塵味，口舌為木杓，
　　胸懷燃火處，欲火常熾然。
　　當善自調伏，消滅士夫火，
　　正信為大河，淨戒為度濟，
　　澄淨清流水，智者之所歎！
　　人中淨天德，當於中洗浴，
　　涉水不著身，安樂度彼岸。
　　正法為深淵，福德為下濟，
　　澄淨水充滿，智者所讚嘆！
　　人中天淨德，當於中洗浴，
　　涉水不著身，安樂度彼岸。
　　真諦善調御，攝護修梵行，
　　慈悲為苦行，真實心清淨，
　　沐浴以正法，智者所稱歎。」 ^320c27

爾時，孫陀利河側婆羅門聞佛所說，歡喜隨喜，復道而去。
jing:: 
##  1185
（一一八五） ^321a22

如是我聞：
一時，佛在拘薩羅人間遊行，住孫陀利河側叢林中。 ^321a24

時，有孫陀利河側住止婆羅門來詣佛所，
面相問訊慰勞已，退坐一面，問佛言：「瞿曇！
至孫陀利河中洗浴不？」 ^321a25

佛告婆羅門：「何用於孫陀利河中洗浴為？」 ^321a28

婆羅門白佛：「瞿曇！
孫陀利河是濟度之數，是吉祥之數，是清淨之數，
若有於中洗浴者，悉能除人一切諸惡。」 ^321a29

爾時，世尊即說偈言：
　　「非孫陀利河，亦非婆休多，
　　非伽耶、薩羅，如是諸河等，
　　作諸惡不善，能令其清淨。
　　恒河、婆休多、孫陀利河等，
　　愚者常居中，不能除眾惡。
　　其清淨之人，何用洗浴為？
　　其清淨之人，何用布薩為？
　　淨業以自淨，是生於受持，
　　不殺亦不盜，不婬不妄語，
　　信施除慳垢，於斯而洗浴。
　　於一切眾生，常起慈悲心，
　　井水以洗浴，用伽耶等為？
　　內心自清淨，不待洗於外。
　　下賤田舍兒，身體多污垢，
　　以水洗塵穢，不能淨其內。」 ^321b2

爾時，孫陀利河側婆羅門聞佛所說，歡喜隨喜，從座起而去。
jing:: 
##  1186
（一一八六） ^321b19

如是我聞：
一時，佛住迦毘羅衛國尼拘律園中。 ^321b21

時，有縈髻羅豆婆遮婆羅門，本俗人時，
為佛善知識，來詣佛所，面相問訊慰勞已，退坐一面。
而說偈言：
　　「外身縈髻者，是但名縈髻；
　　內心縈髻者，是結縛眾生。
　　今請問瞿曇，云何解縈髻？」 ^321b22

爾時，世尊說偈答言：
　　「受持於淨戒，內心修正覺，
　　專精勤方便，是則解縈髻。」 ^321b28

時，縈髻婆羅門聞佛所說，歡喜隨喜，從座起而去。
jing:: 
##  1187
（一一八七） ^321c2

如是我聞：
一時，佛住迦毘羅衛國尼拘律園中。 ^321c4

時，有縈髻波羅豆婆遮婆羅門來詣佛所，
而前問訊，相慰勞已，退坐一面。
而說偈言：
　　「身外縈髻者，是但名縈髻；
　　內心縈髻者，是結縛眾生。
　　我今問瞿曇，如此縈髻者，
　　云何作方便？　於何斷縈髻？」 ^321c5

爾時，世尊說偈答言：
　　「眼耳及與鼻，舌身意入處，
　　於彼名及色，滅盡令無餘。
　　諸識永滅者，於彼斷縈髻。」 ^321c12

佛說此經已，縈髻婆羅豆婆遮婆羅門聞佛所說，
歡喜隨喜，從座起去。
jing:: 
##  1188
（一一八八） ^321c16

如是我聞：
一時，佛住欝毘羅聚落尼連禪河側菩提樹下，成佛未久。 ^321c18

爾時，世尊獨靜思惟，作是念：「不恭敬者，
則為大苦，無有次序。
無他自在可畏懼者，則於大義有所退減；
有所恭敬，有次序，有他自在者，得安樂住；
有所恭敬，有次序，有他自在，大義滿足。
頗有諸天、魔、梵、沙門、婆羅門、天神、世人中，
能於我所具足戒勝、三昧勝、智慧勝、解脫勝、
解脫知見勝，令我恭敬宗重，奉事供養，依彼而住？」 ^321c19

復作是念：「無有諸天、魔、梵、沙門、婆羅門、
天神、世人能於我所戒具足勝、三昧勝、
智慧勝、解脫勝、解脫知見勝，令我恭敬宗重，
奉事供養，依彼而住者。
唯有正法令我自覺，成三藐三佛陀者，
我當於彼恭敬宗重，奉事供養，依彼而住。
所以者何？過去如來、應、等正覺亦於正法恭敬宗重，
奉事供養，依彼而住；諸當來世如來、應、
等正覺亦於正法恭敬宗重，奉事供養，依彼而住。」 ^321c27

爾時，娑婆世界主梵天王知世尊心念已，
如力士屈伸臂頃，從梵天沒，住於佛前，
歎言：「善哉！如是，世尊！
如是，善逝！懈怠不恭敬者，甚為大苦……」
廣說乃至「大義滿足，其實無有諸天、魔、
梵、沙門、婆羅門、天神、世人於世尊所戒具足勝、
三昧勝、智慧勝、解脫勝、解脫知見勝，令世尊恭敬宗重，
奉事供養，依彼而住者。
唯有正法，如來自悟成等正覺，則是如來所應恭敬宗重，
奉事供養，依彼而住者。
所以者何？過去諸如來、應、等正覺亦於正法恭敬宗重，
奉事供養，依彼而住；諸未來如來、應、等正覺亦當於正法恭敬宗重，
奉事供養，依彼而住。
世尊亦當於彼正法恭敬宗重，奉事供養，依彼而住。」 ^322a7

時，梵天王復說偈言：
　　「過去等正覺，及未來諸佛，
　　現在佛世尊，能除眾生憂。
　　一切恭敬法，依正法而住；
　　如是恭敬者，是則諸佛法。」 ^322a20

時，梵天王聞佛所說，歡喜隨喜，稽首佛足，即沒不現。
jing:: 
##  1189
（一一八九） ^322a26

如是我聞：
一時，佛住欝毘羅聚落尼連禪河側菩提樹下，成佛未久。 ^322a28

爾時，世尊獨靜思惟，作是念：「有一乘道能淨眾生，
度諸憂悲，滅除苦惱，得真如法，謂四念處。
何等為四？身身觀念處，受、心、法法觀念處。
若有人不樂四念處者，則不樂如聖法；
不樂如聖法者，則不樂如聖道；不樂如聖道者，
則不樂甘露法；不樂甘露法者，則不解脫生、
老、病、死、憂、悲、惱、苦。
若樂修四念處者，則樂修如聖法；樂修如聖法者，
則樂如聖道；樂如聖道者，則樂甘露法；
樂甘露法者，得解脫生、老、病、死、憂、悲、惱、苦。」 ^322a29

爾時，娑婆世界主梵天王知佛心念已，
譬如力士屈伸臂頃，於梵天沒，住於佛前，
作是歎言：「如是，世尊！
如是，善逝！有一乘道能淨眾生，謂四念處，
乃至解脫生、老、病、死、憂、悲、惱、苦。」 ^322b10

時，梵天王復說偈言：
　　「謂有一乘道，見生諸有邊，
　　演說於正法，安慰苦眾生。
　　過去諸世尊，以乘斯道度；
　　當來諸世尊，亦度乘斯道。
　　現在尊正覺，乘此度海流，
　　究竟生死際，調伏心清淨，
　　於生死輪轉，悉已永消盡；
　　知種種諸界，慧眼顯正道。
　　譬若恒水流，悉歸趣大海，
　　激流浚漂遠，正道亦如是。
　　廣智善顯示，逮得甘露法，
　　殊勝正法輪，本所未曾聞，
　　哀愍眾生故，而為眾生轉。
　　覆護天人眾，令度有彼岸，
　　是故諸眾生，咸皆稽首禮。」 ^322b14

爾時，梵天王聞佛所說，歡喜隨喜，稽首佛足，即沒不現。
jing:: 
##  1190
（一一九〇） ^322c2

如是我聞：
一時，佛住欝毘羅聚落尼連禪河側菩提樹下，成佛未久。 ^322c4

爾時，娑婆世界主梵天王絕妙色身，於後夜時來詣佛所，
稽首佛足，退坐一面，而說偈言：
　　「於諸種姓中，剎利兩足尊，
　　明行具足者，天人中最勝！」 ^322c5

佛告梵天王：「如是，梵天！
如是，梵天！
　　「於諸種姓中，剎利兩足尊，
　　明行具足者，天人中最勝。」 ^322c10

佛說是經已，娑婆世界主梵天王聞佛所說，
歡喜隨喜，稽首佛足，即沒不現。
jing:: 
##  1191
（一一九一） ^322c13

如是我聞：
一時，佛在拘薩羅人間遊行，住止空閑無聚落處，與比丘眾夜宿其中。
爾時，世尊為諸比丘說隨順阿練若法。 ^322c15

時，娑婆世界主梵天王作是念：「今者世尊在拘薩羅人間遊行，
住一空閑無聚落處，與諸大眾止宿空野。
爾時，世尊為諸大眾說隨順空法，我今當往隨順讚嘆！」 ^322c18

譬如力士屈伸臂頃，於梵天沒，住於佛前，
稽首佛足，退坐一面，而說偈言：
　　「習近邊林座，斷除諸煩惱；
　　若不樂空閑，入眾自攝護。
　　自調伏其心，家家行乞食，
　　攝持於諸根，專精繫心念；
　　然後習空閑，阿練若床座，
　　遠離諸恐怖，無畏安隱住。
　　若彼諸兇險，惡蛇眾毒害，
　　黑雲大闇冥；震雷曜電光，
　　離諸煩惱故，晝夜安隱住。
　　如我所聞法，乃至不究竟，
　　獨一修梵行，不畏千死魔，
　　若修於覺道，不畏於萬數。
　　一切須陀洹，或得斯陀含，
　　及阿那含者，其數亦無量，
　　不能定其數，恐怖於妄說。」 ^322c21

時，娑婆世界主梵天王聞佛所說，歡喜隨喜已，
為佛作禮，即沒不現。
jing:: 
##  1192
（一一九二） ^323a10

如是我聞：
一時，佛住迦毘羅衛迦毘羅衛林中，與五百比丘俱，
皆是羅漢，諸漏已盡，所作已作，離諸重擔，
逮得己利，盡諸有結，正智心善解脫。
爾時，世尊為諸大眾說涅槃相應法。 ^323a12

時，有十方世界大眾威力諸天皆悉來會，供養世尊及比丘僧。
復有諸梵天王住於梵世，作是念：「今日佛住迦毘羅衛國……」
如上廣說，乃至「供養世尊及諸大眾，我今當往各各讚歎！」 ^323a16

作是念已，譬如力士屈伸臂頃，從梵天沒，住於佛前。
第一梵天即說偈言：
　　「於此大林中，大眾普雲集，
　　十方諸天眾，皆悉來恭敬，
　　故我遠來禮，最勝難伏僧。」 ^323a20

第二梵天復說偈言：
　　「是諸比丘僧，真實心精進，
　　於此大林中，攝諸根求度。」 ^323a26

第三梵天次說偈言：
　　「善方便消融，恩愛深利刺；
　　堅固不傾動，如因陀羅幢。
　　度深塹水流，清淨不求欲，
　　善度之導師，諸調伏大龍。」 ^323a29

第四梵天次說偈言：
　　「歸依於佛者，終不墮惡趣；
　　能斷人中身，得天身受樂。」 ^323b5

各說偈已，四梵天身即沒不現。
jing:: 
##  1193
（一一九三） ^323b8

如是我聞：
一時，佛住王舍城迦蘭陀竹園。
時，有娑婆世界主梵天王，日日精勤，往詣佛所，尊重供養。 ^323b9

時，娑婆世界主作是念：「今旦太早而來見佛，
正值世尊入大三昧，我等且當入提婆達多伴黨瞿迦梨比丘房中。」
作是念已，即入彼房，至房戶中，以指扣戶，
口說是言：「瞿迦梨！
瞿迦梨！於舍利弗、目連所起淨信心，汝莫長夜得不饒益苦！」 ^323b11

瞿迦梨言：「汝是誰？」 ^323b16

梵天答言：「娑婆世界主梵天王。」 ^323b17

瞿迦梨言：「世尊不記汝得阿那含耶？」 ^323b18

梵天王言：「如是，比丘！」
瞿迦梨言：「汝何故來？」 ^323b19

娑婆世界主梵天王答言：「此不可治。」
即說偈言：
　　「於無量處所，生心欲籌量；
　　何有#CB00834;慧者，而生此覺想？
　　無量而欲量，是陰蓋凡夫。」 ^323b20

時，娑婆世界主梵天王往詣佛所，稽首禮足，
退坐一面，白佛言：「世尊！
我常日日勤到佛所，親覲供養，我作是念：
『今旦太早來見世尊，正值世尊入大三昧，我且當入提婆達多伴黨瞿迦梨比丘房中。』
即住戶中，徐徐扣戶，口說是言：『瞿迦梨！
瞿迦梨！當於舍利弗、目揵連賢善智慧者所起淨信心，莫長夜得不饒益苦！』
瞿迦梨言：『汝是誰？』
我即答言：『是娑婆世界主梵天王。』
瞿迦梨言：『世尊不記汝得阿那含耶？』
我即答言：『如是。』瞿迦梨復言：『汝何故來？』
我作是念：『此不可治。』
即說偈言：
　　「『於不可量處，發心欲籌量，
　　不可量欲量，是陰蓋凡夫。』」 ^323b25

佛語梵王：「如是，如是。
梵王！
　　「於不可量處，而發心欲量；
　　何有智慧人，而生此妄想？
　　不可量欲量，是陰蓋凡夫。」 ^323c10

佛說此經已，娑婆世界主梵天王聞佛所說，
歡喜隨喜，從座起，為佛作禮，即沒不現。
jing:: 
##  1194
（一一九四） ^323c14

如是我聞：
一時，佛住王舍城迦蘭陀竹園。 ^323c16

爾時，大梵天王及餘別梵天——善臂別梵天，
日日方便，往見供養世尊。 ^323c17

時，有婆句梵天見別梵天——善臂梵天，
精勤方便，而問言：「汝欲何之？」 ^323c18

彼即答言：「欲見世尊，恭敬供養。」 ^323c20

時，婆句梵天即說偈言：
　　「彼有四鵠鳥，三種金色宮，
　　五百七十二，修行禪思者，
　　熾焰金色身，普照梵天宮；
　　汝且觀我身，何用至彼為？」 ^323c21

爾時，善梵王、別梵王——善臂別梵王復說偈言：
　　「雖有金色身，普照梵天宮，
　　其有智慧者，知色有煩惱，
　　智者不樂色，於其心解脫。」 ^323c26

時，彼善梵天、別梵天——善臂別梵天，
往詣佛所，稽首佛足，退坐一面，白佛言：「世尊！
我今方便，欲來見世尊，恭敬供養。
有婆句梵天，見我方便，而問我言：『汝今方便，欲何所之？』
我即答言：『欲往見世尊，禮事供養。』
婆句梵天即說偈言：
　　「『有四種鵠鳥，三種金色宮，
　　五百七十二，於中而禪思，
　　觀我身金色，普照梵天宮；
　　汝且觀我身，何用至彼為？』 ^324a2

「我即說偈而答彼言：
　　「『雖有金色身，普照梵天宮，
　　當知真金色，是則煩惱事。
　　智者解脫色，於色不復樂。』」 ^324a12

佛告梵天：「如是，梵天！
如是，梵天！
　　「雖有真金色，普照梵天宮，
　　當知真金色，則是煩惱事，
　　智者解脫色，於色不復樂。」 ^324a16

時，彼梵天為迦吒務陀低沙比丘故，說偈言：
　　「夫士生世間，利斧在口中；
　　還自斬其身，斯由惡言故。
　　應毀者稱譽，應譽而反毀；
　　惡口增其過，所生無安樂！
　　博弈酒喪財，其過失甚少；
　　惡心向善逝，是則為大過！
　　地獄有百千，名尼羅浮地，
　　三十有六百，及五阿浮陀；
　　斯皆謗聖獄，口意惡願故。」 ^324a20

佛說此經已，彼諸梵天聞佛所說，歡喜隨喜，
稽首佛足，即沒不現。
jing:: 
##  1195
（一一九五） ^324b1

如是我聞：
一時，佛住王舍城迦蘭陀竹園。 ^324b3

時，有婆句梵天住梵天上，起如是惡邪見言：
「此處常、恒、非變易法，純一出離之處。」 ^324b4

爾時，世尊知婆句梵天心念已，入於三昧，
如其正受，於王舍城沒，住梵天上。 ^324b6

婆句梵天遙見世尊而說偈言：
　　「梵天七十二，造作諸福樂；
　　自在而常住，生老死已過。
　　我於諸明論，修習已究竟；
　　彼諸天眾等，唯謂我長存。」 ^324b7

爾時，世尊說偈答言：
　　「此則極短壽，非是長存者；
　　而婆句梵天，自謂為長壽。
　　尼羅浮多獄，其壽百千數；
　　我悉憶念知，汝自謂長存！」 ^324b13

婆句梵天復說偈言：
　　「佛世尊所見，其劫數無邊，
　　生老死憂悲，皆悉已過去。
　　唯願說知我，過去曾所更，
　　受持何戒業，而得生於此？」 ^324b18

爾時，世尊說偈答言：
　　「過去久遠劫，於大曠野中，
　　有諸大眾行，多賢聖梵行，
　　飢乏無資糧，汝救之令度，
　　慈救心相續，經劫而不失。
　　是則汝過去，所受持功德，
　　我悉憶念知，久近如眠覺。
　　過去有村邑，為賊所抄掠，
　　汝時悉皆救，令其得解脫；
　　是則過去世，所受持福業，
　　我憶此因緣，久近如眠覺。
　　過去有人眾，乘船恒水中，
　　惡龍持彼船，欲盡害其命，
　　汝時以神力，救令得解脫；
　　是則汝過去，所受持福業，
　　我憶是因緣，久近如眠覺。」 ^324b23

婆句梵天復說偈言：
　　「決定悉知我，古今壽命事，
　　亦知餘一切，是則為正覺；
　　是故所受身，金光炎普照，
　　其身住於此，光明遍世間。」 ^324c10

爾時，世尊為婆句梵天種種說法，示、教、
照、喜已，如其正受，從梵天沒，還王舍城。
jing:: 
##  1196
（一一九六） ^324c15

如是我聞：
一時，佛住舍衛國祇樹給孤獨園。 ^324c17

時，有一梵天住梵天上，起如是邪見言：
「此處常、恒、不變易，純一出離，未曾見有來至此處，況復有過此上者？」 ^324c18

爾時，世尊知彼梵天心之所念，即入三昧，
如其正受，於舍衛國沒，現梵天宮，當彼梵天頂上，
於虛空中結跏趺坐，正身繫念。 ^324c20

爾時，尊者阿若俱隣作是念：「今日世尊為在何所？」
即以天眼淨過人間眼，觀見世尊在梵天上。
見已，即入三昧，如其正受，於舍衛國沒，
現彼梵世，在於東方，西面向佛，結跏趺坐，
端身繫念，在佛座下，梵天座上。 ^324c23

爾時，尊者摩訶迦葉作是念：「今日世尊為在何所？」
即以天眼淨過於人眼，見世尊在梵天上。
見已，即入三昧，如其正受，於舍衛國沒，
現梵天上，在於南方，北面向佛，結跏趺坐，
端身繫念，在佛座下，梵天座上。 ^324c28

時，尊者舍利弗作是念：「世尊今者為在何所？」
即以天眼淨過於人眼，見世尊在梵天上。
見已，即入三昧，如其正受，於舍衛國沒，
住梵天上，在於西方，東面向佛，結跏趺坐，
端身繫念，在佛座下，梵天座上。 ^325a4

爾時，尊者大目揵連即作是念：「今日世尊為在何所？」
以天眼淨過於人眼，遙見世尊在梵天上。
見已，即入三昧，如其正受，於舍衛國沒，
住梵天上，在於北方，南面向佛，結跏趺坐，
端身繫念，在佛座下，梵天座上。 ^325a10

爾時，世尊告梵天曰：「汝今復起是見：『從本已來，
未曾見有過我上者』不？」 ^325a14

梵天白佛：「我今不敢復言：『我未曾見有過我上者。』
唯見梵天光明被障。」
爾時，世尊為彼梵天種種說法，示、教、照、
喜已，即入三昧，如其正受，於梵天上沒，還舍衛國。 ^325a16

尊者阿若俱隣、摩訶迦葉、舍利弗為彼梵天種種說法，
示、教、照、喜已，即入三昧，如其正受，於梵天沒，
還舍衛國，唯尊者大目揵連仍於彼住。 ^325a20

時，彼梵天問尊者大目揵連：「世尊諸餘弟子悉有如是大德大力不？」 ^325a23

時，尊者大目揵連即說偈言：
　　「大德具三明，通達觀他心，
　　漏盡諸羅漢，其數無有量。」 ^325a25

時，尊者大目揵連為彼梵天種種說法，
示、教、照、喜已，即入三昧，如其正受，於梵天沒，還舍衛國。
jing:: 
##  1197
（一一九七） ^325a28

如是我聞：
一時，佛住俱尸那竭國力士生地堅固雙樹林。 ^325b2

爾時，世尊臨般涅槃，告尊者阿難：「汝於堅固雙樹間敷繩床，
北首，如來今日中夜於無餘涅槃而般涅槃。」 ^325b3

時，尊者阿難奉世尊教，於雙堅固樹間為世尊敷繩床，
北首已，還世尊所，稽首禮足，白言世尊：
「已為如來於雙堅固樹間敷繩床，令北首。」 ^325b6

於是，世尊往就繩床，右脇著地，北首而臥，
足足相累，繫念明相。 ^325b9

爾時，世尊即於中夜，於無餘涅槃而般涅槃。
般涅槃已，雙堅固樹尋即生花，周匝垂下，供養世尊。 ^325b10

時，有異比丘即說偈言：
　　「善好堅固樹，枝條垂禮佛，
　　妙花以供養，大師般涅槃。」 ^325b13

尋時，釋提桓因說偈：
　　「一切行無常，斯皆生滅法，
　　雖生尋以滅，斯寂滅為樂。」 ^325b16

尋時，娑婆世界主梵天王次復說偈言：
　　「世間一切生，立者皆當捨，
　　如是聖大師，世間無有比。
　　逮得如來力，普為世間眼，
　　終歸會磨滅，入無餘涅槃。」 ^325b19

尊者阿那律陀次復說偈言：
　　「出息入息住，立心善攝護，
　　從所依而來，世間般涅槃。
　　大恐怖相生，令人身毛竪，
　　一切行力具，大師般涅槃。
　　其心不懈怠，亦不住諸愛，
　　心法漸解脫，如薪盡火滅。」 ^325b24

如來涅槃後七日，尊者阿難往枝提所，
而說偈言：
　　「導師此寶身，往詣梵天上，
　　如是大神力，內火還燒身。
　　五百#CB00626;纏身，悉燒令磨滅，
　　千領細#CB00626;衣，以衣如來身。
　　唯二領不燒，最上及襯身。」 ^325c2

尊者阿難說是偈時，諸比丘默然悲喜！
雜阿含經卷第四十四
 ^325c9
