
jing:: 佛說給孤長者女得度因緣經卷下
translator:: 西天譯經三藏朝奉大夫試光祿卿傳法大師賜紫臣施護奉　詔譯
復次，尊者聞二百億化種種色華果樹林細密滿空，
而此尊者林中現身，起是神通從空而來三繞彼城，次從空下入長者舍。
爾時，長者見是相已，問善無毒女言：「今此所來有種種色華果樹林，
林中現身起如是相，入此舍者是汝師邪？」
女即答言：「此非我師，是佛弟子名聞二百億。
此人生已足不履地去地四指，足下有金色毛表其異相，
若足履地時，地即六種震動。
佛曾謂諸苾芻言：『汝等當知，此聞二百億童子，
於九十一劫中皆同此名，隨所生處足不履地，此人由起重法精進心故福報無盡。』
佛說此人精進第一。
是此尊者次第而來。」 ^850b25

復次，尊者畢陵伽婆蹉化大鵝車，現是神通從空而來三繞彼城，
次從空下入長者舍。
爾時，長者見是相已，問善無毒女言：「今此所來乘大鵝車現如是相，
入此舍者是汝師邪？」
女即答言：「此非我師，是佛弟子名畢陵伽婆蹉。
常修悲行，佛說此人悲行第一。
是此尊者次第而來。」 ^850c9

復次，尊者烏陀夷化大馬車四寶莊嚴，
現是神通從空而來三繞彼城，次從空下入長者舍。
爾時，長者見是相已，問善無毒女言：「今此所來乘大馬車四寶莊嚴，
現如是相入此舍者是汝師邪？」
女即答言：「此非我師，是佛弟子名烏陀夷。
此人是釋種眷屬，釋種之中，有淨飯王、
白飯王、斛飯王、甘露飯王，并邪輸陀羅、
娛閉迦沒哩誐惹等，六萬宮嬪婇女眷屬，
是諸眷屬廣大熾盛富樂自在，此人棄捨出家修道而獲果證。
佛說此人於釋種中端嚴第一。
是此尊者次第而來。」 ^850c16

復次，尊者摩訶劫賓那化室尾迦四寶莊嚴，
而此尊者乘彼室尾迦，現是神通從空而來三繞彼城，次從空下入長者舍。
爾時，長者見是相已，問善無毒女言：「今此所來乘室尾迦四寶莊嚴，
現如是相入此舍者是汝師邪？」
女即答言：「此非我師，是佛弟子名摩訶劫賓那。
此人棄捨家族出家修道而獲果證，常出軟語眾所愛樂，佛說此人軟語第一。
是此尊者次第而來。」 ^850c27

復次，尊者難陀化大園林華果茂盛，復有鵝鴈鸚鵡、
孔雀舍利、囉俱枳羅命命等種種異鳥遊集其內，
而此尊者在彼園中，現如是相從空而來三繞彼城，次從空下入長者舍。
爾時，長者見是相已，問善無毒女言：「今此所來處大園林，
華果茂盛異鳥遊集，現如是相入此舍者是汝師邪？」
女即答言：「此非我師，是佛弟子名曰難陀，
淨飯王之子，是佛親弟，比佛身量而短四指，三十二相莊嚴具足。
此人往昔以清淨心，曾於迦葉如來、應供、
正等正覺塔中，施一傘蓋眾寶莊嚴最上殊妙，
以是因緣感勝福報，經一千五百生作轉輪王，
受彼勝福而不出家，乃至于今出家修道而獲果證，此人於威儀中密護諸根。
佛說此人密護諸根第一。
是此尊者次第而來。」 ^851a7

復次，尊者羅睺羅化作轉輪王，福德威容勝妙殊特，
眷屬侍衛七寶具足，有八十四俱胝勇健步兵烏布沙陀等，
八萬四千最上象兵嚩羅賀迦等，八萬四千調善馬兵難儞瞿沙等，
八萬四千妙寶車兵，復有無數百千侍衛人眾周匝圍繞，
動百千種微妙音樂，寶嚴幢幡前後導從，
大白傘蓋覆輪王頂，現是神通從空而來三繞彼城，未入其舍住虛空中。
爾時，長者見是相已，問善無毒女言：「今此所來轉輪聖王，
福德威容勝妙殊特，象馬車步四兵具足，現此勝相住空中者是汝師邪？」
女即答言：「此非我師，是佛弟子名羅睺羅。
此人是佛之子，出家學戒而獲果證，佛說此人學戒第一。
是此尊者現輪王身次第而來。」 ^851a22

爾時，羅睺羅即以所現轉輪王身住彼空中，
說伽陀曰：
　　「今我所現輪王身，以神通力故如是，
　　如龍有力我亦然，七寶四兵皆具足。
　　此所現身而非實，神通方便故隨宜，
　　長者應當如實知，我是佛子羅睺羅。
　　已獲果證神通具，人天供養悉歸依，
　　我依佛勅故今來，牟尼大師後當至。」 ^851b7

說是伽陀已即從空下入長者舍。
如是等諸有神通大苾芻眾，咸依佛勅各現神通，
次第來入長者舍中，俟佛當至。 ^851b15

爾時，世尊知時已至，即入三摩地普遍觀察，
於是三摩地出已，舉身出現青黃赤白種種妙色清淨光明，
如是色光廣大照耀遍舍衛國，乃至福增城中所有一切人眾蒙光照者，
以佛神力皆見佛身，內外映徹一切無礙。
佛放光時大地震動。
於是世尊著僧伽梨衣，與彼一切所應隨佛，
崑努鉢陀那等苾芻大眾前後圍繞，出舍衛國往詣福增城。
時娑婆界主大梵天王知是事已，即與色界諸天子眾，
來佛右邊侍衛而行；帝釋天主知是事已，
即與欲界諸天子眾，來佛左邊侍衛而行。
復有善愛音等五百乾闥婆王，奏百千種微妙音樂引導佛前；
又有無數百千天龍鬼神人非人等隨從佛後；
又有無數天女在虛空中，各持優鉢羅華、
鉢訥摩華、俱母那華、奔拏利迦華、天曼陀羅華、
摩訶曼陀羅華等，及雨栴檀香、末香、儞誐嚕香、
多誐嚕香、多摩羅香等種種妙香供養於佛，
又復奏彼天妙音樂，有如是等天人大眾圍繞而行。 ^851b18

爾時路次大曠野中，有七千仙人先止於彼，
見佛世尊三十二相、八十種好皆悉具足，
圓光照耀如千日輪，廣大巍巍如寶山現，
吉祥勝相無有等比，復有微妙金色光明周遍熾盛；
如是見已俱近佛前，頭面禮足合掌恭敬退住一面。
此諸仙人皆以宿種善根力故，而能最先見佛世尊。
爾時，世尊普遍觀察如是七千仙人善根成熟，
即於曠野中，乃為如應略說四諦法門。
時諸仙人聞是法已，智慧堅固心開意解各各歡喜，
即時踊身虛空高二十山峯，俱證須陀洹果，從空下已圍繞世尊即同隨從。
爾時，世尊度是七千仙人已，漸次前行將至福增城門，
即作是念：「此福增城有十八門，我今若從西門而入，
餘門所有一切人眾不能見我，我今宜應於彼諸門各現佛身，
隨諸門入，令一切人皆見佛身，我即實從西門而入。」 ^851c8

爾時，世尊作是念已，即現其身隨諸門入，一一皆有天人大眾周匝圍繞。
當佛入城門時以神通力，自然除去荊棘砂礫，
一切不淨悉令清淨，內外香潔地平如掌無高下相。
佛所行處彼彼諸門，有低小者自然高大，
有迮狹處自然寬廣，城中所有一切象馬等類，其性#CB00395;悷不調伏者自然調伏。
又復城中一切人民，各各歡喜瞻仰世尊，
又復以佛神通力故，其中所有盲者能視，
聾者能聞，瘂者能言，乃至諸根不完具者，
悉得完具，迷惑醉亂顛狂心者，皆得醒悟正定不亂，
為毒所中者悉離諸毒，互起恚恨者慈心相向，
諸懷妊者胎藏安隱生福德子，諸貧匱者自然財寶悉得豐足。
佛入城時有如是等希有之事，一切人民皆獲利益，佛乃實從西門而入。 ^851c25

爾時，世尊既入城已，攝諸化身唯一實身，至謨尸羅長者舍。
時善無毒女即謂長者言：「此所來者是我大師，
號釋迦牟尼如來、應供、正等正覺。」
是時長者并諸眷屬，見佛如是神通威德種種相好，心生敬信即各頭面禮佛雙足。
時善無毒女見佛世尊，踊躍歡喜頭面禮足合掌向佛說伽陀曰：
　　「我佛常說最上語，而能調伏他語言，
　　聞者能生清淨心，我不見佛深苦惱。
　　佛悲愍故來此中，我等今日得大利，
　　我以清淨至誠心，頂禮如來吉祥足。」 ^852a11

時，善無毒女說伽陀已，即取牛頭栴檀香水奉佛洗足，
佛洗足已處于最上莊嚴寶座，諸苾芻眾亦各洗足次第而坐。
爾時，善無毒女即持清淨上味飲食，自手奉上供佛世尊及苾芻眾，
長者并眷屬亦各持食奉上於佛及苾芻眾，
如是次第行食已遍，佛及苾芻隨應而食。
是時福增城中一切婆羅門長者居士，
外道尼乾陀等，無數百千人眾悉詣長者舍欲觀世尊。
彼等意謂：「長者住舍而甚迫迮不能容受爾許人眾。」
咸起礙想。 ^852a22

爾時，世尊知其意已，即變長者舍作水精舍，
內外瑩徹廣博嚴淨，令諸人眾各得觀佛無所妨礙。
是諸人眾各見佛已，心大歡喜異口同音，
說伽陀曰：
　　「今此長者舍，而水精所成，
　　摩尼及真金，諸寶皆映現。
　　清淨復廣博，如天帝釋宮，
　　各得見世尊，斯為甚希有。
　　我等一切眾，瞻仰住佛前，
　　咸生清淨心，恭敬合掌禮。
　　牟尼處眾會，如星中現月，
　　功德所莊嚴，是故我歸命。」 ^852b3

爾時，世尊飯食已訖，諸苾芻眾亦各食訖，
於是世尊不起于座，與無數百千天、龍、
夜叉、乾闥婆、阿修羅、迦樓羅、緊那羅、摩睺羅伽、
人非人等，并餘婆羅門、長者、居士、外道、
尼乾陀，乃至善無毒女及謨尸羅長者，
妻子眷屬如是等眾，周匝圍繞聽佛說法。 ^852b15

爾時，世尊普為大眾，如應演說苦集滅道四諦法門。
佛說是法門時，諸外道中有善根成熟者，
聞法歡喜生淨信心歸依世尊，隨其所應而獲利益。
又復眾中有得住煖位者，有得住頂位者，
有得住忍位者，有得須陀洹果者，有得斯陀含果者，
有得阿那含果者，有得阿羅漢果者。
謨尸羅長者聞佛說法發清淨心，如其所應亦得利益，
善無毒女以宿善根力，及聞說法得須陀洹果。 ^852b21

爾時，諸苾芻俱白佛言：「世尊！
善哉希有！此善無毒女，真是善知識，因此女故多人獲益，而能如是施作佛事。」
佛言：「諸苾芻！汝等當知此善無毒女，非唯今日於我法中為善知識能作佛事，
此人已於過去佛法中，為善知識開導他人施作佛事，汝等善聽我今略說。」
時，諸苾芻受教而聽。 ^852c1

佛言：「諸苾芻！過去世中人壽二萬歲時，
有佛出世名曰迦葉如來、應供、正等正覺、
明行足、善逝、世間解、無上士、調御丈夫、
天人師、佛、世尊。彼佛一時，在波羅奈國仙人墮處鹿野園中，
與苾芻眾俱、彼國有王名為哀愍，其王具大福德，正法治世。
王有一女，生已自然頂有金鬘，乃為彼女立名金鬘，
王所愛念，即勅后妃宮嬪眷屬，養育侍衛後至成長。
彼女以其宿善根力，於佛法中深生愛樂，
聞佛在彼鹿野園中，即與五百宮嬪眷屬圍繞，
往詣鹿野園中瞻禮世尊，到已至誠頭面禮足，
佛即如應為說法要，彼聞法已心生淨信，
而白佛言：『我自今日乃至盡壽，常以飲食衣服臥具醫藥奉上世尊。』
作是白已即如其言，常以四事供給世尊。
時彼哀愍王，忽於一夜得十種夢：一者夢見有一大象從窓牖出，
身雖得出尾為窓礙。
二者夢見有一渴人井隨其後，是人寧忍於渴終不取飲。
三者夢見有人以其真珠貿易於#CB00595;。
四者夢見有人以其栴檀香木貿易常木。
五者夢見有一大園華果茂盛，忽為猛風吹落散壞。
六者夢見有諸小象，驅大香象奔走而出。
七者夢見有一獼猴身有糞穢，四向馳走污諸獼猴，眾皆迴避。
八者夢見有一獼猴於一處坐，有眾獼猴為作灌頂。
九者夢見一張白#CB00626;，有十八人各各執奪少分而 #CB00626;不破。
十者夢見有多人眾聚集一處，互相鬪諍論競是非。
此等是為所得十夢。
王睡覺已作是思惟：『我得此夢是不吉祥，豈非於我壞壽命邪？』
作是念已至明旦時，即集群臣共議斯夢。
是時諸臣皆悉不能定其善惡，王復召一婆羅門具說十夢，
令其伺察善惡之相。
婆羅門言：『大王當知，此夢不祥，願王作法破不祥事。』
王言：『汝法云何？』婆羅門言：『王所愛念彼金鬘女，
一切人民亦悉愛重，願王今時以此愛女，
破身出血流為江河，剖腹取腸聯作城邑，
若作是法，即能破彼不祥之事，若不如是，於王壽命有所損失。』
爾時，王言：『我於今時寧自失命，而終不害彼金鬘女。』
作是言已王入後宮，搘頤不悅默然而坐。
時金鬘女見王默坐，有愁憂相，來詣王前即白王言：『我父何故有愁憂相？
思惟何事，願王今說。』
爾時，彼王具以十夢及婆羅門言，為金鬘女說。
彼女聞已復白王言：『去此不遠鹿野園中，
迦葉如來、應供、正等正覺，與苾芻眾而現集會。
我今與王同詣於彼，以夢問佛，佛是一切智者，必能為王說善惡相。』
時哀愍王即如其言，與金鬘女及諸臣從，
詣鹿野園佛世尊所，到已頭面禮世尊足退坐一面，
彼金鬘女及諸臣從，亦各禮佛一面而住。
是時復有諸婆羅門長者居士亦在佛會，
爾時，彼佛即為哀愍王及諸會眾，如應說法示教利喜已，佛即默然。
彼哀愍王從座而起住立佛前，具以十夢次第而說，
說已復言：『我以此緣，恐於壽命有所損失，願佛悲愍為我開決。』
佛言：『大王！勿怖勿怖！
如所得夢皆非汝事，亦非今時善惡之相，於汝壽命亦無損失。
大王當知，是未來世中人壽百歲時，有佛出世名釋迦牟尼十號具足，
彼佛住世演說諸法教化眾生，如其所應作佛事已而入涅槃，
入涅槃後於遺法中苾芻弟子諸所作事，
王今此夢是彼前相，我今為王次第而說。
如王所夢有一大象從窓牖出，身雖得出尾為窓礙者，
是彼佛入涅槃後，於遺法中有婆羅門長者居士若男若女，
棄捨眷屬出家學道，雖出家已，心猶貪著名利俗事不能解脫。
如王所夢有一渴人井隨其後，是人寧忍於渴終不取飲者，
是彼遺法中有諸苾芻，為婆羅門長者居士說佛經典，彼婆羅門等心生厭捨不樂聽受。
如王所夢有人以其真珠貿易於#CB00595;者，
是彼遺法中有諸苾芻弟子，不能依佛正典修習根力覺道禪定出世間法，
而復愛樂修習世間經書呪術歌詠言頌。
如王所夢有人以其栴檀香木貿易常木者，
是彼遺法中有諸苾芻，以佛經典，貿易世間經書外道典籍。
如王所夢有諸小象驅大香象奔走而出者，
是彼遺法中有諸破戒無德苾芻，見彼持戒有德苾芻眾共嫌惡，
巧設方便擯令遠去。
如王所夢有一大園華果茂盛，忽為猛風吹落散壞者，
是彼遺法中有諸清淨持戒具德多聞苾芻，
安止僧伽藍摩，為彼所有不修身不修心不修慧麁惡苾芻眾共毀壞彼僧伽藍摩；
如是壞已，復令清淨苾芻最勝事業亦悉破壞。
如王所夢有一獼猴身有糞穢，四向馳走污諸獼猴，
眾皆迴避者，是彼遺法中有諸破戒苾芻，
自破淨戒不具慚愧，而復返於清淨信心王臣之前，毀謗持戒有德苾芻。
如王所夢有一獼猴於一處坐，有眾獼猴為作灌頂者，
是彼遺法中不修勝行無德苾芻，眾共成立為僧中上首，統攝有德修勝行者。
如王所夢一張白#CB00626;有十八人，
各各執奪少分而#CB00626;不破者，
是彼遺法中有諸弟子異見興執，以佛教法分十八部，雖復如是而佛教法亦不破壞。
如王所夢有多人眾聚集一處，互相鬪諍論競是非者，
是彼遺法中有諸苾芻，聚集議論世間名聞利養等事，
由此因緣互相鬪諍不能寂靜，漸使世尊清淨法滅。
大王！如是十夢皆非汝事，是彼之相汝不應怖，壽命無失宜自安意。』
爾時，哀愍王聞佛為說所夢事已，心大歡喜，禮彼佛足還復王宮。
諸苾芻！彼迦葉如來，為哀愍王說所夢已，
復為眾會說四諦法，時彼會中有八萬四千人，皆悉見諦而獲利益。
諸苾芻！於汝意云何？
彼金鬘女，於彼佛法中為哀愍王作善知識建立佛事者，豈異人乎？
即今善無毒女是。
諸苾芻！是故當知此善無毒女，已於過去佛法中為善知識，
今於我法中亦與多人為善知識，使令多人皆獲利益。」 ^852c8

爾時，諸苾芻復白佛言：「世尊！
彼迦葉佛時金鬘女者，以何因緣生已自然頂有金鬘？
又復何緣得生王家受大富樂？」 ^853c26

佛言：「諸苾芻！彼金鬘女過去世時，於波羅奈國為一貧女，周行求乞諸莊嚴具及以塗香。
於一緣覺塔中，莊嚴塗飾起清淨心，發是願言：
『願我以此善根，世世所生頂有金鬘，生大富家富貴自在，施作佛事。』
諸苾芻！彼時貧女者，即彼迦葉佛法中金鬘女是，
以其善根及大願力，於五百生中在在處處生已，自然頂有金鬘。
諸苾芻！是故今時此善無毒女，以其過去善根及大願力，
今得生此給孤獨長者大富之家，而善開導施作佛事。
是故當知，決定善業決定善報，於一切時一切處無能散失。
彼彼業因彼彼果報，如外地界彼堅實性，
而非水火風界流潤等性，如是蘊處界等彼彼差別，
所有一切眾生作善惡業，亦復如是。
彼彼業因差別有異，彼彼果報所得非一，
假使經於百劫之中，而因果法決定無失。」 ^853c29

佛言：「諸苾芻！是故善男子善女人，應當於佛法僧深生淨信尊重恭敬，
於此經典諦信受持，宣通流布如理修行。
汝等諸苾芻！亦如是修學。」 ^854a16

爾時，世尊為諸苾芻說善無毒女往昔因緣已，
如先已為善無毒女及謨尸羅長者眷屬，
乃至福增城中婆羅門長者居士等，并餘一切天人大眾，隨其所應宣說正法各獲利益。
于時世尊及苾芻眾，即於會中隱身不現，至舍衛國祇樹給孤獨園還復現身。 ^854a20

佛說此經已，善無毒女等長者諸眷屬，
諸苾芻等，一切大眾聞佛所說，皆大歡喜，信受奉行。
佛說給孤長者女得度因緣經卷下
 ^854a25
