
pin:: 大智度論釋初品中八背捨義第三十四〔卷二十一〕
author:: 聖者龍樹造
translator:: 後秦龜茲國三藏鳩摩羅什譯
other:: 
##  34 八背捨義

八背捨者，內有色，外亦觀色，是初背捨。
內無色，外觀色，是第二背捨。
淨背捨，身作證，第三背捨。
四無色定及滅受想定，是五。
合為八背捨。 ^215a7

背是淨潔五欲，離是著心，故名「背捨」。 ^215a10

不壞內、外色，不內外滅色相，以是不淨心觀色，是名初背捨。 ^215a11

壞內色，滅內色相；不壞外色，不滅外色相，
以是不淨心觀外色，是第二背捨。 ^215a12

是二皆觀不淨：一者觀內、觀外，二者不見內，但見外。
何以故？眾生有二分行：愛行、見行。
愛多者著樂，多縛在外諸結使行。
見多者，多著身見等行，為內結使縛。
以是故，愛多者觀外色不淨，見多者觀自身不淨壞敗故。 ^215a14

復次，行者初心未細攝，繫心一處難，故內外觀；
漸習調柔，能內壞色相，但觀外。 ^215a19

問曰：
若無內色相，誰當觀外？ ^215a21

答曰：
是為得解道，非實道。
行者念未來死及火燒、虫噉，埋著土中，皆磨滅。
若現在觀，亦分別是身乃至微塵皆無，
是名「內無色相外觀色」。 ^215a22

問曰：
二勝處見內外色，六勝處但見外色；一背捨見內外色，
二背捨但見外色，何以故但內有壞色相，外色不能壞？ ^215a25

答曰： ^215a27

行者眼見是身有死相，取是未來死相以況今身；
外四大不見滅相故，難可觀無，故不說外色壞。 ^215a28

復次，離色界時，是時亦不見外色。 ^215b1

「淨背捨身作證」者，不淨中淨觀，如八勝處說。
前八一切處觀清淨：地、水、火、風及青、黃、
赤、白。觀青色如青蓮華，如金精山，如優摩伽華，如真青婆羅捺衣。
觀黃、赤、白，各隨色亦復如是，總名「淨背捨」。 ^215b2

問曰：
若總是淨背捨，不應說一切處！ ^215b6

答曰：
背捨是初行者，勝處是中行，一切處是久行。 ^215b7

不淨觀有二種：一者不淨，二者淨。 ^215b8

不淨觀中：二背捨、四勝處。
淨觀中：一背捨、四勝處、八一切處。 ^215b9

問曰： ^215b10

行者以不淨為淨，名為顛倒；淨背捨觀云何不顛倒？ ^215b11

答曰：
女色不淨，妄見為淨，是名顛倒。
淨背捨觀一切實青色廣大，故不顛倒。 ^215b12

復次，為調心故淨觀，以久習不淨觀，心厭，
以是故習淨觀，非顛倒，亦是中不著故。 ^215b14

復次，行者先觀身不淨，隨身法所有內外不淨，
繫心觀中，是時生厭，婬、恚、癡薄，即自驚悟：
「我為無目，此身如是，云何生著？」
攝心實觀，無令復錯。
心既調柔，想身皮、肉、血、髓不淨，除却，唯有白骨；
繫心骨人，若外馳散，攝之令還。
深攝心故，見白骨流光，如珂、如貝，能照內外諸物，是為淨背捨初門。
然後觀骨人散滅，但見骨光，取外淨潔色相。 ^215b16

復次，若金剛、真珠、金銀寶物，若清淨地，
若淨水，如無煙、無薪淨潔火，若清風無塵；
諸青色，如金精山；諸黃色，如瞻蔔花；諸赤色，
如赤蓮華；諸白色，如白雪等。
取是相，繫心淨觀，隨是諸色，各有清淨光曜。
是時行者得受喜樂，遍滿身中，是名淨背捨。 ^215b23

緣淨故，名為「淨背捨」。
遍身受樂，故名為「身證」。
得是心樂，背捨五欲，不復喜樂，是名「背捨」。 ^215b29

未漏盡故，中間或結使心生，隨著淨色。
復懃精進，斷此著故，如是淨觀從心想生。
譬如幻主觀所幻物，知從己出，心不生著，能不隨所緣。
是時「背捨」變名「勝處」。 ^215c2

於淨觀雖勝，未能廣大，是時行者還取淨相；
用背捨力及勝處力故，取是淨地相，漸漸遍滿十方虛空；
水、火、風亦爾。取青相，漸令廣大，亦遍十方虛空；
黃、赤、白亦如是。是時「勝處」復變為「一切處」。 ^215c6

是三事一義，轉變有三名。 ^215c10

問曰：
是三背捨、八勝處、十一切處是實觀？
是得解觀？ ^215c11

若實觀，身有皮肉，何以但見白骨？
又三十六物合為身法，何以分別散觀？
四大各自有相，何以滅三大、但觀一地大？
四色非盡是青，何以都作青觀？ ^215c12

答曰：
有實觀，亦有得解觀。
身相實是不淨，是為實觀。
外法中有淨相，種種色相，是為實淨。
觀淨、不淨，是為實觀。
以此少許淨，廣觀一切皆是淨；取是一水，
遍觀一切皆是水；取是少許青相，遍一切皆是青。
如是等，是為得解觀，非實。 ^215c16

四無色背捨，如四無色定中觀。
欲得背捨，先入無色定，無色定是背捨之初門。
背捨色，緣無量虛空處。 ^215c21

問曰： ^215c23

無色定亦爾，有何等異？
答曰：
凡夫人得是無色定，是為無色；聖人深心得無色定，
一向不迴，是名背捨。 ^215c24

餘殘識處、無所有處、非有想非無想處，亦如是。 ^215c26

背滅受想諸心心數法，是名滅受想背捨。 ^215c27

問曰：
無想定何以不名背捨？ ^215c28

答曰：
邪見者，不審諸法過失，直入定中，謂是涅槃；
從定起時，還生悔心，墮在邪見，是故非背捨。 ^215c29

滅受想患厭散亂心故，入定休息，似涅槃法著身中得，
故名「身證」。 ^216a2

「八勝處」者，內有色相，外觀色少，若好、若醜，
是色勝知勝觀，是名初勝處。
內有色相，外觀色多，若好、若醜，是色勝知勝觀，是名第二勝處。
第三、第四亦如是，但以「內無色相，外觀色」為異。
內亦無色相，外觀諸色青、黃、赤、白。
是為八勝處。 ^216a3

「內有色相，外觀色」者，內身不壞，見外緣。
「少」者，緣少故名「少」。
觀道未增長故觀少因緣，觀多畏難攝故；
譬如鹿遊未調，不中遠放。 ^216a9

「若好、若醜」者，初學繫心緣中，若眉間、若額上、
若鼻端，內身不淨相；內身中不淨相觀外諸色，
善業報故名「好」，不善業報故名「醜」。 ^216a12

復次，行者如從師所受，觀外緣種種不淨，
是名「醜色」。行者或時憶念忘故，生淨相，
觀淨色，是名「好色」。 ^216a16

復次，行者自身中繫心一處，觀欲界中色二種：
一者、能生婬欲，二者、能生瞋恚。
能生婬欲者是淨色，名為「好」；能生瞋恚者是不淨色，
名為「醜」。於緣中自在勝知、勝見，行者於能生婬欲端正色中，
不生婬欲；於能生瞋恚惡色中，不生瞋恚。
但觀色四大因緣和合生，如水沫不堅固——是名
「若好、若醜」。 ^216a18

「勝處」者，行者住是不淨門中，婬欲、瞋恚等諸結使來能不隨，
是名「勝處」——勝是不淨中淨顛倒等諸煩惱賊故。 ^216a25

問曰：
行者云何內色相外觀色？ ^216a27

答曰：
是八勝處，深入定心調柔者可得。
行者或時見內身不淨，亦見外色不淨。
不淨觀有二種：一者、三十六物等種種不淨；
二者、除內外皮肉五藏，但觀白骨如珂如雪。
三十六物等觀是名「醜」，如珂如雪觀是名「好」。 ^216a28

行者內、外觀時，心散亂，難入禪；除自身相，
但觀外色，如《阿毘曇》中說。
行者以得解脫觀，見是身死；死已，舉出塚間，
若火燒、若虫噉，皆已滅盡，是時但見虫、
火，不見身，是名「內無色相外觀色」。 ^216b4

行者如教受觀身是骨人，若心外散，還攝骨人緣中。
何以故？是人初習行，未能觀細緣故，是名
「少色」；行者觀道轉深增長，以此一骨人，
遍觀閻浮提皆是骨人，是名為「多」；還復攝念觀一骨人，
以是故名「勝知勝見」。 ^216b9

復次，隨意五欲中男女相、淨潔相能勝故，
名為「勝處」。譬如健人乘馬擊賊能破，是名為
「勝」；又能制御其馬，是亦名「勝」。
行者亦如是，能自於不淨觀中，少能多、
多能少，是為「勝處」；亦能破五欲賊，亦名「勝處」。 ^216b14

內未能壞身，外觀色若多、若少、若好、若醜，
是初、第二勝處。 ^216b18

內壞身無色相，觀外色若多、若少、若好、
若醜，是第三、第四勝處。 ^216b20

攝心深入定中，壞內身，觀外淨，緣青，青色；
黃、赤、白，白色，是為後四勝處。 ^216b21

問曰：
是後四勝處、十一切處中青等四處，有何等異？ ^216b23

答曰：
青一切處，能普緣一切令青；是勝處若多、
若少隨意觀，不令異心奪，「觀」勝是緣，名為勝處。
譬如轉輪聖王遍勝四天下，閻浮提王勝一天下而已。
一切處普遍勝一切緣；勝處但觀少色能勝，不能遍一切緣。 ^216b24

如是等，略說八勝處。 ^216b29

「十一切處」者，背捨、勝處已說，此以遍滿緣故，名一切處。 ^216c1

問曰：
何以無所有處、非有想非無想處不名一切處？ ^216c2

答曰：
是得解之心。「安隱快樂、廣大、無量、無邊虛空處」，
是佛所說；一切處中皆有識，能疾緣一切法故，一切法中皆見有識。
以是故，二處立一切處。 ^216c3

「無所有」中，無物可廣，亦不得快樂，佛亦不說是
「無所有」無邊無量。
「非有想非無想處」心鈍，難得取相令廣大。 ^216c6

復次，虛空處近色界，亦能緣色。
識處能緣緣色，又識處起能超入第四禪，第四禪起超入識處。
無所有處、非有想非無想處遠，無色因緣故，非一切處。 ^216c9

是三種法皆行得。 ^216c12

勝處、一切處是有漏。
初三背捨、第七、第八背捨是有漏；餘殘，
或有漏、或無漏。 ^216c13

初二背捨、初四勝處，初禪、二禪中攝。
淨背捨、後四勝處、八一切處，第四禪中攝。 ^216c15

二一切處，即名說空處空處攝，識處識處攝。 ^216c16

前三背捨、八勝處、八一切處，皆緣欲界。
後四背捨，緣無色界及無漏法諸妙功德，
在根本中，若無色根本不緣下地故。
滅受想定，非心心數法故無緣。
非有想非無想處背捨，但緣無色四陰及無漏法。 ^216c17

「九次第定」者，從初禪心起，次第入第二禪，
不令餘心得入，若善若垢；如是乃至滅受想定。 ^216c22

問曰：
餘者亦有次第，何以但稱「九次第定」？ ^216c24

答曰：
餘功德皆有異心間生，故非次第。
此中深心智慧利，行者自試其心，從一禪心起，
次入二禪，不令異念得入；於此功德心柔軟，
善斷法愛故，能心心相次。
是次第，二是有漏；七，或有漏或無漏。 ^216c25

禪中間、未到地不牢固，又是聖人所得，
又此大功德不在邊地，是故無次第。 ^217a1

八背捨、八勝處、十一切處、九次第定，聲聞法中略說。
other:: 
##  35 九相義
大智度論釋初品中九相義第三十五 ^217a2

【經】
「九相：脹相、壞相、血塗相、膿爛相、青相、噉相、
散相、骨相、燒相。」 ^217a6

【論】
問曰：
應當先習九相離欲，然後得諸禪；何以故諸禪定後，方說九相？ ^217a7

答曰：
先說果報，令行者心樂。
九相雖是不淨，人貪其果報，故必習行。 ^217a9

問曰：
行者云何觀是脹相等九事？ ^217a10

答曰：
行者先持戒清淨，令心不悔故，易受觀法，能破婬欲諸煩惱賊。
觀人初死之日：辭訣言語，息出不反，奄忽已死；
室家驚慟，號哭呼天，言說方爾，奄便那去！
氣滅身冷，無所覺識。
此為大畏，無可免處。
譬如劫盡火燒，無有遺脫。
如說：
　　「死至無貧富，無懃修善惡，
　　無貴亦無賤，老少無免者。
　　無祈請可救，亦無欺誑離，
　　無捍挌得脫，一切無免處！」 ^217a11

死法名為永離恩愛之處，一切有生之所惡者；
雖甚惡之，無得脫者。
我身不久，必當如是，同於木石，無所別知。
我今不應貪著五欲，不覺死至，同於牛羊；
牛羊禽獸，雖見死者，跳騰哮吼，不自覺悟。
我既得人身，識別好醜，當求甘露不死之法。
如說：
　　「六情身完具，智鑒亦明利；
　　而不求道法，唐受身智慧。
　　禽獸亦皆知，欲樂以自恣；
　　而不知方便，為道修善事。
　　既已得人身，而但自放恣；
　　不知修善行，與彼亦何異！
　　三惡道眾生，不得修道業；
　　已得此人身，當勉自益利！」 ^217a21

行者到死屍邊，見死屍膖脹，如韋囊盛風，
異於本相，心生厭畏，我身亦當如是，未脫此法。
身中主識役御此身，視聽、言語，作罪、作福，
以此自貴，為何所趣？
而今但見空舍在此！
是身好相，細腰、姝媚、長眼、直鼻、平額、高眉，
如是等好，令人心惑；今但見膖脹，好在何處？
男女之相亦不可識。
作此觀已，呵著欲心，此臭屎囊膖脹可惡，何足貪著！ ^217b6

死屍風熱轉大，裂壞在地，五藏、屎尿、膿血流出，惡露已現。
行者取是壞相，以況己身：「我亦如是，皆有是物，與此何異？
我為甚惑，為此屎囊、薄皮所誑；如燈蛾投火，
但貪明色，不知燒身。
已見裂壞，男女相滅，我所著者，亦皆如是。」 ^217b14

死屍已壞，肉血塗漫。
或見杖楚死者，青瘀、黃、赤，或日曝瘀黑；
具取是相，觀所著者，若赤白之色，淨潔端正，與此何異？ ^217b19

既見青瘀黃赤，鳥獸不食，不埋不藏，不久膿爛，種種虫生。
行者見已，念此死屍本有好色，好香塗身，
衣以上服，飾以華綵；今但臭壞，膿爛塗染，
此是其實分；先所飾綵，皆是假借。 ^217b22

若不燒不埋，棄之曠野，為鳥獸所食。
烏挑其眼，狗分手腳，虎狼刳腹，分掣爴裂。
殘藉在地，有盡不盡。
行者見已，心生厭想，思惟：「此屍未壞之時，
人所著處；而今壞敗，無復本相，但見殘藉，
鳥獸食處，甚可惡畏。」 ^217b26

鳥獸已去，風日飄曝，筋斷骨離，各各異處。
行者思惟：「本見身法，和合而有身相，男女皆可分別；
今已離散，各在異處，和合法滅，身相亦無，
皆異於本，所可愛著，今在何處？」 ^217c2

身既離散，處處白骨，鳥獸食已，唯有骨在；
觀是骨人，是為骨相。 ^217c5

骨相有二種：一者骨人筋骨相連，二者骨節分離。
筋骨相連破男女、長短、好色、細滑之相；
骨節分離，破眾生根本實相。 ^217c7

復有二種：一者淨，二者不淨。
淨者，久骨白淨，無血無膩，色如白雪；不淨者，
餘血塗染，膩膏未盡。 ^217c10

行者到屍林中，或見積多草木，焚燒死屍，
腹破眼出，皮色燋黑，甚可惡畏。
須臾之間，變為灰燼。
行者取是燒相，思惟：「此身未死之前，沐浴香華，
五欲自恣；今為火燒，甚於兵刃！
此屍初死，形猶似人；火燒須臾，本相都失。
一切有身皆歸無常，我亦如是。」 ^217c12

是九相，斷諸煩惱，於滅婬欲最勝；為滅婬欲故，說是九相。 ^217c18

問曰：
無常等十想，為滅何事故說？ ^217c19

答曰：
亦為滅婬欲等三毒。 ^217c20

問曰：
若爾者，二相有何等異？
答曰：
九相為遮未得禪定，為婬欲所覆故；十想能除滅婬欲等三毒。
九相如縛賊，十想如斬殺。
九相為初學，十想為成就。 ^217c21

復次，是十想中，不淨想攝九相。 ^217c24

有人言：十想中，不淨想、食不淨想、世間不可樂想攝九相。 ^217c25

復有人言：十想、九相同為離欲，俱為涅槃。
所以者何？初死相，動轉、言語須臾之間，
忽然已死；身體膖脹，爛壞分散，各各變異，是則無常。
若著此法，無常壞時，是即為苦。
若無常苦、無得自在者，是則無我。
不淨、無常、苦、無我，則不可樂，觀身如是。
食雖在口，腦涎流下，與唾和合成味，而咽與吐無異，
下入腹中，即是食不淨想。
以此九相觀身無常，變異，念念皆滅，即是死想。
以是九相厭世間樂，知煩惱斷，則安隱寂滅，即是斷相。
以是九相遮諸煩惱，即是離想。
以是九相厭世間故，知此五眾滅，更不復生，
是處安隱，即是盡想。 ^217c26

復次，九相為因，十想為果。
是故先九相，後十想。 ^218a9

復次，九相為外門，十想為內門，是故經言：
「二為甘露門：一者不淨門，二者安那般那門。」 ^218a11

是九相，除人七種染著：
或有人染著色：若赤、若白、若赤白、若黃、若黑。 ^218a13

或有人不著色，但染著形容：細膚、纖指、
修目、高眉。 ^218a14

或有人不著容、色，但染著威儀：進、止、坐、
起、行、住、禮拜、俯仰、揚眉、頓 #CB00263;、
親近、按摩。 ^218a16

或有人不著容、色、威儀，但染著言語、軟聲、
美辭、隨時而說、應意承旨，能動人心。 ^218a17

或有人不著容、色、威儀、軟聲，但染著細滑、
柔膚軟肌，熱時身涼，寒時體溫。 ^218a19

或有人皆著五事。
或有人都不著五事，但染著人相，若男、若女。
雖得上六種欲，不得所著之人，猶無所解，捨世所重五種欲樂而隨其死。 ^218a21

死相多除威儀、語言愛。
膖脹相、壞相、噉相、散相多除形容愛。
血塗相、青瘀相、膿爛相多除色愛。
骨相、燒相多除細滑愛。
九相除雜愛及所著人愛。
噉相、散相、骨相偏除人愛；噉殘、離散、白骨中，不見有人可著。 ^218a24

以是九相觀離愛心，瞋癡亦微薄。
不淨中淨顛倒，癡故著是身。
今以是九相披析身內，見是身相，癡心薄；
癡心薄則貪欲薄；貪欲薄則瞋亦薄。
所以者何？人以貪身故生瞋，今觀身不淨，
心厭故不復貪身；不貪身故，不復生瞋。
三毒薄故，一切九十八使山皆動，漸漸增進其道，
以金剛三昧，摧碎結山。
九相雖是不淨觀，依是能成大事；譬如大海中臭屍，溺人依以得渡。 ^218a29

問曰：
是九相有何性？何所緣？
何處攝？
答曰： ^218b9

取相性，緣欲界身，色相陰攝，亦身念處少分；
或欲界攝，或初禪、二禪、四禪攝。
未離欲、散心人得，欲界繫；離欲人心得，色界繫。
膖脹等八相，欲界、初禪、二禪中攝；淨骨相，
欲界、初禪、二禪、四禪中攝。
三禪中多樂故，無是相。 ^218b10

是九相是開身念處門，身念處開三念處門，
是四念處開三十七品門，三十七品開涅槃城門，
入涅槃，離一切憂惱諸苦，滅五陰因緣生故，受涅槃常樂。 ^218b14

問曰：
聲聞人如是觀，心厭離，欲疾入涅槃；菩薩憐愍一切眾生、
集一切佛法、度一切眾生、不求疾入涅槃故，
觀是九相，云何不墮二乘證？ ^218b18

答曰：
菩薩於眾生心生憐愍，知眾生以三毒因緣故，
受今世、後世身、心苦痛。
是三毒終不自滅，亦不可以餘理得滅；
但觀所著內外身相，然後可除。
以是故，菩薩欲滅是婬欲毒故，觀是九相。
如人憐愍病者，合和諸藥以療之；菩薩亦如是，
為著色眾生，說是青瘀相等，隨其所著，
分別諸相，如先說。
是為菩薩行九相觀。 ^218b21

復次，菩薩以大慈悲心，行是九相，作如是念：
「我未具足一切佛法，不入涅槃，是為一法門，
我不應住此一門，我當學一切法門。」
以是故，菩薩行九相無所妨。 ^218c1

菩薩行是九相，或時厭患心起，如是不淨身可惡可患，欲疾取涅槃。
爾時，菩薩作是念：「十方諸佛說：一切法相空，
空中無無常，何況有不淨！
但為破淨顛倒故習此不淨，是不淨皆從因緣和合生，
無有自性，皆歸空相；我今不應取是因緣和合生無自性不淨法，
欲疾入涅槃。」 ^218c4

經中亦有是說：「若色中無味相，眾生不應著色；
以色中有味故，眾生起著。
若色無過罪，眾生亦無厭色者；以色實有過惡，故觀色則厭。
若色中無出相，眾生亦不能於色得脫；
以色有出相故，眾生於色得解脫。」
味是淨相因緣故，以是故，菩薩不於不淨中沒、早取涅槃。 ^218c11

九相義，分別竟。
other:: 
##  36 八念義

### 1
大智度論釋初品中八念義第三十六之一 ^218c17

【經】
「念佛、念法、念僧、念戒、念捨、念天、念入出息、念死。」 ^218c21

【論】
問曰：
何以故九相次第有八念？
答曰： ^218c22

佛弟子於阿蘭若處，空舍、塚間，山林、曠野，
善修九相，內、外不淨觀，厭患其身，而作是念：「我云何擔是底下不淨屎尿囊？」
自隨 #CB02891;然驚怖；
及為惡魔作種種惡事來恐怖之，欲令其退。
以是故，佛次第為說八念。
如經中說：「佛告諸比丘：『若於阿蘭若處，
空舍、塚間，山林、曠野，在中思惟，若有怖畏，
衣毛為竪，爾時當念佛：佛是多陀阿伽度、
阿羅呵、三藐三佛陀，乃至婆伽婆。
恐怖則滅。若不念佛，當疾念法：佛法清淨，
巧出善說，得今世報，指示開發，有智之人心力能解。
如是念法，怖畏則除。
若不念法，則當念僧：佛弟子眾修正道，隨法行。
僧中有阿羅漢、向阿羅漢，乃至須陀洹、
向須陀洹，四雙八輩。
是佛弟子眾應供養，合手恭敬，禮拜、迎送，世間無上福田。
作如是念僧，恐怖即滅。』 ^218c23

「佛告諸比丘：『釋提桓因與阿修羅鬪，在大陣中時，
告諸天眾：汝與阿修羅鬪時，設有恐怖，
當念我七寶幢，恐怖即滅；若不念我幢，
當念伊舍那天子寶幢，恐怖即除；若不念伊舍那寶幢，
當念婆樓那天子寶幢，恐怖即除。』」 ^219a10

以是故，知為除恐怖因緣故，次第說八念。 ^219a15

問曰：
經中說三念因緣除恐怖，五念復云何能除恐怖？ ^219a16

答曰：
是比丘自念布施、持戒功德，怖畏亦除。
所以者何？若破戒心，畏墮地獄；若慳貪心，畏墮餓鬼及貧窮中。
自念我有是淨戒、布施，若念淨戒、若念布施，
心則歡喜，作是言：「若我命未盡，當更增進功德；
若當命終，不畏墮惡道！」
以是故，念戒施亦能令怖畏不生。 ^219a17

念上諸天皆是布施、持戒果報，此諸天以福德因緣故生彼，
我亦有是福德。以是故，念天亦能令怖畏不生。 ^219a23

十六行念安那般那時，細覺尚滅，何況恐怖麁覺！ ^219a26

念死者，念五眾身念念生滅，從生已來，
常與死俱，今何以畏死？ ^219a27

是五念，佛雖不說，亦當除恐怖。
所以者何？念他功德以除恐怖則難，自念己事以除恐怖則易，
以是故佛不說。 ^219a28

問曰：
云何是念佛？ ^219b2

答曰：
行者一心念佛：得如實智慧，大慈大悲成就，
是故言無錯謬，麁細、多少、深淺，皆無不實。
皆是實故，名為「多陀阿伽度」。 ^219b3

亦如過去、未來、現在十方諸佛於眾生中起大悲心，
行六波羅蜜，得諸法相，來至阿耨多羅三藐三菩提中；此佛亦如是。
是名「多陀阿伽度」。 ^219b5

如三世十方諸佛身放大光明，遍照十方，
破諸黑闇；心出智慧光明，破眾生無明闇冥；
功德、名聞亦遍滿十方，去至涅槃中。
此佛亦如是去，以是故亦名「多陀阿伽度」。 ^219b9

有如是功德故，應受一切諸天、世人最上供養，
是故名「阿羅呵」。 ^219b13

若有人言：何以故但佛如實說，如來如去故，應受最上供養？
以佛得「正遍智慧」故。
「正」名諸法不動不壞相，「遍」名不為一法、
二法故，以悉知一切法無餘不盡，是名「三藐三佛陀」。 ^219b14

是正遍智慧，不從無因而得，亦不從無緣得；
是中依智慧、持戒具足故，得正遍智慧。
智慧名菩薩從初發意乃至金剛三昧相應智慧，
持戒名菩薩從初發意乃至金剛三昧身業、
口業清淨隨意行已，是故名「鞞闍遮羅那三般那」。 ^219b18

若行是二行得善去，如車有兩輪。
善去者，如先佛所去處，佛亦如是去，故名「修伽陀」。 ^219b24

若有言：「佛自修其法，不知我等事。」
以是故知世間，知世間因，知世間盡，知世間盡道故，
名為「路迦憊」。 ^219b26

知世間已，調御眾生，於種種師中最為無上，
以是故名「阿耨多羅富樓沙曇藐婆羅提」。 ^219b28

能以三種道滅三毒，令眾生行三乘道，
以是故名「貰多提婆魔 #CB00145;舍」。 ^219c1

若有言：「以何事故能自利益無量？
復能利益他人無量？」
佛一切智慧成就故，過去、未來、現在，盡不盡，
動不動，一切世間了了悉知故，名為「佛陀」。 ^219c3

得是九種名號，有大名稱，遍滿十方，以是故名為「婆伽婆」。 ^219c6

經中佛自說如是名號，應當作是念佛。 ^219c7

復次，一切種種功德，盡在於佛。
佛是劫初轉輪聖王摩訶三磨陀等種，
閻浮提中智慧威德，諸釋子中生，貴性憍曇氏。
生時光明遍照三千大千世界，梵天王持寶蓋、
釋提桓因以天寶衣承接，阿那婆蹋多龍王、婆伽多龍王以妙香湯澡浴。
生時地六種動，行至七步，安詳如象王，
觀視四方，作師子吼：「我是末後身，當度一切眾生！」
阿私陀仙人相之，告淨飯王：「是人足下千輻輪相，
指合縵網，當自於法中安平立，無能動、無能壞者。
手中德字，縵網莊嚴，當以此手安慰眾生，令無所畏。
如是乃至肉骨髻相，如青珠山頂，青色光明從四邊出。
頭中頂相無能見上，若天、若人無有勝者。
白毫眉間跱，白光踰頗梨。
淨眼長廣，其色紺青。
鼻高直好，甚可愛樂。
口四十齒，白淨利好。
四牙上白，其光最勝。
脣上下等，不大不小，不長不短。
舌薄而大，軟赤紅色，如天蓮華。
梵聲深遠，聞者悅樂，聽無厭足。
身色好妙，勝閻浮檀金。
大光周身，種種雜色，妙好無比。
如是等三十二相具足，是人不久出家，得一切智成佛。」
佛身功德如是，應當念佛。 ^219c8

復次，佛身功德，身力勝於十萬白香象寶，
是為父母遺體力；若神通功德力，無量無限。
佛身以三十二相、八十隨形好莊嚴，內有無量佛法功德故，
視之無厭。見佛身者，忘世五欲，萬事不憶；
若見佛身一處，愛樂無厭，不能移觀。
佛身功德如是，應當念佛。 ^220a1

復次，佛持戒具足清淨，從初發心修戒，
增積無量，與憐愍心俱，不求果報，不向聲聞、
辟支佛道，不雜諸結使，但為自心清淨、
不惱眾生故，世世持戒。
以是故，得佛道時，戒得具足。
應如是念佛戒眾。 ^220a8

復次，佛定眾具足。 ^220a12

問曰：
持戒，以身、口業清淨故可知；智慧，以分別說法能除眾生疑故可知；
定者，餘人修定尚不可知，何況於佛，云何得知？ ^220a13

答曰： ^220a15

大智慧具足故，當知禪定必具足。
譬如見蓮華大，必知池亦深大；又如燈明大者，必知蘇油亦多。
亦以佛神通變化力無量無比故，知禪定力亦具足；
亦如見果大故，知因亦必大。 ^220a16

復次，有時佛自為人說：「我禪定相甚深。」
如經中說：「佛在阿頭摩國林樹下坐，入禪定。
是時大雨雷電霹靂，有四特牛、耕者二人，聞聲怖死。
須臾便晴，佛起經行。
有一居士禮佛足已，隨從佛後，白佛言：『世尊！
向者雷電霹靂，有四特牛、耕者二人，聞聲怖死，世尊聞不？』
佛言：『不聞！』居士言：『佛時睡耶？』
佛言：『不睡！』問曰：『入無心想定耶？』
佛言：『不也！我有心想，但入定耳。』
居士言：『未曾有也！
諸佛禪定大為甚深，有心想在禪定，如是大聲覺而不聞。』」 ^220a20

如餘經中，佛告諸比丘：「佛入出諸定，舍利弗、
目揵連尚不聞其名，何況能知！」
何者是？如三昧王三昧、師子遊戲三昧等，
佛入其中，能令十方世界六種震動，放大光明，
化為無量諸佛，遍滿十方。 ^220b1

如阿難一時心生念：「過去然燈佛時，時世好，
人壽長，易化度；今釋迦牟尼佛時世惡，
人壽短，難教化；佛事未訖而入涅槃耶？」
清旦以是事白佛已，日出。
佛時入日出三昧，如日出光明照閻浮提；
佛身如是，毛孔普出光明，遍照十方恒河沙等世界。
一一光中出七寶千葉蓮華，一一華上皆有坐佛，一一諸佛皆放無量光明。
一一光中皆出七寶千葉蓮華，一一華上皆有坐佛，
是諸佛等遍滿十方恒河沙等世界，教化眾生：
或有說法；或有默然；或以經行；或神通變化，
身出水、火。如是等種種方便，度脫十方五道眾生。
阿難承佛威神，悉見是事。
佛攝神足，從三昧起，告阿難：「見是事不？
聞是事不？」阿難言：「蒙佛威神，已見、已聞！」
佛言：「佛有如是力，能究竟佛事不？」
阿難言：「世尊！若眾生滿十方恒河沙等世界中，
佛壽一日，用如是力，必能究竟施作佛事。」
阿難歎言：「未曾有也！
世尊！諸佛法無量不可思議！」 ^220b5

以是故知佛禪定具足。 ^220b24

復次，佛慧眾具足。
從初發心，於阿僧祇劫中，無法不行，世世集諸功德，
一心專精，不惜身命以求智慧，如薩陀波崙菩薩。 ^220b25

復次，以善修大悲智慧故，具足慧眾；餘人無是大悲，
雖有智慧，不得具足。
大悲欲度眾生，求種種智慧故，及斷法愛，
滅六十二邪見，不墮二邊：若受五欲樂，
若修身苦道；若斷滅，若計常；若有、若無等，如是諸法邊。 ^220b28

復次，佛慧無上，徹鑒無比，從甚深禪定中生故；
諸麁細煩惱所不能動故；善修三十七品、
四禪、四無量心、四無色定、八背捨、九次第定等諸功德故；
有十力、四無所畏、四無礙智、十八不共法，得無礙不可思議解脫故——佛慧眾具足。 ^220c4

復次，能降伏外道大論議師，所謂憂樓頻 #CB00657;迦葉、
摩訶迦葉、舍利弗、目揵連、薩遮尼揵子、
婆蹉首羅、長爪等大論議師輩皆降伏，是故知佛慧眾具足。 ^220c9

復次，佛三藏、十二部經、八萬四千法聚，
見是語言多故，知智慧亦大。
譬如一居士清朝見大雨處，語眾人言：
「昨夜雨龍，其力甚大！」
眾人言：「汝何以知之？」
答言：「我見地濕、泥多，山崩、樹折，殺諸鳥獸，以此故知龍力為大。」
佛亦如是，甚深智慧，雖非眼見，雨大法雨，
諸大論議師及釋梵天王皆以降伏，以是可知佛智慧多。 ^220c12

復次，諸佛得無礙解脫故，於一切法中智慧無礙。 ^220c19

復次，佛此智慧皆清淨，出諸觀上；不觀諸法常相、
無常相，有邊相、無邊相，有去相、無去相，
有相、無相，有漏相、無漏相，有為相、無為相，
生滅相、不生滅相，空相、不空相；常清淨無量如虛空，以是故無礙。
若觀生滅者，不得觀不生滅；觀不生滅者，不得觀生滅。
若不生滅實，生滅不實；若生滅實，不生滅不實。
如是等諸觀皆爾，得無礙智故，知佛慧眾具足。 ^220c21

復次，念佛解脫眾具足。
佛解脫諸煩惱及習，根本拔故，解脫真不可壞，
一切智慧成就故，名為無礙解脫。
成就八解脫，甚深遍得故，名為具足解脫。 ^220c29

復次，離「時解脫」及「慧解脫」故，便具足成就「共解脫」。
成就如是等解脫故，名具足解脫眾。 ^221a3

復次，破魔軍故得解脫，離煩惱故得解脫，
離遮諸禪法故得解脫，於諸禪定入出自在無礙故。 ^221a5

復次，菩薩於見諦道中，得深十六解脫：
一、苦法智相應有為解脫；二、苦諦斷十結盡，得無為解脫。
如是乃至道比智。
思惟道中，得十八解脫：一、或比智或法智相應有為解脫，
二、斷無色界三思惟結故，得無為解脫。
如是乃至第十八盡智相應有為解脫；
及一切結使盡，得無為解脫。 ^221a7

如是諸解脫和合，名為解脫眾具足。 ^221a14

復次，念佛解脫知見眾具足。
解脫知見眾有二種： ^221a15

一者、佛於解脫諸煩惱中，用盡智自證知：
知苦已，斷集已，盡證已，修道已，是為盡智解脫知見眾。
知苦已不復更知，乃至修道已不復更修，是為無生智解脫知見眾。 ^221a16

二者、佛知是人入空門得解脫，是人無相門得解脫，
是人無作門得解脫；是人無方便可令解脫。
是人久久可得解脫，是人不久可得解脫，是人即時得解脫。
是人軟語得解脫，是人苦教得解脫，是人雜語得解脫。
是人見神通力得解脫，是人說法得解脫。
是人婬欲多，為增婬欲得解脫；是人瞋恚多，
為增瞋恚得解脫——如難陀、漚樓頻螺龍是。
如是等種種因緣得解脫，如法眼中說。
於是諸解脫中了了知見，是名解脫知見眾具足。 ^221a20

復次，念佛一切智、一切知見，大慈、大悲，
十力、四無所畏，四無礙智、十八不共法等；
念如佛所知無量不可思議諸功德，是名念佛。 ^221b1

是念在七地中。或有漏，或無漏。
有漏者有報，無漏者無報。
三根相應：樂、喜、捨根。
行得，亦果報得：行得者，如此間國中學念佛三昧；
果報得者，如無量壽佛國人，生便自然能念佛。 ^221b4

如是等，如《阿毘曇》中廣分別。
大智度論卷第二十一
 ^221b8
