
other:: 
pin:: 中阿含經卷第五十一
translator:: 東晉罽賓三藏瞿曇僧伽提婆譯
jing:: 
###  194 跋陀和利經
（一九四）大品跋陀和利經第三〔第五後誦〕
我聞如是：
一時，佛遊舍衛國，在勝林給孤獨園，與大比丘眾俱而受夏坐。 ^746b19

爾時，世尊告諸比丘：「我一坐食，一坐食已，
無為無求，無有病痛，身體輕便，氣力康強，安隱快樂。
汝等亦當學一坐食，一坐食已，無為無求，
無有病痛，身體輕便，氣力康強，安隱快樂。」 ^746b20

爾時，尊者跋陀和利亦在眾中。
於是，尊者跋陀和利即從坐起，偏袒著衣，
叉手向佛，白曰：「世尊！
我不堪任於一坐食。
所以者何？若我一坐食者，同不了事，懊惱心悔。
世尊！是故我不堪任一坐食也。」 ^746b24

世尊告曰：「跋陀和利！
若我受請，汝亦隨我，聽汝請食，持去一坐食。
跋陀和利！若如是者，快得生活。」 ^746b29

尊者跋陀和利又復白曰：「世尊！
如是，我亦不堪於一坐食。
所以者何？若我一坐食者，同不了事，懊惱心悔。
世尊！是故我不堪任一坐食也。」 ^746c2

世尊復至再三告諸比丘：「我一坐食，一坐食已，
無為無求，無有病痛，身體輕便，氣力康強，安隱快樂。
汝等亦當學一坐食，一坐食已，無為無求，
無有病痛，身體輕便，氣力康強，安隱快樂。」 ^746c6

尊者跋陀和利亦至再三從坐而起，偏袒著衣，
叉手向佛，白曰：「世尊！
我不堪任於一坐食。
所以者何？若我一坐食者，同不了事，懊惱心悔。
世尊！是故我不堪任一坐食也。」 ^746c10

世尊復至再三告曰：「跋陀和利！
若我受請，汝亦隨我，聽汝請食，持去一坐食。
跋陀和利！若如是者，快得生活。」 ^746c14

尊者跋陀和利復至再三白曰：「世尊！
如是我亦不堪於一坐食。
所以者何？若我一坐食者，同不了事，懊惱心悔。
世尊！是故我不堪任一坐食也。」 ^746c16

爾時，世尊為比丘眾施設一坐食戒，諸比丘眾皆奉學戒及世尊境界諸微妙法，
唯尊者跋陀和利說不堪任，從坐起去。
所以者何？不學具戒及世尊境界諸微妙法故。
於是，尊者跋陀和利遂藏一夏，不見世尊。
所以者何？以不學具戒及世尊境界諸微妙法故。 ^746c20

時，諸比丘為佛作衣，世尊於舍衛國受夏坐訖，
過三月已，補治衣竟，攝衣持鉢，當遊人間。
尊者跋陀和利聞諸比丘為佛作衣，世尊於舍衛國受夏坐訖，
過三月已，補治衣竟，攝衣持鉢，當遊人間。
尊者跋陀和利聞已，往詣諸比丘所，諸比丘遙見尊者跋陀和利來，
便作是語：「賢者跋陀和利！
汝當知此為佛作衣，世尊於舍衛國受夏坐訖，
過三月已，補治衣竟，攝衣持鉢，當遊人間。
跋陀和利，汝當彼處善自守護，莫令後時致多煩勞。」 ^746c26

尊者跋陀和利聞此語已，即詣佛所，稽首佛足，
白曰：「世尊！我實有過，我實有過，如愚如癡，
如不了，如不善。所以者何？
世尊為比丘眾施設一坐食戒，諸比丘眾皆奉學戒及世尊境界諸微妙法，
唯我說不堪任，從坐起去。
所以者何？以不學具戒及世尊境界諸微妙法故。」 ^747a7

世尊告曰：「跋陀和利！
汝於爾時不知眾多比丘、比丘尼於舍衛國而受夏坐，
彼知我、見我，有比丘名跋陀和利，世尊弟子，不學具戒及世尊境界諸微妙法。
跋陀和利！汝於爾時不知如此耶？
跋陀和利！汝於爾時不知眾多優婆塞、
優婆夷居舍衛國，彼知我、見我，有比丘名跋陀和利，
世尊弟子，不學具戒及世尊境界諸微妙法。
跋陀和利！汝於爾時不知如此耶？
跋陀和利！汝於爾時不知眾多異學沙門、
梵志於舍衛國而受夏坐，彼知我、見我，
有比丘名跋陀和利，沙門瞿曇弟子，名德，不學具戒及世尊境界諸微妙法。
跋陀和利！汝於爾時不知如此耶？
跋陀和利！若有比丘俱解脫者，我語彼曰：『汝來入泥。』
跋陀和利！於意云何？
我教彼比丘，彼比丘寧當可住而移避耶？」 ^747a14

尊者跋陀和利答曰：「不也。」 ^747a29

世尊告曰：「跋陀和利！
若有比丘，設非俱解脫有慧解脫，設非慧解脫有身證者，
設非身證有見到者，設非見到有信解脫，
設非信解脫有法行者，設非法行有信行者，
我語彼曰：『汝來入泥。』
跋陀和利！於意云何？
我教彼比丘，彼比丘寧當可住而移避耶？」 ^747b1

尊者跋陀和利答曰：「不也。」 ^747b7

世尊告曰：「跋陀和利！
於意云何？汝於爾時得信行、法行、信解脫、
見到、身證、慧解脫、俱解脫耶？」 ^747b8

尊者跋陀和利答曰：「不也。」
世尊告曰：「跋陀和利！
汝於爾時非如空屋耶？」 ^747b10

於是，尊者跋陀和利為世尊面呵責已，
內懷憂慼，低頭默然，失辯無言，如有所伺。 ^747b11

於是，世尊面呵責尊者跋陀和利已，復欲令歡喜，
而告之曰：「跋陀和利！
汝當爾時，於我無信法靖，無愛法靖，無靖法靖。
所以者何？我為比丘眾施設一坐食戒，
諸比丘眾皆奉學戒及世尊境界諸微妙法，
唯汝說不堪任，從坐起去。
所以者何？以不學具戒及世尊境界諸微妙法故。」 ^747b13

尊者跋陀和利白曰：「實爾。
所以者何？世尊為比丘眾施設一坐食戒，
諸比丘眾皆奉學戒及世尊境界諸微妙法，
唯我說不堪任，從坐起去。
所以者何？以不學具戒及世尊境界諸微妙法故。
唯願世尊受我過失，我見過已，當自悔過，
從今護之，不復更作。」 ^747b20

世尊告曰：「跋陀和利！
如是，汝實如愚如癡，如不了、如不善。
所以者何？我為比丘眾施設一坐食戒，
諸比丘眾皆奉學戒及世尊境界諸微妙法，
唯汝說不堪任，從坐起去。
所以者何？以汝不學具戒及世尊境界諸微妙法故。
跋陀和利！若汝有過，見已自悔，從今護之，不更作者。
跋陀和利！如是則於聖法、律中益而不損。
若汝有過，見已自悔，從今護之，不更作者，跋陀和利！
於意云何？若有比丘不學具戒者，彼住無事處山林樹下，
或居高巖寂無音聲，遠離，無惡，無有人民，
隨順燕坐，彼住遠離處，修行精勤，得增上心，
現法樂居，彼住遠離處，修行精勤，安隱快樂，
以誣謗世尊戒，及誣謗天諸智梵行者，亦誣謗自戒。
彼誣謗世尊戒，及誣謗天諸智梵行者，
亦誣謗自戒已，便不生歡悅，不生歡悅已，
便不生喜，不生喜已，便不止身，不止身已，
便不覺樂，不覺樂已，便心不定。
跋陀和利！賢聖弟子心不定已，便不見如實、知如真。 ^747b26

「跋陀和利！於意云何？
若有比丘學具戒者，彼住無事處山林樹下，
或居高巖寂無音聲，遠離，無惡，無有人民，隨順 " resp=燕坐。
彼住遠離處，修行精勤，得增上心，現法樂居。
彼住遠離處，修行精勤，安隱快樂已，不誣謗世尊戒，
不誣謗天、諸智梵行者，亦不誣謗自戒。
彼不誣謗世尊戒，不誣謗天、諸智梵行者，
亦不誣謗自戒已，便生歡悅，生歡悅已，
便生喜，生喜已，便止身，止身已，便覺樂，
覺樂已，便心定。 ^747c17

「跋陀和利！賢聖弟子心定已，便見如實、
知如真，見如實、知如真已，便離欲、離惡不善之法，
有覺、有觀，離生喜、樂，得初禪成就遊。
跋陀和利！是謂彼於爾時得第一增上心，
即於現法得安樂居，易不難得，樂住無怖，
安隱快樂，令昇涅槃。
彼覺、觀已息，內靖、一心，無覺、無觀，定生喜、
樂，得第二禪成就遊。
跋陀和利！是謂彼於爾時得第二增上心，
即於現法得安樂居，易不難得，樂住無怖，
安隱快樂，令昇涅槃。
彼離於喜欲，捨無求遊，正念正智而身覺樂，
謂聖所說聖所捨、念、樂住室，得第三禪成就遊。
跋陀和利！是謂彼於爾時得第三增上心，
即於現法得安樂居，易不難得，樂住無怖，
安隱快樂，令昇涅槃。
彼樂滅、苦滅，喜、憂本已滅，不苦不樂、捨、
念、清淨，得第四禪成就遊。
跋陀和利！是謂彼於爾時得第四增上心，
即於現法得安樂居，易不難得，樂住無怖，
安隱快樂，令昇涅槃。 ^747c26

「彼如是得定心清淨，無穢無煩，柔軟善住，
得不動心，覺憶宿命智通作證，彼有行有相貌，
憶本無量昔所經歷，謂一生、二生、百生、
千生，成劫、敗劫、無量成敗劫。
彼眾生名某，彼昔更歷，我曾生彼，如是姓、
如是字、如是生、如是飲食、如是受苦樂、
如是長壽、如是久住、如是壽訖，此死生彼，
彼死生此，我生在此，如是姓、如是字、如是生、
如是飲食、如是受苦樂、如是長壽、如是久住、如是壽訖。
跋陀和利！是謂彼於爾時得此第一明達，
以本無放逸，樂住遠離，修行精勤，謂無智滅而智生，
闇壞而明成，無明滅而明生，謂憶宿命智作證明達。 ^748a15

「彼如是得定心清淨，無穢無煩，柔軟善住，
得不動心，學於生死智通作證。
彼以清淨天眼出過於人，見此眾生死時生時，
好色惡色，妙與不妙，往來善處及不善處，
隨此眾生之所作業，見其如真。
若此眾生成就身惡行，口、意惡行，誹謗聖人，
邪見成就邪見業，彼因緣此，身壞命終，
必至惡處，生地獄中。
若此眾生成就身妙行，口、意妙行，不誹謗聖人，
正見成就正見業，彼因緣此，身壞命終，
必昇善處，上生天中。
跋陀和利！是謂彼於爾時得第二明達，
以本無放逸，樂住遠離，修行精勤，無智滅而智生，
闇壞而明成，無明滅而明生，謂生死智作證明達。 ^748a28

「彼如是得定心清淨，無穢無煩，柔軟善住，
得不動心，學漏盡智通作證。
彼知此苦如真，知此苦習、知此苦滅、知此苦滅道如真，
知此漏如真，知此漏習、知此漏滅、知此漏滅道如真。
彼如是知、如是見，欲漏心解脫，有漏、無明漏心解脫，
解脫已便知解脫，生已盡，梵行已立，所作已辦，
不更受有，知如真。
跋陀和利！是謂彼於爾時得第三明達，
以本無放逸，樂住遠離，修行精勤，無智滅而智生，
暗壞而明成，無明滅而明生，謂漏盡智作證明達。」 ^748b12

於是，尊者跋陀和利即從坐起，偏袒著衣，
叉手向佛，白曰：「世尊！
何因何緣，諸比丘等同犯於戒，或有苦治，或不苦治。」 ^748b22

世尊答曰：「跋陀和利！
或有比丘數數犯戒，因數數犯戒故，為諸梵行訶，
所見聞從他疑者，彼為諸梵行訶，所見聞從他疑已，
便說異異論外餘事，瞋恚憎嫉，發怒廣惡，
觸嬈於眾，輕慢於眾，作如是說：『我今當作令眾歡喜而可意，
作如是意。』跋陀和利！
諸比丘便作是念：『然此賢者數數犯戒，
因數數犯戒故，為諸梵行訶，所見聞從他疑者，
彼為諸梵行訶，所見聞從他疑已，便說異異論外餘事，
瞋恚憎嫉，發怒廣惡，觸嬈於眾，輕慢於眾，
作如是說：「我今當作令眾歡喜而可意。」
見已作是語：「諸尊！
當觀令久住。」』跋陀和利！
諸比丘如是觀令久住。 ^748b25

「或有比丘數數犯戒，因數數犯戒故，為諸梵行訶，
所見聞從他疑者，彼為諸梵行訶，所見聞從他疑已，
不說異異論外餘事，不瞋恚憎嫉，發怒廣惡，
不觸嬈眾，不輕慢眾，不如是說：『我今當作令眾歡喜而可意，
不作如是意。』跋陀和利！
諸比丘便作是念：『然此賢者數數犯戒，
因數數犯戒故，為諸梵行訶，所見聞從他疑者，
彼為諸梵行訶，所見聞從他疑已，不說異異論外餘事，
不瞋恚憎嫉，發怒廣惡，不觸嬈眾，不輕慢眾，
不如是說：「我今當作令眾歡喜而可意。」
見已而作是語：「諸尊！
當觀令早滅。」』跋陀和利！
諸比丘如是觀令早滅；輕犯禁戒亦復如是。 ^748c9

「跋陀和利！或有比丘有信、有愛、有靖，今此比丘有信、
有愛、有靖。『若我等苦治於此賢者，今此賢者有信、
有愛、有靖，因此必斷，我等寧可善共將護於此賢者。』
諸比丘便善共將護。
跋陀和利！譬若如人唯有一眼，彼諸親屬為憐念愍傷，
求利及饒益，求安隱快樂，善共將護，莫令此人寒熱、
飢渴、有病、有憂有病憂，莫塵、莫烟、莫塵烟。
所以者何？復恐此人失去一眼，是故親屬善將護之。
跋陀和利！如是比丘少信、少愛、少有靖，
諸比丘等便作是念：『今此比丘少信、少愛、
少有靖，若我等苦治於此賢者，今此賢者少信、
少愛、少有靖，因此必斷，我等寧可善共將護於此賢者。』
是故諸比丘善共將護，猶如親屬護一眼人。」 ^748c22

於是，尊者跋陀和利即從坐起，偏袒著衣，
叉手向佛，白曰：「世尊！
何因何緣，昔日少施設戒，多有比丘遵奉持者？
何因何緣，世尊今日多施設戒，少有比丘遵奉持者？」 ^749a8

世尊答曰：「跋陀和利！
若比丘眾不得利者，眾便無憙好法，若眾得利者，眾便生憙好法。
生喜好法已，世尊欲斷此憙好法故，便為弟子施設於戒。
如是稱譽廣大，上尊王所識知，大有福、多學問。
跋陀和利！若眾不多聞者，眾便不生憙好法，
若眾多聞者，眾便生憙好法。
眾生憙好法已，世尊欲斷此憙好法故，便為弟子施設戒。
跋陀和利！不以斷現世漏故，為弟子施設戒，
我以斷後世漏故，為弟子施設戒。
跋陀和利！是故我為弟子斷漏故施設戒，至受我教。
跋陀和利！我於昔時為諸比丘說清淨馬喻法，
此中何所因，汝憶不耶？」 ^749a12

尊者跋陀和利白曰：「世尊！
此中有所因。所以者何？
世尊為諸比丘施設一坐食戒，諸比丘眾皆奉學戒及世尊境界諸微妙法，
唯我說不堪任，從坐起去，以不學具戒及世尊境界諸微妙法故。
世尊！是謂此中有所因。」 ^749a25

世尊復告曰：「跋陀和利！
此中不但因是，跋陀和利！
若我為諸比丘當說清淨馬喻法者，汝必不一心，
不善恭敬，不思念聽。
跋陀和利！是謂此中更有因也。」 ^749b1

於是，尊者跋陀和利即從坐起，偏袒著衣，
叉手向佛，白曰：「世尊！
今正是時。善逝！今正是時。
若世尊為諸比丘說清淨馬喻法者，諸比丘從世尊聞已，當善受持。」 ^749b4

世尊告曰：「跋陀和利！
猶如知御馬者得清淨良馬，彼知御者先治其口，
治其口已，則有不樂於動轉，或欲或不欲。
所以者何？以未曾治故。
跋陀和利！若清淨良馬從御者治，第一治得成就，
彼御馬者，然復更治勒口絆脚、絆脚勒口而令驅行，
用令上閾，堪任王乘無上行，無上息治諸支節，
悉御令成，則有不樂於動轉，或欲或不欲。
所以者何？以數數治故。
跋陀和利！若清淨良馬，彼御馬者數數治時得成就者，
彼於爾時調、善調，得無上調、得第一無上調，
無上行、得第一行，便中王乘，食於王粟，稱說王馬。 ^749b8

「跋陀和利！如是。若時賢良智人成就十無學法，
無學正見，乃至無學正智者，彼於爾時調、
善調，得無上調、得第一無上調，無上止、
得第一止，除一切曲，除一切穢，除一切怖，
除一切癡，除一切諂，止一切塵，淨一切垢而無所著，
可敬可重，可奉可祠，一切天人良福田也。」 ^749b20

佛說如是。尊者跋陀和利及諸比丘，聞佛所說，歡喜奉行。 ^749b26

跋陀和利經第三竟〔四千三百七字〕
jing:: 
###  195 阿濕貝經
（一九五）中阿含大品阿濕貝經第四 ^749b29

我聞如是：
一時，佛遊迦尸國，與大比丘眾俱，遊在一處，
告諸比丘：「我日一食，日一食已，無為無求，
無有病痛，身體輕便，氣力康強，安隱快樂。
汝等亦應日一食，日一食已，無為無求，
無有病痛，身體輕便，氣力康強，安隱快樂。」 ^749c3

爾時，世尊為比丘眾施設日一食戒，諸比丘眾皆奉學戒及世尊境界諸微妙法。
於是，世尊展轉到迦羅賴，住迦羅賴北村尸攝和林。 ^749c8

爾時，迦羅賴中有二比丘，一名阿濕貝，
二名弗那婆修，舊土地主、寺主、宗主，彼朝食、
暮食、晝食、過中食。
彼朝食、暮食、晝食、過中食已，無為無求，
無有病痛，身體輕便，氣力康強，安隱快樂。
眾多比丘聞已，往詣阿濕貝及弗那婆修比丘所，
而語彼曰：「阿濕貝！
弗那婆修！世尊遊迦尸國，與大比丘眾俱，
遊在一處，告諸比丘：『我日一食，日一食已，
無為無求，無有病痛，身體輕便，氣力康強，安隱快樂。
汝等亦應日一食，日一食已，無為無求，
無有病痛，身體輕便，氣力康強，安隱快樂。』
爾時，世尊為比丘眾施設日一食戒，諸比丘眾皆奉學戒及世尊境界諸微妙法。
阿濕貝！弗那婆修！
汝等亦應日一食，日一食已，無為無求，
無有病痛，身體輕便，氣力康強，安隱快樂；汝等莫違世尊及比丘眾。」 ^749c11

阿濕貝、弗那婆修聞已，報曰：「諸賢！
我等朝食、暮食、晝食、過中食。
朝食、暮食、晝食、過中食已，無為無求，無有病痛，
身體輕便，氣力康強，安隱快樂，我等何緣捨現而須待後？」
如是再三。 ^749c27

彼眾多比丘不能令阿濕貝及弗那婆修除惡邪見，
即從坐起，捨之而去，往詣佛所，稽首佛足，
却住一面，白曰：「世尊！
此迦羅賴中有二比丘，一名阿濕貝，二名弗那婆修，
舊土地主、寺主、宗主，彼朝食、暮食、晝食、過中食。
彼朝食、暮食、晝食、過中食已，無為無求，
無有病痛，身體輕便，氣力康強，安隱快樂。
世尊！我等聞已，便往至阿濕貝及弗那婆修比丘所，
而語彼曰：『阿濕貝！
弗那婆修！世尊遊迦尸國，與大比丘眾俱，
遊在一處，告諸比丘：「我日一食，日一食已，
無為無求，無有病痛，身體輕便，氣力康強，安隱快樂。
汝等亦應日一食，日一食已，無為無求，
無有病痛，身體輕便，氣力康強，安隱快樂。」
爾時，世尊為比丘眾施設日一食戒，諸比丘眾皆奉學戒及世尊境界諸微妙法。
阿濕貝！弗那婆修！
汝等亦應日一食，日一食已，無為無求，
無有病痛，身體輕便，氣力康強，安隱快樂；汝等莫違世尊及比丘眾。』 ^750a2

「阿濕貝、弗那婆修聞已，報我等曰：『諸賢！
我等朝食、暮食、晝食、過中食，朝食、暮食、
晝食、過中食已，無為無求，無有病痛，身體輕便，
氣力康強，安隱快樂，我等何緣捨現而須待後？』
如是再三。世尊！如我等不能令阿濕貝、
弗那婆修除惡邪見，即從坐起，捨之而去。」 ^750a21

世尊聞已，告一比丘：「汝往至阿濕貝、弗那婆修比丘所，
語如是曰：『阿濕貝！
弗那婆修！世尊呼汝等。』」 ^750a27

一比丘聞已：「唯然世尊！」
即從坐起，稽首佛足，繞三匝而去，至阿濕貝及弗那婆修比丘所，
語如是曰：「阿濕貝！
弗那婆修！世尊呼賢者等。」 ^750a29

阿濕貝、弗那婆修聞已，即詣佛所，稽首佛足，却坐一面。 ^750b4

世尊問曰：「阿濕貝！
弗那婆修！眾多比丘實語汝等：『阿濕貝、
弗那婆修比丘，世尊遊迦尸國，與大比丘眾俱，
遊在一處，告諸比丘：「我日一食，日一食已，
無為無求，無有病痛，身體輕便，氣力康強，安隱快樂。
汝等亦應日一食，日一食已，無為無求，
無有病痛，身體輕便，氣力康強，安隱快樂。」
爾時，世尊為比丘眾施設日一食戒，諸比丘眾皆奉學戒及世尊境界諸微妙法。
阿濕貝！弗那婆修！
汝等亦應日一食，日一食已，無為無求，
無有病痛，身體輕便，氣力康強，安隱快樂；汝等莫違世尊及比丘眾。』 ^750b5

「阿濕貝！弗那婆修！
汝等聞已，語諸比丘曰：『諸賢！
我等朝食、暮食、晝食、過中食，朝食、暮食、
晝食、過中食已，無為無求，無有病痛，身體輕便，
氣力康強，安隱快樂，我等何緣捨現而須待後？』
如是再三。阿濕貝！
弗那婆修！諸比丘不能令汝捨惡邪見，
即從坐起，捨之而去耶？」 ^750b16

阿濕貝、弗那婆修答曰：「實爾。」 ^750b22

世尊告曰：「阿濕貝！
弗那婆修！汝等知說如是法。
若有覺樂覺者，彼覺樂覺已，惡不善法轉增，善法轉減。
若有覺苦覺者，彼覺苦覺已，惡不善法轉減，善法轉增耶？」 ^750b23

阿濕貝、弗那婆修答曰：「唯然。
我等如是知世尊說法。
若有覺樂覺者，彼覺樂覺已，不善法轉增，善法轉減。
若有覺苦覺者，彼覺苦覺已，不善法轉減，善法轉增。」 ^750b27

世尊呵阿濕貝、弗那婆修比丘：「汝等癡人！
何由知我如是說法？
汝等癡人！從何口聞知如是說法？
汝等癡人！我不一向說，汝等一向受持。
汝等癡人！為眾多比丘語時，應如是如法答：
『我等未知，當問諸比丘！』」 ^750c2

爾時，世尊告諸比丘：「汝等亦如是知我說法。
若有覺樂覺者，彼覺樂覺已，不善法轉增，善法轉減。
若有覺苦覺者，彼覺苦覺已，不善法轉減，善法轉增耶？」 ^750c7

眾多比丘答曰：「不也。
世尊！」 ^750c10

世尊復問曰：「汝等云何知我說法？」 ^750c11

眾多比丘答曰：「世尊！
我等如是知世尊說法，或有覺樂覺者，
惡不善法轉增，善法轉減。
或有覺樂覺者，惡不善法轉減，善法轉增。
或有覺苦覺者，惡不善法轉增，善法轉減。
或有覺苦覺者，惡不善法轉減，善法轉增。
世尊！我等如是知世尊所說法。」 ^750c12

世尊聞已，歎諸比丘曰：「善哉！
善哉！若汝如是說，或有覺樂覺者，惡不善法轉增，善法轉減。
或有覺樂覺者，惡不善法轉減，善法轉增。
或有覺苦覺者，惡不善法轉增，善法轉減。
或有覺苦覺者，惡不善法轉減，善法轉增。
所以者何？我亦如是說，或有覺樂覺者，
惡不善法轉增，善法轉減。
或有覺樂覺者，惡不善法轉減，善法轉增。
或有覺苦覺者，惡不善法轉增，善法轉減。
或有覺苦覺者，惡不善法轉減，善法轉增。 ^750c17

「若我不知如真，不見、不解、不得、不正盡覺者，
或有樂覺者，不善法轉增，善法轉減，我不應說斷樂覺。
若我不知如真，不見、不解、不得、不正盡覺者，
或有樂覺者，惡不善法轉減，善法轉增，我不應說修樂覺。
若我不知如真，不見、不解、不得、不正盡覺者，
或有苦覺者，惡不善法轉增，善法轉減，我不應說斷苦覺。
若我不知如真，不見、不解、不得、不正盡覺者，
或有苦覺者，惡不善法轉減，善法轉增，我不應說修苦覺。 ^750c27

「若我知如真，見、解、得、正盡覺者，或有樂覺者，
惡不善法轉增，善法轉減，是故我說斷樂覺。
若我知如真，見、解、得、正盡覺者，或有樂覺，
惡不善法轉減，善法轉增，是故我說修樂覺。
若我知如真，見、解、得、正盡覺者，或有苦覺者，
惡不善法轉增，善法轉減，是故我說斷苦覺。
若我知如真，見、解、得、正盡覺者，或有苦覺者，
惡不善法轉減，善法轉增，是故我說修苦覺。
所以者何？我不說修一切身樂，亦不說莫修一切身樂。
我不說修一切身苦，亦不說莫修一切身苦。
我不說修一切心樂，亦不說莫修一切心樂。
我不說修一切心苦，亦不說莫修一切心苦。 ^751a8

「云何身樂我說不修？
若修身樂，惡不善法轉增，善法轉減者，如是身樂我說不修。
云何身樂我說修耶？
若修身樂，惡不善法轉減，善法轉增者，如是身樂我說修也。
云何身苦我說不修？
若修身苦，惡不善法轉增，善法轉減者，如是身苦我說不修。
云何身苦我說修耶？
若修身苦，惡不善法轉減，善法轉增者，如是身苦我說修也。
云何心樂我說不修？
若修心樂，惡不善法轉增，善法轉減者，如是心樂我說不修。
云何心樂我說修耶？
若修心樂，惡不善法轉減，善法轉增者，如是心樂我說修也。
云何心苦我說不修？
若修心苦，惡不善法轉增，善法轉減者，如是心苦我說不修。
云何心苦我說修耶？
若修心苦，惡不善法轉減，善法轉增者，如是心苦我說修也。
彼可修法知如真，不可修法亦知如真，
彼可修法知如真，不可修法亦知如真已，
不可修法便不修，可修法便修，不可修法便不修，
可修法便修已，便惡不善法轉減，善法轉增。 ^751a21

「我不說一切比丘行無放逸，亦復不說一切比丘不行無放逸。
云何比丘我說不行無放逸？
若有比丘俱解脫者。
云何比丘有俱解脫？
若有比丘八解脫身觸成就遊，已慧見諸漏已盡已知，
如是比丘有俱解脫，此比丘我說不行無放逸。
所以者何？此賢者本已行無放逸，若此賢者本有放逸者，
終無是處，是故我說此比丘不行無放逸。
若有比丘非俱解脫，有慧解脫者，云何比丘有慧解脫？
若有比丘八解脫身不觸成就遊，以慧見諸漏已盡已知，
如是比丘有慧解脫，此比丘我說不行無放逸。
所以者何？此賢者本已行無放逸，若此賢者本有放逸者，
終無是處，是故我說此比丘不行無放逸。
此二比丘我說不行無放逸。 ^751b11

「云何比丘我為說行無放逸？
若有比丘非俱解脫亦非慧解脫，而有身證。
云何比丘而有身證？
若有比丘八解脫身觸成就遊，不以慧見諸漏已盡已知，如是比丘而有身證。
此比丘我為說行無放逸，我見此比丘行無放逸，
為有何果，令我為此比丘說行無放逸耶？
或此比丘求於諸根，習善知識，行隨順住止，
諸漏已盡得無漏，心解脫、慧解脫，於現法中自知自覺自作證成就遊，
生已盡，梵行已立，所作已辦，不更受有，知如真。
謂我見此比丘行無放逸，有如是果。
是故我為此比丘說行無放逸。 ^751b26

「若有比丘非俱解脫非慧解脫，亦非身證而有見到。
云何比丘而有見到？
若有比丘一向決定信佛、法、眾，隨所聞法，
便以慧增上觀、增上忍，如是比丘而有見到。
此比丘我說行無放逸，我見此比丘行無放逸，
為有何果，令我為此比丘說行無放逸耶？
或此比丘求於諸根，習善知識，行隨順住止，
諸漏已盡得無漏，心解脫、慧解脫，於現法中自知自覺自作證成就遊，
生已盡，梵行已立，所作已辦，不更受有，知如真。
謂我見此比丘行無放逸，有如是果。
是故我為此比丘說行無放逸。 ^751c9

「若有比丘非俱解脫非慧解脫，又非身證亦非見到，而有信解脫。
云何比丘有信解脫？
若有比丘一向決定信佛、法、眾，隨所聞法，
以慧觀忍，不如見到，如是比丘有信解脫。
此比丘我為說行無放逸，我見此比丘行無放逸，
為有何果，令我為此比丘說行無放逸耶？
或此比丘求於諸根，習善知識，行隨順住止，
諸漏已盡得無漏，心解脫、慧解脫，於現法中自知自覺自作證成就遊，
生已盡，梵行已立，所作已辦，不更受有，知如真。
謂我見此比丘行無放逸，有如是果。
是故我為此比丘說行無放逸。 ^751c20

「若有比丘非俱解脫非慧解脫，又非身證復非見到，
亦非信解脫，而有法行。
云何比丘而有法行？
若有比丘一向決定信佛、法、眾，隨所聞法，
便以慧增上觀、增上忍，如是比丘而有法行。
此比丘我為說行無放逸，我見此比丘行無放逸，
為有何果，令我為此比丘說行無放逸耶？
或此比丘求於諸根，習善知識，行隨順住止，
於二果中必得一也，或於現法得究竟智，若有餘者得阿那含。
謂我見此比丘行無放逸，有如是果。
是故我為此比丘說行無放逸。 ^752a3

「若有比丘非俱解脫非慧解脫，又非身證復非見到，
非信解脫亦非法行，而有信行。
云何比丘而有信行？
若有比丘一向決定信佛、法、眾，隨所聞法，
以慧觀忍，不如法行，如是比丘而有信行。
此比丘我為說行無放逸，我見此比丘行無放逸，
為有何果，令我為此比丘說行無放逸耶？
或此比丘求於諸根，習善知識，行隨順住止，
於二果中必得一也，或於現法得究竟智，若有餘者得阿那含。
謂我見此比丘行無放逸，有如是果。
是故我為此比丘說行無放逸。
此諸比丘我說行無放逸。 ^752a14

「我不說一切諸比丘得究竟智，亦復不說一切諸比丘初得究竟智，
然漸漸習學趣迹，受教受訶，然後諸比丘得究竟智。
此諸比丘所得究竟智，云何漸漸習學趣迹，
受教受訶，然後諸比丘得究竟智。
此諸比丘所得究竟智耶？
或有信者便往詣，往詣已便奉習，奉習已便一心聽法，
一心聽法已便持法，持法已便思惟，思惟已便平量，
平量已便觀察，賢聖弟子觀察已，身諦作證，
慧增上觀，彼作是念：『此諦我未曾身作證，
亦非慧增上觀，此諦今身作證，以慧增上觀。』
如是漸漸習學趣迹，受教受訶，然後諸比丘得究竟智，此諸比丘所得究竟智。」 ^752a26

於是，世尊告曰：「阿濕貝！
弗那婆修！有法名四句，我欲為汝說，汝等欲知耶？」 ^752b10

阿濕貝及弗那婆修白曰：「世尊！
我等是誰？何由知法？」 ^752b11

於是，世尊便作是念：「此愚癡人！
越過於我此正法、律極大久遠。
若有法、律師貪著食、不離食者，彼弟子不應速行放逸，
況復我不貪著食、遠離於食？
信弟子者應如是說：『世尊是我師，我是世尊弟子。
世尊為我說法，善逝為我說法，令我長夜得義、得饒益安隱快樂。』 ^752b13

「彼信弟子於世尊境界多有所作，於世尊境界多所饒益，
於世尊境界多有所行，入世尊境界，止世尊境界者，
若遊東方，必得安樂，無眾苦患；若遊南方、
西方、北方者，必得安樂，無眾苦患。
若信弟子於世尊境界多有所作，於世尊境界多所饒益，
於世尊境界多有所行，入世尊境界，止世尊境界者，
我尚不說諸善法住，況說衰退？
但當晝夜增長善法而不衰退。
若信弟子於世尊境界多有所作，於世尊境界多所饒益，
於世尊境界多有所行，入世尊境界，止世尊境界者，
於二果中必得一也，或於現世得究竟智，或復有餘得阿那含。」 ^752b19

佛說如是。彼諸比丘聞佛所說，歡喜奉行。 ^752c3

阿濕貝經第四竟〔四千一百九十九字〕
中阿含經卷第五十一〔八千五百六字〕
〔第五後誦〕
 ^752c4
