
other:: 中阿含經卷第八
translator:: 東晉罽賓三藏瞿曇僧伽提婆譯
pin:: 
##  4 未曾有法品
未曾有法品第四〔有十經〕〔初一日誦〕
　　未曾有、侍者　薄拘、阿修羅
　　地動、及瞻波　郁伽、手各二
jing:: 
###  32 未曾有法經
（三二）中阿含未曾有法品未曾有法經第一
我聞如是：
一時，佛遊舍衛國，在勝林給孤獨園。 ^469c21

爾時，尊者阿難則於晡時從燕坐起，往詣佛所，
稽首禮足，却住一面，白曰：「世尊！
我聞世尊迦葉佛時始願佛道，行梵行，
若世尊迦葉佛時始願佛道，行梵行者，我受持是世尊未曾有法。 ^469c22

「我聞世尊迦葉佛時始願佛道，行梵行，
生兜瑟哆天，若世尊迦葉佛時始願佛道，
行梵行，生兜瑟哆天者，我受持是世尊未曾有法。 ^469c26

「我聞世尊迦葉佛時始願佛道，行梵行，
生兜瑟哆天，世尊後生以三事勝於前生兜瑟哆天者，
天壽、天色、天譽，以此故，諸兜瑟哆天歡喜踊躍，歎此天子甚奇！
甚特！有大如意足，有大威德，有大福祐，有大威神。
所以者何？彼後來生以三事勝於前生兜瑟哆天者，
天壽、天色、天譽。若世尊迦葉佛時始願佛道，
行梵行，生兜瑟哆天，世尊後生以三事勝於前生兜瑟哆天者，
天壽、天色、天譽。以此故，諸兜瑟哆天歡喜踊躍，歎此天子甚奇！
甚特！有大如意足，有大威德，有大福祐，有大威神。
所以者何？彼後來生以三事勝於前生兜瑟哆天者，
天壽、天色、天譽者，我受持是世尊未曾有法。 ^469c29

「我聞世尊在兜瑟哆天，於彼命終，知入母胎，
是時震動一切天地，以大妙光普照世間，
乃至幽隱諸闇冥處無有障蔽，謂此日月有大如意足，
有大威德，有大福祐，有大威神，光所不照者，
彼盡蒙耀，彼眾生者因此妙光各各生知，
有奇特眾生生，有奇特眾生生。
若世尊在兜瑟哆天，於彼命終，知入母胎，
是時震動一切天地，以大妙光普照世間，
乃至幽隱諸闇冥處無有障蔽，謂此日月有大如意足，
有大威德，有大福祐，有大威神，光所不照者，
彼盡蒙耀，彼眾生者因此妙光各各生知，
有奇特眾生生，有奇特眾生生者，我受持是世尊未曾有法。 ^470a13

「我聞世尊知住母胎，依倚右脇，若世尊知住母胎依倚右脇者，
我受持是世尊未曾有法。
我聞世尊舒體住母胎，若世尊舒體住母胎者，我受持是世尊未曾有法。
我聞世尊覆藏住母胎，不為血所污，亦不為精及諸不淨所污，
若世尊覆藏住母胎，不為血所污，亦不為精及諸不淨所污者，
我受持是世尊未曾有法。 ^470a26

「我聞世尊知出母胎，是時震動一切天地，
以大妙光普照世間，乃至幽隱諸闇冥處無有障蔽，
謂此日月有大如意足，有大威德，有大福祐，
有大威神，光所不照者，彼盡蒙耀，彼眾生者因此妙光各各生知，
有奇特眾生生，有奇特眾生生。
若世尊知出母胎，是時震動一切天地，
以大妙光普照世間，乃至幽隱諸闇冥處無有障蔽，
謂此日月有大如意足，有大威德，有大福祐，
有大威神，光所不照者，彼盡蒙耀，彼眾生者因此妙光各各生知，
有奇特眾生生，有奇特眾生生者，我受持是世尊未曾有法。 ^470b5

「我聞世尊舒體出母胎，若世尊舒體出母胎者，我受持是世尊未曾有法。
我聞世尊覆藏出母胎，不為血所污，亦不為精及諸不淨所污，
若世尊覆藏出母胎，不為血所污，亦不為精及諸不淨所污者，
我受持是世尊未曾有法。 ^470b16

「我聞世尊初生之時，有四天子手執極細衣，
住於母前，令母歡喜，歎此童子甚奇！
甚特！有大如意足，有大威德，有大福祐，有大威神。
若世尊初生之時，有四天子手執細衣，
住於母前，令母歡喜，歎此童子甚奇！
甚特！有大如意足，有大威德，有大福祐，
有大威神者，我受持是世尊未曾有法。 ^470b22

「我聞世尊初生之時，即行七步，不恐不怖，
亦不畏懼，觀察諸方，若世尊初生之時，
即行七步，不恐不怖，亦不畏懼，觀察諸方者，我受持是世尊未曾有法。 ^470b28

「我聞世尊初生之時，則於母前而生大池，
其水滿岸，令母於此得用清淨，若世尊初生之時，
則於母前而生大池，其水滿岸，令母於此得用清淨者，我受持是世尊未曾有法。 ^470c3

「我聞世尊初生之時，上虛空中雨水注下，
一冷一暖，灌世尊身，若世尊初生之時，
上虛空中雨水注下，一冷一暖，灌世尊身者，我受持是世尊未曾有法。 ^470c7

「我聞世尊初生之時，諸天於上鼓天妓樂，
天青蓮華、紅蓮華、赤蓮華、白蓮華、天文陀羅花及細末栴檀香散世尊上。
若世尊初生之時，諸天於上鼓天妓樂，
天青蓮華、紅蓮華、赤蓮華、白蓮華、天文陀羅華及細末栴檀香散世尊上者，
我受持是世尊未曾有法。 ^470c10

「我聞世尊一時在父白淨王家，晝監田作，
坐閻浮樹下，離欲、離惡不善之法，有覺有觀，
離生喜樂，得初禪成就遊。
爾時中後，一切餘樹影皆轉移，唯閻浮樹其影不移，
蔭世尊身，於是釋白淨往觀田作，至作人所，
問曰：『作人！童子何處？』
作人答曰：『天童子今在閻浮樹下。』
於是釋白淨往詣閻浮樹。
時，釋白淨日中後，見一切餘樹影皆轉移，
唯閻浮樹其影不移，蔭世尊身，便作是念：『今此童子甚奇！
甚特！有大如意足，有大威德，有大福祐，有大威神。
所以者何？日中之後，一切餘樹影皆轉移，
唯閻浮樹其影不移，蔭童子身。』
若世尊日中之後，一切餘樹影皆轉移，
唯閻浮樹其影不移，蔭世尊身者，我受持是世尊未曾有法。 ^470c16

「我聞世尊一時遊鞞舍離大林之中。
於是，世尊過夜平旦，著衣持鉢，入鞞舍離城而行乞食，
乞食已竟，收舉衣鉢，澡洗手足，以尼師檀著於肩上，
往入林中，至一哆羅樹下，敷尼師檀，結加趺坐。
是時中後，一切餘樹影皆轉移，唯哆羅樹其影不移，蔭世尊身。
於是釋摩訶男中後仿佯，往至大林，釋摩訶男日中後，
見一切餘樹影皆轉移，唯哆羅樹其影不移，
蔭世尊身，便作是念：『沙門瞿曇甚奇！
甚特！有大如意足，有大威德，有大福祐，有大威神。
所以者何？日中之後，一切餘樹影皆轉移，
唯哆羅樹其影不移，蔭沙門瞿曇身。』
若世尊日中之後，一切餘樹影皆轉移，
唯哆羅樹其影不移，蔭世尊身者，我受持是世尊未曾有法。 ^471a1

「我聞世尊一時遊鞞舍離大林之中，爾時，諸比丘置鉢露地。
時，世尊鉢亦在其中，有一獼猴持佛鉢去，
諸比丘訶：『恐破佛鉢。』
佛告諸比丘：『止！止！
莫訶！不破鉢也。』時，彼獼猴持佛鉢去，至一娑羅樹，
徐徐上樹，於娑羅樹上取蜜滿鉢，徐徐下樹，
還詣佛所，即以蜜鉢奉上世尊，世尊不受。
時，彼獼猴却在一面，取 #CB01746;去蟲，
既去蟲已，還持上佛，佛復不受。
獼猴復却在於一面，取水著蜜中，持還上佛，世尊便受。
獼猴見佛取蜜鉢已，歡喜踊躍，却行弄舞，迴旋而去。
若世尊令彼獼猴見世尊取蜜鉢已，歡喜踊躍，
却行弄舞，迴旋去者，我受持是世尊未曾有法。 ^471a16

「我聞世尊一時遊鞞舍離獼猴水邊高樓臺觀，
爾時，世尊曝曬坐具，抖擻拂拭。
是時，大非時雲來，普覆虛空，欲雨而住，須待世尊。
世尊曝曬坐具，抖擻拂拭，舉著一處已，攝持掃#CB00416;住屋基上。
於是大雲已見世尊收舉坐具，便下大雨，
於卑、高地滂霈平滿。
若世尊令彼大雲已見世尊收舉坐具，
便下大雨，於卑、高地滂霈滿者，我受持是世尊未曾有法。 ^471a29

「我聞世尊一時遊跋耆中，在溫泉林娑羅樹王下坐。
爾時中後，一切餘樹影皆轉移，唯娑羅樹王其影不移，蔭世尊身。
於是羅摩園主行視園時，日中後，見一切餘樹影皆轉移，
唯娑羅樹王其影不移，蔭世尊身，便作是念：『沙門瞿曇甚奇！
甚特！有大如意足，有大威德，有大福祐，有大威神。
所以者何？日中之後，一切餘樹影皆轉移，
唯娑羅樹王其影不移，蔭沙門瞿曇身。』
若世尊日中之後，一切餘樹影皆轉移，
唯娑羅樹王其影不移，蔭世尊身者，我受持是世尊未曾有法。 ^471b8

「我聞世尊一時在阿浮神室中。
爾時，世尊過夜平旦，著衣持鉢，入阿浮村而行乞食，
乞食已竟，收舉衣鉢，澡洗手足，以尼師檀著於肩上，入神室燕坐。
爾時，天大雷雨雹，殺四牛、耕者二人，彼送葬時，
大眾喧閙，其聲高大，音響震動。
於是，世尊則於晡時燕坐而起，從神室出，露地經行。
時，彼大眾中，有一人見世尊則於晡時燕坐而起，
從神室出，露地經行，即往詣佛，稽首作禮，隨佛經行。
佛見在後，問彼人曰：『以何等故，大眾喧鬧，
其聲高大，音響震動耶？』
彼人白曰：『世尊！今日天大雷雨雹，殺四牛、
耕者二人，彼送葬時，大眾喧閙，其聲高大，音響震動。
世尊！向者不聞聲耶？』
世尊答曰：『我不聞聲。』
復問：『世尊！向為眠耶？』
答曰：『不也。』復問：『世尊！
時寤不聞此大聲耶？』
答曰：『如是。』爾時，彼人便作是念：『甚奇！
甚特！極息至寂，如來、無所著、等正覺之所行。
所以者何？寤而不聞此大音聲。』
若世尊寤而不聞此大音聲者，我受持是世尊未曾有法。 ^471b18

「我聞世尊一時在鬱鞞羅尼連然河邊，阿闍惒羅尼拘類樹下初得佛道。
爾時大雨，至于七日，高下悉滿，潢澇橫流，
世尊於中露地經行，其處塵起。
若世尊潢澇橫流，世尊於中露地經行，
其處塵起者，我受持是世尊未曾有法。 ^471c9

「我聞魔王六年逐佛，求其長短，不能得便，厭已而還。
若世尊魔王六年隨逐世尊，求其長短，
不能得便，厭已而還者，我受持是世尊未曾有法。 ^471c14

「我聞世尊七年念身，常念不斷。
若世尊七年念身，常念不斷者，我受持是世尊未曾有法。」 ^471c17

於是，世尊告曰：「阿難！
汝從如來更受持此未曾有法。
阿難！如來知覺生，知住、知滅，常知，無不知時。
阿難！如來知思想生，知住、知滅，常知，無不知時。
是故，阿難！汝從如來更受持此未曾有法。」 ^471c19

佛說如是。尊者阿難及諸比丘，聞佛所說，歡喜奉行。 ^471c24

未曾有法經第一竟〔二千九百十七字〕
jing:: 
###  33 侍者經
（三三）中阿含未曾有法品侍者經第二〔初一日誦〕 ^471c26

我聞如是：
一時，佛遊王舍城。
爾時，多識名德、上尊長老比丘、大弟子等，
謂尊者拘隣若、尊者阿攝貝、尊者跋提釋迦王、
尊者摩訶男拘隷、尊者惒破、尊者耶舍、
尊者邠耨、尊者維摩羅、尊者伽惒波提、
尊者須陀耶、尊者舍梨子、尊者阿那律陀、
尊者難提、尊者金毘羅、尊者隷婆哆、尊者大目乾連、
尊者大迦葉、尊者大拘絺羅、尊者大周那、
尊者大迦旃延、尊者邠耨加 #CB00145;寫長老、
尊者耶舍行籌長老，如是比餘多識名德、
上尊、長老比丘、大弟子等，亦遊王舍城，並皆近佛葉屋邊住。 ^471c28

是時，世尊告諸比丘：「我今年老，體轉衰弊，
壽過埀訖，宜須侍者，汝等見為舉一侍者，
令瞻視我可非不可，受我所說，不失其義。」 ^472a9

於是，尊者拘隣若即從坐起，偏袒著衣，
叉手向佛，白曰：「世尊！
我願奉侍可非不可，及受所說，不失其義。」 ^472a12

世尊告曰：「拘隣若！
汝自年老，體轉衰弊，壽過垂訖，汝亦自應須瞻視者。
拘隣若！汝還本坐。」
於是，尊者拘隣若即禮佛足，便還復坐。 ^472a15

如是尊者阿攝貝、尊者跋提釋迦王、尊者摩訶男拘隸、
尊者惒破、尊者耶舍、尊者邠耨、尊者維摩羅、
尊者伽惒波提、尊者須陀耶、尊者舍梨子、
尊者阿那律陀、尊者難提、尊者金毘羅、
尊者隸婆哆、尊者大目乾連、尊者大迦葉、
尊者大拘絺羅、尊者大周那、尊者大迦旃延、尊者邠耨加 #CB00145;寫長老。 ^472a18

尊者耶舍行籌長老即從坐起，偏袒著衣，
叉手向佛白曰：「世尊！
我願奉侍可非不可，及受所說，不失其義。」 ^472a24

世尊告曰：「耶舍！汝自年老，體轉衰弊，壽過垂訖，汝亦自應須瞻視者。
耶舍！汝還本坐。」於是，尊者耶舍即禮佛足，便還復坐。 ^472a27

爾時，尊者大目乾連在彼眾中，便作是念：「世尊欲求誰為侍者？
意在何比丘，欲令瞻視可非不可，及受所說，不失其義？
我寧可入如其像定，觀眾比丘心。」
於是，尊者大目乾連即入如其像定，觀眾比丘心。
尊者大目乾連即知世尊欲得賢者阿難以為侍者，
意在阿難，欲令瞻視可非不可，及受所說，不失其義。
於是，尊者大目乾連即從定起，白眾比丘曰：「諸賢知不？
世尊欲得賢者阿難以為侍者，意在阿難，
欲令瞻視可非不可，及受所說，不失其義。
諸賢！我等今應共至賢者阿難所，勸喻令為世尊侍者。」 ^472b1

於是，尊者大目乾連及諸比丘共至尊者阿難所，
共相問訊，却坐一面。
是時，尊者大目乾連坐已，語曰：「賢者阿難！
汝今知不？佛欲得汝以為侍者，『意在阿難，
令瞻視我可非不可，受我所說，不失其義。』
阿難！猶村外不遠有樓閣臺觀，向東開#CB00551;，
日出光照在於西壁，賢者阿難！
世尊亦然，欲得賢者阿難以為侍者，『意在阿難，
令瞻視我可非不可，受我所說，不失其義。』
賢者阿難！汝今可為世尊侍者。」 ^472b13

尊者阿難白曰：「尊者大目乾連！
我不堪任奉侍世尊。
所以者何？諸佛世尊難可難侍謂為侍者。
尊者大目乾連！猶如王大雄象，年滿六十，
憍發力盛，牙足體具，難可難近謂為看視也。
尊者大目乾連！如來、無所著、等正覺亦復如是，難可難近謂為侍者。
尊者大目乾連！我以是故，不任侍者。」 ^472b22

尊者大目乾連復語曰：「賢者阿難！
聽我說喻，智者聞喻，即解其義。
賢者阿難！猶如優曇鉢華，時生於世，賢者阿難！
如來、無所著、等正覺亦復如是，時時出世。
賢者阿難！汝可速為世尊侍者，瞿曇當得大果。」 ^472b29

尊者阿難復白曰：「尊者大目乾連！
若世尊與我三願者，我便然可為佛侍者。
云何為三？我願不著佛新故衣，願不食別請佛食，願不非時見佛。
尊者大目乾連！若世尊與我此三願者，如是我便為佛侍者。」 ^472c4

於是，尊者大目乾連勸尊者阿難為侍者已，
即從坐起，繞尊者阿難，而便還去，往詣佛所，
#CB02596;首禮足，却坐一面，
白曰：「世尊！我已勸喻賢者阿難為佛侍者。
世尊！賢者阿難從佛求三願。
『云何為三？願不著佛新故衣，願不食別請佛食，願不非時見佛。
尊者大目乾連！若世尊與我此三願者，如是我便為佛侍者。』」 ^472c9

世尊告曰：「大目乾連！
阿難比丘聰明智慧，豫知當有譏論，或諸梵行作如是語：『阿難比丘為衣故奉侍世尊。』
大目乾連！若阿難比丘聰明智慧，豫知當有譏論，
或諸梵行作如是語：『阿難比丘為衣故奉侍世尊。』
者，是謂阿難比丘未曾有法。
大目乾連！阿難比丘聰明智慧，豫知當有譏論，
或諸梵行作如是語：『阿難比丘為食故奉侍世尊。』
大目乾連！若阿難比丘聰明智慧，豫知當有譏論，
或諸梵行作如是語：『阿難比丘為食故奉侍世尊。』
者，是謂阿難比丘未曾有法。
大目乾連！阿難比丘善知時，善別時，知我是往見如來時，知我非往見如來時。
知比丘眾、比丘尼眾是往見如來時，知比丘眾、比丘尼眾非往見如來時。
知優婆塞眾、優婆私眾是往見如來時，
知優婆塞眾、優婆私眾非往見如來時。
知眾多異學沙門、梵志是往見如來時，
知眾多異學沙門、梵志非往見如來時。
知此眾多異學沙門、梵志能與如來共論，
知此眾多異學沙門、梵志不能與如來共論。
知此食噉含消，如來食已，安隱饒益，知此食噉含消，
如來食已，不安隱饒益。
知此食噉含消，如來食已，得辯才說法，
知此食噉含消，如來食已，不得辯才說法。
是謂阿難比丘未曾有法。 ^472c16

「大目乾連！阿難比丘雖無他心智，而善知如來晡時從燕坐起，
豫為人說，今日如來行如是，如是現法樂居，
審如所說，諦無有異。
是謂阿難比丘未曾有法。」 ^473a12

尊者阿難作是說：「諸賢！
我奉侍佛來二十五年，若以此心起貢高者，無有是相。」
若尊者阿難作此說，是謂尊者阿難未曾有法。 ^473a16

尊者阿難復作是說：「諸賢！
我奉侍佛來二十五年，初不非時見佛。」
若尊者阿難作此說，是謂尊者阿難未曾有法。 ^473a19

尊者阿難復作是說：「諸賢！
我奉侍佛來二十五年，未曾為佛所見訶責，
除其一過，此亦為他故。」
若尊者阿難作此說，是謂尊者阿難未曾有法。 ^473a21

尊者阿難復作是說：「諸賢！
我從如來受八萬法聚，受持不忘，若以此起貢高者，無有此相。」
若尊者阿難作此說，是謂尊者阿難未曾有法。 ^473a24

尊者阿難復作是說：「諸賢！
我從如來受八萬法聚，初不再問，除其一句，彼亦如是不易。」
若尊者阿難作此說，是謂尊者阿難未曾有法。 ^473a28

尊者阿難復作是說：「諸賢！
我從如來受持八萬法聚，初不見從他人受法。」
若尊者阿難作此說，是謂尊者阿難未曾有法。 ^473b2

尊者阿難復作是說：「諸賢！
我從如來受持八萬法聚，初無是心，我受此法，為教語他。
諸賢！但欲自御自息，自般涅槃故。」
若尊者阿難作此說，是謂尊者阿難未曾有法。 ^473b5

尊者阿難復作是說：「諸賢！
此甚奇！甚特！謂四部眾來詣我所而聽法，
若我因此起貢高者，都無此相，亦不豫作意，
有來問者，我當如是如是答。
諸賢！但在坐時，隨其義應。」
若尊者阿難作此說，是謂尊者阿難未曾有法。 ^473b8

尊者阿難復作是說：「諸賢！
此甚奇！甚特！謂眾多異學沙門、梵志來問我事，
我若以此有恐怖，有畏懼，身毛竪者，都無此相，
亦不豫作意，有來問者，我當如是如是答。
諸賢！但在坐時，隨其義應。」
若尊者阿難作此說，是謂尊者阿難未曾有法。 ^473b13

復次，一時，尊者舍梨子、尊者大目乾連、尊者阿難在舍衛國婆羅邏山中。
是時，尊者舍梨子問曰：「賢者阿難！
汝奉侍佛來二十五年，頗憶有時起欲心耶？」
尊者阿難白曰：「尊者舍梨子！
我是學人，而不離欲。」
尊者舍梨子復語曰：「賢者阿難！
我不問汝學以無學，我但問汝奉侍佛來二十五年，汝頗憶有起欲心耶？」
尊者舍梨子復再三問曰：「賢者阿難！
汝奉侍佛來二十五年，頗憶有時起欲心耶？」
尊者阿難亦至再三白曰：「尊者舍梨子！
我是學人，而不離欲。」
尊者舍梨子復語曰：「賢者阿難！
我不問汝學以無學，我但問汝奉侍佛來二十五年，汝頗憶有起欲心耶？」
於是，尊者大目乾連語曰：「賢者阿難！
速答，速答。阿難！汝莫觸嬈上尊長老。」
於是，尊者阿難答曰：「尊者舍梨子！
我奉侍佛來二十五年，我初不憶曾起欲心。
所以者何？我常向佛有慚愧心，及諸智梵行人。」
若尊者阿難作此說，是謂尊者阿難未曾有法。 ^473b19

復次，一時，世尊遊王舍城，在巖山中。
是時，世尊告曰：「阿難！
汝臥當如師子臥法。」
尊者阿難白曰：「世尊！
獸王師子臥法云何？」
世尊答曰：「阿難！獸王師子晝為食行，行已入窟，
若欲眠時，足足相累，伸尾在後，右脅而臥，
過夜平旦，回顧視身。
若獸王師子身體不正，見已不喜，若獸王師子其身周正，見已便喜。
彼若臥起，從窟而出，出已頻呻，頻呻已自觀身體，
自觀身已四顧而望，四顧望已便再三吼，
再三吼已便行求食，獸王師子臥法如是。」 ^473c9

尊者阿難白曰：「世尊！
獸王師子臥法如是，比丘臥法當復云何？」 ^473c19

世尊答曰：「阿難！若比丘依村邑，過夜平旦，
著衣持鉢，入村乞食，善護持身，守攝諸根，立於正念。
彼從村邑乞食已竟，收舉衣鉢，澡洗手足，
以尼師檀著於肩上，至無事處，或至樹下，
或空室中，或經行，或坐禪，淨除心中諸障礙法。
晝或經行或坐禪，淨除心中諸障礙已，
復於初夜或經行，或坐禪，淨除心中諸障礙法。
於初夜時，或經行，或坐禪，淨除心中諸障礙已，
於中夜時，入室欲臥，四疊優哆邏僧敷著床上，
襞僧伽梨作枕，右脅而臥，足足相累，意係明相，
正念正智，恒念起想。
彼後夜時速從臥起，或經行，或坐禪，淨除心中諸障礙法，如是比丘師子臥法。」
尊者阿難白曰：「世尊！
如是比丘師子臥法。」 ^473c20

尊者阿難復作是說：「諸賢！
世尊教我師子喻臥法，從是已來，初不復以左脅而臥。」
若尊者阿難作此說，是謂尊者阿難未曾有法。 ^474a5

復次，一時，世尊遊拘尸那竭，住惒跋單力士娑羅林中。
爾時，世尊最後欲取般涅槃時告曰：「阿難！
汝往至雙娑羅樹間，可為如來北首敷床，如來中夜當般涅槃。」 ^474a8

尊者阿難受如來教，即詣雙樹，於雙樹間而為如來北首敷床，
敷床已訖，還詣佛所，稽首禮足，却住一面，
白曰：「世尊！已為如來於雙樹間北首敷床，唯願世尊自當知時。」 ^474a12

於是，世尊將尊者阿難至雙樹間，四疊優哆邏僧以敷床上，
襞僧伽梨作枕，右脅而臥，足足相累，最後般涅槃時，
尊者阿難執拂侍佛，以手抆淚而作是念：
「本有諸方比丘眾，來欲見世尊供養禮事，
皆得隨時奉見世尊供養禮事，若聞世尊般涅槃已，
便不復來奉見世尊供養禮事，我亦不得隨時見佛供養禮事。」 ^474a16

於是，世尊問諸比丘：「阿難比丘今在何處？」
時，諸比丘白曰：「世尊！
尊者阿難執拂侍佛，以手抆淚而作是念：
『本有諸方比丘眾，來欲見世尊供養禮事，
皆得隨時奉見世尊供養禮事，若聞世尊般涅槃已，
便不復來奉見世尊供養禮事，我亦不得隨時見佛供養禮事。』」 ^474a23

於是，世尊告曰：「阿難！
汝勿啼泣，亦莫憂慼。
所以者何？阿難！汝奉侍我，身行慈，口、意行慈，
初無二心，安樂無量，無邊無限。
阿難！若過去時，諸如來、無所著、等正覺有奉侍者，無勝於汝。
阿難！若未來諸如來、無所著、等正覺有奉侍者，亦無勝汝。
阿難！我今現在如來、無所著、等正覺，若有侍者，亦無勝汝。
所以者何？阿難善知時，善別時，知我是往見如來時，知我非往見如來時。
知比丘眾、比丘尼眾是往見如來時。
知比丘眾、比丘尼眾非往見如來時。
知優婆塞眾、優婆私眾是往見如來時。
知優婆塞眾、優婆私眾非往見如來時。
知眾多異學沙門、梵志是往見如來時。
知眾多異學沙門、梵志非往見如來時。
知此眾多異學沙門、梵志能與如來共論。
知此眾多異學沙門、梵志不能與如來共論。
知此食噉含消，如來食已，得安隱饒益。
知此食噉含消，如來食已，不得安隱饒益。
知此食噉含消，如來食已，得辯才說法。
知此食噉含消，如來食已，不得辯才說法。
復次，阿難！汝雖無他心智，而逆知如來晡時從燕坐起，
預為人說，今日如來行如是，如是現法樂居，
審如所說，諦無有異。」 ^474a29

於是，世尊欲令尊者阿難喜，告諸比丘：「轉輪聖王得四未曾有法。
云何為四？剎利眾往見轉輪王，若默然時，
見已歡喜，若所說時，聞已歡喜。
梵志眾、居士眾、沙門眾往見轉輪王，若默然時，
見已歡喜，若所說時，聞已歡喜。
阿難比丘亦復如是，得四未曾有法。
云何為四？比丘眾往見阿難，若默然時，
見已歡喜，若所說時，聞已歡喜。
比丘尼眾、優婆塞眾、優婆私眾往見阿難，
若默然時，見已歡喜，若所說時，聞已歡喜。 ^474b23

「復次，阿難為眾說法，有四未曾有。
云何為四？阿難比丘為比丘眾至心說法，非不至心。
彼比丘眾亦作是念：『願尊者阿難常說法，莫令中止。』
彼比丘眾聞尊者阿難說法，終無厭足，然阿難比丘自默然住。
為比丘尼眾、優婆塞眾、優婆私眾至心說法，非不至心。
優婆私眾亦作是念：『願尊者阿難常說法，莫令中止。』
優婆私眾聞尊者阿難說法，終無厭足，然阿難比丘自默然住。 ^474c4

復次，一時，佛般涅槃後不久，尊者阿難遊於金剛，住金剛村中。
是時，尊者阿難無量百千眾前後圍繞而為說法，
於是，尊者金剛子亦在眾中，尊者金剛子心作是念：
「此尊者阿難，故是學人，未離欲耶？
我寧可入如其像定，以如其像定，觀尊者阿難心。」
於是，尊者金剛子便入如其像定，以如其像定觀尊者阿難心，
尊者金剛子即知尊者阿難，故是學人而未離欲。 ^474c12

於是，尊者金剛子從三昧起，向尊者阿難而說頌曰：
　　「山林靜思惟，涅槃令入心，
　　瞿曇禪無亂，不久息跡證。」 ^474c21

於是，尊者阿難受尊者金剛子教，離眾獨行，
精進無亂，彼離眾獨行，精進無亂，族姓子所為，
剃除鬚髮，著袈裟衣，至信、捨家、無家、學道者，唯無上梵行訖。
彼即於現法自知自覺，自作證成就遊，
生已盡，梵行已立，所作已辦，不更受有，知如真。
尊者阿難知法已，乃至得阿羅訶，尊者阿難作是說：「諸賢！
我坐床上，下頭未至枕頃，便斷一切漏，得心解脫。」
若尊者阿難作此說，是謂尊者阿難未曾有法。 ^474c25

尊者阿難復作是說：「諸賢！
我當結加趺坐而般涅槃。」
尊者阿難便結加趺坐而般涅槃。
若尊者阿難結加趺坐而般涅槃，是謂尊者阿難未曾有法。 ^475a5

佛說如是。彼諸比丘聞佛所說，歡喜奉行。 ^475a8

侍者經第二竟〔四千三百九十九字〕
jing:: 
###  34 薄拘羅經
（三四）中阿含未曾有法品薄拘羅經第三〔初一日誦〕 ^475a10

我聞如是：
一時，佛般涅槃後不久，尊者薄拘羅遊王舍城，在竹林加蘭哆園。 ^475a13

爾時，有一異學，是尊者薄拘羅未出家時親善朋友，
中後仿佯，往詣尊者薄拘羅所，共相問訊，
却坐一面，異學曰：「賢者薄拘羅！
我欲有所問，為見聽不？」 ^475a14

尊者薄拘羅答曰：「異學！
隨汝所問，聞已當思。」 ^475a18

異學問曰：「賢者薄拘羅！
於此正法、律中學道幾時？」 ^475a19

尊者薄拘羅答曰：「異學！
我於此正法、律中學道已來八十年。」 ^475a20

異學復問曰：「賢者薄拘羅！
汝於此正法律中學道已來八十年，頗憶曾行婬欲事耶？」 ^475a21

尊者薄拘羅語異學曰：「汝莫作是問，更問餘事。
『賢者薄拘羅！於此正法、律中學道已來八十年，頗憶曾起欲想耶？』
異學！汝應作是問。」 ^475a23

於是，異學便作是語：「我今更問賢者薄拘羅！
汝於此正法、律中學道已來八十年，頗憶曾起欲想耶？」 ^475a26

於是，尊者薄拘羅因此異學問，便語諸比丘：「諸賢！
我於此正法、律中學道已來八十年，以此起貢高者，都無是想。」
若尊者薄拘羅作此說，是謂尊者薄拘羅未曾有法。 ^475a29

復次，尊者薄拘羅作是說：「諸賢！
我於此正法、律中學道已來八十年，未曾有欲想。」
若尊者薄拘羅作此說，是謂尊者薄拘羅未曾有法。 ^475b3

復次，尊者薄拘羅作是說：「諸賢！
我持糞掃衣來八十年，若因此起貢高者，都無是相。」
若尊者薄拘羅作此說，是謂尊者薄拘羅未曾有法。 ^475b7

復次，尊者薄拘羅作是說：「諸賢！
我持糞掃衣來八十年，未曾憶受居士衣，
未曾割截作衣，未曾倩他比丘作衣，未曾用針縫衣，
未曾持針縫囊，乃至一縷。」
若尊者薄拘羅作此說，是謂尊者薄拘羅未曾有法。 ^475b10

復次，尊者薄拘羅作是說：「諸賢！
我乞食來八十年，若因此起貢高者，都無是相。」
若尊者薄拘羅作此說，是謂尊者薄拘羅未曾有法。 ^475b15

復次，尊者薄拘羅作是說：「諸賢！
我乞食來八十年，未曾憶受居士請，未曾超越乞食，
未曾從大家乞食於中當得淨好極妙豐饒食噉含消，
未曾視女人面，未曾憶入比丘尼坊中，
未曾憶與比丘尼共相問訊，乃至道路亦不共語。」
若尊者薄拘羅作此說，是謂尊者薄拘羅未曾有法。 ^475b18

復次，尊者薄拘羅作是說：「諸賢！
我於此正法、律中學道已來八十年，未曾憶畜沙彌，
未曾憶為白衣說法，乃至四句頌亦不為說。」
若尊者薄拘羅作此說，是謂尊者薄拘羅未曾有法。 ^475b24

復次，尊者薄拘羅作是說：「諸賢！
我於此正法、律中學道已來八十年，未曾有病，
乃至彈指頃頭痛者，未曾憶服藥，乃至一片訶梨勒。」
若尊者薄拘羅作此說，是謂尊者薄拘羅未曾有法。 ^475b28

復次，尊者薄拘羅作是說：「諸賢！
我結加趺坐，於八十年未曾猗壁猗樹。」
若尊者薄拘羅作此說，是謂尊者薄拘羅未曾有法。 ^475c3

復次，尊者薄拘羅作是說：「諸賢！
我於三日夜中得三達證。」
若尊者薄拘羅作此說，是謂尊者薄拘羅未曾有法。 ^475c6

復次，尊者薄拘羅作是說：「諸賢！
我結加趺坐而般涅槃。」
尊者薄拘羅便結加趺坐而般涅槃。
若尊者薄拘羅結加趺坐而般涅槃，是謂尊者薄拘羅未曾有法。」 ^475c9

尊者薄拘羅所說如是，彼時異學及諸比丘，
聞所說已，歡喜奉行。 ^475c13

薄拘羅經第三竟〔九百八十字〕
jing:: 
###  35 阿修羅經
（三五）中阿含未曾有法品阿修羅經第四〔初一日誦〕 ^475c15

我聞如是：
一時，佛遊鞞蘭若，在黃蘆園。
爾時，婆羅邏阿修羅王、牟梨遮阿修羅子，
色像巍巍，光耀暐曄，夜將向旦，往詣佛所，
禮世尊足，却住一面。 ^475c18

世尊問曰：「婆羅邏！
大海中阿修羅無有衰退阿修羅壽、阿修羅色、
阿修羅樂、阿修羅力，諸阿修羅樂大海中耶？」 ^475c21

婆羅邏阿修羅王、牟梨遮阿修羅子答曰：「世尊！
我大海中諸阿修羅無有衰退於阿修羅壽、
阿修羅色、阿修羅樂、阿修羅力，諸阿修羅樂大海中。」 ^475c24

世尊復問曰：「婆羅邏！
大海中有幾未曾有法，令諸阿修羅見已樂中。」 ^475c27

婆羅邏答曰：「世尊！
我大海中有八未曾有法，令諸阿修羅見已樂中。
云何為八？世尊！我大海從下至上，周迴漸廣，
均調轉上，以成於岸，其水常滿，未曾流出。
世尊！若我大海從下至上，周迴漸廣，均調轉上，
以成於岸，其水常滿，未曾流出者，是謂我大海中第一未曾有法，
諸阿修羅見已樂中。 ^475c29

「復次，世尊！我大海潮未曾失時。
世尊！若我大海潮未曾失時者，是謂我大海中第二未曾有法，
諸阿修羅見已樂中。 ^476a7

「復次，世尊！我大海水甚深無底，極廣無邊。
世尊！若我大海甚深無底，極廣無邊者，
是謂我大海中第三未曾有法，諸阿修羅見已樂中。 ^476a9

「復次，世尊！我大海水鹹，皆同一味。
世尊！若我大海水鹹，皆同一味者，是謂我大海中第四未曾有法，
諸阿修羅見已樂中。 ^476a12

「復次，世尊！我大海中多有珍寶，無量璝異，
種種珍琦，充滿其中，珍寶名者，謂金、銀、
水精、琉璃、摩尼、真珠、碧玉、白珂、螺璧、珊瑚、
虎珀、馬瑙、瑇瑁、赤石、琁珠。
世尊！若我大海中多有珍寶，無量璝異、
種種珍琦，充滿其中，珍寶名者，謂金、銀、
水精、琉璃、摩尼、真珠、碧玉、白珂、螺璧、珊瑚、
虎珀、馬瑙、瑇瑁、赤石、琁珠者，是謂我大海中第五未曾有法，
諸阿修羅見已樂中。 ^476a15

「復次，世尊！我大海中大神所居，大神名者，
謂阿修羅、乾塔惒、羅剎、魚摩竭、龜、鼉、婆留泥、
帝麑、帝麑伽羅、提帝麑伽羅。
復次，大海中甚奇！
甚特！眾生身體有百由延，有二百由延，
有 " resp=三百由延，有至七百由延，身皆居海中。
世尊！若大海中大神所居，大神名者，謂阿修羅、
乾塔惒、羅剎、魚摩竭、龜、鼉、婆留泥、帝麑、
帝麑伽羅、提帝麑伽羅。
復次，大海中甚奇！
甚特！眾生身體有百由延，有二百由延，
有三百由延，有至七百由延，身皆居海中者，
是謂我大海中第六未曾有法，諸阿修羅見已樂中。 ^476a23

「復次，世尊！我大海清淨，不受死屍。
若有命終者，過夜風便吹著岸上。
世尊！若我大海清淨，不受死屍。
若有命終者，過夜風便吹著岸上者，是謂我大海中第七未曾有法，
諸阿修羅見已樂中。 ^476b5

「復次，世尊！我大海閻浮洲中有五大河，
一曰恒伽，二曰搖尤那，三曰舍牢浮，四曰阿夷羅婆提，
五曰摩企，悉入大海，既入中已，各捨本名，皆曰大海。
世尊！若我大海閻浮洲中有五大河，一曰恒伽，
二曰搖尤那，三曰舍牢浮，四曰阿夷羅婆提，
五曰摩企，悉入大海，既入中已，各捨本名，
皆曰大海者，是謂我大海中第八未曾有法，諸阿修羅見已樂中。 ^476b10

「世尊！是謂我大海中有八未曾有法，諸阿修羅見已樂中。
世尊！於佛正法、律中有幾未曾有法，令諸比丘見已樂中。」 ^476b18

世尊答曰：「婆羅邏！
我正法、律中亦有八未曾有法，令諸比丘見已樂中。
云何為八？婆羅邏！
如大海從下至上，周迴漸廣，均調轉上，
以成於岸，其水常滿，未曾流出。
婆羅邏！我正法、律亦復如是，漸作漸學，漸盡漸教。
婆羅邏！若我正法、律中漸作漸學，漸盡漸教者，
是謂我正法、律中第一未曾有法，令諸比丘見已樂中。 ^476b20

「復次，婆羅邏！如大海潮，未曾失時。
婆羅邏！我正法、律亦復如是，為比丘、比丘尼、
優婆塞、優婆私施設禁戒，諸族姓子乃至命盡，終不犯戒。
婆羅邏！若我正法、律中為比丘、比丘尼、
優婆塞、優婆私施設禁戒，諸族姓子乃至命盡，
終不犯戒者，是謂我正法、律中第二未曾有法，令諸比丘見已樂中。 ^476b28

「復次，婆羅邏！如大海水，甚深無底，極廣無邊。
婆羅邏！我正法、律亦復如是，諸法甚深，
甚深無底，極廣無邊。
婆羅邏！若我正法、律中諸法甚深，甚深無底，
極廣無邊者，是謂我正法、律中第三未曾有法，令諸比丘見已樂中。 ^476c5

「復次，婆羅邏！如大海水鹹，皆同一味，婆羅邏！
我正法、律亦復如是，無欲為味，覺味、息味及道味。
婆羅邏！若我正法、律中無欲為味，覺味、
息味及道味者，是謂我正法、律中第四未曾有法，令諸比丘見已樂中。 ^476c10

「復次，婆羅邏！如大海中多有珍寶，無量璝異、
種種珍琦，充滿其中，珍寶名者，謂金、銀、
水精、琉璃、摩尼、真珠、碧玉、白珂、螺璧、珊瑚、
虎珀、馬瑙、瑇#CB04926;、赤石、琁珠。
婆羅邏！我正法、律亦復如是，多有珍寶，
無量璝異，種種珍琦，充滿其中，珍寶名者，
謂四念處、四正勤、四如意足、五根、五力、
七覺支、八支聖道。
婆羅邏！若我正法、律中多有珍寶，無量璝異，
種種珍琦，充滿其中，珍寶名者，謂四念處、
四正勤、四如意足、五根、五力、七覺支、八支聖道者，
是謂我正法、律中第五未曾有法，令諸比丘見已樂中。 ^476c15

「復次，婆羅邏！如大海中大神所居，大神名者，
謂阿修羅、乾塔惒、羅剎、魚摩竭、龜、鼉、婆留泥、
帝麑、帝麑伽羅、提帝麑伽羅。
復次，大海中甚奇！
甚特！眾生身體有百由延，有二百由延，
有三百由延，有至七百由延，身皆居海中。
婆羅邏！我正法、律亦復如是，聖眾大神皆居其中，
大神名者，謂阿羅訶、向阿羅訶、阿那含、
向阿那含、斯陀含、向斯陀含、須陀洹、向須陀洹。
婆羅邏！若我正法、律中聖眾大神皆居其中，
大神名者，謂阿羅訶、向阿羅訶、阿那含、
向阿那含、斯陀含、向斯陀含、須陀洹、向須陀洹者，
是謂我正法、律中第六未曾有法，令諸比丘見已樂中。 ^476c26

「復次，婆羅邏！如大海清淨，不受死屍，若有命終者，過夜風便吹著岸上。
婆羅邏！我正法、律亦復如是，聖眾清淨，不受死尸。
若有不精進人惡生，非梵行稱梵行，非沙門稱沙門，
彼雖墮在聖眾之中，然去聖眾遠，聖眾亦復去離彼遠。
婆羅邏！若我正法、律中聖眾清淨，不受死屍。
若有不精進人惡生，非梵行稱梵行，非沙門稱沙門，
彼雖墮在聖眾之中，然去聖眾遠，聖眾亦復去離彼遠者，
是謂我正法、律中第七未曾有法，令諸比丘見已樂中。 ^477a9

「復次，婆羅邏！如大海閻浮洲中有五大河，
一曰恒伽，二曰搖尤那，三曰舍牢浮，四曰阿夷羅婆提，
五曰摩企，悉入大海，既入中已，各捨本名，皆曰大海。
婆羅邏！我正法、律亦復如是，剎利種族姓子，
剃除鬚髮，著袈裟衣，至信、捨家、無家、學道，
彼捨本名，同曰沙門，梵志種、居士種、工師種族姓子，
剃除鬚髮，著袈裟衣，至信、捨家、無家、學道，
彼捨本名，同曰沙門。
婆羅邏！若我正法、律中剎利種族姓子剃除鬚髮，
著袈裟衣，至信、捨家、無家、學道，彼捨本名，
同曰沙門，梵志種、居士種、工師種族姓子，
剃除鬚髮，著袈裟衣，至信、捨家、無家、學道，
彼捨本名，同曰沙門者，是謂我正法、律中第八未曾有法，令諸比丘見已樂中。 ^477a20

「婆羅邏！是謂正法、律中有八未曾有法，令諸比丘見已樂中。
婆羅邏！於意云何？
若我正法、律中有八未曾有法，若汝大海中有八未曾有法，
此二種未曾有法，何者為上、為勝、為妙、為最？」 ^477b5

婆羅邏白曰：「世尊！
我大海中有八未曾有法，不及如來八未曾有法，
不如千倍萬倍，不可比，不可喻，不可稱，
不可數，但世尊八未曾有法為上、為勝、
為妙、為最。世尊！我今自歸於佛、法及比丘眾，
唯願世尊受我為優婆塞，從今日始，終身自歸，乃至命盡。」 ^477b9

佛說如是。婆羅邏阿修羅王及諸比丘，
聞佛所說，歡喜奉行。 ^477b15

阿修羅經第四竟〔二千三百六十二字〕
中阿含經卷第八〔一萬六百五十八字〕
〔初一日誦〕
 ^477b17
