大智度論釋六喻品第七十七
author:: 聖者龍樹造
translator:: 後秦龜茲國三藏鳩摩羅什譯
pin:: 
#  77 六喻品

【經】
須菩提白佛言：「世尊！
云何無相、不可分別、自相空諸法中具足修六波羅蜜，
所謂檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜、般若波羅蜜？
世尊！云何無異法中而分別說異相？
云何般若波羅蜜攝檀、尸、羼、精進、禪？
云何行異相法，以一相道得果？」 ^675a22

佛告須菩提：「菩薩摩訶薩住五陰如夢、
如響、如影、如焰、如幻、如化，住是中行布施、
持戒、修忍辱、勤精進、入禪定、修智慧。
知是五陰實如夢、如響、如影、如焰、如幻、
如化；五陰如夢無相，乃至如化無相。
何以故？夢無自性，響、影、焰、幻、化皆無自性。
若法無自性，是法無相；若法無相，是法一相，所謂無相。
以是因緣故，須菩提！
當知菩薩布施無相、施者無相、受者無相。
能如是知布施，是能具足檀波羅蜜乃至能具足般若波羅蜜，
能具足四念處乃至八聖道分，能具足內空乃至無法有法空，
能具足空三昧、無相、無作三昧，能具足八背捨、
九次第定、五神通、五百陀羅尼門，能具足佛十力、
四無所畏、四無礙智、十八不共法。
是菩薩住是報得無漏法中，飛到東方無量國土，
供養諸佛衣服、飲食，乃至隨其所須而供養之。
亦利益眾生，應以布施攝者，而布施攝之；
應以持戒攝者，教令持戒；應以忍辱、精進、
禪定、智慧攝者，教令忍辱、精進、禪定、智慧而攝取之；
乃至應以種種善法攝者，以種種善法而攝取之。
是菩薩成就是一切善法，受世間身，不為世間生死所污；
為眾生故，於天、人中受尊貴富樂，以是尊貴富樂攝取眾生。
是菩薩知一切法無相故，知須陀洹果亦不於中住，
知斯陀含果、阿那含果、阿羅漢果亦不於中住，知辟支佛道亦不於中住。
何以故？是菩薩用一切種智知一切法已，
應當得一切種智，不與聲聞、辟支佛共。
如是，須菩提！菩薩摩訶薩知一切法無相已，
知六波羅蜜無相，乃至知一切佛法無相。」 ^675a28

「復次，須菩提！菩薩摩訶薩住五陰如夢、
如響、如影、如焰、如幻、如化，能具足無相尸羅波羅蜜。
是戒不缺、不破、不雜、不著，聖人所讚無漏戒，
入八聖道分；住是戒中持一切戒，所謂名字戒、
自然戒、律儀戒、作戒、無作戒、威儀戒、非威儀戒。
是菩薩成就諸戒，不作是願：『我以此戒因緣故，
生剎利大姓、婆羅門大姓、居士大家、若小王家、
若轉輪聖王家，若四天王天處生，若三十三天、
夜摩天、兜率陀天、化樂天、他化自在天。』
不作是願：『我持戒因緣故，當得須陀洹果、
斯陀含果、阿那含果、阿羅漢果、辟支佛道。』
何以故？一切法無相，所謂一相。
無相法不能得無相法，有相法不能得有相法；
無相法不能得有相法，有相法不能得無相法。
如是，須菩提！菩薩摩訶薩行般若波羅蜜時，
能具足無相尸羅波羅蜜而入菩薩位；
入菩薩位已，得無生法忍；行道種智，得報得五神通；
住五百陀羅尼門，得四無礙智。
從一佛國至一佛國，供養諸佛，成就眾生、淨佛國土。
雖入五道中，生死業報不能染污。
須菩提！譬如化轉輪聖王，雖坐臥行住，
不見來處，不見去處，不見住處、坐處、臥處，
而能利益眾生，亦不得眾生；菩薩亦如是。
須菩提！譬如須扇多佛，得阿耨多羅三藐三菩提，
為三乘轉法輪，無有得菩薩記者；化作化佛已，
捨身壽命，入無餘涅槃。
須菩提！菩薩亦如是，行般若波羅蜜時，
能具足尸羅波羅蜜；具足尸羅波羅蜜已，攝取一切善法。 ^675b28

「復次，須菩提！菩薩摩訶薩行般若波羅蜜時，
住五陰如夢、如響、如影、如焰、如幻、如化，具足無相羼提波羅蜜。」 ^675c26

「世尊！云何菩薩摩訶薩具足無相羼提波羅蜜？」 ^675c29

「須菩提！菩薩摩訶薩住二忍中，能具足羼提波羅蜜。
何等二忍？生忍、法忍。
從初發意乃至坐道場，於其中間，若一切眾生來罵詈麁惡語，
或以瓦石、刀杖加是菩薩，是菩薩欲具足羼提波羅蜜故，乃至不生一念惡。
是菩薩如是思惟：『罵我者誰？
害我者誰？以惡言加我、以瓦石刀杖害我者誰？』
何以故？是菩薩於一切法得無相忍故，
云何作是念：『是人罵我、害我』？
若菩薩摩訶薩如是行，能具足羼提波羅蜜。
以是羼提波羅蜜具足故，得無生法忍。」 ^676a1

須菩提白佛言：「世尊！
云何為無生法忍？
是忍何所斷？何所知？」 ^676a11

佛告須菩提：「得法忍，乃至不生少許不善法，是故名無生法忍。
一切菩薩所斷煩惱盡，是名斷；用智慧知一切法不生，是名知。」 ^676a12

須菩提白佛言：「世尊！
諸聲聞辟支佛無生法忍、菩薩無生法忍，有何等異？」 ^676a15

佛告須菩提：「諸須陀洹若智、若斷，是名菩薩忍；
斯陀含若智、若斷，是名菩薩忍；阿那含若智、
若斷，是名菩薩忍；阿羅漢若智、若斷，是名菩薩忍；
辟支佛若智、若斷，是名菩薩忍。
是為異。須菩提！菩薩摩訶薩成就是忍，
勝一切聲聞、辟支佛。
住如是報得無生忍中，行菩薩道，能具足道種智；
具足道種智故，常不離三十七助道法及空、
無相、無作三昧，常不離五神通；不離五神通故，
能成就眾生、淨佛國土；成就眾生、淨佛國土已，當得一切種智。
如是，須菩提！菩薩摩訶薩具足無相羼提波羅蜜。 ^676a17

「復次，須菩提！菩薩摩訶薩住無相五陰如夢、
如響、如影、如焰、如幻、如化，行身精進、心精進。
以身精進故起神通；起神通故，到十方國土，
供養諸佛、饒益眾生；以身精進力教化眾生，令住三乘。
如是，須菩提！菩薩摩訶薩行般若波羅蜜，能具足無相精進波羅蜜。
是菩薩以心精進、聖無漏精進，入八聖道分中，能具足毘梨耶波羅蜜。
是毘梨耶波羅蜜皆攝一切善法，所謂四念處、
四正勤、四如意足、五根、五力、七覺分、八聖道分，
四禪、四無量心、四無色定、八解脫、九次第定，
佛十力、四無所畏、四無礙智、十八不共法。
是菩薩行是法，應具足一切種智；具足一切種智已，
斷一切煩惱習，具足滿三十二相，身放無等無量光明；
放光明已，三轉十二行法輪；法輪轉故，
三千大千世界六種震動，光明遍照三千大千世界；
三千大千世界中眾生聞說法聲，皆以三乘法而得度脫。
如是，須菩提！菩薩摩訶薩住精進波羅蜜中，能大饒益及能具足一切種智。 ^676a28

「復次，須菩提！菩薩住無相五陰如夢、如響、
如影、如焰、如幻、如化，能具足禪波羅蜜。」 ^676b18

「世尊！云何菩薩住五陰如夢、如響、如影、
如焰、如幻、如化，能具足禪波羅蜜？」 ^676b19

「須菩提！菩薩摩訶薩入初禪乃至入第四禪，
入慈、悲、喜、捨無量心，入無邊虛空處乃至入非有想非無想處，
入空三昧、無相、無作三昧，入如電光三昧，
入如金剛三昧，入聖正三昧；除諸佛三昧，
諸餘三昧，若共聲聞、辟支佛三昧，皆證皆入；
亦不受三昧味，亦不受三昧果。
何以故？是菩薩知是三昧無相、無所有性，
當云何於無相法受無相法味、無所有法受無所有法味？
若不受味，則不隨禪定力生若色界、若無色界。
何以故？是菩薩不見是二界，亦不見是禪，
亦不見入禪者，亦不見用法入禪者。
若不得是法，即能具足無相禪波羅蜜。
菩薩用是禪波羅蜜，能過聲聞、辟支佛地。」 ^676b21

須菩提白佛言：「世尊！
云何菩薩具足無相禪波羅蜜故能過聲聞、辟支佛地？」 ^676c5

佛告須菩提：「菩薩善學內空，善學外空，
乃至善學無法有法空；於是諸空，無法可住處——若須陀洹果，
若斯陀含果、阿那含果、阿羅漢果，乃至一切種智；是諸空亦空。
菩薩摩訶薩行如是諸空，能入菩薩位中。」 ^676c7

須菩提白佛言：「世尊！
云何菩薩摩訶薩位？
云何非位？」 ^676c11

「須菩提！一切有所得是非菩薩位，一切無所得是菩薩位。」 ^676c13

「世尊！何等是有所得？
何等是無所得？」 ^676c14

「須菩提！色是有所得，受、想、行、識是有所得，
眼、耳、鼻、舌、身、意，乃至一切種智有所得，是非菩薩位。
須菩提！菩薩位者，是諸法不可示、不可說。
何等法不可示、不可說？
若色乃至一切種智。
何以故？須菩提！色性是不可示、不可說，
乃至一切種智性是不可示、不可說。
須菩提！如是名菩薩位。
是菩薩入位中，一切禪定、三昧具足，尚不隨禪定、
三昧力生，何況住婬、怒、癡，於中起罪業生！
菩薩但住如幻法中饒益眾生，亦不得眾生及如幻法。
若無所得，是時，能成就眾生、淨佛國土。
如是，須菩提！是名菩薩具足無相禪波羅蜜，
乃至能轉法輪，所謂不可得法輪。 ^676c15

「復次，須菩提！菩薩摩訶薩行般若波羅蜜，
知一切法如夢、如響、如焰、如影、如幻、如化。」 ^676c27

須菩提白佛言：「世尊！
菩薩摩訶薩云何知一切法如夢、如響、
如影、如焰、如幻、如化？」 ^676c29

「須菩提！菩薩摩訶薩行般若波羅蜜時，
不見夢、不見見夢者，不見響、不見聞響者，
不見影、不見見影者，不見焰、不見見焰者，
不見幻、不見見幻者，不見化、不見見化者。
何以故？是夢、響、影、焰、幻、化皆是凡夫愚人顛倒法故。
阿羅漢不見夢、不見見夢者，乃至不見化、
不見見化者；辟支佛、菩薩摩訶薩、諸佛亦不見夢、
不見見夢者，乃至不見化、亦不見見化者。
何以故？一切法無所有性、不生、不定。
若法無所有性、不生、不定，菩薩摩訶薩當云何行般若波羅蜜，
是中取生相、定相？
是處不然！何以故？
若諸法少多有性、有生、有定，不名修般若波羅蜜。
如是，須菩提！菩薩摩訶薩行般若波羅蜜，
不著色乃至不著識，不著欲、色、無色界，
不著諸禪、解脫、三昧，不著四念處乃至八聖道分，
不著空三昧、無相、無作三昧，不著檀波羅蜜、
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜。
不著故，能具足菩薩初地，於初地中亦不生著。
何以故？是菩薩不得是地，云何生貪著？
乃至十地亦如是。
是菩薩行般若波羅蜜，亦不得般若波羅蜜；
若行般若波羅蜜時不得般若波羅蜜，
是時見一切法皆入般若波羅蜜中，亦不得是法。
何以故？是諸法與般若波羅蜜無二無別。
何以故？諸法入如、法性、實際故無分別。」 ^677a2

須菩提白佛言：「世尊！
若諸法無相、無分別，云何說是善是不善、
是有漏是無漏、是世間是出世間、是有為是無為？」 ^677a27

「須菩提！於汝意云何？
諸法實相中，有法可說是善、是不善，乃至是有為、
是無為，是須陀洹果乃至是阿羅漢、是辟支佛、
是菩薩、是阿耨多羅三藐三菩提不？」 ^677a29

「世尊！不可說也！」
「須菩提！以是因緣故，當知一切法無相、
無分別、無生、無定、不可示。
須菩提！我本行菩薩道時，亦無有法可得性，
若色、若受想行識乃至若有為、若無為，須陀洹果乃至阿耨多羅三藐三菩提。
如是，須菩提！菩薩摩訶薩行般若波羅蜜，
從初發意乃至阿耨多羅三藐三菩提，
應善學諸法性；善學諸法性故，是名阿耨多羅三藐三菩提道。
行是道，能具足六波羅蜜，成就眾生、淨佛國土；
住是法中得阿耨多羅三藐三菩提，以三乘法度脫眾生，亦不著三乘。
如是，須菩提！菩薩摩訶薩以無相法應學般若波羅蜜。」 ^677b4

【論】
問曰：
須菩提問佛：「若諸法無相無分別，云何差別說六波羅蜜？」
佛還答：「菩薩住是如夢五眾中，能具足六波羅蜜。」
須菩提以空問，佛還以空答，此問答云何得別異？ ^677b16

答曰： ^677b19

須菩提問：「若諸法空，今眼見菩薩行六波羅蜜作佛！」 ^677b20

佛答：凡夫遠實智慧，取相，見菩薩行六波羅蜜作佛，著是空法故難。
菩薩雖住五眾，住五眾如幻、如夢空法中，
亦以空心行布施，是故雖行諸法，具足六波羅蜜，不妨於空。
譬如雲霧，遠視則見，近之則無所見。
凡夫亦如是，遠實相故，見諸佛。
菩薩近實相故，見皆空，是故不妨；不妨故，能於檀波羅蜜一念中具足行諸善法。 ^677b21

是人常修無漏清淨波羅蜜故，轉身還報得無漏波羅蜜。
報得名更不修行，自然而得；譬如報得眼根，自然能見色。
得是報得無漏波羅蜜已，能變一身作無量阿僧祇身，
於十方佛所具足聞諸佛甚深法，度脫十方眾生，
漸漸淨佛世界，隨願作佛。 ^677b29

問曰： ^677c5

若諸法空無相，云何分別？
云何得知行檀波羅蜜等，各各具足餘波羅蜜？ ^677c6

答曰：
行者雖不自分別，而諸佛、菩薩說其行檀、
行尸，具足諸行。 ^677c7

如聲聞人入見諦，無漏、無相、無分別法中，
餘聖人亦數其所入法：知諸法實相，所謂無相相，
是名正見；正見得力已，名為正行；是時不惱眾生，
不作諸惡，是名正語、正業、正命。
是時雖無所說、亦無所造，而名為正語、正業。
所以者何？是名深妙正語、正業，所謂畢竟不惱眾生故。
是中發心有所造作，是名精進；繫念緣中，
是名正念；攝心一處，是名正定。 ^677c9

見身、受、心、法實相，是名「四念處」。
乃至七覺意，亦如是。
於四念處中，亦如八直聖道中，諸聖人為數。 ^677c17

菩薩亦如是，行是無相檀波羅蜜，能具足尸波羅蜜等諸善法。
如檀波羅蜜，尸波羅蜜等攝諸善法亦如是。 ^677c19

問曰：
上品中以一波羅蜜具諸波羅蜜，此無相攝一切法，有何差別？ ^677c22

答曰： ^677c23

上以一念中能具諸波羅蜜，此以諸法雖空無相而能具諸波羅蜜為異。
pin:: 
#  78 四攝品
大智度論釋四攝品第七十八 ^677c24

【經】
須菩提白佛言：「世尊！
若諸法如夢、如響、如影、如焰、如幻、如化，
無有實事、無所有性、自相空者，云何分別是善法、
是不善法，是世間法、是出世間法，是有漏法、
是無漏法，是有為法、是無為法，是法能得須陀洹果，
能得斯陀含果、阿那含果、阿羅漢果，能得辟支佛道，能得阿耨多羅三藐三菩提？」 ^677c27

佛告須菩提：「凡夫愚人得夢、得見夢者，
乃至得化、得見化者，起身口意善業、不善業、
無記業，起福業、若起罪業、作不動業。
是菩薩摩訶薩行般若波羅蜜，住二空中——畢竟空、
無始空，為眾生說法，作是言：『諸眾生！
是色空無所有，受、想、行、識空無所有；十二入、十八界空無所有。
色是夢，受、想、行、識是夢；十二入、十八界是夢。
色是響、是影、是焰、是幻、是化，受、想、行、識亦如是。
十二入、十八界是夢、是響、是影、是焰、是幻、是化。
是中無陰、入、界，無夢亦無見夢者，無響亦無聞響者，
無影亦無見影者，無焰亦無見焰者，無幻亦無見幻者，無化亦無見化者。
一切法無根本實性無所有，汝等於無陰中見有陰、
無入見有入、無界見有界。
是一切法皆從因緣和合生，以顛倒心起，
屬業果報，汝等何以故於諸法空無根本中而取根本相？』 ^678a4

「是時，菩薩摩訶薩行般若波羅蜜，以方便力故，
於慳法中拔出眾生，教行檀波羅蜜；持是布施功德，得大福報。
從大福報拔出，教令持戒；持戒功德，生天上尊貴處。
復拔出，令住初禪；初禪功德生梵天處。
二禪、三禪、四禪、無邊空處、無邊識處、無所有處、非有想非無想處亦如是。
眾生行是布施及布施果報，持戒及持戒果報，
禪定及禪定果報，種種因緣拔出，安置無餘涅槃及涅槃道中，
所謂四念處、四正勤、四如意足、五根、五力、
七覺分、八聖道分，空解脫門、無相、無作解脫門，
八背捨、九次第定，佛十力、四無所畏、四無礙智、
十八不共法，安隱眾生，令住聖無漏法——無色、
無形、無對法中。有可得須陀洹果者，安隱教化，
令住須陀洹果；可得斯陀含果、阿那含果、
阿羅漢果、辟支佛道者，令住斯陀含果、
阿那含果、阿羅漢果、辟支佛道；可得阿耨多羅三藐三菩提者，
亦安隱教化，令住阿耨多羅三藐三菩提中。」 ^678a20

須菩提白佛言：「世尊！
諸菩薩摩訶薩甚希有難及，能行是深般若波羅蜜，
諸法無所有性，畢竟空、無始空，而分別諸法是善、
是不善，是有漏、是無漏，乃至是有為、是無為。」 ^678b9

佛告須菩提：「如是！
如是！諸菩薩摩訶薩甚希有難及，能行是深般若波羅蜜，
諸法無所有性，畢竟空、無始空，而分別諸法。
須菩提！汝等若知是菩薩摩訶薩希有難及法，
則知一切聲聞、辟支佛不能報，何況餘人！」 ^678b13

須菩提白佛言：「世尊！
何等是菩薩摩訶薩希有難及法，諸聲聞、辟支佛所無有？」 ^678b17

佛告須菩提：「一心諦聽！
有菩薩摩訶薩行般若波羅蜜，住報得六波羅蜜中及住報得五神通、
三十七助道法，住諸陀羅尼、諸無礙智，
到十方世界，可以布施度者，以布施攝之；
可以持戒度者，以持戒攝之；可以忍辱、
精進、禪定、智慧度者，隨其所應而攝取之。
可以初禪度者，以初禪攝取之；可以二禪、
三禪、四禪、無邊空處、無邊識處、無所有處、
非有想非無想處度者，隨其所應而攝取之。
可以慈、悲、喜、捨心度者，以慈、悲、喜、捨心攝取之。
可以四念處、四正勤、四如意足、五根、五力、
七覺分、八聖道分，空三昧、無相、無作三昧度者，隨所攝之。」 ^678b19

「世尊！菩薩摩訶薩云何以布施饒益眾生？」 ^678c2

「須菩提！菩薩行般若波羅蜜時布施，隨其所須飲食、
衣服、車馬、香華、瓔珞、種種所須，盡給與之。
若供養佛、辟支佛、阿羅漢、阿那含、斯陀含、
須陀洹等無有異；若施入正道中人及凡人，
下至禽獸，皆無分別，等一布施。
何以故？一切法不異、不分別故。
是菩薩無異、無別布施已，當得無分別法報，所謂一切種智。
須菩提！若菩薩摩訶薩見乞匃者，若生是心：
『佛是福田，我應供養；禽獸非福田，不應供養。』
是非菩薩法。何以故？
菩薩摩訶薩發阿耨多羅三藐三菩提心，
不作是念：『是眾生應以布施饒益，是不應布施。』
是眾生布施因緣故，應生剎利大姓、婆羅門大姓、
居士大家，乃至以是布施因緣，以三乘法度之，令入無餘涅槃。
若眾生來從菩薩乞，亦不生異心分別：
『應與是，不應與是。』
何以故？是菩薩為是眾生故發阿耨多羅三藐三菩提心；
若分別簡擇，便墮諸佛、菩薩、辟支佛、學無學人、
一切世間天及人訶責處：『誰請汝救一切眾生？
汝為一切眾生舍、一切眾生護、一切眾生依，
而分別簡擇應與、不應與？』 ^678c3

「復次，若菩薩摩訶薩行般若波羅蜜時，
若人、若非人來，欲求乞菩薩身體支節，
是時不應生二心：『若與？
若不與？』何以故？是菩薩摩訶薩為眾生故受身，
眾生來取，何可不與？
『我以饒益眾生故受是身，眾生不乞，自應與之，何況乞而不與！』
菩薩摩訶薩行般若波羅蜜，應如是學。 ^678c24

「復次，須菩提！菩薩摩訶薩見有乞者，應生是念：
『是中誰與、誰受？所施何物？
是一切法自性皆不可得，以畢竟空故；
空相法，無與、無奪。』
何以故？畢竟空故，內空故，外空、內外空、
大空、第一義空、自相空故。
住是諸空布施，是時具足檀波羅蜜。
具足檀波羅蜜故，若斷內外法時，作是念：『截我者誰？
割我者誰？』 ^679a1

「復次，須菩提！我以佛眼見東方如恒河沙等諸菩薩摩訶薩入大地獄，
令火滅湯冷，以三事教化：一者、神通，二者、
知他心，三者、說法。
是菩薩以神通力，令大地獄火滅湯冷；
知他心；以慈、悲、喜、捨，隨意說法。
是眾生於菩薩生清淨心，從地獄得脫，漸以三乘法得盡苦際。
南西北方、四維、上下亦如是。
復次，須菩提！我以佛眼觀十方世界，見如恒河沙等國土中諸菩薩，
為諸佛給使，供養諸佛，隨意愛樂恭敬；
若諸佛所說，盡能受持，乃至阿耨多羅三藐三菩提，終不忘失。 ^679a8

「復次，須菩提！我以佛眼觀十方如恒河沙等國土中諸菩薩摩訶薩，
為畜生故，捨其壽命，割截身體，分散諸方。
諸有眾生食是諸菩薩摩訶薩肉者，皆愛敬菩薩；
以愛敬故，即得離畜生道，值遇諸佛，聞佛說法，
如說修行，漸以三乘——聲聞、辟支佛、佛法於無餘涅槃而般涅槃。
如是，須菩提！諸菩薩摩訶薩所益甚多——教化眾生令發阿耨多羅三藐三菩提心，
如說修行，乃至於無餘涅槃而般涅槃。 ^679a18

「復次，須菩提！我以佛眼見十方如恒河沙等國土中諸菩薩摩訶薩除諸餓鬼飢渴苦，
是諸餓鬼皆愛敬菩薩；以愛敬故，得離餓鬼道，
值遇諸佛，聞諸佛說法，如說修行，漸以三乘——聲聞、
辟支佛、佛法而般涅槃，乃至無餘涅槃。
如是，須菩提！菩薩摩訶薩為度眾生故，行大悲心。 ^679a27

「復次，須菩提！我以佛眼見諸菩薩摩訶薩在四天王天上說法，
在三十三天、夜摩天、兜率陀天、化樂天、
他化自在天上說法；諸天聞菩薩說法，漸以三乘而得滅度。
須菩提！是諸天眾中有貪著五欲者，是菩薩示現火起，
燒其宮殿，而為說法，作是言：『諸天！
一切有為法悉皆無常，誰得安者？』 ^679b4

「復次，須菩提！我以佛眼觀十方世界，見如恒河沙等國土中諸梵天著於邪見，
諸菩薩摩訶薩教令遠離邪見，作是言：『汝等云何於空相虛妄諸法中而生邪見？』
如是，須菩提！菩薩摩訶薩住大慈心，為眾生說法。
須菩提！是為諸菩薩希有難及法。 ^679b11

「復次，須菩提！我以佛眼觀十方世界如恒河沙等國土中，諸菩薩摩訶薩以四事攝取眾生。
何等為四？布施、愛語、利益、同事。 ^679b16

「云何菩薩以布施攝取眾生？
須菩提！菩薩以二種施攝取眾生：財施、法施。 ^679b19

「何等財施攝取眾生？
須菩提！菩薩摩訶薩以金、銀、琉璃、頗梨、
真珠、珂貝、珊瑚等諸寶物，或以飲食、衣服、
臥具、房舍、燈燭、華、香、瓔珞，若男、若女，若牛、
羊、象、馬、車乘，若以己身，給施眾生；語眾生言：
『汝等若有所須，各來取之，如取己物，莫得疑難！』
是菩薩施已，教三歸依：歸依佛、歸依法、
歸依僧；或教受五戒，或教一日戒；或教初禪乃至教非有想非無想定，
或教慈、悲、喜、捨，或教念佛、念法、念僧、念戒、
念捨、念天，或教不淨觀，或教安那般那觀，
或相、或觸；或教四念處、四正勤、四如意足、
五根、五力、七覺分、八聖道分，空三昧，無相、
無作三昧，八背捨、九次第定，佛十力、四無所畏、
四無礙智、十八不共法、大慈大悲、三十二相、
八十隨形好；或教須陀洹果、斯陀含果、
阿那含果、阿羅漢果，或教辟支佛道，或教阿耨多羅三藐三菩提。
如是，須菩提！菩薩摩訶薩行般若波羅蜜，
以方便力教眾生，財施已，後教令得無上安隱涅槃。
須菩提！是名菩薩摩訶薩希有難及法。 ^679b21

「須菩提！菩薩云何以法施攝取眾生？
須菩提！法施有二種：一者、世間，二者、出世間。
何等為世間法施？
敷演、顯示世間法，所謂不淨觀、安那般那念、
四禪、四無量心、四無色定。
如是等世間法，及諸餘共凡夫所行法，是名世間法施。
是菩薩如是世間法施已，以種種因緣教化，
令遠離世間法；遠離世間法已，以方便力，令得聖無漏法及聖無漏法果。
何等是聖無漏法？
何等是聖無漏法果？
聖無漏法者，三十七助道法、三解脫門。
聖無漏法果者，須陀洹果乃至阿羅漢果，
辟支佛道，阿耨多羅三藐三菩提。 ^679c10

「復次，須菩提！菩薩摩訶薩聖無漏法：須陀洹果中智慧乃至阿羅漢果中智慧、
辟支佛道中智慧、三十七助道法中智慧、
六波羅蜜中智慧乃至大慈大悲中智慧——如是等一切法，
若世間若出世間智慧、若有漏若無漏、
若有為若無為，是法中一切種智，是名菩薩摩訶薩聖無漏法。
何等為聖無漏法果？
斷一切煩惱習，是名聖無漏法果。」 ^679c22

須菩提白佛言：「世尊！
菩薩摩訶薩得一切種智不？」 ^679c29

佛言：「如是！如是！須菩提！
菩薩摩訶薩得一切種智。」 ^680a1

須菩提言：「菩薩與佛有何等異？」
佛言：「有異。菩薩摩訶薩得一切種智，是名為佛。
所以者何？菩薩心與佛心無有異。
菩薩住是一切種智中，於一切法無不照明，是名菩薩摩訶薩世間法施。
須菩提！菩薩摩訶薩因世間法施，得出世間法施。
如是，須菩提！菩薩摩訶薩教眾生令得世間法已，以方便力教令得出世間法。 ^680a3

「須菩提！何等是菩薩出世間法不共凡夫法同？
所謂四念處、四正勤、四如意足、五根、五力、
七覺分、八聖道分，三解脫門、八背捨、九次第定，
佛十力、四無所畏、四無礙智、十八不共法、
三十二相、八十隨形好，五百陀羅尼門，是名出世間法。 ^680a10

「須菩提！云何為四念處？
菩薩摩訶薩觀內身循身觀、觀外身循身觀、
觀內外身循身觀，勤精進，以一心智慧觀身、
觀身集因緣、觀身滅、觀身集生滅；行是道，
無所依，於世間無所愛。
受、心、法念處，亦如是。 ^680a15

「須菩提！云何為四正勤？
未生惡不善法，為不生故，勤、生欲、精進；
已生惡不善法，為斷故，勤、生欲、精進；未生善法，
為生故，勤、生欲、精進；已生諸善法，為增長修具足故，
勤、生欲、精進；是名四正勤。 ^680a20

「須菩提！云何為四如意足？
欲三昧斷行成就初如意足，精進三昧、
心三昧、思惟三昧斷行成就如意足。 ^680a24

「云何為五根？信根、精進根、念根、定根、慧根。 ^680a26

「云何為五力？信力、精進力、念力、定力、慧力。 ^680a27

「云何為七覺分？念覺分、擇法覺分、精進覺分、
喜覺分、除息覺分、定覺分、捨覺分。 ^680a28

「云何為八聖道分？
正見、正思惟、正語、正業、正命、正精進、正念、正定。 ^680b1

「云何為三三昧？空三昧門，無相、無作三昧門。
云何為空三昧？以空行、無我行攝心，是名空三昧。
云何為無相三昧？
以寂滅行、離行攝心，是為無相三昧。
云何為無作三昧？
無常行、苦行攝心，是為無作三昧。 ^680b2

「云何為八背捨？內色相外觀色，是初背捨；
內無色相外觀色，是二背捨；淨背捨，是三背捨；
過一切色相，滅一切對相，不念一切異相故，
觀無邊虛空，入無邊空處；乃至過一切非有想非無想處，入滅受想背捨。
是名八背捨。 ^680b7

「云何九次第定？行者離欲、惡不善法，有覺有觀，
離生喜樂，入初禪；第二、第三、第四禪；乃至過非有想非無想處，
入滅受想定。是名九次第定。 ^680b12

「云何為佛十力？是處、不是處，如實知；知眾生過去、
未來、現在諸業諸受法，知造業處，知因緣，
知報；諸禪定、解脫、三昧、定垢淨分別相，
如實知；知他眾生諸根上下相；知他眾生種種欲解；
知一切世間種種無數性；知一切到道相；
知種種宿命，一世乃至無量劫，如實知；
天眼見眾生，乃至生善惡道；漏盡故，無漏心解脫，如實知。
是為佛十力。 ^680b15

「云何為佛四無所畏？
佛作誠言：『我是一切正智人。』
若有沙門、婆羅門，若天、若魔、若梵、若復餘眾如實言：『是法不知。』
乃至不見是微畏相。
『以是故，我得安隱、得無所畏，安住聖主處，
在大眾中師子吼，能轉梵輪；諸沙門、婆羅門，
若天、若魔、若梵、若復餘眾實不能轉。』
一無畏也。佛作誠言：『我一切漏盡。』
若有沙門、婆羅門，若天、若魔、若梵、若復餘眾如實言：『是漏不盡。』
乃至不見是微畏相。
『以是故，我得安隱、得無所畏，安住聖主處，
在大眾中作師子吼，能轉梵輪；諸沙門、
婆羅門，若天、若魔、若梵、若復餘眾實不能轉。』
二無畏也。佛作誠言：『我說障法。』
若有沙門、婆羅門，若天、若魔、若梵、若復餘眾如實言：『受是法不障道。』
乃至不見是微畏相。
『以是故，我得安隱、得無所畏，安住聖主處，
在大眾中師子吼，能轉梵輪；諸沙門、婆羅門，
若天、若魔、若梵、若復餘眾實不能轉。』
三無畏也。佛作誠言：『我所說聖道，能出世間；
隨是行，能盡苦。』若有沙門、婆羅門，若天、
若魔、若梵、若復餘眾如實言：『行是道不能出世間、不能盡苦。』
乃至不見是微畏相。
『以是故，我得安隱、得無所畏，安住聖主處，
在大眾中師子吼，能轉梵輪；諸沙門、婆羅門，
若天、若魔、若梵、若復餘眾實不能轉。』
四無畏也。 ^680b23

「云何為四無礙智？
一者、義無礙智，二者、法無礙智，三者、辭無礙智，
四者、樂說無礙智。
云何為義無礙智？
緣義智慧，是為義無礙智。
云何為法無礙智？
緣法智慧，是為法無礙智。
云何為辭無礙智？
緣辭智慧，是為辭無礙智。
云何為樂說無礙智？
緣樂說智慧，是為樂說無礙智。 ^680c17

「云何為十八不共法？
一者、諸佛身無失，二者、口無失，三、念無失，
四、無異想，五、無不定心，六、無不知已捨心，
七、欲無減，八、精進無減，九、念無減，十、慧無減，
十一、解脫無減，十二、解脫知見無減，十三、
一切身業隨智慧行，十四、一切口業隨智慧行，
十五、一切意業隨智慧行，十六、智慧知過去世無礙，
十七、智慧知未來世無礙，十八、智慧知現在世無礙。 ^680c23

「云何三十二相？一者、足下安平立平如奩底；
二者、足下千輻輞輪，輪相具足；三者、手足指長勝於餘人；
四者、手足柔軟勝餘身分；五者、足跟廣具足滿好；
六者、手足指合縵網勝於餘人；七者、足趺高平好，
與跟相稱；八者、伊泥延鹿 #CB13416;，
#CB13416;纖好，如伊泥延鹿王；
九者、平住兩手摩膝；十者、陰藏相，如馬王、
象王；十一者、身縱廣等，如尼俱盧樹；十二者、
一一孔一毛生，色青、柔軟、右旋；十三者、
毛上向，青色柔軟右旋；十四者、金色相，
其色微妙勝閻浮檀金；十五者、身光面一丈；
十六者、皮薄細滑不受塵垢，不停蚊蜹；
十七者、七處滿：兩足下、兩手中、兩肩上、
項中皆滿字相分明；十八者、兩腋下滿；
十九者、上身如師子；二十者、身廣端直；
二十一者、肩圓好；二十二者、四十齒；二十三者、
齒白齊密而根深；二十四者、四牙最白而大；
二十五者、方頰車如師子；二十六者、味中得上味，
咽中二處津液流出；二十七者、舌大、軟、
薄，能覆面至耳髮際；二十八者、梵音深遠，
如迦蘭頻伽聲；二十九者、眼色如金精；
三十者、眼睫如牛王；三十一者、眉間白毫相，
軟白如兜羅綿；三十二者、頂髻肉成。
是三十二相，佛身成就。 ^681a2

「光明遍照三千大千世界，若欲廣照，則遍滿十方無量阿僧祇世界，
為眾生故受丈光；若放無量光明，則無日月、
時節、歲數。佛音聲遍滿三千大千世界，
若欲大聲，則遍滿十方無量阿僧祇世界；
隨眾多少，音聲遍至。」 ^681a24

【論】
問曰：
上來已，處處說：「諸法性空，云何分別有善、不善？」
須菩提何以從後已來，品品中義無異而作種種名問？ ^681b1

答曰：
是事上已答。 ^681b3

復次，眾生從無始生死已來著心深難解故，須菩提復作是重問。 ^681b4

復次，是般若波羅蜜欲說是空，義要故，數問。 ^681b5

復次，佛在世時，眾生利根易悟；佛滅度五百年後，
像法中眾生愛著佛法，墮著法中，言：「若諸法皆空、
如夢、如幻，何以故有善、不善？」
以是故，須菩提憐愍未來眾生鈍根不解故重問。 ^681b6

「世尊！若諸法皆空，云何分別有善、不善等？」 ^681b10

此中佛自說因緣：「凡夫顛倒心故，於法皆作顛倒異見，乃至不見一法是實。
凡夫於夢中，著夢、得夢、見夢者，亦著夢中所見事。」 ^681b11

是人若不信罪福，起三種不善業；若信罪福，起三種善業。
善、不善、不動：善名欲界中善法，喜樂果報；
不善名憂悲苦惱果報；不動名生色、無色界因緣業。 ^681b14

菩薩知是三種業皆是虛誑不實，住二空中，
為眾生說法——畢竟空破諸法；無始空破眾生相。
住中道，為眾生說法，所謂：「五眾、十二入、
十八界皆是空，如夢、如幻乃至如化，是法中無夢、亦無見夢者。」 ^681b18

菩薩語眾生：「汝等於空法顛倒心故生諸著！」
如經中廣說。 ^681b22

是菩薩方便力故，於顛倒中拔出眾生，著破顛倒法中。
譬如：慳貪是顛倒，以布施破慳貪法。
而眾生著是布施故，為說布施果報無常、
實空；從布施拔出眾生，令持戒。
持戒及持戒果報中拔出眾生，語眾生言：
「天福盡時，無常苦惱！」
拔出眾生，令離欲、行禪定；而為說禪定及果報虛誑不實，能令人墮顛倒中。
種種因緣，為說布施、持戒、禪定無常過失，
令住涅槃、得涅槃方便，所謂四念處乃至十八不共法，令眾生住是法中。 ^681b24

若布施、持戒、禪定是定實法，則不應令遠離。
如布施、持戒等破凡夫法，此則因顛倒而生，
雖少時益眾生，久則變異，能生苦惱故，亦教令捨離。 ^681c5

菩薩方便力故，先教眾生捨罪，稱讚持戒、
布施福德；次復為說持戒、布施亦未免無常苦惱，
然後為說諸法空，但稱讚實法，所謂無餘涅槃。 ^681c8

是時，須菩提歡喜：「甚希有！
菩薩能如是知是諸法實相，所謂畢竟空，
而為眾生說法，令至無餘涅槃。」 ^681c11

佛言：「是一種希有。
問欲更知菩薩希有法，一切聲聞、辟支佛不能報是菩薩，何況餘人！」 ^681c14

須菩提問：「何等是更有希有法？」
佛答，如經中說。 ^681c16

問曰：
經中教令布施、持戒、禪定，今復更說，有何等異？ ^681c17

答曰：
先說生身菩薩，今說變化身。
先說一國土，今說無量世界。
如是等差別。 ^681c18

問曰：
若菩薩知佛是福田、眾生非福田，是非菩薩法，菩薩以何力故能令佛與畜生等？ ^681c20

答曰：
菩薩以般若波羅蜜力故，一切法中修畢竟空心，是故於一切法無分別。
如畜生，五眾、十二入、十八界和合生，名為畜生；
佛亦如是，從諸善法和合，假名為佛。
若人憐愍眾生，得無量福德；於佛著心，
起諸惡因緣，得無量罪。
是故知一切法畢竟空故，不輕畜生，不著心貴佛。 ^681c22

復次，諸法實相，是一切法無相，是無相中不分別是佛、
是畜生；若分別即是取相，是故等觀。 ^681c28

復次，菩薩有二法門：一者、畢竟空法門，
二者、分別好惡法門。
入空法門，則得等觀；入分別法門，諸阿羅漢、
辟支佛尚不及佛，何況畜生！
為其輕眾生不憐愍布施故，教不分別。 ^682a1

問曰： ^682a5

菩薩身非木石，云何眾生來割截而不生異心？ ^682a6

答曰：
有人言：菩薩久修羼提波羅蜜故，能不愁惱；
如羼提仙人被截手足，血皆為乳。 ^682a7

有人言：菩薩無量世來深修大慈悲心故，
雖有割截，亦不愁憂；譬如草木無有瞋心。 ^682a9

有人言：菩薩深修般若波羅蜜，轉身得般若波羅蜜果報空心故，
了了知空，割截身時心亦不動；如外物不動，內亦如是。
得般若果報故，於諸法中無所分別。 ^682a11

有人言：是菩薩非生死身，是出三界法性生身，
住無漏聖心果報中故，身如木石，而能慈念割截者；
是菩薩能生如是心故，割截劫奪內外法時，其心不動。 ^682a15

是為菩薩希有法。 ^682a18

復次，希有法者，如經中說：「我以佛眼見十方如恒河沙等世界中菩薩，
入地獄中，令火滅湯冷，以三事教化眾生。」
如經中說。 ^682a19

問曰：
若爾者，不應有三惡道！
答曰：
三惡道眾生無邊無量；菩薩雖無邊無量，眾生倍多無量。
菩薩隨眾生可度因緣，若於三惡道中有餘功德者，
菩薩則度；重罪者則不見菩薩。
菩薩一相見無分別心故，不一一求覓眾生；
譬如大赦，及者得脫，不及者則不蒙。 ^682a22

問曰：
若眾生割截菩薩、或食其肉，應當有罪，云何得度？ ^682a28

答曰：
此菩薩本願：「若有眾生噉我肉者，當令得度。」
如經中說：「眾生食菩薩肉者，則生慈心。」
譬如有色、聲、香、觸，人聞見則喜，復有聞見則瞋；
味亦如是，有瞋者、有起慈心者。
如《毘摩羅鞊經》說：「服食香飯，七日得道者，有不得者。」
非以噉肉故得度，以起發慈心故，得免畜生，
生善處，值佛得度。 ^682a29

有菩薩於無量阿僧祇劫深行慈心，外物給施眾生，
意猶不滿，并自以身布施，爾乃足滿。
如《法華經》中，藥王菩薩外物珍寶供養佛，
意猶不滿；以身為燈供養於佛，爾乃足滿。 ^682b7

復次，人得外物，雖多，不以為恩。
所以者何？非所愛重故。
得其身時，乃能驚感，是故以身布施。 ^682b11

菩薩又為天上諸天說法，如經中廣說。 ^682b13

人以四事攝之：布施、愛語、利益、同事。
布施有二事，如經中廣說。 ^682b14

問曰：
何以略說餘四道，而廣說人道中法？ ^682b16

答曰：
三惡道中苦多故，眾生少疑，若見菩薩大神通希有事，則直信愛著得度。
諸天有天眼故，自見罪福因緣；菩薩少現神足則解。
人以肉眼不見罪福因緣果報，又多著外道邪師及邪見經書。 ^682b17

諸煩惱有二分：一者、屬見，二者、屬愛。
若但有一事，則不能成大罪。
三毒人得邪見力，能盡作重惡；邪見人得貪欲、
瞋恚，能大作罪事。
如須陀洹雖有三毒，無邪見故，不作墮三惡道重罪。
是故人中多有三毒、邪見。 ^682b21

又眼不見罪福因緣故難度，難度故多說。 ^682b26

問曰： ^682b27

若爾者，於四事中何以多說布施，餘三略說？ ^682b28

答曰：
布施中攝三事故，以財施、法施教化眾生，則無所不攝。 ^682b29

復次，四事中初廣開布施，則知餘三亦如是。 ^682c1

問曰：
若爾者，何以略說財施而廣說法施？ ^682c2

答曰：
財施少，法施廣故。
所以者何？財施，有量果報；法施，無量果報。
財施，欲界繫果報；法施，亦三界繫果報，亦是出三界果報。
財施，能與三界富樂；法施，能與涅槃常樂。
又財施從法施生，聞法則能施故。 ^682c3

復次，財施果報，但富樂，無種種；法施亦有富樂，
亦有餘事，乃至佛道涅槃果報。 ^682c8

以是等因緣故，廣說法施。
二施義，如經中佛自廣說。 ^682c10

問曰：
經中，須菩提何以故言「菩薩得一切種智不」？ ^682c11

答曰：
須菩提意：若菩薩時得一切種智，則不名菩薩，云何未得佛而能得一切種智？
得一切種智故名為佛；若先作佛，何用一切種智為？ ^682c12

佛答：今得一切種智，名為菩薩；已得一切種智，名為佛。
菩薩時具足佛因緣，生心欲得一切種智；
得已，名為佛。真實之言：菩薩不得，佛亦不得。
所以者何？菩薩未得；佛得已竟，更不復得。
世俗法故，說「菩薩今得，佛得已竟」；第一義中，
則無一切法，何況佛及菩薩！
又經中言：「佛心不異菩薩，菩薩不異佛心。」
次第相續不斷故，有二心如，無異、無分別故。 ^682c15

問曰： ^682c23

九次第定、三十二相、八十隨形好，此是世間共有法，
何以故名為「出世間不共法？」 ^682c24

答曰： ^682c25

四禪、四無色定、滅受想，名九次第。
滅受定，但聖人能得。
四禪、四無色定——從初禪起更不雜餘心而入二禪；
從二禪乃至滅受定，念念中受，不雜餘心，名為次第。 ^682c26

凡夫是罪人鈍根，云何能得三十二相？ ^682c29

如轉輪聖王、提婆達、難陀所得相，名字雖同，
而威德、具足、淨潔、得處則不同於佛。
如先分別轉輪聖王、佛相不同中說。
又是相，聖無漏法果報，故自在隨意，無量無邊；
轉輪聖王等相，是福德業因緣，不能自在，有量有限。 ^683a1

復次，提婆達、難陀有三十相，無三十二相；
轉輪聖王，雖有三十二相，無威德、不具足、
不得處，與愛等煩惱俱。 ^683a6

八十隨形好具足，唯佛菩薩有之；餘人正可有少許，
或指纖長，或失腹，有如是等無威德之好，不足言。 ^683a9

是故說言「出世間不共凡夫法」，無咎。 ^683a11

問曰：
從初來處處說諸法五眾乃至一切種智，
不說是三十二相、八十隨形好；今經欲竟，何以品品中說？ ^683a13

答曰：
佛有二種身：法身、生身。
於二身中，法身為大；法身大，所益多故，上來廣說。
今經欲訖故，生身義應當說，是故今說。 ^683a16

復次，是生身相好莊嚴是聖無漏法果報，
今次第說；上雜諸波羅蜜說。 ^683a18

四念處等諸法義，如先說。
十力等是佛法甚深義，今當更略說。 ^683a20

問曰：
佛十力者，若總相說則一力，所謂一切種智力；
若別相說則千萬億種力，隨法為名，今何以但說十力？ ^683a22

答曰：
佛實有無量智力，但以眾生不能得、不能行故不說。 ^683a25

是十力，可度眾生事辦。
所以者何？ ^683a26

佛用是處非處力，定知一切法中因果，
所謂行惡業，墮惡道，有是處；行惡業，生天上，無是處。
善亦如是。不離五蓋、不修七覺得道者，
無有是處；離五蓋、修七覺得道者，有是處。
餘九力盡入此力中。
佛以此力籌量十方六道中眾生可度者、
不可度者——可度者，以種種因緣、神通變化而度脫之；
不可度者，於此人中修捨心。
譬如良醫，觀其病相，審定知其可活則治之，不可活者則捨之。
度眾生方便者，所謂二力：業力、定力。
求其業因緣、生處。
人以業因緣故受身、縛著世間，禪定因緣故得解脫。
行者必應求苦從何而生、由何而滅。
是故用二力。業力有二分：一者、淨業，能斷惡業；
二者、垢業。淨業名禪定、解脫、諸三昧；不淨業者，能於三界中受身。 ^683a27

人有二種：鈍根，為受身故作業；利根，為滅身故作業。 ^683b13

問曰：
若爾者，何以不皆令作淨業？ ^683b14

答曰：
以眾生根有利鈍故。 ^683b15

問曰：
眾生何因緣故有利鈍？
答曰： ^683b16

以有種種欲力故。
惡欲眾生常入惡故鈍。
欲名嗜好，嗜好罪事、生惡業故鈍。
善欲者樂道、修助道法故利。 ^683b17

問曰：
眾生何以不皆作善欲？ ^683b19

答曰：
是故佛說世間種種性，惡性、善性。
惡性者惡欲，惡欲故根鈍。
如火熱性、水濕性，不應責其所以。 ^683b20

問曰：
惡欲即是惡性，有何差別而作二力？ ^683b22

答曰：
性先有，欲得因緣而生。
譬如先有瘡，得觸因緣則血出。
性在內，欲在外。性重，欲輕。
性難除，欲易捨。性深，欲淺。
用性作業必當受報，用欲作業不必受報。
有如是等差別。 ^683b23

復有人言：欲常習增長，遂成為性；性亦能生欲。
是人若今世、若後世常習是欲，則成為性；
住是性中，作惡、作善；若住善性則可度，若住惡性則不可度。 ^683b27

佛既知眾生二種性已，知其果報善道、惡道種種差別。
惡性者墮三惡道，善性者有四種道：人、
天、阿修羅、涅槃道。 ^683c2

問曰：
一切到處道力與天眼力有何差別？ ^683c4

答曰：
天眼但見生死時；此中未死時知，見因知果。
天眼，見現前罪福果報。
是名一切到處道力。 ^683c5

問曰：
聲聞、辟支佛亦得涅槃、亦能化眾生，何以無是力？ ^683c8

答曰：
是故說後三力。三世中眾生事盡能通達遍知：
以宿命力，一切眾生過去事本末悉知。
以天眼生死智力故，一切眾生未來世中無量事盡能遍知。
作是知已，知現世中眾生可度者為說漏盡法。
以是故，但佛有此力，二乘所無。
如有一人即日應得阿羅漢，舍利弗日中時語言：「汝無得道因緣。」
捨而不度。晡時，佛以宿命神通見過去八萬劫前得道因緣，
今應成就，晡時說法，即得阿羅漢道。 ^683c9

復次，佛以初力知眾生可度、不可度相；
以第二力知眾生為三障所覆、無覆者；
以第三力知眾生禪定、解脫淨不淨者；
以第四力知眾生根有利、有鈍，能通法性、
不通者；以第五力知眾生利鈍根因緣——善、
惡欲；以第六力知二欲因緣——種種性；
以第七力知眾生利鈍根善惡果報處七種道；
以第八力知眾生宿世善惡業障、不障；
以第九力知眾生今世未可度、未來世生處可度；
以第十力知是人以空解脫門入涅槃，
無相、無作門入涅槃；知是人於見諦道、思惟道中念念中斷若干結使。 ^683c18

以是十力籌量眾生所應度緣而為說法。
是故說法，初無空言。 ^683c29

問曰：
佛智慧無量，身相亦應無量！
又佛身勝諸天王，何以正與轉輪聖王同有三十二相？ ^684a2

答曰：
三十二相不多不少，義如先說。 ^684a4

復次，有人言：佛、菩薩相不定，如此中說；
隨眾生所好，可以引導其心者為現。 ^684a5

又眾生不貴金而貴餘色——琉璃、頗梨、
金剛等，如是世界人，佛則不現金色，觀其所好則為現色。 ^684a7

又眾生不貴纖長指及網縵，以長指利爪為羅剎相，
以網縵為水鳥相，造事不便，如著手衣，何用是為？
如罽賓國彌帝#CB01417;力利菩薩手網縵，
其父惡以為怪，以刀割之，言：「我子何緣如鳥？」 ^684a9

有人不好肩圓大，以為似腫；有以腹不現，
無腹如餓相；亦有人以青眼為不好，但好白黑分明。 ^684a13

是故佛隨眾生所好而為現相好。
如是等，無有常定。 ^684a16

有人言：此三十二相實定，以神通力變化身，隨眾生所好而為現相。 ^684a17

有人言：佛有時神通變化，有時隨世界處生，當生處不得言神通變化。 ^684a19

又於三千大千世界中隨可度眾生處生，則為現相。
如《密迹經》中說：「或現金色、或現銀色、或日月星宿色，
或長、或短，隨可引導眾生則為現相。」 ^684a20

隨此間閻浮提中天竺國人所好，則為現三十二相。
天竺國人于今故治肩髆令厚大、頭上皆以有髻為好。
如人相中說五處長為好。
眼、鼻、舌、臂、指、髀、手足相，若輪、若蓮華、若貝、
若日月，是故佛手足有千輻輪、纖長指、
鼻高好、舌廣長而薄。
如是等皆勝於先所貴者故，起恭敬心。 ^684a24

有國土佛為現千萬相，或無量阿僧祇相，
或五、六、三、四相。隨天竺所好故，現三十二相、八十種隨形好。
大智度論卷第八十八
 ^684b1
