
other:: 雜阿含經卷第三十七
translator:: 宋天竺三藏求那跋陀羅譯

# 三七

jing:: 
##  1023
（一〇二三）
如是我聞：
一時，佛住舍衛國祇樹給孤獨園。
時，有尊者叵求那住東園鹿母講堂，疾病困篤。 ^266c9

尊者阿難往詣佛所，稽首禮足，退住一面，
白佛言：「世尊！尊者叵求那住東園鹿母講堂，
疾病困篤，如是病比丘多有死者。
善哉！世尊！願至東園鹿母講堂尊者叵求那所，以哀愍故！」 ^266c11

爾時，世尊默然而許，至日晡時，從禪覺，
往詣東園鹿母講堂，至尊者叵求那房，
敷座而坐，為尊者叵求那種種說法，示、
教、照、喜；示、教、照、喜已，從坐起去。 ^266c15

尊者叵求那，世尊去後，尋即命終。
當命終時，諸根喜悅，顏貌清淨，膚色鮮白。 ^266c19

時，尊者阿難供養尊者叵求那舍利已，
往詣佛所，稽首佛足，却住一面，白佛言：「世尊！
尊者叵求那，世尊來後，尋便命終，臨命終時，
諸根喜悅，膚色清淨，鮮白光澤。
不審世尊！彼當生何趣？
云何受生，後世云何？」 ^266c20

佛告阿難：「若有比丘先未病時，未斷五下分結，
若覺病起，其身苦患，心不調適，生分微弱，
得聞大師教授、教誡種種說法，彼聞法已，斷五下分結。
阿難！是則大師教授設法福利。 ^266c25

「復次，阿難！若有比丘先未病時，未斷五下分結，
然後病起，身遭苦患，生分轉微，不蒙大師教授、
教誡說法，然遇諸餘多聞大德修梵行者教授、
教誡說法，得聞法已，斷五下分結。
阿難！是名教授、教誡聽法福利。 ^266c29

「復次，阿難！若比丘先未病時，不斷五下分結，
乃至生分微弱，不聞大師教授、教誡說法，
復不聞餘多聞大德諸梵行者教授、教誡說法，
然彼先所受法，獨靜思惟，稱量觀察，得斷五下分結。
阿難！是名思惟觀察先所聞法所得福利。 ^267a5

「復次，阿難！若有比丘先未病時，斷五下分結，
不得無上愛盡解脫，不起諸漏，心善解脫，
然後得病，身遭苦患，生分微弱，得聞大師教授、
教誡說法，得無上愛盡解脫，不起諸漏，離欲解脫。
阿難！是名大師說法福利。 ^267a10

「復次，阿難！若有比丘先未病時，斷五下分結，
不得無上愛盡解脫，不起諸漏，離欲解脫，
覺身病起，極遭苦患，不得大師教授、教誡說法，
然得諸餘多聞大德諸梵行者教授、教誡說法，
得無上愛盡解脫，不起諸漏，離欲解脫。
阿難！是名教授教誡聞法福利。 ^267a15

「復次，阿難！若有比丘先未病時，斷五下分結，
不得無上愛盡解脫，不起諸漏，離欲解脫。
其身病起，極生苦患，不得大師教授、教誡說法，
不得諸餘多聞大德教授、教誡說法，然先所聞法，
獨一靜處，思惟稱量觀察，得無上愛盡解脫，
不起諸漏，離欲解脫。
阿難！是名思惟先所聞法所得福利。 ^267a21

「何緣叵求那比丘不得諸根欣悅，色貌清淨，膚體鮮澤？
叵求那比丘先未病時，未斷五下分結，
彼親從大師聞教授、教誡說法，斷五下分結。」
世尊為彼尊者叵求那受阿那含記。 ^267a28

佛說此經已，尊者阿難聞佛所說，歡喜隨喜，作禮而去。
jing:: 
##  1024
（一〇二四） ^267b3

如是我聞：
一時，佛住舍衛國祇樹給孤獨園。 ^267b5

爾時，尊者阿濕波誓住東園鹿母講堂，
身遭重病，極生苦患。
尊者富隣尼瞻視供給……如前跋迦梨修多羅廣說，
謂說三受，乃至「轉增無損。」 ^267b6

佛告阿濕波誓：「汝莫變悔！」 ^267b9

阿濕波誓白佛言：「世尊！
我實有變悔。」
佛告阿濕波誓：「汝得無破戒耶？」 ^267b10

阿濕波誓白佛言：「世尊！
我不破戒。」 ^267b11

佛告阿濕波誓：「汝不破戒，何為變悔？」 ^267b12

阿濕波誓白佛言：「世尊！
我先未病時，得身息樂正受多修習；我於今日不復能得入彼三昧，
我作是思惟：『將無退失是三昧耶？』」 ^267b13

佛告阿濕波誓：「我今問汝，隨意答我。
阿濕波誓，汝見色即是我、異我、相在不？」 ^267b16

阿濕波誓白佛言：「不也，世尊！」
復問：「汝見受、想、行、識是我、異我、相在不？」 ^267b18

阿濕波誓白佛言：「不也，世尊！」 ^267b19

佛告阿濕波誓：「汝既不見色是我、異我、
相在，不見受、想、行、識是我、異我、相在，何故變悔？」 ^267b20

阿濕波誓白佛言：「世尊！
不正思惟故。」 ^267b22

佛告阿濕波誓：「若沙門、婆羅門三昧堅固，
三昧平等，若不得入彼三昧，不應作念：『我於三昧退減。』
若復聖弟子不見色是我、異我、相在，不見受、
想、行、識是我、異我、相在，但當作是覺知：
『貪欲永盡無餘，瞋恚、愚癡永盡無餘。』
貪、恚、癡永盡無餘已，一切漏盡，無漏心解脫、
慧解脫，現法自知作證：『我生已盡，梵行已立，
所作已作，自知不受後有。』」 ^267b23

佛說是法時，尊者阿濕波誓不起諸漏，
心得解脫，歡喜踊悅。
歡喜踊悅故，身病即除。 ^267c2

佛說此經，令尊者阿濕波誓歡喜隨喜已，從坐起而去。 ^267c4

差摩迦修多羅如五受陰處說。
jing:: 
##  1025
（一〇二五） ^267c5

如是我聞：
一時，佛住舍衛國祇樹給孤獨園。
時，有異比丘年少新學，於此法、律出家未久，
少知識，獨一客旅，無人供給，住邊聚落客僧房中，疾病困篤。 ^267c7

時，有眾多比丘詣佛所，稽首禮足，却坐一面，
白佛言：「世尊！有一比丘年少新學，乃至疾病困篤，住邊聚落客僧房中。
有是病比丘多死無活。
善哉！世尊！往彼住處，以哀愍故！」 ^267c10

爾時，世尊默然而許。
即日晡時從禪覺，至彼住處。 ^267c14

彼病比丘遙見世尊，扶床欲起。 ^267c15

佛告比丘：「息臥勿起！
云何？比丘！苦患寧可忍不？
……」如前差摩迦修多羅廣說如是三受，
乃至「病苦但增不損。」 ^267c16

佛告病比丘：「我今問汝，隨意答我。
汝得無變悔耶？」 ^267c19

病比丘白佛：「實有變悔。
世尊！」 ^267c20

佛告病比丘：「汝得無犯戒耶？」
病比丘白佛言：「世尊！
實不犯戒。」 ^267c21

佛告病比丘：「汝若不犯戒，何為變悔？」 ^267c22

病比丘白佛：「世尊！
我年幼稚出家未久，於過人法勝妙知見未有所得，
我作是念：『命終之時，知生何處？』
故生變悔。」 ^267c23

佛告比丘：「我今問汝，隨意答我。
云何？比丘！有眼故有眼識耶？」 ^267c26

比丘白佛：「如是，世尊！」 ^267c27

復問：「比丘！於意云何？
有眼識故有眼觸、眼觸因緣生內受，若苦、
若樂、不苦不樂耶？」 ^267c28

比丘白佛：「如是，世尊！」
耳、鼻、舌、身、意亦如是說。 ^268a1

「云何？比丘！若無眼則無眼識耶？」
比丘白佛：「如是，世尊！」 ^268a2

復問：「比丘！若無眼識則無眼觸耶？
若無眼觸，則無眼觸因緣生內受，若苦、
若樂、不苦不樂耶？」 ^268a3

比丘白佛：「如是，世尊！」
耳、鼻、舌、身、意亦如是說。 ^268a5

「是故，比丘！當善思惟如是法，得善命終，後世亦善。」
爾時，世尊為病比丘種種說法，示、教、照、
喜已，從坐起去。 ^268a6

時，病比丘，世尊去後，尋即命終。
臨命終時，諸根喜悅，顏貌清淨，膚色鮮白。 ^268a9

時，眾多比丘詣佛所，稽首禮足，退坐一面，
白佛言：「世尊！彼年少比丘疾病困篤，尊者今已命終。
當命終時，諸根喜悅，顏貌清淨，膚色鮮白。
云何？世尊！如是比丘當生何處？
云何受生？後世云何？」 ^268a10

佛告諸比丘：「彼命過比丘是真寶物，聞我說法，
分明解了，於法無畏，得般涅槃，汝等但當供養舍利。」 ^268a15

世尊爾時為彼比丘受第一記。 ^268a17

佛說此經已，諸比丘聞佛所說，歡喜奉行。
jing:: 
##  1026
（一〇二六） ^268a18

如是我聞：
一時，佛住舍衛國祇樹給孤獨園……如上說。
差別者：「諦聽，善思，當為汝說。
若彼比丘作如是念：『我此識身及外境界一切相，
無有我、我所見、我慢繫著使，及心解脫、
慧解脫，現法自知作證具足住；於此識身及外境界一切相，
無有我、我所見、我慢繫著使，及彼心解脫、
慧解脫，現法自知作證具足住。』
彼比丘：『我此識身及外境界一切相，無有我、
我所見、我慢繫著使，及心解脫、慧解脫，
現法自知作證具足住；於此識身及外境界一切相，
無有我、我所見、我慢繫著使，及心解脫、
慧解脫，現法自知作證具足住。』
若彼比丘於此識身及外境界一切相，
無有我、我所見、我慢繫著使，及心解脫、
慧解脫，現法自知作證具足住；於此識身及外境界一切相，
無有我、我所見、我慢繫著使，及彼心解脫、
慧解脫，現法自知作證具足住者，是名比丘斷愛欲，
轉諸結，止慢無間等，究竟苦邊。」 ^268a20

佛說此經已，諸比丘聞佛所說，歡喜奉行。
jing:: 
##  1027
（一〇二七） ^268b8

如是我聞：
一時，佛住舍衛國祇樹給孤獨園……如上說。
差別者，乃至佛告病比丘：「汝不自犯戒耶？」 ^268b10

比丘白佛言：「世尊！
我不以持淨戒故，於世尊所修梵行。」 ^268b12

佛告比丘：「汝以何等法故，於我所修梵行？」 ^268b13

比丘白佛：「為離貪欲故，於世尊所修梵行；
為離瞋恚、愚癡故，於世尊所修梵行。」 ^268b14

佛告比丘：「如是，如是。
汝正應為離貪欲故，於我所修梵行；離瞋恚、
愚癡故，於我所修梵行。
比丘！貪欲纏故，不得離欲；無明纏故，慧不清淨。
是故，比丘！於欲離欲心解脫，離無明故慧解脫。
若比丘於欲離欲心解脫身作證，離無明故慧解脫，
是名比丘斷諸愛欲，轉結縛，止慢無間等，究竟苦邊。
是故，比丘！於此法善思惟……」如前廣說，
乃至「受第一記。」 ^268b16

佛說此經已，諸比丘聞佛所說，歡喜隨喜，作禮而去。
jing:: 
##  1028
（一〇二八） ^268b25

如是我聞：
一時，佛住舍衛國祇樹給孤獨園。
時，有眾多比丘集於伽梨隸講堂。
時，多有比丘疾病。 ^268b27

爾時，世尊晡時從禪覺，往至伽梨隸講堂，於大眾前敷座而坐。
坐已，告諸比丘：「當正念正智以待時，是則為我隨順之教。
比丘！云何為正念？
謂比丘內身身觀念處，精勤方便，正念正智，
調伏世間貪憂；外身身觀念處、內外身身觀念處，
內受、外受、內外受，內心、外心、內外心，內法、
外法、內外法法觀念處，精勤方便，正念正智，
調伏世間貪憂，是名比丘正憶念。 ^268b29

「云何正智？謂比丘若來若去，正知而住，
瞻視觀察，屈申俯仰，執持衣鉢，行、住、坐、
臥、眠、覺，乃至五十、六十，依語默正智行。
比丘！是名正智。 ^268c7

「如是，比丘！正念正智住者能起樂受，有因緣，非無因緣。
云何因緣？謂緣於身，作是思惟：『我此身無常、
有為、心因緣生；樂受亦無常、有為、心因緣生。』
身及樂受觀察無常，觀察生滅，觀察離欲，
觀察滅盡，觀察捨彼，觀察身及樂受無常，
乃至捨已，若於身及樂受貪欲使者永不復使。 ^268c10

「如是，正念正智生苦受因緣，非不因緣。
云何為因緣？如是緣身，作是思惟：『我此身無常、
有為、心因緣生；苦受亦無常、有為、心因緣生。』
身及苦受觀察無常，乃至捨，於此及苦受瞋恚所使，永不復使。 ^268c17

「如是，正念正智生不苦不樂受因緣，非不因緣。
云何因緣？謂身因緣，作是思惟：『我此身無常、
有為、心因緣生；彼不苦不樂受亦無常、
有為、心因緣生。』彼身及不苦不樂受觀察無常，
乃至捨，若所有身及不苦不樂受無明使使，使永不復使。
多聞聖弟子如是觀者，於色厭離，於受、
想、行、識厭離，厭離已離欲，離欲已解脫，
解脫知見：『我生已盡，梵行已立，所作已作，自知不受後有。』」 ^268c21

爾時，世尊即說偈言：
　　「樂覺所覺時，莫能知樂覺，
　　貪欲使所使，不見於出離。
　　苦受所覺時，莫能知苦受，
　　瞋恚使所使，不見出離道。
　　不苦不樂受，等正覺所說，
　　彼亦不能知，終不度彼岸。
　　若比丘精勤，正智不傾動，
　　於彼一切受，黠慧能悉知。
　　能知諸受已，現法盡諸漏，
　　依慧而命終，涅槃不墮數。」 ^268c30

佛說此經已，諸比丘聞佛所說，歡喜奉行。
jing:: 
##  1029
（一〇二九） ^269a11

如是我聞：
一時，佛住舍衛國祇樹給孤獨園……如上說。
時，有眾多比丘集會迦梨隸講堂，多有疾病……如上說。
差別者：「乃至聖弟子如是觀者，於色解脫，
於受、想、行、識解脫，我說是等解脫生、老、
病、死。」 ^269a12

爾時，世尊即說偈言：
　　「智慧多聞者，非不覺諸受，
　　若於苦樂受，分別諦明了。
　　當知堅固事，凡夫有昇降，
　　於樂不染著，於苦不傾動。
　　知受不受生，依於貪恚覺，
　　斷除斯等已，其心善解脫。
　　繫念緣妙境，正向待終期，
　　若比丘精勤，正智不傾動。
　　於此一切受，慧者能覺知，
　　了知諸受已，現法盡諸漏。
　　依慧而命終，涅槃不墮數。」 ^269a16

佛說此經已，諸比丘歡喜，作禮而去。
jing:: 
##  1030
（一〇三〇） ^269a29

如是我聞：
一時，佛住舍衛國祇樹給孤獨園。 ^269b1

爾時，給孤獨長者得病，身極苦痛。
世尊聞已，晨朝著衣持鉢，入舍衛城乞食，次第乞食至給孤獨長者舍。 ^269b2

長者遙見世尊，馮床欲起。 ^269b4

世尊見已，即告之言：「長者勿起！
增其苦患。」世尊即坐，告長者言：「云何？
長者，病可忍不？身所苦患，為增、為損？」 ^269b5

長者白佛：「甚苦！世尊！
難可堪忍……」乃至說三受，如差摩修多羅廣說，
乃至「苦受但增不損。」 ^269b7

佛告長者：「當如是學：『於佛不壞淨，於法、
僧不壞淨，聖戒成就。』」 ^269b9

長者白佛：「如世尊說四不壞淨，我有此法，此法中有我。
世尊！我今於佛不壞淨，法、僧不壞淨，聖戒成就。」 ^269b11

佛告長者：「善哉！善哉！」
即記長者得阿那含果。 ^269b13

長者白佛：「唯願世尊今於此食。」
爾時，世尊默而許之。 ^269b14

長者即勅辦種種淨美飲食，供養世尊。
世尊食已，為長者種種說法，示、教、照、喜已，從坐起而去。
jing:: 
##  1031
（一〇三一） ^269b16

如是我聞：
一時，佛住舍衛國祇樹給孤獨園。 ^269b19

時，尊者阿難聞給孤獨長者身遭苦患，往詣其舍。
長者遙見阿難，馮床欲起……乃至說三受，
如前叉摩修多羅廣說，乃至「苦患但增不損。」 ^269b20

時，尊者阿難告長者言：「勿恐怖！
若愚癡無聞凡夫不信於佛，不信法、僧，
聖戒不具，故有恐怖，亦畏命終及後世苦。
汝今不信已斷、已知，於佛淨信具足，於法、
僧淨信具足，聖戒成就。」 ^269b23

長者白尊者阿難：「我今何所恐怖？
我始於王舍城寒林中丘塜間見世尊，
即得於佛不壞淨，於法、僧不壞淨，聖戒成就。
自從是來，家有錢財悉與佛、弟子，比丘、
比丘尼、優婆塞、優婆夷共。」 ^269b27

尊者阿難言：「善哉！
長者！汝自記說是須陀洹果。」 ^269c2

長者白尊者阿難：「可就此食。」 ^269c3

尊者阿難默然受請。 ^269c4

即辦種種淨美飲食，供養尊者阿難，食已，
復為長者種種說法，示、教、照、喜已，從坐起而去。
jing:: 
##  1032
（一〇三二） ^269c5

如是我聞：
一時，佛住舍衛國祇樹給孤獨園。 ^269c8

爾時，尊者舍利弗聞給孤獨長者身遭苦患。
聞已，語尊者阿難：「知不？
給孤獨長者身遭苦患，當共往看。」
尊者阿難默然而許。 ^269c9

時，尊者舍利弗與尊者阿難共詣給孤獨長者舍。
長者遙見尊者舍利弗，扶床欲起……乃至說三種受，
如叉摩修多羅廣說，「身諸苦患轉增無損。」 ^269c12

尊者舍利弗告長者言：「當如是學：『不著眼，
不依眼界生貪欲識；不著耳、鼻、舌、身，意亦不著，不依意界生貪欲識。
不著色，不依色界生貪欲識；不著聲、香、
味、觸、法，不依法界生貪欲識。
不著於地界，不依地界生貪欲識；不著於水、
火、風、空、識界，不依識界生貪欲識。
不著色陰，不依色陰生貪欲識；不著受、
想、行、識陰，不依識陰生貪欲識。』」 ^269c15

時，給孤獨長者悲歎流淚。
尊者阿難告長者言：「汝今怯劣耶？」 ^269c23

長者白阿難：「不怯劣也。
我自顧念，奉佛以來二十餘年，未聞尊者舍利弗說深妙法，
如今所聞。」 ^269c25

尊者舍利弗告長者言：「我亦久來未嘗為諸長者說如是法。」 ^269c27

長者白尊者舍利弗：「有居家白衣，有勝信、
勝念、勝樂，不聞深法，而生退沒。
善哉！尊者舍利弗！
當為居家白衣說深妙法，以哀愍故！
尊者舍利弗！今於此食。」
尊者舍利弗等默然受請。 ^269c28

即設種種淨美飲食，恭敬供養。
食已，復為長者種種說法，示、教、照、喜；示、
教、照、喜已，即從坐起而去。
jing:: 
##  1033
（一〇三三） ^270a4

達磨提離長者修多羅亦如世尊為給孤獨長者初修多羅廣說，
第二修多羅亦如是說。
差別者：「若復長者依此四不壞淨已，於上修習六念：
謂念如來事，乃至念天。」 ^270a7

長者白佛言：「世尊！
依四不壞淨，於上修六隨念，我今悉成就，
我常修念如來事，乃至念天。」 ^270a11

佛告長者：「善哉！善哉！
汝今自記阿那含果。」 ^270a13

長者白佛：「唯願世尊受我請食。」
爾時，世尊默然受請。 ^270a14

長者知佛受請已，即具種種淨美飲食，
恭敬供養，世尊食已，復為長者種種說法，
示、教、照、喜已，從坐起而去。
jing:: 
##  1034
（一〇三四） ^270a15

如是我聞：
一時，佛住王舍城迦蘭陀竹園。 ^270a18

時，有長壽童子，是樹提長者孫子，身嬰重病。 ^270a19

爾時，世尊聞長壽童子身嬰重病，晨朝著衣持鉢，
入王舍城乞食，次第到長壽童子舍。
長壽童子遙見世尊，扶床欲起……乃至說三受，
如叉摩修多羅廣說，乃至「病苦但增無損。
是故，童子！當如是學：『於佛不壞淨，於法、
僧不壞淨，聖戒成就。』
當如是學。」 ^270a20

童子白佛言：「世尊！
如世尊說四不壞淨，我今悉有，我常於佛不壞淨，
於法、僧不壞淨，聖戒成就。」 ^270a25

佛告童子：「汝當依四不壞淨，於上修習六明分想。
何等為六？謂一切行無常想、無常苦想、
苦無我想、觀食想、一切世間不可樂想、死想。」 ^270a28

童子白佛言：「如世尊說，依四不壞淨，修習六明分想，我今悉有。
然我作是念：『我命終後，不知我祖父樹提長者當云何？』」 ^270b2

爾時，樹提長者語長壽童子言：「汝於我所，故念且停。
汝今且聽世尊說法，思惟憶念，可得長夜福利安樂饒益。」 ^270b5

時，長壽童子言：「我於一切諸行當作無常想、
無常苦想、苦無我想、觀食想、一切世間不可樂想、
死想，常現在前。」 ^270b7

佛告童子：「汝今自記斯陀含果。」 ^270b10

長壽童子白佛言：「世尊！
唯願世尊住我舍食。」
爾時世尊默然而許。 ^270b11

長壽童子即辦種種淨美飲食，恭敬供養。
世尊食已，復為童子種種說法，示、教、照、
喜已，從坐起而去。
jing:: 
##  1035
（一〇三五） ^270b12

如是我聞：
一時，佛住波羅 #CB00178;國仙人住處鹿野苑中。 ^270b15

時，婆藪長者身遭苦患。
爾時，世尊聞婆藪長者身遭苦患……如前達摩提那長者修多羅廣說，
得阿那含果記，乃至從坐起而去。
jing:: 
##  1036
（一〇三六） ^270b16

如是我聞：
一時，佛住迦毘羅衛國尼拘律園中。 ^270b20

時，有釋氏沙羅疾病委篤。
爾時，世尊聞釋氏沙羅疾病委篤，晨朝著衣持鉢，
入迦維羅衛國乞食，次到釋氏沙羅舍。
釋氏沙羅遙見世尊，扶床欲起……乃至說三受，
如差摩迦修多羅廣說，乃至「患苦但增不損。
是故，釋氏沙羅，當如是學：『於佛不壞淨，
於法、僧不壞淨，聖戒成就。』」 ^270b21

釋氏沙羅白佛言：「如世尊說：『於佛不壞淨，
於法、僧不壞淨，聖戒成就。』
我悉有之，我常於佛不壞淨，於法、僧不壞淨，聖戒成就。」 ^270b27

佛告釋氏沙羅：「是故，汝當依佛不壞淨，
法、僧不壞淨，聖戒成就，於上修習五喜處。
何等為五？謂念如來事，乃至自所施法。」 ^270c1

釋氏沙羅白佛言：「如世尊說，依四不壞淨，
修五喜處，我亦有之，我常念如來事，乃至自所施法。」 ^270c4

佛言：「善哉！善哉！汝今自記斯陀含果。」 ^270c6

沙羅白佛：「唯願世尊今我舍食。」
爾時，世尊默然而許。 ^270c7

沙羅長者即辦種種淨美飲食，恭敬供養，
世尊食已，復為沙羅長者種種說法，示、
教、照、喜已，從坐起而去。
jing:: 
##  1037
（一〇三七） ^270c8

如是我聞：
一時，佛住那梨聚落曲谷精舍。 ^270c12

爾時，耶輸長者疾病困篤……如是乃至得阿那含果記，如達摩提那修多羅廣說。
jing:: 
##  1038
（一〇三八） ^270c13

如是我聞：
一時，佛住瞻婆國竭伽池側。
時，有摩那提那長者疾病新差。 ^270c15

時，摩那提長者語一士夫言：「善男子！
汝往尊者阿那律所，為我稽首阿那律足，
問訊起居輕利、安樂住不？
明日通身四人願受我請。
若受請者，汝復為我白言：『我俗人多有王家事，
不能得自往奉迎，唯願尊者時到，通身四人來赴我請，哀愍故！』」 ^270c16

時，彼男子受長者教，詣尊者阿那律所，稽首禮足。
白言尊者：「摩那提那長者敬禮問訊：『少病少惱、
起居輕利、安樂住不？
唯願尊者通身四人明日日中，哀受我請。』」
時，尊者阿那律默然受請。 ^270c22

時，彼士夫復以摩那提那長者語白尊者阿那律：
「我是俗人，多有王家事，不得躬自奉迎，
唯願尊者通身四人明日日中，哀受我請，憐愍故！」 ^270c26

尊者阿那律陀言：「汝且自安！
我自知時，明日通身四人往詣其舍。」 ^271a1

時，彼士夫受尊者阿那律教，還白長者：「阿梨！
當知我已詣尊者阿那律，具宣尊意。
尊者阿那律言：『汝且自安，我自知時。』」 ^271a2

彼長者摩那提那夜辦淨美飲食。
晨朝復告彼士夫：「汝往至彼尊者阿那律所，
白言：『時到。』」 ^271a5

時，彼士夫即受教，行詣尊者阿那律所，
稽首禮足，白言：「供具已辦，唯願知時！」 ^271a7

時，尊者阿那律著衣持鉢，通身四人詣長者舍。 ^271a9

時，摩那提那長者婇女圍遶，住內門左，
見尊者阿那律，舉體執足敬禮，引入就坐，
各別稽首，問訊起居，退坐一面。 ^271a10

尊者阿那律問訊長者：「堪忍安樂住不？」 ^271a12

長者答言：「如是，尊者！
堪忍樂住。先遭疾病，當時委篤，今已蒙差。」 ^271a13

尊者阿那律問長者言：「汝住何住，能令疾病苦患時得除差？」 ^271a15

長者白言：「尊者阿那律！
我住四念處，專修繫念故，身諸苦患時得休息。
何等為四？謂內身身觀念住，精勤方便，
正念正智，調伏世間貪憂。
外身、內外身，內受、外受、內外受，內心、外心、
內外心，內法、外法、內外法法觀念住，精勤方便，
正念正智，調伏世間貪憂。
如是，尊者阿那律！
我於四念處繫心住故，身諸苦患時得休息，
尊者阿那律，住故，身諸苦患時得休息。」 ^271a16

尊者阿那律告長者言：「汝今自記阿那含果。」 ^271a24

時，摩那提那長者以種種淨美飲食自手供養，自恣飽滿。
食已，澡漱畢，摩那提那長者復坐卑床，聽說法。
尊者阿那律種種說法，示、教、照、喜已，從坐起去。
jing:: 
##  1039
（一〇三九） ^271a25

如是我聞：
一時，佛住王舍城金師精舍。
時，有淳陀長者來詣佛所，稽首佛足，退坐一面。 ^271b1

爾時，世尊問淳陀長者：「汝今愛樂何等沙門、婆羅門淨行？」 ^271b3

淳陀白佛：「有沙門、婆羅門，奉事於水，事毘濕波天，
執杖澡罐，常淨其手。
如是正士能善說法言：『善男子！
月十五日，以胡麻屑、菴摩羅屑以澡其髮，
修行齋法，被著新淨長髮白#CB00626;，牛糞塗地而臥其上。
善男子！晨朝早起，以手觸地，作如是言：
「此地清淨，我如是淨。」
手執牛糞團并把生草，口說是言：「此是清淨，我如是淨。」
若如是者，見為清淨，不如是者，永不清淨。』
世尊！如是像類沙門、婆羅門，若為清淨，我所宗仰。」 ^271b4

佛告淳陀：「有黑法、黑報，不淨、不淨果，負重向下。
成就如此諸惡法者，雖復晨朝早起，以手觸地，
唱言清淨，猶是不淨；正復不觸，亦不清淨。
執牛糞團，并及生草，唱言清淨，亦復不淨；
正復不觸，亦不清淨。 ^271b14

「淳陀！何等為黑、黑報，不淨、不淨果，負重向下，
乃至觸以不觸，悉皆不淨？
淳陀！謂殺生惡業，手常血腥，心常思惟撾捶殺害，
無慚無愧，慳貪悋惜，於一切眾生乃至昆蟲，不離於殺。
於他財物、聚落、空地，皆不離盜。
行諸邪婬，若父母、兄弟、姊妹、夫主、親族，
乃至授花鬘者，如是等護，以力強干，不離邪婬。
不實妄語，或於王家、真實言家、多眾聚集，
求當言處，作不實說，不見言見，見言不見，
不聞言聞，聞言不聞，知言不知，不知言知，
因自因他，或因財利，知而妄語，而不捨離，是名妄語。
兩舌乖離，傳此向彼，傳彼向此，遍相破壞，
令和合者離，離者歡喜，是名兩舌。
不離惡口罵，若人軟語說，悅耳心喜，方正易知，
樂聞無依說，多人愛念，適意、隨順三昧。
捨如是等，而作剛強，多人所惡，不愛、不適意、不順三昧說。
如是等言，不離麁澁，是名惡心。
綺飾壞語，不時言、不實言、無義言、非法言、
不思言，如是等，名壞語。 ^271b18

「不捨離貪，於他財物而起貪欲，言：『此物我有者好。』
不捨瞋恚弊惡，心思惟言：『彼眾生應縛、
應鞭、應伏、應殺。』欲為生難。
不捨邪見顛倒，如是見、如是說：『無施、無報、
無福，無善行惡行、無善惡業果報，無此世、
無他世，無父母、無眾生生世間，無世阿羅漢等趣等向此世他世自知作證：
「我生已盡，梵行已立，所作已作，自知不受後有。」』
淳陀！是名黑、黑報，不淨、不淨果，乃至觸以不觸，皆悉不淨。 ^271c8

「淳陀！有白、白報，淨有、淨果，輕仙上昇，成就已，
晨朝觸地，此淨我淨者，亦得清淨；若不觸者，
亦得清淨，把牛糞團，手執生草，淨因淨果者，
執與不執，亦得清淨。 ^271c18

「淳陀！何等為白、白報，乃至執以不執，亦得清淨？
謂有人不殺生，離殺生，捨刀杖，慚愧，悲念一切眾生。
不偷盜，遠離偷盜，與者取，不與不取，淨心不貪。
離於邪婬，若父母護，乃至授一花鬘者，
悉不強干起於邪婬，離於妄語，審諦實說，
遠離兩舌，不傳此向彼，傳彼向此，共相破壞，
離者令和，和者隨喜，遠離惡口，不剛強，多人樂其所說。
離於壞語，諦說、時說、實說、義說、法說、見說。
離於貪欲，不於他財、他眾具作己有想，
而生貪著，離於瞋恚，不作是念：『撾打縛殺，為作眾難。』
正見成就，不顛倒見，有施、有說報、有福，
有善惡行果報，有此世，有父母、有眾生生，
有世阿羅漢於此世他世現法自知作證：
『我生已盡，梵行已立，所作已作，自知不受後有。』
淳陀！是名白、白報，乃至觸與不觸，皆悉清淨。」 ^271c21

爾時，淳陀長者聞佛所說，歡喜隨喜，作禮而去。
jing:: 
##  1040
（一〇四〇） ^272a8

如是我聞：
一時，佛住王舍城金師精舍。 ^272a10

時，有異婆羅門於十五日，洗頭已，受齋法，
被新長髮白#CB00626;，手執生草，
來詣佛所，與世尊面相問訊慰勞已，退坐一面。 ^272a11

爾時，佛告婆羅門：「汝洗頭被新長髮白#CB00626;，
是誰家法？」 ^272a13

婆羅門白佛：「瞿曇！
是學捨法。」
佛告婆羅門：「云何婆羅門捨法？」 ^272a15

婆羅門白佛言：「瞿曇！
如是十五日，洗頭受持法齋，著新淨長髮白#CB00626;，
手執生草，隨力所能，布施作福。
瞿曇！是名婆羅門修行捨行。」 ^272a16

佛告婆羅門：「賢聖法、律所行捨行異於此也。」 ^272a19

婆羅門白佛：「瞿曇！
云何為賢聖法、律所行捨行？」 ^272a20

佛告婆羅門：「謂離殺生，不樂殺生……」如前清淨分廣說。
「依於不殺，捨離殺生……」乃至如前清淨分廣說。
「離偷盜，不樂於盜，依於不盜，捨不與取。
離諸邪婬，不樂邪婬，依於不婬，捨非梵行。
離於妄語，不樂妄語，依不妄語，捨不實言。
離諸兩舌，不樂兩舌，依不兩舌，捨別離行。
離於惡口，不樂惡口，依不惡口，捨於麁言。
離諸綺語，不樂綺語，依不綺語，捨無義言。
斷除貪欲，遠離苦貪，依無貪心，捨於愛著。
斷除瞋恚，不生忿恨，依於無恚，捨彼瞋恨。
修習正見，不起顛倒，依於正見，捨彼邪見。
婆羅門！是名賢聖法、律所行捨行。」 ^272a21

婆羅門白佛：「善哉！
瞿曇賢聖法、律所行捨行。」 ^272b5

時，婆羅門聞佛所說，歡喜隨喜，從坐起去。
jing:: 
##  1041
（一〇四一） ^272b6

如是我聞：
一時，佛住王舍城迦蘭陀竹園。 ^272b8

時，有生聞梵志來詣佛所，與世尊面相問訊慰勞已，
退坐一面，白佛言：「瞿曇！
我有親族，極所愛念，忽然命終，我為彼故，信心布施。
云何？世尊！彼得受不？」 ^272b9

佛告婆羅門：「非一向得。
若汝親族生地獄中者，得彼地獄眾生食，
以活其命，不得汝所信施飲食；若生畜生、
餓鬼、人中者，得彼人中飲食，不得汝所施者。
婆羅門！餓鬼趣中有一處，名為入處餓鬼，
若汝親族生彼入處餓鬼中者，得汝施食。」 ^272b12

婆羅門白佛：「若我親族不生入處餓鬼趣中者，
我信施，誰應食之？」 ^272b18

佛告婆羅門：「若汝所可為信施親族不生入處餓鬼趣者，
要有餘親族知識生入處餓鬼趣中者，得食之。」 ^272b19

婆羅門白佛：「瞿曇！
若我所為信施親族不生入處餓鬼趣中，
亦無更餘親族知識生入處餓鬼趣者，
此信施食，誰當食之？」 ^272b22

佛告婆羅門：「設使所為施親族知識不生入處餓鬼趣中，
復無諸餘知識生餓鬼者，且信施而自得其福，
彼施者所作信施，而彼施者不失達嚫。」 ^272b25

婆羅門白佛：「云何施者行施，施者得彼達嚫？」 ^272b28

佛告婆羅門：「有人殺生行惡，手常血腥，
乃至十不善業跡……」如淳陀修多羅廣說，
「而復施諸沙門、婆羅門，乃至貧窮、乞士，
悉施錢財、衣被、飲食、燈明、諸莊嚴具。
婆羅門！彼惠施主若復犯戒，生象中者，
以彼曾施沙門、婆羅門錢財、衣被、飲食，
乃至莊嚴眾具故，雖在象中，亦得受彼施報，
衣服、飲食，乃至種種莊嚴眾具。 ^272b29

「若復生牛、馬、驢、騾等種種畜生趣中，以本施惠功德，
悉受其報，隨彼生處所應受用，皆悉得之。
婆羅門！若復施主持戒，不殺、不盜，乃至正見，
布施諸沙門、婆羅門乃至乞士錢財、衣服、
飲食，乃至燈明，緣斯功德，生人道中，坐受其報，
衣被、飲食，乃至燈明眾具。 ^272c7

「復次，婆羅門！若復持戒生天上者，彼諸惠施天上受報，
財寶、衣服、飲食，乃至莊嚴眾具。
婆羅門！是名施者行施，施者受達嚫，果報不失。」 ^272c13

時，生聞婆羅門聞佛所說，歡喜隨喜，從坐起去。
jing:: 
##  1042
（一〇四二） ^272c16

如是我聞：
一時，佛在拘薩羅國人間遊行，住鞞羅磨聚落北身恕林中。 ^272c18

鞞羅聚落婆羅門長者聞世尊住聚落北身恕林中，
聞已，共相招集，往詣佛所，稽首佛足，退坐一面，
白佛言：「世尊！何因、何緣有眾生身壞命終，生地獄中？」 ^272c19

佛告諸婆羅門長者：「行非法行、行危嶮行因緣故，
身壞命終，生地獄中。」
諸婆羅門長者白佛：「行何等非法行、危嶮行，
身壞命終，生地獄中？」 ^272c23

佛告婆羅門長者：「殺生，乃至邪見，具足十不善業因緣故。
婆羅門！是非法行、危嶮行，身壞命終，生地獄中。」 ^272c26

婆羅門白佛：「何因緣諸眾生身壞命終，得生天上？」 ^272c29

佛告婆羅門長者：「行法行、行正行，以是因緣故，
身壞命終，得生天上。」 ^273a1

復問：「世尊！行何等法行、何等正行，身壞命終，得生天上？」 ^273a2

佛告婆羅門長者：「謂離殺生，乃至正見，
十善業跡因緣故，身壞命終，得生天上。
婆羅門長者！若有行此法行、行此正行者，
欲求剎利大性家、婆羅門大性家、居士大性家，悉得往生。
所以者何？以法行、正行因緣故。 ^273a4

「若復欲求生四王、三十三天，乃至他化自在天，悉得往生。
所以者何？以法行、正行故，行淨戒者，其心所願，悉自然得。 ^273a9

「若復如是法行、正行者，欲求生梵天，亦得往生。
所以者何？以行正行、法行故，持戒清淨，
心離愛欲，所願必得。 ^273a12

「若復欲求往生光音、遍淨，乃至阿伽尼吒，亦復如是。
所以者何？以彼持戒清淨，心離欲故。 ^273a14

「若復欲求離欲、惡不善法，有覺有觀，乃至第四禪具足住，悉得成就。
所以者何？以彼法行、正行故，持戒清淨，
心離愛欲，所願必得。 ^273a16

「欲求慈、悲、喜、捨，空入處、識入處、無所有入處、非想非非想入處皆悉得。
所以者何？以法行、正行故，持戒清淨，心離愛欲，所願必得。 ^273a19

「欲求斷三結，得須陀洹、斯陀含、阿那含果，
無量神通，天耳、他心智、宿命智、生死智、漏盡智皆悉得。
所以者何？以法行、正行故，持戒、離欲，所願必得。」 ^273a22

時，婆羅門長者聞佛所說，歡喜隨喜，作禮而去。
jing:: 
##  1043
（一〇四三） ^273a26

如是我聞：
一時，佛在拘薩羅國人間遊行，住鞞羅磨聚落北身恕林中。 ^273a28

時，鞞羅磨聚落中，婆羅門長者聞世尊住鞞羅磨聚落身恕林中，
聞已，乘白馬車，多將翼從，持金斗、傘蓋、
金澡瓶，出鞞羅磨聚落，詣身恕林。
至道口，下車步進，入於園門，至世尊前，
面相問訊慰勞已，退坐一面，白佛言：「瞿曇！
何因、何緣有人命終生地獄中，乃至生天？
……」如上修多羅廣說。 ^273a29

時，鞞羅磨婆羅門聞佛所說，歡喜隨喜，從坐起而去。
jing:: 
##  1044
（一〇四四） ^273b7

如是我聞：
一時，佛住在拘薩羅人間遊行，至鞞紐多羅聚落北身恕林中住。
鞞紐多羅聚落婆羅門長者聞世尊住聚落北身恕林中，
聞已，共相招引，往詣身恕林，至世尊所，
面相慰勞已，退坐一面。 ^273b9

爾時，世尊告婆羅門長者：「我當為說自通之法。
諦聽，善思。何等自通之法？
謂聖弟子作如是學：『我作是念：「若有欲殺我者，
我不喜；我若所不喜，他亦如是。
云何殺彼？」作是覺已，受不殺生，不樂殺生……』」如上說。
「我若不喜人盜於我，他亦不喜，我云何盜他？
是故持不盜戒，不樂於盜……」如上說。
「我既不喜人侵我妻，他亦不喜，我今云何侵人妻婦？
是故受持不他婬戒……」如上說。
「我尚不喜為人所欺，他亦如是，云何欺他？
是故受持不妄語戒……」如上說。
「我尚不喜他人離我親友，他亦如是，我今云何離他親友？
是故不行兩舌。我尚不喜人加麁言，他亦如是，云何於他而起罵辱？
是故於他不行惡口……」如上說。
「我尚不喜人作綺語，他亦如是，云何於他而作綺語？
是故於他不行綺飾……」如上說。
「如是七種，名為聖戒。 ^273b13

「又復於佛不壞淨成就，於法、僧不壞淨成就，是名聖弟子四不壞淨成就。
自現前觀察，能自記說：『我地獄盡，畜生、
餓鬼盡，一切惡趣盡，得須陀洹，不墮惡趣法，
決定正向三菩提，七有天人往生，究竟苦邊。』」 ^273c1

時，鞞紐聚落婆羅門長者聞佛所說，歡喜隨喜，從坐起而去。
jing:: 
##  1045
（一〇四五） ^273c6

如是我聞：
一時，佛住舍衛國祇樹給孤獨園。 ^273c8

爾時，世尊告諸比丘：「有相習近法。
諦聽，善思，當為汝說。
何等為相習近法？
謂殺生者、殺生者習近，盜、婬、妄語、兩舌、
惡口、綺語、貪、恚、邪見，各各隨類更相習近。
譬如不淨物、不淨物自相和合。
如是，殺生、殺生，乃至邪見、邪見自相習近。
如是，比丘！不殺生、不殺生相習近，乃至正見、正見更相習近。
譬如淨物、淨物自相和合，乳生酪，酪生酥，
酥生醍醐，醍醐自相和合。
如是，不殺、不殺更相習近，乃至正見、正見更相習近，是名比丘相習近法。」 ^273c9

佛說是經已，諸比丘聞佛所說，歡喜奉行。
jing:: 
##  1046
（一〇四六） ^273c19

如是我聞：
一時，佛住舍衛國祇樹給孤獨園。 ^273c21

爾時，世尊告諸比丘：「有蛇行法。
諦聽，善思，當為汝說。
何等為蛇行法？謂殺生惡行，手常血腥，
乃至十不善業跡……」如前淳陀修多羅廣說。
「彼當爾時，身蛇行、口蛇行、意蛇行；彼如是身、
口、意蛇行已，於其二趣向一一趣，若地獄、若畜生。
蛇行眾生？謂蛇、鼠、猫、狸等腹行眾生，是名蛇行法。 ^273c22

「云何非蛇行法？謂不殺生，乃至正見……」
如前淳陀修多羅十業跡廣說，「是名非蛇行法。
身非蛇行、口非蛇行、意非蛇行，於其二趣生一一趣，
若天上、若人中，是名非蛇行法。」 ^273c28

佛說此經已，諸比丘聞佛所說，歡喜奉行。
jing:: 
##  1047
（一〇四七） ^274a3

如是我聞：
一時，佛住舍衛國祇樹給孤獨園。 ^274a5

爾時，世尊告諸比丘：「有惡業因、惡心因、
惡見因，如是眾生身壞命終，必墮惡趣泥犁中。
譬如圓珠，擲著空中，落地流轉，不一處住。
如是，惡業因、惡心因、惡見因，身壞命終，
必墮地獄，中無住處。 ^274a6

「云何為惡業？謂殺生，乃至綺語……」如上廣說，「是名惡業。
云何惡心？謂貪恚心……」如上廣說，「是名惡心。
云何惡見？謂邪顛倒……」如上廣說，「是名惡見。
是名惡業因、惡心因、惡見因，身壞命終，
必生惡趣泥犁中；善業因、善心因、善見因，
身壞命終，必生善趣天上。 ^274a10

「婆羅門！云何為善業？
謂離殺生、不樂殺生，乃至不綺語，是名善業。
云何善心？謂不貪、不恚，是名心善。
云何為見善？謂正見不顛倒，乃至見不受後有，是名見善。
是名業善因、心善因、見善因，身壞命終，得生天上。
譬如四方摩尼珠，擲著空中，隨墮則安；
如是彼三善因，所在受生，隨處則安。」 ^274a16

佛說如是經已，諸比丘聞佛所說，歡喜奉行。
jing:: 
##  1048
（一〇四八） ^274a23

如是我聞：
一時，佛住舍衛國祇樹給孤獨園。 ^274a25

爾時，世尊告諸比丘：「若殺生人多習多行，
生地獄中；若生人中，必得短壽。
不與取多習多行，生地獄中；若生人中，錢財多難。
邪婬多習多行，生地獄中；若生人中，所有妻室為人所圖。
妄語多習多行，生地獄中；若生人中，多被譏論。
兩舌多習多行，生地獄中，若生人中，親友乖離。
惡口多習多行，生地獄中；若生人中，常聞醜聲。
綺語多習多行，生地獄中；若生人中，言無信用。
貪欲多習多行，生地獄中；若生人中，增其貪欲。
瞋恚多習多行，生地獄中；若生人中，增其瞋恚。
邪見多習多行，生地獄中，若生人中，增其愚癡。 ^274a26

「若離殺生修習多修習，得生天上；若生人中，必得長壽。
不盜修習多修習，得生天上；若生人中，錢財不喪。
不邪婬修習多修習，得生天上；若生人中，妻室修良。
不妄語修習多修習，得生天上；若生人中，不被譏論。
不兩舌修習多修習，得生天上；若生人中，親友堅固。
不惡口修習多修習，得生天上；若生人中，常聞妙音。
不綺語修習多修習，得生天上；若生人中，言見信用。
不貪修習多修習，得生天上；若生人中，不增愛欲。
不恚修習多修習，得生天上；若生人中，不增瞋恚。
正見修習多修習，得生天上；若生人中，不增愚癡。」 ^274b9

佛說是經已，諸比丘聞佛所說，歡喜奉行。
jing:: 
##  1049
（一〇四九） ^274b21

如是我聞：
一時，佛住舍衛國祇樹給孤獨園。 ^274b23

爾時，世尊告諸比丘：「殺生有三種，謂從貪生故、
從恚生故、從癡生。
乃至邪見亦三種，從貪生、從恚生、從癡生。
離殺生亦有三種，不貪生、不恚生、不癡生。
乃至離邪見亦三種，不貪生、不恚生、不癡生。」 ^274b24

佛說是經已，諸比丘聞佛所說，歡喜奉行。
jing:: 
##  1050
（一〇五〇） ^274b28

如是我聞：
一時，佛住舍衛國祇樹給孤獨園。 ^274c1

爾時，世尊告諸比丘：「所謂有出法，出不出法。
何等為出法，出不出法？
謂不殺生出於殺生，乃至正見出於邪見。」 ^274c2

佛說是經已，諸比丘聞佛所說，歡喜奉行。
jing:: 
##  1051
（一〇五一） ^274c4

如是我聞：
一時，佛住王舍城迦蘭陀竹園。 ^274c6

時，有生聞婆羅門來詣佛所，稽首佛足，
退坐一面，白佛言：「瞿曇！
所說此、彼岸。云何此岸？
云何彼岸？」 ^274c7

佛告婆羅門：「殺生者，謂此岸；不殺生者，謂彼岸。
邪見者，謂此岸；正見者，謂彼岸。」
爾時，世尊即說偈言：
　　「少有修善人，能度於彼岸，
　　一切眾生類，駈馳走此岸。
　　於此正法律，觀察法法相，
　　此等度彼岸，摧伏死魔軍。」 ^274c9

爾時，生聞婆羅門聞佛所說，歡喜隨喜，從坐起去。 ^274c16

如是，異比丘所問、尊者阿難所問、佛問諸比丘三經，亦如上說。
jing:: 
##  1052
（一〇五二） ^274c17

如是我聞：
一時，佛住舍衛國祇樹給孤獨園。 ^274c19

爾時，世尊告諸比丘：「有惡法，有真實法。
諦聽，善思，當為汝說。
云何為惡法？謂殺生、不與取、邪婬、妄語、
兩舌、惡口、綺語、貪、恚、邪見，是名惡法。
云何為真實法？謂離殺生，乃至正見，是名真實法。」 ^274c20

佛說是經已，諸比丘聞佛所說，歡喜奉行。
jing:: 
##  1053
（一〇五三） ^274c24

如是我聞：
一時，佛住舍衛國祇樹給孤獨園。 ^274c26

爾時，世尊告諸比丘：「有惡法、惡惡法，有真實法、真實真實法。
諦聽，善思，當為汝說。
云何為惡法？謂殺生，乃至邪見，是名惡法。
云何為惡惡法？謂自殺生，教人令殺，乃至自起邪見，
復以邪見教人令行，是名惡惡法。
云何為真實法？謂不殺生，乃至正見，是名真實法。
云何為真實真實法？
謂自不殺生，教人不殺，乃至自行正見，
復以正見教人令行，是名真實真實法。」 ^274c27

佛說此經已，諸比丘聞佛所說，歡喜奉行。
jing:: 
##  1054
（一〇五四） ^275a6

如是我聞：
一時，佛住舍衛國祇樹給孤獨園。 ^275a8

爾時，世尊告諸比丘：「有不善男子、善男子。
諦聽，善思，今當為汝說。
云何為不善男子？
謂殺生者，乃至邪見者，是名不善男子。
云何善男子？謂不殺生，乃至正見，是名善男子。」 ^275a9

佛說此經已，諸比丘聞佛所說，歡喜奉行。
jing:: 
##  1055
（一〇五五） ^275a12

如是我聞：
一時，佛住舍衛國祇樹給孤獨園。 ^275a14

爾時，世尊告諸比丘：「有不善男子、不善男子不善男子，
有善男子、善男子善男子。
諦聽，善思，當為汝說。 ^275a15

「云何為不善男子？
謂殺生，乃至邪見者，是名不善男子。
云何為不善男子不善男子？
謂手自殺生，教人令殺，乃至自行邪見，
教人令行邪見，是名不善男子不善男子。 ^275a17

「云何為善男子？謂不殺生，乃至正見者，是名善男子。
云何為善男子善男子？
謂自不殺生，教人不殺，乃至自行正見，
復以正見教人令行，是名善男子善男子。」 ^275a21

佛說是經已，諸比丘聞佛所說，歡喜奉行。
jing:: 
##  1056
（一〇五六） ^275a25

如是我聞：
一時，佛住舍衛國祇樹給孤獨園。 ^275a27

爾時，世尊告諸比丘：「若成就十法者，如鐵鉾鑽水，
身壞命終，下入惡趣泥犁中。
何等為十？謂殺生，乃至邪見。
若成就十法，譬如鐵鉾仰鑽虛空，身壞命終，上生天上。
何等為十？謂不殺生，乃至正見。」 ^275a28

佛說是經已，諸比丘聞佛所說，歡喜奉行。
jing:: 
##  1057
（一〇五七） ^275b3

如是我聞：
一時，佛住舍衛國祇樹給孤獨園。 ^275b5

爾時，世尊告諸比丘：「若成就二十法者，
如鐵鉾鑽水，身壞命終，下生惡趣泥犁中。
何等為二十？謂自手殺生，教人令殺，乃至自行邪見，
復以邪見教人令行，是名二十法成就。
如鐵鉾鑽水，身壞命終，下生惡趣泥犁中。
二十法成就。譬如鐵鉾仰鑽虛空，身壞命終，上生天上。
何等為二十法？謂自不殺生，教人不殺，
乃至自行正見，復以正見教人令行，是名二十法成就。
如鐵鉾仰鑽虛空，身壞命終，上生天上。」 ^275b6

諸比丘聞佛所說，歡喜奉行。
jing:: 
##  1058
（一〇五八） ^275b16

如是我聞：
一時，佛住舍衛國祇樹給孤獨園。 ^275b17

爾時，世尊告諸比丘：「三十法成就者，如鐵鉾鑽水，
身壞命終，下生惡趣泥犁中。
何等為三十法？謂自手殺生，教人令殺，
讚歎殺生，乃至自行邪見，復以邪見教人令行，
常復讚歎行邪見者，是名三十法。
如鐵鉾鑽水，身壞命終，下生惡趣泥犁中。
有三十法成就者，如鐵鉾鑽空，身壞命終，上生天上。
何等為三十法？謂自不殺生，教人不殺，
常復讚歎不殺功德；乃至自行正見，復以正見教人令行，
常復讚歎正見功德，是名三十法成就。
如鐵鉾鑽空，身壞命終，上生天上。」 ^275b18

諸比丘聞佛所說，歡喜奉行。
jing:: 
##  1059
（一〇五九） ^275b29

如是我聞：
一時，佛住舍衛國祇樹給孤獨園。 ^275c1

爾時，世尊告諸比丘：「有四十法成就，如鐵槍投水，
身壞命終，下生惡趣泥犁中。
何等為四十法？謂手自殺生，教人令殺，
讚歎殺生，見人殺生心隨歡喜，乃至自行邪見，
教人令行，讚歎邪見，見行邪見心隨歡喜，是名四十法成就。
如鐵槍投水，身壞命終，下生惡趣泥犁中。
有四十法成就，如鐵槍鑽空，身壞命終，上生天上。
何等為四十？謂不殺生，教人不殺，口常讚歎不殺功德，
見不殺者心隨歡喜；乃至自行正見，教人令行，
亦常讚歎正見功德，見人行者心隨歡喜，是名四十法成就。
如鐵槍鑽空，身壞命終，上生天上。」 ^275c2

佛說此經已，諸比丘聞佛所說，歡喜奉行。
jing:: 
##  1060
（一〇六〇） ^275c14

如是我聞：
一時，佛住舍衛國祇樹給孤獨園。 ^275c16

爾時，世尊告諸比丘：「有非法，有正法。
諦聽，善思，當為汝說。
何等為非法？謂殺生，乃至邪見，是名非法。
何等正法？謂不殺生，乃至正見，是名正法。」 ^275c17

佛說此經已，諸比丘聞佛所說，歡喜奉行。
jing:: 
##  1061
（一〇六一） ^275c20

如是我聞：
一時，佛住舍衛國祇樹給孤獨園。 ^275c22

爾時，世尊告諸比丘：「有非律，有正律。
諦聽，善思，當為汝說。
何等為非律？謂殺生，乃至邪見，是名非律。
何等為正律？謂不殺，乃至正見，是名正律。」 ^275c23

佛說此經已，諸比丘聞佛所說，歡喜奉行。 ^275c26

如非律、正律。如是非聖及聖，不善及善，
非親近、親近，非善哉、善哉，黑法、白法，非義、
正義，卑法、勝法，有罪法、無罪法，棄法、不棄法，一一經如上說。
雜阿含經卷第三十七
 ^275c28
