大智度論釋隨喜迴向品第三十九〔卷六十一〕
author:: 聖者龍樹造
translator:: 後秦龜茲國三藏鳩摩羅什譯
pin:: 
#  39 隨喜迴向品

【經】
爾時，彌勒菩薩摩訶薩語慧命須菩提：
「有菩薩摩訶薩隨喜福德，與一切眾生共之，
迴向阿耨多羅三藐三菩提，以無所得故。
若聲聞、辟支佛福德，若一切眾生福德，
若布施，若持戒，若修定，若隨喜；是菩薩摩訶薩隨喜福德，
與一切眾生共之，迴向阿耨多羅三藐三菩提；
其福最上、第一、最妙、無上、無與等者！
何以故？聲聞、辟支佛及一切眾生布施、
持戒、修定、隨喜，為自調、為自淨、為自度故，
所謂四念處乃至八聖道分，空、無相、無作；
菩薩隨喜福德，迴向阿耨多羅三藐三菩提，
持是功德，為調一切眾生、為淨一切眾生、為度一切眾生故起。」 ^487a7

爾時，慧命須菩提白彌勒菩薩言：「諸菩薩摩訶薩念十方無量無邊阿僧祇世界中，
無量無邊阿僧祇諸滅度佛，是佛從初發心至得阿耨多羅三藐三菩提，
乃至入無餘涅槃，乃至法盡——於其中間諸善根；
應六波羅蜜，及諸聲聞人善根——若布施福德、
持戒福德、修定福德，及諸學人無漏善根、
無學人無漏善根，諸佛戒眾、定眾、慧眾、
解脫眾、解脫知見眾、一切智、大慈大悲及餘無量阿僧祇諸佛法；
及諸佛所說法，是法中學，得須陀洹果乃至得阿羅漢果、
辟支佛道，入菩薩摩訶薩位；及餘眾生種諸善根。
是諸善根，一切和合，隨喜福德，迴向阿耨多羅三藐三菩提，
最上、第一、最妙、無上、無與等者！
如是隨喜已，持是隨喜福德，迴向阿耨多羅三藐三菩提。
若有善男子行菩薩乘者作是念：『我是心迴向阿耨多羅三藐三菩提。』
是生心、緣、事，若善男子取相迴向阿耨多羅三藐三菩提，如所念可得不？」 ^487a19

彌勒菩薩語須菩提：「是善男子行菩薩乘，
迴向阿耨多羅三藐三菩提，心是緣事，
若善男子取相，不得如所念！」 ^487b8

須菩提語彌勒菩薩：「若諸緣、諸事無所有，
是善男子行菩薩乘者取相，於十方諸佛諸善根，
從初發心乃至法盡，及聲聞辟支佛諸善根，
學、無學善根，一切和合隨喜功德，迴向阿耨多羅三藐三菩提；
以無相故，是菩薩將無顛倒：無常謂常，
想顛倒、心顛倒、見顛倒；不淨謂淨、苦謂樂、
無我謂我，想顛倒、心顛倒、見顛倒？
若如緣、如事，阿耨多羅三藐三菩提亦如是，
迴向心亦如是，檀波羅蜜，尸羅、羼提、毘梨耶、
禪、般若波羅蜜，乃至十八不共法亦如是。
若爾者，何等是緣？
何等是事？何等是阿耨多羅三藐三菩提？
何等是善根？何等是隨喜心迴向阿耨多羅三藐三菩提？」 ^487b11

【論】
釋曰： ^487b23

先七品中，佛命須菩提令說般若，中間帝釋多問、多說功德事。
今彌勒順佛本意，還欲令須菩提因隨喜法廣說般若波羅蜜。 ^487b24

復次，帝釋聞上供養般若以華香、妓樂、
幡蓋之具，得福甚多，深自慶幸，此供養具，
唯我等能辦，非出家人所有。
是故彌勒欲抑其自多之情故語須菩提：
「菩薩但以心隨喜，則勝聲聞、辟支佛、一切眾生布施等及諸無漏功德，
何況華香、供養經卷等！」 ^487b27

菩薩摩訶薩義，如先說。
隨喜福德者，不勞身、口業作諸功德，但以心方便見他修福，
隨而歡喜作是念：「一切眾生中，能修福行道者最為殊勝！」
若離福德，人與畜生同行三事，三事者：
婬欲、飲食、戰鬪。能修行福德行道之人，一切眾生所共尊重愛敬。
譬如熱時，清涼滿月，無不樂仰；亦如大會告集，
伎樂、餚饌無不畢備，遠近諸人咸共欣赴。
修福之人，亦復如是。 ^487c3

福德有二種樂因緣：世間，出世間。
出世間者，諸無漏法，雖無福報，能生福德，故名福德。
是故有漏、無漏，通名福德。 ^487c12

復次，福德是菩薩摩訶薩根本，能滿所願；
一切聖人所讚歎，無智人所毀呰；智人所行處，無智人所遠離。
是福德因緣故，作人王、轉輪聖王、天王、
阿羅漢、辟支佛、諸佛世尊，大慈大悲、十力、
四無所畏、一切種智、自在無礙，皆從福德中生。 ^487c14

如是等種種福德，得正見故，隨而歡喜。 ^487c20

復次，菩薩自念：我應與一切眾生樂，而眾生能自行福德，是故心生歡喜。 ^487c21

復次，一切眾生行善，與我相似，是我同伴，是故隨喜。 ^487c23

諸菩薩摩訶薩於十方三世諸佛及菩薩、
聲聞、辟支佛及一切修福眾生布施、持戒、
修定慧，於此福德中生隨喜福德，是故名隨喜。 ^487c24

持是隨喜福德共一切眾生，迴向阿耨多羅三藐三菩提。
共一切眾生者，是福德不可得與一切眾生，而果報可與。
菩薩既得福德果報——衣服、飲食等世間樂具，以利益眾生。
菩薩以福德清淨身口，人所信受，為眾生說法，
令得十善道、四禪等，與作後世利益。
末後成佛，得福德果報，身有三十二相、
八十種隨形好、無量光明，觀者無厭；無量清淨，
梵音柔和，無礙解脫等諸佛法，於三事示現，度無量阿僧祇眾生。
般涅槃後，碎身舍利，與人供養，久後皆令得道。
是果報可與一切眾生，以果中說因故，
言「福德與眾生共」。
若福德可以與人者，諸佛從初發心所集福德盡可與人，然後更作。
善法體不可與人，今直以無畏、無惱施與眾生用。 ^487c27

「無所得故」者，義如先說。
是名菩薩摩訶薩隨喜福德，比一切聲聞、
辟支佛及眾生三種福德中，最勝、最上、
第一、最妙、無上、無與等義如先說。 ^488a13

是中說勝因緣：「是二乘福德，皆為自調、
自淨、自度。」持戒者，是自調；修禪者，是自淨；
智慧者，是自度。 ^488a16

復次，自調者，正語、正業、正命；自淨者，正念、
正定；自度者，正見、正思惟、正方便。 ^488a18

復次，布施因緣故自調，持戒因緣故自淨，修定因緣故自度。 ^488a20

修定者，是無漏法近因緣；無漏者，所謂三十七品、三解脫門等。
布施、持戒，遠故不解。 ^488a21

菩薩隨喜福德，雖無勤勞，為度一切眾生故勝。 ^488a23

問曰：
實不度一切眾生，何以言「度一切眾生故勝」？ ^488a24

答曰： ^488a25

諸佛菩薩功德力能度一切眾生，但以眾生無和合因緣故；
譬如大火常有燒力，但以薪不近，故不得燒，近則能燒。 ^488a26

爾時，須菩提以畢竟空智慧難問彌勒菩薩：
「念諸佛福德隨喜，迴向無上道，是所念過去事，是事如所念不？」 ^488a28

彌勒以二因緣故答言：「不也！」 ^488b2

一者、過去無量阿僧祇劫諸佛久已滅度，
無復遺餘；菩薩或無宿命智，或有而不能及，
但以如所聞憶想分別，故不如所念。 ^488b3

二者、諸佛及功德，出三界、出三世，斷戲論語言道，
如涅槃相，畢竟空清淨。 ^488b6

隨喜者分別諸佛及諸弟子善根功德，
是迴向心及無上道非實，故言：「不也！」 ^488b7

須菩提難言：「若無是事，是菩薩憶念分別，應墮顛倒。
若是事畢竟空清淨相，憶念亦如是，諸過去佛功德亦如是，
無分別、無異，云何得隨喜？」 ^488b9

是略說義。 ^488b12

廣則如經說，所謂須菩提問彌勒「若菩薩摩訶薩憶念過去十方無量無邊阿僧祇世界中諸滅度佛」
者，是菩薩欲起隨喜福德，佛是福德主，
是故念佛；聞經書說有過去佛名，故因是名廣念一切過去諸佛。
「從初發心」者，初發心作願：「我當度一切眾生。」
是心相應三善根：不貪、不瞋、不癡；善根相應諸善法，
及善根所起身、心、口業，和合是法，名為福德。
從初發心，行六波羅蜜，入菩薩位，得十地，
乃至坐道場，是中菩薩自修福德和合得佛道。
乃至入無餘涅槃滅度後，舍利及遺法，皆是佛自身功德和合。 ^488b13

因諸佛，大乘人行六波羅蜜相應福德；
「相應」者，除六波羅蜜，餘菩薩所行法皆攝入六波羅蜜中，
故說「應六波羅蜜和合」。
若求聲聞、辟支佛人，種布施、持戒、修定等福德。
聲聞、辟支佛人有二種：一者、漏盡，名為
「無學」；二者、得道，漏未盡，名為「學」。
是二人諸福德中善根勝，故但說「善根」。
上言「求二乘人」者，總凡夫、聖人；今「學、無學」
者，純是聖人。相好是無記色法，非是善功德，
故但說「佛五無學眾」。
大慈大悲、佛法義，如初品中說。 ^488b24

「諸佛所說法，學是法得須陀洹果，乃至入菩薩位」
者，是佛滅度後，遺法中得道，是故重說。 ^488c5

「及餘眾生種諸善根」者，此是佛在世及遺法中，
天、人乃至畜生種福德因緣。 ^488c7

是上四段福德，行者心遍緣、憶念，隨喜，
求佛道故迴向，名無上隨喜，最上、無與等。 ^488c9

問曰：
求佛道者，何以不自作功德而心行隨喜？ ^488c11

答曰：
諸菩薩以方便力，他勤勞作功德，能於中起隨喜者，福德勝自作者。 ^488c12

復次，是隨喜福德，即是實福德。
所以者何？念過去佛，即是念佛三昧，亦是六念中念佛、
念法、念僧、念戒、念捨、念天等。
因行清淨戒，入禪定，起畢竟智慧，和合故能起正隨喜。
是故不但隨喜而已，亦行是實法。
是心迴向者，即是隨喜心。
緣者，隨喜心所緣，所謂一切諸佛及一切眾生所作功德。
事者，若是所緣之本，福德是緣功德所住處，
所謂諸佛及眾生，并土地、山林、精舍住處，
皆名「事」。 ^488c14

「如所念可得不？」
彌勒答言：「不也！」 ^488c23

須菩提語彌勒：「若諸事、諸緣無所有者，云何不墮顛倒？」 ^488c24

顛倒者，四顛倒，三種分別。
此顛倒是譬喻，無佛而憶想念佛，猶如無常而念常、不淨而念淨。 ^488c25

問曰：
見為諸顛倒本，如得初道人，能起想、心顛倒，
無見顛倒，以見諦道斷故。 ^488c27

答曰：
是顛倒，生時異、斷時異。
生時，想在前，次是心，後是見；斷時，先斷見，見諦所斷故。
顛倒體皆是見相，見諦所斷。 ^488c29

想、心顛倒者，學人未離欲，憶念忘故取淨相、
起結使；還得正念即時滅，如經中譬喻：
「如渧水墮大熱鐵上，即時消滅。」
小錯故假名顛倒，非實顛倒。
是故說：凡夫人三種顛倒，學人二種顛倒。 ^489a3

復次，諸緣、諸事如實畢竟空，念亦空，菩提亦空，
隨喜心亦空，檀波羅蜜乃至十八不共法亦空。
若諸法一相，所謂無相，此中何等是「緣」？
何等是「事」？何等是「心迴向無上道」？ ^489a7

【經】
彌勒菩薩語須菩提：「若諸菩薩摩訶薩久行六波羅蜜、
多供養諸佛、種善根、與善知識相隨、善學自相空法；
是諸菩薩，是緣、是事、諸佛、諸善根、隨喜福德，
不取相，迴向阿耨多羅三藐三菩提，以不二法非不二法、
非相非不相、非可得法非不可得法、非淨非垢、
不生不滅法，是名迴向阿耨多羅三藐三菩提。
若諸菩薩不久行六波羅蜜、不多供養諸佛、
不種善根、不與善知識相隨、不善學自相空法；
是諸菩薩，是諸緣、是諸事、諸佛、諸善根、
隨喜福德，諸心取相，迴向阿耨多羅三藐三菩提，是不名迴向。 ^489a12

「須菩提！如是般若波羅蜜義乃至一切種智義——所謂內空乃至無法有法空，
不應為新學菩薩說。
何以故？是菩薩所有少許信樂恭敬清淨心皆亡失。
當在阿鞞跋致菩薩摩訶薩前說，若有為善知識所護，
若久供養諸佛、種諸善根，應為是人說如是般若波羅蜜義乃至一切種智義——所謂內空乃至無法有法空。
是人聞是法，不沒、不驚、不畏、不怖。 ^489a23

「須菩提！菩薩摩訶薩隨喜福德，應如是迴向阿耨多羅三藐三菩提，
所謂菩薩用心隨喜功德，迴向阿耨多羅三藐三菩提，
是心盡、滅、變、離，是緣、是事、是諸善根亦盡、
滅、變、離。是中何等是隨喜心？
何等是諸緣？何等是諸事？
何等是諸善根隨喜迴向阿耨多羅三藐三菩提？
二心不俱，是心性亦不可得迴向，菩薩云何隨喜心迴向阿耨多羅三藐三菩提？
若菩薩摩訶薩行般若波羅蜜時，如是知：
是般若波羅蜜無有法，乃至檀波羅蜜亦無有法；
色無有法，受、想、行、識乃至阿耨多羅三藐三菩提無有法。
菩薩摩訶薩應如是隨喜功德，迴向阿耨多羅三藐三菩提。
若能如是迴向，是名隨喜功德迴向阿耨多羅三藐三菩提。」 ^489b2

【論】
釋曰：
彌勒意：以諸法甚深，隨喜心微妙，所謂不壞諸法相，
而隨喜心迴向無上道，是事甚難！
凡夫人心剛強，不能行是法。
是故彌勒答言：若行者久修六波羅蜜，
諸功德深厚故不動，所謂能信、能行，多供養諸佛、
種善根故，集無量無邊阿僧祇功德，結使折損，
其心柔軟，此是先世因緣。
今世得好師、好同學，亦自學諸法實相空，巧方便故不著是空。
如是等種種無量因緣故，諸法雖無相，
而能起隨喜心，迴向無上道。
譬如鐵雖堅#CB00468;，入鑪則柔軟，
隨作何器；菩薩心亦如是，久行六波羅蜜、
善知識所護故，其心調柔；過去諸佛、諸緣、
諸事、諸善根中，不取相，能起隨喜心，用無相迴向無上道。
無相者，能用不二非不二乃至不生不滅等。 ^489b16

與上相違者，是名不能迴向。
彌勒知須菩提樂說空故語言：「如是般若波羅蜜隨喜義，不應新學菩薩前說。」
何以故？若有少福德善根者，聞是畢竟空法，
即著空，作是念：「若一切法畢竟空無所有者，我何為作福德？」
則忘失善業。以是故，新發意菩薩，先教取相隨喜，
漸得方便力，爾乃能行無相隨喜。
譬如鳥子，羽翼未成，不可逼令高翔；六翮成就，則能遠飛。 ^489c2

阿鞞跋致菩薩，入法位，得法忍，能信、能行，故可為說。
若有久行六波羅蜜、與善知識相隨，內福德、
外因緣力助，雖非阿鞞跋致，能信、能行。
是二種人聞是，心清淨，歡喜信受。
如久飢渴者，得好飲食；如大熱得涼、大寒得溫，其心愛樂歡喜。
是二菩薩亦如是，得是無相智慧，作是念：
「我因是智慧，能度無量眾生，何況有驚懼、恐怖！
恐怖從我心中出，是法中諸法相尚空，
何況有我而決定取諸法相，聞一切法無相，則生驚懼！」 ^489c10

是說隨喜義體竟，後當更以種種異門釋上事。 ^489c20

復次，「須菩提！菩薩應如是思惟：『用是心迴向無上道，
是心念念盡、滅、變、離，無有住時。』」
是諸緣、事，所謂過去諸佛及諸善根。
諸佛等諸緣事久已滅，隨喜心今滅；既滅無異，
是故經中說：「用是心迴向，是心即盡滅。」
如是等入過去世故，入諸法實相故，無有分別是心、
是緣、是事、是善根等。
若能如是迴向，是為正迴向。 ^489c21

復次，一時二心不和合，隨喜心時無菩提心；
一切心相畢竟空，不可以取相迴向。
何以故？菩薩知般若波羅蜜空，無有定法。
如般若波羅蜜，一切法乃至無上道亦如是。
是時斷法愛、捨著心，於空無諍，是名菩薩正迴向。 ^489c28

【經】
爾時，釋提桓因語須菩提：「新發意菩薩聞是事，
將無驚懼、怖畏？須菩提！
云何新發意菩薩作諸善根迴向阿耨多羅三藐三菩提？
復云何隨喜福德迴向阿耨多羅三藐三菩提？」 ^490a6

須菩提語釋提桓因：「若新發意菩薩行般若波羅蜜，
不受是般若波羅蜜，以無所得故、無相故，乃至檀波羅蜜亦如是。
多信解內空乃至多信解無法有法空，多信解四念處乃至十八不共法。
常與善知識相隨，是善知識為說六波羅蜜義，
開示、分別，如是教授，令常不離般若波羅蜜，
乃至得入菩薩法位，終不離般若波羅蜜乃至不離檀波羅蜜，
不離四念處乃至十八不共法。
亦教語魔事，聞種種魔事已，不增不減。
何以故？是菩薩摩訶薩不受一切法故。
是菩薩亦常不離諸佛，乃至得菩薩位，
於中種善根；以是善根故，生菩薩家，乃至得阿耨多羅三藐三菩提，
終不離是善根。 ^490a10

「復次，新發意菩薩摩訶薩於過去十方無量無邊阿僧祇世界中諸佛斷生死道、
斷諸戲論、道盡、棄重擔、滅聚落刺、斷諸有結、
正智、得解脫，及弟子所作功德，於中若剎利大姓、
婆羅門大姓、居士大家、四天王天乃至淨居天所種善根——是一切和合稱量，
以隨喜心，最上、第一、最妙、無上、無與等者，迴向阿耨多羅三藐三菩提。」 ^490a23

爾時，彌勒菩薩語須菩提：「若新發意菩薩摩訶薩念諸佛及弟子諸善根隨喜功德最上、
第一、最妙、無上、無與等者，隨喜已，應迴向阿耨多羅三藐三菩提；
云何菩薩不墮想顛倒、心顛倒、見顛倒？」 ^490b1

須菩提言：「若菩薩摩訶薩念諸佛及僧，
於中不生佛想、不生僧想，無善根想；用是心迴向阿耨多羅三藐三菩提，
是心中亦不生心想。
菩薩如是迴向，想不顛倒、心不顛倒、見不顛倒。
若菩薩摩訶薩念諸佛及僧善根，取相；
取相已，迴向阿耨多羅三藐三菩提，菩薩如是名為想顛倒、
心顛倒、見顛倒。若菩薩摩訶薩用是心念諸佛及僧諸善根；
是心念時，即知盡滅；若盡滅，是法不可得迴向，
所用迴向心亦是盡滅相，所迴向處法亦如是相。
若如是迴向，是名正迴向，非邪迴向。
菩薩摩訶薩應如是迴向阿耨多羅三藐三菩提。 ^490b6

「復次，若菩薩摩訶薩，過去諸佛善根及弟子善根，
是中凡夫人聞法種善根，若諸天、龍、夜叉、
揵闥婆、阿修羅、迦樓羅、緊那羅、摩睺羅伽聞法種善根，
若剎利大姓、婆羅門大姓、居士大家、四天王天乃至阿迦尼吒天聞法種善根，
發阿耨多羅三藐三菩提心——是一切福德和合稱量，
隨喜功德，最上、第一、最妙、無上、無與等者，迴向阿耨多羅三藐三菩提。
是時菩薩若如是知是諸法盡滅，所迴向處法亦自性空，
能如是迴向，是名真迴向阿耨多羅三藐三菩提。 ^490b18

「復次，若菩薩如是知，無有法能迴向法。
何以故？一切法自性空故。
若如是迴向，是名正迴向阿耨多羅三藐三菩提。
如是菩薩摩訶薩行般若波羅蜜乃至檀波羅蜜，
不墮想顛倒、心顛倒、見顛倒。
何以故？菩薩不著是迴向，亦不見以諸善根迴向菩提心處，
是名菩薩摩訶薩無上迴向。」 ^490b28

【論】
問曰： ^490c5

「新發意菩薩聞是事，將無怖畏、驚懼者耶？」
此義先已問答，今何以復問？ ^490c6

答曰：
上彌勒雖語須菩提：「不應為新學說；可為阿鞞跋致及久行者說，
是二種人，聞能信行。」
已說正迴向因緣，而猶說空法，是故帝釋疑言：
「是眾中有新發意者，云何更說使不恐怖？」 ^490c7

須菩提欲成彌勒所說，欲令新發意者應正迴向，
故答帝釋：「若新發意菩薩，雖不久行六波羅蜜、
不供養諸佛，而以利根、得善知識是二因緣故，堪任正迴向。」 ^490c12

是故語帝釋：「新發意菩薩行般若波羅蜜，
不受是般若，以無所得故、畢竟空故。」
般若波羅蜜亦不得、亦不著。
乃至檀波羅蜜亦如是。 ^490c15

「多信解內空」者，常修樂入觀內空三昧故信解。
乃至十八不共法多信解亦如是。
善知識相，如先說。 ^490c18

此中但明：能隨六波羅蜜義說；聞是義已，
常不離般若波羅蜜，乃至得入菩薩法位——有久行入菩薩位，
有新發意入菩薩位。 ^490c21

復次，是新發意菩薩，善知識為說魔事；
聞魔事已，不增不減，以善修習諸法實相故。
若魔欲破，為欲破空，空則無破；若有增益，
如幻如夢，何所增益？
是故說「不增不減」。 ^490c24

是因緣故，常不離諸佛，常生菩薩家，世世不離善根乃至無上道。
是新發意菩薩得如是因緣，與久發意無異。 ^490c28

復次，隨喜迴向，所謂新發意菩薩於過去十方無量阿僧祇世界中諸佛斷道者，
斷生死道，入無餘涅槃。
諸戲論斷故言滅諸戲論。
以空空等三昧捨八聖道分故言道盡。
五眾能生苦惱故是「重擔」。
五眾有二種捨：一者、有餘涅槃中，捨五眾因緣——諸煩惱；
二者、入無餘涅槃中，捨五眾果。
一切白衣舍名為聚落。
出家人依白衣舍活，而白衣舍有五欲刺，
為食故來入惡刺果林；以取果故，為刺所刺。
如人著木屐踐刺，刺則摧折；如是諸佛以禪定、
智慧屐摧五欲刺，名滅斷下五分結。
有分結盡名斷上分五結。
諸法實相，金剛三昧相應智慧，斷一切煩惱及習，
故言「正智、得解脫」。
如是等，皆名讚歎。 ^491a1

「過去諸佛及弟子所作功德」者，佛弟子有三種：
菩薩、辟支佛、聲聞。
「剎利大姓乃至淨居天，是中種善根」者，
是四種福田因，是種福德處。 ^491a15

是福德和合稱量隨喜心，最上、無與等，迴向無上道。 ^491a18

是迴向心，作正非邪。
所以者何？
今彌勒問須菩提：「若新發意菩薩念諸佛等功德，
迴向無上道，云何不墮顛倒？」 ^491a20

須菩提答：「若是菩薩以般若波羅蜜方便力故，
於諸佛不生佛想及弟子想，諸善根中不生善根想。」
一切法從和合生，無有自性，故無有定法名為佛，是故不生佛等想。
是迴向心，亦不生心想。
是故菩薩不墮顛倒。 ^491a22

與上相違，即墮顛倒。 ^491a27

復次，菩薩以是心念諸佛等及諸善根，
是心盡時即知盡，盡心不得迴向。
何以故？變失滅壞故。
是心亦入無常門，到法性中；法性中無有分別是心、
是非心，是佛、是弟子，是善根、是無上道。
迴向心、迴向處，盡相亦如是。
初心是憶念過去諸佛等隨喜功德，後心是迴向心。
若如是迴向，是名「正迴向」。 ^491a28

問曰：
初心、後心是生滅相，可無常；所迴向處法是無上道，
在未來世中，云何言盡滅？ ^491b6

答曰：
汝不聞我先答：「入無常門，到法性中。」
此中不說「盡是無常」，但說「諸法實相是盡」。
先亦說：「阿耨多羅三藐三菩提，出三世、
過三界，無受相。」能如是迴向者，是為正迴向。 ^491b8

復次，非正非邪迴向，所謂菩薩於過去諸佛善根等，
乃至無上、無與等，迴向無上道。
若菩薩知是事皆盡滅，知迴向處法亦自性空，
能知滅、知空，是「真迴向」。
若過去法無常，無常故不可迴向自性空法中；
若過去法空，空故不可迴向自性空法中。
用如是智慧迴向，是名「正迴向」。 ^491b12

復次，若菩薩知一切法因緣生故無自力常住，
自法相不動，況能有所作？
無所作故，一切法中無有法能迴向法，
是名「正迴向」。如是菩薩雖行般若波羅蜜等諸善法，
亦不墮顛倒，一切法不著故。 ^491b18

【經】
「復次，若菩薩摩訶薩知所起福德離五眾、
十二入、十八界，亦知般若波羅蜜是離相，
乃至檀波羅蜜是離相，內空乃至無法有法空是離相，四念處乃至十八不共法是離相。
如是菩薩摩訶薩隨喜心起福德，迴向阿耨多羅三藐三菩提。 ^491b24

「復次，若菩薩摩訶薩隨喜福德，知隨喜福德自性離；
亦知諸佛離佛性；諸善根亦離善根性；
菩提心，菩提心性亦離；迴向，迴向性亦離；
菩薩，菩薩性亦離；般若波羅蜜，般若波羅蜜性亦離；
禪波羅蜜、毘梨耶波羅蜜、羼提波羅蜜、
尸羅波羅蜜；檀波羅蜜，檀波羅蜜性亦離；
乃至十八不共法，十八不共法性亦離。
菩薩摩訶薩應如是行離相般若波羅蜜，是名菩薩摩訶薩般若波羅蜜中生隨喜福德。 ^491b29

「復次，菩薩摩訶薩，諸過去滅度佛諸善根，
若欲迴向，應如是迴向，作是念：『如諸佛滅度相，
諸善根相亦如是，滅度法相亦如是；我用心迴向，是心相亦如是。』
若能如是迴向，當知是迴向阿耨多羅三藐三菩提，
不墮想顛倒、心顛倒、見顛倒。
若菩薩摩訶薩行般若波羅蜜時，取諸佛、
善根相迴向阿耨多羅三藐三菩提，是不名為迴向。
何以故？諸過去佛及善根非相緣、非無相緣。
若菩薩摩訶薩作如是取相，是不名善根迴向阿耨多羅三藐三菩提。
如是菩薩摩訶薩墮想顛倒、心顛倒、見顛倒。
若菩薩摩訶薩，諸佛及諸善根及諸心不取相，是名以諸善根迴向阿耨多羅三藐三菩提。
是菩薩摩訶薩不墮想顛倒、心顛倒、見顛倒。」 ^491c9

爾時，彌勒菩薩問須菩提：「云何菩薩摩訶薩於諸善根不取相，
能迴向阿耨多羅三藐三菩提？」 ^491c23

須菩提言：「以是事故，當知菩薩摩訶薩所學般若波羅蜜中，
應有般若波羅蜜方便力。
若是福德離般若波羅蜜，不得迴向阿耨多羅三藐三菩提。
何以故？般若波羅蜜中，諸佛不可得，諸善根不可得，迴向阿耨多羅三藐三菩提心亦不可得。
於是中，菩薩摩訶薩行般若波羅蜜時，
應如是思惟：『諸過去佛及弟子身皆滅，
諸善根亦滅；我今取相分別諸佛、諸善根及諸心，
如是取相迴向阿耨多羅三藐三菩提，諸佛所不許。
何以故？取相、有所得故，所謂於過去諸佛取相分別。』
是故菩薩摩訶薩欲以諸善根迴向阿耨多羅三藐三菩提，
不應有得、不應取相。
如是迴向，若有得、取相迴向，諸佛不說有大利益。
何以故？是迴向雜毒故。
譬如美食雜毒，雖有好色、好香，為人所貪而雜毒；
愚癡之人食之歡喜，貪其好色香美可口；
飯欲消時，受若死、若死等苦。 ^491c25

「若善男子、善女人不諦受、不諦取相、不諦誦讀、
不解中義，如是教他言：『汝善男子！
過去、未來、現在十方諸佛，從初發意已來至得阿耨多羅三藐三菩提，
入無餘涅槃乃至法盡，於其中間，行般若波羅蜜時作諸善根；
行禪波羅蜜、毘梨耶波羅蜜、羼提波羅蜜、
尸羅波羅蜜、檀波羅蜜時作諸善根；修四禪、
四無量心、四無色定、四念處乃至八聖道分、
佛十力乃至修十八不共法時作諸善根；
淨佛世界、成就眾生作諸善根；及諸佛戒眾、
定眾、慧眾、解脫眾、解脫知見眾、一切種智、
無錯謬法、常捨行；及諸弟子是中所種善根，
及諸佛所記當作辟支佛，是中諸天、龍、
阿修羅、迦樓羅、緊那羅、摩睺羅伽等所種善根——是諸福德稱量和合隨喜，
迴向阿耨多羅三藐三菩提。』
是迴向以取相得法故，如雜毒食。
得法者，終無正迴向。
何以故？是得法雜毒，有相、有動、有戲論。
若如是迴向，則為謗佛，不隨佛教、不隨法說。
是善男子、善女人求佛道，應如是學過去、
未來、現在諸佛從初發意乃至法盡，及弟子行般若波羅蜜時作善根，
乃至修一切種智，如上說。 ^492a14

「云何諸善根迴向阿耨多羅三藐三菩提正迴向？
有求佛道善男子、善女人行般若波羅蜜，
不欲謗諸佛者，諸福德應如是迴向：『如諸佛所知無上智慧，
是諸善根相、是諸善根性，我亦如是隨喜；
如諸佛所知，我亦如是迴向阿耨多羅三藐三菩提。』
求菩薩道善男子、善女人應如是迴向阿耨多羅三藐三菩提。
若如是迴向，則為不謗佛，如佛所教、如佛法說。
是菩薩摩訶薩迴向，則無雜毒。」 ^492b6

【論】
釋曰：
所起福德離五眾者，先但說過去事，今說自起隨喜福德。
若知是福德中無五眾、十二入、十八界，
雖行般若波羅蜜等諸法，亦知空離相，如是福德名正迴向。 ^492b15

復次，若菩薩知隨喜福德中隨喜福德性自離；
諸佛及善根，并諸起阿耨多羅三藐三菩提心、
迴向心、菩薩般若波羅蜜等諸行法，知自性空，是名正迴向。
隨喜福德者，總說一切福德相；善根、隨喜起福德，是別相說。
菩薩自緣所求阿耨多羅三藐三菩提，是名阿耨多羅三藐三菩提心。
是菩薩隨喜心功德果，但求無上道，是名迴向心。
行者五眾中，假名字為菩薩，般若波羅蜜等諸法，如先義說。
先說福德中離五眾；今說福德，福德自相空。 ^492b19

復次，菩薩念過去佛因緣生福德，應如是迴向：
「如過去諸佛入無餘涅槃，無相、無戲論，
性常寂滅，是福德及迴向心亦如是。」
如是迴向，是名正迴向，不墮顛倒。 ^492b29

復次，若菩薩於諸過去佛功德取相、分別迴向，是不名迴向。
何以故？有相是一邊，無相是一邊，離是二邊行中道，是諸佛實相。
是故說：「諸過去佛不墮相數中，不墮無相數中。」
若如是取相數，是不名迴向，則墮顛倒。
與上相違，是為不墮顛倒。 ^492c3

是事難故，彌勒重問，所謂一切法不取相而復能迴向。 ^492c9

須菩提是中不得決定答處，是故語彌勒：
「以是事故，菩薩學般若波羅蜜，求方便力。」
是福德離般若波羅蜜，不得迴向者，一切法中，
一法實而不誑，所謂阿耨多羅三藐三菩提；
隨是阿耨多羅三藐三菩提，行不誑道，爾乃可得。
不誑道者，即是般若波羅蜜。
是故說：「離般若波羅蜜，是福德不可得迴向。」
何以故？是般若波羅蜜畢竟空，無有分別；
福德若離般若波羅蜜、若不離般若波羅蜜，不可得迴向。 ^492c10

菩薩應作是念：「諸過去佛及弟子身并諸善根、
福德皆滅；我今取相分別，所謂是諸佛、
是弟子、是善根、是隨喜福德，取相迴向，我為不是！
何以故？與諸法實相異故。
受果報已，久久當盡故；不疾至佛道，有所得故。
於過去諸佛憶想分別，即是大失！
所謂過去佛空無，而我憶想分別！」 ^492c20

「譬如雜毒食」：「食」是隨喜福德，「毒」是取相故愛見等諸煩惱生。
「好色」者，福德因緣，作人王、轉輪王、天王，得福樂。
「好香」者，得好名譽、富貴、勢力。
凡夫無智之人，所共貪愛。
「愚癡人」者，是新發意取相著心菩薩。
「食之歡喜」者，富樂福德因緣故，於天、人中受此富樂。 ^492c26

「飯欲消時，受若死、若死等苦」者，是富樂若無常、
破壞、離時，憂愁遂死，若次死受諸苦惱。 ^493a3

復次，「若死、若死等」者，自失命根名「死」，失所著物名「死等」。 ^493a5

復次，「若死、若死等」者，苦惱多故，失智慧命，
名「死」；妨行善道，名「死等」。 ^493a7

此經中須菩提自說：是無智人「不審諦受」，
不取其義，但著語言。
「不諦取相」者，不如法分別。
「不諦讀誦」者，忘失句逗，若自失、若受不具足。
「不解義」者，不得經意。
如是少智師教化弟子：「汝善男子！
過去、未來、現在十方諸佛，從初發意乃至如是迴向。」
則為謗佛，不隨佛教，不隨法說。 ^493a8

與此相違，名為「正迴向」。
復次，正迴向，菩薩應作是念：「如十方三世諸佛所知，用無上智慧知諸善根相。」
一切智人中，佛第一勝；佛所知諸善根，
必是實相；如佛所知，我亦用如是善根相迴向。
譬如射地，無不著時；若射餘物，或著、或不著。
如諸佛所知隨喜，如射地無不著；若用餘道隨喜，
如射餘物，或著、或不著。
如是迴向，是為不謗佛。 ^493a15

【經】
「復次，求佛道善男子、善女人行般若波羅蜜時，
諸善根應如是迴向：如色不繫欲界、不繫色界、
不繫無色界；不繫法者，不名過去、不名未來、不名現在。
如受、想、行、識不繫欲界、不繫色界、不繫無色界；
不繫法者，不名過去、未來、現在。
十二入、十八界亦如是。
如般若波羅蜜不繫欲界、不繫色界、不繫無色界；
不繫法者，不名過去、未來、現在。
禪波羅蜜乃至檀波羅蜜亦如是，內空乃至無法有法空亦如是。
如四念處不繫欲界、不繫色界、不繫無色界；
不繫法者，不名過去、未來、現在。
乃至八聖道分亦如是，佛十力乃至十八不共法亦如是。
如如、法性、法相、法住、法位、實際、不可思議性，
戒、定、慧、解脫、解脫知見眾、一切種智、無錯謬法、
常捨行，不繫欲界、不繫色界、不繫無色界；
不繫法者，不名過去、未來、現在。
是迴向、所迴向處、行者不繫皆亦如是。
如是諸佛亦不繫，諸善根亦不繫，是諸聲聞、
辟支佛善根亦不繫；不繫法者，不名過去、
未來、現在。 ^493a24

「若菩薩摩訶薩行般若波羅蜜時，如是知色不繫三界；
不繫法者，不名過去、未來、現在。
若法不過去、未來、現在者，不可以取相有所得法迴向阿耨多羅三藐三菩提。
何以故？是色無生。
若法無生則無法，無法中不可迴向。
受、想、行、識亦如是。 ^493b14

「檀波羅蜜乃至般若波羅蜜，四念處乃至無錯謬法、
常捨行，不繫三界。
不繫法者，亦非過去、未來、現在。
若非過去、未來、現在法者，不可以取相有所得法迴向阿耨多羅三藐三菩提。
何以故？是法無生。
若法無生則無法，無法中不可迴向。
菩薩摩訶薩如是迴向則無雜毒。 ^493b19

「若求佛道善男子、善女人以取相得法，
以諸善根迴向阿耨多羅三藐三菩提，是名邪迴向。
若邪迴向，諸佛所不稱譽。
用是邪迴向，不能具足檀波羅蜜乃至般若波羅蜜，
不能具足四念處乃至八聖道分、內空乃至無法有法空、
佛十力乃至無錯謬法、常捨行，不能具足淨佛世界、
成就眾生；若不能淨佛世界、成就眾生，則不能得阿耨多羅三藐三菩提。
何以故？是迴向雜毒故。 ^493b26

「復次，菩薩摩訶薩行般若波羅蜜時，應作是念：
『如諸佛所知諸善根迴向，是真迴向；我亦應以是法相迴向。』
是名正迴向。」 ^493c5

爾時，佛讚須菩提：「善哉！
善哉！如汝所為，為作佛事。
為諸菩薩摩訶薩說所應迴向法，以無相、
無得、無出、無垢無淨、無法性、自相空、常性空、
法性、如、實際故。須菩提！
若三千大千世界中眾生皆當得十善道、
四禪、四無量心、四無色定、五神通。
於須菩提意云何？
是眾生得福多不？」 ^493c8

「甚多！世尊！」
佛言：「不如是善男子、善女人於諸善根心不著，
迴向阿耨多羅三藐三菩提，最上、第一、
最妙、無上、無與等。 ^493c14

「復次，須菩提！若三千大千世界中眾生皆當作須陀洹乃至阿羅漢、
辟支佛，若有善男子、善女人盡形壽供養、
恭敬、尊重、讚歎，衣服、飲食，臥具、醫藥，供給所須。
於須菩提意云何？
是善男子、善女人，是因緣故，得福德多不？」 ^493c17

「甚多！世尊！」
佛言：「不如是善男子、善女人於諸善根心不著，
迴向阿耨多羅三藐三菩提，最上、第一、
最妙、無上、無與等。 ^493c22

「復次，須菩提！若三千大千世界中眾生皆發阿耨多羅三藐三菩提心，
十方如恒河沙等世界中一一眾生，如恒河沙等劫，
恭敬、尊重、讚歎、供養是菩薩，衣服、飲食，
臥具、醫藥，供給所須。
於須菩提意云何？
是善男子、善女人，是因緣故，得福多不？」 ^493c24

「甚多！世尊！無量無邊阿僧祇，不可以譬喻為比。
世尊！若是福德有形者，十方如恒河沙等世界所不受！」 ^494a1

佛告須菩提：「善哉！
善哉！如汝所言。雖爾，不如善男子、善女人於諸善根心不著迴向阿耨多羅三藐三菩提，
最上、第一、最妙、無上、無與等。
是無著迴向功德，比前功德，百倍、千倍、百千億倍乃至算數譬喻所不能及！
何以故？是善男子、善女人取相得法，行十善道、
四禪、四無量心、四無色定、五神通，取相得法供養須陀洹，
恭敬、尊重、讚歎，衣服、飲食，臥具、醫藥，供給所須，乃至取相供養菩薩故。」 ^494a3

爾時，四天王天與二萬諸天子合掌禮佛，
作是言：「世尊！菩薩摩訶薩最大迴向，以方便力故、
以無所得故、以無相法故、以無覺法故，諸善根迴向阿耨多羅三藐三菩提。
如是迴向，不墮二法。」 ^494a12

爾時，釋提桓因亦與無數三十三天及餘諸天子持天華、
瓔珞、擣香、澤香、天衣、幡蓋、鼓天伎樂以供養佛，
作如是言：「世尊！菩薩摩訶薩最大迴向，
以方便力故、以無所得故、以無相法故、
以無覺法故，諸善根迴向阿耨多羅三藐三菩提。
如是迴向，不墮二法。」 ^494a16

須夜摩天王與千天子，刪兜率陀、化樂、
他化自在諸天王各與千天子俱，供養佛已，
作如是言：「世尊！菩薩摩訶薩最大迴向，
以方便力故、以無所得故、以無相法故、
以無覺法故，諸善根迴向阿耨多羅三藐三菩提。
如是迴向，不墮二法。」 ^494a22

爾時，諸梵天王與無數百千億那由他諸天俱詣佛所，
頭面禮佛足，發大音聲，作如是言：「未曾有也！
世尊！菩薩摩訶薩為般若波羅蜜所護，
以方便力故，勝前善男子、善女人取相有所得者。」 ^494a28

光音天乃至阿迦尼吒天與無數百千億那由他諸天俱詣佛所，
頭面禮佛足，發大音聲，作如是言：「未曾有也！
世尊！菩薩摩訶薩為般若波羅蜜所護，
以方便力故，勝前善男子、善女人取相有所得者。」 ^494b3

爾時，佛告四天王天乃至阿迦尼吒諸天子：
「若三千大千世界中所有眾生皆發阿耨多羅三藐三菩提心，
是一切菩薩念過去、未來、現在諸佛及聲聞、
辟支佛諸善根，從初發意乃至法住，於其中間所有善根；
并餘一切眾生所有善根——所謂布施、
持戒、忍辱、精進、一心、智慧，檀波羅蜜乃至般若波羅蜜，
戒眾、定眾、慧眾、解脫眾、解脫知見眾——如是等諸餘無量佛法，
一切和合隨喜；隨喜已，迴向阿耨多羅三藐三菩提，以取相有所得故。
復有善男子、善女人發阿耨多羅三藐三菩提心，
念過去、未來、現在諸佛及聲聞、辟支佛，
從初發意乃至法住，於其中間所有善根；
并餘一切眾生所有善根——所謂布施、
持戒、忍辱、精進、一心、智慧，檀波羅蜜乃至無量諸佛法，
一切和合稱量，以無所得故、無二法故、
無相法故、不著法故、無覺法故，是最上隨喜，
第一、最妙、無上、無與等隨喜；隨喜已，迴向阿耨多羅三藐三菩提。
是善男子、善女人功德勝前善男子、善女人功德，
百倍、千倍、百千億倍乃至算數譬喻所不能及！」 ^494b8

爾時，須菩提白佛言：「世尊！
世尊說善男子、善女人和合諸善根稱量，
隨喜迴向，最上、第一、最妙、無上、無與等。
世尊！云何名隨喜最上乃至無與等？」 ^494b28

佛言：「若善男子、善女人念過去、未來、現在諸法，
不取不捨、不念非不念、不得非不得，是諸法中，
亦無有法生者滅者、若垢若淨，諸法不增不減、
不來不去、不合不散、不入不出；如過去、
未來、現在諸法相，如如相、法性、法住、法位，
我亦如是隨喜；隨喜已，迴向阿耨多羅三藐三菩提，
如是迴向，最上、第一、最妙、無上、無與等！
須菩提！是隨喜法，比餘隨喜，百倍、千倍、百千億倍乃至算數譬喻所不能及！ ^494c2

「復次，須菩提！求佛道善男子、善女人於過去、
未來、現在諸佛及聲聞、辟支佛從初發心乃至法住，
於其中間所有善根，若布施乃至智慧，
檀波羅蜜乃至無量諸佛法，及餘一切眾生所有善根，
若欲隨喜者，應如是隨喜！
作是念：『布施與解脫等，戒、忍、精進、禪、智與解脫等；
色與解脫等，受、想、行、識亦與解脫等；內空與解脫等，
乃至無法有法空亦與解脫等；四念處與解脫等，
乃至八聖道分亦與解脫等；佛十力與解脫等，
乃至一切種智亦與解脫等；戒眾、定眾、
慧眾、解脫眾、解脫知見眾，亦與解脫等；
隨喜與解脫等；過去、未來、現在諸法與解脫等；
十方諸佛與解脫等；諸佛迴向與解脫等；
諸佛與解脫等，諸佛滅度與解脫等；諸佛弟子聲聞、
辟支佛與解脫等，諸佛弟子滅度與解脫等；
諸佛法相與解脫等，諸聲聞、辟支佛法相與解脫等，一切諸法相亦與解脫等。
我以是諸善根相隨喜功德迴向阿耨多羅三藐三菩提，
亦與解脫等，不生不滅故。』
須菩提！是名諸菩薩摩訶薩隨喜功德，
最上、第一、最妙、無上、無與等。
須菩提！菩薩成就是隨喜功德，當疾得阿耨多羅三藐三菩提。 ^494c11

「復次，須菩提！十方如恒河沙等諸佛及弟子現在，
若有求佛道善男子、善女人盡形壽供養是諸佛及弟子一切所須，
供養、恭敬、尊重、讚歎，衣服、飲食，臥具、醫藥；
是諸佛滅度後，晝夜懃修，供養、恭敬、尊重、
讚歎，華香乃至旛蓋伎樂，以取相有所得故。
持戒、忍辱、精進、禪定、修智慧，以取相有所得故。
復有善男子、善女人發意求阿耨多羅三藐三菩提，
行檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜、般若波羅蜜時，
以不取相、無所得法方便力諸善根迴向阿耨多羅三藐三菩提，
是福德最上、第一、最妙、無上、無與等，勝前福德，
百倍、千倍、百千億倍乃至算數譬喻所不及！
如是，須菩提！菩薩摩訶薩行檀波羅蜜時，
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜時，以方便力故，
諸善根應迴向阿耨多羅三藐三菩提，
以不取相、無所得法故。」 ^495a4

【論】
釋曰：
菩薩應作是念：從色乃至常捨行諸法，
不繫三界故，三世不攝。
諸佛及弟子并諸功德，隨喜心、迴向處、
所用迴向法、迴向者亦如是，是名正迴向。 ^495a22

爾時，菩薩作是念：若色出三界、三世不攝，不可以取相有所得迴向。
何以故？是色出三界者，即是色實相，初、
後生相不可得，如〈破生品〉中說。
若法無生，即是無所有，無所有迴向心云何迴向無所有菩提心？
色、受、想、行、識乃至常捨行亦如是。
是名「無雜毒迴向」，所謂「無相無得迴向」。
「雜毒」者，所謂諸佛不讚歎，不能具足六波羅蜜等，乃至不能得阿耨多羅三藐三菩提。 ^495a25

復次，菩薩應作是念：「如十方三世諸佛所知，
應如是生心、如是念、如是觀、如是迴向，
是功德直至無上道，我亦如是隨喜迴向。」
是菩薩必得實隨喜，迴向不虛，如先說因緣。 ^495b5

是略說諸迴向品。
菩薩禮佛有三品：一者、悔過品，二者、隨喜迴向品，
三者、勸請諸佛品。
廣說則無量無邊。 ^495b9

「善哉！善哉！汝作佛事」者，佛初發心，誓度一切眾生；
須菩提雖是阿羅漢，而能助佛說法，開菩薩道，
是故讚言：「善哉！善哉！」 ^495b11

復次，佛自說因緣：「為諸菩薩說所應迴向法，
用無相故」者，以無相智慧，和合迴向福德相者，
與上相違，名為「無相」。 ^495b14

無相有三種：假名相、法相、無相相。
「假名相」者，如車、如屋、如林、如軍、如眾生，
諸法和合中，更有是名。
無明力故，取是假名相，起諸煩惱、業。
「法相」者，五眾、十二入、十八界等諸法。
肉眼觀故有，以慧眼觀則無，是故法亦虛誑妄語，應捨離法相。
離是二相，餘但有「無相相」。
有人取是無相相，隨逐取相，還生結使，
是故亦不應取「無相相」。
離三種相，故名無相。 ^495b17

若無有相，是中「無所得」；無得故「無出」；若法無得、
無出，即是「無垢無淨」；若法無垢無淨，即是
「無法性」；若法無性，即是「自相空」；若法自相空，
即是法「常自性空」；若法常自性空，即同
「法性、如、實際」。 ^495b24

用如是法和合，隨喜福德迴向，故讚言：「善哉！
善哉！」 ^495b29

復有「善哉」因緣，所謂隨喜福德，大利益眾生，有大果報。
何者是大利益？所謂佛語須菩提：「若三千大千世界眾生行十善乃至五通。」 ^495c1

問曰：
欲界中二處天及梵天王何以與多天俱，餘四天何以少？ ^495c4

答曰： ^495c5

是二天依止地，近佛故；又五欲不如上天。
佛生時、苦行時、降魔時、得道時、轉法輪時，
常來供養佛，是故多。 ^495c6

餘四處天，宮殿在虛空中，不屬地；五欲妙，
染著深故，不能多來。
又兜率天雖利根、樂法，而其天上常有補處菩薩說法，是故不來。 ^495c8

梵天雖遠，離欲故樂法情深，佛為法王，是故多來。 ^495c11

復次，梵天王為色界主，請佛初轉法輪，是故應與多眾俱來。
餘色界天，盡名梵天。 ^495c12

問曰：
先種種因緣說正迴向，正迴向即是最上，今何以更問？ ^495c14

答曰： ^495c15

上處處廣說，今略說。
所謂三世十方一切法，決定心知，於是法中無生者滅者等，
一切法不可得、不可念；不得不念故，不取不捨，入諸法實相中。
作是念：「如諸法實相，我亦如是以隨喜福德迴向，
不分別諸法，不壞法性。」
是名最上迴向。何以故？
果報常無盡故。 ^495c16

問曰：
六波羅蜜等諸法各各相，若色相、若無色相等；
解脫有二種：有為解脫，無為解脫，云何皆與解脫等？ ^495c22

答曰：
我先已說：凡夫人以肉眼、六識顛倒觀故見異；
若以慧眼，觀諸法皆虛妄，唯涅槃為實。
是有為解脫，屬無為、隨無為故名「解脫」。
如實得道者名道人，今未得道者，衣服、
法則隨得道者故，亦名道人。
如無餘涅槃，不生不滅、不入不出、不垢不淨、
非有非無、非常非無常，常寂滅相，心識觀滅、
語言道斷，非法非非法等相，用無所有相故；
慧眼觀一切法亦如是相，是名「六波羅蜜等與解脫等」。
是故佛法中說：解脫為貴，上智慧貴解脫。 ^495c24

佛是中分別說：「若人無量阿僧祇劫行六波羅蜜，
用有所得法，種種修集善根；一人用無所得法，
但以心隨喜，念他功德，迴向無上道；是人百千萬分不及其一。」
何以故？先福德有量，今福德無量；先福德有盡，
今福德無盡；先福德雜毒，今福德無毒；
先福德隨生死，今福德隨涅槃；先福德不定，
或作佛、或退，今福德定到，必疾作佛。
有如是等差別。是故四種人：若凡夫人求世間樂，
若聲聞、辟支佛人求涅槃樂，若諸菩薩摩訶薩求佛樂。 ^496a5

應如是隨喜生福德迴向阿耨多羅三藐三菩提，如此品中說。
大智度論卷第六十一
 ^496a16
