
pin:: 大智度論釋初品中四緣義第四十九
author:: 聖者龍樹造
translator:: 後秦龜茲國三藏鳩摩羅什譯
other:: 
##  49 四緣義

【經】
「菩薩摩訶薩欲知諸法因緣、次第緣、緣緣、
增上緣，當學般若波羅蜜！」 ^296b11

【論】
一切有為法，皆從四緣生，所謂因緣、次第緣、
緣緣、增上緣。 ^296b12

「因緣」者，相應因、共生因、自種因、遍因、報因——是五因名為因緣。
復次，一切有為法，亦名因緣。 ^296b14

「次第緣」者，除阿羅漢過去、現在末後心心數法，
諸餘過去、現在心心數法，能與次第，是名次第緣。 ^296b16

「緣緣」、「增上緣」者，一切法。
復次，菩薩欲知四緣自相、共相，當學般若波羅蜜。 ^296b18

問曰： ^296b19

如般若波羅蜜中，四緣皆不可得。
所以者何？若因中先有果，是事不然；因中先無，亦不然。
若先有，則無因；若先無，以何為因？
若先無而有者，亦可從無因而生。
復次，見果從因生，故名之為因；若先無果，云何名因？
復次，若果從因生，果則屬因，因不自在，
更屬餘因；若因不自在者，云何言果旦從此因生？
如是種種，則知無「因緣」。 ^296b20

又過去心心數法都滅，無所能作，云何能為次第緣？
現在有心則無次第，若與未來欲生心次第者，
未來則未有，云何與次第？
如是等則無「次第緣」。 ^296b27

如是一切法無相、無緣，云何言「緣緣」？ ^296c2

若一切法無所屬、無所依、皆平等，云何言「增上緣」？ ^296c3

如是四緣不可得，云何說「欲知四緣，當學般若波羅蜜」？ ^296c4

答曰：
汝不知般若波羅蜜相，以是故說「般若波羅蜜中，
四緣皆不可得」，般若波羅蜜於一切法無所捨、
無所破，畢竟清淨，無諸戲論。
如佛說有四緣，但以少智之人著於四緣而生邪論；
為破著故，說言諸法實空，無所破。 ^296c5

如心法從內外處因緣和合生，是心如幻、
如夢、虛誑、無有定性；心數法亦如是。
是心共生心數法，所謂受、想、思等。
是心數法，同相、同緣故，名為相應。
心以心數法相應為因，心數法以心相應為因，是名相應因。
相應因者，譬如親友、知識，和合成事。 ^296c10

共生因者，一切有為法，各有共生因，以共生故更相佐助；
譬如兄弟同生故，互相成濟。 ^296c16

自種因者，過去善種，現在、未來善法因；
過去、現在善種，未來善法因。
不善、無記亦如是。
如是一切法，各有自種因。 ^296c18

遍因者，苦諦、集諦所斷結使，一切垢法因，是名遍因。 ^296c21

報因者，行業因緣故，得善惡果報，是為報因。 ^296c22

是五因名為「因緣」。
心心數法次第相續無間故，名為「次第緣」。 ^296c23

心心數法，緣塵故生，是名「緣緣」。 ^296c24

諸法生時不相障礙，是為無障。 ^296c25

復次，心心數法從四緣生；無想、滅盡定從三緣生，
除緣緣；諸餘心不相應諸行及色從二緣生，
除次第緣、緣緣。有為法性羸故，無有從一緣生。 ^296c26

報生心心數法，從五因生；不隱沒無記，
非垢法故，除遍因。 ^296c29

諸煩惱亦從五因生，除報因。
何以故？諸煩惱是隱沒，報是不隱沒，故除報因。 ^297a2

報生色及心不相應諸行，從四因生；色非心心數法，
故除相應因；不隱沒無記法，故除遍因。 ^297a4

染污色及心不相應諸行，亦從四因生；
非心心數法，故除相應因；垢故除報因。 ^297a6

諸餘心心數法，除初無漏心，皆從四因生，
除報因、遍因。所以者何？
非無記故除報因，非垢故除遍因。 ^297a7

諸餘不相應法，所謂色、心不相應諸行——若有自種因，
則從三因生，除相應因、報因、遍因；若無自種因，
則從二因生：共生因、無障因。 ^297a10

初無漏心心數法，從三因生：相應因、共生因、無障因。 ^297a13

是初無漏心中色及心不相應諸行，從二因生：
共生因、無障因。無有法從一因生。 ^297a14

若六因生，是名四緣。
菩薩行般若波羅蜜，如是觀四緣，心無所著；
雖分別是法，而知其空，皆如幻化；幻化中雖有種種別異，
智者觀之，知無有實，但誑於眼。 ^297a16

為分別知凡夫人法，皆是顛倒虛誑而無有實，
故有四緣，如是云何為實！
賢聖法，因從凡夫法生故，亦是不實，如先十八空中說。 ^297a20

菩薩於般若波羅蜜中，無有一法定性可取故，
則不可破；以眾生著因緣空法故，名為可破。
譬如小兒見水中月，心生愛著，欲取而不能得，心懷憂惱！
智者教言：雖可眼見，不可手捉；但破可取，不破可見！ ^297a23

菩薩觀知諸法從四緣生，而不取四緣中定相。
四緣和合生，如水中月，雖為虛誑無所有，
要從水月因緣生，不從餘緣有；諸法亦如是，
各自從因緣生，亦無定實。
以是故說：「菩薩欲如實知因緣、次第緣、
緣緣、增上緣相，當學般若波羅蜜。」 ^297a28

問曰：
若欲廣知四緣義，應學阿毘曇；云何此中欲知四緣義，當學般若波羅蜜？ ^297b4

答曰：
阿毘曇四緣義，初學如得其實，求之轉深，
入於邪見，如汝上破四緣義中說。 ^297b6

復次，諸法所因，因於四緣，四緣復何所因？
若有因則無窮，若無窮則無始，若無始則無因。
若然者，一切法皆應無因！
若有始，始則無所因；若無所因而有，則不待因緣。
若然者，一切諸法亦不待因緣而有！ ^297b9

復次，諸法從因緣生，有二種：若因緣中先有，
則不待因緣而生，則非因緣；若因緣中先無，則無各各因緣。 ^297b13

以戲論四緣故，有如是等過。
如般若波羅蜜中不可得空，無如是等失。
如世間人，耳目所覩生老病死，是則為有；
細求其相，則不可得。
以是故，般若波羅蜜中，但除邪見而不破四緣。
是故言：「欲知四緣相，當學般若波羅蜜。」 ^297b16

【經】
「復次，舍利弗！菩薩摩訶薩欲知一切諸法如、
法性、實際，當學般若波羅蜜！
舍利弗！菩薩摩訶薩應如是住般若波羅蜜！」 ^297b22

【論】
諸法如，有二種：一者、各各相，二者、實相。 ^297b24

各各相者，如地，堅相；水，濕相；火，熱相；風，
動相，如是等分別諸法，各自有相。 ^297b25

實相者，於各各相中分別，求實不可得，
不可破，無諸過失。
如自相空中說：地若實是堅相者，何以故膠、
蠟等與火會時，捨其自性？
有神通人入地如水；又分散木石，則失堅相。
又破地以為微塵，以方破塵，終歸於空，亦失堅相。
如是推求地相則不可得；若不可得，其實皆空，空則是地之實相。
一切別相，皆亦如是，是名為如。 ^297b27

法性者，如前說各各法空，空有差品，是為如；
同為一空，是為法性。 ^297c6

是法性亦有二種：一者、用無著心分別諸法，
各自有性故；二者、名無量法，所謂諸法實相。
如《持心經》說：「法性無量，聲聞人雖得法性，
以智慧有量故，不能無量說。」
如人雖到大海，以器小故，不能取無量水，是為法性。
實際者，以法性為實證，故為際。
如阿羅漢，名為住於實際。 ^297c7

問曰：
如、法性、實際，是三事為一？
為異？若一，云何說三？
若三，今應當分別說！ ^297c14

答曰：
是三皆是「諸法實相」異名。
所以者何？凡夫無智，於一切法作邪觀，
所謂常、樂、淨、實、我等。
佛弟子如法本相觀，是時不見常，是名無常；
不見樂，是名苦；不見淨，是名不淨；不見實，
是名空；不見我，是名無我。
若不見常而見無常者，是則妄見；見苦、
空、無我、不淨亦如是，是名為如。
如者，如本，無能敗壞。
以是故，佛說三法為法印，所謂一切有為法無常印、
一切法無我印、涅槃寂滅印。 ^297c16

問曰：
是三法印，般若波羅蜜中悉皆破壞。
如佛告須菩提：「若菩薩摩訶薩觀色常，
不行般若波羅蜜；觀色無常，不行般若波羅蜜。
苦、樂，我、無我，寂滅、非寂滅亦如是。」
如是云何名法印？ ^297c25

答曰：
二經皆是佛說，如《般若波羅蜜經》中了了說諸法實相。
有人著常顛倒，故捨常見，不著無常相，
是名法印，非謂捨常著無常者以為法印。
我乃至寂滅亦如是。
般若波羅蜜中，破著無常等見，非謂破不受不著。 ^297c29

得是諸法如已，則入「法性」中，滅諸觀，不生異信，性自爾故。
譬如小兒見水中月，入水求之，不得便愁；
智者語言：「性自爾，莫生憂惱！」 ^298a5

善入法性，是為「實際」。
問曰： ^298a8

聲聞法中，何以不說是如、法性、實際，而摩訶衍法中處處說？ ^298a9

答曰：
聲聞法中亦有說處，但少耳。 ^298a10

如《雜阿含》中說，有一比丘問佛：「十二因緣法，為是佛作？
為是餘人作？」佛告比丘：「我不作十二因緣，
亦非餘人作；有佛無佛，諸法如、法相、法位常有，
所謂是事有故是事有，是事生故是事生；
如無明因緣故諸行，諸行因緣故識，乃至老死因緣故有憂悲苦惱。
是事無故是事無，是事滅故是事滅；如無明滅故諸行滅，
諸行滅故識滅，乃至老死滅故憂悲苦惱滅。」
如是生滅法，有佛、無佛常爾；是處說「如」。 ^298a11

如《雜阿含．舍利弗師子吼經》中說：「佛問舍利弗一句義，三問三不能答。
佛少開示舍利弗已，入於靜室。
舍利弗集諸比丘，語諸比丘言：『佛未示我事端，
未即能答；今我於此法，七日七夜，演說其事而不窮盡。』
復有一比丘白佛：『佛入靜室後，舍利弗作師子吼而自讚歎！』
佛語比丘：『舍利弗語實不虛。
所以者何？舍利弗善通達法性故。』」 ^298a20

聲聞法中，觀諸法生滅相，是為「如」；滅一切諸觀，
得諸法實相，是處說「法性」。 ^298a28

問曰： ^298a29

是處但說「如」、「法性」，何處復說「實際」？
答曰：
此二事，有因緣故說；實際，無因緣故不說「實際」。 ^298b1

問曰：
實際即是涅槃，為涅槃故佛說十二部經，云何言無因緣？ ^298b3

答曰：
「涅槃」種種名字說，或名為「離」，或名為「妙」，
或名為「出」；如是等則為說「實際」，但不說名字，故言無因緣。 ^298b4

復次，諸法如者，如諸法未生時，生時亦如是，
生已過去，現在亦如是；諸法三世平等，是名為如。 ^298b7

問曰：
若未生法名為未有；生法現在，則有法可用；
因現在法有事用相，故追憶過事，是名過去。
三世各異，不應如實為一，云何言「三世平等是名為如」？ ^298b9

答曰： ^298b12

諸法實相中，三世等一無異。
如《般若波羅蜜．如品》中說：「過去如、未來如、
現在如、如來如，一如無有異。」 ^298b13

復次，先論議中已破生法；若無生法者，
未來、現在亦無生，云何不等！
又復過去世無始，未來世無後，現在世無住；
以是故，三世平等名為如。 ^298b15

行是如已，入無量法性中。
法性者，法名涅槃，不可壞，不可戲論。
法性名為本分種，如黃石中有金性，白石中有銀性；如是一切世間法中皆有涅槃性。
諸佛賢聖以智慧、方便、持戒、禪定教化引導，令得是涅槃法性。
利根者即知是諸法皆是法性；譬如神通人能變瓦石皆使為金。
鈍根者方便分別求之，乃得法性；譬如大冶鼓石，然後得金。 ^298b18

復次，如水性下流故會歸於海，合為一味；
諸法亦如是，一切總相、別相皆歸法性，
同為一相，是名法性。
如金剛在山頂，漸漸穿下至金剛地際，
到自性乃止；諸法亦如是，智慧分別推求已，
到如中，從如入自性，如本末生，滅諸戲論，是名為法性。
又如犢子周慞嗚呼，得母乃止；諸法亦如是，
種種別異，取捨不同，得到自性乃止，無復過處，是名法性。 ^298b26

「實際」者，如先說：法性名為「實」，入處名為「際」。 ^298c5

復次，一一法有九種：一者、有體；二者、各各有法；
如眼、耳雖同四大造，而眼獨能見，耳無見功；
又如火以熱為法，而不能潤；三者、諸法各有力；
如火以燒為力，水以潤為力；四者、諸法各自有因；
五者、諸法各自有緣；六者、諸法各自有果；
七者、諸法各自有性；八者、諸法各有限礙；
九者、諸法各各有開通方便。
諸法生時，體及餘法，凡有九事。 ^298c6

知此法各各有體、法具足，是名「世間下如」。 ^298c14

知此九法終歸變異盡滅，是名「中如」。
譬如此身生，從不淨出，雖復澡浴嚴飾，終歸不淨。 ^298c15

是法非有非無、非生非滅，滅諸觀法，究竟清淨，
是名「上如」。 ^298c17

復次，有人言：是九事中有法者，是名「如」。
譬如地法堅重，水法冷濕，火法熱照，風法輕動，
心法識解；如是等法名為「如」。
如經中說：「有佛無佛，如、法相、法位，常住世間，
所謂無明因緣諸行，常如本法。」 ^298c18

「法性」者，是九法中性。
「實際」者，九法中得果證。 ^298c23

復次，諸法實相，常住不動。
眾生以無明等諸煩惱故，於實相中轉異邪曲；
諸佛賢聖種種方便說法，破無明等諸煩惱，
令眾生還得實性，如本不異，是名為「如」。 ^298c24

實性與無明合故變異，則不清淨；若除却無明等，
得其真性，是名「法性清淨」。 ^298c27

「實際」名入法性中，知法性無量無邊，最為微妙，
更無有法勝於法性、出法性者，心則滿足，
更不餘求，則便作證。
譬如行道，日日發引而不止息，到所至處，
無復去心；行者住於實際，亦復如是。
如羅漢、辟支佛住於實際，縱復恒沙諸佛為其說法，
亦不能更有增進，又不復生三界。
若菩薩入是法性中，懸知實際，若未具足六波羅蜜、
教化眾生，爾時若證，妨成佛道。
是時菩薩以大悲、精進力故，還修諸行。 ^298c29

復次，知諸法實相中無有常法、無有樂法、
無有我法、無有實法，亦捨是觀法；如是等一切觀法皆滅，
是為諸法實，如涅槃，不生不滅，如本末生。
譬如水是冷相，假火故熱；若火滅熱盡，還冷如本。
用諸觀法，如水得火；若滅諸觀法，如火滅水冷，是名為如。 ^299a10

如實常住。何以故？
諸法性自爾。譬如一切色法皆有空分，
諸法中皆有涅槃性，是名法性。
得涅槃種種方便法中皆有涅槃性。 ^299a16

若得證時，如、法性則是實際。
復次，法性者，無量無邊，非心心數法所量，是名法性。
妙極於此，是名真際。 ^299a19

【經】
「復次，舍利弗！菩薩摩訶薩欲數知三千大千世界中大地諸山微塵，
當學般若波羅蜜！ ^299a22

「菩薩摩訶薩欲析一毛為百分，欲以一分毛盡舉三千大千世界中大海江河池泉諸水而不擾水性者，
當學般若波羅蜜！ ^299a24

「三千大千世界中，諸火一時皆然，譬如劫盡燒時；
菩薩摩訶薩欲一吹令滅者，當學般若波羅蜜！ ^299a26

「三千大千世界中，諸大風起，欲吹破三千大千世界及諸須彌山，
如摧腐草；菩薩摩訶薩欲以一指障其風力令不起者，當學般若波羅蜜！」 ^299a28

【論】
問曰：
佛何以不讚歎諸菩薩六度等諸功德，而讚歎此大力？ ^299b3

答曰：
眾生有二種：一者、樂善法，二者、樂善法果報。
為樂善法者，讚歎諸功德；為樂善法果報者，讚歎大神力。 ^299b4

復次，有人言：「四大之名，其實亦無邊無盡，
常在世故，無能悉動量其多少；人雖造作城廓臺殿，所用甚少。
地之廣大，載育萬物，最為牢固。」
為是故，佛說：「三千大千世界中地及須彌諸山微塵，
皆欲盡知其數，及一一微塵中眾生業因緣，
各各有分，欲知其多少，當學般若波羅蜜。」 ^299b7

問曰：
一石土之微塵，尚難可數，何況三千大千世界地及諸山微塵之數？
是不可信！ ^299b13

答曰：
聲聞、辟支佛智慧尚不能知，何況凡夫！
是事諸佛及大菩薩所知。
如《法華經》說：「譬喻三千大千世界地及諸山，
末以為塵；東方過千世界下一塵，如是過千世界復下一塵；
如是盡三千世界諸塵。
佛告比丘：『是微塵數世界，算數籌量可得知不？』
諸比丘言：『不可得知！』
佛言：『所可著微塵、不著微塵諸國，盡皆末以為塵，大通慧佛出世已來劫數如是。』」
如是無量恒河沙等世界微塵，佛、大菩薩皆悉能知，何況一恒河沙等世界！ ^299b15

復次，「無量」者，隨人心說。
如大海水名為無量，而深八萬由旬，如大身羅睺阿脩羅王，
量其多少，不以為難。 ^299b25

問曰：
云何行般若波羅蜜得是智慧？ ^299b28

答曰：
有人行般若波羅蜜，滅諸煩惱及邪見戲論，
入菩薩甚深禪定，念智清淨增廣故，則能分別一切諸色微塵，
知其量數。 ^299b29

復次，諸佛及大菩薩，得無礙解脫故，過於是事，
尚不以為難，何況於此！ ^299c2

復次，有人為地為堅牢，心無形質，皆是虛妄。
以是故，佛說：心力為大。
行般若波羅蜜故，散此大地以為微塵。
以地有色、香、味、觸重故，自無所作；水少香故，
動作勝地；火少香、味故勢勝於水；風少色、
香、味故，動作勝火；心無四事故，所為力大。
又以心多煩惱結使繫縛故，令心力微少。
有漏善心，雖無煩惱；以心取諸法相故，其力亦少。
二乘無漏心，雖不取相，以智慧有量；及出無漏道時，
六情隨俗分別，取諸法相故，不盡心力。
諸佛及大菩薩，智慧無量無邊，常處禪定，於世間涅槃無所分別。 ^299c4

諸法實相，其實不異，但智有優劣；行般若波羅蜜者，
畢竟清淨，無所罣礙，一念中能數十方一切如恒河沙等三千大千世界、
大地諸山微塵，何況十方各一恒河沙世界！ ^299c16

復次，若離般若波羅蜜，雖得神通，則不能如上所知。
以是故說：「欲得是大神力，當學般若波羅蜜。」 ^299c20

復有人言：「一切諸物中，水為最大。
所以者何？大地上下四邊，無不有水。
若護世天主不節量天龍雨，又無消水珠者，則天地漂沒。
又以水因緣故，世間眾生數、非眾生數皆得生長，以是可知水為最大。」
是故佛說：「菩薩欲知水渧多少，渧渧分散令無力者，當學般若波羅蜜。」 ^299c22

復有人言：「火為最大。
所以者何？除香、味故。
又以水出處甚多，而火能滅之。
大火之力，能燒萬物，能照諸闇；以是故知火為最大。」
是故佛說：「菩薩欲吹滅大火者，當學般若波羅蜜。」 ^299c29

問曰：
火因於風，乃得然熾，云何相滅？ ^300a4

答曰：
雖復相因，過則相滅。
問曰：
若爾者，火多無量，口風甚少，何能滅之？ ^300a5

答曰：
菩薩行般若波羅蜜，因禪定得神通，能變身令大，
口風亦大，故能滅之。
又以神力，小風能滅；譬如小金剛，能摧破大山。
以是故，諸天世人見此神力，皆悉宗伏。 ^300a6

復次，菩薩以火為害處廣，憐愍眾生故，以神力滅之。
又以三千世界成立甚難，菩薩福德智慧故，力能制之。 ^300a10

復有人言：「於四大中風力最大，無色、香、
味故，動相最大。所以者何？
如虛空無邊，風亦無邊；一切生育成敗，
皆由於風；大風之勢，摧碎三千大千世界諸山。」
以是故，佛說：「能以一指障其風力，當學般若波羅蜜。」
所以者何？般若波羅蜜實相，無量無邊，能令指力如是。 ^300a13

【經】
「菩薩摩訶薩欲一結加趺坐遍滿三千大千世界中虛空者，
當學般若波羅蜜！」 ^300a20

【論】
問曰： ^300a21

菩薩以何因緣故，如是結加趺坐？
答曰： ^300a22

以梵天王主三千世界，生邪見心，自以為大；
見菩薩結加趺坐遍滿虛空，則憍慢心息。 ^300a23

又於神通力中巧方便故，一能為多，多能為一；
小能作大，大能作小。
亦為欲現希有難事故，坐遍虛空。
亦為遮諸鬼神龍王惱亂眾生故，坐滿虛空，令眾生安隱。
如難陀、婆難陀龍王兄弟，欲破舍婆提城，
雨諸兵杖、毒蛇之屬；是時目連端坐，遍滿虛空，
變諸害物皆成華香、瓔珞。
以是故說：「菩薩摩訶薩欲一結加趺坐遍滿三千大千世界虛空，
當學般若波羅蜜。」 ^300a25

【經】
「復次，菩薩摩訶薩欲以一毛舉三千大千世界中諸須彌山王，
擲過他方無量阿僧祇諸佛世界，不擾眾生者，當學般若波羅蜜！」 ^300b5

【論】
問曰：
菩薩何以故舉須彌山及諸山，過着他方無量世界？ ^300b8

答曰：
不必有舉者，此明菩薩力能舉之耳。 ^300b9

復次，諸菩薩為佛當說法故，先莊嚴三千大千世界，除諸山令地平整。
如《法華經》中說：「佛欲集諸化佛故，先平治地。」 ^300b10

亦欲現希有事，令眾生見故。
所以者何？一須彌山，高八萬四千由旬，
若舉此一山，已為希有，何況三千大千世界百億須彌山！
若以一毛舉三千大千世界百億須彌山尚難，何況以一毛頭擲百億須彌山過無量阿僧祇世界！
眾生見菩薩希有事，皆發阿耨多羅三藐三菩提心，
作是念言：「是菩薩未成佛道，神力乃爾，何況成佛！」
以是故如是說。 ^300b13

【經】
「欲以一食供養十方各如恒河沙等諸佛及僧，當學般若波羅蜜！
欲以一衣、華香、瓔珞、末香、塗香、燒香、燈燭、
幢幡、華蓋等供養諸佛及僧，當學般若波羅蜜！」 ^300b22

【論】
問曰：
菩薩若以一食供養一佛及僧，尚是難事，何況十方如恒河沙等諸佛及僧？ ^300b26

答曰： ^300b27

供養功德在心，不在事也。
若菩薩以一食大心，悉供養十方諸佛及僧，
亦不以遠近為礙；是故諸佛皆見皆受。 ^300b28

問曰：
諸佛有一切智故，皆見皆受；僧無一切智，
云何得見、云何得受？ ^300c1

答曰：
僧雖不見不知，而其供養，施者得福。
譬如有人遣使供養彼人，彼人雖不得，而此人已獲施福。
如慈三昧，於眾生雖無所施，而行者功德無量。 ^300c3

復次，諸菩薩無量無盡功德成就，以一食供養十方諸佛及僧，
皆悉充足，而亦不盡；譬如涌泉出而不竭。
如文殊尸利以一鉢歡喜丸供養八萬四千僧，
皆悉充足，而亦不盡。 ^300c6

復次，菩薩於此以一鉢食供養十方諸佛，
而十方佛前飲食之具，具足而出。
譬如鬼神，得人一口之食，而千萬倍出。 ^300c10

復次，菩薩行般若波羅蜜，得無量禪定門及得無量智慧方便門，
以是故無所不能。
以般若波羅蜜無礙故，是菩薩心所作亦無礙。
是菩薩能供養十方千萬恒河沙等諸佛及僧，何況各如一恒河沙！ ^300c13

衣服、華香、瓔珞，末香、塗香、燒香，燈燭、幢幡、華蓋等亦如是。 ^300c18

【經】
「復次，舍利弗！菩薩摩訶薩欲使十方各如恒河沙等世界中眾生，
悉具於戒、三昧、智慧、解脫、解脫知見，令得須陀洹果、
斯陀含果、阿那含果、阿羅漢果，乃至令得無餘涅槃，當學般若波羅蜜！」 ^300c20

【論】
五眾義，如先說。
須陀洹果有二種：
一者、佛說三結斷，得無為果；又如《阿毘曇》
說：「八十八結斷，得無為須陀洹果。」 ^300c25

二者、信行、法行人，住道比智中，得須陀洹果證者是。 ^300c27

復次，「須陀洹」名流，即是八聖道分；「般那」名入。
入是八聖道分流入涅槃，是名初觀諸法實相，
得入無量法性分，墮聖人數中。 ^300c28

「息忌」名一，「伽彌」名來。
是人從此死，生天上，天上一來，得盡眾苦。 ^301a2

「阿那」名不，「伽彌」名來，是名不來相。
是人欲界中死，生色界、無色界中，於彼漏盡，不復來生。 ^301a4

問曰：
今世滅阿那伽彌、中陰滅阿那伽彌，此亦不生色、
無色界，何以名為阿那伽彌？ ^301a6

答曰：
阿那伽彌，多生色、無色界中，現在滅者少，以少從多故。
中間滅者，亦欲生色界，見後身可患，即取涅槃，以是故因多得名。 ^301a8

阿羅漢，盡一切煩惱故，應受一切天龍、鬼神供養。 ^301a11

是阿羅漢有九種：退法、不退法、死法、護法、
住法、勝進法、不壞法、慧解脫、共解脫。
九種義，如先說。 ^301a12

及八背捨、八勝處、十一切處、滅盡定、無諍三昧、
願智等，阿羅漢諸妙功德，及得無餘涅槃。
「無餘涅槃」名阿羅漢捨此五眾，更不復相續受後五眾，身心苦皆悉永滅。 ^301a14

後三道果，如初道說。 ^301a18

【經】
「復次，舍利弗！菩薩摩訶薩行般若波羅蜜布施時，
應作如是分別：如是布施，得大果報；如是布施，
得生剎利大姓、婆羅門大姓、居士大家；
如是布施，得生四天王天處、三十三天、
夜摩天、兜率陀天、化樂天、他化自在天；
因是布施，得入初禪、二禪、三禪、四禪，無邊空處、
無邊識處、無所有處、非有想非無想處；
因是布施，能生八聖道分；因是布施，能得須陀洹道乃至佛道，
當學般若波羅蜜！」 ^301a19

【論】
菩薩摩訶薩知諸法實相無取無捨，無所破壞，
行不可得般若波羅蜜，以大悲心還修福行；
福行初門，先行布施。 ^301a27

菩薩行般若波羅蜜，智慧明利，能分別施福；
施物雖同，福德多少隨心優劣。
如舍利弗以一鉢飯上佛，佛即迴施狗而問舍利弗：
「汝以飯施我，我以飯施狗，誰得福多？」
舍利弗言：「如我解佛法義，佛施狗得福多。」
舍利弗者，於一切人中智慧最上，而佛福田最為第一，不如佛施狗惡田得福極多。
以是故知，大福從心生，不在田也。
如舍利弗千萬億倍，不及佛心。 ^301b1

問曰：
如汝說福田妙故得福多，而舍利弗施佛不得大福？ ^301b9

答曰：
良田雖復得福多，而不如心。
所以者何？心為內主，田是外事故。 ^301b11

或時布施之福在於福田。
如億耳阿羅漢，昔以一華施於佛塔，九十一劫人、
天中受樂，餘福德力得阿羅漢。
又如阿輸迦王小兒時，以土施佛；王閻浮提，
起八萬塔，最後得道。
施物至賤，小兒心薄，但以福田妙故，得大果報，當知大福從良田生。 ^301b12

若大中之上，三事都具：心、物、福田，三事皆妙；
如《般若波羅蜜》初品中說：「佛以好華散十方佛。」 ^301b18

復次，又如以般若波羅蜜心布施，無所著故，得大果報。 ^301b20

復次，為涅槃故施，亦得大報；以大悲心為度一切眾生故布施，
亦得大報。 ^301b22

復次，大果報者，如是中說：生剎利家乃至得佛者是。 ^301b23

問曰：
云何布施得生剎利家乃至得佛？ ^301b25

答曰：
若有人布施及持戒故，得人天中富貴。
如有人至心布施、持戒故，生剎利家；剎利者，王及大臣。
若著於智慧經書而不惱眾生，布施、持戒故，生婆羅門家。
若布施、持戒減少，而樂著世樂，生居士大家；
居士者，小人而巨富。 ^301b26

若布施、持戒，清淨小勝，厭患家業，好樂聽法，
供養善人，生四天王處。
所以者何？在彼有所須欲，心生皆得；常見此間賢聖善人，
心生供養，以近修福處故。 ^301c2

若布施、持戒清淨，供養父母及其所尊，
心欲求勝，生三十三天。 ^301c6

若布施、持戒清淨，而好學問，其心柔和，生夜摩天。 ^301c7

若布施、持戒清淨，令二事轉勝，好樂多聞，
分別好醜，愛樂涅槃，心著功德，生兜率天。 ^301c8

若布施、深心持戒、多聞、好樂學問，自力生活，生化樂天。 ^301c10

若布施時，清淨持戒轉深，好樂多聞，自貴情多，
不能自苦，從他求樂，生他化自在天。
他所思惟，懃心方便，化作女色五欲，奪而自在。
譬如庶民，苦身自業，強力奪之。 ^301c12

復次，布施時，以願因緣故生天上。
如經說：「有人少行布施、持戒，不知禪定，
是人聞有四天王天，心常志願。
佛言：『是人命終生四天上，必有是處；乃至他化自在天亦如是。』」 ^301c15

復次，有人布施、持戒，修布施時，其心得樂，
若施多，樂亦多；如是思惟，捨五欲，除五蓋，
入初禪，乃至非有想非無想天如是。
四禪、四無色定義，如上說。 ^301c19

復次，有人布施佛及佛弟子，從其聞說道法；
是人因此布施故，心得柔軟，智慧明利，
即生八聖道分，斷三結，得須陀洹果；乃至佛道亦如是，
因是布施聞其說法，便發阿耨多羅三藐三菩提心。 ^301c23

復次，未離欲布施，生人中富貴，及六欲天中；
若離欲心布施，生梵世天上乃至廣果天；
若離色心布施，生無色天中；離三界布施為涅槃故，
得聲聞道；布施時惡厭憒閙，好樂閑靜，
喜深智慧，得辟支佛；布施時起大悲心，
欲度一切，為第一甚深畢竟清淨智慧，得成佛道。 ^301c27

【經】
「復次，舍利弗！菩薩摩訶薩行般若波羅蜜布施時，
以慧方便力故，能具足檀波羅蜜、尸羅波羅蜜、
羼提波羅蜜、毘梨耶波羅蜜、禪波羅蜜、般若波羅蜜。」 ^302a6

舍利弗白佛言：「世尊！
菩薩摩訶薩云何布施時，以慧方便力故，具足檀波羅蜜乃至般若波羅蜜？」 ^302a9

佛告舍利弗：「施人、受人、財物不可得故，
能具足檀波羅蜜；罪、不罪不可得故，具足尸羅波羅蜜；
心不動故，具足羼提波羅蜜；身心精進不懈息故，
具足毘梨耶波羅蜜；不亂不味故，具足禪波羅蜜；
知一切法不可得故，具足般若波羅蜜。」 ^302a11

【論】
「具足」義，先已廣說。
「慧方便」，今此中說，所謂三事不可得者是。 ^302a17

問曰：
慧方便者，能成就其事，無所破壞，更無所作；
今破此三事，應墮斷滅，云何言「慧方便」？ ^302a18

答曰：
有二種不可得：一者、得不可得，二者、不得不可得。
得不可得者，墮於斷滅；若不得不可得者，
是為慧方便，不墮斷滅。
若無慧方便布施者，取三事相；若以三事空，則取無相。
有慧方便者，從本以來不見三事相，以是故，
慧方便者，不墮有無中。 ^302a20

復次，布施時壞諸煩惱，是名慧方便。 ^302a26

復次，於一切眾生，起大悲心布施，是名慧方便。 ^302a27

復次，過去、未來無量世所修福德布施，
迴向阿耨多羅三藐三菩提，亦名慧方便。 ^302a28

復次，於一切十方三世諸佛及弟子所有功德，
憶念隨喜布施，迴向阿耨多羅三藐三菩提，是名慧方便。 ^302b1

如是等種種力，是為慧方便義。 ^302b3

乃至般若波羅蜜慧方便亦如是。 ^302b4

【經】
「復次，舍利弗！菩薩摩訶薩欲得過去、未來、
現在諸佛功德者，當學般若波羅蜜！」 ^302b6

【論】 ^302b7

問曰：
過去佛功德已滅，未來佛功德未有，現在佛功德不可得；
又三世中佛功德皆不可得，云何言「欲得三世佛功德，當學般若波羅蜜」？ ^302b8

答曰：
不言「欲得三世佛功德」；自欲得如三世佛功德，無所減少耳！
所以者何？一切佛功德皆等，無多無少。 ^302b11

問曰：
若爾者，何以言「阿彌陀佛壽命無量，光明千萬億由旬，無量劫度眾生」？ ^302b13

答曰：
諸佛世界種種，有淨、不淨、有雜。 ^302b15

如《三十三天品經》說：「佛在三十三天安居。
自恣時至，四眾久不見佛，愁思不樂。
遣目連白佛言：『世尊！
云何捨此眾生住彼天上？』 ^302b16

「時佛告目連：『汝觀三千世界！』
「目連以佛力故觀，或見諸佛為大眾說法，
或見坐禪，或見乞食，如是種種施作佛事。
目連即時五體投地，是時須彌山王跛#CB00851;大動，
諸天皆大驚怖。目連涕泣，稽首白佛：『佛有大悲，
不捨一切，作如是種種，化度眾生！』 ^302b19

「佛告目連：『汝所見甚少！
過汝所見，東方有國純以黃金為地，彼佛弟子，
皆是阿羅漢，六通無礙。
復過是，東方有國純以白銀為地，彼佛弟子皆學辟支佛道。
復過是，東方有國純以七寶為地，其地常有無量光明；
彼佛所化弟子純諸菩薩，皆得陀羅尼、
諸三昧門，住阿毘跋致地。
目連！當知彼諸佛者，皆是我身。
如是等東方恒河沙等無量世界，有莊嚴者、
不莊嚴者，皆是我身而作佛事。
如東方，南西北方、四維、上下，亦復如是。』」 ^302b24

以是故，當知釋迦文佛，更有清淨世界如阿彌陀國；
阿彌陀佛，亦有嚴淨、不嚴淨世界，如釋迦文佛國。 ^302c5

諸佛大悲，徹於骨髓，不以世界好醜，隨應度者而教化之；
如慈母愛子，子雖沒在廁溷，懃求拯拔，不以為惡。
大智度論卷第三十二
 ^302c8
