
other:: 雜阿含經卷第十四
translator:: 宋天竺三藏求那跋陀羅譯

# 一四

jing:: 
##  343
（三四三）
如是我聞：
一時，佛住王舍城迦蘭陀竹園。
爾時，尊者浮彌比丘住耆闍崛山。 ^93b25

時，有眾多外道出家詣尊者浮彌所，共相問訊慶慰，
共相問訊慶慰已，退坐一面，語尊者浮彌言：
「欲有所問，寧有閑暇見答與不？」 ^93b26

尊者浮彌語諸外道出家：「隨汝所問，當為汝說。」 ^93c1

時，諸外道出家問尊者浮彌：「苦樂自作耶？」 ^93c2

尊者浮彌答言：「諸外道出家說苦樂自作者，
世尊說言：『此是無記。』」 ^93c3

復問：「苦樂他作耶？」 ^93c4

答言：「苦樂他作者，世尊說言：『此是無記。』」 ^93c5

復問：「苦樂自他作耶？」
答言：「苦樂自他作者，世尊說言：『此是無記。』」 ^93c6

復問：「苦樂非自非他無因作耶？」 ^93c7

答言：「苦樂非自非他無因作者，世尊說言：『此是無記。』」 ^93c8

諸外道出家復問：「云何，尊者浮彌！
『苦樂自作耶？』說言：『無記』；『苦樂他作耶？』
說言：『無記』；『苦樂自他作耶？』
說言：『無記』；『苦樂非自非他無因作耶？』
說言：『無記』？今沙門瞿曇說苦樂云何生？」 ^93c9

尊者浮彌答言：「諸外道出家！
世尊說苦樂從緣起生。」 ^93c13

時，諸外道出家聞尊者浮彌所說，心不歡喜，呵責而去。 ^93c14

爾時，尊者舍利弗去尊者浮彌不遠，坐一樹下。 ^93c15

爾時，尊者浮彌知諸外道出家去已，往詣尊者舍利弗所，
到已，與舍利弗面相慶慰。
慶慰已，以彼諸外道出家所問事，具白尊者舍利弗：
「我作此答，得不謗毀世尊！
如說說、不如法說、不為是隨順法行法，得無為餘因法論者來難詰呵責不？」 ^93c17

尊者舍利弗言：「尊者浮彌！
汝之所說，實如佛說，不謗如來，如說說、
如法說、法行法說，不為餘因論義者來難詰呵責。
所以者何？世尊說苦樂從緣起生故。
尊者浮彌！彼諸沙門、婆羅門所問苦樂自作者，
彼亦從因起生；言不從緣起生者，無有是處。
苦樂他作、自他作、非自非他無因作說者，
彼亦從緣起生；若言不從緣生者，無有是處。
尊者浮彌！彼沙門、婆羅門所說苦樂自作者，
亦緣觸生；若言不從觸生者，無有是處。
苦樂他作、自他作、非自非他無因作者，
彼亦緣觸生，若言不緣觸生者，無有是處。」 ^93c22

爾時，尊者阿難去舍利弗不遠，坐一樹下，聞尊者舍利弗與尊者浮彌所論說事。
聞已，從座起，往詣佛所，稽首佛足，退住一面。
以尊者浮彌與尊者舍利弗共論說一一具白世尊。 ^94a5

佛告阿難：「善哉！善哉！
阿難！尊者舍利弗有來問者，能隨時答。
善哉！舍利弗！有應時智故，有來問者，能隨時答。
若我聲聞，有隨時問者，應隨時答，如舍利弗所說。 ^94a9

「阿難！我昔時住王舍城山中仙人住處，
有諸外道出家以如是義、如是句、如是味來問於我，
我為斯等以如是義、如是句、如是味而為記說，如尊者舍利弗所說。 ^94a13

「阿難！若諸沙門、婆羅門苦樂自作，我即往彼問言：『汝實作是說苦樂自作耶？』
彼答我言：『如是。』我即問言：『汝能堅執持此義，
言是真實，餘則愚者，我所不許。
所以者何？我說苦樂所起異於此。』
彼若問我：『云何瞿曇所說，苦樂所起異者？』
我當答言：『從其緣起而生苦樂。
如是說苦樂他作、自他作、非自非他無因作者，我亦往彼所說如上。』」 ^94a17

阿難白佛：「如世尊所說義，我已解知，有生故有老死，
非緣餘；有生故有老死，乃至無明故有行，
非緣餘；有無明故有行，無明滅則行滅，
乃至生滅則老、病、死、憂、悲、惱、苦滅，如是純大苦聚滅。」 ^94a24

佛說此經已，尊者阿難聞佛所說，歡喜隨喜，作禮而去。
jing:: 
##  344
（三四四） ^94a29

如是我聞：
一時，佛住王舍城迦蘭陀竹園。
爾時，尊者舍利弗、尊者摩訶拘絺羅住耆闍崛山。 ^94b2

時，尊者摩訶拘絺羅晡時從禪定起，詣舍利弗所，
共相慶慰，共相慶慰已，退坐一面，語尊者舍利弗：
「欲有所問，寧有閑暇見答與不？」 ^94b4

尊者舍利弗語尊者摩訶拘絺羅：「仁者但問，知者當答。」 ^94b7

尊者摩訶拘絺羅語尊者舍利弗言：「多聞聖弟子於此法、
律，成就何法，名為見具足，直見成就，成就於佛不壞淨，
來入正法，得此正法，悟此正法？」 ^94b8

尊者舍利弗語尊者摩訶拘絺羅：「多聞聖弟子於不善法如實知、
不善根如實知、善法如實知、善根如實知。 ^94b12

「云何不善法如實知？
不善身業、口業、意業，是名不善法，如是不善法如實知。
云何不善根如實知？
三不善根——貪不善根、恚不善根、癡不善根——是名不善根，
如是不善根如實知。 ^94b14

「云何善法如實知？
善身業、口業、意業，是名善法，如是善法如實知。
云何善根如實知？
謂三善根——無貪、無恚、無癡——是名三善根，如是善根如實知。 ^94b18

「尊者摩訶拘絺羅！
如是多聞聖弟子不善法如實知、不善根如實知、
善法如實知、善根如實知，故於此法、律正見具足，
直見成就，於佛不壞淨成就，來入正法，
得此正法，悟此正法。」 ^94b22

尊者摩訶拘絺羅語尊者舍利弗：「正有此等，更有餘耶？」 ^94b26

尊者舍利弗言：「有。
若多聞聖弟子於食如實知，食集、食滅、食滅道跡如實知。 ^94b27

「云何於食如實知？
謂四食。何等為四？
一者麁摶食，二者細觸食，三者意思食，
四者識食，是名為食，如是食如實知。
云何食集如實知？
謂當來有愛，喜、貪俱，彼彼樂著，是名食集，如是食集如實知。
云何食滅如實知？
若當來有愛，喜、貪俱，彼彼樂著無餘斷、
捨、吐、盡、離欲、滅、息、沒，是名食滅，如是食滅如實知。
云何食滅道跡如實知？
謂八聖道——正見、正志、正語、正業、正命、
正方便、正念、正定，是名食滅道跡，如是食滅道跡如實知。 ^94b29

「若多聞聖弟子於此食如實知、食集如實知、
食滅如實知、食滅道跡如實知，是故多聞聖弟子於正法、
律正見具足，直見成就，於佛不壞淨成就，
來入正法，得此正法，悟此正法。」 ^94c10

尊者摩訶拘絺羅復問尊者舍利弗：「正有此等，更有餘耶？」 ^94c14

尊者舍利弗言：「尊者摩訶拘絺羅！
復更有餘，多聞聖弟子於病如實知、病集如實知、
病滅如實知、病滅道跡如實知。 ^94c15

「云何有病如實知？
謂三病——欲病、有病、無明病——是名病，如是病如實知。
云何病集如實知？
無明集是病集，是名病集如實知。
云何病滅如實知？
無明滅是病滅，如是病滅如實知。
云何病滅道跡如實知？
謂八正道，如前說，如是病滅道跡如實知。 ^94c18

「若多聞聖弟子於病如實知、病集如實知、
病滅如實知、病滅道跡如實知，故多聞聖弟子於此法、
律正見具足，乃至悟此正法。」 ^94c24

尊者摩訶拘絺羅問尊者舍利弗：「正有此等，更有餘耶？」 ^94c27

尊者舍利弗語尊者摩訶拘絺羅：「亦更有餘，
多聞聖弟子於苦如實知、苦集如實知、
苦滅如實知、苦滅道跡如實知。 ^94c28

「云何苦如實知？謂生苦、老苦、病苦、死苦、
恩愛別苦、怨憎會苦、所欲不得苦，如是略說五受陰苦，
是名為苦，如是苦如實知。
云何苦集如實知？
當來有愛，喜、貪俱，彼彼集著，是名苦集，如是苦集如實知。
云何苦滅如實知？
若當來有愛，喜、貪俱，彼彼染著無餘斷，
乃至息、沒，是名苦滅，如是苦滅如實知。
云何苦滅道跡如實知？
謂八聖道，如上說，是名苦滅道跡，如是苦滅道跡如實知。 ^95a1

「多聞聖弟子如是苦如實知，苦集、苦滅、苦滅道跡如實知。
如是聖弟子於我法、律具足正見，直見成就，
於佛不壞淨成就，來入正道，得此正法，悟此正法。」 ^95a10

復問尊者舍利弗：「正有此法，復有餘耶？」 ^95a14

尊者舍利弗答言：「更有餘，謂多聞聖弟子老死如實知、
老死集如實知、老死滅如實知、老死滅道跡如實知，如前分別經說。
云何老死集如實知？
生集是老死集，生滅是老死滅，老死滅道跡，
謂八正道，如前說，多聞聖弟子於此老死如實知，乃至老死滅道跡如實知。
如是聖弟子於我法、律正見具足，直見成就，
於佛不壞淨成就，來入正法，得此正法，悟此正法。
如是生、有、取、愛、受、觸、六入處、名色、識、行，
聖弟子於行如實知，行集、行滅、行滅道跡如實知。 ^95a15

「云何行如實知？行有三種——身行、口行、
意行，如是行如實知。
云何行集如實知？
無明集是行集，如是行集如實知。
云何行滅如實知？
無明滅是行滅，如是行滅如實知。
云何行滅道跡如實知？
謂八聖道，如前說。
摩訶拘絺羅！是名聖弟子行如實知，行集、
行滅、行滅道跡如實知，於我法、律正見具足，
直見成就，於佛不壞淨成就，來入正法，
得此正法，悟此正法。」 ^95a25

摩訶拘絺羅復問尊者舍利弗：「唯有此法，更有餘耶？」 ^95b5

舍利弗答言：「摩訶拘絺羅！
汝何為逐，汝終不能究竟諸論，得其邊際。
若聖弟子斷除無明而生明，何須更求？」 ^95b6

時，二正士共論義已，各還本處。
jing:: 
##  345
（三四五） ^95b9

如是我聞：
一時，佛住王舍城迦蘭陀竹園。 ^95b10

爾時，世尊告尊者舍利弗：「如我所說，波羅延那阿逸多所問：
　　「『若得諸法數，若復種種學，
　　具威儀及行，為我分別說。』 ^95b11

「舍利弗！何等為學？
何等為法數？」
時，尊者舍利弗默然不答，第二、第三亦復默然。 ^95b15

佛言：「真實。舍利弗！」 ^95b16

舍利弗白佛言：「真實。
世尊！世尊！比丘真實者，厭、離欲、滅盡向。
食集生，彼比丘以食故，生厭、離欲、滅盡向。
彼食滅，是真實滅，覺知已，彼比丘厭、離欲、
滅盡向，是名為學。」 ^95b17

「復次，真實，舍利弗！」
舍利弗白佛言：「真實。
世尊！世尊！若比丘真實者，厭、離欲、滅盡，
不起諸漏，心善解脫。
彼從食集生，若真實即是滅盡，覺知此已，
比丘於滅生厭、離欲、滅盡，不起諸漏，心善解脫，是數法。」 ^95b21

佛告舍利弗：「如是，如是，如汝所說。
比丘於真實生厭、離欲、滅盡，是名法數。」
如是說已，世尊即起，入室坐禪。 ^95b25

爾時，尊者舍利弗知世尊去已，不久，語諸比丘：「諸尊！
我不能辯世尊初問，是故我默念住。
世尊須臾復為作發喜問，我即開解如此之義，
正使世尊一日一夜，乃至七夜，異句異味問斯義者，
我亦悉能，乃至七夜，以異句異味而解說之。」 ^95b28

時，有異比丘往詣佛所，稽首禮足，退住一面，
白佛言：「世尊！尊者舍利弗作奇特未曾有說，
於大眾中，一向師子吼言：『我於世尊初問，
都不能辯，乃至三問默然無答。
世尊尋復作發喜問，我即開解。
正使世尊一日一夜乃至七夜異句異味問斯義者，我亦悉能乃至七夜異句異味而解說之。』」 ^95c4

佛告比丘：「彼舍利弗比丘實能於我一日一夜乃至七夜異句異味所問義中，
悉能乃至七夜異句異味而解說之。
所以者何？舍利弗比丘善入法界故。」 ^95c11

佛說此經已，彼比丘聞佛所說，歡喜奉行。
jing:: 
##  346
（三四六） ^95c15

如是我聞：
一時，佛住王舍城迦蘭陀竹園。 ^95c17

爾時，世尊告諸比丘：「有三法，世間所不愛、
不念、不可意。何等為三？
謂老、病、死。世間若無此三法不可愛、不可念、
不可意者，如來、應、等正覺不出於世間，
世間亦不知有如來、應、等正覺知見，說正法、律。
以世間有老、病、死三法不可愛、不可念、
不可意故，是故如來、應、等正覺出於世間，
世間知有如來、應、等正覺所知、所見，說正法、律。 ^95c18

「以三法不斷故，不堪能離老、病、死。
何等為三？謂貪、恚、癡，復有三法不斷故，
不堪能離貪、恚、癡。
何等為三？謂身見、戒取、疑，復有三法不斷故，
不堪能離身見、戒取、疑。
何等為三？謂不正思惟、習近邪道，及懈怠心，
復有三法不斷故，不堪能離不正思惟、習近邪道及懈怠心。
何等為三？謂失念、不正知、亂心，復有三法不斷故，
不堪能離失念、不正知、亂心。
何等為三？謂掉、不律儀、不學戒，復有三法不斷故，
不堪能離掉、不律儀、不學戒。
何等為三？謂不信、難教、懈怠，復有三法不斷故，
不堪能離不信、難教、嬾墮。
何等為三？謂不欲見聖、不欲聞法、常求人短，
復有三法不斷故，不堪能離不欲見聖、
不欲聞法、常求人短。
何等為三？謂不恭敬、戾語、習惡知識，復有三法不斷故，
不堪能離不恭敬、戾語、習惡知識。
何等為三？謂無慚、無愧、放逸，此三法不斷故，
不堪能離不恭敬、戾語、習惡知識。 ^95c25

「所以者何？以無慚、無愧故放逸，放逸故不恭敬，
不恭敬故習惡知識，習惡知識故不欲見聖、
不欲聞法、常求人短，求人短故不信、難教、
戾語、嬾墮，嬾墮故掉、不律儀、不學戒，不學戒故失念、
不正知、亂心，亂心故不正思惟、習近邪道、
懈怠心，懈怠心故身見、戒取、疑，疑故不離貪、
恚、癡，不離貪、恚、癡故不堪能離老、病、死。 ^96a14

「斷三法故，堪能離老、病、死。
云何三？謂貪、恚、癡，此三法斷已，堪能離老、
病、死，復三法斷故，堪能離貪、恚、癡。
云何三？謂身見、戒取、疑，此三法斷故，堪能離貪、
恚、癡，復三法斷故，堪能離身見、戒取、疑。
云何為三？謂不正思惟、習近邪道、起懈怠心，
此三法斷故，堪能離身見、戒取、疑，復三法斷故，
堪能離不正思惟、習近邪道及懈怠心。
云何為三？謂失念心、不正知、亂心，此三法斷故，
堪能離不正思惟、習近邪道及心懈怠，
復三法斷故，堪能離失念心、不正知、亂心。
何等為三？謂掉、不律儀、犯戒，此三法斷故，
堪能離失念心、不正知、亂心，復有三法斷故，
堪能離掉、不律儀、犯戒。
云何三？謂不信、難教、嬾墮，此三法斷故，
堪能離掉、不律儀、犯戒，復有三法斷故，
堪能離不信、難教、嬾墮。
云何為三？謂不欲見聖、不樂聞法、好求人短，
此三法斷故，堪能離不信、難教、嬾墮，復三法斷故，
堪能離不欲見聖、不欲聞法、好求人短。
云何為三？謂不恭敬、戾語、習惡知識，此三法斷故，
離不欲見聖、不欲聞法、好求人短，復有三法斷故，
堪能離不恭敬、戾語、習惡知識。
云何三？謂無慚、無愧、放逸。 ^96a22

「所以者何？以慚愧故不放逸，不放逸故恭敬順語、
為善知識，為善知識故樂見賢聖、樂聞正法、
不求人短，不求人短故生信、順語、精進，
精進故不掉、住律儀、學戒，學戒故不失念、
正知、住不亂心，不亂心故正思惟、習近正道、
心不懈怠，心不懈怠故不著身見、不著戒取、
度疑惑，不疑故不起貪、恚、癡，離貪、恚、癡故堪能斷老、
病、死。」 ^96b15

佛說此經已，諸比丘聞佛所說，歡喜奉行。
jing:: 
##  347
（三四七） ^96b23

如是我聞：
一時，佛住王舍城迦蘭陀竹園。
若王、大臣、婆羅門、長者、居士及餘世人所共恭敬、
尊重、供養，佛及諸聲聞眾大得利養，衣被、
飲食、臥具、湯藥；都不恭敬、尊重、供養眾邪異道衣被、
飲食、臥具、湯藥。 ^96b25

爾時，眾多異道聚會未曾講堂，作如是論：
「我等昔來常為國王、大臣、長者、居士及餘一切之所奉事，
恭敬供養衣被、飲食、臥具、湯藥，今悉斷絕，
但恭敬供養沙門瞿曇、聲聞大眾衣被、
飲食、臥具、湯藥。今此眾中，誰有智慧、大力，
堪能密往詣彼沙門瞿曇眾中出家，聞彼法已，
來還廣說，我等當復用彼聞法化諸國王、
大臣、長者、居士，令其信樂，可得還復供養如前？」 ^96b29

時，有人言：「有一年少，名曰須深，聰明黠慧，
堪能密往沙門瞿曇眾中出家，聽彼法已，來還宣說。」 ^96c9

時，諸外道詣須深所，而作是言：「我今日大眾聚集未曾講堂，
作如是論：『我等先來為諸國王、大臣、長者、
居士及諸世人之所恭敬奉事，供養衣被、
飲食、臥具、湯藥，今悉斷絕，國王、大臣、長者、
居士及諸世間悉共奉事沙門瞿曇、聲聞大眾。
我此眾中，誰有聰明黠慧，堪能密往沙門瞿曇眾中出家學道，
聞彼法已，來還宣說，化諸國王、大臣、長者、
居士、令我此眾還得恭敬、尊重、供養？』
其中有言：『唯有須深聰明黠慧，堪能密往瞿曇法中出家學道，
聞彼說法，悉能受持，來還宣說。』
是故我等故來相請，仁者當行。」 ^96c11

時，彼須深默然受請，詣王舍城迦蘭陀竹園。 ^96c23

時，眾多比丘出房舍外露地經行。
爾時，須深詣眾多比丘，而作是言：「諸尊！
我今可得於正法中出家受具足，修梵行不？」 ^96c24

時，眾多比丘將彼須深詣世尊所，稽首禮足，
退住一面，白佛言：「世尊！
今此外道須深欲求於正法中出家受具足，修梵行。」 ^96c27

爾時，世尊知外道須深心之所念，告諸比丘：
「汝等當度彼外道須深，令得出家。」
時，諸比丘願度須深。 ^97a1

出家已經半月，有一比丘語須深言：「須深當知，
我等生死已盡，梵行已立，所作已作，自知不受後有。」 ^97a3

時，彼須深語比丘言：「尊者！
云何？學離欲、惡不善法，有覺有觀，離生喜樂，
具足初禪，不起諸漏，心善解脫耶？」 ^97a5

比丘答言：「不也，須深！」
復問：「云何？離有覺有觀，內淨一心，無覺無觀，
定生喜樂，具足第二禪，不起諸漏，心善解脫耶？」 ^97a8

比丘答言：「不也，須深！」
復問：「云何？尊者離喜，捨心住正念正智，
身心受樂，聖說及捨，具足第三禪，不起諸漏，心善解脫耶？」 ^97a11

答言：「不也，須深！」 ^97a13

復問：「云何？尊者離苦息樂，憂喜先斷，不苦不樂捨，
淨念一心，具足第四禪，不起諸漏，心善解脫耶？」 ^97a14

答言：「不也，須深！」
復問：「若復寂靜解脫起色、無色，身作證具足住，
不起諸漏，心善解脫耶？」 ^97a16

答言：「不也，須深！」 ^97a18

須深復問：「云何？尊者所說不同，前後相違。
云何不得禪定而復記說？」 ^97a19

比丘答言：「我是慧解脫也。」 ^97a20

作是說已，眾多比丘各從座起而去。 ^97a21

爾時，須深知眾多比丘去已，作是思惟：
「此諸尊者所說不同，前後相違，言不得正受，而復記說自知作證。」
作是思惟已，往詣佛所，稽首禮足，退住一面，
白佛言：「世尊！彼眾多比丘於我面前記說：
『我生已盡，梵行已立，所作已作，自知不受後有。』
我即問彼尊者：『得離欲、惡不善法，乃至身作證，
不起諸漏，心善解脫耶？』
彼答我言：『不也，須深！』
我即問言：『所說不同，前後相違，言不入正受，
而復記說，自知作證。』
彼答我言：『得慧解脫。』
作此說已，各從座起而去。
我今問世尊：『云何彼所說不同，前後相違，
不得正受，而復說言：「自知作證。」？』」 ^97a22

佛告須深：「彼先知法住，後知涅槃。
彼諸善男子獨一靜處，專精思惟，不放逸住，
離於我見，不起諸漏，心善解脫。」 ^97b5

須深白佛：「我今不知先知法住，後知涅槃。
彼諸善男子獨一靜處，專精思惟，不放逸住，
離於我見，不起諸漏，心善解脫。」 ^97b8

佛告須深：「不問汝知不知，且自先知法住，後知涅槃。
彼諸善男子獨一靜處，專精思惟，不放逸住，
離於我見，心善解脫。」 ^97b11

須深白佛：「唯願世尊為我說法，令我得知法住智，得見法住智。」 ^97b14

佛告須深：「我今問汝，隨意答我。
須深！於意云何？有生故有老死，不離生有老死耶？」 ^97b15

須深答曰：「如是，世尊！」 ^97b17

「有生故有老死，不離生有老死。
如是生、有、取、愛、受、觸、六入處、名色、識、行、
無明，有無明故有行，不離無明而有行耶？」 ^97b18

須深白佛：「如是，世尊！
有無明故有行，不離無明而有行。」 ^97b21

佛告須深：「無生故無老死，不離生滅而老死滅耶？」 ^97b22

須深白佛言：「如是，世尊！
無生故無老死，不離生滅而老死滅。」 ^97b23

「如是，乃至無無明故無行，不離無明滅而行滅耶？」 ^97b25

須深白佛：「如是，世尊！
無無明故無行，不離無明滅而行滅。」 ^97b26

佛告須深：「作如是知、如是見者，為有離欲、
惡不善法，乃至身作證具足住不？」 ^97b28

須深白佛：「不也，世尊！」 ^97b29

佛告須深：「是名先知法住，後知涅槃。
彼諸善男子獨一靜處，專精思惟，不放逸住，
離於我見，不起諸漏，心善解脫。」 ^97c1

佛說此經已，尊者須深遠塵離垢，得法眼淨。 ^97c4

爾時，須深見法得法，覺法度疑，不由他信，
不由他度，於正法中心得無畏，稽首佛足，
白佛言：「世尊！我今悔過，我於正法中盜密出家，是故悔過。」 ^97c5

佛告須深：「云何於正法中盜密出家？」 ^97c8

須深白佛言：「世尊！
有眾多外道來詣我所，語我言：『須深當知，
我等先為國王、大臣、長者、居士及餘世人恭敬供養，
而今斷絕，悉共供養沙門瞿曇、聲聞大眾。
汝今密往沙門瞿曇、聲聞眾中出家受法，
得彼法已，還來宣說我等，當以彼聞法教化世間，令彼恭敬供養如初。』
是故，世尊！我於正法、律中盜密出家，今日悔過，
唯願世尊聽我悔過，以哀愍故。」 ^97c9

佛告須深：「受汝悔過，汝當具說：『我昔愚癡、
不善、無智，於正法、律盜密出家，今日悔過，
自見罪、自知罪，於當來世律儀成就，功德增長，終不退減。』
所以者何？凡人有罪，自見、自知而悔過者，
於當來世律儀成就，功德增長，終不退減。」 ^97c17

佛告須深：「今當說譬，其智慧者，以譬得解。
譬如國王有防邏者，捉捕盜賊，縛送王所，
白言：『大王！此人劫盜，願王處罪。』
王言：『將罪人去，反縛兩手，惡聲宣令，周遍國中，
然後將出城外刑罪人處，遍身四體，劖以百矛。』
彼典刑者受王教令，送彼罪人，反縛兩手，
惡聲宣唱，周遍城邑，將出城外刑罪人處，
遍身四體，劖以百矛。
日中，王問：『罪人活耶？』
臣白言：『活。』王復勅臣：『復劖百矛。』
至日晡時，復劖百矛，彼猶不死。」 ^97c23

佛告須深：「彼王治罪，劖以三百矛，彼罪人身寧有完處如手掌不？」 ^98a3

須深白佛：「無也，世尊！」
復問須深：「時彼罪人，劖以三百矛因緣，受苦極苦劇不？」 ^98a5

須深白佛：「極苦。世尊！
若劖以一矛，苦痛難堪，況三百矛，當可堪忍？」 ^98a7

佛告須深：「此尚可耳，若於正法、律盜密出家，
盜受持法，為人宣說，當受苦痛倍過於彼。」 ^98a8

佛說是法時，外道須深漏盡意解，佛說此經已，
尊者須深聞佛所說，歡喜奉行。
jing:: 
##  348
（三四八） ^98a10

如是我聞：
一時，佛住王舍城迦蘭陀竹園。 ^98a13

爾時，世尊告諸比丘：「如來成就十種力，
得四無畏，知先佛住處，能轉梵輪，於大眾中震師子吼言：
『此有故彼有，此起故彼起，謂緣無明行……』」
廣說乃至「『純大苦聚集，純大苦聚滅。』
諸比丘！此是真實教法顯現，斷生死流，乃至其人悉善顯現。
如是真實教法顯現，斷生死流，足令善男子正信、
出家，方便修習，不放逸住，於正法、律精勤苦行，
皮筋骨立，血肉枯竭；若其未得所當得者，
不捨慇懃精進，方便堅固堪能。
所以者何？懈怠苦住，能生種種惡不善法，
當來有結，熾然增長，於未來世生、老、病、
死，退其大義故。精進樂獨住者，不生種種惡不善法，
當來有結，熾然苦報，不於未來世增長生、
老、病、死，大義滿足，得成第一教法之場。
所謂大師面前，親承說法，寂滅涅槃，菩提正向，
善逝、正覺。是故，比丘！
當觀自利、利他、自他俱利，精勤修學，我今出家，
不愚不惑，有果有樂，諸所供養衣服、飲食、
臥具、湯藥者，悉得大果、大福、大利，當如是學。」 ^98a14

佛說是經已，諸比丘聞佛所說，歡喜奉行。
jing:: 
##  349
（三四九） ^98b4

如是我聞：
一時，佛住王舍城迦蘭陀竹園。 ^98b6

爾時，世尊告諸比丘：「善來比丘！
善出家、善得己利，曠世時時得生聖處，
諸根具足，不愚不癡，不須手語，好說、惡說堪能解義。
我今於此世作佛——如來、應、等正覺、
明行足、善逝、世間解、無上士、調御丈夫、
天人師、佛世尊，說法寂滅、涅槃、菩提正向、
善逝、等正覺。所謂此有故彼有，此起故彼起，
謂緣無明行，緣行識，乃至純大苦聚集，
無明滅則行滅，乃至純大苦聚滅。 ^98b7

「諸比丘！難得之處已得，生於聖處，諸根具足，
乃至純大苦聚集，純大苦滅。
是故，比丘！當如是學，自利、利他、自他俱利。
如是出家，不愚不癡，有果有樂，有樂果報，
供養衣服、飲食、臥具、湯藥者，悉得大果、
大福、大利。是故，比丘！
當如是學。」 ^98b15

佛說此經已，諸比丘聞佛所說，歡喜奉行。
jing:: 
##  350
（三五〇） ^98b20

如是我聞：
一時，佛住王舍城迦蘭陀竹園。 ^98b22

爾時，世尊告諸比丘：「多聞聖弟子不作是念：『何所有故此有？
何所起故此起？何所無故此無？
何所滅故此滅？』然彼多聞聖弟子知所謂此有故彼有，
此起故彼起，謂緣無明行，乃至純大苦聚集，
無明滅故行滅，乃至純大苦聚滅。」 ^98b23

佛說是經已，諸比丘聞佛所說，歡喜奉行。
jing:: 
##  351
（三五一） ^98b28

如是我聞：
一時，尊者那羅、尊者茂師羅、尊者殊勝、尊者阿難住舍衛國象耳池側。 ^98c1

爾時，尊者那羅語尊者茂師羅言：「有異信、
異欲、異聞、異行覺想、異見審諦忍，有如是正自覺知見生，
所謂生故有老死，不離生有老死耶？」
尊者茂師羅言：「有異信、異欲、異聞、異行覺想、
異見審諦忍，有如是正自覺知見生，所謂有生故有老死，不異生有老死。
如是說有。」 ^98c3

「尊者茂師羅！有異信，乃至異忍，得自覺知見生，
所謂有滅、寂滅、涅槃耶？」 ^98c9

尊者茂師羅答言：「有異信，乃至異忍，得自覺知見生，
所謂有滅、寂滅、涅槃。」 ^98c10

復問：「尊者茂師羅！
有滅則寂滅、涅槃，說者汝今便是阿羅漢，諸漏盡耶？」 ^98c12

尊者茂師羅默然不答，第二、第三問亦默然不答。 ^98c14

爾時，尊者殊勝語尊者茂師羅：「汝今且止，我當為汝答尊者那羅。」 ^98c15

尊者茂師羅言：「我今且止，汝為我答。」
爾時，尊者殊勝語尊者那羅：「有異信，乃至異忍，
得自覺知見生，所謂有滅則寂滅、涅槃。」 ^98c17

時，尊者那羅問尊者殊勝言：「有異信，乃至異忍，
得自覺知見生，所謂有滅則寂滅、涅槃者，汝今便是漏盡阿羅漢耶？」 ^98c19

尊者殊勝言：「我說有滅則寂滅、涅槃，而非漏盡阿羅漢也。」 ^98c22

尊者那羅言：「所說不同，前後相違，如尊者所說，
有滅則寂滅、涅槃，而復言非漏盡阿羅漢耶？」 ^98c23

尊者殊勝語尊者那羅言：「今當說譬，夫智者以譬得解，
如曠野路邊有井，無繩無罐，得取其水。
時，有行人，熱渴所逼，繞井求覓，無繩無罐，
諦觀井水，如實知見，而不觸身。
如是，我說有滅則寂滅、涅槃，而自不得漏盡阿羅漢。」 ^98c25

爾時，尊者阿難語尊者那羅言：「彼尊者殊勝所說，汝復云何？」 ^99a2

尊者那羅語尊者阿難言：「尊者殊勝善說真實，知復何言。」 ^99a3

時，彼正士各各說已，從座起去。
jing:: 
##  352
（三五二） ^99a4

如是我聞：
一時，佛住舍衛國祇樹給孤獨園。 ^99a6

爾時，世尊告諸比丘：「若諸沙門、婆羅門於法不如實知，
法集、法滅、法滅道跡不如實知，彼非沙門、
沙門數，非婆羅門、婆羅門數，彼亦非沙門義、
婆羅門義，見法自知作證：『我生已盡，梵行已立，
所作已作，自知不受後有。』 ^99a7

「云何法不如實知？
云何法集不如實知？
云何法滅不如實知？
云何法滅道跡不如實知？
謂於老死法不如實知，老死集、老死滅、老死滅道跡不如實知。
如是生、有、取、愛、受、觸、六入處不如實知，
六入處集、六入處滅、六入處滅道跡不如實知。
如是諸法不如實知，法集、法滅、法滅道跡不如實知。 ^99a12

「若諸沙門、婆羅門於法如實知，法集、法滅、
法滅道跡如實知，當知是沙門、婆羅門，
沙門之沙門數、婆羅門之婆羅門數。
彼以沙門義、婆羅門義，見法自知作證：
『我生已盡，梵行已立，所作已作，自知不受後有。』 ^99a19

「何等法如實知？何等法集、法滅、法滅道跡如實知？
謂老死法如實知，老死集、老死滅、老死滅道跡如實知。
如是生、有、取、愛、受、觸、六入處如實知，六入處集、
六入處滅、六入處滅道跡如實知。
如是諸法如實知，法集、法滅、法滅道跡如實知。」 ^99a23

佛說是經已，諸比丘聞佛所說，歡喜奉行。
jing:: 
##  353
（三五三） ^99a29

如是我聞：
一時，佛住舍衛國祇樹給孤獨園。 ^99b2

爾時，世尊告諸比丘：「若沙門、婆羅門於法不如實知，
法集、法滅、法滅道跡不如實知，當知是沙門、
婆羅門，非沙門之沙門數，非婆羅門之婆羅門數，
彼亦非沙門義、非婆羅門義，見法自知作證：
『我生已盡，梵行已立，所作已作，自知不受後有。』 ^99b3

「何等法不如實知？
何等法集、法滅、法滅道跡不如實知？
謂六入處法不如實知，六入處集、六入處滅、
六入處滅道跡不如實知，而於觸如實知者，
無有是處，觸集、觸滅、觸滅道跡如實知者，無有是處。
如是受、愛、取、有、生、老、死如實知者，無有是處。 ^99b8

「若沙門、婆羅門於六入處如實知，六入處集、
六入處滅、六入處滅道跡如實知者，於觸如實知，斯有是處。
如是受、愛、取、有、生、老、死如實知者，斯有是處。」 ^99b14

佛說是經已，諸比丘聞佛所說，歡喜奉行。
jing:: 
##  354
（三五四） ^99b17

如是我聞：
一時，佛住舍衛國祇樹給孤獨園。 ^99b19

爾時，世尊告諸比丘……如上說。
差別者：「若諸沙門、婆羅門於六入處不如實知，
而欲超度觸者，無有是處，觸集、觸滅、觸滅道跡超度者，無有是處。
如是超度受、愛、取、有、生、老、死者，無有是處，
超度老死集、老死滅、老死滅道跡者，無有是處。
若沙門、婆羅門於六入處如實知，六入處集、
六入處滅、六入處滅道跡如實知，而超度觸者，斯有是處。
如是超度受、愛、取、有、生、老、死者，斯有是處，
乃至超度老死滅道跡者，斯有是處。」 ^99b20

佛說是經已，諸比丘聞佛所說，歡喜奉行。 ^99b29

如老死，乃至六入處三經。 ^99c2

如是老死，乃至行三經，亦如是說。
jing:: 
##  355
（三五五） ^99c3

如是我聞：
一時，佛住舍衛國祇樹給孤獨園。 ^99c4

爾時，世尊告諸比丘：「當覺知老死，覺知老死集、
老死滅、老死滅道跡。
如是，乃至當覺知行、行集、行滅、行滅道跡。 ^99c5

「云何當覺知老死？
覺知緣生故有老死，如是老死覺知。
云何老死集？生集是老死集，如是老死集覺知。
云何老死滅覺知？
謂生滅是老死滅，如是老死滅覺知。
云何老死滅道跡覺知？
謂八聖道是老死滅道跡，如是老死滅道跡覺知。
乃至云何行覺知？
謂三行，身行、口行、意行，如是行覺知。
云何行集覺知？謂無明集是行集，如是行集覺知。
云何行滅覺知？無明滅是行滅，如是行滅覺知。
云何行滅道跡覺知？
謂八聖道是行滅道跡，如是行滅道跡覺知。」 ^99c7

佛說是經已，諸比丘聞佛所說，歡喜奉行。
jing:: 
##  356
（三五六） ^99c17

如是我聞：
一時，佛住舍衛國祇樹給孤獨園。 ^99c19

爾時，世尊告諸比丘：「有四十四種智。
諦聽，善思，當為汝說。
何等為四十四種智？
謂老死智、老死集智、老死滅智、老死滅道跡智。
如是生、有、取、愛、受、觸、六入處、名色、識、行智，
行集智、行滅智、行滅道跡智，是名四十四種智。」 ^99c20

佛說此經已，諸比丘聞佛所說，歡喜奉行。
jing:: 
##  357
（三五七） ^99c25

如是我聞：
一時，佛住舍衛國祇樹給孤獨園。 ^99c27

爾時，世尊告諸比丘：「有七十七種智。
諦聽，善思，當為汝說。
云何七十七種智？
生緣老死智，非餘生緣老死智；過去生緣老死智，
非餘過去生緣老死智；未來生緣老死智，
非餘未來生緣老死智；及法住智，無常、
有為、心所緣生、盡法、變易法、離欲法、滅法斷知智。
如是生、有、取、愛、受、觸、六入處、名色、識、行、
無明緣行智，非餘無明緣行智；過去無明緣行智，
非餘過去無明緣行智；未來無明緣行智，
非餘未來無明緣行智；及法住智，無常、
有為、心所緣生、盡法、變易法、無欲法、滅法斷智，是名七十七種智。」 ^99c28

佛說此經已，諸比丘聞佛所說，歡喜奉行。
jing:: 
##  358
（三五八） ^100a10

如是我聞：
一時，佛住舍衛國祇樹給孤獨園。 ^100a12

爾時，世尊告諸比丘：「有增法、減法。
諦聽，善思，當為汝說。
云何增法？所謂此有故彼有，此起故彼起，
謂緣無明行，緣行識，乃至純大苦聚集，是名增法。
云何減法？謂此無故彼無，此滅故彼滅，
所謂無明滅則行滅，乃至純大苦聚滅，是名減法。」 ^100a13

佛說此經已，諸比丘聞佛所說，歡喜奉行。 ^100a18

如增法、減法。如是生法、變易法、集法、滅法如上說。 ^100a20

如當說三經，有應當知三經如上說。
jing:: 
##  359
（三五九） ^100a22

如是我聞：
一時，佛住舍衛國祇樹給孤獨園。 ^100a23

爾時，世尊告諸比丘：「若思量、若妄想生，
彼使攀緣識住；有攀緣識住故，有未來世生、
老、病、死、憂、悲、惱、苦。
如是純大苦聚集。
若不思量、不妄想，無使無攀緣識住；無攀緣識住故，
於未來世生、老、病、死、憂、悲、惱、苦滅，如是純大苦聚滅。」 ^100a24

佛說此經已，諸比丘聞佛所說，歡喜奉行。
jing:: 
##  360
（三六〇） ^100a29

如是我聞：
一時，佛住舍衛國祇樹給孤獨園。 ^100b2

爾時，世尊告諸比丘：「若思量、若妄想者，
則有使攀緣識住；有攀緣識住故，入於名色；
入名色故，有未來世生、老、病、死、憂、悲、惱、苦。
如是純大苦聚集，若不思量、無妄想，無使無攀緣識住；
無攀緣識住故，不入名色，不入名色故，
生、老、病、死、憂、悲、惱、苦滅，如是純大苦聚滅。」 ^100b3

佛說此經已，諸比丘聞佛所說，歡喜奉行。
jing:: 
##  361
（三六一） ^100b9

如是我聞：
一時，佛住舍衛國祇樹給孤獨園。 ^100b11

爾時，世尊告諸比丘：「若有思量、有妄想，
則有使攀緣識住；有攀緣識住故，入於名色；
入名色故，則有往來；有往來故，則有生死；
有生死故，則有未來世生、老、病、死、憂、悲、
惱、苦。如是純大苦聚集，若不思量、無妄想，
無使無攀緣識住；無攀緣識住故，不入名色；
不入名色故，則無往來；無往來故，則無生死；
無生死故，於未來世生、老、病、死、憂、悲、惱、
苦滅，如是純大苦聚滅。」 ^100b12

佛說此經已，諸比丘聞佛所說，歡喜奉行。
jing:: 
##  362
（三六二） ^100b20

如是我聞：
一時，佛住舍衛國祇樹給孤獨園。 ^100b22

爾時，世尊告諸比丘：「有多聞比丘。
云何如來施設多聞比丘？」 ^100b23

諸比丘白佛：「世尊是法根、法眼、法依。
唯願為說『多聞比丘』，諸比丘聞已，當受奉行。」 ^100b24

佛告比丘：「諦聽，善思，當為汝說。
諸比丘！若有比丘聞老、病、死，生厭、離欲、
滅盡法，是名多聞比丘。
如是生、有、取、愛、受、觸、六入處、名色、識、行，
生厭、離欲、滅盡法，是名多聞比丘，是名如來所施設多聞比丘。」 ^100b26

佛說此經已，諸比丘聞佛所說，歡喜奉行。
jing:: 
##  363
（三六三） ^100c2

如是我聞：
一時，佛住舍衛國祇樹給孤獨園。 ^100c4

爾時，世尊告諸比丘：「所謂說法比丘，云何說法比丘？
云何如來施設說法比丘？」 ^100c5

諸比丘白佛：「世尊是法根、法眼、法依。
唯願為說『說法比丘』，諸比丘聞已，當受奉行。」 ^100c7

佛告諸比丘：「若有比丘說老、病、死，生厭、
離欲、滅盡法，是名說法比丘。
如是說生、有、取、愛、受、觸、六入處、名色、識、
行，是生厭、離欲、滅盡法，是名說法比丘。
諸比丘！是名如來施設說法比丘。」 ^100c8

佛說此經已，諸比丘聞佛所說，歡喜奉行。
jing:: 
##  364
（三六四） ^100c13

如是我聞：
一時，佛住舍衛國祇樹給孤獨園。 ^100c15

爾時，世尊告諸比丘：「謂法次法向。
諸比丘！云何名為法次法向？」 ^100c16

諸比丘白佛：「世尊是法根、法眼、法依。
善哉！世尊！唯願為說，諸比丘聞已，當受奉行。」 ^100c17

佛告諸比丘：「若比丘於老、病、死，生厭、離欲、
滅盡向，是名法次法向。
如是生，乃至行，生厭、離欲、滅盡向，是名法次法向。
諸比丘！是名如來施設法次法向。」 ^100c20

佛說此經已，諸比丘聞佛所說，歡喜奉行。
雜阿含經卷第十四
 ^100c23
