^bk1510a【】金剛般若論卷上
author:: 無著菩薩造
translator:: 隋南印度三藏達磨笈多譯
jing:: 
　　出生佛法無與等，顯了法界最第一，
　　金剛難壞句義聚，一切聖人不能入。
　　此小金剛波羅蜜，以如是名顯勢力，
　　智者所說教及義，聞已轉為我等說。
　　歸命彼類及此輩，皆以正心而頂禮，
　　我應精勤立彼義，解釋相續為自他。
成立七種義句已，此般若波羅蜜即得成立。
七義句者：一、種性不斷，二、發起行相，三、
行所住處，四、對治，五、不失，六、地，七、立名。
此等七義句，於《般若波羅蜜經》中成立，故名義句。
於中，前六義句顯示菩薩所作究竟，第七義句顯示成立此法門故，
應如是知。 ^757a13

此般若波羅蜜，為佛種不斷故，流行於世。
為顯此當得佛種不斷義故，上座須菩提最初說言
「希有，世尊！云何如來以第一善攝，攝受所有菩薩摩訶薩也」
如是等。於中，善攝者，謂已熟菩薩，於佛證正覺轉法輪時，以五種義中菩薩法而建立故。
付囑者，彼已得攝受菩薩等，於佛般涅槃時，亦以彼五義如是建立故。
此善攝、付囑二種，顯示種性不斷。 ^757a18

發起行相者，如經云「何菩薩應住」如是等。
彼應住者，謂欲願故。
應修行者，謂相應三摩鉢帝故。
應降伏心者，謂折伏散亂故。
於中，欲者，正求也；願者，為所求故作心思念也。
相應三摩鉢帝者，無分別三摩提也。
折伏散亂者，若彼三摩鉢帝心散，制令還住也。
第一者顯示攝道，第二者顯示成就道，第三者顯示不失道。 ^757a26

行所住處者，謂彼發起行相所住處也。
此復有十八種應知，所謂：一、發心，二、波羅蜜相應行，
三、欲得色身，四、欲得法身，五、於修道得勝中無慢，
六、不離佛出時，七、願淨佛土，八、成熟眾生，
九、遠離隨順外論散亂，十、色及眾生身摶取中觀破相應行，
十一、供養給侍如來，十二、遠離利養及疲乏熱惱故不起精進及退失等，
十三、忍苦，十四、離寂靜味，十五於、證道時遠離喜動，
十六、求教授，十七、證道，十八、上求佛地。
是為十八種住處。
於中，菩薩應如是住，為滅度一切眾生故，
發心已於波羅蜜等中相應修行；為得如來色身及法身故，
發生樂欲應遠離證道中障礙心；既離慢等喜動等心已，
為證道故，應求教誡，然後得彼證道；自此已上，皆求佛地。
此等如是次第相續。 ^757b4

於中，為發心故，經言「此菩薩應生如是心」等。 ^757b19

為波羅蜜相應行故，經言「菩薩不住於物，
應行布施」等。 ^757b20

為欲得色身故，經言「須菩提！
於意云何？應以相具足見如來不」如是等。 ^757b22

法身復有二種，謂言說法身、證得法身。
此證得法身亦有二種，謂智相、福相。
言說法身者，謂修多羅等。
為欲得此法身故，經言「世尊！
頗有眾生，於未來世」如是等。
於不顛倒義想是為實想，應知如言執義，彼非實想。
為欲得智相法身故，經言「有法如來正覺阿耨多羅三藐三菩提耶」
如是等。為欲得福相法身故，經言「若此三千大千世界」如是等。 ^757b23

為修道得勝中無慢故，經言「須嚧多阿般那頗作是念」如是等。 ^757c2

為不離佛出時故，經言「有法如來於然燈所」如是等。 ^757c3

為願淨佛土故，經言「須菩提！
若有如是言：『我成就莊嚴國土。』」
如是等。 ^757c5

為成熟眾生故，經言「須菩提！
譬如有丈夫」如是等。 ^757c6

為遠離隨順外論散亂故，經言「須菩提！
於意云何？若恒伽河所有沙，復有爾許恒伽河」如是等。 ^757c7

為色及眾生身摶取中觀破相應行故，
經言「須菩提！三千大千世界中所有地塵」如是等。 ^757c9

為供養給侍如來故，經言「須菩提！
於意云何？應以三十二大丈夫相見如來、
應、正遍覺不」如是等。 ^757c11

為遠離利養疲乏熱惱於精進若退若不發故，
經言「須菩提！若女人，若丈夫，捨恒伽河沙等身」如是等。
於中，身有疲乏，心有熱惱，以此二種，於彼精進若退若不發。 ^757c14

為忍苦故，經言「若如來忍波羅蜜」如是等。 ^757c17

為離寂靜味故，經言「須菩提！
若女人、若丈夫於此法門受持」如是等。 ^757c18

為證道時遠離喜動故，經言「世尊！
云何菩薩應住」如是等。 ^757c20

為求教授故，經言「有法如來於燃燈如來所，
正覺阿耨多羅三藐三菩提」如是等。 ^757c21

為證道故，經言「須菩提！
譬如丈夫，妙身大身」如是等。
於中，妙身者，謂至得身成就，身得畢竟轉依故。
大身者，一切眾生身攝身故。 ^757c23

自此已上皆求佛地。
應知彼佛地復有六種具足攝轉依具足，
所謂：國土淨具足，無上見智淨具足，隨形好身具足，
相身具足，語具足，心具足。
彼心具足中，復有念處、有正覺、有施設大利法、
有攝取法身、有不住生死涅槃、有行住淨應知。 ^757c26

此行住淨中，復有威儀行住、有名色觀自在行住、有不染行住應知。
此不染中，復有說法不染、流轉不染應知。 ^758a3

為國土淨具足故，經言「須菩提！
若菩薩如是言：『我國土莊嚴成就。』」
如是等。 ^758a5

為無上見智淨具足故，經言「須菩提！
於意云何？如來有肉眼不」乃至「若此三千大千世界」如是等。 ^758a7

為隨形好身具足故，經言「須菩提！
於意云何？應以色身成就見如來不」如是等。 ^758a9

為相身具足故，經言「須菩提！
於意云何？應以相具足見如來不」如是等。 ^758a11

為語具足故，經言「須菩提！
於意云何？如來作是念『我說法』耶」如是等。 ^758a13

於心具足中為念處故，經言「須菩提！
非眾生，非不眾生」如是等。
為正覺故，經言「須菩提！
於意云何？頗有法如來正覺阿耨多羅三藐三菩提不」如是等。
為施設大利法故，經言「復次，須菩提！
三千大千世界中，所有須彌山」如是等。 ^758a14

為攝取法身故，經言「須菩提！
於意云何？應以相具足見如來不」如是等。
「須菩提！於意云何？
如來可以相具足，正覺阿耨多羅三藐三菩提？
莫作是念」者，此義明相具足體非菩提，
亦不以相具足為因也，以相是色自性故。 ^758a19

為不住涅槃故，經言「須菩提！
如是念：『發行菩薩乘者，有法說斷滅』耶」如是等。 ^758a24

為不住流轉故，經言「須菩提！
菩薩於福聚，不應受，不應取」如是等。
受者，說有故。取者，取彼道故。
如福聚及果中，皆不應者。 ^758a26

於行住淨中，為威儀行住故，經言「若有如是言：
『如來若去』」如是等。 ^758a29

為名色觀破自在行住故，經言「須菩提！
若復善家子，善家女，以所有三千大千世界中地塵」如是等。 ^758b1

於不染行住中，為說法不染故，經言「須菩提！
若復菩薩，以無量無數世界」如是等。
為流轉不染故，說偈言：「如星翳燈幻，露泡夢電雲，
於諸有為法，應當如是觀。」
此偈顯示四種有為相，所謂：自性相，著所住味相，
隨順過失相，隨順出離相。
於中，自性相者，共相見識，此相如星，應如是見。
何以故？無智闇中有彼光故，有智明中無彼光故。
人法我見如翳，應如是見。
何以故？以取無義故。
識如燈，應如是見。
何以故？渴愛潤取緣故熾然。
於中，著所住味相者，味著顛倒境界故。
彼如幻，應如是見。
何以故？以顛倒見故。
於中，隨順過失相者，無常等隨順故。
彼露譬喻者，顯示相體無有，以隨順無常故。
彼泡譬喻者，顯示隨順苦體，以受如泡故。
若有受，皆是苦，故隨有應知：彼苦生故是苦苦，
破滅故是壞苦，不相離故是行苦。
復於第四禪及無色中，立不苦不樂受，以勝故。 ^758b4

於中，隨順出離相者，隨順人法無我，以攀緣故得出離，故說無我以為出離也。
隨順者，謂過去等行以夢等譬喻，顯示彼過去行，
以所念處故如夢；現在者，不久時住故如電；
未來者，彼麁惡種子似虛空引心出故如雲。
如是知三世行轉生已，則通達無我，此顯示隨順出離相。 ^758b21

彼住處等，略為八種亦得滿足，所謂：攝住處，
波羅蜜淨住處，欲住處，離障礙住處，淨心住處，
究竟住處，廣大住處，甚深住處。
於中，攝住處者，謂發心。
波羅蜜淨住處者，謂波羅蜜相應行。
欲住處者，謂欲得色身、法身。
離障礙住處者，謂餘十二種。
淨心住處者，謂證道。
究竟住處者，謂自此已上皆求佛地。
廣大及甚深住處者，通一切處。 ^758b27

於初住處中，若說「菩薩應生如是心：『所有眾生』」
如是等，此為廣大。
若復說言「若菩薩眾生想轉」如是等，此為甚深。
於第二住處中，若說「菩薩不住於事，應行布施」
如是等，此為甚深。
若復說言「彼所有福聚，不可量取」如是等，此為廣大。 ^758c5

如是於餘住處中，廣大、甚深等隨所相應應知。 ^758c11

已說住處。何者對治？
彼如是相應行相行諸住處時，有二種對治應知，謂邪行及共見正行。
此中，見者，謂分別也。 ^758c13

於初住處中，若說「菩薩應生如是心：『所有眾生』」
等，此是邪行對治，生如是心是菩薩邪行。
若復說言「若菩薩眾生想轉」等，此為共見正行對治。
此分別執，菩薩亦應斷，謂「我應滅度眾生」故。 ^758c15

於第二住處中，若說「應行布施」，此為邪行對治，非無布施是菩薩邪行。
若復說言「住於事」等，是共見正行對治。
此分別執，菩薩亦應斷，謂「應行布施」故。 ^758c19

何者不失？謂離二邊。
云何二邊？謂增益邊、損減邊。
若於如言辭法中，分別執有自性，是增益邊。
若於法無我事中而執為無，是損減邊。
於中，若說言「世尊！
若福聚，非聚」者，此遮增益邊，以無彼福聚分別自性故。
若復說言「是故如來說福聚」，此遮損減邊，
以彼雖不如言辭有自性，而有可說事，
以如來說福聚故，此得顯示如是。
「須菩提！佛法、佛法者，如來說非佛法」者，此遮增益邊。
「是名佛法」者，此遮損減邊。
於中，如來說非佛法者，顯示不共義。
是名佛法者，顯示相應義。
何者是相應？若佛法如說有自性者，則如來不說佛法，
以雖不說亦自知故，是故無有自性；為世諦故，如來說名佛法。
如是，於一切處顯示不共及相應義應知。 ^758c23

復次，佛法者，攝波羅蜜事及念處等菩提分應知。
菩薩離此二邊故，於彼對治不復更失，故名不失。 ^759a8

何者地？此地有三種，謂信行地、淨心地、如來地。
於中，十六住處顯示信行地，證道住處是淨心地，究竟住處是如來地。 ^759a10

云何立名？名「金剛能斷」者，此名有二義相應應知，
如說入正見行、入邪見行故。
金剛者，細、牢故。細者，智因故。
牢者，不可壞故。能斷者，般若波羅蜜中聞思修所斷，
如金剛斷處而斷故，是名金剛能斷。
又如畫金剛形，初、後闊，中則狹。
如是，般若波羅蜜中，狹者謂淨心地，初、
後闊者謂信行地、如來地。
此顯示不共義也。 ^759a13

彼五種義句，上上依止應知，彼等皆依止地故說。 ^759a20

修多羅身相續，此義句今當說。
世尊何故以寂靜者威儀而坐也？
顯示唯寂靜者，於法能覺、能說故。 ^759a21

何故上座須菩提問也？
有六因緣：為斷疑故，為起信解故，為入甚深義故，
為不退轉故，為生歡喜故，為正法久住故。
即是般若波羅蜜令佛種不斷。
云何以此令佛種不斷也？
若有疑者，得斷疑故；有樂福德而心未成熟諸菩薩等，
聞多福德，於般若波羅蜜起信解故；已成熟心者，
入甚深義故；已得不輕賤者，由貪受持修行，
有多功德不復退轉故；已得順攝及淨心者，
於法自入及見生歡喜故；能令未來世大乘教久住者故。
若略說：疑者令見故，樂福德及心已成熟諸菩薩等攝受故，
已得不輕賤者令精勤心故，已淨心者令歡喜故。 ^759a23

諸菩薩有七種大故，此大眾生名摩訶薩埵。
何者七種大？謂：法大，心大，信解大，淨心大，
資糧大，時大，果報大，如《菩薩地持》中說。 ^759b6

經言「善攝第一」，善攝者，於諸菩薩所，何者善攝？
何者第一也？利樂相應為善攝第一，有六種應知：
一時，二差別，三高大，四牢固，五普遍，六異相。
何者時？現見法及未來故，彼菩薩善攝中，
樂者是現見法，利者是未來世。
何者差別？於世間三摩鉢帝及出世聖者聲聞、獨覺等善攝中差別故。
何者高大？此善攝無有上故。
何者牢固？謂畢竟故。
何者普遍？自然於自他身善攝故。
何者異相？於未淨菩薩善攝中勝上故。 ^759b9

經言「第一付囑」者，何者第一付囑？
有六種因緣：一入處，二法爾得，三轉教，
四不失，五悲，六尊重。
何者入處？於善友所，善付囑故。
何者法爾得？已得善攝菩薩，於他所法爾善攝故。
何者轉教？「汝等於餘菩薩應當善攝」，是名轉教。
此等三種，如其次第，即是不失及悲、尊重等應知。 ^759b18

何故唯問發行菩薩乘？
為三種菩提差別故。
以善問故，於上座須菩提所應稱「善哉！」 ^759b25

所有眾生、眾生所攝者，總相說也。
卵生等者差別說也。
又，受生、依止、境界所攝，差別應知。
乃至化生等者，受生別故；若有色、若無色者，
依止別故；若有想、若無想、若非有想非無想者，境界所攝別故。
所有眾生界施設住、施設已者，謂上種種相住眾生界，佛施設說也。 ^759b26

「我皆令入涅槃」者，何故願此不可得義？
生所攝故無過，以皆是生故。
如所說，卵生等生並入願數者，彼卵生、
濕生、無想及非有想非無想等則不能。 ^759c3

云何能令一切眾生入涅槃也？
有三因緣故：難處生者待時故，非難處生未成熟者成熟之故，
已成熟者解脫之故。 ^759c7

何故說無餘涅槃界，不直說涅槃？
若如是，便與世尊所說初禪等方便涅槃不別故。
彼自以丈夫力故，無佛亦得，但非究竟。
何故不說有餘涅槃界？
彼共果故，自以宿業，又值佛說而得果故，又非一向身苦有餘故。
如是涅槃及有餘涅槃等，丈夫力果故、
共果故、非究竟果故、非一向果故，是故說無餘。 ^759c9

「如是無量眾生入涅槃已」者，顯示卵生等生一一無量故。 ^759c16

「無有眾生得涅槃」者，此何義？
如菩薩自得涅槃，無別眾生。
何以故？若菩薩眾生想轉，則不名菩薩者。
此何義？若菩薩於眾生所他想轉，非自體想，不名菩薩故。
何以故？若眾生想、命想、人想轉，不名菩薩者。
此何義？若以煩惱心，取眾生、命、人想轉，
彼則有我想，及於眾生中有眾生想轉。
菩薩於彼不轉已，斷我見故，得自行〔行者謂五陰行〕
平等相故，信解自他平等。
彼菩薩非眾生、命、人取見者，此是其義。 ^759c17

復次，經言「菩薩應生如是心」者，顯示菩薩應如是住中欲願也。
若菩薩我想轉，不名菩薩者，顯示應如是修行中相應三摩鉢帝時也。
若眾生想、命想、人想轉，不名菩薩者，顯示應如是降伏心中攝散時也。
如菩薩相應三摩鉢帝散時，眾生想亦不轉，如彼爾焰相住故。
是故，無有眾生得涅槃者，此得成就彼欲願者攝諸住處為最勝，
彼相應行相行餘住處時，依止欲願決定得故。
此欲願義，不復解釋。 ^759c26

自此後，餘住處中，有五種隨所相應而解釋應知：
一依義，二說相，三攝持，四安立，五顯現。 ^760a6

住處對治為依義；即彼住處為說相；欲願為攝持；
住處第一義為安立；相應三摩提為顯現。 ^760a9

於波羅蜜淨住處中，經言「菩薩不住於物，
應行布施」等，此為依義，顯示對治住著故。
經言「應行施」者，此為說相，六波羅蜜初攝一切檀那體性故。
檀那有三種：一資生施者，謂檀那波羅蜜；
二無畏施者，謂尸羅波羅蜜、羼提波羅蜜；
三法施者，謂毘梨耶波羅蜜、禪那波羅蜜、鉢羅腎攘波羅蜜等。
若無精進，於受法人所為說法時，疲惓故不能說法。
若無定，則貪於信敬供養，及不能忍寒熱等逼惱故，染心說法。
若無智慧，便顛倒說法，多有過故。
不離此三得成法施。 ^760a11

彼諸波羅蜜有二種果，謂未來、現在。
未來果者，檀那波羅蜜得大福報；尸羅波羅蜜得自身具足，
謂釋、梵等；羼提波羅蜜得大伴助、大眷屬；
毘離耶波羅蜜得果報等不斷絕；禪那波羅蜜得生身不可損壞；
鉢羅腎攘波羅蜜得諸根猛利及多諸悅樂，於大人眾中得自在等。
現在果者，得一切信敬供養及現法涅槃等。 ^760a21

於中，若菩薩求未來果故行施，為住物行施，
如所施物還望得彼物果，是故經言「不住於物，應行布施」。
若求未來尸羅等果故行施，為有所住行施，
是故經言「無所住，應行布施」。
尸羅等果有眾多，不可分別故，總名有所住。
若求現在果信敬、供養等故行施，為住色、
聲、香、味、觸行施，故經言「不住色」等。
若求現法涅槃故行施，為住法行施，故經言
「不住於法，應行布施。」 ^760a28

又，經言「應行布施」者，即說攝持施之欲願故。
經言「不住行施」者，即此不住，為安立第一義故。
於中，以不住故，顯示如所有事第一義，不住物等是所有事。
經言「菩薩應如是行施，不住於相想」者，
此為顯示，謂相應三昧及攝散心，於此二時不住相想。
如是建立不住已，或有菩薩貪福德故，
於此不堪，為令堪故，世尊顯示不住行施福聚甚多猶如虛空，
有三因緣：一遍一切處，謂於住、不住相中福生故；
二寬廣高大殊勝故；三無盡究竟不窮故。 ^760b7

為欲得色身住處故，經言：「須菩提！
於意云何？應以相具足見如來不」此為依義，顯示對治如來色身慢故。 ^760b17

經言「相具足」者，此為說相，顯示如來色身故。
上座須菩提言「不也」，為成滿此義故。
世尊說「須菩提！所有相具足者，彼為虛妄」，此即顯欲願。
於如是義中，應攝持故，及即是安立第一義。
於第一義中，相具足為虛妄，非相具足為不虛妄。
經言「如是諸相非相，應見如來」者，此為顯現，
謂相應三昧及攝散心時，於彼相中非相見故。 ^760b20

為欲得言說法身住處故，經言「頗有眾生，
於未來世於如是修多羅句說」等。
於中，修多羅句說者，謂所有義應知。
何者為句？如上所說七種義句。
上座須菩提作是念「於未來世，無有生實想」
者，為遮此故。世尊言「有正法欲滅時」者，謂修行漸滅時應知。 ^760b27

次後，世尊為如是顯示修行、如是集因、
如是善友攝受、如是攝福德相應、如是實想中當得實想故，
經言「有戒，有功德，有智慧者」，此增上戒等三學。
顯示修行功德者，少欲等功德為初，乃至三摩提等。
經言「已得供養無量百千諸佛，乃至一心淨信」
等，此顯示集因。一心淨信尚得如是業，何況生實想也。
經言「如來悉知」者，知名身。
「如來悉見」者，見色身。
謂於一切行、住所作中，知其心、見其依止故。
此等顯示善友所攝。
經言「生取無量福聚」者，此顯示攝福德。
生者，福正起時故。
取者，即彼滅時攝持種子故。 ^760c3

經言「是諸菩薩無復我想、眾生想轉」，乃至言
「若法想轉，即為有我取」者，此顯示實想，對治五種邪取故。
何者五邪取？一外道，二內法、凡夫及聲聞，
三增上慢菩薩，四世間共想定，五無想定。
第一者，我等想轉。
第二者，法想轉。第三者，無法想轉，此猶有法取。
有法取者，謂取無法故。
第四者，有想轉。第五者，無想轉。
是諸菩薩於彼皆不轉也，此中顯了有戒乃至當生無量福聚等。 ^760c15

經言「何以故」者，此言是中邪取，但法及非法想轉，
非我等想，以想及依止不轉故。
然於我想中隨眠不斷故，則為有我取，
是故經言「是諸菩薩，若起法想，則為有我取」
等、「若無法想轉，則為有我取」等。
此我等想轉中，餘義猶未說。
經言「則為有我取」者，於中，取自體相續為我想，
我所取為眾生想，謂我乃至壽住取為命想，展轉取餘趣取為人想應知。 ^760c23

於中，言當生實想者，此為依義，顯示對治不實想故。
言於此修多羅句說中者，此為說相，顯示言說法身故，
即彼當生實想中言當生者，是欲願攝持者。
是諸菩薩無復我想轉等者，是安立第一義。
「須菩提！不應取法、非法」者，是顯了，謂相應三摩鉢帝及攝散心時，
不應取法、非法者，於法體及法無我並不分別故。 ^761a2

又，言說法身要義者，經言「以是義故，如來常說栰喻法門，
若解此者，法尚應捨，何況非法。」
故法尚應捨者，實想生故；何況非法者，理不應故。
略說顯示，菩薩欲得言說法身，不應作不實想。 ^761a9

為欲得智相至得法身住處故，經言「須菩提！
於意云何？有法如來於阿耨多羅三藐三菩提中正覺耶？」
此為依義，顯示翻於正覺菩提取故，說法者正覺所攝故。
經言「有法可說取阿耨多羅三藐三菩提」
者，是為說相，顯示至得法身故。
無有定法者，上座須菩提導佛意故——世諦故，
有菩提及得，是為欲願攝持，以方便故，
二俱為有；若如世尊意說者，二俱無有。
為顯此故，言「如我解世尊所說義」等。 ^761a13

經言「何以故？如來所說法，不可取，不可說，
非法非非法」者，是安立第一義。
由說法故、知得菩提故，於說法中安立第一義。
於中，不可取者，謂正聞時。
不可說者，謂演說時。
非法者，分別性故。
非非法者，法無我故。 ^761a22

經言「何以故？以無為故得名聖人」者，無為者，
無分別義也，是故菩薩有學得名。
無起無作中，如來轉依，名為清淨，是故如來無學得名。
於中，初無為義者，三摩鉢帝相應，及折伏散亂時顯了故。
第二無為，唯第一義者，無上覺故。
自此已後一切住處中，皆顯以無為故得名聖人應知。
前諸住處中未說無為得名，於此說阿耨多羅三藐三菩提中無為已竟。 ^761a27

福相至得法身住處。
云何顯示即彼所有言說法身，出生如來福相至得法身？
於彼乃至說一四句偈，生福甚多，況復如來所有福相至得法身。
以何因緣，於言說法身中如是說一四句偈能生多福？
為成就此義故，經言「何以故？
如來阿耨多羅三藐三菩提從此出」者，
於中，普集十法、行阿含故；諸佛世尊從此生者，世諦故言佛出生。
以有菩提故，即此二並故，名為佛法。
以菩提及佛故，經言「須菩提！
佛法、佛法者，即非佛法」。 ^761b6

復次，經言「其所生福，勝彼無量阿僧祇」
者，此為依義，顯示對治福不生故。
於中，其福者，此為說相，顯示福相法身故。
勝彼者，顯示欲願攝持故。
經言「世尊！是福聚，即非福聚，是故如來說福聚」，
及言「須菩提！佛法、佛法者，即非佛法，是名佛法」
者，以此福聚及佛法，為攝取如來福相法身中安立第一義故、
為隨順無為得名故，相應三摩鉢帝及折伏散亂不復顯了。 ^761b15

言「甚多，婆伽婆」、「甚多，修伽陀」二語者，顯示攝心、持心。
以攝自心，故言受持。
為他說者，解釋句味故。
無量者，過譬喻故。
阿僧祇者，顯多故。
金剛般若論卷上
 ^761b23
