
jing:: 舍衛國王夢見十事經
translator:: 失譯
佛在舍衛祇桓阿難邠坻阿藍。
時，國王波斯匿夜臥夢見十事。
何謂為十事？一者見三瓶併，兩邊滿中央空，
兩瓶滿沸氣交往來，不入空瓶中。
二者見馬口亦食，尻亦食。
三者見小樹生華。
四者見小樹生實。
五者見一人切繩，人後有羊主食繩。
六者見狐坐於好床，食以金器。
七者見大牛還從小犢子乳。
八者見四牛從四面鳴來相趣欲鬪，當合未合不知牛處。
九者見大陂水，中央濁四邊清。
十者見溪水流正赤。
王夢已即覺，王大惶怖，恐亡其國軀。
明日王即召公卿大臣及明道知解夢者婆羅門，
皆到王前，王即為說夜夢十事，誰能解者？
諸能解夢者即言：「我能解之，恐王聞之不樂。」
王言：「便說之，如卿所知。」
婆羅門即為王說之言：「當殺王太子以祠天王，
重夫人當殺以祠天王，邊傍侍奴婢當殺以祠天王，
所有白象當殺以祠天王，所重好馬當殺以祠天王，
所可臥具及著身珍寶好物，皆當燒用祠天王，此王身乃無他。」 ^870c21

王聞婆羅門解夢如是，王即大愁憂，却入齋室思念。
是王有一夫人名摩利，就到王所齋室問：
「王何為入齋室愁憂，我身將有過失？」
王即言：「若莫問，儻聞者令若愁。」
夫人即復問：「何因緣愁？」
王言：「不須復問，聞者令若憂。」
夫人復言：「我是王身半也，王有急緩當以告我。」
王即為說之言：「我昨日夜夢見十事。
一者見三瓶，兩邊滿中央空，兩瓶滿沸氣交往來，不入空瓶中。
二者見馬口亦食，尻亦食。
三者見小樹生華。
四者見小樹生實。
五者見一人切繩，人後有羊主食繩。
六者見狐坐好床，食以金器。
七者見大牛還從小犢子乳。
八者見四牛從四面鳴來相趣欲鬪，當合未合不知牛處。
九者見大陂水，中央濁四邊清。
十者見大溪水流正赤。
夢已即覺惶怖，夢如是，恐亡我國、恐亡我子、恐亡我國中人民。
反明日我即召公卿大臣諸婆羅門能解夢者，
為說夢如是，婆羅門解夢言：『王所愛者，皆當以祠天用。』
是故憂愁。」夫人言：「王莫愁憂！
人行買金，以金磨石好惡其色見石上，
今佛在祇桓阿難邠坻阿藍，可往問佛夢意，如佛解者當隨佛語。」 ^871a10

王即勅左右車騎，車騎已嚴，王即乘高蓋車，車名婆羅延。
時車騎數千即從舍衛，到祇桓阿難邠坻阿藍徐步徑，即下車步到佛所。
見佛前以頭面著佛足，乃坐白佛言：「我昨日夜夢見十事。
一者見三瓶併，兩邊滿中央空，兩瓶滿沸氣交往來，不入空瓶中。
二者見馬口亦食，尻亦食。
三者見小樹生華。
四者見小樹生實。
五者見一人切繩，人後有羊主食繩。
六者見狐坐於好床，食以金器。
七者見大牛還從小犢子乳。
八者見四牛從四面鳴來相趣欲鬪，當合未合不知牛處。
九者見大陂水，中央濁四邊清。
十者見大溪水流正赤。
我夢如是，覺即怖#CB01157;，
恐亡我國、恐亡我子、恐亡我國中人民。」
反王言：「願佛為我解是十事。」 ^871b2

佛即告王言：「莫恐莫恐！
所夢者無他，於王身無惡，於國亦無惡，
於大子亦無惡，於夫人亦無惡。
王所夢者，皆為後世施耳。
後世人不畏法，皆淫泆皆貪，一妻不厭足，數怒愚癡不知慚愧。
王夢見三瓶併，兩邊滿中央空，兩瓶滿沸氣交往來，
不入空瓶中者，後世人當不給視貧窮，
近親兩富自相饋遺，王夢見一事者，正為是耳。
王莫恐莫恐！於國於身妻子皆無他。
王夢見馬口亦食，尻亦食者，後世大臣當廩食於官，
復食於民，王夢見二事者，但為是耳。
王莫恐莫恐！於國於身妻子皆無他。
王夢見小樹生華者，後世人年未滿三十，
當頭生白髮，王夢見三事者，正為是耳。
王莫恐莫恐！於國於身妻子皆無他。
王夢見小樹生實者，後世女人年少當行嫁抱子，
不知慚愧，王夢見四事者，正為是耳。
王莫恐莫恐！於國於身妻子皆無他。
王夢見一人切繩，人後有羊主食繩者，
後世人當行出賈留婦於家，婦當私與男子共栖宿，
王夢見五事者，正為是耳。
王莫恐莫恐！於國於身妻子皆無他。
王夢見狐坐於好床，食以金器者，後世賤人當有財富者，
當在上坐食飲極味，王夢見六事者，正為是耳。
王莫恐莫恐！於國於身妻子皆無他。
王夢見大牛還從小犢子乳者，後世人母當為女作媒，
將他人男子與女共房，母當主守門，持女婬錢用自給活，
王夢見七事者，正為是耳。
王莫恐莫恐！於國於身妻子皆無他。
王夢見四牛從四面鳴來相趣欲鬪，當合未合不知牛處者，
後世人大臣當不畏天，淫泆貪，一妻不厭足，
數怒愚癡不知慚愧不畏上下；雨師不為時節，
帝王長吏人民皆當請雨，雨師見帝王長吏人民施行如是故四面起雲，
帝王長吏皆喜言：『雲已四面起，今當雨。』
須臾間雲各自散去。
雨師故見怪，欲使帝王長吏人民畏天地，
不淫泆不貪，守一妻，慈心莫怒，王夢見八事者，正為是耳。
王莫恐莫恐！於國於身妻子皆無他。
王夢見大陂水，中央濁四邊清者，後世人民在閻浮利內者，
當不孝父母不敬長老，無反復不顧後，
邊國當孝父母敬長老有反復，王夢見九事者，正為是耳。
王莫恐莫恐！於國於身妻子皆無他。
王夢見大陂水正赤者，後世諸王當不厭其國興師，
人民起兵共鬪，當作車兵馬兵步兵，當以車兵相殺、
馬兵相殺、步兵相殺，血流正赤，王夢見十事者，正為是耳。
王莫恐莫恐！於國於身妻子皆無他。
是夢者皆為後世方來之事。」 ^871b16

王即長跪言：「得佛教心即歡喜，如人持小器受膏，
膏多器小更求大器，得大器更受之，即安隱不恐。」
王即稽首再拜，前以頭面著佛足而去。
還歸於宮重賜正夫人，皆奪諸公大臣俸祿，不復信諸婆羅門語。
舍衛國王夢見十事經
w::  ^872a5

按此經，與《增一阿含經》第五十一卷〈大愛道般涅槃品〉，
同本異譯，今國、宋二本文義相同，此本與宋義同文異，
似非一譯，而未知是非、不敢去取。
然此丹本詳悉，今且雙存，以待賢哲。
 ^872a11
