
pin:: 大智度論釋初品中善根供養義第四十六〔卷第三十〕
author:: 聖者龍樹造
translator:: 後秦龜茲國三藏鳩摩羅什譯
other:: 
##  46 善根供養義

【經】
「欲以諸善根供養諸佛，恭敬、尊重、讚歎，
隨意成就者，當學般若波羅蜜！」 ^276b28

【論】
菩薩既得不離諸佛，當應供養。
若得值佛而無供具，甚為不悅！
如須摩提菩薩，秦言妙意，見然燈佛，無供養具，
周旋求索；見賣華女，以五百金錢買得五莖青蓮華以供養佛。
又薩陀波崙菩薩，為供養師故，賣身血肉。 ^276b29

如是等菩薩既得見佛，心欲供養，若無供具，
其心有礙；譬如庶民遇見君長，不持禮貺，則為不敬。
是故諸菩薩求供養具，供養諸佛；佛雖不須，菩薩心得具足。
譬如農夫遇好良田而無種子，雖欲加功，
無以肆力，心大愁憂；菩薩亦如是，得遇諸佛而無供具，
設有餘物，不稱其意，心便有礙。 ^276c6

「諸善根」者，所謂善根果報，華香、瓔珞、衣服、幡蓋種種珍寶等。
所以者何？或時以因說果，如言「一月食千兩金」，
金不可食，因金得食，故言「食金」。
或時以果說因，如見好畫，言是好手；手非是畫，
見畫妙故，說言手好。
善根果報亦如是，以善根業因緣故，得供養之具，名為善根。 ^276c13

問曰： ^276c19

若爾者，何不即說華香等而說其因？
答曰： ^276c20

供養具有二種：一者、財供養，二者、法供養。
若但說華香等供養，則不攝法供養；今說善根供養，
當知則財、法俱攝。 ^276c21

「供養」者，若見、若聞諸佛功德，心敬尊重；
迎逆、侍送，旋繞、禮拜，曲躬合手而住，避坐安處，
勸進飲食、華香、珍寶等；種種稱讚持戒、
禪定、智慧諸功德；有所說法，信受教誨。
如是善身、口、意業，是為供養。 ^276c23

「尊重」者，知一切眾生中，德無過上，故言
「尊」；敬畏之心過於父母、師長、君王，利益重故，
故言「重」。 ^277a3

「恭敬」者，謙遜畏難故言「恭」，推其智德故言「敬」。 ^277a5

「讚歎」者，美其功德為「讚」；讚之不足，又稱揚之，
故言「歎」。 ^277a6

「隨意成就」者，若須華供養，如意即至，或求得，
或不求而得；有自然出者，或變化生；乃至伎樂供養之具，悉皆如是。 ^277a7

問曰：
菩薩遇得便以供養，何以隨意求索？ ^277a10

答曰：
福德從心，於所愛重，持用供養，得福增多。
如阿育王小兒時，以所重土，持用奉佛；
得閻浮提王，一日之中起八萬塔。
若大人雖以多土投鉢而無所得，非所重故。
有人偏貴重華，以其所貴，持供養佛，得福增多；乃至寶物亦如是。 ^277a11

復次，隨時所宜，若寒時，應以薪火、上衣、
溫室、被褥，及以飲食；熱時，應以氷水、扇蓋、
涼室、生薄之服，上妙之食；風雨之時，就送供具；如是等隨時供養。
又隨土地所宜、隨受者所須，皆持供養。 ^277a17

復次，隨意供養者，有菩薩知佛無所須，
又知諸物虛誑如幻，一相所謂無相；為教化眾生故，
隨眾生國土所重，引導故供養。 ^277a21

復有菩薩得甚深禪定，生菩薩神通，以神通力故，
飛到十方佛前，或於佛國，若須遍雨天華，
即滿三千世界持供養佛；或雨天栴檀；
或雨真珠，光明鮮發；或雨七寶；或雨如意珠，
大如須彌；或雨妓樂，音聲清妙；或以身如須彌以為燈炷，供養諸佛。
如是等名為財供養。 ^277a24

又菩薩行六波羅蜜，以法供養諸佛。
或有菩薩行一地法供養諸佛，乃至十地行法供養。
或時菩薩得無生法忍，自除煩惱及眾生煩惱，是法供養。
或時菩薩住於十地，以神力故，令地獄火滅；
於餓鬼道，皆得飽滿；令畜生得離恐怖，
令生人、天；漸住阿惟越致地。
如是等大功德力故，名為法供養。 ^277b1

以是故說：「欲得善根成就，當學般若波羅蜜。」 ^277b8

【經】
「欲滿一切眾生所願：衣服、飲食、臥具、塗香、
車乘、房舍、床榻、燈燭等，當學般若波羅蜜！」 ^277b10

【論】
問曰：
有何次第，欲滿一切眾生願？
答曰： ^277b12

菩薩業有二種：一為供養諸佛，二為度脫眾生。 ^277b13

以供養諸佛，得無量福德；持是福德，利益眾生，所謂滿眾生願。
如賈客主入海採寶，安隱得出，利益所親及知識等；
菩薩如是入諸佛法海，得無量功德之寶，利益眾生。 ^277b14

如小王供養大王，能令歡喜，與其所願，
職位財帛，還其本國，利益人物，除却怨賊。
菩薩供養諸佛法王故，得受記別，以無量善根珍寶，
得無盡智力，來入眾生；善人供養，貧者隨其所須而給與之，
魔民、邪見外道之屬悉皆破壞。
是為供養諸佛，次滿眾生所願。 ^277b18

問曰：
菩薩實能滿一切眾生願不？
若悉滿眾生願，餘佛菩薩何所利益？
若不悉滿，是中何故說「欲滿一切眾生願，當學般若波羅蜜」？ ^277b24

答曰：
有二種願：一者、可得願，二者、不可得願。 ^277b27

不可得願者，有人欲籌量虛空，盡其邊際，
及求時、方邊際，如小兒求水中月、鏡中像；如是等願皆不可得。 ^277b28

可得願者，鑽木求火，穿地得水，修福得人天中生，
及得阿羅漢、辟支佛果，乃至得諸佛法王；如是等名皆可得願。 ^277c2

可得願有二種：一謂世間，二謂出世間。
是中世間願故，滿眾生願。
云何得知？以飲食、床、臥具乃至燈燭所須之物皆給與之。 ^277c4

問曰： ^277c7

菩薩何以故與眾生易得願，不與難者？
答曰： ^277c8

願有下、中、上。下願令致今世樂因緣，中願與後世樂因緣，上願與涅槃因緣。
是故先與下願，次及中願，然後上願。 ^277c9

復次，眾生多著今樂，少求後樂，涅槃樂者轉復少也。
若說多者，少亦攝之。 ^277c11

復次，此經前後多說後世、涅槃道，少說今世利事。
菩薩法者，常與眾生種種利益，不應有捨。
所以者何？初心但欲令諸眾生行大乘法；
以不堪受化，次與聲聞、辟支佛道；若復不能，
當與十善、四梵行等，令修福德。
若眾生都不樂者，如是眾生不應遺捨，
當與今世利益，所謂飲食等也。 ^277c13

復次，凡夫雖能與人飲食等，滿彼願者，
皆有因緣，若今世事、若後世事。
聲聞、辟支佛雖無因緣滿眾生願，而所益甚少。
菩薩摩訶薩行檀波羅蜜業因緣故，得為國王，
或為大長者，財富無量，四方眾生若來求者，盡滿足之。 ^277c20

如頻頭居士為大檀越，坐七寶大床，金剛為腳，
敷以天褥，以赤真珠上為帳幔，左右立侍，
各八萬四千，皆莊嚴琦妙；開四大門，恣所求者，
晝夜六時鳴鼓，又放光明，十方無量眾生有聞鼓聲、
光明觸身者，無不悉來。
欲得種種飲食者，長者見其大集，即時默然，
仰視虛空，於時空中雨種種百味之食，
隨意皆得；若眾生不自取者，左右給使分布與之，足滿乃止。
須飲食、衣被、臥具、寶物等，皆亦如是。
恣眾生所欲已，然後說法，令離四食，皆住阿鞞跋致地。
如是等，菩薩神通力故，能滿眾生願。 ^277c25

問曰：
佛在時，眾生尚有飢餓，天不降雨，眾生困弊；
佛猶不能滿一切眾生之願，云何菩薩能滿其願？ ^278a8

答曰：
菩薩住於十地，入首楞嚴三昧，於三千大千世界，
或時現初發意，行六波羅蜜；或現阿鞞跋致；
或現一生補處，於兜率天上，為諸天說法；
或從兜率天上來下生淨飯王宮；或現出家成佛；
或現大眾中轉法輪，度無量眾生；或現入涅槃，
起七寶塔，遍諸國土，令眾生供養舍利；或時法都滅盡。
菩薩利益如是，何況於佛！ ^278a10

而佛身有二種：一者、真身，二者、化身。
眾生見佛真身，無願不滿。 ^278a18

佛真身者，遍於虛空，光明遍炤十方，說法音聲亦遍十方；
無量恒河沙等世界滿中大眾皆共聽法，
說法不息，一時之頃，各隨所聞而得解悟。
如劫盡已，眾生行業因緣故，大雨澍下，
間無斷絕，三大所不能制；惟有劫盡，十方風起，
更互相對，能持此水。 ^278a19

如是法性身佛有所說法，除十住菩薩，
三乘之人皆不能持；惟有十住菩薩不可思議方便智力，悉能聽受。
眾生其有見法身佛，無有三毒及眾煩惱，
寒熱諸苦一切皆滅，無願不滿。
如如意珠，尚令眾生隨願皆得，豈況於佛！
珠與一切世間之願，佛與一切出世間願。
若言「佛不能悉滿眾生所願」，是語不然！ ^278a26

復次，釋迦文尼佛，王宮受身，現受人法，
有寒熱、飢渴、睡眠，受諸誹謗，老、病、死等；
內心智慧神德，真佛正覺，無有異也。
欲滿眾生所願，悉皆能滿；而不滿者，以無數世來，
常滿眾生衣食之願，而不免苦；今但以涅槃無為常樂益之。
如人憐愍所親，不與雜毒美食。
如是世間願者，生諸結使，又復離時心生大苦，是故不以為要。 ^278b5

復次，有人言：釋迦牟尼佛已滿眾生所願，而眾生自不能得。
如《毘摩羅詰經》說：「佛以足指案地，即時國土七寶莊嚴，我佛國如是。
為多怒害者，現佛國異。」
又如龍王等心降雨，在人為水，餓鬼身上皆為炭火。 ^278b13

問曰： ^278b17

若能滿一切眾生願者，則眾生有邊，無有受諸飢寒苦者。
何以故？一切眾生皆滿所願，願離苦得樂故。 ^278b18

答曰：
「滿一切」者，名字一切，非實一切。 ^278b20

如《法句》偈說：
　　「一切皆懼死，莫不畏杖痛。
　　恕己可為譬，勿殺勿行杖！」 ^278b21

雖言「一切畏杖痛」，如無色眾生無身故，
則無杖痛；色界眾生雖可有身，亦無杖痛；欲界眾生亦有不受杖痛。
而言「一切」，謂應得杖者說言「一切」，非實一切。
以是故，菩薩滿一切眾生所願，謂應可得者。
然菩薩心無齊限，福德果報亦無有量；
但眾生無量阿僧祇劫罪厚障故，而不能得。 ^278b24

如舍利弗弟子羅頻周比丘，持戒精進，
乞食六日而不能得，乃至七日，命在不久；
有同道者乞食持與，鳥即持去。
時舍利弗語目揵連：「汝大神力，守護此食，令彼得之！」
即時目連持食往與，始欲向口，變成為泥；
又舍利弗乞食持與，而口自合；最後佛來，
持食與之，以佛福德無量因緣故，令彼得食。
是比丘食已，心生歡喜，倍加信敬。
佛告比丘：「有為之法皆是苦相。」
為說四諦，即時比丘漏盡意解，得阿羅漢道。
有薄福眾生，罪甚此者，佛不能救。 ^278c2

又知眾生不可得故、深達法性故，諸佛無有憶想分別：
是可度、是不可度，心常寂滅，意無增減。 ^278c13

以是故，菩薩欲滿一切眾生願，彼以罪故而不能得，菩薩無咎！ ^278c15

「飲、食」者，略說麁、細二種餅飯等百味之食。
經雖說四食，眾生久住，而此但說揣食，
餘者無色，不可相與。
若施揣食，則與三食。
何以故？因揣食故，增益三食。
如《經》所說：「檀越施食，則與受者五事利益。」 ^278c16

「飲」，總說二種：一者、草木酒，所謂蒲桃、甘蔗等及諸穀酒；
二者、草木漿，甘蔗漿、蒲桃漿、石蜜漿、安石榴漿、
梨 #CB00178;漿、波盧沙果漿等，及諸穀漿。 ^278c21

如是和合，人中飲食及天飲食，所謂修陀甘露味、
天果食等，摩頭摩陀婆漿等。
眾生各各所食，或食穀者，或食肉者，或食淨者、
不淨者，來皆飽滿。 ^278c24

「衣服」者，衣有二種：或從眾生生，所謂綿絹、
毛毳、皮韋等；或從草木生，所謂布 #CB00626;、
樹皮等。有諸天衣，無有經緯，自然樹出，光色輕軟。 ^278c27

「臥具」者，床榻、被褥、幃帳、枕等。
「塗香」者，有二種：一者、栴檀木等，摩以塗身；
二者、種種雜香，擣以為末，以塗其身，及熏衣服，并塗地壁。 ^279a2

「乘」者，所謂象、馬、車輿等。
「房舍」者，所謂土木寶物所成樓閣、殿堂、
宮觀等，以障寒熱、風雨、賊盜之屬。 ^279a5

「燈燭」者，所謂脂膏、蘇油、漆蠟、明珠等。 ^279a7

「諸物」者，是一切眾生所須之物，不可具說故，
略言「諸物」。 ^279a8

問曰：
此中何以不說燒香、妙華等？ ^279a9

答曰：
說「諸物」者，皆已攝之。 ^279a10

問曰：
若爾者，但應略說三種：飲食、衣服、莊嚴之具？ ^279a11

答曰：
此諸物是所須要者。
若慈念眾生，以飲食為先，次以衣服；以身垢臭，
須以塗香，次以臥具；寒雨須房舍，黑闇須燈燭。 ^279a12

問曰：
華香亦能除臭，何故不說？
答曰： ^279a15

華非常有，亦速萎爛，利益少故，是故不說。
燒香者，寒則所須，熱時為患。
塗香，寒、熱通用，寒時雜以沈水，熱時雜以栴檀以塗其身，是故但說塗香。 ^279a16

問曰：
若行檀波羅蜜，得無量果報，能滿一切眾生所願，
何故言「欲滿眾生願，當學般若波羅蜜」？ ^279a19

答曰：
先已說，以般若波羅蜜和合故，得名檀波羅蜜。 ^279a21

今當更說：所可滿眾生願者，非謂一國土、
一閻浮提，都欲滿十方世界六趣眾生所願，非但布施所能辦故。
以般若波羅蜜破近遠相，破一切眾生相、
非一切眾生相，除諸礙故，彈指之頃，化無量身，
遍至十方，能滿一切眾生所願。
如是神通利益，要從般若出生。
以是故，菩薩欲滿一切眾生願，當學般若波羅蜜。 ^279a22

【經】
「復次，舍利弗！菩薩摩訶薩欲使如恒河沙等世界眾生，
立於檀波羅蜜，立於尸羅、羼提、毘梨耶、
禪、般若波羅蜜，當學般若波羅蜜！」 ^279b2

【論】
問曰：
是義次第有何因緣？
答曰：
利有三種：今世利、後世利、畢竟利。
復有三種樂：今世、後世、出世樂。
前說今世利樂，此說後世、出世利樂。
以是故，令眾生住六波羅蜜。
菩薩愍念眾生，過於父母念子，慈悲之心，徹於骨髓。
先以飲食充足其身，除飢渴苦；次以衣服莊嚴其身，令得受樂。
菩薩心不滿足，復作是念：眾生已得今世樂，復更思惟令得後世樂。
若以世間六波羅蜜教之，則得人、天中樂，
久後還來輪轉生死；當復以出世間六波羅蜜，令得無為常樂。 ^279b5

復次，先以衣服、華香等莊嚴其身，今以功德莊嚴其心。
若有三種莊嚴，則為具足，無有過者：一者、
衣服七寶等，二者、福德，三者、道法。
菩薩欲具足三種莊嚴眾生故，先說功德果報，今說功德因緣。 ^279b16

復次，前說雖有大施，而眾生罪故，不能悉得。
如《餓鬼經》說：「雖與其食而不得噉，變成炭火不淨之物！」
又菩薩不捨一切，當作方便，令眾生得衣食利益，
是故教修福業，自行自得。
菩薩善知因緣不可強得，教令得之。
以是故，次第教眾生住六波羅蜜。 ^279b20

問曰：
菩薩志願令十方一切眾生住六波羅蜜，
何故但說「如恒河沙世界眾生」？ ^279b26

答曰：
為聽法者聞恒河沙故。
又於新發意菩薩以無邊無量為多，多則致亂；
若大菩薩，不以恒河沙為數。 ^279b28

復次，說如恒河沙者，是無邊無量數，如後品中說。 ^279c2

復次，如恒河沙者，已說十方諸世界；此中亦不言一恒河沙，
不應為難！ ^279c3

以是故說「如恒河沙世界」無咎。
恒河沙世界義，如先說。
眾生者，於五眾、十八界、十二入、六種、十二因緣等眾多法中，
假名眾生是天、是人、是牛、是馬。 ^279c5

眾生有二種：動者、靜者。
動者生身、口業，靜者不能。 ^279c8

有色眾生、無色眾生，無足、二足、四足、多足眾生，
世間、出世間眾生，大者、小者，賢聖、凡夫，
邪定、正定、不定眾生，苦、樂、不苦不樂眾生，
上、中、下眾生，學、無學、非學非無學眾生，
有想、無想、非有想非無想眾生，欲界、色界、無色界眾生。 ^279c9

欲界眾生者，有三種：以善根有上、中、下故。
上者六欲天，中者人中富貴，下者人中卑賤。
以面類不同故，四天下別異。
不善亦有三品：上者地獄，中者畜生，下者餓鬼。 ^279c14

復次，欲界眾生有十種：三惡道、人及六天。 ^279c18

地獄有三種：熱地獄、寒地獄、黑闇地獄。 ^279c19

畜生有三種：空行、陸行、水行；晝行、夜行、
晝夜行；如是等差別。 ^279c20

鬼有二種：弊鬼、餓鬼。
弊鬼，如天受樂，但與餓鬼同住，即為其主；
餓鬼，腹如山谷，咽如針，身惟有三事：黑皮、
筋、骨，無數百歲不聞飲食之名，何況得見！
復有鬼，火從口出，飛蛾投火以為飲食，
有食糞、涕唾、膿血、洗器遺餘，或得祭祀，或食產生不淨。
如是等種種餓鬼。 ^279c21

六欲天者，四王天等。
於六天中間別復有天，所謂持瓔珞天，
戲忘天，心恚天，鳥足天，樂見天。
此諸天等，皆六天所攝。 ^279c28

有人言：欲界眾生，應有十一種；先說五道，今益阿修羅道。 ^280a1

問曰：
阿修羅即為五道所攝。
是阿修羅非天、非人，地獄苦多，畜生形異；如是應鬼道所攝。 ^280a3

答曰：
不然！阿修羅力與三十三天等。
何以故？或為諸天所破，或時能破諸天。
如經中說：「釋提桓因為阿修羅所破，四種兵眾入藕根孔以自藏翳。」
受五欲樂，與天相似，為佛弟子。
如是威力，何得餓鬼所攝！
以是故應有六道。 ^280a5

復次，如阿修羅、甄陀羅、乾沓婆、鳩槃茶、
夜叉、羅剎、浮陀等大神是天；阿修羅民眾，
受樂小減諸天，威德變化，隨意所作，是故人疑言：「是修羅？
非修羅？」「修羅」，秦言大也。
說者言：「是阿修羅，非修羅。」
阿修羅道初得名，餘者皆同一道。 ^280a10

問曰：
經說有五道，云何言六道？ ^280a15

答曰：
佛去久遠，經法流傳五百年後，多有別異，
部部不同：或言五道，或言六道。
若說五者，於佛經迴文說五；若說六者，於佛經迴文說六。
又摩訶衍中，《法華經》說有六趣眾生。
觀諸義旨，應有六道。 ^280a16

復次，分別善惡故有六道：善有上、中、下故，
有三善道：天、人、阿修羅；惡有上、中、下故，
地獄、畜生、餓鬼道。
若不爾者，惡有三果報，而善有二果，是事相違；
若有六道，於義無違。 ^280a21

問曰：
善法亦有三果：下者為人，中者為天，上者涅槃。 ^280a25

答曰：
是中不應說涅槃，但應分別眾生果報住處，涅槃非報故。
善法有二種：一者、三十七品能至涅槃，
二者、能生後世樂。
今但說受身善法，不說至涅槃善法。
世間善有三品：上分因緣故，天道果報；
中分因緣故，人道果報；下分因緣故，阿修羅道果報。 ^280a26

問曰：
汝自說阿修羅與天等力，受樂與天不異，云何今說善下分為阿修羅果報？ ^280b3

答曰：
人中可得出家受戒，以至於道。
阿修羅道結使覆心，得道甚難。
諸天雖隨結使，心直信道；阿修羅眾，心多邪曲，不時近道。
以是故，阿修羅雖與天相似，以其近道難故，故在人下。
如龍王、金翅鳥，力勢雖大，亦能變化故，
在畜生道中；阿修羅道亦如是。 ^280b5

問曰：
若龍王、金翅鳥，力勢雖大，猶為畜生道攝，
阿修羅亦應餓鬼道攝，何以更作六道？ ^280b11

答曰：
是龍王、金翅鳥，雖復受樂，傍行形同畜生故，畜生道攝。
地獄、餓鬼形雖似人，以其大苦故，不入人道。
阿修羅力勢既大，形似人、天故，別立六道。 ^280b13

是為略說欲界眾生。
色界、無色界眾生，如後品中說。 ^280b17

立檀波羅蜜者，菩薩語諸眾生：「當行布施！
貧為大苦，無以貧故作諸惡行，墮三惡道；
作諸惡行墮三惡道，則不可救。」
眾生聞已，捨慳貪心，行檀波羅蜜。
如後品中廣說。 ^280b18

復次，菩薩於眾生前，種種因緣、種種譬喻而為說法，毀呰慳貪。
夫慳貪者，自身所須，惜不能用；見告求者，
心濁色變，即於現身聲色醜惡；種後世惡業故，受形醜陋。
先不種布施因緣故，今身貧賤；慳著財物，
多求不息，開諸罪門；專造惡事故，墮惡道中！ ^280b22

復次，生死輪轉利益之業，無過布施，今世、
後世隨意便身之事，悉從施得；施為善導，
能開三樂：天上、人中、涅槃之樂。
所以者何？好施之人，聲譽流布，八方信樂，
無不愛敬；處大眾中無所畏難，死時無悔。
其人自念：我以財物殖良福田，人天中樂，
涅槃之門，我必得之！
所以者何？施破慳結，慈念受者，滅除瞋惱，
嫉妬心息；恭敬受者，則除憍慢；決定心施，
疑網自裂；知施果報，則除邪見及滅無明。
如是等諸煩惱破，則涅槃門開。 ^280b28

復次，非但開三樂而已，乃能開無量佛道、世尊之處。
所以者何？六波羅蜜是佛道，檀為初門，餘行皆悉隨從。 ^280c9

如是等，布施有無量功德；以是因緣故，令眾生立檀波羅蜜。 ^280c11

檀波羅蜜義，如先「檀」中說。
立尸羅者，菩薩於眾生前，讚說戒行：「汝諸眾生，當學持戒！
持戒之德，拔三惡趣及人中下賤，令得天、
人尊貴，乃至佛道。
戒為一切眾生眾樂根本，譬如大藏出諸珍寶。
戒為大護，能滅眾怖，譬如大軍破賊。
戒為莊嚴，如著瓔珞。
戒為大船，能度生死巨海。
戒為大乘，能致重寶，至涅槃城。
戒為良藥，能破結病。
戒為善知識，世世隨逐，不相遠離，令心安隱；
譬如穿井，已見濕泥，喜慶自歡，無復憂患。
戒能成就利益諸行，譬如父母長育眾子。
戒為智梯，能入無漏。
戒能驚怖諸結，譬如師子能令群獸懾伏。
戒為一切諸德之根、出家之要。
修淨戒者，所願隨意，譬如如意珠應念時得。」
如是等種種讚戒之德，令眾生歡喜，發心住尸羅波羅蜜。 ^280c13

住羼提者，於眾生前，讚歎忍辱：「忍為一切出家之力，
能伏諸惡，能於眾中現奇特事；忍能守護，
令施、戒不毀。忍為大鎧，眾兵不加。
忍為良藥，能除惡毒。
忍為善勝，於生死險道安隱無患。
忍為大藏，施貧苦人無極大寶。
忍為大舟，能渡生死此岸到涅槃彼岸。
忍為磫#CB01428;，能瑩明諸德，
若人加惡，如猪揩金山，益發其明。
求佛道、度眾生之利器，忍為最妙！」 ^280c28

行者當作是念：「我若以瞋報彼，則為自害！
又我先世自有是罪，不得如意，要必當償；
若於此人不受，餘亦害我，俱不得免，云何起瞋？」 ^281a8

復次，眾生為煩惱所牽，起諸惡事，不得自在。
譬如人為非人所持，而罵辱良醫，良醫是時但為除鬼，
不嫌其罵；行者亦如是，眾生加惡向己，
不嫌其瞋，但為除結。 ^281a12

復次，行忍之人，視前罵辱者，如父母視嬰孩，
見其瞋罵，益加慈念，愛之踰深。
又復自念：彼人加惡於我，是業因緣，前世自造，
今當受之；若以瞋報，更造後苦，何時解已！
若今忍之，永得離苦，是故不應起瞋。
如是種種因緣，訶瞋恚，生慈悲，入眾生忍中。 ^281a16

入眾生忍中已，作是念：「十方諸佛所說法，
皆無有我，亦無我所，但諸法和合，假名眾生；
如機關木人，雖能動作，內無有主。
身亦如是，但皮骨相持，隨心風轉，念念生滅，
無常空寂，無有作者，無罵者，亦無受者，
本末畢竟空故；但顛倒虛誑故，凡夫心著。」
如是思惟已，則無眾生；無眾生已，法無所屬，
但因緣和合，無有自性。
如眾生和合，強名眾生；法亦如是，即得法忍。 ^281a21

得是眾生忍、法忍故，能得阿耨多羅三藐三菩提，何況諸餘利益！
眾生聞是已，住羼提波羅蜜。 ^281b1

立毘梨耶者，教眾生言：「汝莫懈怠！
若能精進，諸善功德悉皆易得；若懈怠者，
見木有火而不能得，何況餘事！」
是故勸令精進，若人隨方便精進，無願不得。
凡得勝法，非無因緣，皆從精進生。 ^281b3

精進有二相：一、能進生諸善法，二、能除諸惡法。 ^281b8

復有三相：一、欲造事，二、精進作，三、不休息。 ^281b9

復有四相：已生惡法斷之令滅，未生惡法能令不生，
未生善法能令發生，已生善法能令增長。 ^281b10

如是等名精進相。
精進故能助成一切善法。
譬如火得風助，其然乃熾；又如世間勇健之人，能越山渡海。
道法精進，乃至能得佛道，何況餘事！
眾生聞已，皆立精進波羅蜜。 ^281b12

復次，菩薩見有未發阿耨多羅三藐三菩提者，
為讚歎阿耨多羅三藐三菩提法，於一切諸法中最為第一，
極為尊貴，能饒益一切，令得諸法實相不誑之法。
有大慈悲，具一切智，金色身相，第一微妙；
三十二相，八十隨形好，無量光明；無量戒、
定、智慧、解脫、解脫知見；三達、無礙，於一切法無礙解脫。
得如是者，一切眾生中最為上尊，應受一切世間供養。
若人但心念佛，尚得無量無盡福德，何況精進布施、
持戒、供養、承事、禮拜者！
語眾生言：「佛事如是，汝等當發無上道心，
懃修精進；行如法者，得之不難！」
眾生聞是已，便發無上道心。 ^281b16

若發心者，不可但空爾而得，當行檀波羅蜜；
行檀波羅蜜，次行尸羅波羅蜜、羼提波羅蜜、
禪波羅蜜、般若波羅蜜；行五波羅蜜，則是毘梨耶波羅蜜。 ^281b28

若不發大乘心者，當教辟支佛道；若無辟支佛道者，
教行聲聞道；若無聲聞道者，教令離色，
受無色定，寂滅安樂；若無無色定者，教令離欲，
受色界種種禪定樂；若無禪者，教令修十善道，
人、天中受種種樂。 ^281c3

「莫自懈怠，空無所得，貧窮下賤，種種懃苦，甚為可患！
懈怠法者最為弊惡，破壞今世、後世利益善道。」
眾生聞已，集諸善法，懃行精進。 ^281c8

立禪者，菩薩於眾生前，讚歎禪定清淨樂，
內樂，自在樂，離罪樂，今世、後世樂，聖所受樂，
梵天王樂，遍身受樂，深厚妙樂。
汝諸眾生，何以著五欲不淨樂，與畜生同受諸罪垢樂，而捨是妙樂？
若汝能捨小樂，則得大樂。
汝不見田夫棄少種子，後獲大果；如人獻王少物而得大報；
如少鉤餌而得大魚，所捨甚少而所獲大多。
智者亦如是，能棄世間之樂，得甚深禪定快樂。
既得此樂，反觀欲樂甚為不淨，如從獄出；
如病疹得差，更不求藥。 ^281c11

復次，禪定名實智初門，令智慧澄靜，能照諸法；
如燈在密室，其明得用。 ^281c21

若依禪定得四無量、背捨、勝處、神通、辯才等，
諸甚深功德，悉皆具得，能令瓦石變成如意寶珠，何況餘事！
隨意所為，無不能作：入地如水，履水如地，
手捉日、月，身不焦、冷；化為種種禽獸之身而不受其法，
或時變身充滿虛空、或時身若微塵，或輕如鴻毛、
或重若太山，或時以足指按地天地大動如動草葉。
如是等神通變化力，皆從禪得。
眾生聞是已，立於禪波羅蜜。 ^281c22

立般若波羅蜜者，菩薩教諸眾生：「當學智慧！
智慧者，其明第一，名為慧眼。
若無慧眼，雖有肉眼，猶故是盲；雖云有眼，與畜生無異。
若有智慧，自別好醜，不隨他教；若無智慧，
隨人東西，如牛駱駝穿鼻隨人。
一切有為法中，智慧為上！
聖所親愛，能破有為法故。
如《經》中說：『於諸寶中，智慧寶為最；一切利器中，
慧刀利為最；住智慧山頂，無有憂患。
觀諸苦惱眾生，無不悉見。』
智慧刀能斷無始煩惱生死連鎖；智慧力故，
能具六波羅蜜，得不可思議無量佛道，
成一切智，何況聲聞、辟支佛及世間勝事！
是智慧增長清淨，不可沮壞，名為波羅蜜。」
眾生聞已，住般若波羅蜜。 ^282a2

復次，菩薩或時不以口教，或現神足光明，
令眾生住六波羅蜜；或現種種餘緣，乃至夢中為作因緣，
使其覺悟，令眾生住六波羅蜜。
是故經言：「欲令眾生住六波羅蜜，當學般若波羅蜜！」 ^282a16

【經】
「欲殖一善根於佛福田中，至得阿耨多羅三藐三菩提不盡者，
當學般若波羅蜜！」 ^282a21

【論】 ^282a22

「善根」者，三善根：無貪善根，無瞋善根，無癡善根。
一切諸善法皆從三善根生增長。
如藥樹、草木，因有根故，得生成增長；以是故，名為諸善根。 ^282a23

今言「善根」者，善根因緣供養之具，所謂花香、
燈明，及法供養，持戒、誦經等，因中說果。
何以故？香華不定，以善心供養故，名為善根。
布施非即是福，但能破慳貪，開善法門；善根名為福。
如針導綖縫衣，縫非針也。 ^282a26

「一」者，若華、若香、若燈明，若禮敬，若誦經、
持戒，若禪定，若智慧等，一一供養及法供養，殖於諸佛田中。 ^282b2

「佛田」者，十方三世諸佛；若佛在世，若形像，
若舍利，若但念佛。 ^282b4

「殖」者，專心堅著。
問曰：
經言種種福田，今何以獨言「殖於佛田」？ ^282b6

答曰：
雖有種種福田，佛為第一福田，以十力、
四無所畏、十八不共法如是等無量佛法具足，
是故獨說「殖於佛田」。
法寶雖為佛師，若佛不說，法為無用；如雖有好藥，
若無良醫，藥則無用。
以是故，法寶雖上而前說佛寶，何況僧寶！ ^282b7

復次，佛田能獲無量果報，餘者雖言無量而有差降；
以是故，佛田第一。 ^282b12

「不盡」者，諸佛成就無量功德故，於中殖福，福亦無盡。 ^282b14

復次，佛功德無量、無邊、無數、無等故，殖福者福亦不盡。 ^282b15

復次，佛為菩薩時，緣一切眾生，如眾生無量、
無邊故，福亦無盡。 ^282b17

復次，佛田清淨：拔愛等諸煩惱穢草，淨戒為平地，
大慈悲為良美，除諸惡邪醎土；三十七品為溝港，
十力、四無所畏、四無礙智等為垣牆，能出生三乘涅槃果報——殖種於此無上無比田者，
其福無盡！ ^282b18

問曰：
一切有為法無常相故，皆歸於盡；福從因緣生，何得不盡？ ^282b23

答曰： ^282b24

亦不言「常不盡」，自言「乃至得佛中間不盡」。 ^282b25

復次，一切有為法雖念念生滅，相續不斷、
果報不失故，名為不盡。
如燈雖焰焰生滅不名滅，脂盡炷滅，乃可稱滅；
福亦如是，深心種於良田故，乃至法盡而亦不盡。 ^282b26

復次，菩薩知諸法實相，如涅槃不盡，福德入諸法實相故而亦不盡。 ^282c1

問曰：
若爾者，涅槃不盡，福德亦應常不盡，云何言「乃至佛中間不盡」？ ^282c2

答曰：
是福德者以智慧力故，令是功德如涅槃畢竟空、
不生不滅；以是故，喻如涅槃，非即涅槃。
若是涅槃，不應為喻。
若是涅槃，云何果報成佛而不盡？
譬如三解脫門：空、無相、無作。
如解脫畢竟空相，是空解脫門觀世間亦畢竟空；
如解脫無相相，是無相解脫門觀世間亦無相相；
如解脫無作相，是無作解脫門觀世間亦無作相。 ^282c4

以是故說：「欲殖一善根於佛福田，乃至阿耨多羅三藐三菩提而不盡者，
當學般若波羅蜜。」
other:: 
##  47 諸佛稱讚其命釋論
大智度論初品中諸佛稱讚其名釋論第四十七 ^282c11

【經】
「復次，舍利弗！菩薩摩訶薩欲令十方諸佛稱讚其名，當學般若波羅蜜！」 ^282c17

【論】
問曰：
菩薩若觀諸法畢竟空，內無吾我，已破憍慢，云何欲令諸佛稱讚其名？
又菩薩法應供養諸佛，云何反求諸佛供養？ ^282c18

答曰：
佛法有二門：一、為第一義門，二、為世俗法門。
以世俗門故，欲令諸佛讚歎；雖為諸佛所讚歎，
而不見我，不取眾生相，世間假名故說。 ^282c21

汝言「云何反求佛供養」者，如後品中，佛所讚歎菩薩畢竟阿鞞跋致阿耨多羅三藐三菩提；
今是菩薩欲得決定知是阿鞞跋致以不，
以是故求佛讚歎，非求供養！ ^282c24

復次，餘人餘眾生，貪欲、瞋恚、愚癡覆心故，不能如實讚歎。
何以故？若偏有所愛，不見實過，但見功德；
若偏有所瞋，但見其過，不見其德；若愚癡多，不能如實見其好醜。 ^282c28

諸天、世人雖有智慧，三毒薄者，亦不能得如實讚，
猶有謬失，無一切智故、結使不盡故。 ^283a3

聲聞、辟支佛三毒雖盡，亦不能如實讚，
猶有餘氣未盡，又智慧不具足故。 ^283a5

唯佛一人，三毒及氣永盡、成就一切智故，
能如實讚，不增不減。 ^283a7

以是故，行者欲得諸佛所讚，知其實德，不求餘人稱讚。 ^283a9

問曰：
若諸佛出於三界，不著世間，無有我及我所，
視於外道、惡人、大菩薩、阿羅漢一等無異，云何讚歎菩薩？ ^283a10

答曰：
佛雖無吾我、無有憎愛，於一切法心無所著；
憐愍眾生，以大慈悲心引導一切故，分別善人而有所讚，
亦欲破壞惡魔所願；以佛讚歎故，無量眾生愛樂菩薩，
恭敬供養，後皆成就佛道。
以是故，諸佛讚歎菩薩。 ^283a13

問曰：
云何讚歎？
答曰：
如佛於大眾中說法，欲令眾生入甚深法，
讚是菩薩，如薩陀波崙等。 ^283a18

復次，佛讚歎菩薩言：「是菩薩能觀諸法畢竟空，亦能於眾生有大慈悲。
能行生忍，亦不見眾生；雖行法忍，於一切法而不生著。
雖觀宿命事，不墮始見；雖觀眾生入無餘涅槃，而不墮邊見。
雖知涅槃是無上實法，亦能起身、口、意善業；
雖行生死中，而深心愛樂涅槃。
雖住三解脫門觀於涅槃，亦不斷本願及善行。
如是等種種奇特功德，甚為難有！」 ^283a20

復次，若菩薩未得無生忍、未得五神通，
生死肉身，有大慈悲心，能為眾生故，內外所有所貴惜者，
悉能施與——外謂所著妻子、上妙五欲，
如意珠、最上寶，安樂國土等；內謂身體、
肌肉、皮膚、骨、血、頭、目、髓、腦、耳、鼻、手、足。
如是等施，甚為難有！
是故諸佛讚歎其德。
若菩薩入法位、得神通，行苦行不足為難；
以是菩薩生身肉眼，志願弘曠，有大悲心，
愛樂佛道，行如是事，甚為希有！ ^283a28

復次，若菩薩持戒清淨具足，無所分別持戒、破戒。 ^283b8

於一切諸法畢竟不生，常空法忍。 ^283b9

精進不休、不息，不著、不厭；精進、懈怠，一相不異；
無量無邊無數劫，懃修精進。 ^283b10

都欲受行甚深禪定，無所依止，定、亂不異；
不起於定而能變身無量，遍至十方說法度人。 ^283b12

行深智慧，觀一切法不生不滅，非不生非不滅，
亦非不生亦非不滅，非非不生非非不滅，
過諸語言、心行處滅，不可壞不可破，不可受不可著，
諸聖行處，淨如涅槃；亦不著是觀，意亦不沒，能以智慧而自饒益。
如是菩薩，諸佛讚歎。 ^283b14

復次，菩薩未得受記，未得無生法忍，生不值佛，
不見賢聖；以正思惟故，能觀諸法實相；
雖觀實相，心亦不著。 ^283b19

如是菩薩，十方諸佛皆共讚歎。 ^283b22

復次，菩薩聞甚深無量無邊不可思議佛法，
雖自未得，智慧未及，而能定心信樂，不生疑悔；
若魔作佛來詭說其意，意無增減。
如是菩薩，諸佛所讚。 ^283b23

復次，有諸菩薩一時發心，中有疾成佛者，
佛則讚歎，有大精進力故。
如釋迦文尼佛與彌勒等諸菩薩同時發心，
釋迦文尼佛精進力故，超越九劫。 ^283b26

復次，若有菩薩具足菩薩事，所謂十地、
六波羅蜜、十力、四無所畏、四無礙智、十八不共法等無量清淨佛法，
為眾生故，久住生死，不取阿耨多羅三藐三菩提，而廣度眾生。
如是菩薩，諸佛讚歎。
何者是？如文殊師利、毘摩羅詰、觀世音、
大勢至、遍吉等，諸菩薩之上首，出於三界，
變化無央數身，入於生死，教化眾生故。 ^283c1

如是希有事，皆從甚深般若波羅蜜生。
以是故說：「欲得諸佛稱歎其名，當學般若波羅蜜」。 ^283c8

【經】
「復次，舍利弗！菩薩摩訶薩欲一發意至十方如恒河沙等世界，
當學般若波羅蜜！」 ^283c11

【論】
菩薩得身通變化力，作十方恒河沙等身，於十方恒河沙等世界一時能到。 ^283c13

問曰： ^283c14

如經說「一彈指頃有六十念」，若一念中能至一方恒河沙等世界，
尚不可信，何況十方恒河沙等世界，時少而所到處多？ ^283c15

答曰：
經說：「五事不可思議，所謂眾生多少，業果報，
坐禪人力，諸龍力，諸佛力。
於五不可思議中，佛力最不可思議！」
菩薩入深禪定，生不可思議神通故，一念中悉到十方諸佛世界。
如說四種神通中，唯佛、菩薩有如意疾遍神通。
若金翅鳥子，始從#CB00592;出，
從一須彌至一須彌；諸菩薩亦如是，以無生忍力故，
破諸煩惱無明#CB00592;，
即時一念中作無量身，遍至十方。 ^283c17

復次，菩薩一切無量世罪悉已消滅，以智慧力故，
能轉一切諸法，所謂小能作大，大能作小；
能以千萬無量劫為一日，又能以一日為千萬劫。
是菩薩世間之主，所欲自在，何願不滿！
如《毘摩羅詰經》所說：「以七夜為劫壽。」
以是因緣故，菩薩乘神通力，能速疾超越十方世界。 ^283c26

問曰：
前五不可思議中無有菩薩，今何以說菩薩不可思議？ ^284a3

答曰：
或時因中說果，如日食百斤金，金不可食，
因金得食，故言食金，是為因中說果。 ^284a4

或時果中說因，如見好畫，言是好手，是為果中說因。 ^284a6

諸菩薩亦如是，菩薩為因，諸佛為果，若說佛力不可思議，當知已說菩薩。 ^284a8

以是故言：「欲一發意到十方恒河沙世界者，當學般若波羅蜜。」 ^284a9

【經】
「復次，舍利弗！菩薩摩訶薩欲發一音使十方如恒河沙等世界聞聲，
當學般若波羅蜜！」 ^284a12

【論】
菩薩得六神通，增長梵聲相，過三千大千世界，至十方恒河沙等諸世界。 ^284a14

問曰：
若爾者，與佛音聲何異？ ^284a15

答曰：
菩薩音聲有恒河沙等之數，佛音聲所到無有限數。 ^284a16

如《密跡經》中所說：目連試佛音聲，極至西方，
猶聞佛音，若如對面。 ^284a17

問曰：
若爾者，佛常在國土聚落說法教化，而閻浮提內人不至佛邊，
則不得聞。何以知之？
多有從遠方來欲聽法者故。 ^284a19

答曰：
佛音聲有二種：一為密中音聲，二為不密音聲。
密音聲先已說，不密音聲，至佛邊乃聞。 ^284a22

是亦有二種弟子：一為出世聖人，二為世間凡夫。
出世聖人如目揵連等，能聞微密音聲；凡夫人隨其所近乃聞。 ^284a24

復次，諸菩薩得入正位，離生死身，得法性真形，
能見十方無量佛身，及遍炤光明，亦能得聞諸佛六十種極遠無量音聲。
諸大菩薩雖未具足如佛音聲，於佛音聲中普得其分。 ^284a27

是佛菩薩音聲有三種：
一者、先世種善音聲因緣故，咽喉中得微妙四大，
能出種種妙好遠近音聲，所謂一里、二里、
三里、十里、百里、千里，乃至三千大千世界，音聲遍滿。 ^284b2

二者、神通力故，咽喉四大出聲，遍滿三千大千世界，及十方恒河沙世界。 ^284b6

三者、佛音聲常能遍滿十方虛空。 ^284b7

問曰：
若佛音聲常能遍滿，今眾生何以不得常聞？ ^284b8

答曰：
眾生無量劫以來，所作惡業覆，是故不聞。
譬如雷電霹靂，聾者不聞，雷聲無減；佛亦如是，
常為眾生說法，如龍震大雷聲，眾生罪故，自不得聞。
如今世人精進持戒者，於念佛三昧心得定時，
罪垢不障，即得見佛，聞佛說法，音聲清了。
菩薩於三種音聲中欲得二種，是二種音聲甚難希有故；
如業果音聲，自然可得故。 ^284b9

以是故說：「菩薩摩訶薩欲以一音使十方恒河沙等世界聞聲者，
當學般若波羅蜜。」 ^284b17

【經】
「復次，舍利弗！菩薩摩訶薩欲使諸佛世界不斷者，當學般若波羅蜜！」 ^284b20

【論】
「佛世界不斷」者，菩薩欲令國國相次，皆使眾生發心作佛。 ^284b21

問曰：
言「次第」者，為一國前後相次？
為十方世界次第？
若一國相次者，大悲普覆一切眾生，何以不及餘國？
若十方一切世界次第者，餘佛、菩薩何所利益？ ^284b23

答曰：
菩薩心願，欲令一切世界皆悉作佛，大心曠遠，無有齊限。
以是心集諸智慧，無量福德神通力故；
又隨眾生種作佛因緣者，是菩薩皆悉令作。
若一切世界皆種作佛因緣者，餘佛菩薩不應有益，但是事不然！ ^284b26

復次，十方世界無量無邊，不應一菩薩盡得遍諸世界，
令佛種不斷，諸餘菩薩各隨因緣，皆有其分。
以慈悲大故，願亦無量，利益之心無有齊限。
眾生種無量故，非一佛一菩薩所可盡度。 ^284c2

問曰： ^284c6

若事不稱心，何故作願耶？
答曰：
欲令心願曠大清淨故；如行慈三昧，雖不能令眾生離苦，
但自欲令心曠大清淨，成利益願故。 ^284c7

如諸佛大菩薩力皆能度一切眾生，而眾生福緣未集、
未有智慧，因緣不會故而不得度。
如大海水，一切眾生取用，水不窮竭，但眾生不能得用。
如餓鬼眾生自罪因緣，不得見水；設得見之，
即時乾竭，或為洋銅、或成膿血。
佛亦如是，有大慈悲、智慧無量無邊，悉能滿足眾生，
而眾生罪業因緣故而不值佛；設得值佛，
如餘人無異，或生瞋恚，或起誹謗；以是因緣故，
不見佛威相神力，雖得值佛而無利益。 ^284c10

復次，二因二緣發於正見，所謂內因、外緣。
佛外因緣具足，有三十二相、八十隨形好，
無量光明莊嚴其身，種種神力，種種音聲，
隨意說法，斷一切疑。
但眾生內因緣不具足，先不種見佛善根而不信敬，
不精進持戒，鈍根深厚，著於世樂。
以是故，無有利益，非為佛咎。
佛化度眾生，神器利用，悉皆備足。
譬如日出，有目則覩，盲者不見；設使有目而無日者，
則無所覩，是故日無咎也。
佛明亦如是。 ^284c19

問曰：
云何佛世界因緣不斷？
答曰：
菩薩於眾生中，種種因緣讚歎佛道，令眾生發阿耨多羅三藐三菩提心，
漸漸行六波羅蜜，然後於諸世界各各作佛：
若於一國次第作佛，或於異國各自作佛，
是名「不斷佛國」。 ^284c29

復次，菩薩疾集智慧具足，作佛度無量眾生；
欲入涅槃時，為菩薩受記：「我滅度後，汝次作佛。」
展轉皆悉如是，令不斷絕。
若佛不記菩薩者，則斷佛國。
譬如王立太子，展轉如是，國祚不斷。 ^285a4

問曰：
何以貴有佛世界，賤無佛國？ ^285a9

答曰：
是事不應致問！佛是莊嚴十方世界主，何況一國！
若離有佛國者，雖受人天樂，而不知是佛恩力之所致，與畜生無異！
若一切諸佛不出世者，則無三乘涅槃之道，
常閉在三界獄，永無出期；若世有佛，眾生得出三界牢獄。
譬如二國之間，無日之處，是中眾生從冥中生，從冥中死。
若佛生時，光明暫炤，各各相見；乃見日月所炤眾生，
知彼為大福，我等有罪。
如是或時佛以光明遍炤諸佛國，有佛國眾生見佛光明，
則大歡喜，念言：「我等黑闇，彼為大明。」 ^285a10

復次，有佛之國，眾生知有罪福，人受三歸、
五戒、八齋及出家五眾等，種種甚深禪定、
智慧，四沙門果，有餘、無餘涅槃等，如是種種善法。
以是因緣故，佛國為貴。
若佛國，眾生雖不見佛，值遇經法，修善持戒，
布施、禮敬等，種涅槃因緣，乃至畜生皆能種福德因緣；
若無佛之國，乃至天、人不能修善。 ^285a20

以是故，菩薩生願：「欲使佛世界不斷。」
大智度論卷第三十
 ^285a27
