
pin:: 大智度初品中佛土願釋論第十三〔卷第七〕
author:: 龍樹菩薩造
translator:: 後秦龜茲國三藏法師鳩摩羅什奉　詔譯
other:: 
##  13 佛土願釋論

【經】
願受無量諸佛世界。
【論】
諸菩薩見諸佛世界無量嚴淨，發種種願。 ^108a28

有佛世界都無眾苦，乃至無三惡之名者；
菩薩見已，自發願言：我作佛時，世界無眾苦，
乃至無三惡之名，亦當如是。 ^108a29

有佛世界七寶莊嚴，晝夜常有清淨光明，
無有日月；便發願言：我作佛時，世界常有嚴淨光明，亦當如是。 ^108b3

有佛世界一切眾生皆行十善，有大智慧，
衣被飲食，應念而至；便發願言：我作佛時，
世界中眾生，衣被飲食，亦當如是。 ^108b5

有佛世界純諸菩薩，如佛色身三十二相，
光明徹照，乃至無有聲聞、辟支佛名，亦無女人，
一切皆行深妙佛道，遊至十方，教化一切；
便發願言：我作佛時，世界中眾生，亦當如是。 ^108b8

如是等無量佛世界種種嚴淨，願皆得之。
以是故名「願受無量諸佛世界」。 ^108b13

問曰：
諸菩薩行業清淨，自得淨報，何以要須立願然後得之？
譬如田家得穀，豈復待願？ ^108b14

答曰：
作福無願，無所摽立，願為導御，能有所成。
譬如銷金，隨師所作，金無定也。
如佛所說： ^108b16

有人修少施福，修少戒福，不知禪法；聞人中有富樂人，
心常念著，願樂不捨，命終之後，生富樂人中。 ^108b19

復有人修少施福，修少戒福，不知禪法；
聞有四天王天處、三十三天，夜摩天、兜率陀天、
化樂天、他化自在天〔此天他化色欲，與之行欲，
展轉如是，故名他化自在〕，心常願樂，命終之後，
各生其中；此皆願力所得。 ^108b21

菩薩亦如是，修淨世界願，然後得之。
以是故知，因願受勝果。 ^108b25

復次，莊嚴佛世界事大，獨行功德不能成故，要須願力。
譬如牛力雖能挽車，要須御者能有所至；
淨世界願亦復如是，福德如牛，願如御者。 ^108b27

問曰：
若不作願，不得福耶？ ^108c1

答曰：
雖得，不如有願；願能助福，常念所行，福德增長。 ^108c2

問曰：
若作願得報，如人作十惡，不願地獄，亦不應得地獄報？ ^108c3

答曰：
罪福雖有定報，但作願者修少福，有願力故得大果報，如先說。
罪中報苦，一切眾生皆願得樂，無願苦者，是故不願地獄。
以是故，福有無量報，罪報有量。 ^108c5

有人言：最大罪在阿鼻地獄，一劫受報；
最大福在非有想非無想處，受八萬大劫報。
諸菩薩淨世界願，亦無量劫入道得涅槃，是為常樂。 ^108c8

問曰：
如〈泥黎品〉中謗般若波羅蜜罪，此間劫盡，
復至他方泥黎中，何以言「最大罪受地獄中一劫報」？ ^108c12

答曰：
佛法為眾生故，有二道教化：一者、佛道，
二者、聲聞道。 ^108c14

聲聞道中作五逆罪人，佛說受地獄一劫；
菩薩道中破佛法人，說此間劫盡，復至他方受無量罪。 ^108c15

聲聞法最第一福，受八萬劫；菩薩道中大福，受無量阿僧祇劫。 ^108c18

以是故福德要須願，是名「願受無量諸佛世界」。 ^108c19

【經】
念無量佛土，諸佛三昧，常現在前。 ^108c21

【論】
「無量佛土」，名十方諸佛土。
「念佛三昧」，名十方三世諸佛，常以心眼見，如現在前。 ^108c22

問曰： ^108c23

云何為念佛三昧？
答曰：
念佛三昧有二種：一者、聲聞法中，於一佛身，
心眼見滿十方；二者、菩薩道於無量佛土中，念三世十方諸佛。 ^108c24

以是故言「念無量佛土，諸佛三昧，常現在前」。 ^109a2

問曰：
如菩薩三昧種種無量，何以故但讚是菩薩念佛三昧常現在前？ ^109a3

答曰： ^109a4

是菩薩念佛故，得入佛道中。
以是故，念佛三昧常現在前。 ^109a5

復次，念佛三昧能除種種煩惱及先世罪；
餘諸三昧，有能除婬不能除瞋，有能除瞋不能除婬，
有能除癡不能除婬、恚，有能除三毒不能除先世罪。
是念佛三昧，能除種種煩惱、種種罪。 ^109a6

復次，念佛三昧有大福德，能度眾生；是諸菩薩欲度眾生，
諸餘三昧無如此念佛三昧福德，能速滅諸罪者。
如說：昔有五百估客，入海採寶；值摩伽羅魚王開口，
海水入中，船去駃疾。
船師問樓上人：「汝見何等？」
答言：「見三日出，白山羅列，水流奔趣，如入大坑。」
船師言：「是摩伽羅魚王開口，一是實日，
兩日是魚眼，白山是魚齒，水流奔趣是入其口。
我曹了矣！各各求諸天神以自救濟！」
是時諸人各各求其所事，都無所益。
中有五戒優婆塞語眾人言：「吾等當共稱南無佛，
佛為無上，能救苦厄！」
眾人一心同聲稱南無佛。
是魚先世是佛破戒弟子，得宿命智，聞稱佛聲心自悔悟，
即便合口，船人得脫。
以念佛故，能除重罪、濟諸苦厄，何況念佛三昧！ ^109a10

復次，佛為法王，菩薩為法將，所尊所重唯佛世尊，是故應常念佛。 ^109a26

復次，常念佛得種種功德利。
譬如大臣特蒙恩寵常念其主；菩薩亦如是，
知種種功德、無量智慧皆從佛得，知恩重故常念佛。
汝言「云何常念佛，不行餘三昧」者，今言
「常念」，亦不言「不行餘三昧」，行念佛三昧多，
故言「常念」。 ^109a27

復次，先雖說空、無相、無作三昧，未說念佛三昧，是故今說。 ^109b3

【經】
能請無量諸佛。
【論】
「請」有二種：
一者、佛初成道，菩薩夜三、晝三六時禮請；
偏袒右肩，合掌言：「十方佛土無量諸佛初成道時未轉法輪，
我某甲請一切諸佛為眾生轉法輪度脫一切。」 ^109b6

二者、諸佛欲捨無量壽命入涅槃時，菩薩亦夜三時、
晝三時，偏袒右肩，合掌言：「十方佛土無量諸佛，
我某甲請令久住世間，無央數劫度脫一切，利益眾生。」 ^109b10

是名「能請無量諸佛」。 ^109b13

問曰：
諸佛之法，法應說法廣度眾生，請與不請法自應爾，何以須請？
若於自前面請諸佛則可，今十方無量佛土諸佛亦不自見，
云何可請？ ^109b14

答曰： ^109b17

諸佛雖必應說法，不待人請，請者亦應得福。
如大國王雖多美饍，有人請者必得恩福，錄其心故。
又如慈心念諸眾生令得快樂，眾生雖無所得，念者大得其福。
請佛說法，亦復如是。 ^109b18

復次，有諸佛無人請者，便入涅槃而不說法。
如《法華經》中多寶世尊，無人請故便入涅槃。
後化佛身及七寶塔，證說《法華經》故，一時出現。
亦如須扇多佛，弟子本行未熟，便捨入涅槃，留化佛一劫以度眾生。
今是釋迦文尼佛，得道後五十七日寂不說法；
自言：「我法甚深，難解難知！
一切眾生縛著世法，無能解者，不如默然入涅槃樂。」
是時，諸菩薩及釋提桓因、梵天王諸天合掌敬禮，請佛為諸眾生初轉法輪。
佛時默然受請，後到波羅#CB00190;鹿林中轉法輪。
如是，云何言請無所益？ ^109b22

復次，佛法等觀眾生，無貴無賤，無輕無重；
有人請者，為其請故便為說法。
雖眾生不面請佛，佛常見其心亦聞彼請；
假令諸佛不聞不見，請佛亦有福德，何況佛悉聞見而無所益？ ^109c4

問曰： ^109c8

既知請佛有益，何以正以二事請？
答曰： ^109c9

餘不須請，此二事要必須請；若不請而說，
有外道輩言：「體道常定，何以著法，多言多事？」
以是故，須請而說。
若有人言：「若知諸法相，不應貪壽久住世間而不早入涅槃。」
以是故須請。若不請而說，人當謂佛愛著於法，
欲令人知；以是故，要待人請而轉法輪。
諸外道輩自著於法，若請、若不請而自為人說；
佛於諸法不著不愛，為憐愍眾生故，有請佛說者，
佛便為說，諸佛不以無請而初轉法輪。
如偈說：
　　「諸佛說何實，何者是不實，
　　實之與不實，二事不可得。
　　如是真實相，不戲於諸法；
　　憐愍眾生故，方便轉法輪。」 ^109c10

復次，佛若無請而自說法者，是為自顯自執法，應必答十四難。
今諸天請佛說法，但為斷老病死，無戲論處，是故不答十四難無咎。
以是因緣故，須請而轉法輪。 ^109c24

復次，佛在人中生，用大人法故，雖有大悲，
不請不說；若不請而說，外道所譏。
以是故，初要須請。
又復外道宗事梵天，梵天自請，則外道心伏。 ^109c27

復次，菩薩法，晝三時、夜三時常行三事： ^110a2

一者、清旦偏袒右肩，合掌禮十方佛，言：
「我某甲若今世、若過世無量劫，身口意惡業罪，
於十方現在佛前懺悔，願令滅除，不復更作。」
中、暮、夜三亦如是。 ^110a3

二者、念十方三世諸佛所行功德，及弟子眾所有功德，隨喜勸助。 ^110a6

三者、勸請現在十方諸佛初轉法輪，及請諸佛久住世間無量劫，
度脫一切。 ^110a8

菩薩行此三事，功德無量，轉近得佛。
以是故須請。 ^110a9

【經】
能斷種種見、纏及諸煩惱。
【論】
「見」有二種：一者常，二者斷。 ^110a11

常見者，見五眾常，心忍樂；斷見者，見五眾滅，心忍樂。 ^110a12

一切眾生多墮此二見中。
菩薩自斷此二，亦能除一切眾生二見，令處中道。 ^110a13

復有二種見：有見、無見。 ^110a15

復有三種見：一切法忍，一切法不忍，一切法亦忍亦不忍。 ^110a16

復有四種見：世間常，世間無常，世間亦常亦無常，世間亦非常亦非無常。 ^110a17

我及世間有邊、無邊亦如是。 ^110a18

有死後如去，有死後不如去，有死後如去不如去，有死後亦不如去亦不不如去。 ^110a19

復有五種見：身見、邊見、邪見、見取、戒取。 ^110a21

如是等種種諸見，乃至六十二見斷。
如是諸見，種種因緣生，種種智門觀，種種師邊聞。
如是種種相，能為種種結使作因，能與眾生種種苦，
是名「種種見」。「見」義，後當廣說。 ^110a22

「纏」者，十纏：瞋纏、覆罪纏、睡纏、眠纏、戲纏、
掉纏、無慚纏、無愧纏、慳纏、嫉纏。 ^110a26

復次，一切煩惱結繞心故，盡名為「纏」。 ^110a27

「煩惱」者，能令心煩，能作惱故，名為「煩惱」。
煩惱有二種：內著，外著——內著者，五見、
疑、慢等；外著者，婬、瞋等；無明內外共。 ^110a28

復有二種結：一、屬愛，二、屬見。 ^110b2

復有三種：屬婬，屬瞋，屬癡。
是名煩惱。
纏者，有人言「十纏」，有人言「五百纏」。 ^110b3

煩惱名一切結使：結有九結，使有七，合為九十八結。 ^110b4

如《迦旃延子阿毘曇》義中說：十纏、九十八結，為百八煩惱。 ^110b6

《犢子兒阿毘曇》中結使亦同纏，有五百。 ^110b7

如是諸煩惱，菩薩能種種方便自斷，亦能巧方便斷他人諸煩惱。 ^110b8

如佛在時，三人為伯、仲、季，聞毘耶離國婬女人名菴羅婆利，
舍婆提有婬女人名須曼那，王舍城婬女人名優鉢羅槃那。
有三人各各聞人讚三女人端正無比，
晝夜專念，心著不捨，便於夢中夢與從事。
覺已心念：「彼女不來，我亦不往，而婬事得辦。」
因是而悟：「一切諸法皆如是耶？」
於是往到颰陀婆羅菩薩所，問是事。
颰陀婆羅答言：「諸法實爾，皆從念生。」
如是種種為此三人方便巧說諸法空，是時三人即得阿鞞跋致。 ^110b9

是諸菩薩亦復如是，為諸眾生種種巧說法，
斷諸見、纏、煩惱。是名「能斷種種見、纏及諸煩惱」。 ^110b19

【經】
遊戲出生百千三昧。
【論】
諸菩薩禪定心調，清淨智慧方便力故，能生種種諸三昧。
何等為三昧？善心一處住不動，是名三昧。 ^110b22

復有三種三昧：有覺有觀、無覺有觀、無覺無觀三昧。 ^110b24

復有四種三昧：欲界繫三昧、色界繫三昧、
無色界繫三昧，不繫三昧。 ^110b26

是中所用菩薩三昧，如先說，於佛三昧中未滿，
勤行勤修故，言「能出生」。 ^110b27

問曰：
諸菩薩何以故出生遊戲是百千種三昧？ ^110b29

答曰：
眾生無量，心行不同，有利有鈍，於諸結使有厚有薄；
是故菩薩行百千種三昧，斷其塵勞。
譬如為諸貧人欲令大富，當備種種財物，
一切備具，然後乃能濟諸貧者。
又復如人欲廣治諸病，當備種種眾藥，然後能治。
菩薩亦如是，欲廣度眾生故，行種種百千三昧。 ^110c1

問曰：
但當出生此三昧，何以故復遊戲其中？ ^110c7

答曰：
菩薩心生諸三昧，欣樂出入自在，名之為
「戲」，非結愛戲也。「戲」名自在；如師子在鹿中自在無畏故，
名為「戲」。是諸菩薩於諸三昧有自在力，能出能入亦能如是。 ^110c8

餘人於三昧中，能自在入，不能自在住、
自在出；有自在住，不能自在入、自在出；
有自在出，不能自在住、自在入；有自在入、
自在住，不能自在出；有自在住、自在出，不能自在入。 ^110c12

是諸菩薩能三種自在，故言「遊戲出生百千三昧」。 ^110c16

【經】
諸菩薩如是等無量功德成就。
【論】 ^110c18

是諸菩薩共佛住，欲讚其功德，無量億劫不可得盡。
以是故言「無量功德成就」。 ^110c19

【經】
其名曰：颰陀婆羅菩薩〔秦言善守〕、剌那伽羅菩薩
〔秦言寶積〕、導師菩薩、那羅達菩薩、星得菩薩、
水天菩薩、主天菩薩、大意菩薩、益意菩薩、
增意菩薩、不虛見菩薩、善進菩薩、勢勝菩薩、
常勤菩薩、不捨精進菩薩、日藏菩薩、不缺意菩薩、
觀世音菩薩、文殊尸利菩薩〔秦言妙德〕、
執寶印菩薩、常舉手菩薩、彌勒菩薩，如是等無量千萬億那由他諸菩薩摩訶薩，
皆是補處紹尊位者。 ^110c21

【論】
如是等諸菩薩，共佛住王舍城耆闍崛山中。 ^110c29

問曰：
如是菩薩眾多，何以獨說二十二菩薩名？ ^111a1

答曰：
諸菩薩無量千萬億，說不可盡，若都說者，文字所不能載。 ^111a2

復次，是中二種菩薩：居家、出家。 ^111a3

善守等十六菩薩，是居家菩薩；颰陀婆羅居士菩薩，
是王舍城舊人；寶積王子菩薩，是毘耶離國人；
星得長者子菩薩，是瞻波國人；導師居士菩薩，
是舍婆提國人；那羅達婆羅門菩薩，是彌梯羅國人；水天優婆塞菩薩。 ^111a4

慈氏、妙德菩薩等，是出家菩薩。 ^111a9

觀世音菩薩等，從他方佛土來。
若說居家，攝一切居家菩薩；出家、他方亦如是。 ^111a10

問曰：
善守菩薩有何殊勝，最在前說？
若最大在前，應說遍吉、觀世音、得大勢菩薩等；
若最小在前，應說肉身初發意菩薩等。 ^111a12

答曰：
不以大，不以小，以善守菩薩是王舍城舊人，白衣菩薩中最大。
佛在王舍城欲說般若波羅蜜，以是故最在前說。 ^111a15

復次，是善守菩薩，無量種種功德，如《般舟三昧》
中，佛自現前讚其功德。 ^111a17

問曰：
若彌勒菩薩應稱補處，諸餘菩薩何以復言「紹尊位者」？ ^111a19

答曰： ^111a20

是諸菩薩於十方佛土皆補佛處。
other:: 
##  14 放光釋論

### 1
大智度初品中放光釋論第十四 ^111a21

【經】
爾時，世尊自敷師子座，結加趺坐，直身繫念在前，
入三昧王三昧，一切三昧悉入其中。 ^111a23

【論】
問曰：
佛有侍者及諸菩薩，何以故自敷師子座？ ^111a25

答曰：
此是佛所化成，欲以可適大眾，以是故，阿難不能得敷。 ^111a26

復次，佛心化作，故言「自敷」。 ^111a27

問曰：
何以名「師子座」？為佛化作師子，為實師子來，為金銀木石作師子耶？
又師子非善獸故，佛所不須，亦無因緣故，不應來！ ^111a28

答曰：
是號名「師子」，非實師子也。
佛為人中師子，佛所坐處若床若地，皆名「師子座」。
譬如今者國王坐處，亦名師子座。 ^111b2

復次，王呼健人，亦名人師子；人稱國王，亦名人師子。
又如師子，四足獸中獨步無畏，能伏一切；
佛亦如是，於九十六種道中一切降伏無畏故，名人師子。 ^111b5

問曰：
多有坐法，佛何以故唯用結加趺坐？ ^111b8

答曰：
諸坐法中結加趺坐最安隱，不疲極；此是坐禪人坐法，
攝持手足，心亦不散；又於一切四種身儀中，最安隱。 ^111b9

此是禪坐取道法坐，魔王見之，其心憂怖。 ^111b12

如是坐者，出家人法，在林樹下結加趺坐，
眾人見之皆大歡喜，知此道人必當取道。
如偈說：
　　「若結加趺坐，身安入三昧；
　　威德人敬仰，如日照天下。
　　除睡嬾覆心，身輕不疲懈；
　　覺悟亦輕便，安坐如龍蟠。
　　見畫加趺坐，魔王亦愁怖，
　　何況入道人，安坐不傾動。」 ^111b13

以是故，結加趺坐。
復次，佛教弟子應如是坐。
有外道輩，或常翹足求道、或常立、或荷足——如是狂狷，
心沒邪海，形不安隱；以是故，佛教弟子結加趺直身坐。
何以故直身？心易正故，其身直坐則心不嬾；
端心正意，繫念在前。
若心馳散，攝之令還。
欲入三昧故，種種馳念皆亦攝之；如此繫念，入三昧王三昧。 ^111b22

云何名「三昧王三昧」？
是三昧於諸三昧中最第一自在，能緣無量諸法。
如諸人中王第一，王中轉輪聖王第一，
一切天上天下佛第一；此三昧亦如是，於諸三昧中最第一。 ^111b29

問曰：
若以佛力故，一切三昧皆應第一，何以故獨稱三昧王為第一？ ^111c4

答曰：
雖應以佛神力故，佛所行諸三昧皆第一，然諸法中應有差降。
如轉輪聖王眾寶，雖勝一切諸王寶，然此珍寶中自有差別，
貴賤懸殊。 ^111c5

是三昧王三昧，何定攝？
何等相？ ^111c8

有人言：三昧王三昧名為自在相，善五眾攝，在第四禪中。
何以故？ ^111c9

一切諸佛於第四禪中行見諦道，得阿那含，即時十八心中得佛道。 ^111c11

在第四禪中捨壽，於第四禪中起，入無餘涅槃。 ^111c12

第四禪中有八生住處。 ^111c13

背捨、勝處、一切入多在第四禪中。 ^111c14

第四禪名不動，無遮禪定法。
欲界中諸欲遮禪定心，初禪中覺觀心動，
二禪中大喜動，三禪中大樂動，四禪中無動。 ^111c15

復次，初禪火所燒，二禪水所及，三禪風所至，
四禪無此三患；無出入息，捨念清淨。 ^111c17

以是故，三昧王三昧應在第四禪中，如好寶物置之好藏。 ^111c19

更有人言：佛三昧誰能知其相？
一切諸佛法，一相無相，無量、無數、不可思議。
諸餘三昧尚不可量、不可數、不可思議，何況三昧王三昧！
如此三昧，唯佛能知。
如佛神足、持戒尚不可知，何況三昧王三昧！ ^111c21

復次，三昧王三昧，諸一切三昧皆入其中故，名三昧王三昧。
譬如閻浮提眾川萬流皆入大海，亦如一切民人皆屬國王。 ^111c25

問曰：
佛一切智無所不知，何以故入此三昧王三昧，然後能知？ ^111c28

答曰：
欲明智慧從因緣生故，止外道六師輩言
「我等智慧一切時常有、常知」故。
以是故言「佛入三昧王三昧故知，不入則不知。」 ^112a1

問曰：
若如是者，佛力減劣！
答曰： ^112a4

入是三昧王三昧時，不以為難，應念即得；
非如聲聞、辟支佛、諸小菩薩方便求入。 ^112a5

復次，入是三昧王三昧中，令六神通通徹十方，無限無量。 ^112a6

復次，佛入三昧王三昧，種種變化現大神力。
若不入三昧王三昧而現神力者，有人心念：
「佛用幻力、呪術力，或是大力龍神力，或是天，非是人。
何以故？一身出無量身，種種光明變化故，謂為非人。」
斷此疑故，佛入三昧王三昧。 ^112a8

復次，佛若入餘三昧中，諸天、聲聞、辟支佛或能測知；
雖言佛神力大而猶可知，敬心不重。
以是故，入三昧王三昧中，一切諸眾聖，
乃至十住菩薩不能測知，不知佛心何所依、何所緣。
以是故，佛入三昧王三昧。 ^112a13

復次，佛有時放大光明，現大神力：如生時、
得道時、初轉法輪時、諸天聖人大集會時、
若破外道時，皆放大光明。
今欲現其殊特故，放大光明，令十方一切天人眾生及諸阿羅漢、
辟支佛、菩薩皆得見知。
以是故，入三昧王三昧。 ^112a18

復次，光明神力有下、中、上：呪術、幻術能作光明變化，
下也；諸天龍神報得光明神力，中也；入諸三昧，
以今世功德心力，放大光明現大神力，上也。
以是故，佛入三昧王三昧。 ^112a23

問曰：
如諸三昧各各相，云何一切三昧悉入其中？ ^112a27

答曰：
得是三昧王三昧時，一切三昧悉得，故言「悉入其中」。
是三昧力故，一切諸三昧皆得，無量無數，不可思議。
以是故名為「入」。 ^112a28

復次，入是三昧王三昧中，一切三昧欲入即入。 ^112b2

復次，入是三昧王三昧，能觀一切三昧相，如山上觀下。 ^112b3

復次，佛入是三昧王三昧中，能觀一切十方世界，亦能觀一切眾生。 ^112b5

以是故，入三昧王三昧。 ^112b6

【經】
爾時，世尊從三昧安庠而起，以天眼觀視世界，舉身微笑。 ^112b8

【論】
問曰：
云何世尊入三昧王三昧無所施作，而從定起觀視世界？ ^112b9

答曰：
佛入是三昧王三昧，一切佛法寶藏悉開悉看。
是三昧王三昧中觀已，自念：「我此法藏無量無數，不可思議！」
然後從三昧安庠而起，以天眼觀眾生，知眾生貧苦。
此法藏者從因緣得，一切眾生皆亦可得，
但坐癡冥，不求不索。
以是故，舉身微笑。 ^112b11

問曰：
佛有佛眼、慧眼、法眼，勝於天眼，何以用天眼觀視世界？ ^112b16

答曰：
肉眼所見不遍故；慧眼知諸法實相；法眼見是人以何方便、
行何法得道；佛眼名一切法現前了了知。 ^112b18

今天眼緣世界及眾生，無障無礙，餘眼不爾。
慧眼、法眼、佛眼雖勝，非見眾生法；欲見眾生，
唯以二眼：肉眼、天眼。
以肉眼不遍，有所障故，用天眼觀。 ^112b20

問曰：
今是眼在佛，何以名為「天眼」？
答曰： ^112b24

此眼多在天中，天眼所見，不礙山壁樹木。
若人精進、持戒、禪定行力得，非是生分。
以是故，名為天眼。 ^112b25

復次，人多貴天，以天為主，佛隨人心，以是故名為天眼。 ^112b27

復次，天有三種：名天、生天、淨天。 ^112b28

名天：天王、天子是也。
生天：釋、梵諸天是也。 ^112b29

淨天：佛、辟支佛、阿羅漢是也。 ^112c1

淨天中尊者是佛，今言「天眼」，亦無咎也。
「天眼觀視世界」者，以世界眾生常求安樂而更得苦；
心著吾我，是中實無吾我。
眾生常畏苦而常行苦，如盲人求好道，反墮深坑。 ^112c2

如是等種種觀已，舉身微笑。
問曰：
笑從口生，或時眼笑，今云何言「一切身笑」？ ^112c6

答曰： ^112c7

佛，世界中尊，得自在，能令一切身如口、
如眼，故皆能笑。 ^112c8

復次，一切毛孔皆開，故名為笑；由口笑歡喜故，一切毛孔皆開。 ^112c9

問曰：
佛至尊重，何以故笑？ ^112c10

答曰：
如大地，不以無事及小因緣而動；佛亦如是，
若無事及小因緣則不笑，今大因緣故一切身笑。
云何為大？佛欲說摩訶般若波羅蜜，無央數眾生當續佛種，
是為大因緣。 ^112c11

復次，佛言：「我世世曾作小虫、惡人，漸漸集諸善本，
得大智慧；今自致作佛，神力無量最上最大。
一切眾生亦可得爾，云何空受勤苦而墮小處？」
以是故笑。 ^112c15

復次，有小因大果、小緣大報。
如求佛道，讚一偈、一稱南無佛、燒一捻香，
必得作佛；何況聞知諸法實不生不滅、
不不生不不滅，而行因緣業亦不失！
以是事故笑。 ^112c19

復次，般若波羅蜜相，清淨如虛空，不可與，不可取。
佛種種方便，光明神德，欲教化一切眾生令心調柔，然後能信受般若波羅蜜。
以是故，因笑放光。 ^112c22

笑有種種因緣：有人歡喜而笑，有人瞋恚而笑，
有輕人而笑，有見異事而笑，有見可羞恥事而笑，
有見殊方異俗而笑，有見希有難事而笑。 ^112c26

今是第一希有難事：諸法相，不生不滅，
真空無字無名，無言無說；而欲作名立字，
為眾生說令得解脫，是第一難事。
譬如百由旬大火聚，有人負乾草入火中過，
不燒一葉，是甚為難。
佛亦如是，持八萬法眾名字草，入諸法實相中，
不為染著火所燒，直過無礙，是為甚難，以是難事故笑。 ^112c29

如是種種希有難事故，舉身微笑。 ^113a7

【經】
從足下千輻相輪中，放六百萬億光明。 ^113a9

【論】
問曰：
佛何以故先放身光？
答曰：
上笑因緣中已答，今當更說。
有人見佛無量身，放大光明，心信清淨恭敬故，知非常人。 ^113a10

復次，佛欲現智慧光明神相故，先出身光，
眾生知佛身光既現，智慧光明亦應當出。 ^113a12

復次，一切眾生常著欲樂，五欲中第一者色；
見此妙光，心必愛著，捨本所樂；令其心漸離欲，然後為說智慧。 ^113a14

問曰：
其餘天人亦能放光，佛放光明有何等異？ ^113a17

答曰：
諸天人雖能放光，有限有量；日月所照，
唯四天下；佛放光明，滿三千大千世界，
三千大千世界中出，遍至下方。
餘人光明，唯能令人歡喜而已；佛放光明，
能令一切聞法得度，以是為異。 ^113a18

問曰： ^113a22

如一身中，頭為最上，何以故先從足下放光？ ^113a23

答曰：
身得住處，皆由於足。
復次，一身中雖頭貴而足賤，佛不自貴光，
不為利養，以是故於賤處放光。 ^113a24

復次，諸龍、大蛇、鬼神，從口中出光，毒害前物；
若佛口放光明，眾生怖畏，是何大光！
復恐被害，是故從足下放光。 ^113a26

問曰：
足下六百萬億光明，乃至肉髻，是皆可數；
三千大千世界尚不可滿，何況十方！ ^113a29

答曰：
此身光是諸光之本，從本，枝流無量無數。
譬如迦羅求羅虫，其身微細，得風轉大，
乃至能吞食一切；光明亦如是，得可度眾生轉增無限。 ^113b2

【經】
足十指、兩踝、兩 #CB13416;、
兩膝、兩髀、腰、脊、腹、背、臍、心、胸德字、肩、臂、
手十指、項、口、四十齒、鼻兩孔、兩眼、兩耳、
白毫相、肉髻，各各放六百萬億光明。 ^113b6

【論】
問曰：
足下光明能照三千大千及十方世界，何用身分各各放六百萬億光明？ ^113b9

答曰：
我先言足下光明照下方，餘方不滿，是故更放身分光明。 ^113b11

有人言：一切身分，足為立處故最大，餘不爾；是故佛初放足下六百萬億光明以示眾生。
如三十二相中初種足下安住相，一切身分皆有神力。 ^113b12

問曰： ^113b15

依何三昧、依何神通、何禪定中放此光明？ ^113b16

答曰：
三昧王三昧中放此光明，六通中如意通、四禪中第四禪放此光明。
第四禪中火勝處、火一切入，此中放光明。 ^113b17

復次，佛初生時、初成佛時、初轉法輪時皆放無量光明滿十方，
何況說摩訶般若波羅蜜時而不放光？
譬如轉輪聖王珠寶，常有光明照王軍眾，
四邊各一由旬；佛亦如是，眾生緣故，若不入三昧，恒放常光。
何以故？佛眾法寶成故。 ^113b19

【經】
從是諸光出大光明，遍照三千大千世界。
從三千大千世界，遍照東方如恒河沙等諸世界，
南西北方、四維、上下亦復如是。
若有眾生遇斯光者，必得阿耨多羅三藐三菩提。 ^113b26

【論】
問曰：
如火相上焰，水相下潤，風相傍行；是光明火氣應當上去，云何遍滿三千大千世界及十方世界？ ^113c1

答曰：
光明有二種：一者火氣，二者水氣。
日珠火氣，月珠水氣。
火相雖焰上，而人身中火上下遍到。
日火亦爾，是故夏月地水盡熱。
以是故，知火不皆上。 ^113c3

復次，是光明，佛力故，遍至十方；譬如強弓遣箭，隨所向至。 ^113c6

問曰：
何以先照東方，南、西、北後？ ^113c8

答曰：
以日出東方為上故，佛隨眾生意，先照東方。 ^113c9

復次，俱有一難。若先照南方，當言：「何以不先照東、
西、北方？」若先照西方、北方亦爾。 ^113c10

問曰：
光明幾時當滅？
答曰：
佛用神力欲住便住，捨神力便滅。
佛光如燈，神力如脂，若佛不捨神力，光不滅也。 ^113c12

【經】
光明出過東方如恒河沙等世界，乃至十方亦復如是。 ^113c15

【論】
問曰：
云何為三千大千世界？ ^113c16

答曰：
佛《雜阿含》中分別說：千日、千月、千閻浮提、
千衢陀尼、千欝怛羅越、千弗婆提、千須彌山、
千四天王天處、千三十三天、千夜摩天、
千兜率陀天、千化自在天、千他化自在天、
千梵世天、千大梵天，是名小千世界，名周利。
以周利千世界為一，一數至千，名二千中世界。
以二千中世界為一，一數至千，名三千大千世界。
初千小，二千中，第三名大千。
千千重數，故名「大千」；二過復千，故言「三千」。
是合集名。百億日月乃至百億大梵天，是名三千大千世界。
是一時生、一時滅。 ^113c17

有人言：住時一劫，滅時一劫，還生時一劫。
是三千大千世界，大劫亦三種破：水、火、
風；小劫亦三種破：刀、病、飢。
此三千大千世界在虛空中；風上水，水上地，地上人。
須彌山有二天處：四天處，三十三天處。
餘殘夜摩天等，福德因緣七寶地，風舉空中；
乃至大梵天，皆七寶地，皆在風上。
是三千大千世界光明遍照，照竟，餘光過出，
照東方如恒河沙等諸世界；南西北方、
四維、上下，亦復如是。 ^113c27

問曰：
是光遠照，云何不滅？ ^114a7

答曰：
光明以佛神力為本，本在故不滅。
譬如龍泉，龍力故水不竭。
是諸光明以佛心力故，遍照十方，中間不滅。 ^114a8

問曰：
如閻浮提中種種大河，亦有過恒河者，
何以常言「恒河沙等」？ ^114a10

答曰：
恒河沙多，餘河不爾。
復次，是恒河是佛生處、遊行處，弟子眼見，故以為喻。 ^114a12

復次，佛出閻浮提，閻浮提四大河北邊出，入四方大海中。
北邊雪山中，有阿那婆達多池；是池中有金色七寶蓮華，大如車蓋。
阿那婆達多龍王，是七住大菩薩。
是池四邊有四流水：東方象頭，南方牛頭，
西方馬頭，北方師子頭。
東方象頭出恒河，底有金沙；南方牛頭出辛頭河，
底亦有金沙；西方馬頭出婆叉河，底亦有金沙；
北方師子頭出私陀河，底亦有金沙。
是四河皆出北山：恒河出北山入東海，
辛頭河出北山入南海，婆叉河出北山入西海，私陀河出北山入北海。
是四河中，恒河最大；四遠諸人經書，皆以恒河為福德吉河，
若入中洗者，諸罪垢惡皆悉除盡。
以人敬事此河，皆共識知故，以恒河沙為喻。 ^114a13

復次，餘河名字喜轉，此恒河世世不轉，
以是故，以恒河沙為喻，不取餘河。 ^114a28

問曰：
恒河中沙，為有幾許？
答曰：
一切算數所不能知，唯有佛及法身菩薩能知其數。
佛及法身菩薩，一切閻浮提中微塵生滅多少，
皆能數知，何況恒河沙？
如佛在祇桓外林中樹下坐，有一婆羅門來到佛所問佛：「此樹林有幾葉？」
佛即時便答：「有若干數。」
婆羅門心疑：「誰證知者？」
婆羅門去至一樹邊，取一樹上少葉藏，
還問佛：「此樹林定有幾葉？」
即答：「今少若干葉。」
如其所取語之。婆羅門知已，心大敬信，
求佛出家，後得阿羅漢道。
以是故，知佛能知恒河沙數。 ^114b1

問曰：
有幾許人值佛光明必得阿耨多羅三藐三菩提？
若值光明便得道者，佛有大慈，何以不常放光明令一切得道？
何須持戒、禪定、智慧，然後得道？ ^114b11

答曰：
眾生種種因緣得度不同：有禪定得度者，
有持戒說法得度者，有光明觸身而得度者。
譬如城有多門入處，各各至處不異。
有人光明觸身而得度者，有若見光明、若觸身不得度者。 ^114b15

【經】
爾時，世尊舉身毛孔皆亦微笑而放光明，
遍照三千大千世界，復至十方如恒河沙等世界。
若有眾生遇斯光者，必得阿耨多羅三藐三菩提。 ^114b20

【論】
問曰：
上已舉身微笑，今何以故復一切毛孔皆笑？ ^114b23

答曰：
舉身微笑是麁分，今一切毛孔皆笑是細分。 ^114b24

復次，先舉身微笑光明有數，今一切毛孔皆笑，有光明而無數。 ^114b25

復次，先舉身光明所未度者，今值毛孔光明，即便得度。
譬如搖樹取果，熟者前墮；若未熟者，更須後搖。
又如捕魚，前網不盡，後網乃得。 ^114b27

笑因緣，如上說。大智度論卷第七
 ^114c1
