
pin:: 增壹阿含經卷第四
translator:: 東晉罽賓三藏瞿曇僧伽提婆譯

#  9 一子品
一子品第九
jing:: 
## 1
（一）
聞如是：
一時，佛在舍衛國祇樹給孤獨園。 ^562a14

爾時，世尊告諸比丘：「猶如母人，心懷篤信，
唯有一子，恒作是念：『云何當教，使成為人？』」 ^562a15

爾時，諸比丘白世尊曰：「我等，世尊！
不解此義。世尊是諸法之本，如來所陳，靡不承受。
唯願世尊與諸比丘說此深法，聞已奉行。」 ^562a17

爾時，世尊告諸比丘：「諦聽！
諦聽！善思念之，吾當為汝分別其義。」 ^562a20

諸比丘對曰：「如是。
世尊！」爾時，諸比丘從佛受教。 ^562a21

世尊告曰：「猶彼優婆斯心懷篤信，作是教訓：
『汝今在家，當如質多長者，亦如象童子。
所以然者，此是其限，此是其量。
世尊受證弟子，所謂質多長者、象童子也。』
若童子意欲剃除鬚髮，著三法衣，出家學道，
當如舍利弗、目犍連比丘。
所以然者，此是其限，此是其量。
所謂舍利弗、目犍連比丘！
好學正法，莫作邪業，興起非法；設汝生此染著之想，便當墜墮三惡趣中。
善念專心，不得者得，不獲者獲，未得證者，今當受證。
所以然者，諸比丘！
信施之重，實不可消，令人不得至道。
是故，諸比丘！莫生染著之意，已生當滅。
如是，諸比丘！當作是學。」 ^562a22

爾時，諸比丘聞佛所說，歡喜奉行。
jing:: 
##  2
（二） ^562b6

聞如是：
一時，佛在舍衛國祇樹給孤獨園。 ^562b8

爾時，世尊告諸比丘：「篤信優婆斯唯有一女，彼當云何教訓成就？」 ^562b9

爾時，諸比丘白世尊曰：「我等，世尊！
不解此義。世尊是諸法之本，如來所陳，靡不承受。
唯願世尊與諸比丘說此深法，聞已奉行。」 ^562b10

爾時，世尊告諸比丘：「諦聽！
諦聽！善思念之，吾當為汝分別其義。」 ^562b13

諸比丘對曰：「如是。」
爾時，諸比丘從佛受教。 ^562b15

世尊告曰：「猶彼篤信優婆斯教訓女曰：
『汝今在家者，當如拘讎多羅優婆斯、難陀母。
所以然者，此是其限，此是其量。
世尊受證弟子，所謂拘讎多羅優婆斯、難陀母是。』
若女意欲剃除鬚髮，著三法衣，出家學道者，
當如讖摩比丘尼、優鉢花色比丘尼。
所以然者，此是其量，此是其限。
所謂讖摩比丘尼、優鉢華色比丘尼，好學正法，
莫作邪業，興起非法；設汝生此染著之想，便當墜墮三惡趣中。
善念專心，不果者果，不獲者獲，未得證者，今當受證。
所以然者，諸比丘！
信施之重，實不可消，令人不得至道之趣。
是故，諸比丘！莫生染著之想，已生當滅。
如是，諸比丘！當作是學。」 ^562b16

爾時，諸比丘聞佛所說，歡喜奉行。
jing:: 
##  3
（三） ^562b29

聞如是：
一時，佛在舍衛國祇樹給孤獨園。 ^562c2

爾時，世尊告諸比丘：「我不見一法疾於心者，
無譬可喻，猶如獼猴捨一取一，心不專定。
心亦如是，前想、後想所不同者，以方便法不可摸則，心迴轉疾。
是故，諸比丘！凡夫之人不能觀察心意。
是故，諸比丘！常當降伏心意，令趣善道，亦當作是學。」 ^562c3

爾時，諸比丘聞佛所說，歡喜奉行。
jing:: 
##  4
（四） ^562c8

聞如是：
一時，佛在舍衛國祇樹給孤獨園。 ^562c10

爾時，世尊告諸比丘：「我不見一法疾於心者，
無譬可喻，猶如獼猴捨一取一，心不專定。
心亦如是，前想、後想所念不同，是故，諸比丘！
凡夫之人不能觀察心意所由。
是故，諸比丘！常當降伏心意，得趣善道，
是故，諸比丘！當作是學。」 ^562c11

爾時，諸比丘聞佛所說，歡喜奉行。
jing:: 
##  5
（五） ^562c16

聞如是：
一時，佛在舍衛國祇樹給孤獨園。 ^562c18

爾時，世尊告諸比丘：「我恒觀見一人心中所念之事，此人如屈伸臂頃墮泥#CB00848;中。
所以然者，由惡心故，心之生病墜墮地獄。」 ^562c19

爾時，世尊便說偈言：
　　「猶如有一人，心懷瞋恚想，
　　今告諸比丘，廣演其義趣。
　　今正是其時，設有命終者，
　　假令入地獄，由心穢行故。 ^562c22

「是故，諸比丘！當降伏心，勿生穢行。
如是，諸比丘！當作是學。」 ^562c27

爾時，諸比丘聞佛所說，歡喜奉行。
jing:: 
##  6
（六） ^562c28

聞如是：
一時，佛在舍衛國祇樹給孤獨園。 ^563a1

爾時，世尊告諸比丘：「我恒觀見一人心中所念之事，如屈伸臂頃而生天上。
所以然者，由善心故；已生善心，便生天上。」 ^563a2

爾時，世尊便說偈言：
　　「設復有一人，而生善妙心，
　　今告諸比丘，廣演其義趣。
　　今正是其時，設有命終者，
　　便得生天上，由心善行故。 ^563a4

「是故，諸比丘！當發淨意，勿生穢行。
如是，諸比丘！當作是學。」 ^563a10

爾時，諸比丘聞佛所說，歡喜奉行。
jing:: 
##  7
（七） ^563a11

聞如是：
一時，佛在舍衛國祇樹給孤獨園。 ^563a13

爾時，世尊告諸比丘：「我於此眾中，不見一法最勝最妙，
眩惑世人，不至永寂，縛著牢獄，無有解已。
所謂男子見女色已，便起想著，意甚愛敬，
令人不至永寂，縛著牢獄，無有解已，意不捨離，
周旋往來，今世後世，迴轉五道，動歷劫數。」 ^563a14

爾時，世尊便說偈曰：
　　「梵音柔軟聲，如來說難見；
　　或復有時見，繫念在目前。
　　亦莫與女人，往來與言語；
　　恒羅伺捕人，不得至無為。 ^563a19

「是故，諸比丘！當除諸色，莫起想著。
如是，諸比丘！當作是學。」 ^563a24

爾時，諸比丘聞佛所說，歡喜奉行。
jing:: 
##  8
（八） ^563a25

聞如是：
一時，佛在舍衛國祇樹給孤獨園。 ^563a27

爾時，世尊告諸比丘：「我於此眾中，不見一法最勝最妙，
眩惑世人，不生永寂，縛著牢獄，無有解已。
所謂女見男子色已，便起想著，意甚愛敬，
令人不至永寂，縛著牢獄，無有解已。
意不捨離，周旋往來，今世後世，迴轉五道，動歷劫數。」 ^563a28

爾時，世尊便說偈曰：
　　「若生顛倒想，興念恩愛心，
　　除念意染著，便無此諸穢。 ^563b4

「是故，諸比丘！當除諸色，莫起想著。
如是，諸比丘！當作是學。」 ^563b8

爾時，諸比丘聞佛所說，歡喜奉行。
jing:: 
##  9
（九） ^563b9

聞如是：
一時，佛在舍衛國祇樹給孤獨園。 ^563b11

爾時，世尊告諸比丘：「我於此眾中，不見一法，
無欲想便起欲想；已起欲想便增益。
無瞋恚想便起瞋恚；已起瞋恚便增多。
無睡眠想便起睡眠；已起睡眠便增多。
無調戲想便起調戲；已起調戲便增多。
無疑想便起疑想；已起疑想便增多。
亦當觀惡露不淨想，設作亂想，無欲想便有欲想；已有欲想便增多。
瞋恚、睡眠，本無疑想便起疑想；疑想已起便增多。
是故，諸比丘！莫作亂想，常當專意。
如是，諸比丘！當作是學。」 ^563b12

爾時，諸比丘聞佛所說，歡喜奉行。
jing:: 
##  10
（一〇） ^563b21

聞如是：
一時，佛在舍衛國祇樹給孤獨園。 ^563b23

爾時，世尊告諸比丘：「我於此法中，不見一法，
未有欲想便不生欲想；已生欲想便能滅之。
未生瞋恚想便不生，已生瞋恚想便能滅之。
未生睡眠想便不生；已生睡眠想便能滅之。
未生調戲想便不生；已生調戲想便能滅之。
未生疑想便不生；已生疑想便能滅之。
亦當觀惡露不淨，已觀惡露不淨，未生欲想便不生；已生便能滅之。
未生瞋恚便不生；已生瞋恚便能滅之。
乃至疑，未生疑想便不生；已生疑想便能滅之。
是故，諸比丘！常當專意觀不淨想。
如是，諸比丘！當作是學。」 ^563b24

爾時，諸比丘聞佛所說，歡喜奉行。
　　二斯及二心　一墮一生天
　　男女想受樂　二欲想在後
pin:: 
#  10 護心品
增壹阿含經護心品第十
jing:: 
## 1
（一） ^563c6

聞如是：
一時，佛在舍衛國祇樹給孤獨園。 ^563c11

爾時，世尊告諸比丘：「當修行一法，當廣布一法；
修行一法，廣布一法已，便得神通，諸行寂靜，
得沙門果，至泥洹界。
云何為一法？所謂無放逸行。
云何為無放逸行？
所謂護心也。云何護心？
於是，比丘！常守護心有漏、有漏法，當彼守護心有漏、
有漏法，於有漏法便得悅豫，亦有信樂，
住不移易，恒專其意，自力勸勉。 ^563c12

「如是。比丘！彼無放逸行，恒自謹慎。
未生欲漏便不生；已生欲漏便能使滅；
未生有漏便不生；已生有漏便能使滅；
未生無明漏便不生；已生無明漏便能使滅。
比丘於彼無放逸行，閑靜一處，恒自覺知而自遊戲，
欲漏心便得解脫，有漏心、無明漏心便得解脫。
已得解脫，便得解脫智，生死已盡，梵行已立，
所作已辦，更不復受有，如實知之。」 ^563c19

爾時，世尊便說斯偈：
　　「無憍甘露跡，放逸是死徑；
　　無慢則不死，慢者即是死。 ^563c27

「是故，諸比丘！當念修行無放逸行。
如是，諸比丘！當作是學。」 ^564a1

爾時，諸比丘聞佛所說，歡喜奉行。
jing:: 
##  2
（二） ^564a2

聞如是：
一時，佛在舍衛國祇樹給孤獨園。 ^564a4

爾時，世尊告諸比丘：「當修行一法，當廣布一法；
修行一法，廣布一法已，便得神通，諸行寂靜，
得沙門果，至泥洹處。
云何為一法？謂無放逸行於諸善法。
云何無放逸行？所謂不觸嬈一切眾生，
不害一切眾生，不惱一切眾生，是謂無放逸行。
彼云何名善法？所謂賢聖八道品：等見、
等方便、等語、等行、等命、等治、等念、等定，是謂善法。」 ^564a5

爾時，世尊便說偈曰：
　　「施一切眾生，不如法施人；
　　雖施眾生福，一人法施勝。 ^564a12

「是故，諸比丘！當修行善法。
如是，諸比丘！當作是學。」 ^564a16

爾時，諸比丘聞佛所說，歡喜奉行。
jing:: 
##  3
（三） ^564a17

聞如是：
一時，佛在舍衛國祇樹給孤獨園。 ^564a18

爾時，世尊告諸比丘：「當云何觀檀越施主？」 ^564a19

爾時，諸比丘白世尊曰：「世尊是諸法之王，
唯願世尊與諸比丘而說此義，聞已盡當奉持。」 ^564a20

爾時，世尊告諸比丘：「諦聽！
諦聽！善思念之，我當與汝分別其義。」 ^564a22

對曰：「如是。世尊！」爾時，諸比丘從佛受教。 ^564a23

世尊告曰：「檀越施主當恭敬，如子孝順父母，
養之、侍之，長益五陰，於閻浮利地現種種義。
觀檀越主能成人戒、聞、三昧、智慧。
諸比丘多所饒益，於三寶中無所罣礙，
能施卿等衣被、飲食、床榻、臥具、病瘦醫藥。
是故，諸比丘！當有慈心於檀越所，小恩常不忘，況復大者！
恒以慈心向彼檀越，說身、口、意清淨之行，
不可稱量，亦無有限。
身行慈，口行慈，意行慈，使彼檀越所施之物，
終不唐捐，獲其大果，成大福祐，有大名稱，
流聞世間，甘露法味。
如是，諸比丘！當作是學。」 ^564a24

爾時，世尊便說偈曰：
　　「施以成大財，所願亦成就；
　　王及諸賊盜，不能侵彼物。
　　施以得王位，紹繼轉輪處；
　　七寶具足成，本施之所致。
　　布施成天身，首著雜寶冠；
　　與諸妓女遊，本施之果報。
　　施得天帝釋，天王威力盛；
　　千眼莊嚴形，本施之果報。
　　布施成佛道，三十二相具；
　　轉無上法輪，本施之果報。」 ^564b6

爾時，諸比丘聞佛所說，歡喜奉行。
jing:: 
##  4
（四） ^564b18

聞如是：
一時，佛在舍衛國祇樹給孤獨園。 ^564b19

爾時，世尊告諸比丘：「檀越施主當云何承事、
供養，精進、持戒諸賢聖人？」 ^564b20

爾時，諸比丘白世尊曰：「世尊是諸法之王，
唯願世尊與諸比丘而說此義，盡當奉持。」 ^564b21

爾時，世尊告諸比丘：「諦聽！
諦聽！善思念之，我當與汝分別其義。」 ^564b23

對曰：「如是，世尊！」爾時，諸比丘從佛受教。 ^564b25

世尊告曰：「檀越施主承事、供養，精進、持戒諸多聞者，
猶如與迷者指示其路，糧食乏短而給施食，
恐怖之人令無憂惱，驚畏者教令莫懼，
無所歸者與作覆護，盲者作眼目，與病作醫王。
猶如田家農夫修治田業，除去穢草，便能成就穀食。
比丘常當除棄五盛陰病，求入無畏泥洹城中。
如是，諸比丘！檀越施主承事、供養，精進、
持戒諸多聞者，當施。」 ^564b26

爾時，阿那邠持長者集在彼眾，爾時長者阿那邠持白世尊曰：
「如是，世尊！如是，如來！
一切施主及與受者猶吉祥瓶，諸受施人如毘沙王，
勸人行施如親父母，受施之人是後世良祐，一切施主及與受者猶如居士。」 ^564c5

世尊告曰：「如是，長者！
如汝所言。」
阿那邠持長者白世尊曰：「自今已後，門不安守，
亦不拒逆比丘、比丘尼、優婆塞、優婆斯，及諸行路乏糧食者。」 ^564c10

爾時，阿那邠持長者白世尊曰：「唯願世尊及比丘眾受弟子請。」
爾時，世尊默然受長者請。 ^564c13

爾時，長者見世尊默然受請，即禮佛三匝，
還歸所在，到舍已，即其夜辦具甘饌種種飯食，
廣敷坐具，自白：「時到，食具已辦，唯願世尊願時臨顧。」 ^564c15

爾時，世尊將諸比丘眾，著衣持鉢，詣舍衛城，
至長者家，到已，各自就座，諸比丘僧亦各隨次坐。
爾時，長者見佛、比丘眾坐定，手自斟酌，行種種飲食。
以行種種飲食，各收鉢坐，更取卑座，在如來前欲聽聞法。 ^564c18

爾時，長者白世尊言：「善哉！
如來！聽諸比丘隨所須物三衣、鉢盂、鍼筒、
尼師壇、衣帶、法澡罐，及餘一切沙門雜物，盡聽弟子家取之。」 ^564c23

爾時，世尊告諸比丘：「汝等若須衣裳、鉢器及尼師壇、
法澡罐，及餘一切沙門雜物，聽使此取，
勿足疑難，起想著心。」 ^564c26

爾時，世尊與長者阿那邠持說微妙之法。
說妙法已，便從坐起而去。 ^564c29

當於爾時，阿那邠持復於四城門而廣惠施，
第五市中，第六在家，須食與食，須漿與漿，
須車乘、妓樂、香熏、瓔珞，悉皆與之。 ^565a2

爾時，世尊聞長者阿那邠持於四城門中廣作惠施，
復於大市布施貧乏，復於家內布施無量。
爾時，世尊告諸比丘：「我弟子中第一優婆塞好喜布施，所謂須達長者是。」 ^565a5

爾時，諸比丘聞佛所說，歡喜奉行。
jing:: 
##  5
（五） ^565a8

聞如是：
一時，佛在舍衛國祇樹給孤獨園。 ^565a10

爾時，阿那邠持長者便往至世尊所，頭面禮世尊足，在一面坐。
世尊告曰：「云何，長者！
貴家恒布施貧乏耶？」 ^565a11

長者對曰：「如是。世尊！
恒布施貧乏，於四城門而廣布施，復在家中給與所須。
世尊！我或時作是念，并欲布施野、飛鳥、
猪、狗之屬。我亦無是念，此應與，此不應與。
亦復無是念，此應與多，此應與少。
我恒有是念，一切眾生皆由食而存其命，
有食便存，無食便喪。」 ^565a13

世尊告曰：「善哉！善哉！
長者！汝乃以菩薩心，專精一意而廣惠施。
然此眾生由食得濟，無食便喪。
長者！汝當獲大果，得大名稱，有大果報，
聲徹十方，得甘露法味。
所以然者，菩薩之處恒以平等心而以惠施，
專精一意，念眾生類由食而存，有食便濟，無食便喪。
是謂，長者！菩薩心所安處而廣惠施。」 ^565a19

爾時，世尊便說偈曰：
　　「盡當普惠施，終無悋悔心，
　　必當遇良友，得濟到彼岸。 ^565a26

「是故，長者！當平等意而廣惠施。
如是，長者！當作是學。」 ^565b1

爾時，長者聞佛所說，歡喜奉行。
jing:: 
##  6
（六） ^565b2

聞如是：
一時，佛在舍衛國祇樹給孤獨園。 ^565b4

爾時，世尊告諸比丘：「如我今日審知眾生根原所趣，亦知布施之報。
最後一摶之餘，已不自食，惠施他人，爾時不起憎嫉之心如毛髮許。
以此眾生不知施之果報，如我皆悉知之。
施之果報，平等之報，心無有異。
是故，眾生不能平等施而自墮落，恒有慳嫉之心，纏裹心意。」 ^565b5

爾時，世尊便說偈曰：
　　「眾生不自覺，如來之言教；
　　常當普惠施，專向真人所。
　　志性以清淨，所獲福倍多；
　　等共分其福，後得大果報。
　　所施今善哉，心向廣福田；
　　於此人間逝，必生於天上。
　　以到彼善處，快樂自娛樂；
　　吉祥甚歡悅，一切無乏短。
　　以天威德業，玉女為營從；
　　平等之施報，故獲此福祐。」 ^565b11

爾時，諸比丘聞佛所說，歡喜奉行。
jing:: 
##  7
（七） ^565b22

聞如是：
一時，佛在舍衛國祇樹給孤獨園。 ^565b23

爾時，世尊告諸比丘：「汝等莫畏福報，所以然者，
此是受樂之應，甚可愛敬。
所以名為福者，有此大報。
汝等當畏無福。所以然者，此名苦之原本，
愁憂苦惱不可稱記，無有愛樂，此名無福。
比丘！昔我自念七年行慈心，復過七劫不來此世，
復於七劫中生光音天，復於七劫生空梵天處為大梵天，
無與等者統百千世界，三十六反為天帝釋形，無數世為轉輪王。
是故，諸比丘！作福莫惓。
所以然者，此名受樂之應，甚可愛敬，是謂名為福。
汝等當畏無福。所以然者，苦之原本，愁憂苦惱不可稱記，此名無福。」 ^565b24

爾時，世尊便說此偈：
　　「快哉福報，所願者得，速至滅盡，
　　到無為處。　正使億數，天魔波旬，
　　亦不能嬈，為福業者。
　彼恒自求，
　　賢聖之道，便盡除苦，後無有憂。 ^565c7

「是故，諸比丘！為福莫厭。
是故，諸比丘！當作是學。」 ^565c12

爾時，諸比丘聞佛所說，歡喜奉行。
jing:: 
##  8
（八） ^565c13

聞如是：
一時，佛在舍衛國祇樹給孤獨園。 ^565c14

爾時，世尊告諸比丘：「若有承順一法，不離一法，
魔波旬不能得其便，亦不能來觸嬈人。
云何為一法？謂功德福業。
所以然者，自憶往昔在道樹下，與諸菩薩集在一處，
弊魔波旬將諸兵眾數千萬億，種種形貌，
獸頭人身不可稱計，天、龍、鬼、神、阿須倫、
迦留羅、摩休勒等，皆來運集。 ^565c15

「時，魔波旬而語我言：『沙門速投于地！』
佛以福德大力，降伏魔怨，諸塵垢消，無有諸穢，便成無上正真道。
諸比丘！當觀此義，其有比丘功德具足者，
弊魔波旬不能得其便，壞其功德。」 ^565c21

爾時，世尊便說此偈：
　　「有福快樂，無福者苦，今世後世，
　　為福受樂。 ^565c25

「是故，諸比丘！為福莫惓。」
爾時，諸比丘聞佛所說，歡喜奉行。
jing:: 
##  9
（九） ^565c29

聞如是：
一時，佛在舍衛國祇樹給孤獨園。 ^566a2

爾時，世尊告諸比丘：「若有比丘修行一法，
便不能壞敗惡趣，一為趣善，一為趣泥洹。
云何修行一法，不能壞敗惡趣？
所謂心無篤信，是謂修此一法不壞敗惡趣。
云何修行一法趣善處者？
所謂心行篤信，是謂修此一法得趣善處。
云何修行一法得至泥洹？
所謂恒專心念，是謂修行此法得至泥洹。
是故謂，諸比丘！專精心意，念諸善本。
如是，諸比丘！當作是學。」 ^566a3

爾時，諸比丘聞佛所說，歡喜奉行。
jing:: 
##  10
（一〇） ^566a11

聞如是：
一時，佛在舍衛國祇樹給孤獨園。 ^566a13

爾時，世尊告諸比丘：「若有一人出現於世，
此眾生類便增壽益算，顏色光潤，氣力熾盛，
快樂無極，音聲和雅。
云何為一人？所謂如來、至真、等正覺。
此謂一人出現於世，此眾生類便增壽益算，
顏色光潤，氣力熾盛，快樂無極，音聲和雅。
是故，諸比丘！常當專精一心念佛。
如是，諸比丘！當作是學。」 ^566a14

爾時，諸比丘聞佛所說，歡喜奉行。
　　無慢二、念壇　二施、堅無厭
　　施福、魔波旬　惡趣及一人
增壹阿含經卷第四
 ^566a20
