
other:: 別譯雜阿含經卷第十六〔丹本第十七卷初准〕
translator:: 失譯人名今附秦錄
other:: 
##  330
（三三〇）
爾時，世尊在毘舍離獼猴陂岸大講堂中。
時有四十波利蛇迦比丘皆阿練若，著糞掃衣，
盡行乞食，悉在學地，未離欲法，咸至佛所，
頂禮佛足，在一面坐。 ^485c5

爾時，世尊作是念：「此諸比丘皆阿練若，
著糞掃衣，盡行乞食，悉是學人，未斷諸結，
吾當為彼，如應說法，令諸比丘不起于坐，
心得解悟，盡諸結漏。」 ^485c8

佛告之曰：「比丘當知，生死長遠，無有邊際，
無有能知其根源者，一切眾生皆為無明之所覆蓋，
愛結所使，纏繫其頸，生死長途，流轉無窮，
過去億苦無能知者，譬如恒河流入四海。
我今問汝：汝處生死，所出血多？
為恒河多？」 ^485c11

時諸比丘白佛言：「世尊！
如我解佛所說義者，我處生死，身所出血，多彼恒河四大海水。」 ^485c16

佛告諸比丘：「善哉！
善哉！汝從往世所受象身，為他截鼻、截耳，
或時截足，鐵鉤斲頭，及以斬項，所出之血，無量無邊。
又受牛、馬、騾、驢、駱駝、猪、雞、犬、豕，種種禽獸，
如受雞形，截其羽翼，及其項足，身所出血，
是諸禽獸，各被割截，所出之血，不可計量。」
復告諸比丘：「色為是常？
是無常乎？」 ^485c18

諸比丘白佛言：「世尊！
色是無常。」 ^485c24

佛復問言：「色若無常，為當是苦？
為非苦乎？」 ^485c25

比丘對曰：「無常故苦。」
佛復告言：「若無常苦是敗壞法，於此法中，
賢聖弟子計有我，及我所不？」 ^485c26

比丘對曰：「不也。世尊！」 ^485c28

佛復告曰：「受、想、行、識為是常耶？
為無常乎？」
比丘對曰：「斯皆無常。」 ^485c29

佛復問言：「若是無常，為是苦耶？
為非苦耶？」 ^486a1

比丘對曰：「無常故苦。」
佛又問言：「若無常苦是敗壞法，賢聖弟子寧計是中我、我所不？」 ^486a2

比丘對曰：「不也。世尊！」
佛告比丘：「善哉！善哉！
色是無常，無常故即無我，若無有我，則無我所，
如是知實正慧觀察，受、想、行、識亦復如是。
是故比丘，若有是色，乃至少時，過去、未來、
現在，若內、若外，若近、若遠，此盡無我，及以我所，如是稱實正見所見。
若受、想，若行、若識，若多、若少，若內、若外，
若近、若遠，過去、未來、現在，都無有我，亦無我所，如實知見。
賢聖弟子見是事已，即名多聞。
於色厭惡，受、想、行、識亦生厭惡，以厭惡故得離欲，
得離欲故，則解脫。
得解脫故，則解脫知見。
若得解脫知見，即知我生已盡，梵行已立，
所作已辦，更不受有。」 ^486a4

佛說是時，四十波利蛇迦比丘不受後有，心得解脫。 ^486a16

時諸比丘聞佛所說，歡喜奉行。
other:: 
##  331
（三三一） ^486a17

如是我聞：
一時，佛在舍衛國祇樹給孤獨園。
爾時，佛告諸比丘：「汝等當知，生死長遠，
無有邊際，無有能知其根源者。
一切眾生皆為無明之所覆蓋，愛結纏縛，
流轉生死，無有窮已，過去億苦無能知者，譬如恒河流注四海。」
復告比丘：「生死長遠，於昔過去受形已來，
憂悲哭泣，所出目淚為多？
為恒河多？」 ^486a18

時諸比丘白佛言：「世尊！
如我解佛所說義者，生死長遠，目所出淚，
踰彼恒河，亦多四海。」 ^486a24

佛告比丘：「善哉！善哉！
所集目淚，實多四海。
誠如汝言，過去來世，父母棄背，伯叔、兄弟、
姊妹、兒子、宗親、眷屬，悉皆死喪，及失錢財、
象、馬、牛、羊，或受鞭杖，或被傷刖，侵毀形體，
乃至繫閉，如斯眾苦，悲惱流淚，不可稱計。
譬如瀑流，漂眾草木，聚沫塞路。
愛之聚沫，遮賢聖道，血渧受身，數受地獄、
餓鬼、畜生，及餘惡趣。」 ^486a26

佛問比丘：「色為是常？
是無常乎？」 ^486b4

比丘對曰：「色是無常。」
佛復問言：「色若無常，為當是苦？
為非苦耶？」 ^486b5

比丘對曰：「無常故苦。」 ^486b6

佛告比丘：「若無常苦是敗壞法，於斯法中，
賢聖弟子寧計有我，及我所不？」 ^486b7

比丘對曰：「不也。世尊！」
佛又問言：「受、想、行、識為是常耶？
是無常乎？」 ^486b8

比丘對曰：「斯皆無常。」
佛又問言：「若是無常，為是苦耶？
為非苦乎？」 ^486b10

比丘對曰：「無常故苦。」
又問：「若無常苦是敗壞法，賢聖弟子寧計是中我、我所不？」 ^486b11

比丘對曰：「不也。世尊！」
佛告比丘：「善哉！善哉！
色是無常，無常故苦，苦即無我。
若無有我，則無我所，如是知實正慧觀察，
受、想、行、識，亦復如是。
是故比丘，若有是色，乃至少許，過去、未來、
現在，若內、若外，若近、若遠，此盡無我，及以我所，如是稱實正見所見。
若受、想、行、識，若多、若少，若內、若外，若遠、
若近，過去、未來、現在，都無有我，亦無我所，
如實知見，賢聖弟子見是事已，即名多聞，
於色解脫，受、想、行、識，亦得解脫，憂悲苦惱一切解脫。」 ^486b13

佛說是已，諸比丘聞佛所說，歡喜奉行。
other:: 
##  332
（三三二） ^486b22

如是我聞：
一時，佛在舍衛國祇樹給孤獨園。
爾時，佛告諸比丘言：「生死長遠，無有邊際，無有能知其根源者。
一切眾生皆為無明之所覆蓋，愛結纏縛，
流轉生死，無有窮已，過去億苦無能知者。」
復告比丘：「譬如恒河流注四海，於昔過去生死曠遠，
飲於母乳比恒河水，何者為多？」 ^486b24

比丘白佛：「如我解佛所說義者，過去久遠所飲母乳，
多彼恒河，及四海水。」 ^486c1

「受形已來，無量無邊，或受象、馬、駝、驢、牛、
羊、鹿等，種種畜獸，所飲母乳，不可稱計。
譬如瀑流，漂諸草木，合成聚集，妨塞途路。
愛之聚沫，亦復如是，能遮聖道。」
餘如上說。
other:: 
##  333
（三三三） ^486c2

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠，無有邊際，無有能知其根源者。
一切眾生皆為無明之所覆蓋，愛所纏縛，
流轉生死，無有窮已，過去億苦無能知者。
假設有人，斬截天下大地草木，悉以為籌，
盡此諸籌，欲數過去無量世來所生之母，亦不能盡其邊際。
假設斬於大地草木，悉皆以為四指之籌，
欲算過去所生之父，終不能得知其邊際。」
復告比丘：「生死長遠，邊不可得。」
餘如上說。「汝諸比丘，當作是學，斷於生死，
斷於諸有，更不受有。」 ^486c7

時諸比丘聞佛所說，歡喜奉行。
other:: 
##  334
（三三四） ^486c17

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠，無有邊際，無有能知其根源者。
一切眾生皆為無明之所覆蓋，愛所纏縛，
流轉生死，無有窮已；過去億劫恒受眾苦，一切無有能得知者。」
復告比丘：「假設有人，丸大地土，猶如豆粒，
以此豆粒欲數過去所受生母，盡此地土，亦不能得盡其邊際。」
餘如上說。「是故汝等，應作是學，學斷後有，
懃求方便，斷於後有。」 ^486c19

佛說是已，諸比丘聞佛所說，歡喜奉行。
other:: 
##  335
（三三五） ^486c27

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠，無有邊際，無有能知其根源者。
一切眾生皆為無明之所覆蓋，愛所纏縛，
流轉生死，無有窮已，過去億數所受眾苦，一切無有能得知者。」 ^486c29

佛告比丘：「汝觀世間喜樂之眾，受上樂者，
汝等決定應作是念：『我從過去以來，受如此樂，
數受斯樂，亦皆敗失，如是生死長遠。』」
餘如上說。「汝等今者，當作是學，懃修方便，斷於後有。」 ^487a4

諸比丘聞佛所說，歡喜奉行。
other:: 
##  336
（三三六） ^487a8

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠。」
餘如上說。「若見眾生受極苦毒，憂愁懊惱，
當作是念：『我從昔來無量劫中，亦受如是無量苦惱，生死長遠。』」
餘如上說。「汝等比丘，當作是學，應懃方便，
斷於後有，莫作起有因緣。」 ^487a10

諸比丘聞佛所說，歡喜奉行。
other:: 
##  337
（三三七） ^487a15

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠。」
餘如上說。「汝等比丘，若見有人，心生驚怖，
身毛為竪，當知前身曾作怨害，是故生死長遠。」
餘如上說。「汝等比丘，應作是學，當懃方便，斷於後有。」 ^487a17

諸比丘聞佛所說，歡喜奉行。
other:: 
##  338
（三三八） ^487a21

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠。」
餘如上說。「若見眾生自然愛樂，起於欲心，
心極親愛，汝等當知，先身之時，必為父母、
兄弟、妻子，或作和上、阿闍梨、師長所尊，
是故當知，生死長遠。」
餘如上說。「汝等比丘，應作是學，懃修方便，
斷於後有，莫作生有因緣。」 ^487a23

諸比丘聞佛所說，歡喜奉行。
other:: 
##  339
（三三九） ^487a29

如是我聞：
一時，佛在舍衛國祇樹給孤獨園。
時有一婆羅門，往詣佛所，問訊世尊，在一面坐。
白佛言：「世尊！未來當有幾佛出世？」 ^487b2

佛答之言：「未來當有恒河沙諸佛出現於世。」 ^487b4

時婆羅門聞佛所說，作是念：「我當於未來佛所修梵行，迴還不遠。」
復作是念：「我竟不問過去之世幾佛出世？」
作是念已，還至佛所，白佛言：「世尊！
過去之世幾佛出世？」 ^487b5

佛答之曰：「過去有無量恒河沙諸佛已出於世。」 ^487b9

時婆羅門復作是念：「過去、未來諸佛出世，
我不值遇，今得值佛，云何空過？
我當於佛法中出家學道。」
即起合掌白佛言：「世尊！
唯願慈愍，聽我出家，於佛法中，修行梵行。」
佛即聽許，尋得出家。
既出家已，獨處閑靜，精勤修習，斷於生死，得阿羅漢。 ^487b10

佛說是已，諸比丘聞佛所說，歡喜奉行。
other:: 
##  340
（三四〇） ^487b16

如是我聞：
一時佛住王舍城毘富羅山足。
佛告諸比丘：「若有一人，於一劫中，流轉受生，
收其白骨，若不毀壞，積以為聚，如毘富羅山。
賢聖弟子隨時聞，如實知苦聖諦，如實知苦集、
知苦滅、知趣苦滅道，如是知見已，斷於三結，
所謂身見、戒取、疑，名須陀洹，不墮惡趣，
決定菩提，趣於涅槃，極至七生七死，得盡苦際。」
說是事已，復說偈言：
　　「一人一劫中，流轉受生死，
　　積骨以為聚，集之在一處，
　　使不毀敗壞，猶如毘富羅。
　　若觀四真諦，正智所鑒察，
　　說苦因從生，苦滅八聖道，
　　安隱趣涅槃，流轉生死輪，
　　任運過七生，得盡於苦際。」 ^487b17

時諸比丘聞佛所說，歡喜奉行，頂禮而去。
　　血淚及母乳　土丸如豆粒
　　恐怖及彼愛　恒沙及骨聚
other:: 
##  341
（三四一） ^487c3

如是我聞：
一時，佛在舍衛國祇樹給孤獨園。
爾時，世尊告諸比丘：「生死長遠。」
亦如上說。爾時，眾中有一比丘，從坐而起，
整衣服，合掌向佛，白佛言：「世尊！
劫為久近？」 ^487c6

佛告比丘：「吾可為汝敷演而說，恐汝不解。」 ^487c9

比丘白佛：「頗可方喻說不？」 ^487c10

佛言：「可作方喻。以鐵為城，縱橫正等，高一由旬，
設盛芥子，滿中流溢。
假設有人百年之中，取一芥子，城中芥子，
可得都盡，劫之邊際，不可得知。」
復告比丘：「劫之長遠，其喻如是。
如斯長劫，百千億萬，乃至百億萬苦惱，
無量無邊麁惡痛苦，意所不憙，猶如聚沫，
血渧受身，數受地獄、餓鬼、畜生惡趣之中，
人中惡趣，是故應斷後有，宜勤方便，遠離諸有。
汝等比丘，當作是學。」 ^487c11

諸比丘聞佛所說，歡喜奉行。
other:: 
##  342
（三四二） ^487c19

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠。」
餘如上說。於彼眾中有一比丘，即從坐起，
偏袒右肩，胡跪合掌，白佛言：「世尊！
劫為久近？」 ^487c21

佛告比丘：「可為汝說，汝不能解。」 ^487c24

比丘白佛：「為可作方喻以不？」 ^487c25

佛言：「可作方喻。」佛告比丘：「如有硬石，無有孔穴，
共同一體，縱廣高下，滿一由旬。
假使有人，以細羅縠衣，或初摩細濡，或以細#CB00626;，
百年一拂，令其壞盡，劫猶未盡。
是故我說，劫之長遠，邊際難得。
劫之久近，其喻如是。
如是長劫，數百、數千、數萬、數千億萬眾生，
於斯長劫之中受大苦惱，麁澁痛苦，意所不憙，
如似聚沫，血渧所受，數受地獄、餓鬼、畜生，入於惡趣。
是故汝等，當斷後有，勤修行道，離於諸有因緣，應作是學。」 ^487c26

諸比丘聞佛所說，歡喜奉行。
other:: 
##  343
（三四三） ^488a6

如是我聞：
一時，佛在舍衛國祇樹給孤獨園。
爾時，眾中有一比丘，從坐而起，整衣服，
長跪合掌，白佛言：「世尊！
從昔已來，多少劫過？」 ^488a7

佛告比丘：「吾可說之，汝不能解。」
比丘白佛言：「可作方喻說不？」 ^488a10

佛言：「可作方喻。假設有人，年滿百歲，於一日中，
晨起、日中及日暮，三時各憶百千劫事，
如是日日憶念，滿足百年，猶不能得過去劫數邊際。
劫數長遠，亦復如是。
眾生於是長遠劫中，受眾苦極麁澁痛苦，
心不生憙，數受地獄、餓鬼、畜生，入於惡趣。
是故比丘，應斷後有，勤修方便，絕離諸有。
汝等比丘，應作是學。」 ^488a11

諸比丘聞佛所說，歡喜奉行。
other:: 
##  344
（三四四） ^488a18

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠。」
餘如上說。「乃至過去億數之劫不可得知，
於此大地，無有不是汝等故身生處死處。」
復告比丘：「生死長遠，邊際難知。
汝等比丘，應勤方便，斷離諸有。」 ^488a20

諸比丘聞佛所說，歡喜奉行。
other:: 
##  345
（三四五） ^488a25

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠。」
乃至如上所說。復告比丘：「此世間中，無有一人不作汝父母、
兄弟、姊妹、妻子、眷屬，及以和上、阿闍梨、
所尊之者，此世間中，無一眾生不殺害汝，為汝怨。
亦復無有一眾生等，不食於汝身肉之者。
如是無始生死，餘如上說。
是故比丘，應勤方便，斷離諸有，當作斯學。」 ^488a26

佛說是已，諸比丘聞佛所說，歡喜奉行。
other:: 
##  346
（三四六） ^488b4

如是我聞：
一時，佛在舍衛國祇樹給孤獨園。
爾時，佛告諸比丘：「譬如天雨，既至於地，
即便生泡，速生速滅，生死之法，速生速滅，亦復如是。
無始生死，長遠若斯。
是故比丘，應勤方便，斷離諸有，當作是學。」 ^488b6

佛說是已，諸比丘聞佛所說，歡喜奉行。
other:: 
##  347
（三四七） ^488b10

如是我聞：
一時，佛在舍衛國祇樹給孤獨園。
爾時，佛告諸比丘：「死生長遠。」
如上所說。復告比丘：「天雨密緻，如縛掃篲，
東西南北，及以四維，間無空處。
東方無量世界眾生，熾盛安樂，無量世界悉皆碎壞，
無量世界眾生滿中，無量世界悉皆空虛，
無有眾生在中居止；南西北方、四維上下，亦復如是。
生死無始。」餘如上說。
「是故比丘，當勤方便，斷離諸有，應作是學。」 ^488b12

諸比丘聞佛所說，歡喜奉行。
other:: 
##  348
（三四八） ^488b20

如是我聞：
一時，佛在舍衛國祇樹給孤獨園。
爾時，佛告諸比丘：「生死長遠。」
如上所說。乃至無始生死，亦如上說。
復告比丘：「譬如擲杖，或根著地，或頭著地，
或墮不淨、穢惡之處，或復墮於清淨之處。
一切眾生亦復如是，為無明所覆，或生天上及在人中，
或墮地獄、餓鬼、畜生，或復墮於阿修羅有，
以是義故，生死長遠。」
廣說如上。「是故比丘，當斷諸有，應如是學。」 ^488b21

諸比丘聞佛所說，歡喜奉行。
other:: 
##  349
（三四九） ^488b29

如是我聞：
一時，佛在舍衛國祇樹給孤獨園。
爾時，佛告諸比丘：「譬如五輻車輪，其有力者，旋轉速疾。
一切眾生，亦復如是，為無明覆，輪轉五道，
所謂人、天、地獄、餓鬼，及以畜生，如是無始生死。
是故比丘，當斷諸有，應作善法。」 ^488c1

諸比丘聞佛所說，歡喜奉行。
other:: 
##  350
（三五〇） ^488c6

如是我聞：
一時，佛在王舍城毘富羅山下。
爾時，世尊告諸比丘：「諸行無常，是生滅法，
無有住時，不可保信，是壞敗法。
以是義故，汝諸比丘，於諸行所，應知止足，
生厭惡想，離於愛欲，而求解脫。」 ^488c7

復告比丘：「此毘富羅山，往昔之時，名曰婆耆半闍。
爾時，此城名帝彌羅，彼時人民壽四萬歲，
諸人民等，欲上此山，經於四日，然後乃能至彼山頂。
時世有佛，號迦孫如來、應供、正遍知、明行足、
善逝、世間解、無上士、調御丈夫、天人師、
佛、世尊，為諸弟子而說法要，初中後善，
其義深遠，其語巧妙，純一無雜，具足清白梵行之相。
比丘當知，爾時，婆耆半闍山相，於今已滅，
人民盡死，是佛世尊入涅槃後，人壽轉減。
以是義故，諸行無常，是生滅法，無有住時，
不可保信，是壞敗法。
是故比丘，於諸行所，應知止足，生厭惡想，
離於愛欲，而求解脫。」 ^488c11

復告比丘：「乃往昔時，此山名曰朋迦，于時此城名阿毘迦，
時，彼世人壽三萬歲，此諸眾生，若欲上山，
經於三日，便得往還。
時世有佛世尊，號迦那含牟尼如來、應供、
正遍知、明行足、善逝、世間解、無上士、調御丈夫、
天人師、佛、世尊。爾時，如來普為大眾演說法要，
所演說者，初中後善，其義深遠，其語巧妙，
具足清淨，顯發梵行之相。
比丘當知，彼佛世尊入涅槃後，人民轉減，
于時山相，於今已滅，人民死盡。
是故比丘，諸行無常，是變易法，不可恃怙，會歸磨滅。
汝等應當於諸行所，宜知止足，生厭惡想，
離於愛欲，而求解脫。」 ^488c23

佛復告諸比丘：「乃往古昔，此山名曰善邊，
爾時，國土名曰赤馬，于時人民壽二萬歲。
當爾之時有佛出世，號曰迦葉如來、應供、
正遍知、明行足、善逝、世間解、無上士、調御丈夫、
天人師、佛、世尊，廣為大眾敷演分別諸法秘奧，
其所說者初中後善，其義深遠，其語巧妙，
純一無雜，具足清白梵行之相。
比丘當知，善邊山名於今已滅，人皆終沒，
彼佛世尊入般涅槃，人命轉減。
以是義故，諸行無常，是變易法，無有住時，
不可恃怙，會歸磨滅。
是故宜應於諸行所，生於止足，厭惡之想，
離於愛欲，而求解脫。 ^489a5

「此山今復名毘富羅，而斯國土名摩竭提，
是中眾生壽命百年，或增或減，此諸眾生若欲上山，
須臾之頃，即便往還。
我釋迦文出現於世，十號具足，為眾演說無量經典，
其所說者，初中後善，其義深遠，其語巧妙，
純一無雜，具足清白梵行之相。」 ^489a16

復告比丘：「此山名字并及國人，不久亦當悉皆滅盡，我亦不久當入涅槃。
以是義故，諸行無常，是變易法，無有住時不可恃怙，會歸磨滅。
是故比丘，宜應至心於諸行所，生止足想，
厭惡之心，離於愛欲，而求解脫。」 ^489a22

爾時，世尊即說偈言：
　　「婆耆半闍帝彌羅，阿毘迦羅朋伽迦，
　　善邊之山赤馬國，毘富羅山摩竭提，
　　諸山悉滅人亦終，佛入涅槃壽命滅。 ^489a26

「以是義故，諸行無常，是生滅法，生滅滅已，寂滅為樂。」 ^489b2

時諸比丘聞佛所說，歡喜奉行。
　　城、山、過去　無地方所　眾生無不是
　　麁雨渧雨、如縛掃篲　擲杖、還轉輪
　　毘富羅〔此下與丹本第二十卷准〕
other:: 
##  351
（三五一） ^489b3

爾時，眾多比丘在俱薩羅園竹林中夏坐安居。
彼園林中，有天神住，天神愁念，而作是言：
「今僧自恣，月十五日已復欲去。」 ^489b7

更有天神即問之言：「汝今何故愁憂如是？」
即說偈言：
　　「天神汝今者，何以懷愁憂？
　　淨戒諸比丘，今日當自恣，
　　得遇如是事，宜應自欣悅。」 ^489b9

彼林天神以偈答曰：
　　「我亦知彼等，今日當自恣，
　　非是無慚愧，同諸外道等。
　　斯等皆精懃，具有慚愧者，
　　收斂衣鉢已，自恣各散去。
　　比丘既散已，此林空無人，
　　更無所聞見，是故我愁憂。」 ^489b15

時諸比丘既自恣已，各散出林，還其所止。
爾時，天神見其四散，心懷憂慘，即說偈言：
　　「諸比丘去已，但見遊居處，
　　牟尼諸弟子，多聞有知見，
　　善能具分別，種種清淨說。
　　如斯持法人，今者安所詣？」 ^489b22

時餘天神復說偈言：
　　「此諸比丘等，四散道不同，
　　有向摩竭提，或有詣跋耆，
　　亦復有向彼，毘舍離國者。
　　此阿練若處，集會諸比丘，
　　譬如野鳥鹿，栖止無恒所。
　　此諸比丘等，捨棄於緣務，
　　常求空閑處，靜坐得安樂。」
other:: 
##  352
（三五二） ^489b28

有一比丘，從俱薩羅國，詣俱薩羅林，於中止住，晝日睡眠。
時彼林中，有天神作是念言：「今此比丘處林而睡，
甚非所宜，非沙門法，污辱此林。
我於今者，當覺悟之。」
作是念已，即往其所， #CB00084;咳彈指，
而說偈言：
　　「咄比丘汝起，無得嗜睡眠，
　　如是睡眠者，竟有何義利？
　　身遭極重病，云何而安眠？
　　毒箭中汝心，求拔云何眠？
　　汝既能出家，捨離眾緣務，
　　當滿本願求，勿為睡所覆。
　　 #CB00574;瞢無覺了，失於昔所願，
　　欲體性無常，掉動不停住，
　　眴息不可保，凡夫愚惑著。
　　汝今已出家，離於在家縛，
　　云何離縛已，而復樂眠睡？
　　若未斷愛欲，其心未解脫，
　　未得最上智，不具斯事者，
　　不名為出家。　云何安睡眠，
　　欲稱出家法？　應當勤精進，
　　晝夜不懈惓，堅固求涅槃。
　　所求既未獲，出家為何眠？
　　慧識却無明，盡於諸漏結，
　　善調於心行，獲最後邊身，
　　能具如上事，乃可安眠睡。」
other:: 
##  353
（三五三） ^489c7

爾時，復有一比丘，亦住於彼俱薩羅林，
晝入房坐，起於惡覺，依於貪嗜。
時林天神知彼比丘起於惡覺，依於貪嗜。
「不能稱可出家法式，是不善事，處此林中，起於惡覺。
我於今者，當 #CB00854;悟之。」
作是念已，即往其所，而說偈言：
　　「比丘惡怖欲，故來處此林，
　　形雖坐林間，心意出林表，
　　馳騁逐外塵，起于惡覺觀。
　　若滅諸欲著，然後得解脫，
　　既得解脫已，乃爾知快樂。
　　汝應捨不樂，安心樂此法，
　　我今 #CB00854;悟汝，令汝還得念。
　　欲如惡焦山，煎涸諸善法，
　　惡焦無厭足，難可得小離。
　　勿貪於欲樂，坌污已淨心，
　　如鳥為塵坌，奮翮振塵穢。
　　比丘亦如是，禪思去塵勞，
　　塵垢來染心，正念能除捨。
　　愛欲即塵垢，非謂外埃土，
　　欲覺及瞋癡，謂之為塵勞。
　　攝心有智者，爾乃能除去。」
other:: 
##  354
（三五四） ^490a3

爾時，復有一比丘，亦住於彼俱薩羅林，
晝入房坐，而於欲所，起清淨想。
彼林天神知其所念，為覺悟故，即說偈言：
　　「汝思欲淨想，欲覺之所吞，
　　捨欲不淨心，妄取欲淨想。
　　比丘汝今者，處林獨閑坐，
　　應念佛法僧，及已所受戒，
　　多獲歡喜心，便知苦邊際。」
other:: 
##  355
（三五五） ^490a24

爾時，復有一比丘，遊俱薩羅國，止一林中，
於其日中，盛熱之時，心生不樂。
時此比丘即說偈言：
　　「日中既盛熱，林木甚欝蒸，
　　眾禽以熱故，各自停不飛，
　　布穀厲其聲，我聞生驚懼。」 ^490b3

彼林天神聞此偈已，即說偈言：
　　「日中盛熱時，眾鳥皆停住，
　　布穀厲聲鳴，汝應生快樂，
　　不應生怖懼，此處當畏誰？」
other:: 
##  356
（三五六） ^490b9

爾時，尊者阿那律遊俱薩羅國，止住一林。
時阿那律天上本妻，來至此林，禮尊者足，
在一面坐，即說偈言：
　　「汝昔天上時，善巧奏琴樂，
　　又復能歌舞，縱意受快樂。
　　汝當發心願，還向本宮殿，
　　處三十三天，彼天豐諸欲，
　　天女恒翼從，極樂甚可樂。」 ^490b13

尊者阿那律說偈答曰：
　　「天女極為苦，依止於身見，
　　諸樂生天者，一切無不苦。
　　我不受後有，更不生彼天，
　　天女汝當知，我盡於生死。」
other:: 
##  357
（三五七） ^490b21

爾時，復有一比丘，在俱薩羅國，止一林住，
晝夜誦習，精懃修道，得阿羅漢。
已得阿羅漢，止不誦習。
彼時天神而說偈言：
　　「汝常誦法句，精懃不休廢，
　　今何故默然，都無所誦習？」 ^490b26

比丘說偈答言：
　　「我先求法句，未得離欲結，
　　吾今既離欲，法句義已成。
　　我今已知見，不墮於諸道，
　　所其得出要，何用文字為？
　　世間諸所有，一切聞見事，
　　悉皆都捨離，不受於後有。」
other:: 
##  358
（三五八） ^490c2

爾時，復有一比丘，在俱薩羅國，依止彼林，
眼視不明，請醫占之。
醫語之言：「比丘！若能嗅蓮華香，眼還得明。」
彼比丘即信其言，又語之曰：「我於何處得斯蓮花？」
醫即答言：「汝若欲得蓮花香者，當詣蓮花池所。」
時彼比丘即用其言，至彼池所，端坐嗅香。
爾時，天神見其如是，即說偈言：
　　「池中所生華，香氣甚馝馥，
　　汝都不見主，云何偷花香？
　　而汝於今者，真實得名盜，
　　大仙汝何故，而盜於彼香？」 ^490c9

比丘說偈答言：
　　「天神汝當知，蓮華生池中，
　　我不傷根莖，亦不偷盜取，
　　但遠嗅香氣。　以何因緣故，
　　名為偷香者？　我不受此語。」 ^490c20

天神復說偈言：
　　「池中有香花，不問其主取，
　　檀越不施與，世人名為盜。
　　大仙汝偷香，一向成盜罪。」 ^490c25

時有一人來入此池，以鎌芟截蓮花根葉，重負而去。
比丘見已，復說偈言：
　　「斯人入池中，斬拔花根子，
　　狼籍而踐蹈，重擔而齎歸。
　　何故不遮彼，語言汝盜取？」 ^490c29

天神說偈答言：
　　「彼人入池者，恒作於惡業，
　　譬如乳兒母，而著於黑衣，
　　雖有諸唌唾，都不見污辱。
　　汝如白淨衣，易受其點污，
　　是故止制汝，不能遮于彼。
　　惡人如衣黑，造惡不譏呵；
　　鮮白上有點，猶如蠅脚等，
　　世人皆共見。　設諸賢智人，
　　有少微細過，其喻亦如是，
　　珂貝上黑點，人皆遠見之。
　　若斷結使者，諸業皆潔淨，
　　有如毛髮惡，人見如丘山。」 ^491a5

比丘復說偈言：
　　「天今利益我，為欲拔濟故，
　　隨所見我處，數數覺悟我。」 ^491a18

天神說偈答言：
　　「汝不以錢財，而用市我得，
　　又不破他國，虜掠見擒獲。
　　損益汝自知，誰逐汝覺悟？
　　汝今應自忖，諸有損益事。」
other:: 
##  359
（三五九） ^491a21

爾時，尊者十力迦葉在俱薩羅國拪泥窟中。
有一獵師名連迦，去尊者不遠，施鹿羂摾。
爾時，尊者憐愍獵師，為其說法，彼不解法。
尊者迦葉指端出光，獵師雖見，亦不厭離如此惡事，
但自思念：「鹿來入羂？
為不入羂？」 ^491a26

爾時，拪泥窟神而說偈言：
　　「獵師處深山，少智盲無目，
　　非時又所說，徒自失其言。
　　假令汝十指，一時都出光，
　　終不能令彼，得見於四諦。
　　彼都無智故，造作諸非法，
　　不樂及睡眠，厭離倒淨想，
　　安住闍利那，誦習花迦葉。」
other:: 
##  360
（三六〇） ^491b1

爾時，跋耆子遊俱薩羅國，住止彼林。
時彼國人一切皆作拘蜜提大會，七日七夜。
爾時，跋耆子見是事已，心小退壞，即說偈言：
　　「我在林樹間，譬如彼棄木，
　　我今如棄木，獨處寓空林，
　　今日到滿月，誰苦劇於我？」 ^491b10

爾時，天神知其所念，說偈問言：
　　「汝今處空林，云何似棄木？
　　地獄羨忉利，天慕汝亦然。」
other:: 
##  361
（三六一） ^491b16

爾時，有一比丘在俱薩羅，止住彼林，修持禁戒，
已為滿足，更不求勝。
時彼天神即說偈言：
　　「不應以持戒，多聞及禪定，
　　住於空靜處，未盡諸漏結。
　　不應作是事，用智自損減，
　　遠離凡夫法，逮得菩提樂。」
other:: 
##  362
（三六二） ^491b19

爾時，俱薩羅國有一比丘，號曰龍與，住止彼林，
好樂家法，晨入聚落，日暮乃還。
爾時，天神作是念言：「此年少比丘親近憒閙，朝往暮還。
我於今者，為作覺悟。」
即說偈言：
　　「去時何太早？　迴還何逼暮？
　　瞻形觀相貌，如似在家者。
　　數數常往返，苦樂同世俗，
　　龍與汝當知，宜應自思量。
　　勿貪著居家，以損清淨行，
　　汝今慎勿為，無自在所牽。」
other:: 
##  363
（三六三） ^491b26

爾時，復有眾多比丘在俱薩羅國，止住彼林。
眾多比丘掉動不停，少於慚恥，輕躁佷戾，
識念不定，心意惶惶，諸根馳散。
爾時，天神作是念：「比丘之法不應如是，斯甚不善。
我當為其說覺悟偈。」
即說偈言：
　　「瞿曇諸弟子，正命用自活，
　　乞食及住時，常思於無常，
　　於彼住坐臥，亦復思無常。
　　已自難將養，佷戾心馳散，
　　譬如世俗人，食訖皆睡眠，
　　棄於自己舍，親近著他家。
　　如為人所迫，強逼作沙門，
　　無實無信心，亦不求出家，
　　強著僧伽梨，如老牛駕犁。」 ^491c7

爾時，諸比丘即答之言：「今者汝欲譏我等耶？」
天復說偈答言：
　　「我不見種姓，亦不稱名字，
　　我今敬禮僧，譏毀作過者，
　　若能住精進，我今亦禮足。」
other:: 
##  364
（三六四） ^491c21

爾時，憍薩羅國有一比丘，林中止住，與一長者共為親友。
是時長者有一兒婦，年少端正，時，此比丘少共語言，
眾人皆謗，謂為非法。
是時比丘聞是語已，心中懊惱，欲向林中而自刑戮。
天神念言：「彼比丘實無過患，於此林中，
若自刑害，甚為非理。
我當令其使得覺悟。」 ^491c26

時此天神即便化作彼兒婦形，至比丘所。
比丘見已，即向化婦而說偈言：
　　「如市在四衢，甚為寬博處，
　　唯有染污語，三四人眾中，
　　親近生誹謗。　汝知是事已，
　　宜應速疾去，勿得此間住。」 ^492a3

時化天神復說偈言：
　　「出家應忍受，譏毀誹謗言，
　　謗語是不實，不宜生愁惱。
　　空聲不著己，但是虛妄語，
　　自省無過咎，不應生惱苦。
　　聞謗而恐畏，云何處深林？
　　譬如彼野鹿，終身行不立，
　　能忍諸音聲，善惡上中下，
　　有識之佳人，成就具正行，
　　不以他語故，得名賊牟尼。
　　汝今自審己，既無諸過咎，
　　賢聖及諸天，亦知汝無過。」 ^492a9

時化天神說是偈已，即於其處隱沒不現。
彼時比丘晝夜精勤，心不懈息，斷除煩惱，得成羅漢。
別譯雜阿含經卷第十六
 ^492a21
