
jing:: 佛說七佛經
translator:: 西天譯經三藏朝散大夫試鴻臚卿傳教大師臣法天奉　詔譯
如是我聞：
一時，佛在舍衛國祇樹給孤獨園。
爾時有大苾芻眾，持鉢食時詣迦里梨道場，
共坐思惟：「過去世時有何佛出現，族姓壽量其義云何？」
如是思已，互相推問而不能知。 ^150a7

爾時，世尊知此苾芻思惟是事，即從座起，
詣迦里梨道場，結跏趺坐。
時諸苾芻，頭面禮足住立一面，合掌恭敬一心瞻仰。 ^150a11

世尊問曰：「汝諸苾芻，於意云何？」
苾芻答言：「我等思惟，過去世中有何佛出世？
族姓壽量皆不能知。」
佛告諸苾芻：「汝等樂聞。」
苾芻答言：「今正是時，願為宣說。」 ^150a14

佛言：「汝等諦聽，我今說之。
過去九十一劫，有毘婆尸佛、應、正等覺，出現世間。
三十一劫，有尸棄佛，毘舍浮佛、應、正等覺，出現世間。
於賢劫中第六劫，有俱留孫佛、應、正等覺，出現世間。
第七劫，有俱那含牟尼佛、應、正等覺，出現世間。
第八劫，有迦葉波佛、應、正等覺，出現世間。
第九劫，我釋迦牟尼佛，出世間，應、正等覺。
復次過去劫中，毘婆尸佛、尸棄佛、毘舍浮佛，
宣說尸羅清淨戒律，成就智慧最上之行。 ^150a17

「復次賢劫中，俱留孫佛、俱那含牟尼佛、
迦葉波佛，亦說清淨律儀及禪定解脫之法；
我所說法，亦復如是。
汝諸苾芻！過去毘婆尸佛，剎帝利姓，發淨信心，
而求出家，成正覺道。
尸棄佛、毘舍浮佛，亦剎帝利姓。
俱留孫佛、俱那含牟尼佛、迦葉佛，婆羅門姓。
我生淨飯王宮，剎帝利姓。」 ^150a27

爾時，世尊欲重宣此義，而說頌曰：
　　「我說過去世，九十一劫中，
　　時有毘婆尸，出現於世間。
　　三十一劫中，尸棄、毘舍浮，
　　如是正等覺，皆姓剎帝利。
　　俱留孫如來，婆羅門之姓，
　　俱那含、迦葉，其姓亦復然。
　　我處閻浮提，而為淨飯子，
　　雖證佛菩提，亦姓剎帝利。」 ^150b5

爾時，世尊說此偈已，告苾芻眾言：「汝等諦聽！
我今復說七佛如來、應、正等覺所有族號，
毘婆尸佛、尸棄佛、毘舍浮佛，憍陳族。
俱留孫佛、俱那含牟尼佛、迦葉波佛，迦葉族。
釋迦如來，瞿曇族。」 ^150b14

爾時，世尊重說頌曰：
　　「毘婆尸如來、尸棄、毘舍浮，
　　如是彼三佛，悉是憍陳族。
　　俱留孫如來、俱那含、迦葉，
　　如是彼三佛，悉是迦葉族。
　　我處閻浮界，生於淨飯宮，
　　出家證菩提，是彼瞿曇族。」 ^150b19

爾時，世尊說此偈已，告苾芻眾言：「汝等諦聽！
我今復說七佛如來、應、正等覺壽量長短。
毘婆尸佛、應、正等覺出現世間，壽八萬歲。
尸棄佛、應、正等覺，出現世間，壽七萬歲。
毘舍浮佛、應、正等覺，出現世間，壽六萬歲。
俱留孫佛、應、正等覺，出現世間，壽四萬歲。
俱那含牟尼佛、應、正等覺，出現世間，壽三萬歲。
迦葉波佛、應、正等覺，出現世間，壽二萬歲。
我化五濁眾生，壽百歲故。」 ^150b26

爾時，世尊重說頌曰：
　　「毘婆尸如來、尸棄、毘舍浮、
　　俱留孫世尊、俱那含、迦葉，
　　如是出世時，各自人壽量，
　　八萬、次七萬、六萬及四萬、
　　三萬至二萬，如是釋迦佛，
　　而出於五濁，人壽一百歲。」 ^150c6

爾時，世尊說此偈已，告苾芻眾言：「汝等諦聽！
我今復說七佛如來父母、國城種種名字。
毘婆尸佛，父名滿度摩王，母名滿度摩，帝城亦名滿度摩。
尸棄如來，父名阿嚕拏王，母同名阿嚕拏，城名阿嚕嚩帝。
毘舍浮如來，父名穌鉢囉底都王，母名鉢囉婆嚩底，城名阿努鉢麼。
俱留孫佛，父名野倪也那多，母名尾舍佉，
王名剎謨剎摩，城名剎摩。
俱那含牟尼佛，父名野倪也那覩，母名烏多囉，
王名輸部，城名輸婆嚩帝。
迦葉如來，父名穌沒囉賀摩，母名沒囉賀摩虞鉢多，
王名訖里計，城名波羅奈。
我今應、正等覺，父名淨飯王，母名謨訶摩耶，城名迦毘羅。」 ^150c13

爾時，世尊重說頌曰：
　　「毘婆尸如來，彼佛本生處，
　　滿度摩為父，滿度摩帝母，
　　所都大城郭，亦名滿度摩，
　　時豐國富盛，人民恒快樂。
　　尸棄佛世尊，阿嚕拏王父，
　　阿嚕拏嚩帝，是佛母之名，
　　所居城同號，阿嚕拏嚩帝，
　　人民甚熾盛，大富常安隱。
　　毘舍浮如來，父王及母名，
　　穌鉢囉帝都，鉢囉婆嚩帝，
　　所都之國城，名阿努波摩，
　　其世亦安隱，一切無災害。
　　俱留孫世尊，彼父所立名，
　　野倪也那多，尾舍佉為母，
　　剎謨剎摩王，都彼剎摩城，
　　時彼諸眾生，崇重於賢善。
　　俱那含牟尼，野倪也那覩，
　　而是父之名，母號烏多囉，
　　國王名輸部，輸婆嚩帝城，
　　縱廣多嚴飾，有情無諸惱。
　　迦葉波佛父，穌沒囉賀摩，
　　母立沒囉賀，摩虞鉢多名，
　　訖里計國王，都波羅奈城，
　　其中諸眾生，晝夜常安隱。
　　我今所生處，淨飯王為父，
　　摩訶摩耶母，城名迦毘羅。
　　如是正等覺，七佛諸如來，
　　父母及國城，分別名如是。」 ^150c26

爾時，世尊說此偈已，告苾芻眾言：「汝等諦聽！
我今復說七佛如來聲聞弟子。
毘婆尸如來、應、正等覺大智弟子，名欠拏底寫，聲聞中第一。
尸棄如來、應、正等覺大智弟子，名部三婆嚩，聲聞中第一。
毘舍浮如來、應、正等覺大智弟子，名野輸多囉，聲聞中第一。
俱留孫如來、應、正等覺大智弟子，名散#CB00768;嚩，
聲聞中第一。俱那含牟尼如來、應、正等覺大智弟子，
名穌嚕努多囉，聲聞中第一。
迦葉波如來、應、正等覺大智弟子，名婆囉特嚩惹，聲聞中第一。
我今應、正等覺大智弟子，名舍利弗，聲聞中第一。」 ^151a26

爾時，世尊重說頌曰：
　　「毘婆尸如來，有大智慧子，
　　名欠拏底寫。　尸棄佛世尊，
　　有大智慧子，名部三婆嚩。
　　毘舍浮如來，有大智慧子，
　　名野輸多囉。　俱留孫如來，
　　有大智慧子，名曰散#CB00768;嚩。
　　俱那含牟尼，有大智慧子，
　　穌嚕努多囉。　迦葉佛世尊，
　　有大智慧子，婆囉特嚩惹。
　　我今應、正覺，有大智慧子，
　　名曰舍利弗。　如是七佛子，
　　於諸聲聞中，各各為第一。」 ^151b9

爾時，世尊說此偈已，告苾芻眾言：「汝等諦聽！
我今復說七佛如來侍者弟子。
毘婆尸如來、應、正等覺侍者，名阿輸迦。
尸棄如來、應、正等覺侍者，名剎摩迦嚕。
毘舍浮佛、應、正等覺侍者，名烏波扇覩。
俱留孫佛、應、正等覺侍者，名沒提踰。
俱那含牟尼佛、應、正等覺侍者，名穌嚕帝里野。
迦葉如來、應、正等覺侍者，名薩里嚩蜜怛囉。
我今應、正等覺侍者，名阿難陀。」
爾時，世尊重說頌曰：
　　「佛子阿輸迦，剎摩迦嚕等，
　　并烏波扇覩，沒提踰之者，
　　穌嚕帝里野，薩嚩蜜怛囉，
　　及彼阿難陀，皆為佛侍者。
　　常行慈悲心，成就三摩地，
　　通達諸法相，具足大智慧，
　　多聞而聰敏，為大法之師，
　　眾中居第一，名聞於十方。
　　人天皆歸敬，精進力堅固，
　　斷盡諸煩惱，而證無生滅。
　　承侍佛世尊，恒獲於己利，
　　如是諸如來，成就真佛子。」 ^151b22

爾時，世尊說此偈已，告苾芻眾言：「汝等諦聽！
我今復說七佛如來所度聲聞之眾。
毘婆尸如來第一會說法，有六萬二千苾芻得阿羅漢果，
第二會說法，有十萬苾芻得阿羅漢果，
第三會說法，有八萬苾芻得阿羅漢果。
尸棄如來第一會說法，十萬苾芻得阿羅漢果，
第二會說法，八十億苾芻得阿羅漢果，
第三會說法，七萬苾芻得阿羅漢果。
毘舍浮如來，第一會說法，八萬苾芻得阿羅漢果，
第二會說法，七萬苾芻得阿羅漢果，第三會說法，六萬苾芻得阿羅漢果。 ^151c14

「俱留孫如來一會說法，四萬苾芻得阿羅漢。
俱那含牟尼佛一會說法，三萬苾芻得阿羅漢果。
迦葉如來一會說法，二萬苾芻得阿羅漢果。
我今一會說法，一千二百五十苾芻得阿羅漢果。」 ^151c25

爾時，世尊重說頌曰：
　　「毘婆尸如來、尸棄、毘舍浮、
　　俱留孫世尊、俱那含、迦葉，
　　并釋迦牟尼，各各出世時，
　　所度聲聞眾，數有七十億，
　　九萬餘三千，二百五十人，
　　皆得阿羅漢，不受於後有。」 ^152a1

爾時，世尊說此偈已，告苾芻眾言：「汝等諦聽！
毗婆尸佛、尸棄佛、毘舍浮佛，乃至我今出現世間，
住持教化，宣說法教，調伏有情，戒行儀範，
受持衣鉢，求證菩提，無有少法而各別異。」 ^152a8

爾時，世尊而說頌曰：
　　「如是過現劫，毗婆尸等佛，
　　所度眾苾芻，成就大智慧，
　　勤修於正道，菩提之分法，
　　五根與五力，四念、四神足，
　　七覺、八聖支，及彼三摩地，
　　寂靜眼等根，通達於法藏，
　　開悟諸群生，增長於慧命，
　　如是賢劫中，皆嘆未曾有。
　　佛以大悲智，自覺覺於他，
　　威德大神通，所說皆如是。」 ^152a12

爾時，世尊說此偈已，與諸苾芻即從座起，
還給孤獨園，過是夜已，至平旦時。 ^152a23

諸苾芻眾，從其本舍，往迦里梨道場，互相推問：
「過去如來入大涅槃，離諸戲論，永斷輪迴，而無過失。
如是大丈夫，有如是智慧，如是持戒，如是三摩地，
如是解脫，如是威德，如是種族，降世利生，甚為希有不可思議。」 ^152a25

爾時，世尊知諸苾芻心之所念，從座而起，
詣迦里梨道場，結跏趺坐，告苾芻眾言：「於意云何？」
時諸苾芻白世尊言：「我等聞說，過去如來，
入大涅槃，離諸戲論，永斷輪迴，而無過失，
如是大丈夫，有如是智慧，如是持戒，如是三摩地，
如是解脫，如是威德，如是種族，降世利生，甚為希有不可思議。」
佛言：「苾芻，汝今所說，何以故？」
苾芻白言：「佛有清淨法界，證真覺智，無不了知，願為解說。」 ^152b2

佛言：「苾芻，汝等諦聽，我今說之。
於過去世，有大國王名滿度摩，彼王妃后名滿度摩帝。
爾時，毗婆尸佛從兜率天降下閻浮，入於母腹住胎藏中，
放大光明照諸世間無有幽暗，而諸惡趣一切地獄，
日月威光亦不能照，佛光所及忽得大明，
而彼有情互得相見，即發聲言：『何故此間有別眾生？』」 ^152b10

爾時，世尊而說頌曰：
　　「菩薩從兜率，下降閻浮時，
　　如雲亦如風，須臾至母腹，
　　身放大光明，照耀人天界，
　　地獄鐵圍山，皆悉無幽暗。
　　佛剎眾境界，隨住於母身，
　　如是大仙眾，亦來俱集會。」 ^152b18

爾時，世尊說此偈已，告苾芻眾言：「汝今諦聽！
彼菩薩摩訶薩從兜率天下降閻浮，入母胎時，
部摩夜叉高聲唱言：『此大菩薩大威德大丈夫，
捨天人身及阿修羅身，處彼母胎而受人身。』
如是四天王天，忉利天，夜摩天乃至梵輔等天聞此唱言：『菩薩降神處母胎中。』
皆悉來集。」 ^152b25

爾時，世尊而說頌曰：
　　「菩薩從兜率，降神母胎時，
　　部摩大夜叉，唱言彼菩薩，
　　棄捨天中身，及於修羅質，
　　處此母胎中，即受人世報。
　　四王、忉利天、夜摩及兜率，
　　乃至於梵世，皆悉聞斯事，
　　菩薩降人間，微妙真金色，
　　諸天悉來集，心懷大喜慶。」 ^152c3

爾時，世尊說此偈已，告苾芻眾言：「汝今諦聽！
彼菩薩摩訶薩從兜率天降閻浮時，有四大天子威德具足，
身被甲冑，手執弓刀，擁護菩薩，人非人等皆不侵害。」 ^152c12

爾時，世尊而說頌曰：
　　「菩薩降生時，忉利天帝釋，
　　遣彼四天王，各具大威力，
　　身被金甲冑，手執弓刀槍，
　　恒時常衛護。　羅剎非人等，
　　不敢作惱害。　安住母腹中，
　　如處大宮殿，恒受諸快樂。」 ^152c16

爾時，世尊說此偈已，告苾芻言：「汝今諦聽！
彼菩薩摩訶薩從兜率天下降閻浮處母胎時，
其身清淨光明照耀，如摩尼珠，母心安隱無諸熱惱。」 ^152c23

爾時，世尊而說頌曰：
　　「菩薩處胎時，清淨無瑕穢，
　　猶如琉璃珠，亦如摩尼寶，
　　光明照世間，如日出雲翳，
　　成就第一義，出生最上智。
　　令母無憂惱，恒行眾善業，
　　有情皆歸仰，安處剎帝利。」 ^152c27

爾時，世尊說此偈已，告苾芻眾言：「汝今諦聽！
彼菩薩摩訶薩從兜率天下降閻浮處母胎時，未曾得聞母有染欲色等五塵而無所著。」
爾時，世尊而說頌曰：
　　「菩薩處胎時，令母心清淨，
　　不聞染污名，遠離五欲過，
　　斷除貪愛根，不受諸苦惱，
　　身心恒安隱，常得於快樂。」 ^153a5

爾時，世尊說此偈已，告苾芻眾言：「汝今諦聽！
彼菩薩摩訶薩從兜率天下降閻浮處母胎時，
母自受持近事五戒：一不殺生，二不偷盜，
三不婬欲，四不妄語，五不飲酒，於其右脇誕生菩薩，母後命終生天界中。」 ^153a13

爾時，世尊而說頌曰：
　　「菩薩處胎中，母自持五戒，
　　右脇生童子，無彼諸苦惱，
　　譬如天帝釋，受妙五欲樂，
　　於後命終時，速得生天上。」 ^153a18

爾時，世尊說此偈已，告苾芻眾言：「汝今諦聽！
彼菩薩摩訶薩右脇生時，大地震動，身真金色離諸垢染，
放大光明普照世間一切境界，所有惡趣黑暗地獄忽然大明，
彼中眾生互得相見，各各疑云：『何故此間有別眾生？』」 ^153a23

爾時，世尊而說頌曰：
　　「菩薩降生時，大地皆震動，
　　身相如真金，不染諸塵垢。
　　威德大神通，光明照一切，
　　幽暗業眾生，而互得相見。」 ^153a28

爾時，世尊說此偈已，告苾芻眾言：「汝今諦聽！
彼菩薩摩訶薩右脇生時，母無疲困，不坐不臥。
爾時菩薩大威德大丈夫，心不昏昧，足不履地，有四大天子捧童子身。」 ^153b4

爾時，世尊而說頌曰：
　　「菩薩降生時，母意無散亂，
　　不坐亦不臥，自在而適悅。
　　威德大丈夫，心離諸暗昧，
　　四天捧其身，足不履於地。」 ^153b8

爾時，世尊說此偈已，告苾芻眾言：「汝今諦聽！
彼菩薩摩訶薩右脇生時，身體清淨如瑠璃寶，
遠離一切膿血洟唾不淨之物，亦如摩尼珠憍尸迦衣，諸塵垢等而不能著。」 ^153b13

爾時，世尊而說頌曰：
　　「菩薩降生時，身器悉清淨，
　　遠離諸穢惡，膿血洟唾等，
　　譬如憍尸衣，及彼摩尼寶，
　　瑩淨體光明，塵垢皆不住。」 ^153b17

爾時，世尊說此偈已，告苾芻眾言：「汝今諦聽！
彼菩薩摩訶薩右脇生時，有二天子，於虛空中降二種水，
一冷二溫，沐浴童子。」 ^153b22

爾時，世尊而說頌曰：
　　「菩薩降生時，空中有二天，
　　沐浴童子身，降彼二種水，
　　溫冷各相宜，表圓於福慧，
　　成就大無畏，普徧視眾生。」 ^153b25

爾時，世尊說此偈已，告苾芻眾言：「汝今諦聽！
彼菩薩摩訶薩右脇生時，具三十二相，
身色端嚴，眼根清淨見十由旬。」 ^153c1

爾時，世尊而說頌曰：
　　「菩薩降生時，諸相悉具足，
　　目淨復端嚴，遠視十由旬。」 ^153c4

爾時，世尊說此偈已，告苾芻眾言：「彼菩薩摩訶薩右脇生時，
見忉利天，彼天帝釋見此童子是真佛身，
執白傘蓋覆童子身，寒熱風塵一切諸惡而不能侵。」 ^153c7

爾時，世尊而說頌曰：
　　「童子初生時，遠視於忉利，
　　帝釋復覩之，手執白傘蓋，
　　即來覆其身，寒熱風日等，
　　及彼諸毒惡，一切不能侵。」 ^153c11

爾時，世尊說此偈已，告苾芻眾言：「汝今諦聽！
彼菩薩摩訶薩右脇生時，本母乳母養母，
及諸宮人圍繞保護，澡浴塗香種種承奉。」 ^153c16

爾時，世尊而說頌曰：
　　「童子初生時，乳養有三母，
　　及彼諸宮人，四面常圍繞，
　　澡浴復塗香，令彼常安隱，
　　如是晝夜中，無暫而捨離。」 ^153c19

爾時，世尊說此偈已，告苾芻眾言：「汝今諦聽！
彼菩薩摩訶薩右脇生時，身色端嚴，具三十二相。
滿度摩王，即召相師占其童子，婆羅門言：
『若令在家受灌頂輪王之位，主四天下，
具足千子威德無畏，不以兵杖弓劒能降他軍；
若復出家堅固修行，成正等覺。』」 ^153c24

爾時，世尊而說頌曰：
　　「相師婆羅門，占此天童子，
　　告彼父王言，具相三十二，
　　如月出眾星，世間甚希有。
　　若常在宮殿，必紹轉輪位，
　　主領四大洲，復生千太子；
　　如是出家時，速成無上覺。」 ^154a1

爾時，世尊說此偈已，告苾芻眾言：「汝今諦聽！
彼菩薩摩訶薩右脇生時，身真金色諸相端嚴，
如水生蓮塵垢不著，一切有情瞻仰不足。
所出言音微妙細密清雅流美，譬如雪山迦尾囉鳥，
食花而醉，所出音聲雅妙清響，眾生聞者無不愛樂，童子言音亦復如是。」 ^154a8

爾時，世尊而說頌曰：
　　「童子初生時，身相真金色，
　　亦如紅蓮華，塵垢不能染。
　　言音甚微妙，如迦尾羅聲，
　　眾人得聞之，愛樂無厭足。」 ^154a14

爾時，世尊說此偈已，告苾芻眾言：「汝今諦聽！
彼菩薩摩訶薩為童子時，遠離邪妄，心意純直，
自覺覺他恒行正法，眾人侍奉，如帝釋天主宗敬父母，由此名為毘婆尸。」 ^154a19

爾時，世尊而說頌曰：
　　「毘婆尸如來，為彼童子時，
　　通達大智慧，遠離於邪妄。
　　自覺及覺他，修習正法行，
　　眾人常愛敬，如彼帝釋天。
　　侍養於父母，名聞滿世間，
　　是名毘婆尸，利益諸含識。」
佛說七佛經
 ^154a23
