
jing:: 佛說尊上經
translator:: 西晉月氏國三藏竺法護譯
聞如是：
一時，婆伽婆在舍衛城祇樹給孤獨園。
彼時，尊者盧耶強耆，在釋 #CB00463;瘦阿練若窟中。
彼時，尊者盧耶強耆，晨起而起，出窟已，
在露地敷繩牀，著尼師檀已，依結加趺坐。
於是有天，形色極妙，過夜已來詣尊者盧耶強耆所，
到已禮尊者盧耶強耆足，却住一面已，
因彼天光明，以妙光悉照窟。
彼天却住一面已，白尊者盧耶強耆曰：「比丘比丘！
持賢善偈及解義不？」
如是說已，彼尊者盧耶強耆報彼天曰：「此天！
我不持賢善偈及解義。
汝天！持此賢善偈及解義不？」
如是說已，彼天報尊者盧耶強耆曰：「此比丘！
我持賢善偈，不解義。」 ^886a28

「云何，汝天！持賢善偈而不解義？」
「此比丘！我一時世尊在羅閱祇迦蘭陀竹園，
彼為諸比丘說賢善偈：
　　「『過去當不憶，當來無求念，
　　過去已盡滅，當來無所得，
　　謂現在之法，彼彼當思惟。
　　所念非牢固，智者能自覺。
　　得已能進行，何智憂命終？
　　我心不離此，大眾不能脫，
　　如是堅牢住，晝夜不捨之。
　　是故賢善偈，人當作是觀。』 ^886b11

「如是，比丘！我持賢善偈而不解義。」
「云何，天！誰持賢善偈及以義？」 ^886b22

「此比丘！世尊在舍衛城祇樹給孤獨園，
彼持此賢善偈及以義，是故汝比丘！
當從世尊受持賢善偈及以義，善思惟念、諷誦持之。
何以故？此比丘！彼賢善偈及以義，是義是法、
行於梵行、成神通、至尊道、與涅槃相應。
此族姓子，信樂學道，信樂出家，棄家學道，
當持此賢善偈及以義，善思惟念、當奉持之。」
彼天說已，禮尊者盧耶強耆足，繞尊者盧耶強耆已，即其處忽然不現。 ^886b23

於是尊者盧耶強耆，彼天還不久，在釋#CB00463;瘦受歲。
受歲過三月已，作衣已成衣，與衣鉢俱行至舍衛城，
次第而行至舍衛城，住舍衛城祇樹給孤獨園。
於是尊者盧耶強耆至世尊所，到已禮世尊足，却坐一面。
尊者盧耶強耆却坐一面已，白世尊曰：「唯世尊！
我一時在釋#CB00463;瘦寂靜窟中。
唯世尊！晨起，起已出窟，於露地施繩牀，
敷尼師檀已，結加趺坐。
彼時有天。形色極妙，過夜已來至我所，
到已禮我足却住一面，因彼天光明，以妙光悉照窟。
彼天却住一面已語我曰：『比丘比丘！
汝持賢善偈及義不？』
如是說已，我報彼天曰：『此天！
我不持賢善偈及以義。
汝天！持賢善偈及以義不？』
如是說已，彼天報我曰：『此比丘！
我持賢善偈、不解義。』
『云何，汝天！持賢善偈而不解義？』
『此比丘！我於一時，世尊在羅閱祇迦蘭陀竹園，
彼為比丘說賢善偈而不解義，說此偈〔如上故不重寫〕。
如是比丘！我持賢善偈而不解義。』
『云何，天！此誰持賢善偈及以義？』
『此比丘！世尊在舍衛城祇樹給孤獨園，彼持賢善偈及以義。
是故，汝比丘！當從世尊受持此賢善偈及以義，
思惟念、當奉行之。
何以故？此比丘！彼賢善偈及以義，是義、
是行於梵行、成神通、至等道、與涅槃相應。
此族姓子，信樂學道，信樂出家，棄家學道者，
當持此賢善偈及以義，善思惟念、當奉持之。』
彼天說已，禮我足繞我，即其處忽然不現。」 ^886c2

「汝強耆！知彼天名字不？」
「唯世尊！我不知彼天之名字。」 ^886c29

「此強耆！彼名般那末難天子，是三十三天大將。」 ^887a1

「今是世尊時！今是善逝時！
願世尊，當為諸比丘，說此賢善偈及以義。
從世尊聞已，比丘當奉持之。」 ^887a2

「是故，強耆！當善思聽之，善思惟念，我當為說。」 ^887a4

「如是，世尊！」尊者盧耶強耆受世尊教。
世尊告說此偈〔如上故不重寫〕：「云何，強耆！
比丘過去憶念？此強耆！
或比丘色過去，若樂、若著、於中住；過去痛想行過去識，
若樂、若著、於中住。
如是，強耆！比丘憶念過去。
云何，強耆！比丘不憶念過去？
此強耆！或比丘過去色，不樂、不著亦不於中住；
過去痛想行識，不樂、不著、不於中住。
如是，強耆！比丘不念過去。
云何，強耆！比丘當來求念？
此強耆！或比丘當來色，或樂、或著、於中住；
當來痛想行識，於中樂、或著、於中住。
如是，強耆！比丘當來憶念。
云何，強耆！或比丘當來無求念？
此強耆！或比丘色，當來不有樂、不有著、
不於中住；當來痛想行識，不有樂、不有著、不於中住。
如是，強耆！比丘當來無求念。
云何，強耆！比丘現在法思惟？
此強耆！或比丘樂於現在色，於中著、於中住；
現在痛想行識，於中樂、於中著、於中住。
如是，強耆！比丘現在法思惟念。
云何，強耆！比丘現在當不思惟念？
此強耆！或比丘現在色，不有樂、不有著、
不有住，痛想行識，不有樂、不有著、不有住，比丘現在法不思惟念。」 ^887a5

佛如是說。尊者盧耶強耆聞世尊所說，歡喜而樂。
佛說尊上經
 ^887a25
