大智度論釋挍量法施品第三十八〔卷六十〕
author:: 聖者龍樹造
translator:: 後秦龜茲國三藏鳩摩羅什譯
pin:: 
#  38 挍量法施品

【經】
佛告釋提桓因言：「憍尸迦！
若有善男子、善女人，教一閻浮提人行十善道。
於汝意云何？以是因緣故，得福多不？」 ^481b19

答言：「甚多！世尊！」 ^481b21

佛言：「不如是善男子、善女人書持般若波羅蜜經卷與他人，
令讀、誦、說，得福多。
何以故？是般若波羅蜜中廣說諸無漏法，
善男子、善女人從是中學，已學、今學、當學，
入正法位中，已入、今入、當入，得須陀洹果，
已得、今得、當得；乃至阿羅漢果，求辟支佛道亦如是。
諸菩薩摩訶薩求阿耨多羅三藐三菩提，
入正法位中，已入、今入、當入，得阿耨多羅三藐三菩提，
已得、今得、當得。憍尸迦！
何等是無漏法？所謂四念處，乃至八聖道分、
四聖諦，內空乃至無法有法空，佛十力乃至十八不共法。
善男子、善女人學是法，得阿耨多羅三藐三菩提，
已得、今得、當得。 ^481b22

「憍尸迦！若有善男子、善女人教一人令得須陀洹果；
是人得福德，勝教一閻浮提人行十善道。
何以故？憍尸迦！教一閻浮提人行十善道，
不離地獄、畜生、餓鬼苦。
憍尸迦！教一人得須陀洹果，離三惡道故。
乃至阿羅漢果、辟支佛道亦如是。
憍尸迦！若善男子、善女人教一閻浮提人令得須陀洹果、
斯陀含果、阿那含、阿羅漢、辟支佛道，不如善男子、善女人教一人令得阿耨多羅三藐三菩提得福多！
何以故？憍尸迦！以菩薩因緣故，生須陀洹果乃至阿羅漢、
辟支佛；以菩薩因緣故，生諸佛。
以是因緣故，憍尸迦！
當知善男子、善女人書般若波羅蜜經卷與他人，
令書、持、讀、誦、說，得福多！
何以故？是般若波羅蜜中廣說諸善法。
是善法中學，便出生剎利大姓、婆羅門大姓、
居士大家，四天王天乃至非有想非無想天，
便有四念處乃至一切種智，便有諸須陀洹乃至阿羅漢、
辟支佛，便有諸佛。 ^481c5

「憍尸迦！置一閻浮提人。
若有善男子、善女人教四天下世界中眾生令行十善道，於汝意云何？
是人以是因緣故，得福多不？」 ^481c22

答言：「甚多！世尊！」 ^481c25

佛言：「不如是善男子、善女人書般若波羅蜜經卷與他人，
令書、持、讀、誦、說，得福多！
餘如上說。憍尸迦！
置四天下世界中眾生。
若教小千世界中眾生令行十善道亦如是。
憍尸迦！置小千世界中眾生。
若教二千中世界中眾生令行十善道；
若有善男子、善女人書般若波羅蜜經卷與他人，
令書、持、讀、誦，是人得福多！
餘如上說。憍尸迦！
置二千中世界中眾生。
若教三千大千世界中所有眾生令行十善道；
復有人書般若波羅蜜經卷與他人，令書、
持、讀、誦，是人福德多！
憍尸迦！置三千大千世界中眾生。
若教如恒河沙等世界中所有眾生令行十善道；
若復有人書般若波羅蜜經卷與他人，
令書、持、讀、誦，其福德多！
餘如上說。 ^481c26

「復次，憍尸迦！有人教一閻浮提眾生，令立四禪、
四無量心、四無色定、五神通。
於汝意云何？是善男子、善女人福德多不？」 ^482a11

釋提桓因言：「甚多！
世尊！」 ^482a13

佛言：「不如是善男子、善女人書般若波羅蜜經卷與他人，
令書、持、讀、誦、說，得福多！
何以故？是般若波羅蜜中廣說諸善法。
餘如上說。憍尸迦！
置閻浮提眾生，復置四天下世界中眾生、
小千世界中眾生、二千中世界中眾生、三千大千世界中眾生。
憍尸迦！若有人教十方如恒河沙等世界中眾生，
令立四禪、四無量心、四無色定、五神通，於汝意云何？
是人福德多不？」 ^482a14

答言：「甚多！世尊！」
佛言：「不如是善男子、善女人書般若波羅蜜經卷與他人，
令書、持、讀、誦、說，得福多！
何以故？是般若波羅蜜中廣說諸善法。
餘如上說。 ^482a22

「復次，憍尸迦！若有善男子、善女人受是般若波羅蜜，
書、持、讀、誦、說、正憶念，是人福德，勝教閻浮提人行十善道，
立四禪、四無量心、四無色定、五神通。
正憶念者，受、持、親近般若波羅蜜，乃至正憶念，
不以二法、不以不二法；受、持、親近禪波羅蜜、
毘梨耶波羅蜜、羼提波羅蜜、尸波羅蜜、
檀波羅蜜，乃至正憶念，不以二法、不以不二法；
為阿耨多羅三藐三菩提，正憶念內空乃至一切種智，
不以二法、不以不二法。 ^482a25

「復次，憍尸迦！若有善男子、善女人為他人種種因緣演說般若波羅蜜義，
開示、分別，令易解。
憍尸迦！何等是般若波羅蜜義？
憍尸迦！般若波羅蜜義者，不應以二相觀、
不應以不二相觀，非有相、非無相，不入不出，
不增不損，不垢不淨，不生不滅，不取不捨，
不住非不住，非實非虛，非合非散，非著非不著，
非因非不因，非法非不法，非如非不如，非實際非不實際。
憍尸迦！若善男子、善女人能以是般若波羅蜜義為他人種種因緣演說、
開示、分別，令易解，是善男子、善女人所得福德甚多，
勝自受持般若波羅蜜，親近、讀、誦、說、正憶念。 ^482b5

「復次，憍尸迦！善男子、善女人自受持般若波羅蜜，
親近、讀、誦、說、正憶念；亦為他人種種因緣演說般若波羅蜜義，
開示、分別，令易解，是善男子、善女人所得功德甚多！」 ^482b17

釋提桓因白佛言：「世尊！
善男子、善女人應如是演說般若波羅蜜義，
開示、分別，令易解！」 ^482b21

佛告釋提桓因：「如是！
憍尸迦！是善男子、善女人應如是演說般若波羅蜜義，
開示、分別，令易解。
憍尸迦！善男子、善女人如是演說般若波羅蜜義，
開示、分別，令易解，得無量無邊阿僧祇福德。
若有善男子、善女人供養十方無量阿僧祇諸佛，
盡其壽命，隨其所須，恭敬、尊重、讚歎，華香乃至幡蓋供養；
若復有善男子、善女人種種因緣為他人廣說般若波羅蜜義，
開示、分別，令易解，是善男子、善女人功德甚多！
何以故？諸過去、未來、現在諸佛，皆於是般若波羅蜜中學，
得阿耨多羅三藐三菩提，已得、今得、當得。 ^482b23

「復次，憍尸迦！若善男子、善女人於無量無邊阿僧祇劫行檀波羅蜜，
不如是善男子、善女人以般若波羅蜜為他人演說其義，
開示、分別，令易解，其福甚多，以無所得故。
云何名有所得？憍尸迦！
若菩薩摩訶薩用有所得故布施，布施時作是念：
『我與，彼受，所施者物。』
是名得檀，不得波羅蜜；『我持戒，此是戒。』
是名得戒，不得波羅蜜；『我忍辱，為是人忍辱。』
是名得忍辱，不得波羅蜜；『我精進，為是事懃精進。』
是名得精進，不得波羅蜜；『我修禪，所修是禪。』
是名得禪，不得波羅蜜；『我修慧，所修是慧。』
是名得慧，不得波羅蜜。
憍尸迦！是善男子、善女人如是行者，不得具足檀波羅蜜、
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜。」 ^482c5

釋提桓因白佛言：「世尊！
菩薩摩訶薩云何修具足檀波羅蜜、尸羅波羅蜜、
羼提波羅蜜、毘梨耶波羅蜜、禪波羅蜜、般若波羅蜜？」 ^482c19

佛告釋提桓因：「菩薩摩訶薩布施時，不得與者、
不得受者、不得所施物，是人得具足檀波羅蜜；
乃至修般若波羅蜜時，不得智、不得所修智，是人得具足般若波羅蜜。
憍尸迦！是為菩薩摩訶薩具足檀波羅蜜乃至般若波羅蜜。
善男子、善女人如是行般若波羅蜜，當為他人演說其義，
開示、分別，令易解；禪波羅蜜、毘梨耶波羅蜜、
羼提波羅蜜、尸羅波羅蜜、檀波羅蜜，演說其義，
開示、分別，令易解。
何以故？憍尸迦！未來世當有善男子、善女人欲說般若波羅蜜，
而說相似般若波羅蜜；有善男子、善女人發阿耨多羅三藐三菩提心，
聞是相似般若波羅蜜，失正道。
善男子、善女人應為是人具足演說般若波羅蜜義，
開示、分別，令易解。」 ^482c22

釋提桓因白佛言：「世尊！
何等是相似般若波羅蜜？」 ^483a7

佛言：「有善男子、善女人說有所得般若波羅蜜，是為相似般若波羅蜜。」 ^483a8

釋提桓因白佛言：「世尊！
云何善男子、善女人說有所得般若波羅蜜，是為相似般若波羅蜜？」 ^483a9

佛言：「善男子、善女人說有所得般若波羅蜜是相似般若波羅蜜者，
說色無常，作是言：『能如是行，是行般若波羅蜜。』
行者求色無常，是為行相似般若波羅蜜。
說受、想、行、識無常，作是言：『能如是行，是行般若波羅蜜。』
行者求受、想、行、識無常，是為行相似般若波羅蜜。
說眼無常乃至說意無常；說色無常乃至說法無常；
說眼界無常，色界、眼識界無常，乃至說意界、
法界、意識界無常。
說地種無常乃至說識種無常；說眼識界無常乃至說意識界無常；
說眼觸無常乃至說意觸無常；說眼觸因緣生受無常乃至說意觸因緣生受無常；
廣說如五眾。說色苦乃至說意觸因緣生受苦；
說色無我乃至說意觸因緣生受無我，皆如五眾說。
行者行檀波羅蜜時，為說色無常、苦、無我；
乃至意觸因緣生受，說無常、苦、無我。
尸羅波羅蜜乃至般若波羅蜜亦如是。
行四禪、四無量心、四無色定，為說無常、
苦、無我；行四念處，為說無常、苦、無我。
乃至行薩婆若時，為說無常、苦、無我。
作如是教：『能如是行者，是為行般若波羅蜜。』
憍尸迦！是名相似般若波羅蜜。 ^483a11

「復次，憍尸迦！若善男子、善女人當來世說相似般若波羅蜜，
作是言：『汝善男子！
修行般若波羅蜜，汝修行般若波羅蜜時，當得初地乃至當得十地。』
禪波羅蜜，乃至檀波羅蜜，亦如是。
行者以相似有所得，以總相修是般若波羅蜜。
憍尸迦！是名相似般若波羅蜜。 ^483b4

「復次，憍尸迦！善男子、善女人欲說般若波羅蜜，
作是言：『汝善男子修行般若波羅蜜已，
當過聲聞、辟支佛地。』
是名相似般若波羅蜜。 ^483b10

「復次，善男子、善女人為求佛道者如是說：
『汝善男子、善女人修行般若波羅蜜已，
入菩薩位，得無生法忍；得無生法忍已，
便住菩薩神通，從一佛界至一佛界，供養諸佛，
恭敬、尊重、讚歎。』如是說者，是名相似般若波羅蜜。 ^483b13

「復次，憍尸迦！善男子、善女人為求佛道者如是說：
『汝善男子、善女人學是般若波羅蜜，受、
持、讀、誦、說、正憶念，當得無量無邊阿僧祇功德。』
如是說者，是名相似般若波羅蜜。 ^483b18

「復次，善男子、善女人為求佛道者說：『如過去、
未來、現在諸佛功德善本，從初發心至成得佛，都合集迴向阿耨多羅三藐三菩提。』
如是說者，是名相似般若波羅蜜。」 ^483b21

釋提桓因白佛言：「世尊！
云何善男子、善女人為求佛道者不說相似般若波羅蜜？」 ^483b25

佛言：「若善男子、善女人為求佛道者說般若波羅蜜：
『善男子、善女人！汝修行般若波羅蜜，莫觀色無常。
何以故？色，色性空。
是色性非法，若非法即名為般若波羅蜜。
般若波羅蜜中色非常非無常。
何以故？是中色尚不可得，何況常、無常！』
憍尸迦！善男子、善女人如是說者，是名不說相似般若波羅蜜。
受、想、行、識亦如是。 ^483b27

「復次，憍尸迦！善男子、善女人，為求佛道者說：
『汝善男子、善女人修行般若波羅蜜，於諸法莫有所過、莫有所住。
何以故？般若波羅蜜中無有法可過、可住。
所以者何？一切法自性空，自性空是非法，若非法即是為般若波羅蜜。
般若波羅蜜中，無有法可入可出、可生可滅。』
憍尸迦！是善男子、善女人如是說，是名不說相似般若波羅蜜。
廣說如上，與相似相違，是名不說相似般若波羅蜜。 ^483c5

「如是，憍尸迦！善男子、善女人，應如是演說般若波羅蜜義。
若如是說般若波羅蜜義，所得功德，勝於前者。」 ^483c14

【論】
者言：
佛更欲以異門明般若波羅蜜勝故，問帝釋言：
「若有人教一閻浮提人行十善道，其福多不？」
如經中廣說。 ^483c17

此中說所以勝因緣，所謂般若波羅蜜，
廣說諸無漏法，成三乘道，入涅槃，不復還；
十善道但善有漏法，受世間無常福樂，
還復墮苦，是故不如。 ^483c19

復次，先是世間法，後是出世間法；先是能生生死法，
後是能滅生死法；先是無常樂因緣，後是常樂因緣；
先是凡夫、聖人共法，後但是為聖人法。
如是等差別。無漏法者，三十七品、十八不共法，乃至無量諸佛法。 ^483c23

欲令是事了了易解故，更說因緣，所謂
「教一人令得須陀洹果，得大福德，勝於教閻浮提人行十善道——雖行十善，
未免三惡道故。乃至得阿羅漢、辟支佛道亦如是。」 ^483c27

佛更說譬喻：「若有人教一閻浮提人令得聲聞、
辟支佛道，不如有人教一人令得阿耨多羅三藐三菩提，是人得福多。
何以故？須陀洹至辟支佛皆從菩薩生故。」 ^484a2

是般若波羅蜜中，種種說佛道因緣，是故書般若波羅蜜經卷與人，
勝以十善教四天下乃至如恒河沙等世界。 ^484a6

復次，教閻浮提人乃至恒河沙等世界人令行四禪等乃至五神通亦如是。 ^484a9

但四禪等是離欲人，與十善差別。
復次，若有人教一閻浮提人乃至如恒河沙世界，
令行十善道、四禪、四無量心、四無色定、
五神通，不如是人受持般若波羅蜜，讀、
誦、說、正憶念，得福多。
得福多者，上以般若經卷與他人，今自行般若為異。 ^484a11

先十善道，乃至五神通別說，今合說。 ^484a16

問曰：
何以不解「受、持、讀、誦、說」，但解「正憶念」？ ^484a17

答曰：
受、持、讀、誦、說，福德多；以正憶念能具二事，
所謂福德、智慧，是故別說。
如人採藥草，乃至合和而未服之，於病無損，
服乃除病；正憶念如服藥病愈，是故但解正憶念。 ^484a18

正憶念相，所謂非二非不二行般若波羅蜜。
二不二義，如先說。 ^484a22

初以書經卷，勝舍利；中以經卷與人，勝教人行十善乃至五通；
今受、持、讀、誦、說，於受、持邊，正憶念最勝。
今如諸佛憐愍眾生故為解其義令易解，勝自行正憶念。 ^484a24

是時，佛欲廣分別福德故，說言：「若有人盡形壽供養十方佛，
不如為他解說般若義。」
此中說勝因緣：「三世諸佛皆學是般若成無上道。」 ^484a28

復次，「若菩薩於無量劫行六波羅蜜，以有所得故，不如為人解說般若波羅蜜。」
有所得者，所謂以我心於諸法中取相故。 ^484b2

佛更欲說般若正義，故答帝釋：「菩薩以無所得行六波羅蜜，
則得具足。」具足即是般若波羅蜜正義。 ^484b5

有人未來世說相似般若者，會中人聞說正憶念，
作是思惟：「何者是邪憶念？」
是故說相似般若波羅蜜相。
如人知是道非道故，能捨非道、行正道。 ^484b7

復次，憐愍未來世眾生不見佛及諸大菩薩，
但見經書；邪憶念故，隨著音聲，說相似般若波羅蜜。
相似者，名字語言同，而心義異。
如以著心、取相說五眾等無常乃至無生無滅，是相似般若。
若以不著心、不取相說五眾無常，但為破常顛倒故，
不著無常，是真實般若。 ^484b11

如是說法人，教捨相似般若波羅蜜，修習真般若波羅蜜，
是名說般若波羅蜜正義，勝前功德。 ^484b17

【經】
「復次，憍尸迦！閻浮提中所有眾生，皆教令得須陀洹。
於汝意云何？是人得福多不？」 ^484b20

答言：「甚多！世尊！」 ^484b21

佛言：「不如是善男子、善女人以般若波羅蜜為他人種種因緣演說其義，
開示、分別，令易解；如是言：『善男子！
汝來！受是般若波羅蜜，勤讀、誦、說、正憶念，如般若波羅蜜中所說行。』
何以故？是般若波羅蜜中，出生諸須陀洹。
憍尸迦！置閻浮提中眾生，復置四天下眾生，
小千世界、二千中世界、三千大千世界中眾生。
若有人教十方如恒河沙等世界中眾生，盡教令得須陀洹。
於汝意云何？是人得福多不？」 ^484b22

答言：「甚多！世尊！」
佛言：「不如是善男子、善女人以般若波羅蜜為他人種種因緣演說其義，
開示、分別，令易解；如是言：『善男子！
汝來！受是般若波羅蜜，勤讀、誦、說、正憶念，如般若波羅蜜中所說行。』
何以故？般若波羅蜜中出生諸須陀洹。 ^484c2

「復次，憍尸迦！若有善男子、善女人教閻浮提中人，
令得斯陀含、阿那含、阿羅漢。
於汝意云何？是人得福多不？」 ^484c7

答言：「甚多！世尊！」 ^484c9

佛言：「不如是善男子、善女人以般若波羅蜜為他人種種因緣演說其義，
開示、分別，令易解；如是言：『汝來！
善男子！受是般若波羅蜜，勤讀、誦、說、正憶念，如般若波羅蜜中所說行。』
何以故？般若波羅蜜中出生諸斯陀含、
阿那含、阿羅漢故。
乃至教十方如恒河沙等世界中眾生亦如是。 ^484c10

「復次，憍尸迦！若善男子、善女人教一閻浮提中眾生令得辟支佛道。
於汝意云何？是人得福多不？」 ^484c16

答言：「甚多！世尊！」
佛言：「不如善男子、善女人以般若波羅蜜為他人種種因緣演說其義，
開示、分別，令易解；如是言：『汝來！
善男子！受是般若波羅蜜，勤讀、誦、說、正憶念，如般若波羅蜜中所說行。』
何以故？般若波羅蜜中出生諸辟支佛道故。
四天下乃至十方如恒河沙等世界中眾生亦如是。 ^484c18

「復次，憍尸迦！善男子、善女人教一閻浮提中眾生令發阿耨多羅三藐三菩提心。
於汝意云何？是人得福多不？」 ^484c25

答言：「甚多！世尊！」
佛言：「不如是善男子、善女人以般若波羅蜜為他人種種因緣演說其義，
開示、分別，令易解；如是言：『汝當隨般若波羅蜜中學，
當得一切智法；汝若得一切智法，汝便得修行般若波羅蜜，
增益、具足；若得修行般若波羅蜜，增益、
具足，汝當得阿耨多羅三藐三菩提。』
何以故？憍尸迦！般若波羅蜜中生諸初發意菩薩摩訶薩故。
乃至十方如恒河沙等世界亦如是。 ^484c27

「復次，憍尸迦！善男子、善女人教一閻浮提中眾生令住阿鞞跋致地。
於汝意云何？是人得福多不？」 ^485a6

答言：「甚多！世尊！」
佛言：「不如是善男子、善女人以般若波羅蜜為他人種種因緣演說其義，
開示、分別，令易解；如是言：『汝來！
善男子！受是般若波羅蜜，乃至如般若波羅蜜中所說行，
汝便得一切智法；得一切智法已，乃至便得阿耨多羅三藐三菩提。』
何以故？般若波羅蜜中，生諸菩薩摩訶薩阿鞞跋致地故。
乃至十方如恒河沙等世界亦如是。 ^485a9

「復次，憍尸迦！一閻浮提中眾生發意求阿耨多羅三藐三菩提；
若有善男子、善女人為是人演說般若波羅蜜，
及其義解、開示、分別；如是言：『汝來！
善男子！受是般若波羅蜜，乃至如般若波羅蜜中所說行；
學已，汝當得阿耨多羅三藐三菩提。』
復有人為一阿鞞跋致菩薩演說般若波羅蜜，
及其義解、開示、分別；如是言：『善男子！
汝來！受是般若波羅蜜，乃至如般若波羅蜜中所說行；
學已，汝當得阿耨多羅三藐三菩提。』
是善男子所得功德甚多。
乃至十方如恒河沙等世界中亦如是。 ^485a16

「復次，憍尸迦！若有一閻浮提中眾生皆得阿鞞跋致阿耨多羅三藐三菩提；
復有善男子、善女人以般若波羅蜜為是人演說其義。
於是中有一菩薩疾得阿耨多羅三藐三菩提；
若有善男子、善女人為是菩薩演說般若波羅蜜，
及其義解，是人功德最多。
乃至十方如恒河沙等世界亦如是。」 ^485a27

釋提桓因白佛言：「世尊！
如菩薩摩訶薩轉轉近阿耨多羅三藐三菩提者，
如是應轉轉教行檀波羅蜜、尸羅波羅蜜、
羼提波羅蜜、毘梨耶波羅蜜、禪波羅蜜、
般若波羅蜜；應教內空乃至無法有法空，
四念處乃至八聖道分，佛十力、四無所畏、
四無礙智、十八不共法；亦應供養衣服、
臥具、飲食、湯藥，隨其所須。
是善男子、善女人，法施、財施供養是菩薩，
所得功德，勝於前者。
何以故？世尊！是菩薩摩訶薩疾得阿耨多羅三藐三菩提故。」 ^485b5

爾時，慧命須菩提語釋提桓因言：「善哉！
善哉！憍尸迦！汝為聖弟子，安慰諸菩薩摩訶薩為阿耨多羅三藐三菩提者，
以法施、財施利益，法應爾。
何以故？菩薩中生諸佛聖眾。
若菩薩不發阿耨多羅三藐三菩提心者，
是諸菩薩不能學六波羅蜜乃至十八不共法；
若不學六波羅蜜乃至十八不共法者，
不能得阿耨多羅三藐三菩提；若不能得阿耨多羅三藐三菩提者，
則無聲聞、辟支佛。
以是故，憍尸迦！諸菩薩摩訶薩學六波羅蜜乃至十八不共法，
學六波羅蜜乃至十八不共法時，得阿耨多羅三藐三菩提；
得阿耨多羅三藐三菩提故，斷地獄、畜生、
餓鬼道，世間便有剎利大姓、婆羅門大姓、
居士大家、四天王天乃至非有想非無想天，
便有檀波羅蜜、尸羅、羼提、毘梨耶、禪波羅蜜、
般若波羅蜜、內空乃至無法有法空、四念處乃至十八不共法出現於世，
聲聞、辟支佛乘、佛乘皆現於世。」 ^485b14

【論】
者言：
教閻浮提人乃至如恒河沙等世界中人令得聲聞、
辟支佛道，不如為他人演說般若波羅蜜義。 ^485c4

此中說因緣：「是諸賢聖皆從般若波羅蜜中出故。」
般若波羅蜜是諸法實相，正遍知名為佛，
小不如是大菩薩、辟支佛、阿羅漢，轉不如是阿那含、
斯陀含、須陀洹；愛念、供養能知諸法實相者，
是天王、人王等世間福德人。
是故常說：「般若波羅蜜出生諸賢聖、剎利大姓，乃至一切諸天。」 ^485c6

復次，教一閻浮提乃至恒河沙等世界中人發無上道乃至阿鞞跋致，
不如為一阿鞞跋致人解說般若波羅蜜正義。 ^485c13

問曰：
上說凡夫法、二乘法不如，可爾；今說教人發無上道、
得阿鞞跋致，是佛道事，何故不如？ ^485c15

答曰： ^485c17

說般若正義有二種：一者、生死肉身菩薩，
二者、出三界不生不死法性生身菩薩。 ^485c18

是菩薩但說過阿鞞跋致菩薩事，所謂教化眾生、
淨佛世界，分別一切眾生三世無量劫心行業因緣，
分別諸世界起滅成敗劫數多少、大慈大悲、一切智等無量諸佛法。
為是一人說法勝教閻浮提乃至如恒河沙世界眾生令發心，
又復至阿鞞跋致。 ^485c19

從阿鞞跋致已上至佛道，中間更有一人近佛道，疾欲成佛。
教是人般若波羅蜜正義者，其福最多！
何以故？福田大故，福德亦大。 ^485c25

譬如供養一切十方如恒河沙等世界聖人乃至欲坐道場菩薩，
不如供養一佛。 ^485c28

譬如犯於太子，得罪過犯一切人；若供養太子，得恩勝於供養一切凡人。
若犯國王，得罪過於犯太子；若供養國王，勝於供養太子。 ^486a1

如是，教化供養疾近作佛菩薩，勝於供養教如恒河沙等阿鞞跋致菩薩功德。
所以者何？福田深厚，其法能令眾生增長故。 ^486a5

爾時，帝釋知是法力大故，白佛言：「菩薩轉轉近無上道，
如是應教化供養，功德轉多。」 ^486a8

爾時，須菩提讚帝釋言：「善哉！
善哉！汝能安慰勸進諸菩薩為阿耨多羅三藐三菩提者以財、
法二施。」 ^486a10

財施者，供養具、衣食等；「法施」者，所謂教六波羅蜜等。 ^486a12

帝釋得道故，名為聖弟子。
聖弟子法，應安慰勸進諸菩薩。 ^486a13

是中說因緣：「是諸聖眾皆從菩薩中出。
何以故？若菩薩不行六波羅蜜，不成無上道，則無須陀洹乃至辟支佛。
菩薩因緣故，十善道乃至無量佛法出現於世；
是故三惡道斷，有剎利大姓乃至諸佛出現於世。」 ^486a15

是故菩薩說般若波羅蜜正義，教近佛道，福德最大。
大智度論卷第六十
 ^486a19
