
jing:: 佛說三歸五戒慈心厭離功德經
translator:: 失譯人名今附東晉錄
聞如是：
一時，佛在舍衛國祇樹給孤獨園。
佛為阿那邠邸長者說：「過去久遠，有梵志名毗羅摩，饒財多寶。
若布施時，用八萬四千金鉢盛滿碎銀，
八萬四千銀鉢盛滿碎金，復以八萬四千金銀澡罐，
復以八萬四千牛皆以金銀覆角，復以八萬四千玉女莊嚴具足，
復以八萬四千臥具眾綵自覆，復以八萬四千衣裳，
復以八萬四千象馬皆以金銀鞍勒，復以八萬四千房舍布施；
復於四城門中布施，隨其所欲皆悉與之；復以一房舍施招提僧。
如上施福，不如受三自歸。
所以然者，受三歸者，施一切眾生無畏。
是故歸佛、法、僧，其福不可計量也。 ^878c10

「如上布施及受三歸福，復不如受五戒福。
受五戒者，功德滿具，其福勝也。
如上布施及受三歸、五戒福，復不如彈指頃慈念眾生福也。
如上布施，及受三歸、五戒，慈念眾生福，復不如起一切世間不可樂想福。
所以然者，起一切世間不可樂想福，能令行者滅生死苦，
終成佛道，故其福最勝也。」 ^878c22

爾時長者聞佛所說，歡喜奉行。
佛說三歸五戒慈心厭離功德經
 ^878c28
