
other:: 
pin:: 中阿含經卷第十八
translator:: 東晉罽賓三藏瞿曇僧伽提婆譯
jing:: 
###  73 天經
（七三）中阿含長壽王品天經第二
我聞如是：
一時，佛遊枝提瘦，在水渚林中。 ^539b21

爾時，世尊告諸比丘：「我本未得覺無上正真道時，
而作是念：『我寧可得生其光明，因其光明而見形色。
如是我智見極大明淨。』
我為智見極明淨故，便在遠離獨住，心無放逸，修行精勤。
我因在遠離獨住，心無放逸，修行精勤故，
即得光明，便見形色也。
然我未與彼天共同集會，未相慰勞，未有所論說，未有所答對。 ^539b22

「我復作是念：『我寧可得生其光明，因其光明而見形色，
及與彼天共同集會，共相慰勞，有所論說，有所答對。
如是我智見極大明淨。』
我為智見極明淨故，便在遠離獨住，心無放逸，修行精勤。
我因在遠離獨住，心無放逸，修行精勤故，
即得光明，便見形色，及與彼天共同集會，
共相慰勞，有所論說，有所答對也。
然我不知彼天如是姓、如是字、如是生。 ^539b29

「我復作是念：『我寧可得生其光明，因其光明而見形色，
及與彼天共同集會，共相慰勞，有所論說，
有所答對；亦知彼天如是姓、如是字、如是生。
如是我智見極大明淨。』
我為智見極明淨故，便在遠離獨住，心無放逸，修行精勤。
我因在遠離獨住，心無放逸，修行精勤故，
即得光明，便見形色，及與彼天共同集會，
共相慰勞，有所論說，有所答對；亦知彼天如是姓、
如是字、如是生也。
然我不知彼天如是食、如是受苦樂。 ^539c8

「我復作是念：『我寧可得生其光明，因其光明而見形色，
及與彼天共同集會，共相慰勞，有所論說，
有所答對；亦知彼天如是姓、如是字、如是生；
亦知彼天如是食、如是受苦樂。
如是我智見極大明淨。』
我為智見極明淨故，便在遠離獨住，心無放逸，修行精勤。
我因在遠離獨住，心無放逸，修行精勤故，
即得光明，便見形色，及與彼天共同集會，
共相慰勞，有所論說，有所答對；亦知彼天如是姓、
如是字、如是生；亦知彼天如是食、如是受苦樂也。
然我不知彼天如是長壽、如是久住、如是命盡。 ^539c18

「我復作是念：『我寧可得生其光明，因其光明而見形色，
及與彼天共同集會，共相慰勞，有所論說，
有所答對；亦知彼天如是姓、如是字、如是生；
亦知彼天如是食、如是受苦樂，亦知彼天如是長壽、
如是久住、如是命盡。
如是我智見極大明淨。』
我為智見極明淨故，便在遠離獨住，心無放逸，修行精勤。
我因在遠離獨住，心無放逸，修行精勤故，
即得光明，便見形色，及與彼天共同集會，
共相慰勞，有所論說，有所答對；亦知彼天如是姓、
如是字、如是生；亦知彼天如是食、如是受苦樂；
亦知彼天如是長壽、如是久住、如是命盡也。
然我不知彼天作如是如是業已，死此生彼。 ^540a1

「我復作是念：『我寧可得生其光明，因其光明而見形色，
及與彼天共同集會，共相慰勞，有所論說，
有所答對；亦知彼天如是姓、如是字、如是生；
亦知彼天如是食、如是受苦樂；亦知彼天如是長壽、
如是久住、如是命盡；亦知彼天作如是如是業已，死此生彼。
如是我智見極大明淨。』
我為智見極明淨故，便在遠離獨住，心無放逸，修行精勤。
我因在遠離獨住，心無放逸，修行精勤故，
即得光明，便見形色，及與彼天共同集會，
共相慰勞，有所論說，有所答對；亦知彼天如是姓、
如是字、如是生；亦知彼天如是食、如是受苦樂；
亦知彼天如是長壽、如是久住、如是命盡；
亦知彼天作如是如是業已，死此生彼也。
然我不知彼天、彼彼天中。 ^540a15

「我復作是念：『我寧可得生其光明，因其光明而見形色，
及與彼天共同集會，共相慰勞，有所論說，
有所答對；亦知彼天如是姓、如是字、如是生；
亦知彼天如是食、如是受苦樂；亦知彼天如是長壽、
如是久住、如是命盡；亦知彼天作如是如是業已，
死此生彼；亦知彼天、彼彼天中。
如是我智見極大明淨。』
我為智見極明淨故，便在遠離獨住，心無放逸，修行精勤。
我因在遠離獨住，心無放逸，修行精勤故，
即得光明，便見形色，及與彼天共同集會，
共相慰勞，有所論說，有所答對；亦知彼天如是姓、
如是字、如是生；亦知彼天如是食、如是受苦樂；
亦知彼天如是長壽、如是久住、如是命盡；
亦知彼天作如是如是業已，死此生彼；
亦知彼天、彼彼天中也。
然我不知彼天上，我曾生中、未曾生中。 ^540b1

「我復作是念：『我寧可得生其光明，因其光明而見形色，
及與彼天共同集會，共相慰勞，有所論說，
有所答對；亦知彼天如是姓、如是字、如是生；
亦知彼天如是食、如是受苦樂；亦知彼天如是長壽、
如是久住、如是命盡；亦知彼天作如是如是業已，
死此生彼；亦知彼天、彼彼天中；亦知彼天上，
我曾生中、未曾生中。
如是我智見極大明淨。』
我為智見極明淨故，便在遠離獨住，心無放逸，修行精勤。
我因在遠離獨住，心無放逸，修行精勤故，
即得光明，便見形色，及與彼天共同集會，
共相慰勞，有所論說，有所答對；亦知彼天如是姓、
如是字、如是生；亦知彼天如是食、如是受苦樂；
亦知彼天如是長壽、如是久住、如是命盡；
亦知彼天作如是如是業已，死此生彼；
亦知彼天、彼彼天中；亦知彼天上，我曾生中、未曾生中也。 ^540b17

「若我不正知得此八行者，便不可一向說得，
亦不知我得覺無上正真之道；我亦於此世間，
諸天、魔、梵、沙門、梵志不能出過其上；我亦不得解脫種種解脫；
我亦未離諸顛倒，未生已盡、梵行已立、
所作已辦、不更受有，知如真。
若我正知得此八行者，便可一向說得，
亦知我得覺無上正真之道；我亦於此世間，
諸天、魔、梵、沙門、梵志出過其上；我亦得解脫種種解脫，
我心已離諸顛倒，生已盡，梵行已立，所作已辦，
不更受有，知如真。」 ^540c5

佛說如是。彼諸比丘聞佛所說，歡喜奉行。 ^540c15

天經第二竟〔千七百七十四字〕
jing:: 
###  74 八念經
（七四）中阿含長壽王品八念經第三 ^540c17

我聞如是：
一時，佛遊婆奇瘦，在鼉山怖林鹿野園中。 ^540c20

爾時，尊者阿那律陀在枝提瘦水渚林中。
彼時，尊者阿那律陀在安靜處燕坐思惟，
心作是念：「道從無欲，非有欲得。
道從知足，非無厭得。
道從遠離，非樂聚會，非住聚會，非合聚會得。
道從精勤，非懈怠得。
道從正念，非邪念得。
道從定意，非亂意得。
道從智慧，非愚癡得。」 ^540c21

於是，世尊以他心智知尊者阿那律陀心中所念、
所思、所行。世尊知已，即入如其像定，以如其像定猶若力士屈申臂頃，
如是世尊從婆奇瘦鼉山怖林鹿野園中忽沒不現，住枝提瘦水渚林中尊者阿那律陀前。
是時，世尊便從定覺，歎尊者阿那律陀曰：
「善哉，善哉！阿那律陀！
謂汝在安靜處燕坐思惟，心作是念：『道從無欲，非有欲得。
道從知足，非無厭得。
道從遠離，非樂聚會，非住聚會，非合聚會得。
道從精勤，非懈怠得。
道從正念，非邪念得。
道從定意，非亂意得。
道從智慧，非愚癡得。』 ^540c27

「阿那律陀！汝從如來更受第八大人之念，
受已，便思道從不戲、樂不戲、行不戲，非戲、
非樂戲、非行戲得。
阿那律陀！若汝成就此大人八念者，汝必能離欲、
離惡不善之法，至得第四禪成就遊。
阿那律陀！若汝成就大人八念，而復得此四增上心，
現法樂居，易不難得者，如王、王臣有好緘簏，
盛滿種種衣，中前欲著，便取著之，中時、
中後若欲著衣，便取著之，隨意自在。
阿那律陀！汝亦如是，得糞掃衣為第一服，
汝心無欲，行此住止行。 ^541a10

「阿那律陀！若汝成就大人八念，而復得此四增上心，
現法樂居，易不難得者，如王、王臣有好廚宰，種種淨妙甘美餚饍。
阿那律陀！汝亦如是，常行乞食為第一饌，
汝心無欲，行此住止行。 ^541a20

「阿那律陀！若汝成就大人八念，而復得此四增上心，
現法樂居，易不難得者，如王、王臣有好屋舍，或樓閣宮殿。
阿那律陀！汝亦如是，依樹下止為第一舍，
汝心無欲，行此住止行。 ^541a24

「阿那律陀！若汝成就大人八念，而復得此四增上心，
現法樂居，易不難得者，如王、王臣有好床座，
敷以氍氀、毾#CB01070;，覆以錦綺、
羅縠，有襯體被，兩頭安枕，加陵伽波惒邏、波遮悉哆羅那。
阿那律陀！汝亦如是，草座葉座為第一座，
汝心無欲，行此住止行。 ^541a28

「阿那律陀！若汝成就大人八念，而復得此四增上心，
現法樂居，易不難得者，如是汝若遊東方，
必得安樂，無眾苦患；若遊南方、西方、北方者，
必得安樂，無眾苦患。 ^541b5

「阿那律陀！若汝成就大人八念，而復得此四增上心，
現法樂居，易不難得者，我尚不說汝諸善法住，況說衰退？
但當晝夜增長善法而不衰退。 ^541b9

「阿那律陀！若汝成就大人八念，而復得此四增上心，
現法樂居，易不難得者，汝於二果必得其一，
或於現世得究竟智，或復有餘得阿那含。 ^541b12

「阿那律陀！汝當成就此大人八念，亦應得此四增上心，
現法樂居，易不難得已，然後於枝提瘦水渚林中受夏坐也。」 ^541b16

爾時，世尊為尊者阿那律陀說法，勸發渴仰，
成就歡喜，無量方便為彼說法，勸發渴仰。
成就歡喜已，入如其像定，以如其像定，
猶若力士屈申臂頃，如是世尊從枝提瘦水渚林中忽沒不見，
住婆奇瘦鼉山怖林鹿野園中。 ^541b18

彼時，尊者阿難執拂侍佛。
於是，世尊便從定覺，迴顧告曰：「阿難！
若有比丘遊鼉山怖林鹿野園中者，令彼一切皆集講堂，
集講堂已，還來白我。」 ^541b24

尊者阿難受佛教已，稽首禮足，即行宣勅：
「諸有比丘遊鼉山怖林鹿野園中者，令彼一切皆集講堂。」
集講堂已，還詣佛所，頭面禮足，却住一面，
白曰：「世尊！諸有比丘遊鼉山怖林鹿野園中者，
已令一切皆集講堂，唯願世尊自當知時。」 ^541b27

於是，世尊將尊者阿難往詣講堂，於比丘眾前敷座而坐，
坐已，告曰：「諸比丘！
我今為汝說大人八念，汝等諦聽，善思念之。」
時，諸比丘受教而聽。 ^541c4

佛言：「大人八念者，謂道從無欲，非有欲得。
道從知足，非無厭得。
道從遠離，非樂聚會，非住聚會，非合聚會得。
道從精勤，非懈怠得。
道從正念，非邪念得。
道從定意，非亂意得。
道從智慧，非愚癡得。
道從不戲、樂不戲、行不戲，非戲、非樂戲、非行戲得。 ^541c7

「云何道從無欲，非有欲得？
謂比丘得無欲，自知得無欲，不令他人知我無欲，
得知足、得遠離、得精勤、得正念、得定意、
得智慧、得不戲；自知得不戲，不欲令他知我無欲，
是謂道從無欲，非有欲得。 ^541c13

「云何道從知足，非無厭得？
謂比丘行知足，衣取覆形，食取充軀，是謂道從知足，非無厭得。 ^541c17

「云何道從遠離，非樂聚會，非住聚會，非合聚會得？
謂比丘行遠離，成就二遠離，身及心俱遠離，
是謂道從遠離，非樂聚會，非住聚會，非合聚會得。 ^541c20

「云何道從精勤，非懈怠得？
謂比丘常行精進，斷惡不善，修諸善法，
恒自起意，專一堅固，為諸善本不捨方便，
是謂道從精勤，非懈怠得。 ^541c23

「云何道從正念，非邪念得？
謂比丘觀內身如身，觀內覺、心、法如法，
是謂道從正念，非邪念得。 ^541c26

「云何道從定意，非亂意得？
謂比丘離欲、離惡不善之法，至得第四禪成就遊，
是謂道從定意，非亂意得。 ^541c28

「云何道從智慧，非愚癡得？
謂比丘修行智慧，觀興衰法，得如是智，
聖慧明達，分別曉了，以正盡苦，是謂道從智慧，非愚癡得。 ^542a2

「云何道從不戲、樂不戲、行不戲，非戲、非樂戲、非行戲得？
謂比丘意常滅戲，樂住無餘涅槃，心恒樂住，
歡喜意解，是謂道從不戲、樂不戲、行不戲，
非戲、非樂戲、非行戲得。 ^542a5

「諸比丘！阿那律陀比丘成就此大人八念已，然後枝提瘦水渚林中受夏坐也。
我以此教彼在遠離獨住，心無放逸，修行精勤。
彼在遠離獨住，心無放逸，修行精勤已，
族姓子所為，剃除鬚髮，著袈裟衣，至信、
捨家、無家、學道者，唯無上梵行訖，於現法中自知自覺，
自作證成就遊，生已盡，梵行已立，所作已辦，
不更受有，知如真。」 ^542a9

是時，尊者阿那律陀得阿羅呵，心正解脫，
得長老上尊，則於爾時而說頌曰：
　　「遙知我思念，無上世間師，
　　正身心入定，乘虛忽來到。
　　如我心所念，為說而復過，
　　諸佛樂不戲，遠離一切戲。
　　既從彼知法，樂住正法中，
　　逮得三昧達，佛法作已辦。
　　我不樂於死，亦不願於生，
　　隨時任所適，立正念正智。
　　鞞耶離竹林，我壽在彼盡，
　　當在竹林下，無餘般涅槃。」 ^542a16

佛說如是，尊者阿那律陀及諸比丘，聞佛所說，歡喜奉行。 ^542a29

八念經第三竟〔千九百五十四字〕
jing:: 
###  75 淨不動道經
（七五）中阿含長壽王品淨不動道經第四〔第二小土城誦〕 ^542b2

我聞如是：
一時，佛遊拘樓瘦，在劒磨瑟曇拘樓都邑。 ^542b5

爾時，世尊告諸比丘：「欲者無常、虛偽、妄言，
是妄言法，則是幻化、欺誑、愚癡。
若現世欲及後世欲，若現世色及後世色，
彼一切是魔境界，則是魔餌，因此令心生無量惡不善之法，
增伺、瞋恚及鬪諍等，謂聖弟子學時為作障礙。
多聞聖弟子作如是觀，世尊所說，欲者無常、
虛偽、妄言，是妄言法，則是幻化、欺誑、愚癡。
若現世欲及後世欲，若現世色及後世色，
彼一切是魔境界，則是魔餌，因此令心生無量惡不善之法，
增伺、瞋恚及鬪諍等，謂聖弟子學時為作障礙。
彼作是念：『我可得大心成就遊，掩伏世間，攝持其心。
若我得大心成就遊，掩伏世間，攝持其心者，
如是心便不生無量惡不善之法，增伺、
瞋恚及鬪諍等，謂聖弟子學時為作障礙。』
彼以是行、以是學，如是修習而廣布，便於處得心淨。
於處得心淨已，比丘者或於此得入不動，或以慧為解。
彼於後時，身壞命終，因本意故，必至不動。
是謂第一說淨不動道。 ^542b6

「復次，多聞聖弟子作如是觀，若有色者，
彼一切四大及四大造，四大者是無常法，
是苦、是滅。彼如是行、如是學，如是修習而廣布，便於處得心淨。
於處得心淨已，比丘者或於此得入不動，或以慧為解。
彼於後時，身壞命終，因本意故，必至不動。
是謂第二說淨不動道。 ^542b25

「復次，多聞聖弟子作如是觀，若現世欲及後世欲，
若現世色及後世色，若現世欲想、後世欲想，
若現世色想、後世色想，彼一切想是無常法、
是苦、是滅，彼於爾時必得不動想。
彼如是行、如是學，如是修習而廣布，便於處得心淨，
於處得心淨已，比丘者或於此得入不動，或以慧為解。
彼於後時，身壞命終，因本意故，必至不動。
是謂第三說淨不動道。 ^542c2

「復次，多聞聖弟子作如是觀，若現世欲想、
後世欲想，若現世色想、後世色想及不動想；
彼一切想是無常法、是苦、是滅，彼於爾時得無所有處想。
彼如是行、如是學，如是修習而廣布，便於處得心淨，
於處得心淨已，比丘者或於此得入不動，或以慧為解。
彼於後時，身壞命終，因本意故，必至不動。
是謂第一說淨無所有處道。 ^542c10

「復次，多聞聖弟子作如是觀，此世空，空於神、
神所有，空有常，空有恒，空長存，空不變易。
彼如是行、如是學，如是修習而廣布，便於處得心淨，
於處得心淨已，比丘者或於此得入無所有處，或以慧為解。
彼於後時，身壞命終，因本意故，必至無所有處。
是謂第二說淨無所有處道。 ^542c18

「復次，多聞聖弟子作如是觀，我非為他而有所為，亦非自為而有所為。
彼如是行、如是學，如是修習而廣布，便於處得心淨，
於處得心淨已，比丘者或於此得入無所有處，或以慧為解。
彼於後時，身壞命終，因本意故，必至無所有處。
是謂第三說淨無所有處道。 ^542c24

「復次，多聞聖弟子作如是觀，若現世欲及後世欲，
若現世色及後世色，若現世欲想、後世欲想，
若現世色想、後世色想及不動想、無所有處想，
彼一切想是無常法、是苦、是滅，彼於爾時而得無想。
彼如是行、如是學，如是修習而廣布，便於處得心淨，
於處得心淨已，比丘者或於此得入無想，或以慧為解。
彼於後時，身壞命終，因本意故，必至無想處。
是謂說淨無想道。」 ^543a1

是時，尊者阿難執拂侍佛。
於是，尊者阿難叉手向佛，白曰：「世尊！
若有比丘如是行，無我、無我所，我當不有、
我所當不有，若本有者，便盡得捨。
世尊！比丘行如是，彼為盡，得般涅槃耶？」 ^543a9

世尊告曰：「阿難！此事不定，或有得者，或有不得。」 ^543a14

尊者阿難白曰：「世尊！
比丘云何行不得般涅槃？」 ^543a15

世尊告曰：「阿難！若比丘如是行，無我、無我所，
我當不有、我所當不有，若本有者，便盡得捨。
阿難！若比丘樂彼捨、著彼捨、住彼捨者，阿難！
比丘行如是，必不得般涅槃。」 ^543a16

尊者阿難白曰：「世尊！
比丘若有所受，不得般涅槃耶？」 ^543a20

世尊告曰：「阿難！若比丘有所受者，彼必不得般涅槃也。」 ^543a21

尊者阿難白曰：「世尊！
彼比丘為何所受？」 ^543a23

世尊告曰：「阿難！行中有餘，謂有想、無想處，
於有中第一，彼比丘受。」 ^543a24

尊者阿難白曰：「世尊！
彼比丘受餘行耶？」 ^543a25

世尊告曰：「阿難！如是比丘受餘行也。」 ^543a26

尊者阿難白曰：「世尊！
比丘云何行必得般涅槃？」 ^543a27

世尊告曰：「阿難！若比丘如是行，無我、無我所，
我當不有、我所當不有，若本有者，便盡得捨。
阿難！若比丘不樂彼捨、不著彼捨、不住彼捨者，阿難！
比丘行如是，必得般涅槃。」 ^543a28

尊者阿難白曰：「世尊！
比丘若無所受，必得般涅槃耶？」 ^543b3

世尊告曰：「阿難！若比丘無所受，必得般涅槃。」 ^543b4

爾時，尊者阿難叉手向佛，白曰：「世尊已說淨不動道，
已說淨無所有處道，已說淨無想道，已說無餘涅槃。
世尊！云何聖解脫耶？」 ^543b5

世尊告曰：「阿難！多聞聖弟子作如是觀，
若現世欲及後世欲，若現世色及後世色，
若現世欲想、後世欲想，若現世色想、後世色想及不動想、
無所有處想、無想想，彼一切想是無常法、
是苦、是滅，是謂自己有。
若自己有者，是生、是老、是病、是死。
阿難！若有此法，一切盡滅無餘不復有者，
彼則無生，無老、病、死。
聖如是觀，若有者必是解脫法，若有無餘涅槃者是名甘露，
彼如是觀、如是見，必得欲漏心解脫，有漏、無明漏心解脫。
解脫已，便知解脫，生已盡，梵行已立，所作已辦，
不更受有，知如真。 ^543b8

「阿難！我今為汝已說淨不動道，已說淨無所有處道，
已說淨無想道，已說無餘涅槃，已說聖解脫。
如尊師所為弟子起大慈哀，憐念愍傷，
求義及饒益，求安隱快樂者，我今已作；
汝等當復自作，至無事處，至林樹下，空安靜處，
燕坐思惟，勿得放逸，勤加精進，莫令後悔。
此是我之教勅，是我訓誨。」 ^543b20

佛說如是。尊者阿難及諸比丘，聞佛所說，歡喜奉行。 ^543b27

淨不動道經第四竟〔千七百八十七字〕
jing:: 
###  76 郁伽支羅經
（七六）中阿含長壽王品郁伽支羅經第五〔第二小土城誦〕 ^543b29

我聞如是：
一時，佛遊郁伽支羅，在恒水池岸。 ^543c3

爾時，一比丘則於晡時從燕坐起，往詣佛所，
稽首佛足，却坐一面，白曰：「世尊！
唯願為我善略說法。
從法世尊聞已，在遠離獨住，心無放逸，修行精勤。
因在遠離獨住，心無放逸，修行精勤故，
族姓子所為，剃除鬚髮，著袈裟衣，至信、
捨家、無家、學道者，唯無上梵行訖，於現法中自知自覺，
自作證成就遊，生已盡，梵行已立，所作已辦，
不更受有，知如真。」 ^543c4

世尊告曰：「比丘！當如是學，令心得住，在內不動無量善修，
復觀內身如身，行極精勤，立正念、正智，
善自御心，令離慳貪，意無憂慼。
復觀外身如身，行極精勤，立正念、正智，
善自御心，令離慳貪，意無憂慼。
復觀內外身如身，行極精勤，立正念、正智，
善自御心，令離慳貪，意無憂慼。
比丘！如此之定，去時、來時當善修習，住時、
坐時、臥時、眠時、寤時、眠寤時亦當修習。
復次，亦當修習有覺有觀定、無覺少觀定，
修習無覺無觀定，亦當修習喜共俱定、
樂共俱定、定共俱定，修習捨共俱定。 ^543c12

「比丘！若修此定極善修者，比丘！
當復更修觀內覺如覺，行極精勤，立正念、
正智，善自御心，令離慳貪，意無憂慼。
復觀外覺如覺，行極精勤，立正念、正智，
善自御心，令離慳貪，意無憂慼。
復觀內外覺如覺，行極精勤，立正念、正智，
善自御心，令離慳貪，意無憂慼。
比丘！如此之定，去時、來時當善修習，住時、
坐時、臥時、眠時、寤時、眠寤時亦當修習。
復次，亦當修習有覺有觀定、無覺少觀定，
修習無覺無觀定，亦當修習喜共俱定、
樂共俱定、定共俱定，修習捨共俱定。 ^543c23

「比丘！若修此定極善修者，比丘！
當復更修觀內心如心，行極精勤，立正念、
正智，善自御心，令離慳貪，意無憂慼。
復觀外心如心，行極精勤，立正念、正智，
善自御心，令離慳貪，意無憂慼。
復觀內外心如心，行極精勤，立正念、正智，
善自御心，令離慳貪，意無憂慼。
比丘！如此之定，去時、來時當善修習，住時、
坐時、臥時、眠時、寤時、眠寤時亦當修習。
復次，亦當修習有覺有觀定、無覺少觀定，
修習無覺無觀定，亦當修習喜共俱定、
樂共俱定、定共俱定，修習捨共俱定。 ^544a4

「比丘！若修此定極善修者，比丘！
當復更修觀內法如法，行極精勤，立正念、
正智，善自御心，令離慳貪，意無憂慼。
復觀外法如法，行極精勤，立正念、正智，
善自御心，令離慳貪，意無憂慼。
復觀內外法如法，行極精勤，立正念、正智，
善自御心，令離慳貪，意無憂慼。
比丘！如此之定，去時、來時當善修習，住時、
坐時、臥時、眠時、寤時、眠寤時亦當修習。
復次，亦當修習有覺有觀定、無覺少觀定，
修習無覺無觀定，亦當修習喜共俱定、
樂共俱定、定共俱定，修習捨共俱定。 ^544a15

「比丘！若修此定極善修者，比丘！
心當與慈俱，遍滿一方成就遊，如是二三四方、
四維上下，普周一切，心與慈俱，無結無怨，
無恚無諍，極廣甚大，無量善修，遍滿一切世間成就遊；
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。 ^544a26

「比丘！若汝修習此定極善修者，若遊東方，
必得安樂，無眾苦患；若遊南方、西方、北方者，
必得安樂，無眾苦患。
比丘！若汝修習此定極善修者，我尚不說汝諸善法住，況說衰退？
但當晝夜增長善法而不衰退。
比丘！若汝修習此定極善修者，汝於二果必得其一，
或於現世得究竟智，或復有餘得阿那含。」 ^544b3

於是，彼比丘聞佛所說，善受善持，即從坐起，
稽首佛足，繞三匝而去，受持佛教，在遠離獨住，
心無放逸，修行精勤。
因在遠離獨住，心無放逸，修行精勤故，
族姓子所為，剃除鬚髮，著袈裟衣，至信、
捨家、無家、學道者，唯無上梵行訖，於現法中自知自覺，
自作證成就遊，生已盡，梵行已立，所作已辦，
不更受有，知如真。
彼尊者知法已至，得阿羅訶。 ^544b10

佛說如是。彼諸比丘聞佛所說，歡喜奉行。 ^544b18

郁伽支羅經第五竟〔千二百六字〕
jing:: 
###  77 娑雞帝三族姓子經
（七七）中阿含長壽王品娑雞帝三族姓子經第六〔第二小土城誦〕 ^544b20

我聞如是：
一時，佛遊娑雞帝，在青林中。
爾時，娑雞帝有三族姓子，尊者阿那律陀、
尊者難提、尊者金毘羅，並皆年少新出家學，共來入此正法不久。
爾時，世尊問諸比丘：「此三族姓子並皆年少新出家學，
共來入此正法不久，此三族姓子頗樂於此正法、律中行梵行耶？」
時，諸比丘嘿然不答。 ^544b23

世尊復再三問諸比丘：「此三族姓子並皆年少新出家學，
共來入此正法不久，此三族姓子頗樂於此正法、律中行梵行耶？」
時，諸比丘亦復再三嘿然不答。 ^544b29

於是，世尊自問三族姓子，告尊者阿那律陀：
「汝等三族姓子並皆年少新出家學，共來入此正法不久，阿那律陀！
汝等頗樂此正法、律中行梵行耶？」 ^544c4

尊者阿那律陀白曰：「世尊！
如是。我等樂此正法，修行梵行。」 ^544c7

世尊問曰：「阿那律陀！
汝等小時年幼童子，清淨黑髮，身體盛壯，
樂於遊戲，樂數澡浴，嚴愛其身，於後親親及其父母皆相愛戀，
悲泣啼哭，不欲令汝出家學道。
汝等故能剃除鬚髮，著袈裟衣，至信、捨家、
無家、學道，阿那律陀！
汝等不畏王而行學道，亦不畏賊，不畏負債，
不畏恐怖，不畏貧窮不得活故而行學道，
但厭生、老、病、死、啼哭、憂苦，或復欲得大苦聚邊。
阿那律陀！汝等不以如是心故出家學道耶？」 ^544c9

答曰：「如是。」
「阿那律陀！若族姓子以如是心出家學道者，
為知所由，得無量善法耶？」 ^544c18

尊者阿那律陀白世尊曰：「世尊為法本，
世尊為法主，法由世尊，唯願說之，我等聞已，得廣知義。」 ^544c20

佛便告曰：「阿那律陀！
汝等諦聽，善思念之，我當為汝分別其義。」
阿那律陀等受教而聽。 ^544c22

世尊告曰：「阿那律陀！
若為欲所覆、惡法所纏者，不得捨樂、無上止息，
彼心生增伺、瞋恚、睡眠，心生不樂，身生頻伸，
多食心憂；彼比丘便不能忍飢渴、寒熱、
蚊虻、蠅蚤、風日所逼，惡聲、捶杖亦不能忍，
身遇諸疾極為苦痛，至命欲絕，諸不可樂，皆不堪耐。
所以者何？以為欲所覆、惡法所纏，不得捨樂、無上止息故。
若有離欲，非為惡法之所纏者，必得捨樂及無上止息，
彼心不生增伺、瞋恚、睡眠、心不生不樂，
身不生頻伸，亦不多食，心不愁憂；彼比丘便能忍飢渴、
寒熱、蚊虻、蠅蚤、風日所逼，惡聲、捶杖亦能忍之，
身遇諸疾極為苦痛，至命欲絕，諸不可樂，皆能堪耐。
所以者何？以非為欲所覆故，不為惡法之所纏故，
又得捨樂、無上止息故。」 ^544c24

世尊問曰：「阿那律陀！
如來以何義故？或有所除，或有所用，或有所堪，
或有所止，或有所吐耶？」 ^545a10

阿那律陀白世尊曰：「世尊為法本，世尊為法主，
法由世尊，唯願說之，我等聞已，得廣知義。」 ^545a12

佛便告曰：「阿那律陀！
汝等諦聽，善思念之，我當為汝分別其義。」
阿那律陀等受教而聽。 ^545a14

世尊告曰：「阿那律陀！
諸漏穢污為當來有本，煩熱苦報，生、老、
病、死因，如來非不盡，非不知故，或有所除，
或有所用，或有所堪，或有所止，或有所吐。
阿那律陀！如來但因此身故，因六處故，
因壽命故，或有所除，或有所用，或有所堪，
或有所止，或有所吐。
阿那律陀！如來以此義故，或有所除，或有所用，
或有所堪，或有所止，或有所吐。」 ^545a17

世尊問曰：「阿那律陀！
如來以何義故，住無事處、山林樹下，樂居高巖，
寂無音聲，遠離，無惡，無有人民，隨順燕坐耶？」 ^545a24

尊者阿那律陀白世尊曰：「世尊為法本，
世尊為法主，法由世尊，唯願說之，我等聞已，得廣知義。」 ^545a27

佛便告曰：「阿那律陀！
汝等諦聽，善思念之，我當為汝分別其義。」
阿那律陀等受教而聽。 ^545a29

世尊告曰：「阿那律陀！
如來非為未得欲得、未獲欲獲、未證欲證故，
住無事處、山林樹下，樂居高巖，寂無音聲，
遠離，無惡，無有人民，隨順燕坐。
阿那律陀！如來但以二義故，住無事處、
山林樹下，樂居高巖，寂無音聲，遠離，無惡，
無有人民，隨順燕坐：一者為自現法樂居故，二者為慈愍後生人故。
或有後生人效如來住無事處、山林樹下，
樂居高巖，寂無音聲，遠離，無惡，無有人民，隨順燕坐。
阿那律陀！如來以此義故，住無事處、山林樹下，
樂居高巖，寂無音聲，遠離，無惡，無有人民，隨順燕坐。」 ^545b2

世尊問曰：「阿那律陀！
如來以何義故，弟子命終，記說某生某處、某生某處？」 ^545b14

尊者阿那律陀白世尊曰：「世尊為法本，
世尊為法主，法由世尊，唯願說之，我等聞已，得廣知義。」 ^545b16

佛便告曰：「阿那律陀！
汝等諦聽，善思念之，我當為汝分別其義。」
阿那律陀等受教而聽。 ^545b18

世尊告曰：「阿那律陀！
如來非為趣為人說，亦不欺誑人，亦不欲得人歡樂故，
弟子命終，記說某生某處、某生某處。
阿那律陀！如來但為清信族姓男、族姓女，
極信極愛，極生喜悅，聞此正法、律已，或心願效如是如是，
故弟子命終，記說某生某處、某生某處。
若比丘聞某尊者於某處命終，彼為佛所記，
得究竟智，生已盡，梵行已立，所作已辦，
不更受有，知如真。
或自見彼尊者，或復從他數數聞之，彼尊者如是有信、
如是持戒、如是博聞、如是惠施、如是智慧。
其人聞已，憶彼尊者有信、持戒、博聞、惠施、
智慧，聞此正法、律已，或心願效如是如是。
阿那律陀！如是比丘必得差降安樂住止。 ^545b20

「阿那律陀！復次，比丘聞某尊者於某處命終，
彼為佛所記，五下分結已盡，生於彼間而般涅槃，
得不退法，不還此世。
或自見彼尊者，或復從他數數聞之，彼尊者如是有信、
如是持戒、如是博聞、如是慧施、如是智慧。
其人聞已，憶彼尊者有信、持戒、博聞、惠施、
智慧，聞此正法、律已，或心願效如是如是。
阿那律陀！如是比丘必得差降安樂住止。 ^545c4

「阿那律陀！復次，比丘聞某尊者於某處命終，
彼為佛所記，三結已盡，婬怒癡薄，得一往來天上人間，一往來已而得苦際。
或自見彼尊者，或復從他數數聞之，彼尊者如是有信、
如是持戒、如是博聞、如是惠施、如是智慧。
其人聞已，憶彼尊者有信、持戒、博聞、惠施、
智慧，聞此正法、律已，或心願效如是如是。
阿那律陀！如是比丘必得差降安樂住止。 ^545c12

「阿那律陀！復次，比丘聞某尊者於某處命終，
彼為佛所記，三結已盡，得須陀洹，不墮惡法，
定趣正覺，極受七有，天上人間七往來已而得苦際。
或自見彼尊者，或復從他數數聞之，彼尊者如是有信、
如是持戒、如是博聞、如是惠施、如是智慧。
其人聞已，憶彼尊者有信、持戒、博聞、惠施、
智慧，聞此正法、律已，或心願效如是如是。
阿那律陀！如是比丘必得差降安樂住止。 ^545c20

「阿那律陀！若比丘尼聞某比丘尼於某處命終，
彼為佛所記，得究竟智，生已盡，梵行已立，
所作已辦，不更受有，知如真。
或自見彼比丘尼，或復從他數數聞之，
彼比丘尼如是有信、如是持戒、如是博聞、
如是惠施、如是智慧。
其人聞已，憶彼比丘尼有信、持戒、博聞、
惠施、智慧，聞此正法、律已，或心願效如是如是。
阿那律陀！如是比丘尼必得差降安樂住止。 ^545c29

「阿那律陀！復次，比丘尼聞某比丘尼於某處命終，
彼為佛所記，五下分結已盡，生於彼間而般涅槃，
得不退法，不還此生。
或自見彼比丘尼，或復從他數數聞之，
彼比丘尼如是有信、如是持戒、如是博聞、
如是惠施、如是智慧。
其人聞已，憶彼比丘尼有信、持戒、博聞、
惠施、智慧，聞此正法、律已，或心願效如是如是。
阿那律陀！如是比丘尼必得差降安樂住止。 ^546a8

「阿那律陀！復次，比丘尼聞某比丘尼於某處命終，
彼為佛所記，三結已盡，婬怒癡薄，得一往來天上人間，一往來已而得苦際。
或自見彼比丘尼，或復從他數數聞之，
彼比丘尼如是有信、如是持戒、如是博聞、
如是惠施、如是智慧。
其人聞已，憶彼比丘尼有信、持戒、博聞、
惠施、智慧，聞此正法、律已，或心願效如是如是。
阿那律陀！如是比丘尼必得差降安樂住止。 ^546a16

「阿那律陀！復次，比丘尼聞某比丘尼於某處命終，
彼為佛所記，三結已盡，得須陀洹，不墮惡法，
定趣正覺，極受七有，天上人間七往來已而得苦際。
或自見彼比丘尼，或復從他數數聞之，
彼比丘尼如是有信、如是持戒、如是博聞、
如是惠施、如是智慧。
其人聞已，憶彼比丘尼有信、持戒、博聞、
惠施、智慧，聞此正法、律已，或心願效如是如是。
阿那律陀！如是比丘尼必得差降安樂住止。 ^546a25

「阿那律陀！若優婆塞聞某優婆塞於某村命終，
彼為佛所記，五下分結已盡，生於彼間而般涅槃，
得不退法，不還此世。
或自見彼優婆塞，或復從他數數聞之，
彼優婆塞如是有信、如是持戒、如是博聞、
如是惠施、如是智慧。
其人聞已，憶彼優婆塞有信、持戒、博聞、
惠施、智慧，聞此正法、律已，或心願效如是如是。
阿那律陀！如是優婆塞必得差降安樂住止。 ^546b4

「阿那律陀！復次，優婆塞聞某優婆塞於某村命終，
彼為佛所記，三結已盡，婬怒癡薄，得一往來天上人間，一往來已而得苦際。
或自見彼優婆塞，或復從他數數聞之，
彼優婆塞如是有信、如是持戒、如是博聞、
如是惠施、如是智慧。
其人聞已，憶彼優婆塞有信、持戒、博聞、
惠施、智慧，聞此正法、律已，或心願效如是如是。
阿那律陀！如是彼優婆塞必得差降安樂住止。 ^546b13

「阿那律陀！復次，優婆塞聞某優婆塞於某村命終，
彼為佛所記，三結已盡，得須陀洹，不墮惡法，
定趣正覺，極受七有，天上人間七往來已而得苦際。
或自見彼優婆塞，或復從他數數聞之，
彼優婆塞如是有信、如是持戒、如是博聞、
如是惠施、如是智慧。
其人聞已，憶彼優婆塞有信、持戒、博聞、
惠施、智慧，聞此正法、律已，或心願效如是如是。
阿那律陀！如是優婆塞必得差降安樂住止。 ^546b21

「阿那律陀！若優婆私聞某優婆私於某村命終，
彼為佛所記，五下分結已盡，生於彼間而般涅槃，
得不退法，不還此世。
或自見彼優婆私，或復從他數數聞之，
彼優婆私如是有信、如是持戒、如是博聞、
如是惠施、如是智慧。
其人聞已，憶彼優婆私有信、持戒、博聞、
慧施、智慧，聞此正法、律已，或心願效如是如是。
阿那律陀！如是優婆私必得差降安樂住止。 ^546c1

「阿那律陀！復次，優婆私聞某優婆私於某村命終，
彼為佛所記，三結已盡，婬怒癡薄，得一往來天上人間，一往來已而得苦際。
或自見彼優婆私，或復從他數數聞之，
彼優婆私如是有信、如是持戒、如是博聞、
如是惠施、如是智慧。
其人聞已，憶彼優婆私有信、持戒、博聞、
慧施、智慧，聞此正法、律已，或心願效如是如是。
阿那律陀！如是優婆私必得差降安樂住止。 ^546c9

「阿那律陀！復次，優婆私聞某優婆私於某村命終，
彼為佛所記，三結已盡，得須陀洹，不墮惡趣，
定趣正覺，極受七有，天上人間七往來已而得苦際。
或自見彼優婆私，或復從他數數聞之，
彼優婆私如是有信、如是持戒、如是博聞、
如是惠施、如是智慧。
其人聞已，憶彼優婆私有信、持戒、博聞、
惠施、智慧，聞此正法、律已，或心願效如是如是。
阿那律陀！如是優婆私必得差降安樂住止。 ^546c18

「阿那律陀！如來以此義故，弟子命終，記說某生某處、某生某處。」 ^546c26

佛說如是。尊者阿那律陀及諸比丘，聞佛所說，歡喜奉行。 ^546c28

娑雞帝三族姓子經第六竟〔三千四百六字〕
中阿含經卷第十八〔萬一百二十七字〕
 ^547a1
