
other:: 
pin:: 中阿含經卷第四十六
translator:: 東晉罽賓三藏瞿曇僧伽提婆譯
jing:: 
###  176 行禪經
（一七六）心品行禪經第五〔第四分別誦〕
我聞如是：
一時，佛遊舍衛國，在勝林給孤獨園。 ^713c22

爾時，世尊告諸比丘：「世間真實有四種行禪者。
云何為四？或有行禪者熾盛而謂衰退，
或有行禪者衰退而謂熾盛，或有行禪者衰退則知衰退如真，
或有行禪者熾盛則知熾盛如真。 ^713c23

「云何行禪者熾盛而謂衰退？
彼行禪者離欲、離惡不善之法，有覺、有觀，
離生喜、樂，得初禪成就遊。
彼心修習正思，則從初禪趣第二禪，是勝息寂。
彼行禪者便作是念：『我心離本相，更趣餘處，
失初禪，滅定也。』彼行禪者不知如真，『我心修習正思，
快樂息寂，則從初禪趣第二禪，是勝息寂。』
彼不知如真已，於如退轉，意便失定，如是行禪者熾盛而謂衰退。 ^713c27

「復次，行禪者覺、觀已息，內靖、一心，無覺、
無觀，定生喜、樂，得第二禪成就遊。
彼心修習正思，從第二禪趣第三禪，是勝息寂。
彼行禪者便作是念：『我心離本相，更趣餘處，
失第二禪，滅定也。』
彼行禪者不知如真，『我心修習正思，快樂息寂，
從第二禪趣第三禪，是勝息寂。』
彼不知如真已，於如退轉，意便失定，如是行禪者熾盛而謂衰退。 ^714a6

「復次，行禪者離於喜欲，捨無求遊，正念正智而身覺樂，
謂聖所說聖所捨、念、樂住室，得第三禪成就遊。
彼心修習正思，從第三禪趣第四禪，是勝息寂。
彼行禪者便作是念：『我心離本相，更趣餘處，
失第三禪，滅定也。』
彼行禪者不知如真，『我心修習正思，快樂息寂，
從第三禪趣第四禪，是勝息寂。』
彼不知如真已，於如退轉，意便失定，如是行禪者熾盛而謂衰退。 ^714a14

「復次，行禪者樂滅、苦滅，喜、憂本已滅，不苦不樂、
捨、念、清淨，得第四禪成就遊，彼心修習正思，
從第四禪趣無量空處，是勝息寂。
彼行禪者便作是念：『我心離本相，更趣餘處，
失第四禪，滅定也。』
彼行禪者不知如真，『我心修習正思，快樂息寂，
從第四禪趣無量空處，是勝息寂。』
彼不知如真已，於如退轉，意便失定，如是行禪者熾盛而謂衰退。 ^714a22

「復次，行禪者度一切色想，滅有對想，不念若干想，
無量空，是無量空處成就遊，彼心修習正思，
從無量空處趣無量識處，是勝息寂。
彼行禪者便作是念：『我心離本相，更趣餘處，
失無量空處，滅定也。』
彼行禪者不知如真，『我心修習正思，快樂息寂，
從無量空處趣無量識處，是勝息寂。』
彼不知如真已，於如退轉，意便失定，如是行禪者熾盛而謂衰退。 ^714b1

「復次，行禪者度一切無量空處，無量識，
是無量識處成就遊，彼心修習正思，從無量識處趣無所有處，
是勝息寂。彼行禪者便作是念：『我心離本相，
更趣餘處，失無量識處，滅定也。』
彼行禪者不知如真，『我心修習正思，快樂息寂，
從無量識處趣無所有處，是勝息寂。』
彼不知如真已，於如退轉，意便失定，如是行禪者熾盛而謂衰退。 ^714b9

「復次，行禪者度一切無量識處，無所有，
是無所有處成就遊，彼心修習正思，從無所有處趣非有想非無想處，
是勝息寂。彼行禪者便作是念：『我心離本相，
更趣餘處，失無所有處，滅定也。』
彼行禪者不知如真，『我心修習正思，快樂息寂，
從無所有處趣非有想非無想處，是勝息寂。』
彼不知如真已，於如退轉，意便失定，如是行禪者熾盛而謂衰退。 ^714b17

「云何行禪者衰退而謂熾盛？
彼行禪者離欲、離惡不善之法，有覺、有觀，
離生喜、樂，得初禪成就遊。
彼思餘小想，修習第二禪道，彼行禪者便作是念：
『我心修習正思，快樂息寂，則從初禪趣第二禪，是勝息寂。』
彼行禪者不知如真，『寧可思厭相應想入初禪，不應思餘小想入第二禪。』
彼不知如真已，不覺彼心而便失定，如是行禪者衰退而謂熾盛。 ^714b25

「復次，行禪者覺、觀已息，內靖、一心，無覺、
無觀，定生喜、樂，得第二禪成就遊。
彼思餘小想，修習第三禪道，彼行禪者便作是念：
『我心修習正思，快樂息寂，從第二禪趣第三禪，是勝息寂。』
彼行禪者不知如真，『寧可思厭相應想入第二禪，不應思餘小想入第三禪。』
彼不知如真已，不覺彼心而便失定，如是行禪者衰退而謂熾盛。 ^714c4

「復次，行禪者離於喜欲，捨無求遊，正念正智而身覺樂。
謂聖所說聖所捨、念、樂住室，得第三禪成就遊。
彼思餘小想，修習第四禪道，彼行禪者便作是念：
『我心修習正思，快樂息寂，從第三禪趣第四禪，是勝息寂。』
彼行禪者不知如真，『寧可思厭相應想入第三禪，不應思餘小想入第四禪。』
彼不知如真已，不覺彼心而便失定，如是行禪者衰退而謂熾盛。 ^714c12

「復次，行禪者樂滅、苦滅，喜、憂本已滅，不苦不樂、
捨、念、清淨，得第四禪成就遊。
彼思餘小想，修習無量空處道，彼行禪者便作是念：
『我心修習正思，快樂息寂，從第四禪趣無量空處，是勝息寂。』
彼行禪者不知如真，『寧可思厭相應想入第四禪，不應思餘小想入無量空處。』
彼不知如真已，不覺彼心而便失定，如是行禪者衰退而謂熾盛。 ^714c20

「復次，行禪者度一切色想，滅有對想，不念若干想，
無量空，是無量空處成就遊。
彼思餘小想，修習無量識處道，彼行禪者便作是念：
『我心修習正思，快樂息寂，從無量空處趣無量識處，是勝息寂。』
彼行禪者不知如真，『寧可思厭相應想入無量空處，不應思餘小想入無量識處。』
彼不知如真已，不覺彼心而便失定，如是行禪者衰退而謂熾盛。 ^714c28

「復次，行禪者度一切無量空處，無量識處，是無量識處成就遊。
彼思餘小想，修習無所有處道，彼行禪者便作是念：
『我心修習正思，快樂息寂，從無量識處趣至無所有處，是勝息寂。』
彼行禪者不知如真，『寧可思厭相應想入無量識處，不應思餘小想入無所有處。』
彼不知如真已，不覺彼心而便失定，如是行禪者衰退而謂熾盛。 ^715a7

「復次，行禪者度一切無量識處，無所有，是無所有處成就遊。
彼思餘小想，修習非有想非無想處道，
彼行禪者便作是念：『我心修習正思，快樂息寂，
從無所有處趣非有想非無想處，是勝息寂。』
彼行禪者不知如真，『寧可思厭相應想入無所有處，不應思餘小想入非有想非無想處。』
彼不知如真已，不覺彼心而便失定，如是行禪者衰退而謂熾盛。 ^715a15

「云何行禪者衰退則知衰退如真？
彼行禪者所行、所相、所標，度一切無所有處，
非有想非無想，是非有想非無想處成就遊。
彼不受此行，不念此，相、標，唯行無所有處相應念想本退具，
彼行禪者便作是念：『我心離本相，更趣餘處，
失非有想非無想處，滅定也。』
彼知如真已，於如不退，意不失定，如是行禪者衰退則知衰退如真。 ^715a23

「復次，行禪者所行、所相、所標，度一切無量識處，
無所有，是無所有處成就遊。
彼不受此行，不念此相、標，唯行無量識處相應念想本所行。
彼行禪者便作是念：『我心離本相，更趣餘處，
失無所有處，滅定也。』
彼知如真已，於如不退，意不失定，如是行禪者衰退則知衰退如真。 ^715b2

「復次，行禪者所行、所相、所標，度一切無量空處，
無量識，是無量識處成就遊。
彼不受此行，不念此相、標，唯行無量空處相應念想本退具，
彼行禪者便作是念：『我心離本相，更趣餘處，
失無量識處，滅定也。』
彼知如真已，於如不退，意不失定，如是行禪者衰退則知衰退如真。 ^715b8

「復次，行禪者所行、所相、所標，度一切色想，
滅有對想，不念若干想，無量空，是無量空處成就遊。
彼不受此行，不念此相、標，唯行色樂相應念想本退具，
彼行禪者便作是念：『我心離本相，更趣餘處，
失無量空處，滅定也。』
彼知如真已，於如不退，意不失定，如是行禪者衰退則知衰退如真。 ^715b14

「復次，行禪者所行、所相、所標，樂滅、苦滅，
喜、憂本已滅，不苦不樂、捨、念、清淨，得第四禪成就遊。
彼不受此行，不念此相、標，唯行第三禪相應念想本退具，
彼行禪者便作是念：『我心離本相，更趣餘處，
失第四禪，滅定也。』
彼知如真已，於如不退，意不失定，如是行禪者衰退則知衰退如真。 ^715b21

「復次，行禪者所行、所相、所標，離於喜欲，
捨無求遊，正念正智而身覺樂，謂聖所說聖所捨、
念、樂住室，得第三禪成就遊。
彼不受此行，不念此相、標，唯行第二禪相應念想本退具，
彼行禪者便作是念：『我心離本相，更趣餘處，
失第三禪，滅定也。』
彼知如真已，於如不退，意不失定，如是行禪者衰退則知衰退如真。 ^715b28

「復次，行禪者所行、所相、所標，覺、觀已息，
內靖、一心，無覺、無觀，定生喜、樂，得第二禪成就遊。
彼不受此行，不念此相、標，唯行初禪相應念想本退具，
彼行禪者便作是念：『我心離本相，更趣餘處，
失第二禪，滅定也。』
彼知如真已，於如不退，意不失定，如是行禪者衰退則知衰退如真。 ^715c6

「復次，行禪者所行、所相、所標，離欲、離惡不善之法，
有覺、有觀，離生喜、樂，得初禪成就遊。
彼不受此行，不念此相、標，唯行欲樂相應念想本退具，
彼行禪者便作是念：『我心離本相，更趣餘處，
失初禪，滅定也。』彼知如真已，於如不退，
意不失定，如是行禪者衰退則知衰退如真。 ^715c12

「云何行禪者熾盛則知熾盛如真？
彼行禪者離欲、離惡不善之法，有覺、有觀，
離生喜、樂，得初禪成就遊。
彼心修習正思，快樂息寂，則從初禪趣第二禪，是勝息寂。
彼行禪者便作是念：『我心修習正思，快樂息寂，
則從初禪趣第二禪，是勝息寂。』
彼知如真已，便覺彼心而不失定，如是行禪者熾盛則知熾盛如真。 ^715c19

「復次，行禪者覺、觀已息，內靖、一心，無覺、
無觀，定生喜、樂，得第二禪成就遊，彼心修習正思，
快樂息寂，從第二禪趣第三禪，是勝息寂。
彼行禪者便作是念：『我心修習正思，快樂息寂，
從第二禪趣第三禪，是勝息寂。』
彼知如真已，便覺彼心而不失定，如是行禪者熾盛則知熾盛如真。 ^715c26

「復次，行禪者離於喜欲，捨無求遊，正念正智而身覺樂，
謂聖所說聖所捨、念、樂住室，得第三禪成就遊。
彼心修習正思，快樂息寂，從第三禪趣第四禪，是勝息寂。
彼行禪者便作是念：『我心修習正思，快樂息寂，
從第三禪趣第四禪，是勝息寂。』
彼知如真已，便覺彼心而不失定，如是行禪者熾盛則知熾盛如真。 ^716a4

「復次，行禪者樂滅、苦滅，喜、憂本已滅，不苦不樂、
捨、念、清淨，得第四禪成就遊。
彼心修習正思，快樂息寂，從第四禪趣無量空處，是勝息寂。
彼行禪者便作是念：『我心修習正思，快樂息寂，
從第四禪趣無量空處，是勝息寂。』
彼知如真已，便覺彼心而不失定，如是行禪者熾盛則知熾盛如真。 ^716a11

「復次，行禪者度一切色想，滅有對想，不念若干想，
無量空，是無量空處成就遊。
彼心修習正思，快樂息寂，從無量空處趣無量識處，是勝息寂。
彼行禪者便作是念：『我心修習正思，快樂息寂，
從無量空處趣無量識處，是勝息寂。』
彼知如真已，便覺彼心而不失定，如是行禪者熾盛則知熾盛如真。 ^716a17

「復次，行禪者度一切無量空處，無量識，是無量識處成就遊。
彼心修習正思，快樂息寂，從無量識處趣無所有處，是勝息寂。
彼行禪者便作是念：『我心修習正思，快樂息寂，
從無量識處趣無所有處，是勝息寂。』
彼知如真已，便覺彼心而不失定，如是行禪者熾盛則知熾盛如真。 ^716a24

「復次，行禪者度一切無量識處，無所有，是無所有處成就遊。
彼心修習正思，快樂息寂，從無所有處趣非有想非無想處，
是勝息寂。彼行禪者便作是念：『我心修習正思，
快樂息寂，從無所有處趣非有想非無想處，是勝息寂。』
彼知如真已，便覺彼心而不失定，如是行禪者熾盛則知熾盛如真。
世間實有是四種行禪者，因此故說。」 ^716b2

佛說如是。彼諸比丘聞佛所說，歡喜奉行。 ^716b10

行禪經第五竟〔二千五百七十七字〕
jing:: 
###  177 說經
（一七七）中阿含心品說經第六 ^716b12

我聞如是：
一時，佛遊拘樓瘦劒摩瑟曇拘樓都邑。 ^716b15

爾時，世尊告諸比丘：「我今當為汝等說法，
初妙、中妙、竟亦妙，有義有文，具足清淨，
顯現梵行，名四種說經。
如四種說經分別其義。
諦聽，諦聽，善思念之，我今當說。」 ^716b16

時，諸比丘受教而聽。
佛言：「云何四種說經分別其義？
若有比丘所行、所相、所標，離欲、離惡不善之法，
有覺、有觀，離生喜、樂，得初禪成就遊。
彼不受此行，不念此相、標，唯行欲樂相應念想退轉具。
彼比丘應當知，『我生此法，不住、不進，亦復不厭，
我生此法而令我退，然我此定不得久住。』
彼比丘應如是知。 ^716b20

「復次，比丘所行、所相、所標，離欲、離惡不善之法，
有覺、有觀，離生喜、樂，得初禪成就遊。
彼受此行，念此相、標，立念如法，令住一意。
彼比丘應當知，『我生此法，不退、不進，亦復不厭，
我生此法能令我住，而我此定必得久住。』
彼比丘應如是知。 ^716b27

「復次，比丘所行、所相、所標，離欲、離惡不善之法，
有覺、有觀，離生喜、樂，得初禪成就遊。
彼不受此行，不念此相、標，唯行第二禪相應念想昇進具。
彼比丘應當知，『我生此法，不退、不住，亦復不厭，
我生此法令我昇進，如是不久當得第二禪。』
彼比丘應如是知。 ^716c3

「復次，比丘所行、所相、所標，離欲、離惡不善之法，
有覺、有觀，離生喜、樂，得初離成就遊。
彼不受此行，不念此相、標，唯行滅息相應念想無欲具。
彼比丘應當知，『我生此法，不退、不住，亦不昇進，
我生此法能令我厭，如是不久當得漏盡。』
彼比丘應如是知。 ^716c9

「復次，比丘所行、所相、所標，覺、觀已息，內靖、
一心，無覺、無觀，定生喜、樂，得第二禪成就遊。
彼不受此行，不念此相、標，唯行初禪相應念想退轉具。
彼比丘應當知，『我生此法，不住、不進，亦復不厭，
我生此法而令我退，然我此定不得久住。』
彼比丘應如是知。 ^716c15

「復次，比丘所行、所相、所標，覺、觀已息，內靖、
一心，無覺、無觀，定生喜、樂，得第二禪成就遊。
彼受此行，念此相、標，立念如法，令住一意。
彼比丘應當知，『我生此法，不退、不進，亦復不厭，
我生此法能令我住，而我此定必得久住。』
彼比丘應如是知。 ^716c21

「復次，比丘所行、所相、所標，覺、觀已息，內靖、
一心，無覺、無觀，定生喜、樂，得第二禪成就遊。
彼不受此行，不念此相、標，唯行第三禪相應念想昇進具。
彼比丘應當知，『我生此法，不退、不住，亦復不厭，
我生此法令我昇進，如是不久當得第三禪。』
彼比丘應如是知。 ^716c26

「復次，比丘所行、所相、所標，覺、觀已息，內靖、
一心，無覺、無觀，定生喜、樂，得第二禪成就遊。
彼不受此行，不念此相、標，唯行滅息相應念想無欲具。
彼比丘應當知，『我生此法，不退、不住，亦不昇進，
我生此法能令我厭，如是不久當得漏盡。』
彼比丘應如是知。 ^717a3

「復次，比丘所行、所相、所標，離於喜欲，捨無求遊，
正念正智而身覺樂，謂聖所說聖所捨、
念、樂住室，得第三禪成就遊。
彼不受此行，不念此相、標，唯行第二禪相應念想退轉具。
彼比丘應當知，『我生此法，不住、不進，亦復不厭，
我生此法而令我退，然我此定不得久住。』
彼比丘應如是知。 ^717a9

「復次，比丘所行、所相、所標，離於喜欲，捨無求遊，
正念正智而身覺樂，謂聖所說聖所捨、
念、樂住室，得第三禪成就遊。
彼受此行，念此相、標，立念如法，令住一意。
彼比丘應當知，『我生此法，不退、不進，亦復不厭，
我生此法能令我住，而我此定必得久住。』
彼比丘應如是知。 ^717a16

「復次，比丘所行、所相、所標，離於喜欲，捨無求遊，
正念正智而身覺樂，謂聖所說聖所捨、
念、樂住室，得第三禪成就遊。
彼不受此行，不念此相、標，唯行第四禪相應念想昇進具。
彼比丘應當知，『我生此法，不退、不住，亦復不厭，
我生此法令我昇進，如是不久當得第四禪。』
彼比丘應如是知。 ^717a22

「復次，比丘所行、所相，所標，離於喜欲，捨無求遊，
正念正智而身覺樂，謂聖所說聖所捨、
念、樂住室，得第三禪成就遊。
彼不受此行，不念此相、標，唯行滅息相應念想無欲具。
彼比丘應當知，『我生此法，不退、不住，亦不昇進，
我生此法能令我厭，如是不久當得漏盡。』
彼比丘應如是知。 ^717a28

「復次，比丘所行、所相、所標，樂滅、苦滅，喜、
憂本已滅，不苦不樂、捨、念、清淨，得第四禪成就遊。
彼不受此行，不念此相、標，唯行第三禪相應念想退轉具。
彼比丘應當知，『我生此法，不住、不進，亦復不厭，
我生此法而令我退，然我此定不得久住。』
彼比丘應如是知。 ^717b6

「復次，比丘所行、所相、所標，樂滅、苦滅，喜、
憂本已滅，不苦不樂、捨、念、清淨，得第四禪成就遊。
彼受此行，念此相、標，立念如法，令住一意。
彼比丘應當知，『我生此法，不退、不進，亦復不厭，
我生此法能令我住，而我此定必得久住。』
彼比丘應如是知。 ^717b12

「復次，比丘所行、所相、所標，樂滅、苦滅，喜、
憂本已滅，不苦不樂、捨、念、清淨，得第四禪成就遊。
彼不受此行，不念此相、標，唯行無量空處相應念想昇進具。
彼比丘應當知，『我生此法，不退、不住，亦復不厭，
我生此法令我昇進，如是不久當得無量空處。』
彼比丘應如是知。 ^717b18

「復次，比丘所行、所相、所標，樂滅、苦滅，喜、
憂本已滅，不苦不樂、捨、念、清淨，得第四禪成就遊。
彼不受此行，不念此相、標，唯行滅息相應念想無欲具。
彼比丘應當知，『我生此法，不退、不住，亦不昇進，
我生此法能令我厭，如是不久當得漏盡。』
彼比丘應如是知。 ^717b24

「復次，比丘所行、所相、所標，度一切色想，
滅有對想，不念若干想，無量空，是無量空處成就遊。
彼不受此行，不念此相、標，唯行色樂相應念想退轉具。
彼比丘應當知，『我生此法，不住、不進，亦復不厭，
我生此法而令我退，然我此定不得久住。』
彼比丘應如是知。 ^717c1

「復次，比丘所行、所相、所標，度一切色想，
滅有對想，不念若干想，無量空，是無量空處成就遊。
彼受此行，念此相、標，立念如法，令住一意。
彼比丘應當知，『我生此法，不退、不進，亦復不厭，
我生此法能令我住，而我此定必得久住。』
彼比丘應如是知。 ^717c7

「復次，比丘所行、所相、所標，度一切色想，
滅有對想，不念若干想，無量空，是無量空處成就遊。
彼不受此行，不念此相、標，唯行無量識處相應念想昇進具。
彼比丘應當知，『我生此法，不退、不住，亦復不厭，
我生此法令我昇進，如是不久當得無量識處。』
彼比丘應如是知。 ^717c12

「復次，比丘所行、所相、所標，度一切色想，
滅有對想，不念若干想，無量空，是無量空處成就遊。
彼不受此行，不念此相、標，唯行滅息相應念想無欲具。
彼比丘應當知，『我生此法，不退、不住，亦不昇進，
我生此法能令我厭，如是不久當得漏盡。』
彼比丘應如是知。 ^717c19

「復次，比丘所行、所相、所標，度一切無量空處，
無量識，是無量識處成就遊。
彼不受此行，不念此相、標，唯行無量空處相應念想退轉具。
彼比丘應當知，『我生此法，不住、不進，亦復不厭，
我生此法而令我退，然我此定不得久住。』
彼比丘應如是知。 ^717c25

「復次，比丘所行、所相、所標，度一切無量空處，
無量識，是無量識處成就遊。
彼受此行，念此相、標，立念如法，令住一意。
彼比丘應當知，『我生此法，不退、不進，亦復不厭，
我生此法能令我住，而我此定必得久住。』
彼比丘應如是知。 ^718a1

「復次，比丘所行、所相、所標，度一切無量空處，
無量識，是無量識處成就遊。
彼不受此行，不念此相、標，唯行無所有處相應念想昇進具。
彼比丘應當知，『我生此法，不退、不住，亦復不厭，
我生此法令我昇進，如是不久當得無所有處。』
彼比丘應如是知。 ^718a7

「復次，比丘所行、所相、所標，度一切無量空處，
無量識，是無量識處成就遊。
彼不受此行，不念此相、標，唯行滅息相應念想無欲具。
彼比丘應當知，『我生此法，不退、不住，亦不昇進，
我生此法能令我厭，如是不久當得漏盡。』
彼比丘應如是知。 ^718a12

「復次，比丘所行、所相、所標，度一切無量識處，
無所有，是無所有處成就遊。
彼不受此行，不念此相、標，唯行無量識處相應念想退轉具。
彼比丘應當知，『我生此法，不住、不進，亦復不厭，
我生此法而令我退，然我此定不得久住。』
彼比丘應如是知。 ^718a18

「復次，比丘所行、所相、所標，度一切無量識處，
無所有，是無所有處成就遊。
彼受此行，念此相、標，立念如法，令住一意。
彼比丘應當知，『我生此法，不退、不進，亦復不厭，
我生此法能令我住，而我此定必得久住。』
彼比丘應如是知。 ^718a24

「復次，比丘所行、所相、所標，度一切無量識處，
無所有，是無所有處成就遊。
彼不受此行，不念此相、標，唯行非有想非無想處相應念想昇進具。
彼比丘應當知，『我生此法，不退、不住，亦復不厭，
我生此法令我昇進，如是不久當得非有想非無想處。』
彼比丘應如是知。 ^718a29

「復次，比丘所行、所相、所標，度一切無量識處，
無所有，是無所有處成就遊。
彼不受此行，不念此相、標，唯行厭相應念想無欲具。
彼比丘應當知，『我生此法，不退、不住，亦不昇進，我生此法能令我厭。
如是，不久當得漏盡。』
彼比丘應如是知。 ^718b6

「有想有知，齊是得知，乃至非有想非無想處行餘第一有，
行禪比丘者，從是起當為彼說。」 ^718b12

佛說如是。彼諸比丘聞佛所說，歡喜奉行。 ^718b14

說經第六竟〔二千八百二十字〕中阿含經卷第四十六
〔六千三百九十七字〕
 ^718b16
