
other:: 
pin:: 中阿含經卷第六
translator:: 東晉罽賓三藏瞿曇僧伽提婆譯
jing:: 
###  26 瞿尼師經
（二六）舍梨子相應品瞿尼師經第六
我聞如是：
一時，佛遊王舍城，在竹林迦蘭哆園。 ^454c26

爾時，瞿尼師比丘亦遊王舍城，在無事室，
調笑、憍慠，躁擾、喜忘，心如獼猴。
瞿尼師比丘為少緣故，至王舍城，是時尊者舍梨子與比丘眾俱，
中食已後，因小事故，集在講堂。
瞿尼師比丘於王舍城所作已訖，往詣講堂。 ^454c27

尊者舍梨子遙見瞿尼師來已，因瞿尼師告諸比丘：「諸賢！
無事比丘行於無事，當學敬重而隨順觀。
諸賢！若無事比丘行於無事，多不敬重，
不隨順觀者，則致比丘訶數詰責：『此賢無事，何為行無事？
所以者何？此賢無事，行於無事，多不敬重，
不隨順觀，若至眾中，亦致比丘訶數詰責。』
是故，諸賢！無事比丘行於無事，當學敬重，令隨順觀。 ^455a3

「諸賢！無事比丘行於無事，當學不調笑而不躁擾。
諸賢！若無事比丘行於無事，多行調笑而躁擾者，
則致比丘訶數詰責：『此賢無事，何為行無事？
所以者何？此賢無事，行於無事，多行調笑及於躁擾，
若至眾中，亦致比丘訶數詰責。』
是故，諸賢！無事比丘行於無事，當學不調笑，令不躁擾。 ^455a10

「諸賢！無事比丘行於無事，當學不畜生論。
諸賢！若無事比丘行於無事，多畜生論者，
則致比丘訶數詰責：『此賢無事，何為行無事？
所以者何？此賢無事，行於無事，多畜生論，
若至眾中，亦致比丘訶數詰責。』
是故，諸賢！無事比丘行於無事，當學不畜生論。 ^455a17

「諸賢！無事比丘行於無事，當學不憍慠及少言說。
諸賢！若無事比丘行於無事，多行憍慠，
多言說者，則致比丘訶數詰責：『此賢無事，何為行無事？
所以者何？此賢無事，行於無事，多行憍慠及多言說，
若至眾中，亦致比丘訶數詰責。』
是故，諸賢！無事比丘行於無事，當學不憍慠及少言說。 ^455a23

「諸賢！無事比丘行於無事，當學護諸根。
諸賢！若無事比丘行於無事，多不護諸根者，
則致比丘訶數詰責：『此賢無事，何為行無事？
所以者何？此賢無事，行於無事，多不護諸根，
若至眾中，亦致比丘訶數詰責。』
是故，諸賢！無事比丘行於無事，當學護諸根。 ^455b1

「諸賢！無事比丘行於無事，當學食知止足。
諸賢！若無事比丘行於無事，貪餘多食，
不知足者，則致比丘訶數詰責：『此賢無事，何為行無事？
所以者何？此賢無事，行於無事，貪餘多食，
不知止足，若至眾中，亦致比丘訶數詰責。』
是故，諸賢！無事比丘行於無事，當學食知止足。 ^455b7

「諸賢！無事比丘行於無事，當學精進而不懈怠。
諸賢！若無事比丘行於無事，多不精進而懈怠者，
則致比丘訶數詰責：『此賢無事，何為行無事？
所以者何？此賢無事，行於無事，多不精進而反懈怠，
若至眾中，亦致比丘訶數詰責。』
是故，諸賢！無事比丘行於無事，當學精進而不懈怠。 ^455b13

「諸賢！無事比丘行於無事，當學正念及正智也。
諸賢！若無事比丘行於無事，多無正念，
無正智者，則致比丘訶數詰責：『此賢無事，何為行無事？
所以者何？此賢無事，行於無事，多無正念及無正智，
若至眾中，亦致比丘訶數詰責。』
是故，諸賢！無事比丘行於無事，當學正念及正智也。 ^455b20

「諸賢！無事比丘行於無事，當學知時及善時也。
不早入村而行乞食，亦不晚出。
諸賢！若無事比丘行於無事，早入村邑而行乞食，
又晚出者，則致比丘訶數詰責：『此賢無事，何為行無事？
所以者何？此賢無事，行於無事，早入村邑而行乞食，
又復晚出，若至眾中，亦致比丘訶數詰責。』
是故，諸賢！無事比丘行於無事，當學知時及善時也。 ^455b27

「諸賢！無事比丘行於無事，當學知坐及善坐也，
不逼長老坐，為小比丘訶。
諸賢！若無事比丘行於無事，逼長老坐，
為小比丘訶者，則致比丘訶數詰責：『此賢無事，何為行無事？
所以者何？此賢無事，行於無事，逼長老坐，
為小比丘訶，若至眾中，亦致比丘訶數詰責。』
是故，諸賢！無事比丘行於無事，當學知坐及善坐也。 ^455c6

「諸賢！無事比丘行於無事，當學共論律、阿毘曇。
何以故？諸賢！無事比丘行於無事時，或有來問律、阿毘曇。
諸賢！若無事比丘行於無事，不知答律、
阿毘曇者，則致比丘訶數詰責：『此賢無事，何為行無事？
所以者何？此賢無事，行於無事，不知答律及阿毘曇，
若至眾中，亦致比丘訶數詰責。』
是故，諸賢！無事比丘行於無事，當學共論律、阿毘曇。 ^455c13

「諸賢！無事比丘行於無事，當學共論息解脫，離色至無色定。
何以故？諸賢！無事比丘行於無事時，或有來問息解脫，離色至無色定。
諸賢！若無事比丘行於無事，不知答息解脫，
離色至無色定者，則致比丘訶數詰責：
『此賢無事，何為行無事？
所以者何？此賢無事，行於無事，不知答息解脫，
離色至無色定，若至眾中，亦致比丘訶數詰責。』
是故，諸賢！無事比丘行於無事，當學共論息解脫，離色至無色定。 ^455c21

「諸賢！無事比丘行於無事，當學共論漏盡智通。
何以故？諸賢！無事比丘行於無事時，或有來問漏盡智通。
諸賢！若無事比丘行於無事，而不知答漏盡智通者，
則致比丘訶數詰責：『此賢無事，何為行無事？
所以者何？此賢無事，行於無事，而不知答漏盡智通，
若至眾中，亦致比丘訶數詰責。』
是故，諸賢！無事比丘行於無事，當學共論漏盡智通。」 ^456a2

是時，尊者大目揵連亦在眾中，尊者大目乾連白曰：「尊者舍梨子！
但無事比丘行於無事，應學如是法，非謂人間比丘耶？」 ^456a10

尊者舍梨子答曰：「尊者大目乾連！
無事比丘行於無事，尚學如是法，况復人間比丘耶？」 ^456a13

如是二尊更相稱說，讚歎善哉，聞所說已，從座起去。
　　敬重、無調笑　不畜生論、慠
　　護根、食知足　精進、正念智
　　知時、亦善坐　論律阿毘曇
　　及說息解脫　漏盡通亦然 ^456a15

瞿尼師經第六竟〔千七百四十字〕
jing:: 
###  27 梵志陀然經
（二七）中阿含舍梨子相應品梵志陀然經第七〔初一日誦〕 ^456a21

我聞如是：
一時，佛遊王舍城，在竹林加蘭哆園，與大比丘眾俱，共受夏坐。
爾時，尊者舍梨子在舍衛國亦受夏坐。 ^456a24

是時，有一比丘於王舍城受夏坐訖，過三月已，
補治衣竟，攝衣持鉢，從王舍城往舍衛國，住勝林給孤獨園。
彼一比丘往詣尊者舍梨子所，稽首禮足，却坐一面。 ^456a26

尊者舍梨子問曰：「賢者！
從何處來，於何夏坐？」 ^456b1

彼一比丘答曰：「尊者舍梨子！
我從王舍城來，在王舍城受夏坐。」 ^456b2

復問：「賢者！世尊在王舍城受夏坐，聖體康強，
安快無病，起居輕便，氣力如常耶？」 ^456b4

答曰：「如是。尊者舍梨子！
世尊在王舍城受夏坐，聖體康強，安快無病，
起居輕便，氣力如常。」 ^456b5

復問：「賢者！比丘眾、比丘尼眾在王舍城受夏坐，
聖體康強，安快無病，起居輕便，氣力如常，
欲數見佛，樂聞法耶？」 ^456b8

答曰：「如是。尊者舍梨子！
比丘眾、比丘尼眾在王舍城受夏坐，聖體康強，
安快無病，起居輕便，氣力如常，欲數見佛，盡樂聞法。」 ^456b10

復問：「賢者！優婆塞眾、優婆夷眾住王舍城，
身體康強，安快無病，起居輕便，氣力如常，
欲數見佛，樂聞法耶？」 ^456b13

答曰：「如是。尊者舍梨子！
優婆塞眾、優婆夷眾住王舍城，身體康強，
安快無病，起居輕便，氣力如常，欲數見佛，盡樂聞法。」 ^456b15

復問：「賢者！若干異學沙門、梵志在王舍城受夏坐，
身體康強，安快無病，起居輕便，氣力如常，
欲數見佛，樂聞法耶？」 ^456b18

答曰：「如是。尊者舍梨子！
若干異學沙門、梵志在王舍城受夏坐，
身體康強，安快無病，起居輕便，氣力如常，
欲數見佛，盡樂聞法。」 ^456b21

復問：「賢者！在王舍城有一梵志，名曰陀然，
是我昔日未出家友，賢者識耶？」 ^456b24

答曰：「識之。」
復問：「賢者！梵志陀然住王舍城，身體康強，
安快無病，起居輕便，氣力如常，欲數見佛，樂聞法耶？」 ^456b26

答曰：「尊者舍梨子！
梵志陀然住王舍城，身體康強，安快無病，
起居輕便，氣力如常，不欲見佛，不樂聞法，所以者何？
尊者舍梨子！梵志陀然而不精進，犯於禁戒，
彼依傍於王，欺誑梵志、居士，依恃梵志、
居士，欺誑於王。」 ^456b28

尊者舍梨子聞已，於舍衛國受夏坐訖，
過三月已，補治衣竟，攝衣持鉢，從舍衛國往詣王舍城，住竹林加蘭哆園。 ^456c4

於是，尊者舍梨子過夜平旦，著衣持鉢，
入王舍城，次行乞食，乞食已，竟往至梵志陀然家。
是時，梵志陀然從其家出，至泉水邊苦治居民。
梵志陀然遙見尊者舍梨子來，從坐而起，
偏袒著衣，叉手向尊者舍梨子讚曰：「善來，舍梨子！
舍梨子久不來此。」
於是，梵志陀然敬心扶抱尊者舍梨子，
將入家中，為敷好床，請使令坐。
尊者舍梨子即坐其床，梵志陀然見尊者舍梨子坐已，
執金澡灌，請尊者舍梨子食。 ^456c7

尊者舍梨子曰：「止！
止！陀然！但心喜足。」 ^456c16

梵志陀然復再三請食，尊者舍梨子亦再三語曰：「止！
止！陀然，但心喜足。」 ^456c17

是時，梵志陀然問曰：「舍梨子！
何故入如是家而不肯食？」 ^456c19

答曰：「陀然！汝不精進，犯於禁戒，依傍於王，
欺誑梵志、居士，依傍梵志、居士，欺誑於王。」 ^456c20

梵志陀然答曰：「舍梨子！
當知我今在家，以家業為事，我應自安隱，
供養父母，瞻視妻子，供給奴婢，當輸王租，
祠祀諸天，祭餟先祖及布施沙門、梵志，
為後生天而得長壽，得樂果報故。
舍梨子！是一切事不可得疑，一向從法。」 ^456c22

於是，尊者舍梨子告曰：「陀然！
我今問汝，隨所解答。
梵志陀然！於意云何？
若使有人為父母故而行作惡，因行惡故，
身壞命終趣至惡處，生地獄中。
生地獄已，獄卒執捉，極苦治時，彼向獄卒而作是語：『獄卒！
當知，莫苦治我。所以者何？
我為父母故而行作惡。』
云何？陀然！彼人可得從地獄卒脫此苦耶？」 ^456c27

答曰：「不也。」 ^457a5

復問：「陀然！於意云何？
若復有人為妻子故而行作惡，因行惡故，身壞命終趣至惡處生地獄中。
生地獄已，獄卒執捉，極苦治時，彼向獄卒而作是語：『獄卒！
當知，莫苦治我。所以者何？
我為妻子故而行作惡。』
云何？陀然！彼人可得從地獄卒脫此苦耶？」 ^457a6

答曰：「不也。」 ^457a11

復問：「陀然！於意云何？
若復有人為奴婢故，而行作惡，因行惡故，
身壞命終趣至惡處，生地獄中。
生地獄已，獄卒執捉，極苦治時，彼向獄卒而作是語：『獄卒！
當知，莫苦治我。所以者何？
我為奴婢故而行作惡。』
云何？陀然，彼人可得從地獄卒脫此苦耶？」 ^457a12

答曰：「不也。」 ^457a17

復問：「陀然！於意云何？
若復有人為王、為天、為先祖，為沙門、梵志故，
而行作惡，因行惡故，身壞命終趣至惡處，生地獄中。
生地獄已，獄卒執捉，極苦治時，彼向獄卒而作是語：『獄卒！
當知，莫苦治我。所以者何？
我為王、為天、為先祖，為沙門、梵志故，而行作惡。』
云何？陀然，彼人可得從地獄卒脫此苦耶？」 ^457a18

答曰：「不也。」
「陀然！族姓子可得如法、如業、如功德得錢財，
尊重奉敬孝養父母，行福德業，不作惡業。
陀然！若族姓子如法、如業、如功德得錢財，
尊重奉敬孝養父母，行福德業，不作惡業者，
彼便為父母之所愛念，而作是言：『令汝強健，壽考無窮。
所以者何？我由汝故，安隱快樂。』
陀然！若有人極為父母所愛念者，其德日進，終無衰退。 ^457a25

「陀然！族姓子可得如法、如業、如功德得錢財，
愛念妻子，供給瞻視，行福德業，不作惡業。
陀然！若族姓子如法、如業、如功德得錢財，
愛念妻子，供給瞻視，行福德業，不作惡業者，
彼便為妻子之所尊重，而作是言：『願尊強健，壽考無窮。
所以者何？我由尊故，安隱快樂。』
陀然！若有人極為妻子所尊重者，其德日進，終無衰退。 ^457b4

「陀然！族姓子可得如法、如業、如功德得錢財，
愍傷奴婢，給恤瞻視，行福德業，不作惡業。
陀然！若族姓子如法、如業、如功德得錢財，
愍傷奴婢，給恤瞻視，行福德業，不作惡業者，
彼便為奴婢之所尊重，而作是言：『願令大家強健，壽考無窮。
所以者何？由大家故，我得安隱。』
陀然！若有人極為奴婢所尊重者，其德日進，終無衰退。 ^457b11

「陀然！族姓子可得如法、如業、如功德得錢財，
尊重供養沙門、梵志，行福德業，不作惡業。
陀然！若族姓子如法、如業、如功德得錢財，
尊重供養沙門、梵志，行福德業，不作惡業者，
彼便極為沙門、梵志之所愛念，而作是言：
『令施主強健，壽考無窮。
所以者何？我由施主故，得安隱快樂。』
陀然！若有人極為沙門、梵志所愛念者，
其德日進，終無衰退。」 ^457b19

於是，梵志陀然即從坐起，偏袒著衣，叉手向尊者舍梨子白曰：
「舍梨子！我有愛婦，名曰端正，我惑彼故，
而為放逸，大作罪業。
舍梨子！我從今日始，捨端正婦，自歸尊者舍梨子。」 ^457b27

尊者舍梨子答曰：「陀然！
汝莫歸我，我所歸佛汝應自歸。」 ^457c2

梵志陀然白曰：「尊者舍梨子！
我從今日自歸於佛、法及比丘眾，唯願尊者舍梨子受我為佛優婆塞，
終身自歸，乃至命盡。」 ^457c3

於是，尊者舍梨子為梵志陀然說法，勸發渴仰，
成就歡喜，無量方便為彼說法，勸發渴仰，
成就歡喜已，從坐起去，遊王舍城，住經數日，
攝衣持鉢，從王舍城出，往詣南山，住南山村北尸攝惒林中。 ^457c6

彼時，有一比丘遊王舍城，住經數日，攝衣持鉢，
從王舍城出，亦至南山，住南山村北尸攝惒林中。 ^457c10

於是，彼一比丘往詣尊者舍梨子所，稽首禮足，却坐一面。 ^457c13

尊者舍梨子問曰：「賢者！
從何處來？何處遊行？」 ^457c14

比丘答曰：「尊者舍梨子！
我從王舍城來，遊行王舍城。」 ^457c15

復問：「賢者！知王舍城有一梵志，名曰陀然，是我昔日未出家友耶？」 ^457c16

答曰：「知也。」
復問：「賢者！梵志陀然住王舍城，身體康強，
安快無病，起居輕便，氣力如常，欲數見佛，樂聞法耶？」 ^457c18

答曰：「尊者舍梨子！
梵志陀然欲數見佛，欲數聞法，但不安快，氣力轉衰。
所以者何？尊者舍梨子！
梵志陀然今者疾病，極困危篤，或能因此而至命終。」 ^457c20

尊者舍梨子聞是語已，即攝衣持鉢，從南山出，
至王舍城，住竹林加蘭哆園。
於是，尊者舍梨子過夜平旦，著衣持鉢，往詣梵志陀然家。
梵志陀然遙見尊者舍梨子來，見已便欲從床而起，
尊者舍梨子見梵志陀然欲從床起，便止彼曰：「梵志陀然！
汝臥勿起，更有餘床，我自別坐。」 ^457c24

於是，尊者舍梨子即坐其床，坐已，問曰：「陀然！
所患今者何似，飲食多少，疾苦轉損，不至增耶？」 ^458a1

陀然答曰：「所患至困，飲食不進，疾苦但增而不覺損。
尊者舍梨子！猶如力士以利刀刺頭，但生極苦，我今頭痛亦復如是。
尊者舍梨子！猶如力士以緊索繩而纏絡頭，
但生極苦，我今頭痛亦復如是。
尊者舍梨子！猶屠牛兒而以利刀破於牛腹，
但生極苦，我今腹痛亦復如是。
尊者舍梨子！猶兩力士捉一羸人在火上炙，
但生極苦，我今身痛，舉體生苦，但增不減，亦復如是。」 ^458a3

尊者舍梨子告曰：「陀然！
我今問汝，隨所解答。
梵志陀然！於意云何？
地獄、畜生，何者為勝？」 ^458a12

陀然答曰：「畜生勝也。」
復問：「陀然！畜生、餓鬼，何者為勝？」 ^458a14

陀然答曰：「餓鬼勝也。」
復問：「陀然！餓鬼比人，何者為勝？」 ^458a15

陀然答曰：「人為勝也。」 ^458a16

復問：「陀然！人、四王天，何者為勝？」
陀然答曰：「四王天勝。」 ^458a17

復問：「陀然！四王天、三十三天，何者為勝？」 ^458a18

陀然答曰：「三十三天勝。」
復問：「陀然！三十三天、 #CB00209;摩天，何者為勝？」 ^458a19

陀然答曰：「 #CB00209;摩天勝。」 ^458a20

復問：「陀然！ #CB00209;摩天、
兜率陀天，何者為勝？」 ^458a21

陀然答曰：「兜率陀天勝。」
復問：「陀然！兜率陀天、化樂天，何者為勝？」 ^458a22

陀然答曰：「化樂天勝。」 ^458a23

復問：「陀然！化樂天、他化樂天、何者為勝？」 ^458a24

陀然答曰：「他化樂天勝。」
復問：「陀然！他化樂天、梵天，何者為勝？」 ^458a25

陀然答曰：「梵天最勝，梵天最勝。」 ^458a26

尊者舍梨子告曰：「陀然！
世尊知見，如來、無所著、等正覺說四梵室，
謂族姓男、族姓女修習多修習，斷欲、捨欲念，
身壞命終，生梵天中。
云何為四？陀然！多聞聖弟子心與慈俱，
遍滿一方成就遊，如是二三四方、四維上下，
普周一切，心與慈俱，無結無怨，無恚無諍，
極廣甚大，無量善修，遍滿一切世間成就遊，
如是悲、喜心與捨俱，無結無怨，無恚無諍，
極廣甚大，無量善修，遍滿一切世間成就遊。
是謂，陀然！世尊知見，如來、無所著、等正覺說四梵室，
謂族姓男、族姓女修習多修習，斷欲、捨欲念，
身壞命終，生梵天中。」 ^458a27

於是，尊者舍梨子教化陀然，為說梵天法已，從坐起去。
尊者舍梨子從王舍城出，未至竹林加蘭哆園，
於其中間，梵志陀然修習四梵室，斷欲、
捨欲念，身壞命終，生梵天中。 ^458b9

是時，世尊無量大眾前後圍繞而為說法，
世尊遙見尊者舍梨子來，告諸比丘：「舍梨子比丘聰慧、
速慧、捷慧、利慧、廣慧、深慧、出要慧、明達慧、
辯才慧，舍梨子比丘成就實慧。
此舍梨子比丘教化梵志陀然，為說梵天法來，
若復上化者，速知法如法。」 ^458b14

於是，尊者舍梨子往詣佛所，稽首禮足，
却坐一面，世尊告曰：「舍梨子！
汝何以不教梵志陀然過梵天法，若上化者，速知法如法。」 ^458b19

尊者舍梨子白曰：「世尊！
彼諸梵志長夜愛著梵天，樂於梵天，究竟梵天，
是尊梵天，實有梵天，為我梵天。
是故，世尊！我如是應。」 ^458b22

佛說如是。尊者舍梨子及無量百千眾，
聞佛所說，歡喜奉行。 ^458b25

梵志陀然經第七竟〔三千三百三十一字〕
jing:: 
###  28 教化病經
（二八）中阿含舍梨子相應品教化病經第八〔初一日誦〕 ^458b27

我聞如是：
一時，佛遊舍衛國，在勝林給孤獨園。 ^458c1

爾時，長者給孤獨疾病危篤，於是，長者給孤獨告一使人：
「汝往詣佛，為我稽首禮世尊足，問訊世尊，
聖體康強，安快無病，起居輕便，氣力如常耶？
作如是語：『長者給孤獨稽首佛足，問訊世尊：
「聖體康強，安快無病，起居輕便，氣力如常耶？」』
汝既為我問訊佛已，往詣尊者舍梨子所，
為我稽首禮彼足已，問訊尊者，聖體康強，
安快無病，起居輕便，氣力如常不？
作如是語：『長者給孤獨稽首尊者舍梨子足，
問訊尊者：「聖體康強，安快無病，起居輕便，氣力如常不？」
尊者舍梨子！長者給孤獨疾病極困，今至危篤，
長者給孤獨至心欲見尊者舍梨子，然體至羸乏，無力可來詣尊者舍梨子所。
善哉！尊者舍梨子！
為慈愍故，願往至長者給孤獨家。』」 ^458c2

於是，使人受長者給孤獨教已，往詣佛所，
稽首禮足，却住一面，白曰：「世尊！
長者給孤獨稽首佛足，問訊世尊：『聖體康強，
安快無病，起居輕便，氣力如常耶？』」 ^458c17

爾時，世尊告使人曰：「令長者給孤獨安隱快樂，
令天及人、阿修羅、揵塔惒、羅剎及餘種種身安隱快樂。」 ^458c20

於是，使人聞佛所說，善受善持，稽首佛足，
繞三匝而去，往詣尊者舍梨子所，稽首禮足，
却坐一面，白曰：「尊者舍梨子！
長者給孤獨稽首尊者舍梨子足，問訊尊者：
『聖體康強，安快無病，起居輕便，氣力如常不？』
尊者舍梨子！長者給孤獨疾病極困，今至危篤，
長者給孤獨至心欲見尊者舍梨子，然體至羸乏，無力可來詣尊者舍梨子所。
善哉！尊者舍梨子！
為慈愍故，往詣長者給孤獨家。」 ^458c22

尊者舍梨子即為彼故，默然而受。
於是，使人知尊者舍梨子默然受已，即從坐起，
稽首作禮，繞三匝而去。 ^459a1

尊者舍梨子過夜平旦，著衣持鉢，往詣長者給孤獨家。
長者給孤獨遙見尊者舍梨子來，見已，便欲從床而起。 ^459a4

尊者舍梨子見彼長者欲從床起，便止彼曰：「長者莫起！
長者莫起！更有餘床，我自別坐。」 ^459a6

尊者舍梨子即坐其床，坐已，問曰：「長者所患今復何似，
飲食多少，疾苦轉損，不至增耶？」 ^459a8

長者答曰：「所患至困，飲食不進，疾苦但增而不覺損。」 ^459a10

尊者舍梨子告曰：「長者莫怖！
長者莫怖！所以者何？
若愚癡凡夫成就不信，身壞命終，趣至惡處，生地獄中。
長者今日無有不信，唯有上信，長者因上信故，
或滅苦痛，生極快樂，因上信故，或得斯陀含果，
或阿那含果，長者本已得須陀洹。 ^459a12

「長者莫怖！長者莫怖！
所以者何？若愚癡凡夫因惡戒故，身壞命終，
趣至惡處，生地獄中。
長者無有惡戒，唯有善戒，長者因善戒故，
或滅苦痛，生極快樂，因善戒故，或得斯陀含果，
或阿那含果，長者本已得須陀洹。 ^459a17

「長者莫怖！長者莫怖！
所以者何？若愚癡凡夫因不多聞，身壞命終，
趣至惡處，生地獄中。
長者無不多聞，唯有多聞，長者因多聞故，
或滅苦痛，生極快樂，因多聞故，或得斯陀含果，
或阿那含果，長者本已得須陀洹。 ^459a22

「長者莫怖！長者莫怖！
所以者何？若愚癡凡夫因慳貪故，身壞命終，
趣至惡處，生地獄中。
長者無有慳貪，唯有惠施，長者因惠施故，
或滅苦痛，生極快樂，因惠施故，或得斯陀含果，
或阿那含果，長者本已得須陀洹。 ^459a27

「長者莫怖！長者莫怖！
所以者何？若愚癡凡夫因惡慧故，身壞命終，
趣至惡處，生地獄中。
長者無有惡慧，唯有善慧，長者因善慧故，
或滅苦痛，生極快樂，因善慧故，或得斯陀含果，
或阿那含果，長者本已得須陀洹。 ^459b3

「長者莫怖！長者莫怖！
所以者何？若愚癡凡夫因邪見故，身壞命終，
趣至惡處，生地獄中。
長者無有邪見，唯有正見，長者因正見故，
或滅苦痛，生極快樂，因正見故，或得斯陀含果，
或阿那含果，長者本已得須陀洹。 ^459b8

「長者莫怖！長者莫怖！
所以者何？若愚癡凡夫因邪志故，身壞命終，
趣至惡處，生地獄中。
長者無有邪志，唯有正志，長者因正志故，
或滅苦痛，生極快樂，因正志故，或得斯陀含果，
或阿那含果，長者本已得須陀洹。 ^459b14

「長者莫怖！長者莫怖！
所以者何？若愚癡凡夫因邪解故，身壞命終，
趣至惡處，生地獄中。
長者無有邪解，唯有正解，長者因正解故，
或滅苦痛，生極快樂，因正解故，或得斯陀含果，
或阿那含果，長者本已得須陀洹。 ^459b19

「長者莫怖！長者莫怖！
所以者何？若愚癡凡夫因邪脫故，身壞命終，
趣至惡處，生地獄中。
長者無有邪脫，唯有正脫，長者因正脫故，
或滅苦痛，生極快樂，因正脫故，或得斯陀含果，
或阿那含果，長者本已得須陀洹。 ^459b24

「長者莫怖！長者莫怖！
所以者何？若愚癡凡夫因邪智故，身壞命終，
趣至惡處，生地獄中。
長者無有邪智，唯有正智，長者因正智故，
或滅苦痛，生極快樂，因正智故，或得斯陀含果，
或阿那含果，長者本已得須陀洹。」 ^459b29

於是，長者病即得差，平復如故，從臥起坐，
歎尊者舍梨子曰：「善哉！
善哉！為病說法。甚奇！
甚特！尊者舍梨子！
我聞教化病法，苦痛即滅，生極快樂。
尊者舍梨子！我今病差，平復如故。
尊者舍梨子！我往昔時，少有所為，至王舍城寄宿一長者家。
時，彼長者明當飯佛及比丘眾。
時，彼長者過夜向曉，教勅兒孫、奴使、眷屬：
『汝等早起，當共嚴辦。』
彼各受教，共設廚宰，供辦餚饌、種種腆美，
長者躬自敷置高座，無量嚴飾。 ^459c5

「尊者舍梨子！我既見已，便作是念：『今此長者為婚姻事，
為迎婦節會，為請國王，為呼大臣，為作齋會施設大施耶？』
尊者舍梨子！我既念已，便問長者：『汝為婚姻事，
為迎婦節會，為請國王，為呼大臣，為作齋會施設大施耶？』
時，彼長者而答我曰：『吾無婚姻事，亦不迎婦，
不為節會，不請國王及呼大臣，但為齋會施設大施，明當飯佛及比丘眾。』 ^459c14

「尊者舍梨子！我未曾聞佛名，聞已舉身毛竪，
即復問曰：『長者說佛，何名為佛？』
時，彼長者而答我曰：『君不聞乎？
有釋種子捨釋宗族，剃除鬚髮，著袈裟衣，
至信、捨家、無家、學道，得無上等正覺，是名為佛。』
我復問曰：『長者說眾，何名為眾？』
時，彼長者復答我曰：『有若干姓異名異族，
剃除鬚髮，著袈裟衣，至信、捨家、無家，從佛學道，
是名為眾，此佛及眾，吾之所請。』
尊者舍梨子！我即復問彼長者曰：『世尊於今為在何處？
我欲往見。』時，彼長者復答我曰：『世尊今在此王舍城竹林加蘭哆園，
欲往隨意。』 ^459c22

「尊者舍梨子！我作是念：『若速曉者，疾往見佛。』
尊者舍梨子！我時至心欲往見佛，即於其夜生晝明想，
便從長者家出，往至城息門。
是時，城息門中有二直士，一直初夜，外客使入，
不令有礙，一直後夜，若客使出，亦不作礙。
尊者舍梨子！我復作是念：『夜尚未曉。』
所以者何？城息門中有二直士，一直初夜，
外客使入，不令有礙，一直後夜，若客使出，亦不作礙。
尊者舍梨子！出城息門，出外不久，明滅還暗。
尊者舍梨子！我便恐怖，舉身毛竪，莫令人、非人來觸嬈我。 ^460a4

「時，城息門而有一天，從王舍城至竹林加蘭哆園，
光明普照，來語我言：『長者莫怖！
長者莫怖！所以者何？
我本前世是汝朋友，名密器，年少極相愛念。
長者！我本昔時往詣尊者大目乾連所，
稽首禮足，却坐一面，尊者大目乾連為我說法，
勸發渴仰，成就歡喜，無量方便為我說法，
勸發渴仰，成就歡喜已，賜三自歸，見授五戒。
長者！我因三歸，受持五戒，身壞命終，生四天王天，住此城息門中。
長者速去，長者速去，去實勝住。』
彼天勸我而說頌曰：
　　「『得馬百臣女，車百滿珍寶，
　　往詣佛一步，不當十六分。
　　白象百最上，金銀鞍勒被，
　　往詣佛一步，不當十六分。
　　女百色端正，瓔珞花嚴身，
　　往詣佛一步，不當十六分。
　　轉輪王所敬，玉女寶第一，
　　往詣佛一步，不當十六分。』 ^460a15

「天說頌已，而復勸曰：『長者速去！
長者速去！去實勝住。』
尊者舍梨子！我復作是念：『佛尊祐德，法及比丘眾亦尊祐德。
所以者何？乃至於天，亦欲使見。』 ^460b5

「尊者舍梨子！我因此光明往至竹林加蘭哆園。
爾時，世尊夜其向旦，從禪室出，露地經行而待於我。
尊者舍梨子！我遙見佛端正姝好，猶星中月，
光耀暐曄，晃若金山，相好具足，威神巍巍，
諸根寂定，無有蔽礙，成就調御，息心靜默。
見已歡喜，前詣佛所，接足作禮，隨佛經行，
以長者法說頌問訊：
　　「『世尊寐安隱，至竟眠快耶？
　　如梵志滅度，以不染於欲。
　　捨離一切願，逮得至安隱，
　　心除無煩熱，自樂歡喜眠。』 ^460b8

「於是，世尊即便往至經行道頭，敷尼師檀，結加趺坐。
尊者舍梨子！我禮佛足，却坐一面，世尊為我說法，
勸發渴仰，成就歡喜，無量方便為我說法，
勸發渴仰，成就歡喜已。
如諸佛法，先說端正法，聞者歡悅，謂，說施、
說戒、說生天法，毀呰欲為災患，生死為穢，稱歎無欲為妙道品白淨。
世尊為我說如是法已，佛知我有歡喜心、
具足心、柔軟心、堪耐心、昇上心、一向心、
無疑心、無蓋心，有能有力，堪受正法，謂如諸佛所說正要，
世尊即為我說苦、習、滅、道。
尊者舍梨子！我即於坐中見四聖諦苦、
習、滅、道，猶如白素易染為色，我亦如是，
即於坐中見四聖諦苦、習、滅、道。 ^460b19

「尊者舍梨子！我已見法得法，覺白淨法，
斷疑度惑，更無餘尊，不復從他，無有猶豫，
已住果證，於世尊法得無所畏，即從坐起，
為佛作禮：『世尊！我今自歸於佛、法及比丘眾，
唯願世尊受我為優婆塞，從今日始，終身自歸，乃至命盡。』
尊者舍梨子！我即叉手白曰：『世尊！
願受我請，於舍衛國而受夏坐及比丘眾。』
時，佛問我：『汝名何等？
舍衛國人呼汝云何？』
我即答曰：『我名須達哆，以我供給諸孤獨者，是故舍衛國人呼我為給孤獨。』
爾時，世尊復問我曰：『舍衛國中有房舍未？』
我復答曰：『舍衛國中無有房舍。』
爾時，世尊而告我曰：『長者當知！
若有房舍，比丘可得往來，可得住止。』
我復白曰：『唯然。世尊！
我當如是為起房舍，比丘可得往來，於舍衛國可得住止，唯願世尊差一佐助。』
爾時，世尊即差尊者舍梨子，遣尊者舍梨子令見佐助。 ^460c3

「我於爾時聞佛所說，善受善持，即從坐起，
為佛作禮，繞三匝而去。
於王舍城所作已訖，與尊者舍梨子俱往至舍衛國，
不入舍衛城亦不歸家，便於城外周遍行地，
為於何處往來極好，晝不喧閙，夜則寂靜，
無有蚊虻，亦無蠅蚤，不寒不熱，可立房舍施佛及眾。
尊者舍梨子！我時唯見童子勝園往來極好，
晝不喧閙，夜則寂靜，無有蚊虻，亦無蠅蚤，不寒不熱。
我見此已，便作是念：『唯此處好，可立房舍施佛及眾。』 ^460c20

「尊者舍梨子！我於爾時入舍衛國，竟不還家，
便先往詣童子勝所，白曰：『童子！
可賣此園持與我耶？』
爾時，童子便語我曰：『長者當知，吾不賣園。』
如是，再三白曰：『童子！
可賣此園持與我耶？』
爾時，童子亦復再三而語我曰：『吾不賣園，至億億布滿。』
我即白曰：『童子今已決斷價數，但當取錢。』
尊者舍梨子！我與童子或言斷價，或言不斷，
大共訜訟，即便俱往至舍衛國大決斷處判論此事。
時，舍衛國大決斷人語童子勝曰：『童子已自決斷價數，但當取錢。』 ^461a1

「尊者舍梨子！我即入舍衛國，還家取錢，
以象馬車舉負輦載，出億億布地，少處未遍。
尊者舍梨子！我作是念：『當取何藏，不大不小，可此餘處持來布滿？』
時，童子勝便語我曰：『長者若悔，錢自相歸，園地還吾。』
我語童子：『實不悔也。』
但自思念：『當取何藏，不大不小，可此餘處持來滿耳？』
時，童子勝便作是念：『佛必大尊，有大德祐，
法及比丘眾亦必大尊，有大德祐。
所以者何？乃令長者施設大施，輕財乃爾。
吾今寧可即於此處造立門屋施佛及眾。』
時，童子勝便語我曰：『長者且止！
莫復出錢布此處也，吾於此處造立門屋施佛及眾。』
尊者舍梨子！我為慈愍故，即以此處與童子勝。 ^461a11

「尊者舍梨子！我即於此夏起十六大屋、六十拘絺。
尊者舍梨子時見佐助，然尊者舍梨子說教化病法，甚奇！
甚特！我聞此教化病法已，極重疾苦即得除愈，生極快樂。
尊者舍梨子！我今無病，極得安隱，願尊者舍梨子於此飯食。」
時，尊者舍梨子默然受請。 ^461a25

於是長者知尊者舍梨子默然受已，即從坐起，
自行澡水，以極美淨妙種種豐饒食噉含消，
手自斟酌，令得充滿，食訖，舉器行澡水竟，
敷一小床，別坐聽法。
長者坐已，尊者舍梨子為彼說法，勸發渴仰，
成就歡喜，無量方便為彼說法，勸發渴仰，
成就歡喜已，從坐起去。 ^461b1

是時，世尊無量大眾前後圍繞而為說法，
世尊遙見尊者舍梨子來，告諸比丘：「舍梨子比丘聰慧、
速慧、捷慧、利慧、廣慧、深慧、出要慧、明達慧、
辯才慧，舍梨子比丘成就實慧。
所以者何？我所略說四種須陀洹，舍梨子比丘為長者給孤獨十種廣說來。」 ^461b8

佛說如是。彼諸比丘聞佛所說，歡喜奉行。 ^461b13

教化病經第八竟〔三千八百九十八字〕
中阿含經卷第六〔八千九百六十九字〕
〔初一日誦〕
 ^461b15
