大智度論釋幻人無作品第十一〔卷第四十四〕
author:: 龍樹菩薩造
translator:: 後秦龜茲國鳩摩羅什奉　詔譯
pin:: 
#  11 幻人無作品

【經】
爾時，慧命須菩提白佛言：「世尊！
若當有人問言：『幻人學般若波羅蜜，當得薩婆若不？
幻人學禪波羅蜜、毘梨耶波羅蜜、羼提波羅蜜、
尸羅波羅蜜、檀波羅蜜，學四念處乃至十八不共法及一切種智，
得薩婆若不？』我當云何答？」 ^375c7

佛告須菩提：「我還問汝，隨汝意答我。
須菩提！於汝意云何？
色與幻有異不？受、想、行、識與幻有異不？」 ^375c13

須菩提言：「不也！世尊！」
佛言：「於汝意云何？
眼與幻有異不？乃至意與幻有異不？
色乃至法，與幻有異不？
眼界乃至意識界與幻有異不？
眼觸乃至意觸、眼觸因緣生受乃至意觸因緣生受與幻有異不？」 ^375c15

須菩提言：「不也！世尊！」 ^375c19

「於汝意云何？四念處與幻有異不？
乃至八聖道分與幻有異不？」 ^375c20

「不也！世尊！」
「於汝意云何？空、無相、無作與幻有異不？」 ^375c21

「不也！世尊！」
「須菩提！於汝意云何？
檀波羅蜜與幻有異不？
乃至十八不共法與幻有異不？」 ^375c22

「不也！世尊！」
「須菩提！於汝意云何？
阿耨多羅三藐三菩提與幻有異不？」 ^375c24

「不也！世尊！何以故？
色不異幻，幻不異色，色即是幻，幻即是色。
世尊！受想行識不異幻，幻不異受想行識，
識即是幻，幻即是識。
世尊！眼不異幻，幻不異眼，眼即是幻，幻即是眼。
眼觸因緣生受乃至意觸因緣生受亦如是。
世尊！四念處不異幻，幻不異四念處，四念處即是幻，
幻即是四念處；乃至阿耨多羅三藐三菩提不異幻，
幻不異阿耨多羅三藐三菩提，阿耨多羅三藐三菩提即是幻，
幻即是阿耨多羅三藐三菩提。」 ^375c26

佛告須菩提：「於汝意云何？
幻有垢有淨不！」 ^376a6

「不也！世尊！」
「須菩提！於汝意云何？
幻有生有滅不？」 ^376a7

「不也！世尊！」
「若法不生不滅，是法能學般若波羅蜜，當得薩婆若不？」 ^376a8

「不也！世尊！」 ^376a9

「於汝意云何？五受陰假名是菩薩不？」
「如是！世尊！」 ^376a10

「於汝意云何？五受陰假名有生滅、垢淨不？」 ^376a11

「不也！世尊！」
「於汝意云何？若法但有名字，非身非身業，
非口非口業，非意非意業；不生不滅，不垢不淨；
如是法能學般若波羅蜜，得薩婆若不？」 ^376a12

「不也！世尊！」
「菩薩摩訶薩若能如是學般若波羅蜜，
當得薩婆若，以無所得故。」 ^376a15

須菩提白佛言：「世尊！
菩薩摩訶薩應如是學般若波羅蜜，得阿耨多羅三藐三菩提，
如幻人學。何以故？
世尊！當知五陰即是幻人，幻人即是五陰。」 ^376a16

佛告須菩提：「於汝意云何？
是五陰學般若波羅蜜，當得薩婆若不？」 ^376a20

「不也！世尊！何以故？
是五陰性無所有，無所有性亦不可得。」 ^376a21

佛告須菩提：「於汝意云何？
如夢五陰學般若波羅蜜，當得薩婆若不？」 ^376a23

「不也！世尊！何以故？
夢性無所有，無所有性亦不可得。」 ^376a24

「於汝意云何？如響、如影、如焰、如化五眾學般若波羅蜜，當得薩婆若不？」 ^376a25

「不也！世尊！何以故？
響、影、焰、化性無所有，無所有性亦不可得。
六情亦如是。世尊！
識即是六情，六情即是五眾。
是法皆內空故不可得，乃至無法有法空故不可得。」 ^376a27

【論】
問曰：
須菩提何以故以是事問佛？
若人問：「幻人學般若波羅蜜得作佛不？」
應答言：「不得。」幻人虛誑，無有本末。
是事易答，何以故問佛？ ^376b2

答曰：
上品佛答舍利弗甚深空義，須菩提作是念：「諸法一相無分別。
若爾者，幻人及實菩薩無異。
而菩薩行諸功德得作佛；幻人無實，但誑人眼，不能作佛。」 ^376b5

問曰：
幻人不能行功德，以無心識，云何言行？ ^376b9

答曰：
雖實不行，人見似行，故名為行。
如幻人以飲食、財物、七寶布施，出家持戒、
忍辱、精進、坐禪、說法等，無智人謂是為行，不知是幻。 ^376b10

須菩提作是念：「若如佛說『諸法一相無所有，
但是虛誑』，幻人及實菩薩乃至佛等無有異。
如幻人亦幻作佛，行六波羅蜜，降魔兵，
坐道場，成佛道，放光明，說法度人；實菩薩行實道，
得作佛，度眾生，有何差別？」 ^376b13

佛言：「我還問汝，隨汝意答我。」 ^376b18

問曰：
佛何以不直答，而還問令隨意答？
答曰： ^376b19

須菩提以空智慧，觀三界五眾皆空，心生厭離；
諸煩惱習故，雖能總相知諸佛法空，猶有所貴，
不能觀佛法如幻無所有，以是故方喻說。
如汝以五眾空為證，諸佛法亦爾；汝觀世間五眾為空，我觀佛法亦爾。 ^376b20

是故問須菩提：「於汝意云何？
色與幻有異不？幻與色有異不？
乃至受、想、行、識亦如是。」
若異者汝應問，若不異不應作是問。 ^376b25

須菩提言：「不異。」
問曰：
若色不異幻可爾，幻人有色故，云何言受、
想、行、識如幻不異？ ^376b28

答曰：
幻人有喜、樂、憂、苦相，無智人見，謂為有受、
想、行、識。 ^376c1

復次，佛譬喻欲令人知五受眾虛誑如幻；
五受眾雖與幻無異，佛欲令解故，為作譬喻。
眾生謂幻是虛誑；五受眾雖有，與幻無異。
是故須菩提一心籌量，知「五眾與幻無異」。
所以者何？如幻人色誑肉眼，能令生憂、
喜、苦、樂；五受眾亦能誑慧眼，令生貪欲、瞋惱諸煩惱等。
如幻，因少許呪術、物事、語言為本，能現種種事，
城郭、廬觀等；五受眾亦以先世少許無明術因緣，
有諸行、識、名色等種種，以是故說不異。 ^376c2

如人見幻事生著心，廢其生業，幻滅時生悔；
五受眾亦如是，先業因緣幻生今五眾，
受五欲、生貪瞋，無常壞時，心乃生悔：「我云何著是幻五眾，失諸法實相？」 ^376c11

佛問，須菩提樂說門故答言：「幻與色不異。」 ^376c15

若不異，是色法即是空，入不生不滅法中；
法若不生不滅，云何行般若波羅蜜得作佛？ ^376c16

須菩提作是念：「若爾者，菩薩何以故種種行道，求阿耨多羅三藐三菩提？」 ^376c18

佛知其念，即答：「五眾虛誑，但以假名故，號為菩薩。
是假名中，無業、無業因緣，無心、無心數法，
無垢、無淨，畢竟空故。」 ^376c20

佛言：「菩薩應如幻人行般若波羅蜜，五眾即是幻人無異，
從先世業因緣、幻業出故。
是五眾亦不能得成就佛。
何以故？性無所有故。」
餘夢、化、影、響等亦如是。 ^376c22

問曰：
何以故說「識即是六情，六情即是五眾」？ ^376c26

答曰：
是識，十二因緣中第三事，是中亦有色，
亦有心數法，未熟故受識名，從識生六入，是二時俱有五眾。
色成故名五情，名成故名意情；六情不離五眾，以是故說識即是六情。 ^376c27

問曰：
若爾者，十二因緣中處處皆有五眾，何以但說六情有五眾？ ^377a2

答曰：
是識今身之本，眾生於現在法中多錯；
名色未熟，未有所能故不說；六情受苦樂，能生罪福故說。
其餘十一因緣，故說五眾。 ^377a4

復次，佛知五百歲後，學者分別諸法相各異，
離色法說識，離識法說色；欲破是諸見，
令入畢竟空故，識中雖無五情，而說「識即是六情」；
六情中雖不具五眾，而說「六情即是五眾」。 ^377a7

復次，先世但有心住六情，作種種憶想分別故，
生今世六情、五眾身；從今世身起種種結使，
造後世六情、五眾；如是等展轉。
是故說「識即是六情，六情即是五眾」。 ^377a11

是法內空中不可得，乃至無法有法空中不可得。 ^377a15

【經】
須菩提白佛言：「世尊！
新發大乘意菩薩聞說般若波羅蜜，將無驚、
怖、畏？」 ^377a17

佛告須菩提：「若新發大乘意菩薩於般若波羅蜜無方便，
亦不得善知識，是菩薩或驚、或怖、或畏。」 ^377a18

須菩提白佛言：「世尊！
何等是方便？菩薩行是方便，不驚、不畏、不怖？」 ^377a20

佛告須菩提：「有菩薩摩訶薩行般若波羅蜜，
應薩婆若心，觀色無常相，是亦不可得；
觀受、想、行、識無常相，是亦不可得。
須菩提！是名菩薩摩訶薩行般若波羅蜜中方便。 ^377a22

「復次，須菩提！菩薩摩訶薩應薩婆若心，
觀色苦相，是亦不可得，受、想、行、識亦如是；
應薩婆若心，觀色無我相，是亦不可得，
受、想、行、識亦如是。 ^377a26

「復次，須菩提！菩薩摩訶薩應薩婆若心，
觀色空相，是亦不可得；受、想、行、識亦如是。
觀色無相相，是亦不可得；受、想、行、識亦如是。
觀色無作相，是亦不可得；受、想、行、識亦如是。
觀色寂滅相，是亦不可得，乃至識亦如是。
觀色離相，是亦不可得，乃至識亦如是。
是名菩薩摩訶薩行般若波羅蜜中方便。 ^377a29

「復次，須菩提！菩薩摩訶薩行般若波羅蜜，
觀色無常相，是亦不可得；觀色苦相、無我相、
空相、無相相、無作相、寂滅相、離相，是亦不可得。
受、想、行、識亦如是。
是時菩薩作是念：『我當為一切眾生說是無常法，
是亦不可得；當為一切眾生說苦相、無我相、
空相、無相相、無作相、寂滅相、離相，是亦不可得。』
是名菩薩摩訶薩檀波羅蜜。 ^377b6

「復次，須菩提！菩薩摩訶薩不以聲聞、辟支佛心，
觀色無常亦不可得；不以聲聞、辟支佛心，
觀識無常亦不可得；不以聲聞、辟支佛心，
觀色苦、無我、空、無相、無作、寂滅、離，亦不可得；
受、想、行、識亦如是。
是名菩薩摩訶薩尸羅波羅蜜。 ^377b14

「復次，須菩提！菩薩摩訶薩行般若波羅蜜，
是諸法無常相，乃至離想，忍欲樂，是名菩薩摩訶薩羼提波羅蜜。 ^377b19

「復次，須菩提！菩薩摩訶薩行般若波羅蜜，
應薩婆若心，觀色無常相亦不可得，乃至離相亦不可得；
受、想、行、識亦如是。
應薩婆若心，不捨不息，是名菩薩摩訶薩毘梨耶波羅蜜。 ^377b21

「復次，須菩提！菩薩摩訶薩行般若波羅蜜，
不起聲聞辟支佛意及餘不善心，是名菩薩摩訶薩禪波羅蜜。 ^377b25

「復次，須菩提！菩薩摩訶薩行般若波羅蜜，
如是思惟：『不以空色故色空，色即是空，
空即是色；受、想、行、識亦如是。
不以空眼故眼空，眼即是空，空即是眼；
乃至意觸因緣生受，不以空受故受空，
受即是空，空即是受。
不以空四念處故四念處空，四念處即是空，
空即是四念處；乃至不以空十八不共法故十八不共法空，
十八不共法即是空，空即是十八不共法。』
如是，須菩提！菩薩摩訶薩行般若波羅蜜，
不驚、不畏、不怖。」 ^377b27

須菩提白佛言：「世尊！
何等是菩薩摩訶薩善知識守護故，聞說是般若波羅蜜，
不驚、不畏、不怖？」 ^377c8

佛告須菩提：「菩薩摩訶薩善知識者，說色無常亦不可得，
持是善根，不向聲聞、辟支佛道，但向一切智，
是名菩薩摩訶薩善知識；說受、想、行、識無常亦不可得，
持是善根，不向聲聞、辟支佛道，但向一切智，是名菩薩摩訶薩善知識。
須菩提！菩薩摩訶薩復有善知識，說色苦亦不可得，
說受、想、行、識苦亦不可得；說色無我亦不可得，
受、想、行、識無我亦不可得；說色空、無相、
無作、寂滅、離亦不可得，受想行識空、無相、
無作，寂滅、離亦不可得；持是善根，不向聲聞、
辟支佛道，但向一切智。
須菩提！是名菩薩摩訶薩善知識。
須菩提！菩薩摩訶薩復有善知識，說眼無常乃至離亦不可得；
乃至意觸因緣生受，說無常乃至離亦不可得；
持是善根，不向聲聞、辟支佛道，但向一切智，是名菩薩摩訶薩善知識。
須菩提！菩薩摩訶薩復有善知識，說修四念處法乃至離亦不可得；
持是善根，不向聲聞、辟支佛道，但向一切智。
須菩提！是名菩薩摩訶薩善知識。
乃至說修十八不共法，修一切智亦不可得；
持是善根，不向聲聞、辟支佛道，但向一切智，是名菩薩摩訶薩善知識。」 ^377c10

【論】
問曰： ^378a2

須菩提何以生此疑，問佛言「新發意菩薩聞是將無恐怖」？ ^378a3

答曰：
聞無有菩薩行般若波羅蜜者，但空五眾法亦不能行般若波羅蜜，
以是故生疑：「誰當行般若波羅蜜？」
是故問佛。 ^378a4

佛言：若菩薩內外因緣不具足，當有恐怖。
內因緣者，無正憶念，無利智慧，於眾生中無深悲心，內無如是等方便。
外因緣者，不生中國土，不得聞般若波羅蜜，
不得善知識能斷疑者，無如是等外因緣。
內外因緣不和合故，生驚、怖、畏。 ^378a7

今須菩提問是方便，佛答：「一切種智相應心觀諸法，亦不得諸法。」 ^378a12

問曰：
方便有觀色無常等種種相故不怖畏，
今何以但說「薩婆若相應心觀諸法故，不恐不怖」？ ^378a14

答曰：
菩薩先來但觀諸法空，心麁故生著；今憶想分別觀，
如佛意：「於眾生中起大悲，不著一切法，
於智慧無所礙，但欲度眾生。
以無常、空等種種觀諸法，亦不得是法。」 ^378a16

如是觀諸法已，作是念：「我以是法度眾生，令離顛倒。」
以是故心不著，不見定實有一法；譬如藥師和合諸藥，
冷病者與熱藥，於熱病中為非藥。 ^378a20

二施中法施大故，是名檀波羅蜜。
五波羅蜜亦如是隨義分別。 ^378a24

復次，菩薩方便者，非十八空故令色空。
何以故？不以是空相強令空故，色即是空；
是色從本已來常自空，色相空故，空即是色；乃至諸佛法亦如是。 ^378a25

善知識者，教人令以是智慧迴向阿耨多羅三藐三菩提。
菩薩先知無常、空等諸觀，今惟說「迴向」為異。 ^378a28

【經】
須菩提白佛言：「世尊！
云何菩薩摩訶薩行般若波羅蜜無方便、
隨惡知識，聞說是般若波羅蜜驚、怖、畏？」 ^378b3

佛告須菩提：「菩薩摩訶薩離一切智心，
修般若波羅蜜，得是般若波羅蜜，念是般若波羅蜜；
禪波羅蜜、毘梨耶波羅蜜、羼提波羅蜜、
尸羅波羅蜜、檀波羅蜜，皆得、皆念。 ^378b5

「復次，須菩提！菩薩摩訶薩離薩婆若心，
觀色內空乃至無法有法空，觀受、想、行、
識內空乃至無法有法空；觀眼內空乃至無法有法空，
乃至觀意觸因緣生受內空乃至無法有法空；
於諸法空有所念、有所得。 ^378b9

「復次，須菩提！菩薩摩訶薩行般若波羅蜜，
離薩婆若心，修四念處，亦念、亦得；乃至修十八不共法，
亦念、亦得。如是，須菩提！
菩薩摩訶薩行般若波羅蜜，以無方便故，
聞是般若波羅蜜，驚、怖、畏。」 ^378b13

須菩提白佛言：「世尊！
云何菩薩摩訶薩隨惡知識，聞般若波羅蜜驚、
怖、畏。」 ^378b18

佛告須菩提：「菩薩摩訶薩惡知識教離般若波羅蜜，
離禪波羅蜜、毘梨耶波羅蜜、羼提波羅蜜、
尸羅波羅蜜、檀波羅蜜。
須菩提！是名菩薩摩訶薩惡知識。
須菩提！菩薩摩訶薩復有惡知識，不說魔事、
不說魔罪，不作是言：『惡魔作佛形像來教菩薩離六波羅蜜，
語菩薩言：「善男子！
用修般若波羅蜜為？
用修禪波羅蜜、毘梨耶波羅蜜、羼提波羅蜜、
尸羅波羅蜜、檀波羅蜜為？」』
當知是菩薩摩訶薩惡知識。 ^378b19

「復次，須菩提！惡魔復作佛形像到菩薩所，
為說聲聞經：若修妬路乃至優波提舍，
教詔分別演說如是經；終不為說魔事、
魔罪，當知是菩薩摩訶薩惡知識。 ^378b28

「復次，須菩提！惡魔作佛形像到菩薩所，
作是語：『善男子！汝無真菩薩心，亦非阿毘跋致地，汝亦不能得阿耨多羅三藐三菩提。』
不為說如是魔事、魔罪，當知是菩薩惡知識。 ^378c3

「復次，須菩提！惡魔作佛形像到菩薩所，
語菩薩言：『善男子！
色空，無我、無我所；受、想、行、識空，無我、無我所；
眼空，無我、無我所；乃至意觸因緣生受空，
無我、無我所；檀波羅蜜空，乃至般若波羅蜜空；
四念處空，乃至十八不共法空；汝用阿耨多羅三藐三菩提為？』
如是魔事、魔罪，不說、不教，當知是菩薩惡知識。 ^378c7

「復次，須菩提！惡魔作辟支佛身到菩薩所，
語菩薩言：『善男子！
十方皆空，是中無佛、無菩薩、無聲聞。』
如是魔事、魔罪，不說、不教，當知是菩薩摩訶薩惡知識。 ^378c13

「復次，須菩提！惡魔作和尚、阿闍梨身到菩薩所，
教離菩薩道，教離一切種智；教離四念處乃至八聖道分；
教離檀波羅蜜，乃至教離十八不共法；
教入空、無相、無作；作是言：『善男子！
汝修念是諸法，得聲聞證，用阿耨多羅三藐三菩提為？』
如是魔事、魔罪，不說、不教，當知是菩薩惡知識。 ^378c17

「復次，須菩提！惡魔作父母形像到菩薩所，
語菩薩言：『子！汝為須陀洹果證故勤精進，
乃至阿羅漢果證故勤精進，汝用阿耨多羅三藐三菩提為？
求阿耨多羅三藐三菩提，當受無量阿僧祇劫生死，
截手截腳，受諸苦痛！』
如是魔事、魔罪，不說、不教，當知是菩薩惡知識。 ^378c23

「復次，須菩提！惡魔作比丘形像到菩薩所，
語菩薩言：『眼無常可得法，乃至意無常可得法；
眼苦，眼無我，眼空、無相、無作、寂滅、離，說可得法，乃至意亦如是。
用有所得法，說四念處；乃至用有所得法，說佛十八不共法。』
須菩提！如是魔事、魔罪，不教、不說，當知是菩薩惡知識。
知已，當遠離之！」 ^378c29

【論】
釋曰：
先略說無方便，今欲廣說無方便，所謂離一切種智相應心行般若波羅蜜，
取是般若波羅蜜定相；五波羅蜜乃至諸佛法亦如是。
是自無方便。又得惡知識教故。 ^379a7

復次，惡知識，大失利益，種種壞人，是大惡因緣故，佛更種種因緣說惡知識相。
惡知識者，教人遠離六波羅蜜。
或不信罪福報故，教遠離。
或著般若波羅蜜故，言：「諸法畢竟空，汝何所行？」
或讚歎小乘：「汝但自免老、病、死苦，眾生何豫汝事？」
如是等種種因緣教令遠離，是名惡知識。 ^379a11

復次，惡知識者，不教弟子令覺知魔是佛賊。
魔者欲界主，有大力勢，常憎行道者。
佛威力大故，魔無所能，但能壞小菩薩。
乃至作佛形像來壞菩薩行六波羅蜜。
或讚歎、開解、論說隨聲聞所應學經法。
或作佛身來語之言：「汝不任得佛。」
或說：「眼等一切諸法空，何用是阿耨多羅三藐三菩提為？」
或作辟支佛身，或說：「十方世界中三乘人空，
求佛道者，但有空名，汝云何欲作佛？」
或教令遠離菩薩三十七品，令入聲聞三解脫門中：
「汝入是三門實際作證，得盡眾苦；汝勤精進，
汝為得四果故，何用阿耨多羅三藐三菩提為？」
或作和尚、阿闍梨、父母來，教令遠離佛道：
「空當受是截手、腳、耳、鼻等以與求者。
若不與，則破求佛意；若與，則受是辛苦。」
或時作阿羅漢比丘被服來，為說：「眼是定無常相、
苦空無我相無作、寂滅、離，乃至諸佛法亦如是。」
用有所得、取相憶念分別說。
如是等種種無量魔事，不教令覺知，是為惡知識。 ^379a17

「遠離」者，以其無利益。
如軟語賊，轉來親近，近則害人，惡知識復過於是！
所以者何？是賊但能害今世一身，惡知識則世世害人；
賊但能害命、奪財，惡知識則害慧念命根，奪佛法無量寶。
知已，急當身、心遠離。
pin:: 
#  12 句義品
大智度論釋句義品第十二 ^379b7

【經】
爾時，須菩提白佛言：「世尊！
云何為菩薩句義？」 ^379b14

佛告須菩提：「無句義是菩薩句義。
何以故？阿耨多羅三藐三菩提中無有義處，
亦無我；以是故，無句義是菩薩句義。 ^379b15

「須菩提！譬如鳥飛虛空無有足跡，菩薩句義無所有亦如是。
須菩提！譬如夢中所見無處所，菩薩句義無所有亦如是。
須菩提！譬如幻無有實義，如焰、如響、如影、
如佛所化無有實義，菩薩句義無所有亦如是。 ^379b17

「須菩提！譬如如、法性、法相、法位、實際無有義，菩薩句義無所有亦如是。 ^379b22

「須菩提！譬如幻人色無有義，幻人受、想、
行、識無有義；菩薩摩訶薩行般若波羅蜜時，菩薩句義無所有亦如是。
須菩提！如幻人眼無有義乃至意無有義。
須菩提！如幻人色無有義乃至法無有義，
眼觸乃至意觸因緣生受無有義；菩薩摩訶薩行般若波羅蜜時，
菩薩句義無所有亦如是。
須菩提！如幻人行內空時無有義，乃至行無法有法空無有義；
菩薩摩訶薩行般若波羅蜜時，菩薩句義無所有亦如是。
須菩提！如幻人行四念處乃至十八不共法無有義；
菩薩摩訶薩行般若波羅蜜時，菩薩句義無所有亦如是。 ^379b23

「須菩提！如多陀阿伽度、阿羅訶、三藐三佛陀色無有義，
是色無有故；菩薩摩訶薩行般若波羅蜜時，菩薩句義無所有亦如是。
須菩提！如多陀阿伽度、阿羅訶、三藐三佛陀受、
想、行、識無有義，是識無有故；菩薩摩訶薩行般若波羅蜜時，
菩薩句義無所有亦如是。
須菩提！如佛眼無處所乃至意無處所，
色乃至法無處所，眼觸乃至意觸因緣生受無處所；
菩薩摩訶薩行般若波羅蜜時，菩薩句義無所有亦如是。
須菩提！如佛內空無處所，乃至無法有法空無處所；
菩薩摩訶薩行般若波羅蜜時，菩薩句義無所有亦如是。
須菩提！如佛四念處無處所，乃至十八不共法無處所；
菩薩摩訶薩行般若波羅蜜時，菩薩句義無所有亦如是。 ^379c6

「須菩提！如有為性中無無為性義，無為性中無有為性義；
菩薩摩訶薩行般若波羅蜜時，菩薩句義無所有亦如是。 ^379c20

「須菩提！如不生不滅義無處所；菩薩摩訶薩行般若波羅蜜時，
菩薩句義無所有亦如是。
須菩提！如不作、不出、不得、不垢、不淨無處所，菩薩句義無所有亦如是。」 ^379c23

須菩提白佛言：「何法不生、不滅故無處所？
何法不作、不出、不得、不垢、不淨故無處所？」 ^379c27

佛告須菩提：「色不生不滅故無處所，受、
想、行、識不生不滅故無處所，乃至不垢不淨亦如是。
入、界不生不滅故無處所，乃至不垢不淨亦如是。
四念處不生不滅故無處所，乃至不垢不淨亦如是。
乃至十八不共法不生不滅故無處所，乃至不垢不淨亦如是。
須菩提！菩薩摩訶薩行般若波羅蜜時，菩薩句義無所有亦如是。 ^379c28

「須菩提！如四念處淨義畢竟不可得；須菩提！
菩薩摩訶薩行般若波羅蜜時，菩薩句義無所有亦如是。
須菩提！如四正懃，乃至十八不共法淨義畢竟不可得；
菩薩摩訶薩行般若波羅蜜時，菩薩句義無所有亦如是。 ^380a7

「須菩提！如淨中我不可得，我無所有故；
乃至淨中知者、見者不可得，知、見無所有故。
須菩提！菩薩摩訶薩行般若波羅蜜時，菩薩句義無所有亦如是。 ^380a12

「須菩提！譬如日出時無有黑闇；菩薩摩訶薩行般若波羅蜜時，
菩薩句義無所有亦如是。 ^380a15

「須菩提！譬如劫燒時無一切物；菩薩摩訶薩行般若波羅蜜時，
菩薩句義無所有亦如是。 ^380a17

「須菩提！佛戒中無破戒。
須菩提！菩薩摩訶薩行般若波羅蜜時，菩薩句義無所有亦如是。
須菩提！如佛定中無亂心，佛慧中無有愚癡，
佛解脫中無不解脫，解脫知見中無不解脫知見。
須菩提！菩薩摩訶薩行般若波羅蜜時，菩薩句義無所有亦如是。 ^380a19

「須菩提！譬如佛光中日月光不現，佛光中四天王天、
三十三天、夜磨天、兜率陀天、化樂天、他化自在天、梵眾天乃至阿迦尼吒天光不現。
須菩提！菩薩摩訶薩行般若波羅蜜時，菩薩句義無所有亦如是。 ^380a24

「何以故？是阿耨多羅三藐三菩提、菩薩、
菩薩句義，是一切法皆不合、不散，無色、
無形、無對，一相，所謂無相。
如是，須菩提！菩薩摩訶薩一切法無礙相中應當學，亦應當知！」 ^380a29

【論】
問曰：
上來佛與須菩提種種因緣破菩薩字，
今何以問「菩薩句義」？ ^380b4

答曰： ^380b5

須菩提破菩薩字，佛不破，言：「菩薩字從本已來畢竟空，
但五眾中數假名菩薩，而眾生以假名為實。」
佛言：「假名無實，但從諸法數和合為名。」 ^380b6

復次，諸佛法無量無邊不可思議，須菩提因菩薩字空說般若波羅蜜相；
今欲聞佛說菩薩字義，因是說般若波羅蜜。 ^380b9

復次，應問因緣無量無邊，所謂佛音聲有六十種莊嚴，
能令諸天專聽，何況人！
但音聲令人樂聞，何況說大利益義！
須菩提從佛聞是事，未發意人，當發阿耨多羅三藐三菩提；
發意者，未行六波羅蜜，當令行；行者，不清淨，
當令清淨；清淨行者，當令住阿鞞跋致地，
成就眾生，具足佛法，乃至一生補處。
如是等種種無量因緣利益故，佛以須菩提為問主，語一切十方世界在會眾生。 ^380b11

佛告須菩提：「無句義是菩薩句義；阿耨多羅三藐三菩提無處所，
亦無我無名。」於是中無依止處即是法空，
無我名者，無得道者。 ^380b20

佛謂：「須菩提！若汝知無我、無我所得阿羅漢者，
菩薩亦如是於阿耨多羅三藐三菩提中無我、無我所。
譬如鳥飛虛空無有足跡；菩薩句義亦如是，行諸法虛空中無依止著處。
以是故言無菩薩句義。」 ^380b24

問曰： ^380b28

何等是「菩薩句義」？
答曰：
天竺語法，眾字和合成語，眾語和合成句。
如「菩」為一字，「提」為一字，是二不合則無語；
若和合，名為「菩提」，秦言無上智慧。
「薩埵」，或名眾生，或是大心。
為無上智慧故，出大心，名為「菩提薩埵」。
願欲令眾生行無上道，是名「菩提薩埵」。 ^380b29

復次，此品佛及佛弟子種種因緣說菩薩摩訶薩義。
「菩提」一語，「薩埵」一語，二語和合故名為「義」。
若說名字，語、句皆同一事，無所在。 ^380c6

今須菩提問：「以何定相法為菩薩句義？」 ^380c8

天竺言「波陀」，秦言句。
是波陀有種種義，如後譬喻中說。 ^380c9

問曰：
但以「鳥飛虛空」足明「句義」，何以種種廣說？ ^380c11

答曰：
眾生聽受種種不同，有好義者，有好譬喻者。
譬喻可以解義，因譬喻心則樂著；如人從生端政，
加以嚴飾，益其光榮。 ^380c12

此譬喻中多以譬喻明義，如後所說，所謂如夢、
如影、如響、如佛所化，是事虛誑，如先說；
菩薩義亦如是，但可耳聞，虛誑無實，以是故，菩薩不應自高。 ^380c15

如、法性、法相、實際等句，無有定義。
如幻人無五眾乃至諸佛法。
如佛無五眾乃至一切法。
如有為法中無無為法，如無為法中無有為法。
無為法不生不滅等，諸法中無不生不滅相，亦無異相。
如三十七品無清淨相。
何以故？有人著是三十七品法，即是結使。
如我乃至知者、見者，淨相不可得。 ^380c19

問曰：
我乃至知者、見者等云何淨？ ^380c25

答曰：
種種求覓我相不可得，是名我淨；第一義中，無淨無不淨。
譬如洗臭死狗，乃至皮毛、血肉、骨髓都盡；
是時，非狗非猪，不得言淨，不得言不淨。
我乃至知者、見者亦如是。
以無我空智慧，求我相不可得，是時，非有我、非無我。 ^380c26

如日出無闇。劫盡時無一切物。
如佛五眾，戒中破戒不可得。
如日月、星宿、真珠等，諸天、鬼神、龍王光，
於佛光中則不現，從大福德神通力生故；
菩薩句義亦如是，入是般若波羅蜜智慧光中則不現。 ^381a3

因是譬喻，教諸菩薩，當學一切法不取相，無所得故。 ^381a7

【經】
須菩提白佛言：「世尊！
何等是一切法？云何一切法中無礙相應學、應知？」 ^381a9

佛告須菩提：「一切法者，善法、不善法，記法、
無記法，世間法、出世間法，有漏法、無漏法，
有為法、無為法，共法、不共法。
須菩提！是名為一切法。
菩薩摩訶薩，是一切法無礙相中應學、應知！」 ^381a10

須菩提白佛言：「世尊！
何等名世間善法？」 ^381a14

佛告須菩提：「世間善法者，孝順父母，供養沙門、
婆羅門，敬事尊長；布施福處，持戒福處，
修定福處，勸導福事；方便生福德；世間十善道；
九相：脹相、血相、壞相、膿爛相、青相、噉相、
散相、骨相、燒相；四禪，四無量心，四無色定；
念佛、念法、念僧、念戒、念捨、念天、念善、念安般、
念身、念死。是名世間善法。」 ^381a15

「何等不善法？」
「奪他命，不與取，邪婬，妄語，兩舌，惡口，非時語，
貪欲，惱害，邪見；是十不善道等，是名不善法。」 ^381a22

「何等記法？」
「若善法、若不善法，是名記法。」 ^381a24

「何等無記法？」
「無記身業、口業、意業，無記四大，無記五眾、
十二入、十八界，無記報，是名無記法。」 ^381a25

「何等名世間法？」
「世間法者，五眾、十二入、十八界、十善道，
四禪、四無量心、四無色定，是名世間法。」 ^381a27

「何等名出世間法？」 ^381a29

「四念處、四正懃、四如意足、五根、五力、七覺分、八聖道分。 ^381b1

「空解脫門、無相解脫門、無作解脫門。 ^381b2

「三無漏根：未知欲知根、知根、知已根。 ^381b3

「三三昧：有覺有觀三昧、無覺有觀三昧、無覺無觀三昧。 ^381b4

「明、解脫、念、慧、正憶。
「八背捨。何等八？色觀色，是初背捨；內無色相外觀色，
是二背捨；淨背捨，身作證，是三背捨；過一切色相故，
滅有對相故，一切異相不念故，入無邊虛空處，
是四背捨；過一切無邊虛空處，入一切無邊識處，
是五背捨；過一切無邊識處，入無所有處，
是六背捨；過一切無所有處，入非有想非無想處，
是七背捨；過一切非有想非無想處，入滅受想定，是八背捨。 ^381b5

「九次第定。何等九？
離欲離惡不善法，有覺有觀，離生喜樂入初禪；
滅諸覺觀內清淨故一心，無覺無觀，定生喜樂入第二禪；
離喜故，行捨，受身樂，聖人能說能捨，念、
行樂，入第三禪；斷苦樂故，先滅憂喜故，
不苦不樂、捨，念淨，入第四禪；過一切色相故，
滅有對相故，一切異相不念故，入無邊虛空處；
過一切無邊虛空處，入一切無邊識處；
過一切無邊識處，入無所有處；過一切無所有處，
入非有想非無想處；過一切非有想非無想處，入滅受想定。 ^381b13

「復有出世間法：內空乃至無法有法空，
佛十力、四無所畏、四無礙智、十八不共法，
一切智，是名出世間法。」 ^381b23

「何等為有漏法？」
「五受眾、十二入、十八界，六種、六觸、六受，
四禪乃至四無色定，是名有漏法。」 ^381b26

「何等為無漏法？」
「四念處乃至十八不共法，及一切種智，是名無漏法。」 ^381b28

「何等為有為法？」 ^381b29

「若法生、住、滅，欲界、色界、無色界，五眾乃至意觸因緣生受，
四念處乃至十八不共法及一切智，是名有為法。」 ^381c1

「何等為無為法？」
「不生、不住、不滅，若染盡、瞋盡、癡盡，如、不異、
法相、法性、法住、實際，是名無為法。」 ^381c3

「何等為共法？」
「四禪、四無量心、四無色定，如是等是名共法。」 ^381c5

「何等為不共法？」 ^381c6

「四念處乃至十八不共法，是名不共法。」 ^381c7

「菩薩摩訶薩於是自相空法中不應著，
不動故；菩薩亦應知一切法不二相，不動故。
是名菩薩義。」 ^381c8

【論】
問曰：
須菩提何以故先問「世間善法」，後問「出世間法」？ ^381c10

答曰：
先問麁，後當問細；先知世間相，後則能知出世間相。 ^381c11

世間善法者，知有罪、有福果報，有今世、
後世，有世間、有涅槃，有佛等諸賢聖今世、後世及諸法實相證。
所謂孝順父母等，乃至十念。 ^381c13

如法得物，供養供給沙門、婆羅門。
沙門名為出家求道人，婆羅門名為在家學問人。
是二人於世間難為能為、利益眾生故，應當供養。
尊長者，叔伯、姊兄等。
恭敬供養，是一切修家法。 ^381c16

布施、持戒、修定、勸導，如初品中說。 ^381c20

方便生福德，如懺悔、隨喜，請佛久住不涅槃、
轉法輪；如雖行空不著空，還修行諸善。
如是等方便生諸福德。 ^381c21

十善道乃至四無色，如先說。 ^381c23

十念中，八事如先說。
善念者，思惟分別善業因緣，制伏其心。
復次，涅槃是真善法，常繫心念涅槃，是「善念」。 ^381c24

身念，即是身念處。 ^381c26

與善法相違，是名不善法。
無記法者，所謂威儀心、工巧心、變化心，
及是起身業、口業；除善、不善五眾，餘五眾及虛空、非數緣滅等。 ^381c27

世間法者，五眾：或善，或不善，或無記。
十二入：「八」無記，「四」三種。
十八界：「八」無記，「十」三種。 ^382a1

十善道、四禪、四無量心、四無色定，是善法，
凡夫人能得、能成就故；又自不能出世間故，
名為「世間法」。 ^382a2

「出世間法」者，三十七品，三解脫門，三無漏根，
三三昧，如先說。明、解脫：明者，三明；解脫者，
有為解脫、無為解脫。
念者，十念。慧者，十一智慧。
正憶者，隨諸法實相觀，如隨身法，觀一切善法之本。
復次，八背捨、九次第定、十八空、十力、四無所畏、
十八不共法，如先義中廣說。 ^382a5

是四念處等，一心為道故；又八背捨、九次第定等，
凡夫人所不得，名為出世間。
念、慧、正憶，雖有二種：世間、出世間，此中說出世間。
有漏法者，五眾等，四禪、四無量、四無色定。
無漏法者，非世間，是四念處乃至十八不共法。
有為法略說三相，所謂生、住、滅。
三界繫，乃至四念處，乃至十八不共法，
雖為無漏法，以作法故，是為有為法。 ^382a11

與有為相違，是為無為法。
復次，滅三毒等諸煩惱，五眾等不次第相續；
如、法相、法性、法住、實際等，是名無為法。 ^382a18

問曰：
色如，色不離如，如不離色；色是有為，云何是無為？ ^382a21

答曰：
色有二種：一者、凡夫肉眼憶想分別色，
二者、聖人心所知色實相如涅槃。
凡夫人所知色，名為色；是色入如中，更不生不滅。
如有為雖是五眾，而有種種名字，所謂十二入、
十八界、因緣等；無為法雖有三種，亦種種分別名字，
所謂如、法相、法住、實際等。
共法者，凡夫、聖人生處、入定處，共故，名為共法。 ^382a22

不共法者，四念處乃至十八不共法。 ^382a29

菩薩分別知此諸法各各相，是法皆從因緣和合生故無性，
無性故自性空。菩薩住是無障礙法中不動，
以不二入法門，入一切法不動故。
大智度論卷第四十四
 ^382b1
